
Vă mulțumesc pentru că mi-aţi rămas alături până la final! 


PARTEA ÎNTÂI 


Unu 


Ochi morţi, parcă aşa li se spunea, nu? Lipsiţi de viaţă, sticloşi, 
pustiiţi. Ochii morţi îi erau acum tovarăşi, urmând-o pretutindeni, la 
orice pas. Se ascundeau într-un ungher al minţii şi o însoțeau în vis. 
Ochii lui morţi, chiar în clipa în care îşi dăduse duhul. Îi vedea ori de 
câte ori arunca o privire fugitivă, dar şi în cele mai adânci umbre, şi 
uneori chiar şi în oglindă, purtându-i chipul. 

Pip îi vedea chiar acum, holbându-se la ea şi sfredelind-o. Ochii 
morţi ai unui porumbel fără suflare, lăţit pe aleea din faţă. Sticloşi şi 
lipsiţi de viaţă, cu excepţia propriei oglindiri în aceştia când a 
îngenuncheat şi a întins mâna. Nu ca să-l atingă, ci doar ca să se 
apropie suficient. 

— Eşti gata de plecare, buclucaşo? s-a auzit vocea tatălui în spatele 
ei. 

Pip a tresărit când tata a închis uşa din faţă cu un trosnet puternic, 
în ale cărui ecouri se ascundea sunetul unei arme descărcându-se. 
Celălalt tovarăş al lui Pip. 

— D-da! a spus ea, îndreptându-se de spate şi dregându-şi glasul. 

Respiră, pur şi simplu, respiră! 

— Uite! a zis şi a arătat cu degetul, deşi nu era nevoie. Un porumbel 
mort. 

Tata s-a aplecat ca să se uite, iar pielea întunecată i s-a adunat în 
pliuri în jurul ochilor mijiţi, în vreme ce costumul impecabil croit, din 
trei piese, i s-a încreţit în dreptul genunchilor. Apoi a făcut o față pe 
care Pip o ştia prea bine; urma să spună ceva plin de duh şi ridicol, 
cum ar fi... 

— Plăcintă de porumbel la cină? a întrebat el. 

Mda, punct ochit! Acum, aproape fiecare propoziţie era o glumă, ca 
şi când zilele astea s-ar fi străduit mult mai mult să o facă să 
zâmbească. Pip s-a înduplecat şi i-a oferit un zâmbet. 

— Doar dacă e cu piure de şobolan la garnitură, a zis în glumă, 
renunțând în sfârşit să mai contemple privirea goală a porumbelului şi 
ridicându-şi rucsacul de culoarea bronzului pe un umăr. 

— Ha! a exclamat el şi a bătut-o uşurel pe spate, radiind. Fiica mea 
cea morbidă! 

Când şi-a dat seama ce spusese şi de toate celelalte înţelesuri care se 
învolburau în doar câteva cuvinte, tata s-a mai schimbat o dată la faţă. 
Pip nu putea scăpa de moarte nici măcar în această dimineaţă târzie şi 
luminoasă de august, în care îşi petrecea timpul împreună cu tatăl ei. 
Din câte se părea, doar pentru asta trăia acum. 

Tata a alungat stânjeneala, o chestie trecătoare în cazul lui, şi i-a 
făcut semn cu capul spre maşină. 


— Haide! Nu poţi să întârzii la întâlnirea asta! 

— Da! a încuviinţat Pip, deschizând portiera şi aşezându-se pe 
scaunul ei, neștiind ce să mai spună, căci mintea îi rămăsese la 
porumbel. 

A revenit însă în prezent când au intrat în parcarea gării Little 
Kilton. Era aglomerată, iar razele soarelui se reflectau din rândurile 
ordonate de maşini ale navetiştilor. 

Tata a oftat. 

— Ah, dracu” ăla din Porsche mi-a ocupat din nou locul! 

„Drac”: un alt termen pe care Pip regreta că îl învățase. 

Singurele locuri libere erau tocmai în capătul îndepărtat, aproape de 
gardul din plasă unde raza camerelor de vedere nu ajungea. Vechiul 
loc în care îşi petrecea timpul Howie Bowers. Cu bani într-un buzunar 
şi mici pungi de hârtie în celălalt. Apoi, înainte ca Pip să se poată 
abţine, sunetul deblocării centurii de siguranţă s-a transformat în 
sunetul paşilor lui Stanley Forbes pe ciment, în spatele ei. Era noapte, 
Howie nu era la închisoare, ci chiar sub strălucirea portocalie, cu 
umbre în loc de ochi. Stanley se îndreaptă spre el, dându-i o mână de 
bani pentru viaţa şi secretul lui. Şi, când se întoarce spre Pip, are ochii 
goi şi e ciuruit în şase locuri, iar sângele care curge pe cămaşă şi pe 
beton ajunge, cumva, pe mâinile ei. Are mâinile pline de sânge şi... 

— Vii, buclucaşo? 

Tata îi ţinea portiera deschisă. 

— Vin! a răspuns Pip, ştergându-şi mâinile de cea mai elegantă 
pereche de pantaloni din garderoba ei. 

Trenul spre staţia Marylebone, din Londra, era aglomerat; 
înghesuiți, pasagerii îşi zâmbeau jenaţi cu gura închisă, înlocuind 
astfel clasicele scuze când se loveau unii de ceilalţi. Erau prea multe 
mâini pe stâlpul metalic, aşadar, ca să nu se dezechilibreze, Pip se 
agăţase de braţul îndoit al tatălui ei. Măcar dacă ar fi reuşit să rămână 
în picioare! 

În tren, a avut senzaţia că l-a văzut de două ori pe Charlie Green. 
Prima dată în ceafa unui bărbat, înainte ca acesta să se mişte ca să 
citească mai bine ziarul Metro. A doua oară, a fost vorba despre un 
bărbat care aştepta pe peron, ţinând o armă, însă când omul a urcat în 
vagonul lor, trăsăturile i s-au rearanjat şi şi-au pierdut asemănarea cu 
Charlie, iar arma s-a dovedit a fi doar o umbrelă. 

Trecuseră patru luni, iar poliţia încă nu îl găsise. Soţia lui, Flora, se 
predase la o secţie de poliţie din Hastings în urmă cu opt săptămâni; 
cumva, în graba de a scăpa, se despărţiseră. Ea nu ştia unde e soţul ei, 
dar pe internet se zvonea că tipul reuşise să ajungă în Franţa. Pip îl 
căutase oricum, nu pentru că voia să fie prins, ci pentru că trebuia să 
fie găsit. Iar diferenţa aia era totul, era motivul pentru care lucrurile 
nu mai puteau să revină vreodată la normal. 


Tata i-a surprins privirea. 

— Eşti agitată din cauza întâlnirii? a întrebat-o peste scârţâitul 
roţilor de tren când convoiul de vagoane a încetinit în gara 
Marylebone. O să fie bine! Să-l asculţi pe Roger, da? Este un avocat 
excelent, ştie despre ce vorbeşte. 

Din câte se părea, Roger Turner, avocat la firma tatălui ei, era 
expert în cazurile de calomnie. Câteva minute mai târziu, cei doi l-au 
găsit aşteptându-i în faţa vechiului centru de conferinţe, o clădire din 
cărămidă roşie în care se afla sala unde trebuia să ajungă Pip. 

— Bună din nou, Pip! a spus Roger şi i-a întins mâna. 

Pip şi-a privit-o repede pe a ei, ca să nu fie murdară de sânge, 
înainte să o strângă pe a lui. 

— Ai avut un weekend frumos, Victor? 

— Da, mulţumesc, Roger! Şi mi-a rămas mâncare şi pentru prânzul 
de azi, deci şi ziua de luni o să fie excelentă! 

— Atunci cred că am face bine să intrăm, dacă eşti pregătită? i s-a 
adresat Roger lui Pip, uitându-se la ceas şi strângând în mână o 
servietă strălucitoare. 

Pip a încuviinţat cu o mişcare din cap. I s-a părut din nou că are 
mâinile umede, însă era transpiraţie. Era doar transpiraţie. 

— O să te descurci, draga mea! i-a spus tatăl ei, îndreptându-i 
gulerul. 

— Da, am rezolvat mii de medieri, a zâmbit Roger, dându-şi pe 
spate părul cărunt. Nu trebuie să te îngrijorezi! 

— Sună-mă când se termină! i-a spus tata şi s-a aplecat să o sărute 
pe creştetul capului. Ne vedem acasă diseară! Roger, ne vedem mai 
târziu la birou! 

— Desigur! La revedere, Victor! După tine, Pip! 


Trebuiau să ajungă în sala de şedinţe 4E, aflată la ultimul etaj. Pip a 
cerut permisiunea să urce pe scări deoarece, dacă inima îi bătea cu 
putere din cauza eforului, nu o făcea din oricare alt motiv. Aşa gândea 
ea logic; era motivul pentru care acum alerga de fiecare dată când 
simţea că i se strânge inima. Alerga până simţea o altfel de durere. 

După câteva minute, au ajuns la ultimul etaj, cu bătrânul Roger 
gâfâind la câteva trepte în urma ei. Bărbatul elegant îmbrăcat care 
aştepta pe hol în faţa sălii 4E a zâmbit când i-a văzut. 

— Ah, tu trebuie să fii Pippa Fitz-Amobi! a spus el şi i-a întins 
mâna, iar ea a fost din nou nevoită să vadă dacă nu cumva era plină 
de sânge. Iar tu eşti avocatul ei, Roger Turner! Mă numesc Hassan 
Bashir şi sunt mediatorul vostru independent. 

Bărbatul a zâmbit, împingându-şi ochelarii pe nasul subţire. Părea 
amabil şi atât de nerăbdător, încât mai că ţopăia! Pip nu voia să îi 
strice ziua, ceea ce fără îndoială urma să se întâmple. 


— Îmi pare bine să te cunosc! a spus ea, dregându-şi glasul. 

— Şi mie! a zis el şi şi-a împreunat mâinile, surprinzând-o pe Pip. 
Celălalt grup este în sala de şedinţe şi sunt toţi pregătiţi să înceapă. 
Dacă nu cumva ai să-mi pui vreo întrebare înainte, cred că probabil ar 
trebui să începem, a zis el şi s-a uitat la Roger. 

— Totul e în regulă! 

Roger a ocolit-o pe Pip ca să preia conducerea când Hassan a dat 
înapoi ca să ţină deschisă uşa sălii 4E. Înăuntru era linişte. Roger a 
intrat, mulţumindu-i lui Hassan cu un semn din cap. După aceea a fost 
rândul lui Pip. Aceasta a inspirat, arcuindu-şi umerii, iar apoi a 
expirat, scrâşnind din dinţi. 

Era pregătită! 

A intrat în sală, iar primul lucru pe care l-a văzut a fost chipul lui. 
Stătea în partea opusă a mesei lungi. Pomeţii i se ascuţeau în jos, spre 
gură, iar ciuful blond îi era pieptănat pe spate. El şi-a ridicat privirea 
ca să o întâlnească pe a ei, cu o oarecare urmă de mister şi satisfacţie 
în ochi. 

Max Hastings! 


Doi 


Picioarele lui Pip nu s-au mai clintit. Nu le spusese să o facă, era ca 
un fel de instinct primitiv de apărare; ştia că până şi un pas ar fi dus-o 
prea aproape de el. 

— Aici, Pip! a spus Roger şi a tras un scaun chiar în faţa lui Max, 
făcându-i semn să se aşeze. 

Lângă Max, în faţa lui Roger, se afla Christopher Epps, acelaşi 
avocat care îl reprezentase pe băiat la proces. Pip îl văzuse ultima dată 
pe acest bărbat în boxa martorilor, purtase exact acelaşi costum şi o 
hăituise cu vocea lui care semăna cu un lătrat. Îl urâse, însă, între 
timp, sentimentul dispăruse, mistuit de ura pentru persoana care 
stătea în faţa ei. Doar masa lată îi despărţea. 

— Bună ziua tuturor! a salutat vesel Hassan, aşezându-se pe scaunul 
său din capul mesei, între cele două grupuri. Să trecem peste părţile 
introductive! Rolul meu de mediator înseamnă că sunt aici ca să vă 
ajut să ajungeţi la o înţelegere acceptabilă pentru ambele părţi. 
Singurul meu interes este să îi fac pe toţi cei de aici fericiţi, bine? 

În mod clar, Hassan nu era conştient de starea de spirit din sală. 

— Scopul unei medieri este de a evita litigiul. Un proces reprezintă 
o bătaie de cap şi este şi foarte scump pentru toţi cei implicaţi. Aşadar, 
întotdeauna este mai bine să vedem dacă putem ajunge la o 
înţelegere, nu la tribunal. 

Hassan a zâmbit larg, mai întâi spre partea sălii în care se afla Pip, 
apoi spre cea a lui Max, afişând aceeaşi expresie pentru toţi. 

— Dacă nu putem ajunge la o înțelegere, domnul Hastings şi 
avocatul lui intenţionează să deschidă un proces de calomnie 
împotriva domnişoarei Fitz-Amobi, pentru o postare pe Twitter şi una 
pe blog publicate de aceasta la 3 mai anul curent, postări despre care 
Domniile Lor pretind că au inclus o afirmaţie defăimătoare şi un fişier 
audio. După o scurtă pauză, în care a aruncat o privire la notițele lui, 
Hassan a continuat: Domnul Epps, în numele reclamantului, domnul 
Hastings, susţine că declaraţia defăimătoare a avut un efect foarte 
grav asupra clientului său, atât în ceea ce priveşte sănătatea mintală a 
acestuia, cât şi în ceea ce-i priveşte reputaţia, pe care i-a afectat-o 
iremediabil. Asta a condus, mai departe, la dificultăţi financiare 
pentru care cere despăgubiri. 

Pip şi-a încleştat pumnii în poală, monturile ieşindu-i în evidenţă 
precum şira spinării unui animal preistoric. Nu ştia dacă putea să 
rămână în birou şi să asculte toate astea — nu ştia dacă era în stare. A 
respirat însă şi s-a străduit, pentru tatăl ei şi Roger, dar şi pentru 
bietul Hassan. 

Pe masă, în faţa lui Max, se afla bineînţeles insuportabila lui sticlă 


cu apă. Plastic mat de un albastru-închis, cu dop de cauciuc. Nu era 
prima dată când Pip îl vedea cu ea; din câte se părea, într-un orăşel de 
provincie, precum Little Kilton, drumurile tindeau să conveargă şi să 
se intersecteze. De acum Pip ajunsese să se aştepte să îl vadă pe Max 
ieşind la alergat odată cu ea, aproape ca şi când ar fi făcut-o cumva 
dinadins. Şi întotdeauna cu nenorocita aia de sticlă albastră! 

Max a surprins-o uitându-se la recipient. S-a întins după el, a 
deschis dopul cu un pocnet şi a băut prelung şi zgomotos, plimbând 
apa prin gură şi ţintuind-o pe Pip cu privirea în tot acest timp. 

Hassan şi-a desfăcut puţin cravata. 

— Aşadar, domnule Epps, vă invit să vă prezentaţi pledoaria de 
început! 

— Desigur! a spus Epps, uitându-se prin hârtii şi cu o voce la fel de 
tăioasă precum şi-o amintea Pip. Clientul meu a suferit îngrozitor de 
când afirmaţia defăimătoare a domnişoarei Fitz-Amobi a fost publicată 
în seara zilei de 3 mai, mai ales de vreme ce prezenţa domnişoarei 
este extrem de vizibilă pe internet, aceasta având la momentul 
respectiv mai mult de 300.000 de abonaţi. Clientul meu a absolvit o 
universitate de elită, cu o reputaţie extrem de bună, ceea ce înseamnă 
că ar trebui să fie un candidat puternic pentru posturile scoase la 
concurs pentru absolvenţi. 

Max a sorbit din nou din sticlă, ca şi când gestul ar fi trebuit să 
evidenţieze cele spuse. 

— Totuşi, în ultimele câteva luni, domnul Hastings s-a chinuit să îşi 
găsească de lucru la nivelul pe care îl merită, iar aceasta are legătură 
cu faptul că declaraţia calomnioasă a domnişoarei Fitz-Amobi i-a 
ştirbit reputaţia. În consecinţă, clientul meu e nevoit să locuiască 
acasă, cu părinţii lui, deoarece nu poate să-şi găsească o slujbă 
potrivită şi, prin urmare, nu poate plăti chirie ca să locuiască în 
Londra. 

O, bietul violator în serie! a gândit Pip, rostind cuvintele doar cu 
privirea. 

— Însă nu doar clientul meu a avut de suferit, a continuat Epps. 
Părinţii lui, domnul şi doamna Hastings, au suferit, de asemenea, din 
cauza stresului şi, recent, chiar au fost nevoiţi să părăsească ţara, 
pentru a locui, vreme de câteva luni, în cea de-a doua lor casă, aflată 
la Florenţa. Căminul le-a fost vandalizat chiar în noaptea în care 
domnişoara Fitz-Amobi a publicat declaraţia defăimătoare; cineva a 
scris cu vopsea pe faţada casei lor cuvintele: „Violatorule, te voi 
prinde...” 

— Domnule Epps! l-a întrerupt Roger. Sper că nu sugerezi că există 
vreo legătură între clienta mea şi acel act de vandalism. Poliţia nici 
măcar nu i-a vorbit despre asta! 

— Deloc, domnule Turner! a răspuns prompt Epps, dând din cap. 


Menţionez acest episod deoarece putem presupune o legătură cauzală 
între declaraţia defăimătoare a domnişoarei Fitz-Amobi şi actul de 
vandalism, de vreme ce s-a produs la câteva ore după publicarea 
acelei afirmaţii în spaţiul public. Prin urmare, familia Hastings nu se 
simte în siguranţă în propria locuinţă şi a fost nevoită să îşi instaleze 
camere de supraveghere în faţa casei. Sper că asta explică oarecum nu 
doar dificultăţile financiare ale domnului Hastings, ci şi suferinţa 
extremă simțită de el şi de familia lui în urma declaraţiei defăimătoare 
şi răutăcioase a domnişoarei Fitz-Amobi. 

— Răutăcioase? a izbucnit Pip, cu obrajii arzând. Am zis că e 
violator şi chiar este, deci... 

— Domnule Turner! a strigat Epps, ridicând tonul. Îţi sugerez să-ţi 
sfătuieşti clienta să tacă şi să îi aminteşti că orice declaraţie 
defăimătoare pe care o face acum ar putea fi considerată calomnie! 

Hassan a ridicat mâinile. 

— Da, da, haideţi să facem o mică pauză! Domnişoară Fitz-Amobi, 
veţi avea ocazia să vorbiţi mai târziu, s-a grăbit să intervină 
mediatorul şi şi-a desfăcut din nou cravata. 

— Este în regulă, Pip! Mă descurc, i-a spus încet Roger. 

— Îi amintesc domnişoarei Fitz-Amobi, a spus Epps, fără măcar să-i 
arunce lui Pip o privire, ci uitându-se în schimb la Roger, că, în urmă 
cu patru luni, clientul meu a fost judecat şi a fost găsit nevinovat de 
toate capetele de acuzare. Ceea ce este singura dovadă necesară că 
declaraţia făcută la 3 mai a fost, de fapt, defăimătoare. 

— Astea fiind spuse, a intervenit Roger, uitându-se în hârtii, o 
declaraţie poate fi considerată defăimătoare doar dacă este prezentată 
ca fiind adevăr. Postarea clientei mele a fost după cum urmează: 
„Ultima actualizare a procesului lui Max Hastings. Nu-mi pasă ce 
crede juriul: el este vinovatul!” După ce şi-a dres vocea, avocatul a 
continuat: Acum, expresia „Nu-mi pasă” face în mod clar ca declaraţia 
care urmează să fie subiectivă, o părere, nu o dovadă... 

— O, nu-mi veniţi cu asta! a intervenit Epps. Încercaţi să reveniţi la 
privilegiul părerii? Serios? Vă rog! Declaraţia a fost clar formulată ca 
o dovadă, iar fişierul audio a fost prezentat ca şi când ar fi fost real. 

— Chiar este real! a izbucnit Pip. Vrei să îl asculţi? 

— Pip, te rog... 

— Domnule Turner... 

— În mod clar este editat, a vorbit Max pentru prima dată, enervant 
de calm, încrucişându-şi braţele şi atent doar la mediator. Nici măcar 
nu vorbesc aşa! 

— Cum, ca un violator? i-a replicat furioasă Pip. 

— DOMNULE TURNER... 

— Pip... 

— În regulă, oameni buni! a intervenit Hassan, ridicându-se în 


picioare. Hai să ne calmăm puţin! Toţi o să avem ocazia să vorbim. Nu 
uitaţi: suntem aici ca să ne asigurăm că rezultatul mulţumeşte pe toată 
lumea. Domnule Epps, ne-aţi putea vorbi despre pagubele pretinse de 
clientul dumneavoastră? 

Epps şi-a plecat capul, scoțând o foaie de hârtie din partea de jos a 
teancului. 

— Invoc pagube deosebite. Având în vedere că ar fi trebuit să fie 
angajat în ultimele patru luni, cu un salariu lunar la un nivel la care 
ne-am putea aştepta pentru cineva în poziţia lui, adică de cel puţin 
3.000 de lire, asta aduce pierderea financiară la 12.000 de lire. 

Max a băut din nou din sticla cu apă, lichidul gâlgâindu-i pe gât. Lui 
Pip i-ar fi plăcut să ia nenorocita aia de sticlă şi să-i dea cu ea peste 
ochi. Dacă ar fi fost să aibă sânge pe mâini, al lui ar fi trebuit să fie. 

— Bineînţeles că nicio sumă de bani nu poate compensa suferinţa şi 
chinul psihic îndurate de clientul meu şi familia lui. Dar credem că 
8.000 de lire ar fi suficient, ajungând astfel la un total de 20.000 de 
mii de lire. 

— E ridicol! a spus Roger, clătinând din cap. Clienta mea are doar 
18 ani! 

— Domnule Turner, ar trebui să-mi permiteţi să termin, i-a răspuns 
zeflemitor Epps, lingându-şi degetul ca să dea pagina. Totuşi, 
discutând cu clientul meu, am aflat că, în opinia sa, suferinţa continuă 
e cauzată de faptul că declaraţia defăimătoare nu a fost retrasă şi că 
nu a primit nicio scuză, ceea ce, pentru el, ar fi într-adevăr mai 
important decât orice pagubă financiară. 

— Domnişoara Fitz-Amobi a şters postarea în urmă cu câteva 
săptămâni, când a fost trimisă solicitarea iniţială, s-a ţinut tare Roger. 

— Domnule Turner, vă rog! a răspuns Epps. 

Dacă Pip îl mai auzea spunând vă rog încă o dată, era în stare să-i 
zdrobească şi lui faţa. 

— Ştergerea postării nu diminuează prejudiciul adus reputației. 
Deci, propunerea noastră este următoarea: pe acelaşi cont public, 
domnişoara Fitz-Amobi face o revenire, în care retrage declaraţia 
originală defăimătoare, îşi recunoaşte greşeala şi îşi cere scuze pentru 
orice pagubă adusă clientului meu prin cuvintele ei. În plus - iar 
acesta e cel mai important aspect, deci fiţi atent în declaraţia asta, 
trebuie să recunoască faptul că a editat fişierul audio în cauză şi că 
Max Hastings nu a rostit niciodată cuvintele alea. 

— Du-te naibii! 

— Pip... 

— Domnişoară Fitz-Amobi! a insistat Hassan, chinuindu-se cu 
cravata, de parcă aceasta i s-ar fi strâns de una singură în jurul 
gâtului. 

— Voi ignora izbucnirea clientei dumneavoastră, domnule Turner, a 


spus Epps. În cazul în care cererile noastre sunt îndeplinite, o să 
reducem pagubele financiare, ca să zicem aşa, înjumătăţindu-le la 
10.000 de lire. 

— Bine, acesta e un bun punct de plecare, a dat Hassan din cap, 
încercând să recapete controlul asupra discuţiei. Domnule Turner, aţi 
vrea să răspundeţi propunerii? 

— Mulţumesc, domnule Bashir! a spus Roger, luând cuvântul. 
Pagubele propuse sunt încă prea mari. Domnule Epps, faceţi 
presupuneri îndrăzneţe în legătură cu potenţialul de angajare al 
clientului dumneavoastră. Nu îl văd ca fiind un candidat prea 
spectaculos, mai ales pe piaţa actuală a muncii. Clienta mea are doar 
18 ani. Singurul ei venit îl reprezintă plata reclamelor difuzate în 
timpul podcastului despre infracţiuni adevărate, iar peste câteva 
săptămâni începe facultatea, unde o să-şi asume un credit mare pentru 
studii. Având în vedere acest fapt, cererea este absurdă. 

— Bine, 7.000, a spus Epps, mijind ochii. 

— Nu, 5.000, a replicat Roger. 

Epps s-a uitat repede la Max, care a dat aproape imperceptibil din 
cap, lăsându-se într-o parte pe scaun. 

— E acceptabil pentru noi, a mormăit Epps. Suma asta, pe lângă 
retragerea declaraţiei şi nişte scuze. 

— Bine, se pare că ajungem la o înţelegere! a intervenit Hassan, iar 
pe chip i s-a ivit un zâmbet precaut. Domnule Turner, domnişoară Fitz 
Amobi, ne-aţi putea spune ce părere aveţi despre aceste condiţii? 

— Ei bine, a început Roger, cred că... 

— Nu sunt de acord! s-a răstit Pip şi a împins scaunul în spate, 
picioarele acestuia scârţâind pe podeaua lustruită. 

— Pip! 

Roger s-a întors spre ea înainte să se poată ridica în picioare. 

— Ce-ar fi să mergem să discutăm despre asta undeva şi... 

— N-o să-mi retrag declaraţia şi n-o să mint, zicând că fişierul audio 
a fost editat. Am spus că e violator deoarece asta este. Mai bine mor 
decât să îmi cer vreodată scuze! a adăugat ea, simțind cum furia îi 
coboară pe şira spinării, acoperindu-i pielea. 

— DOMNULE TURNER! Controlaţi-vă clienta, vă rog! a reacţionat 
rapid Epps, lovind masa cu palma. 

Hassan s-a bâţâit năuc, neştiind ce să facă. 

— Uite care-i treaba cu datul meu în judecată, Max! şi-a apărat Pip 
ideile şi rostindu-i furioasă numele, incapabilă parcă să îl suporte pe 
limbă. Am apărarea supremă: adevărul. Deci, haide, dă-mă în 
judecată, te provoc! Ne vedem la tribunal! Şi ştii cum decurge asta, 
nu-i aşa? Va trebui să se dovedească dacă declaraţia mea este 
adevărată, ceea ce înseamnă că procesul tău, în care ai fost acuzat de 
viol, o să fie reluat. Cu aceiaşi martori, declaraţii ale victimelor, 


dovezi. Nu vor mai fi acuzaţii penale, dar cel puţin toată lumea o să 
ştie pentru totdeauna ce eşti. Un violator! 

— Domnişoară Fitz-Amobi! 

— Pip... 

Sprijinindu-se pe palme, fata s-a aplecat peste masă cu ochii aprinşi 
de furie şi s-a uitat pătrunzător la Max. De-ar fi putut măcar să îi 
aprindă un foc în ochi, să îi ardă faţa în timp ce îl privea! 

— Chiar crezi că mai poţi să scapi a doua oară? Să convingi un alt 
juriu format din 12 oameni că nu eşti un monstru? 

EI a privit-o în ochi. 

— Ţi-ai pierdut minţile! i-a răspuns mai apoi zeflemitor. 

— Probabil! Aşadar, ar trebui să fii îngrozit! 

— Bun! a zis Hassan şi s-a ridicat în picioare, bătând din palme. 
Poate că ar trebui să facem o pauză pentru un ceai şi nişte biscuiţi. 

— Am terminat! a spus Pip, punându-şi rucsacul pe umăr şi 
deschizând uşa atât de tare, încât aceasta s-a lovit de perete. 

— Domnişoară Fitz-Amobi, vă rog să vă întoarceţi! 

Vocea disperată a lui Hassan a urmat-o pe hol. Apoi s-au auzit şi 
nişte paşi. Pip s-a întors. Era doar Roger, care-şi băga documentele în 
servietă. 

— Pip! i-a spus bărbatul, care abia mai respira. Chiar cred că ar 
trebui... 

— Nu negociez cu el! 

— Stai puţin! 

Strigătul lui Epps a umplut holul când s-a grăbit să li se alăture. 

— Te rog, oferă-mi doar un minut, i-a spus politicos avocatul, 
rearanjându-şi părul cărunt. O să înaintăm procesul abia peste vreo 
lună, bine? Evitarea unui proces este, de fapt, spre beneficiul tuturor. 
Deci, gândeşte-te câteva săptămâni la asta, când lucrurile nu vor mai 
fi atât de încărcate de emoţii puternice, a spus bărbatul, privind-o cu 
dispreţ. 

— Nu trebuie să mă gândesc la asta! a zis Pip. 

— Te rog, doar... 

Epps a căutat în buzunarul costumului, scoțând două cărţi de vizită 
de culoare ivorie. 

— Cartea mea de vizită, a spus, oferindu-i una ei şi una lui Roger. 
Este şi numărul meu de mobil acolo. Gândeşte-te puţin, iar dacă te 
răzgândeşti, sună-mă oricând! 

— N-o s-o fac! i-a răspuns şi a luat şovăind cartea de vizită, pe care 
a vârât-o în buzunarul nefolosit al jachetei. 

Christopher Epps a studiat-o o clipă, încruntându-şi sprâncenele 
oarecum îngrijorat. Pip s-a uitat în ochii lui; să îşi ferească privirea 
însemna să îl lase să câştige. 

— Şi, dacă-mi permiţi, un singur sfat, a spus Epps. Poţi să-l accepţi 


sau nu, dar am mai văzut oameni pe cale să se autodistrugă. La naiba, 
i-am reprezentat pe mulţi dintre ei! La sfârşit, vei ajunge doar să îi 
răneşti pe toţi cei din jurul tău şi pe tine. Nu o să te poţi abţine. Te 
îndemn să-ţi revii înainte să pierzi chiar totul! 

— Mulţumesc pentru sfatul nepărtinitor, domnule Epps! i-a răspuns 
Pip. Dar se pare că m-aţi subestimat. Aş fi dispusă să pierd totul, să mă 
distrug, dacă asta ar însemna să îl distrug şi pe clientul 
dumneavoastră. Mi se pare un târg corect. Vă urez o zi bună, domnule 
Epps! 

Apoi Pip i-a aruncat un zâmbet deopotrivă dulce şi acid, s-a întors 
pe călcâie şi a mărit pasul, ţăcănitul pantofilor parcă sincronizându-se 
cu bătăile nebuneşti ale inimii. Şi acolo, chiar sub bătăile inimii, sub 
straturile de muşchi şi tendoane, s-a auzit sunetul unui arme 
declanşându-se de şase ori. 


Trei 


Băiatul a surprins-o holbându-se la părul lui lung şi brunet, la 
gropiţa din bărbie pe care i-o acoperea perfect cu degetul ei mic, la 
ochii lui negri şi la flacăra noii lumânări cu mirodenii de toamnă a 
mamei, care-i dansa în privire. Ochii lui erau întotdeauna cumva 
luminoşi, strălucitori, ca şi când ar fi fost aprinşi de un foc lăuntric. 
Ravi Singh era opusul celor cu ochi lipsiţi de strălucire. Antidotul! Pip 
trebuia să îşi aducă aminte de asta câteodată. Aşa că l-a privit şi l-a 
cercetat amănunţit, fără să omită nimic. 

— Hei, perverso! a zâmbit Ravi de pe canapea. La ce te holbezi? 

— La nimic! i-a răspuns Pip, ridicând din umeri, dar fără să îşi mute 
privirea. 

— Ce înseamnă, de fapt, pervers? s-a auzit dinspre covor vocea 
subţire a lui Josh, care monta o formă neidentificabilă din piese Lego. 
Cineva mi-a spus aşa când jucam Fortnite. Este mai urât decât, ştii tu, 
cuvântul cu f? 

Pip a pufnit, atentă la Ravi, care începea să intre în panică şi avea 
buzele ţuguiate şi sprâncenele din ce în ce mai ridicate. Băiatul s-a 
uitat peste umăr spre uşa bucătăriei, unde părinţii lui Pip strângeau 
vasele folosite la cina gătită de ea şi Ravi. 

— Ăăă, nu, nu este atât de urât! i-a spus Ravi cât de nonşalant a 
putut. Totuşi, poate nu îl foloseşti, da? Nu de faţă cu mama ta, în orice 
caz. 

— Dar ce fac perverşii? 

Josh şi-a ridicat privirea la Ravi şi, pentru o clipită, Pip s-a întrebat 
dacă nu cumva băieţelul ştia exact ce face, bucurându-se să îl vadă pe 
Ravi agitându-se. 

— Ei, ăă... 

Ravi s-a oprit. 

— Îi urmăresc pe oameni într-un fel care-ţi dă fiori. 

— O! a exclamat Josh şi a dat din cap, părând să accepte explicaţia. 
Ca tipul care ne supraveghează casa? 

— Da, stai... Nu! Nu există niciun pervers care îţi supraveghează 
casa! a spus Ravi şi s-a uitat la Pip ca să îl ajute. 

— Îmi pare rău, nu! a şoptit Pip, rânjind. Ţi-ai făcut-o cu mâna ta! 

— Mulţumesc, Pippus Maximus! 

— Mda, oare n-am putea renunţa la porecla asta nouă? a zis ea, 
aruncând o pernuţă spre el. Nu îmi place. Putem să revenim la 
„sergent”? Îmi place „sergent”! 

— Eu îi spun Hippo Pippo, s-a auzit Josh din nou. Nu îi place nici 
aia. 

— Dar ţi se potriveşte atât de bine! a spus Ravi, împungând-o în 


coaste cu degetele de la picioare. Eşti cât se poate de Pip! O ultra-Pip! 
Săptămâna asta am de gând să te prezint familiei mele drept Pippus 
Maximus! 

Ea şi-a dat ochii peste cap şi, cu degetul de la picior, l-a împuns într- 
un loc care l-a făcut să ţipe. 

— Pip ţi-a întâlnit deja familia. De multe ori, a zis Josh şi şi-a 
ridicat confuz privirea. 

Puştiul părea să treacă printr-o fază nouă, premergătoare vârstei de 
11 ani, în care simţea nevoia să intervină în toate conversațiile din 
casă. Cu o zi în urmă, îşi exprimase chiar şi o părere despre 
absorbante. 

— A, asta e familia extinsă, Josh! E mult mai înspăimântătoare. Mă 
refer la veri şi chiar aş îndrăzni să spun mătuşi, a rostit Ravi cât se 
poate de teatral. 

— Este în regulă! a spus Pip. Sunt bine pregătită. Mai trebuie să 
citesc de câteva ori lista şi o să mă descurc. 

— Şi mai este şi... Stai! a zis Ravi şi s-a oprit, sprâncenele 
umbrindu-i ochii. Ce-ai spus mai devreme? Ai zis cumva listă? 

— M-mda... 

Pip s-a foit un pic şi a simţit cum i se încălzesc obrajii. Nu 
intenţionase să îi spună despre asta. Ocupaţia preferată a lui Ravi era 
să o enerveze, aşa că nu trebuia să îi mai ofere pretexte. 

— Nu-i mare lucru. 

— Ba nu, e! Despre ce listă vorbeşti? a întrebat Ravi şi s-a îndreptat 
de spate. 

Dacă ar fi zâmbit mai larg, ar fi putut să-i crape faţa-n două. 

— Las-o baltă! i-a răspuns Pip, cu braţele încrucişate la piept. 

Ravi s-a repezit înainte ca ea să se poată apăra, prinzând-o acolo 
unde se gâdila cel mai mult: în locul în care gâtul se unea cu umărul. 

— O, încetează! a râs Pip, care nu se putea abţine. Ravi, încetează! 
Mă doare capul! 

— Atunci, spune-mi ce-i cu lista aia! a insistat tânărul, hotărât să nu 
cedeze. 

— Bine! a rostit, respirând greu, şi, în sfârşit, Ravi s-a oprit. Este... 
Am făcut o listă, ca să nu uit lucrurile pe care mi le-ai spus despre 
familia ta. Doar câteva detalii, ca să-mi aduc aminte. Şi ca, atunci 
când o să-i cunosc, să mă placă, ştii? a adăugat ea, refuzând să se uite 
la chipul lui, căci ştia ce expresie avea să vadă. 

— Ce fel de detalii? a întrebat el, pe un ton amuzat. 

— Chestii despre, ăăă... mătuşa ta, Priya — care este sora mai mică a 
mamei tale —, căreia îi plac documentarele criminalistice, deci m-ar 
bucura să discut cu ea despre ele. Despre verişoara ta, Deeva, care e 
înnebunită după atletism şi fitness, dacă îmi amintesc bine, a 
continuat Pip şi şi-a cuprins genunchii cu braţele. O, şi mătuşa 


cealaltă, Zara, n-o să mă placă indiferent ce aş încerca, deci nu trebuie 
să fiu prea dezamăgită din cauza asta. 

— Adevărat! a râs Ravi. Urăşte pe toată lumea. 

— Ştiu, mi-ai zis. 

Ravi a studiat-o o vreme, cu râsetul dansându-i pe chipu-i tăcut. 

— Nu-mi vine să cred că ai luat notițe în secret! Apoi, cu o mişcare 
fluidă, Ravi s-a ridicat în picioare, a luat-o în braţe şi a legănat-o în 
ciuda protestelor ei, spunându-i: Dincolo de înfăţişarea fioroasă şi 
dură, se ascunde o ciudăţică drăguță! 

— Pip nu este drăguță! s-a auzit Josh, a cărui părere nu o solicitase 
nimeni. 

Ravi i-a dat drumul, lăsând-o din nou pe canapea. 

— Bun! a spus el, îndreptându-se. Ar trebui să plec! Nu toată lumea 
e nevoită să se trezească la o oră dezgustătoare mâine-dimineaţă 
pentru stagiatura în drept. Dar probabil iubita mea o să aibă nevoie de 
un avocat bun într-o zi, deci... 

Ravi i-a făcut semn cu ochiul. Îi spusese exact acelaşi lucru şi după 
ce Pip îi povestise cum decursese medierea. 

Prima lui săptămână de stagiatură încă nu se încheiase, dar Pip îşi 
dădea seama că îi place, în ciuda faptului că se plângea de trezitul 
dimineaţa. În prima zi, îi dăruise un tricou pe care scria Avocat în 
devenire... 

— Bine, la revedere, Joshua! a spus Ravi, înghiontindu-l cu piciorul. 
Omul meu preferat! 

— Serios? l-a întrebat Josh, radiind de bucurie. Atunci, Pip ce este? 

— Ah, ea te urmează îndeaproape, l-a asigurat Ravi, întorcându-se 
la Pip. 

A sărutat-o pe frunte, inspirându-i parfumul părului, iar când Josh 
nu se uita, şi-a plecat capul şi şi-a lipit buzele de ale ei. 

— Am auzit! a spus oricum Josh. 

— Mă duc să îmi iau rămas-bun de la părinţii voştri, a spus Ravi, 
apoi s-a oprit, s-a întors şi a revenit ca să îi şoptească lui Pip la ureche: 
Şi să îi spui mamei tale că, din nefericire, tu eşti motivul pentru care 
fratele tău de zece ani crede acum în mod eronat că un pervers îţi 
supraveghează casa; nu are nicio legătură cu mine. 

Pip l-a strâns de cot pe Ravi, unul dintre modurile lor secrete de a-şi 
spune te iubesc, râzând în sinea ei când băiatul s-a îndepărtat. 

De data asta, zâmbetul i-a zăbovit pe chip un pic mai mult după 
plecarea lui Ravi. Chiar a zăbovit. Când însă Pip a urcat la etaj, stând 
singură în dormitorul ei, şi-a dat seama că zâmbetul deja dispăruse 
fără urmă. Niciodată nu ştia cum să îl aducă înapoi. 

Când s-a uitat concentrată pe fereastră la bezna tot mai densă de 
afară, durerea de cap a început să-i facă tâmplele să zvâcnească. Norii 
se adunau într-o singură formă întunecată. Era noapte. Pip s-a uitat la 


ceasul de pe telefon; abia trecuse de ora nouă. Curând, toată lumea 
avea să fie în pat, pe tărâmul somnului. Toată lumea în afară de ea. 
Singura pereche de ochi dintr-un oraş adormit care implora noaptea să 
treacă. 

Îşi promisese să nu o mai facă. Data trecută fusese ultima oară. Şi-o 
repetase în minte ca pe o mantra. Dar chiar şi-n clipa în care a 
încercat să îşi spună asta, când şi-a lipit pumnii de tâmple ca să alunge 
durerea, a ştiut că nu are rost, că oricum o să piardă. Întotdeauna 
pierdea. Iar ea se săturase să se tot împotrivească. 

Pip s-a îndreptat spre uşă şi a închis-o încet, în caz că ar fi trecut 
cineva pe acolo. Familia ei nu trebuia să afle. Şi nici Ravi. Mai ales 
Ravi. 

Şi-a lăsat iPhone-ul pe birou, între laptop şi căştile negre şi mari. A 
deschis sertarul al doilea din dreapta şi a început să scoată ce avea 
acolo: borcanul cu bolduri, aţă roşie rebobinată, o pereche veche de 
căşti albe şi un tub de lipici. 

A scos tăviţa cu foi de hârtie A4 şi s-a întins spre fundul sertarului — 
fundul fals pe care îl făcuse din carton alb. Cu vârfurile degetelor, l-a 
mişcat într-o parte şi l-a ridicat. 

Acolo, ascunse dedesubt, erau telefoane cu cartelă. Toate cele şase, 
aranjate ordonat în linie. Şase telefoane preplătite, cumpărate cu bani 
cash, fiecare din alt magazin, cu o şapcă trasă pe ochi în momentul 
achitării. 

Telefoanele se uitau absente la ea. 

Încă o dată, apoi gata! Şi-a promis. 

Pip a întins mâna şi a scos telefonul din stânga, un Nokia vechi şi 
gri. A apăsat butonul de pornire ca să îl deschidă, degetele 
tremurându-i groaznic din cauza presiunii. Printre bătăile inimii i se 
ascundea un sunet familiar. Telefonul s-a luminat, întâmpinând-o cu o 
lumină verzuie. În meniul simplu, Pip şi-a accesat mesajele, venite de 
la singurul contact salvat în telefonul ăsta. În toate telefoanele, de 
fapt. 

Şi-a mişcat degetele mari pe butoane, apăsând numărul 7 ca să 
ajungă la litera P. 

Pot să vin acum? a scris ea şi a trimis mesajul, promiţându-şi un 
ultim lucru în sinea ei: Asta chiar e ultima dată. 

A aşteptat, privind ecranul gol de sub mesajul ei. Şi-a dorit ca 
mesajul să apară şi s-a concentrat doar la asta, nu la sunetul tot mai 
strident din piept. Dar acum, că se gândise la el, nu mai putea să uite, 
nu mai putea să nu îl audă. Şi-a ţinut respiraţia şi şi-a dorit şi mai 
mult. 

A funcţionat. 

Da, i-a răspuns el. 


Patru 


Bătăile inimii se întreceau cu cele ale tenişilor care atingeau 
trotuarul. Sunetul îi anima trupul, de la piept şi până la tălpi, domolit 
doar de funcţia de atenuare a zgomotului pe care o aveau căştile. 
Totuşi, Pip nu se putea minţi singură că un lucru era cauza celuilalt; 
alerga doar de patru minute şi deja era aici, cotind pe Beacon Close. 
Inima o luase înaintea picioarelor. 

Le spusese părinţilor că ieşea să alerge un pic, aşa cum o făcea 
întotdeauna -— îmbrăcată cu perechea ei de colanţi albaştri şi un tricou 
alb —, aşadar, măcar în cazul ăsta, alergatul îi permitea să fie oarecum 
sinceră. Nu putea să spere decât la fărâme de adevăr. Uneori, alergatul 
era suficient, dar nu în seara asta. Nu, în seara asta un singur lucru o 
putea ajuta! 

Pip a încetinit când s-a apropiat de numărul 13, lăsându-şi căştile să 
i se sprijine pe gât. S-a oprit şi a rămas nemişcată o clipă, verificând 
dacă trebuia cu adevărat să facă asta. Dacă mai făcea un pas, nu mai 
putea da înapoi. 

A mers pe aleea ce ducea spre casa terasată, pe lângă BMW-ul alb 
strălucitor, parcat în diagonală. În faţa uşii de un roşu-închis, Pip şi-a 
trecut degetele peste sonerie, strângând apoi pumnul ca să bată. Nu 
putea să sune; soneria era mult prea zgomotoasă, iar vecinii ar fi putut 
să audă. 

Pip a bătut din nou, până când i-a întrezărit silueta din ce în ce mai 
înaltă prin sticla mată. A auzit sunetul zăvorului, apoi uşa s-a deschis 
spre înăuntru, dând la iveală chipul lui Luke Eaton. În întuneric, 
tatuajele care-i urcau pe gât şi obraz îi făceau pielea să pară ferfeniţă, 
fâşiile de carne refăcându-se ca să formeze o plasă. 

El a deschis uşa doar cât să încapă ea. 

— Haide, repede! a spus morocănos, întorcându-se către hol. Aştept 
să vină cineva în vizită! 

Pip a închis uşa de la intrare şi l-a urmat pe Luke după colţ, în 
bucătăria mică şi pătrată. Tânărul era îmbrăcat cu aceeaşi pereche de 
pantaloni negri şi scurţi de baschet pe care îi purtase prima dată când 
îl întâlnise Pip, când venise aici ca să discute cu Nat da Silva despre 
dispariţia lui Jamie Reynolds. Din fericire, Nat scăpase deja de Luke; 
în casa goală erau doar ei doi. 

Luke s-a aplecat de spate ca să deschidă unul dintre bufetele din 
bucătărie. 

— Credeam că ai spus că este ultima dată. Că nu o să te mai întorci. 

— Am zis, nu-i aşa? i-a răspuns monoton Pip, curăţându-şi unghiile. 
Am nevoie doar ca să dorm. Asta-i tot! 

Luke a căutat în bufet, de unde a scos o pungă de hârtie strânsă în 


pumn. A desfăcut-o în partea de sus şi i-a întins-o lui Pip ca să se uite 
înăuntru. 

— Acum sunt pastile de două miligrame, a spus Luke, scuturând 
punga. De asta nu sunt la fel de multe. 

— Este în regulă! a zis Pip, ridicându-şi privirea la Luke. 

Îşi dorea să nu o fi făcut. Se trezea mereu studiindu-i forma feţei, 
căutând asemănările cu Stanley Forbes. Dintre toţi bărbaţii din Little 
Kilton, amândoi fuseseră ultimii suspecți ai lui Charlie Green pentru 
Copilul Brunswick. Însă Luke fusese alegerea greşită şi bărbatul greşit, 
iar asta, din fericire pentru el, deoarece era încă în viaţă. Pip nu îi 
văzuse niciodată sângele, nu ca pe al lui Stanley, pe care acum îl avea 
pe mâini; îi simţea coastele rupându-i-se sub palme. Sângele lui picura 
pe linoleum. 

Nu, era doar transpiraţie, doar un tremur al mâinilor. 

Pip şi-a găsit ceva de făcut cu mâinile ca să îşi distragă atenţia. Şi-a 
strecurat mâna în betelia colanţilor şi a scos banii, numărând 
bancnotele în faţa lui Luke până ce el a dat aprobator din cap. I-a 
întins banii, apoi a apucat punga de hârtie, mototolind-o. 

Luke s-a blocat, având o nouă expresie. Una care părea periculos de 
asemănătoare milei. 

— Ştii, a spus el, retrăgându-se către bufet şi întorcându-se cu o 
punguţă transparentă. Dacă te chinui, am ceva mai puternic decât 
Xanaxul. O să te adoarmă de-a binelea! a continuat el şi a ridicat 
punguţa cu pastile alungite şi verzulii, scuturând-o. 

Pip s-a holbat la ele, muşcându-şi buza. 

— Sunt mai puternice? a întrebat ea. 

— Cu siguranţă. 

— C-ce sunt? a întrebat fascinată. 

— Astea, a zis Luke şi le-a scuturat din nou, sunt Rohypnol. Te 
adorm imediat. 

Lui Pip i s-a strâns stomacul. 

— Nu, mulţumesc! a spus şi şi-a plecat stânjenită privirea. Le-am 
încercat. 

Voia să-i spună că-i fuseseră scoase din stomac după ce Becca Bell i 
le strecurase în băutură în urmă cu zece luni. Erau pastilele pe care 
sora ei, Andie, i le vânduse lui Max Hastings înainte să moară. 

— Cum vrei! a spus el, băgând punguliţa în buzunar. Oferta e 
valabilă, dacă o vrei. Totuşi, sunt, evident, mai scumpe. 

— Evident, a repetat ea, gândindu-se la altceva. 

Pip s-a întors spre uşă ca să iasă. Luke Eaton nu îşi lua rămas-bun şi 
nici nu saluta. Poate trebuia să se întoarcă, poate trebuia să îi spună 
că de fapt asta era ultima dată şi că nu avea să o mai vadă din nou. 
Cum altfel s-ar fi ţinut de cuvânt? Apoi i-a venit altă idee, pe care a şi 
pus-o în aplicare, întorcându-se pe călcâie ca să revină în bucătărie. 


Totuşi, altceva i-a ieşit pe gură: 

— Luke! a zis mai tăios decât intenţiona. Pastilele alea, Rohypnol, le 
vinzi cuiva din oraş? Le cumpără cineva de aici, de la tine? 

Fl a clipit la ea. 

— Max Hastings? Le cumpără de la tine? Este înalt, cu părul blond 
şi lunguţ, un tip care vorbeşte frumos. El este? El este cel care 
cumpără pastilele alea de la tine? 

Luke nu i-a răspuns. 

— Este Max? a insistat Pip. 

Individul s-a încruntat, iar mila i-a dispărut din priviri. 

— Deja ştii regulile. Nu răspund la întrebări. Nu pun şi nu răspund 
la întrebări. Şi ţie ţi se aplică regulile astea, i-a zis el, rânjind uşor. 
Ştiu că te crezi specială, dar nu eşti. Pe data viitoare! 

Pip a strivit punga în mână când a ieşit din casă. Mânioasă cum era, 
s-a gândit să trântească uşa în urma ei, dar s-a răzgândit. Pulsul era şi 
mai mare acum, inima bătându-i cu putere şi umplându-i mintea cu 
sunetul coastelor rupte. Iar ochii ăia goi se ascundeau chiar acolo, în 
umbrele stâlpilor de iluminat. Dacă Pip ar fi clipit, şi ei ar fi aşteptat-o 
în întuneric. 

Oare Max cumpăra pastilele alea de la Luke? Pe vremuri le lua de la 
Andie Bell, care le lua de la Howie Bowers. Dar Luke fusese 
dintotdeauna cel care îl aproviziona pe Howie şi doar el rămăsese, 
ceilalţi doi din schemă fiind acum dispăruţi. Dacă Max mai cumpăra, 
trebuia să le ia de la Luke -— era logic. Oare drumurile lor aveau să se 
intersecteze în faţa uşii lui Luke, cum se întâmpla când alergau? Mai 
strecura el somnifere în băuturile femeilor? Mai distrugea vieţi, aşa 
cum o distrusese pe-a lui Nat da Silva şi pe a Beccăi Bell? Gândul i-a 
întors stomacul pe dos şi, Dumnezeule, a simţit că urma să-i vină rău 
chiar acolo, în mijlocul drumului. 

S-a aplecat şi a încercat să respire, cu punga zăngănind în mâinile-i 
tremurânde. Nu mai putea aştepta. A traversat strada clătinându-se, 
ajungând sub coroana copacilor. A vârât mâna în punga de hârtie 
după unul dintre pliculeţele transparente, chinuindu-se să îl deschidă, 
deoarece avea degetele pline de sânge. 

Era transpiraţie! Doar transpiraţie! 

A scos una dintre pastilele albe şi lungi, diferită de cele pe care le 
luase înainte. Pe o parte erau trei linii şi cuvântul Xanax, iar pe 
cealaltă un 2. Cel puţin nu era contrafăcută sau amestecată cu altceva. 
Un câine a lătrat de undeva, din apropiere. Trebuia să se grăbească. 
Pip a rupt pastila în două şi a împins o jumătate printre buze. Gura îi 
era deja plină de salivă, aşa că a înghiţit-o fără apă. 

Şi-a ascuns punga sub braţ chiar în clipa în care un trecător şi un 
terrier mic şi alb au apărut de după colţ. Era Gail Yardley, care locuia 
pe strada ei. 


— A, Pip! a spus vecina, relaxându-şi umerii. M-ai surprins! a 
adăugat femeia, măsurând-o din priviri. Jur că tocmai te-am văzut în 
urmă cu o secundă în faţa casei tale, întorcându-te de la alergat. 
Presupun că mintea îmi joacă feste. 

— Ni se întâmplă tuturor, a zis Pip, schimbându-și expresia. 

— Da, se poate! a încuviințat Gail şi a râs jenată. Nu te rețin! a mai 
spus vecina şi s-a îndepărtat. 

Câinele s-a oprit o clipă ca să-i adulmece tenişii lui Pip înainte ca 
lesa să se întindă şi să îl tragă după ea. 

Pip a cotit pe unde venise Gail, simțind o uşoară durere în gât, în 
locul unde pastila o zgâriase la înghiţire. lar acum, avea celălalt 
sentiment: vinovăţie. Nu îi venea să creadă că făcuse din nou asta. 
Ultima dată, şi-a spus în drum spre casă. Ultima dată! De acum ai 
terminat. 

Măcar în noaptea asta avea să doarmă. Calmul nefiresc trebuia să-şi 
facă în curând apariţia, ca un scut cald pe pielea ei tot mai subţire, 
însoţit de uşurarea clipei în care muşchii maxilarului se descleştau în 
sfârşit. Da, avea să doarmă în noaptea asta; era nevoită să o facă. 

Doctorul îi prescrisese Valium atunci când se întâmplase prima dată. 
Prima dată când văzuse moartea şi o ţinuse în mâini. Însă nu trecuse 
mult timp înainte să i-l interzică, deşi îl implorase să nu o facă. Încă 
îşi amintea ce-i spusese el. Cuvânt cu cuvânt: 

„Trebuie să-ţi găseşti singură strategii să faci faţă traumei şi 
stresului. Medicamentul acesta doar ţi-ar îngreuna recuperarea pe 
termen lung după tulburarea post-traumatică. Nu ai nevoie de pastile, 
Pippa, poţi să reuşeşti pe cont propriu!” 

Cât de mult se înşelase! Avea nevoie de medicamente la fel de mult 
ca de somn. Asta era strategia ei. Pe de altă parte, ştia că doctorul 
avea dreptate, iar ea înrăutăţea situaţia. 

„Cel mai eficient tratament este psihoterapia, aşa că vom continua 
şedinţele săptămânale.” 

Pip încercase din răsputeri, îşi dăduse toată silinţa. După opt şedinţe 
le spusese tuturor că într-adevăr se simte mult mai bine. Că e în 
regulă. Era o minciună pe care o repetase de atâtea ori, încât oamenii 
o credeau. Până şi Ravi. I se părea că, dacă mai trebuia să meargă la o 
şedinţă, putea să moară, pur şi simplu. Cum să vorbească despre asta? 
Era un lucru imposibil, ilogic, şi nu putea fi exprimat în cuvinte. 

Pe de o parte, putea să spună din adâncul inimii că nu crede că 
Stanley Forbes meritase să moară. Că merita să trăiască şi că ea făcuse 
tot posibilul ca să îl readucă la viaţă. Ce făcuse el în copilărie, ce 
fusese obligat să facă, nu era de neiertat. Pip credea cu toată fiinţa ei 
că Stanley învăţa, încercând în fiecare zi să se îndrepte. Credea asta şi 
era muncită de vinovăția îngrozitoare că ea fusese cea care îl 
condusese pe criminal la el. 


Totuşi, în acelaşi timp, credea şi opusul, răsărit dintr-un loc şi mai 
profund. Probabil din adâncul sufletului, dacă ar fi crezut în lucrurile 
astea. Deşi fusese doar un copil la momentul acela, Stanley era 
motivul pentru care fusese ucisă sora lui Charlie Green. Pip se 
întrebase: dacă cineva l-ar fi ales pe Josh şi l-ar fi dus unui criminal ca 
să fie omorât în cel mai îngrozitor mod cu putinţă, şi-ar fi petrecut 
două decenii căutând dreptatea şi vânându-i pe cei vinovaţi ca să-i 
ucidă? Răspunsul era „da”. Ştia că ar fi făcut-o fără ezitare; ar fi ucis-o 
pe persoana care i-ar fi luat fratele, indiferent cât ar fi durat. Charlie 
avusese dreptate; ei doi erau la fel — îi unea felul în care înțelegeau 
lucrurile, o... asemănare. 

De aceea nu putea discuta despre asta, nu cu un profesionist, cu 
nimeni. Deoarece era imposibil, incompatibil. Fusese sfâşiată în două 
şi nu avea cum să coasă la loc jumătăţile. Era insuportabil. Lipsit de 
sens. Nimeni nu putea să înţeleagă, probabil cu excepţia... lui. A ezitat 
pe aleea ei, uitându-se la casa de alături. 

Charlie Green! De asta avea nevoie ca el să fie găsit, şi nu prins. O 
mai ajutase o dată, îi deschisese ochii în privinţa binelui şi a răului, 
dar şi a persoanei care decidea ce însemnau cuvintele alea. Probabil... 
dacă ar fi vorbit cu el, ar fi înţeles. Era singurul în stare. Sigur găsise o 
cale să accepte ceea ce făcuse şi probabil ar fi putut să-i arate şi lui Pip 
cum să accepte — să îi arate o cale să repare totul, cum să se adune. 
Dar Pip era nehotărâtă şi în privinţa asta; avea logică şi, totodată, 
niciun sens. 

Ceva a foşnit între copacii din partea cealaltă a drumului din faţa 
casei. 

Lui Pip i s-a poticnit respiraţia când s-a întors şi s-a uitat, încercând 
să dea întunericului silueta unei persoane şi o voce vântului. Oare se 
ascundea cineva acolo, printre copaci, şi o urmărea? Ce vedea: 
trunchiurile copacilor sau picioare? Oare era Charlie? El era? 

S-a căznit să îşi dea seama, încercând să vadă fiecare frunză în parte 
şi crengile scheletice. 

Nu, era imposibil să fie cineva acolo; nu trebuia să fie proastă. Era 
doar încă unul dintre lucrurile care-i ocupau acum mintea. Se speria 
de orice. Se mânia pe orice. Nu era real, şi trebuia să înveţe să facă 
din nou diferenţa. Mâinile îi erau transpirate, nu pline de sânge. S-a 
apropiat de casă, uitându-se în urmă doar o dată. Pastila o să alunge 
curând totul, şi-a spus ea. Împreună cu toate celelalte lucruri. 

Cum stabilesc legiştii momentul morţii 
într-un caz de omucidere? 


Cea mai importantă observaţie este că momentul morţii se poate 
încadra doar într-un interval estimat; un legist nu poate să indice ora 
exactă a morţii, aşa cum vedem câteodată în filme sau emisiuni 
televizate. Există trei factori principali la care se apelează pentru a 
stabili ora estimată a decesului, iar o parte din aceste teste sunt 
efectuate chiar la locul crimei, cât mai repede posibil după găsirea 
victimei. Ca regulă generală, cu cât mai curând este găsită victima 
după deces, cu atât mai precisă este estimarea orei decesului] 


1. Rigor mortis 

Imediat după moarte, toți muşchii corpului se relaxează. Apoi, de 
obicei la aproximativ două ore de la deces, trupul începe să 
înțepenească din cauza acumulării de acid în țesuturile musculare. 12] 
Asta înseamnă rigor mortis. Procesul începe în muşchii maxilarului şi ai 
gâtului, coborând în corp spre extremităţi. Rigor mortis se încheie, în 
mod normal, în 6-12 ore şi începe să dispară la aproximativ 15-36 ore 
de la decesi3.. De vreme ce acest proces de înţepenire are o perioadă 
aproximativă de instalare, poate fi foarte util la estimarea orei 
decesului. Totuşi, există câţiva factori care pot afecta debutul şi 
perioada înţepenirii, cum ar fi temperatura. Temperaturile mari vor 
creşte viteza înţepenirii, pe când cele scăzute o vor încetini. [4] 


3. Livor mortis 

Cunoscut şi ca lividitate, livor mortis reprezintă oprirea sângelui în 
corp din cauza gravitaţiei şi a pierderii tensiunii. (5) Pielea se 
decolorează, căpătând o nuanţă roşie-purpurie acolo unde sângele s-a 
adunat intern. 16) Livor mortis apare la 2-4 ore după moarte, devine 
instabilă până la 8-12 ore după deces şi stabilă după 8-12 ore de la ora 
decesului. 17 „Instabilă” se referă la posibilitatea albirii pielii: asta 
înseamnă că — atunci când este prezentă lividitatea — dacă pielea este 
apăsată, culoarea va dispărea, cam ca atunci când îţi apeşi acum 
pielea. isi Dar acest proces poate fi afectat de factori precum 
temperatura şi schimbarea poziţiei corpului. 


3 Algor mortis 


Algor mortis se referă la temperatura corpului. După moarte, corpul 
începe să se răcească până ce ajunge la echilibru cu temperatura 
ambientală (oriunde e descoperit cadavrul) 1. De obicei, corpul va 
pierde aproximativ 0,8 grade pe oră, până ce ajunge la temperatura 
mediului. no La locul crimei - pe lângă observaţiile despre rata 
înţepenirii şi a lividităţii —, un examinator medical va măsura foarte 
probabil şi temperatura internă a corpului şi cea a mediului, ca să 
calculeze aproximativ când a fost ucisă victima. m1] 


Deşi aceste procese nu ne pot spune minutul exact în care a murit 
cineva, sunt factorii principali de care se foloseşte un legist atunci 
când estimează intervalul orei decesului. 


Cinci 


Moartea i-a întors privirea. Moartea adevărată, nu versiunea ei 
idealizată: pielea cu pete purpurii a unui cadavru şi urma ciudată şi 
albită pentru totdeauna a unei curele prea strânse pe care probabil o 
purtase în momentul decesului. Într-un fel, era aproape amuzant, s-a 
gândit Pip când a derulat pagina pe laptop. Era amuzant în sensul că, 
dacă te gândeai prea mult la asta, înnebuneai. În cele din urmă, toţi 
ajungem aşa, ca imaginile astea post-mortem pe o pagină de internet 
prost formatată despre descompunerea cadavrelor şi ora decesului. 

Îşi sprijinea braţul pe agendă, umplând-o cu fel de fel de notite, 
subliniind şi folosind evidenţiatorul pe alocuri. Iar acum, a adăugat o 
altă frază dedesubt, uitându-se la ecran când a scris: Dacă trupul pare 
cald şi rigid, moartea s-a petrecut cu 3-8 ore înainte. 

— Alea sunt cadavre? 

Vocea a depăşit bariera căştilor care blocau zgomotele; nu auzise pe 
nimeni intrând. Pip a tresărit, cu inima sărindu-i în gât. Şi-a lăsat 
căştile jos şi a auzit din nou sunetele: un oftat pe care îl cunoştea prea 
bine şi care venea din spate. Căştile astea anulau aproape orice sunet, 
de aceea le tot fura Josh ca să joace FIFA ori ca să-şi pună mama pe 
„mut”. Pip s-a aplecat ca să treacă la o altă pagină, cu toate că, de 
fapt, niciuna nu era mai bună. 

— Pip? a rostit mama, cu o voce mai îndârjită. 

Pip s-a întors pe scaunul de birou, căscând ochii prea mult, într-o 
încercare disperată să le acopere vinovăția. Mama stătea chiar în 
spatele ei, cu o mână în şold. Părul blond era zburlit, şuviţele învelite 
în folie făcând-o să semene cu o Medusa metalică. Era ziua 
reîmprospătării şuviţelor, eveniment tot mai frecvent acum, că 
cenuşiul rădăcinilor începea să se vadă. Încă purta mănuşile 
transparente din latex, cu vârfurile degetelor pătate de vopsea de păr. 

— Ei bine? a îndemnat-o mama să-i răspundă. 

— Da, sunt cadavre adevărate! a recunoscut Pip. 

— Şi de ce, draga mea, te uiţi la cadavre vinerea, la ora opt 
dimineaţa? 

Chiar era doar ora opt? Pip se trezise la cinci. 

— M-ai sfătuit să îmi găsesc o pasiune, a zis ea, ridicând din umeri. 

— Pip! a spus mama cu asprime, deşi colţul ridicat al gurii indica o 
urmă de amuzament. 

— Pentru noul meu caz, a cedat Pip, întorcându-se către ecran. Ştii 
cazul ăla cu necunoscuta despre care ţi-am povestit. Care a fost găsită 
lângă Cambridge în urmă cu nouă ani. Am de gând să-l investighez 
pentru podcast cât sunt la universitate. Încerc să aflu cine era şi cine a 
ucis-o. Am programat deja interviuri pentru următoarele câteva luni. E 


o cercetare relevantă, jur! a spus ea, ridicând mâinile. 

— Încă un sezon? 

Mama a ridicat îngrijorată o sprânceană. Cum de putea o simplă 
sprânceană să comunice atât de multe? Cumva, reuşise să includă 
patru luni de îngrijorare şi nelinişte în cele câteva fire de păr. 

— Ei bine, trebuie să-mi finanţez cumva stilul de viaţă cu care m- 
am obişnuit. Ştii, mobilă scumpă, viitoare procese de calomnie, 
onorarii pentru avocaţi, a spus Pip. 

Şi benzodiazepine ilegale şi fără reţetă, a gândit în secret. Dar nu 
acelea erau adevăratul motiv; nici pe departe. 

— Foarte amuzant! a comentat mama, iar sprânceana a revenit la 
forma iniţială. Doar... ai grijă de tine! Ia o pauză dacă ai nevoie! Şi 
apoi, ştii că sunt întotdeauna disponibilă să stăm de vorbă în caz că... 

Mama s-a întins spre umărul lui Pip, uitând până în ultima secundă 
de mănuşile pătate cu vopsea de păr. S-a oprit, zăbovind la doi 
centimetri deasupra, şi poate că Pip şi-a imaginat, dar cumva a simţit 
căldura mâinii mamei. Era plăcută, ca un mic scut pe piele. 

— Da, a fost singurul lucru pe care s-a gândit Pip să îl spună. 

— Şi să nu exagerăm cu fotografiile cadavrelor, da? a adăugat 
mama şi a dat din cap spre ecran. Avem un copil de zece ani în casă. 

— O, îmi pare rău! a spus Pip. Am uitat de noua abilitate a lui Josh 
de a vedea prin pereţi, e greşeala mea! 

— Sincer, acum umblă peste tot, a spus mama în şoaptă, uitându-se 
în spatele ei. Nu ştiu cum reuşeşte. M-a auzit fără să vreau zicând „la 
dracw”” ieri, deşi aş fi putut jura că era în partea cealaltă a casei. De ce 
este purpuriu? 

— Poftim? a rostit Pip, luată prin surprindere, până a urmărit 
privirea mamei spre ecranul laptopului. O, se numeşte lividitate. Asta 
se întâmplă cu sângele când mori. Se adună pe... Chiar vrei să ştii? 

— Nu prea, draga mea, doar mă prefăceam interesată. 

— Aşa credeam şi eu. 

Mama s-a întors spre uşă, cu fâşiile de folie din păr mototolindu-se. 
S-a oprit în prag. 

— Josh merge la plimbare azi; Sam şi mama lui trebuie să sosească 
în orice clipă ca să îl ia. Ce ai zice ca, după ce pleacă, să fac un mic 
dejun pentru noi două? a zâmbit ea cu optimism. Clătite sau ceva 
asemănător? 

Pip îşi simţea gura uscată, iar limba ca pe o excrescență anormală ce 
i se lipea de cerul gurii. Odinioară, îi plăceau clătitele mamei; erau 
pufoase şi atât de însiropate, încât ar fi putut să-ţi lipească buzele! 
Acum, gândul la clătite o îngreţoşa un pic, dar şi-a impus să 
zâmbească la fel de larg. 

— Ar fi minunat! Mulţumesc, mamă! 

— Perfect! 


Pielea din jurul ochilor mamei s-a încreţit, luminându-se odată cu 
zâmbetul. Un zâmbet prea larg. 

Lui Pip i s-a strâns stomacul de vinovăţie; era doar vina ei. Propria 
familie era forţată să joace teatru, străduindu-se de două ori mai mult 
cu ea, deoarece Pip abia reușea să facă ceva. 

— Atunci, o să dureze vreo oră, a spus mama, gesticulând spre 
propriul păr. Şi nu te aştepta să o vezi pe hoaşca de maică-ta la micul 
dejun; în schimb, vei da peste o bunăciune care s-a făcut recent 
blondă! 

— Abia aştept! a răspuns Pip, dându-şi silinţa. Sper că şi cafeaua 
bunăciunii o să fie ceva mai tare decât a hoaştei. 

Mama şi-a dat ochii peste cap şi a ieşit din cameră, mormăind în 
şoaptă despre Pip, tatăl ei şi cafeaua lor tare, care avea gust de raha... 

— Te-am auzit! a răsunat vocea lui Josh prin casă. 

Pip a tras aer pe nas, pipăind marginea căştilor de la gât. Şi-a trecut 
degetul peste plasticul neted al benzii-resort, spre partea unde se 
schimba textura: autocolantul uzat şi noduros care-i cuprindea 
lăţimea. Era un autocolant Crima perfectă. Instrucţiuni pentru fete 
cuminţi, cu sigla podcastului ei. Ravi i le făcuse cadou când publicase 
ultimul episod al sezonului al doilea, cel mai greu de înregistrat până 
în clipa de faţă. Povestea celor întâmplate în vechea fermă 
abandonată, acum arsă din temelii, şi a urmei de sânge prin iarbă pe 
care fuseseră nevoiţi să o spele cu furtunul. 

Ce păcat! spuneau comentatorii. 

Nu ştiu de ce pare supărată, ziceau alţii. Ea a căutat-o cu lumânarea. 

Pip le spusese povestea, dar niciodată cu adevărat esenţa ei: că o 
distrusese. 

Şi-a pus din nou căştile pe urechi şi a blocat lumea. Nu mai auzea 
decât bâzâitul din mintea ei. A închis şi ochii şi a pretins că nu există 
trecut sau viitor, ci doar absenţa. Era comod să plutească aici liberă şi 
neîngrădită, însă mintea ei nu se liniştea niciodată prea mult timp. 

Şi nici căştile ei nu o făceau. A auzit un ţiuit strident. Pip şi-a întors 
telefonul ca să verifice notificarea. Primise un e mail prin formularul 
de pe pagina ei de internet. Din nou acelaşi mesaj: Cine o să te caute 
când tu o să fii cea dispărută? De la anonim987654321(Ggmail.com. 
Din nou o altă adresă de e-mail, dar exact acelaşi mesaj. Trecuseră 
deja câteva luni de când Pip le primea ocazional, împreună cu alte 
comentarii „colorate” din partea trolilor. Cel puţin era mai poetic şi 
mai contemplativ decât ameninţarea directă cu violul. 

Cine o să te caute când tu o să fii cea dispărută? 

Pip s-a oprit, privirea zăbovindu-i la întrebare. În tot timpul ăsta, nu 
se gândise niciodată să răspundă. 

Cine ar fi căutat-o? Îi plăcea să creadă că Ravi. Părinţii ei. Cara 
Ward şi Naomi. Connor şi Jamie Reynolds. Nat da Silva. Inspectorul 


Hawkins? Era treaba lui, la urma urmei. Poate ar fi făcut-o, dar poate 
nimeni n-ar fi trebuit să o facă. 

Încetează! şi-a spus ea, blocând calea spre acel loc întunecat şi 
primejdios. Poate o altă pastilă ar fi ajutat-o? S-a uitat la al doilea 
sertar de jos, unde ţinea pastilele, lângă telefoanele cu cartelă de sub 
fundul fals. Dar nu, se simţea deja puţin obosită, ameţită. Iar 
comprimatele erau pentru dormit, doar ca să poată să se odihnească. 

În plus, avea un plan. Pip Fitz-Amobi avea întotdeauna un plan, fie 
încropit în grabă, fie urzit lent şi în chinuri. Ăsta fusese conceput în 
cel de-al doilea mod. 

Persoana asta, versiunea ei din prezent, era doar temporară. 
Deoarece avea un plan ca să îşi revină. Să îşi recupereze viaţa 
normală. Şi lucra la asta chiar acum. 

Prima sarcină dureroasă fusese să-şi analizeze sinele, să-şi identifice 
slăbiciunile şi să găsească motivul şi cauza. Şi, odată aflate, îşi dăduse 
seama cât de evident fusese totul de la bun început. Toate lucrurile în 
care se implicase în ultimul an. Totul. Cele două cazuri între care 
existase o legătură şi care deveniseră viaţa şi scopul ei. Şi, cumva, 
ambele fuseseră nepotrivite. Greşite. Încurcate. Nu erau clare şi 
curate. Zona gri fusese prea vastă. Ambiguitatea se manifestase din 
plin. Toate sensurile deveniseră tulburi, până se pierduseră. 

Elliot Ward avea să stea la închisoare pentru tot restul vieţii, dar era 
un om rău? Un monstru? Pip nu credea asta. Nu el era pericolul. 
Făcuse un lucru îngrozitor, mai multe lucruri îngrozitoare, dar l-a 
crezut când i-a zis că, parţial, le făcuse din dragoste pentru fiicele lui. 
Nu era complet greşit şi cu siguranţă nu era cu totul în regulă, însă era 
pur şi simplu... un fapt. Plutind dezordonat undeva, la mijloc. 

Şi Max Hastings? Pip nu vedea nimic neclar aici: Max Hastings era 
creionat în alb şi negru, tranşant. El era pericolul, cel care crescuse din 
umbre, iar acum îşi găsea cămin în spatele unui zâmbet dezarmant şi 
scump. Pip se agăța de credinţa asta, ca şi când ar fi dispărut de pe 
faţa pământului dacă nu ar fi făcut-o. Max Hastings era punctul ei 
forte, oglinda răsturnată prin care definea totul, inclusiv pe ea însăşi. 
Dar chestia asta era lipsită de sens, distorsionată, deoarece Max 
câştigase; el nu avea să vadă interiorul unei celule de închisoare. Albul 
şi negrul se contopeau iarăşi în gri. 

Becca Bell mai avea 14 luni de închisoare. Pip îi trimisese o 
scrisoare după procesul lui Max, iar Becca îi răspunsese, întrebând-o 
dacă voia să vină în vizită. Pip o făcuse. O văzuse deja de trei ori. În 
plus, vorbeau la telefon în fiecare săptămână la ora 16, joia. Cu o zi în 
urmă, discutaseră despre brânză 20 de minute. Becca părea să se 
descurce bine, poate era chiar fericită, dar merita măcar să fie acolo? 
Trebuia să fie închisă, ţinută departe de restul lumii? Nu! Becca Bell 
era o persoană bună, care fusese sacrificată în cele mai rele 


împrejurări. Orice persoană ar fi procedat ca ea, dacă ar fi fost atinsă 
în punctul sensibil, în locul slab şi secret. Iar dacă Pip putea să vadă 
asta de una singură, după toate prin care trecuse alături de Becca, de 
ce nu puteau şi ceilalți? 

Iar apoi, bineînțeles, urma nodul cel mai mare din pieptul ei: 
Stanley Forbes şi Charlie Green. Pip nu se putea gândi prea mult timp 
la ei; altfel, s-ar fi distrus. Cum puteau fi ambele poziţii şi bune, şi 
rele, în acelaşi timp? Era un oximoron pe care nu avea să-l desluşească 
niciodată. Era slăbiciunea ei fatală, dealul pe care avea să moară şi să 
putrezească. 

Dacă toate ambiguităţile, contradicţiile, zonele gri care se întindeau 
şi învăluiau toată raţiunea erau cauza, cum putea Pip să îndrepte 
situaţia? Cum ar fi putut să se vindece în urma efectelor secundare? 

Exista o singură soluţie, enervant de simplă: avea nevoie de un nou 
caz. Şi nu de orice caz, ci de unul simplu, în alb şi negru. Fără gri, fără 
distorsiuni. Cu linii drepte şi paralele între bine şi rău, corect şi greşit. 
Cu două părţi şi o cale clară pe care să o urmeze. Asta ar fi rezolvat 
situaţia. Asta ar fi făcut-o să-şi revină, ar fi pus lucrurile în ordine. l-ar 
fi salvat sufletul, dacă ar fi crezut în aşa ceva. Totul ar fi putut să 
revină la normal. Ea ar fi putut să revină la normal. 

Trebuia doar să fie cazul potrivit. 

Şi, iată-l! O necunoscută între 20 şi 25 de ani, găsită dezbrăcată şi 
mutilată lângă Cambridge. Nimeni nu o căutase când dispăruse. Nu 
fusese revendicată, deci niciodată dispărută. Nu putea fi mai clar: 
femeia asta merita dreptate pentru ceea ce i se făcuse. Iar bărbatul 
care o ucisese nu putea fi decât un monstru. Fără neclarităţi, 
contradicții sau confuzii. Pip putea să elucideze cazul ăsta, putea să o 
salveze pe necunoscută, dar cel mai important aspect era că 
necunoscuta avea să o salveze pe ea. 

Încă un caz ar fi fost suficient să îndrepte lucrurile. 

Doar unul. 


Şase 


Pip nu le-a văzut decât în clipa în care s-a aflat chiar deasupra lor. 
Poate nu le-ar fi observat niciodată, dacă nu s-ar fi oprit să îşi lege din 
nou şireturile tenişilor. Şi-a ridicat un picior şi şi-a coborât privirea. 
Ce naiba... 

Chiar unde începea aleea familiei Amobi, la limita cu trotuarul, 
puţin deasupra, erau nişte linii şterse, desenate cu cretă albă. Erau atât 
de şterse, încât poate nici nu fuseseră făcute cu cretă — poate erau 
doar urme de sare lăsate de ploaie. 

Pip s-a frecat la ochi. Erau iritaţi şi uscați pentru că se holbase la 
tavan toată noaptea. Deşi seara petrecută cu familia lui Ravi decursese 
bine şi chiar o durea faţa de la atâtea zâmbete, somnul nu o 
cuprinsese. Putea să-l găsească într-un singur loc: în cel de-al doilea 
sertar secret. 

Şi-a îndepărtat pumnii de la ochi şi a clipit, însă privirea îi era la fel 
de înceţoşată ca înainte. Incapabilă să aibă încredere în ce vedea, s-a 
aplecat să şteargă cea mai apropiată linie cu degetul, pe care apoi l-a 
ridicat la soare ca să îl studieze. Aducea a cretă, cu siguranţă, şi, între 
buricele degetelor, chiar părea să fie asta. Totuşi, liniile nu păreau a fi 
naturale. Erau prea drepte, prea făcute anume. 

Pip şi-a înclinat capul ca să se uite la ele dintr-un alt unghi. Păreau 
să fie cinci figuri diferite; un tipar repetitiv cu linii intersectate. Să fi 
fost... păsări? Aşa cum le desenau copiii la distanţă: ca pe nişte M-uri 
turtite, pe ceruri din vată de zahăr? Nu, nu era corect; erau prea multe 
linii. Era un fel de cruce? Da, semăna probabil cu o cruce, acolo unde 
linia mai lungă se despărţea în două braţe în apropierea părţii de jos. 

O, stai! Pip a păşit peste ele ca să se uite din partea cealaltă. Puteau 
să fie şi nişte siluete umane. Alea erau picioarele lor, trunchiurile 
intersectate de braţe exagerat de drepte. Mica linie de deasupra era 
gâtul. Dar apoi, nimic... Nu aveau cap. 

Aşadar - s-a îndreptat —, ori reprezentau o cruce cu două picioare, 
ori o siluetă fără cap. Niciuna dintre variante nu era deosebit de 
liniştitoare. Pip nu credea că Josh avea cretă în casă, iar el oricum nu 
era genul de copil căruia să îi placă să deseneze. Aşadar, probabil 
liniile fuseseră făcute de unul dintre copiii vecinilor, de unul cu o 
imaginaţie oarecum morbidă, dar ce drept avea ea să comenteze? 

Pip s-a uitat în jur când a urcat pe Martinsend Way; nici pe aleile 
altora şi nici pe trotuar sau pe stradă nu erau linii de cretă. De fapt, nu 
era nimic ieşit din comun pentru o duminică dimineaţa în Little 
Kilton. Cu excepţia unui pătrat inofensiv din bandă adezivă care 
fusese lipit pe indicatorul alb-negru, pe care acum scria Martinsend 
Wav. 


Pip a ignorat siluetele când a cotit pe strada principală şi s-a 
îndreptat spre copiii familiei Yardley de la a şasea casă. Şi, în orice 
caz, îl vedea pe Ravi în faţă, apropiindu-se de cafeneaua din capătul 
celălalt. 

Părea obosit — normal de obosit —, cu părul zburlit şi razele soarelui 
reflectându-se din noua pereche de ochelari. În vară aflase că era 
puţin miop şi, evident, făcuse mare caz de asta, deşi acum, uneori, 
uita să-şi pună ochelarii. 

Dus pe gânduri, nu o zărise. 

— Salut! a strigat ea de la trei metri distanţă, făcându-l să tresară. 

Ravi a strâmbat exagerat din buze, părând trist. 

— Fii blândă! a zis el. Sunt sensibil în dimineaţa asta. 

Bineînţeles, mahmurelile lui Ravi erau cele mai groaznice din lume. 
Aproape fatale de fiecare dată. 

S-au întâlnit în faţa uşii cafenelei, iar Pip l-a luat de braţ pe Ravi. 

— Şi ce e cu acest „Salut” cu care am început? a rostit el întrebarea 
aproape de fruntea ei. Am o mulţime de porecle frumoase şi flatante 
pentru tine, iar tu nu te-ai gândit decât la „Salut”? 

— Păi... s-a fâstâcit Pip. Cineva foarte bătrân şi înţelept mi-a spus 
odată că sunt dusă cu capul, deci... 

— Cred că ai vrut să zici, de fapt, cineva foarte înţelept şi chipeş. 

— Da? 

— Deci, a zis şi s-a oprit ca să se scarpine la nas cu mâneca, cred că 
aseară a fost foarte bine. 

— Serios? a spus Pip timidă. 

Şi ea se gândea la fel, dar nu prea mai avea încredere în propria 
persoană. 

Văzându-i chipul îngrijorat, el a izbucnit în râs. 

— Te-ai descurcat bine. Toată lumea te-a plăcut. Sincer! Rahul chiar 
mi-a trimis un mesaj în dimineaţa asta ca să-mi spună cât de mult te-a 
plăcut. Şi cred că până şi mătuşa Zara a început să te simpatizeze, a 
rostit Ravi pe un ton misterios. 

— Pe bune?! 

— Da! a rânjit el. S-a încruntat cam cu 20 la sută mai puţin decât de 
obicei, aşadar mi se pare un succes nemaipomenit. 

— Ei bine, a naibii să fiu! a exclamat Pip, aplecându-se spre uşa 
cafenelei ca să o deschidă, iar clopoţelul a zăngănit deasupra. Bună, 
Jackie! i-a strigat ca întotdeauna femeii care deţinea localul şi care 
acum aproviziona rafturile cu sandviciuri. 

— O, bună, draga mea! i-a răspuns Jackie, aruncând o scurtă privire 
înapoi şi aproape scăpând pe podea un rulou cu şuncă şi brânză brie. 
Bună, Ravi! 

— "Neaţa, a răspuns el cu vocea răguşită până şi-a dres-o. 

Jackie s-a eliberat de sandviciurile ambalate şi s-a întors spre ei. 


— Cred că este în spate şi se ceartă cu un prăjitor de sandviciuri 
figurant. Staţi puţin! Cara! a strigat din spatele tejghelei. 

Pip a zărit mai întâi cocul care se înălța deasupra capului Carei când 
aceasta a ieşit din bucătărie pe la intrarea destinată angajaţilor, 
ştergându-şi mâinile de şorţul verde. 

— Încă nu e gata, i-a spus ea lui Jackie, concentrată la pata uscată 
de pe şorţ. Momentan nu pot să-ţi ofer decât sandviciuri puţin 
încălzite... 

Cara şi-a ridicat în sfârşit privirea, uitându-se în ochii lui Pip şi 
zâmbind imediat. 

— Drăguţa domnişoară „La dracu’ cu toată lumea”! Nu ne-am mai 
văzut de mult! 

— M-ai văzut ieri, i-a răspuns Pip, înțelegând prea târziu semnul din 
sprâncene făcut de Cara. 

Ei bine, ar fi trebuit mai întâi să ridice din sprâncene şi apoi să 
vorbească: stabiliseră cu mult timp în urmă regulile astea. 

Jackie a zâmbit, ca şi când ar fi putut citi conversaţia grăbită din 
privirile lor. 

— Ei bine, fetelor, dacă a trecut o zi întreagă, probabil aveţi multe 
să vorbiţi, nu? a zis apoi şi s-a întors spre Cara. Poţi să-ţi iei pauza mai 
devreme. 

— O, Jackie! a spus Cara, făcând o plecăciune exagerată. Eşti prea 
bună cu mine! 

— Ştiu, ştiu! i-a răspuns Jackie, fluturând din mână. Sunt o sfântă! 
Pip, Ravi, cu ce vă pot servi? 

Pip a comandat o cafea tare; băuse deja două înainte să plece de 
acasă, iar degetele îi tremurau. Dar cum altfel putea să reziste toată 
ziua? 

Ravi şi-a ţuguiat buzele, privind tavanul, ca şi când ar fi fost cea 
mai grea hotărâre pe care avea să o ia vreodată. 

— Ştii, a spus el, s-ar putea să mă tenteze unul dintre sandviciurile 
alea puţin încălzite. 

Amuzată, Pip şi-a dat ochii peste cap. Ravi probabil uitase că murea 
din cauza mahmurelii; nu se putea abţine în prezenţa sandviciurilor. 

Pip s-a aşezat la masa din capătul îndepărtat, iar Cara a ocupat 
scaunul de alături, umerii fetelor atingându-se uşor. Cara nu înţelesese 
niciodată conceptul de „spaţiu personal”, şi totuşi, stând acum în 
cafenea, Pip era recunoscătoare pentru asta. Cara nici măcar nu mai 
trebuia să fie în Little Kilton. Bunicii ei plănuiseră să scoată la vânzare 
casa familiei Ward la sfârşitul anului şcolar. Apoi se răzgândiseră şi-şi 
schimbaseră planurile: Naomi îşi găsise o slujbă în apropiere, în 
Slough, iar Cara hotărâse să-şi ia un an pauză ca să călătorească, 
lucrând la cafenea pentru a economisi bani. Brusc, a le scoate pe 
surorile Ward din Little Kilton era mai complicat decât să le lase aici, 


aşa că bunicii se întorseseră în Great Abington, motiv pentru care Cara 
şi Naomi erau încă în oraş. Cel puţin până la anul. Acum Cara avea să 
fie cea lăsată în urmă, odată ce Pip pleca la Cambridge peste câteva 
săptămâni. 

Lui Pip nu îi venea să creadă că urma să se întâmple cu adevărat, că 
Little Kilton o lăsa să scape. 

— Deci, ce mai face Steph? a întrebat ea, dându-i un ghiont 
prietenesc Carei. 

Steph: noua iubită. Totuşi, trecuseră deja câteva luni, aşadar poate 
că Pip n-ar mai fi trebuit să o considere nouă. Lumea mergea mai 
departe, chiar dacă ea nu putea să o facă. Pip o plăcea pe Steph; era 
potrivită pentru Cara şi o făcea fericită. 

— E bine. Se antrenează pentru triatlon sau aşa ceva, pentru că e 
într-adevăr nebună. O, stai, acum i-ai lua apărarea, nu-i aşa, 
domnişoara alergătoare? 

— Da! a zis Pip şi a dat aprobator din cap. Cu siguranţă sunt în 
echipa lui Steph. Ar fi de mare ajutor într-o apocalipsă zombi. 

— Şi eu aş fi, a spus Cara. 

Pip s-a strâmbat la ea. 

— Hai să fim sincere: ai muri în prima jumătate de oră a oricărui 
scenariu apocaliptic. 

Ravi a venit în sfârşit lângă ele, lăsând pe masă tava cu cafelele şi 
sandviciul, din care, bineînţeles, luase deja o gură mare. 

— Oh, a zis Cara mai încet, în dimineaţa asta a fost mare tevatură 
aici! 

— Cum aşa? a întrebat Ravi printre înghiţituri. 

— S-a aglomerat un pic, brusc, aşa că s-a făcut coadă, iar eu eram la 
casă şi preluam comenzi. Apoi a intrat Max Hastings, a zis în şoaptă 
Cara. 

Pip şi-a arcuit umerii, iar maxilarul i s-a încordat. De ce era el peste 
tot? De ce nu putea să scape niciodată de omul ăsta? 

— Ştiu, a spus Cara, înțelegând expresia lui Pip. Şi, evident, nu 
voiam să îl servesc, aşa că i-am spus lui Jackie c-o să curăţ aparatul de 
spumat laptele cât se ocupă ea de clienţi. Jackie a luat comanda lui 
Max şi după aceea a mai intrat cineva — Cara s-a oprit pentru efectul 
dramatic —, Jason Bell. 

— O, serios? a spus Ravi. 

— Da, stătea la rând în spatele lui Max. Şi chiar dacă încercam să 
mă ascund de ei, îl vedeam uitându-se oarecum în ceafa lui Max. 

— E de înţeles, a spus Pip. 

Jason Bell avea la fel de multe motive ca şi ea să îl urască pe Max 
Hastings. Indiferent de sentinţa dată, Max o drogase şi o violase pe 
fiica lui cea mai mică, Becca. Şi, cu toate că lucrul acesta era oribil şi 
incalificabil, exista ceva încă şi mai grav. Acţiunile lui Max fuseseră 


catalizatorul morţii lui Andie Bell. Chiar o cauză directă, se putea 
spune. Totul se întorcea iar şi iar la Max Hastings, dacă stăteai să te 
gândeşti bine: Becca fusese traumatizată, iar Andie lăsată să moară în 
faţa ei, decesul fiind muşamalizat. Sal Singh, care era mort, era 
considerat ucigaşul lui Andie. Biata femeie din mansarda lui Elliot 
Ward. Proiectul lui Pip. Câinele ei, Barney, îngropat în grădina din 
spatele casei. Howie Bowers în închisoare, împrăştiind în şoaptă 
zvonuri despre Copilul Brunswick. Sosirea lui Charlie Green în oraş. 
Layla Mead. Dispariţia lui Jamie Reynolds. Moartea lui Stanley Forbes 
şi sângele de pe mâinile lui Pip. Pe toate putea să le lege de Max 
Hastings. Originea. Piatra ei de încercare. Şi probabil şi a lui Jason 
Bell. 

— Adică, da, a spus Cara, dar nu mă aşteptam la ce a urmat. Jackie 
i-a dat lui Max băutura, iar când el a dat să plece, Jason a întins cotul 
şi l-a înghiontit. I-a vărsat cafeaua pe tricou. 

— Nu cred! 

Ravi s-a uitat la Cara. 

— Ştiu! a continuat fata, iar şoaptele ei s-au transformat într-un 
şuierat nervos. Iar Max a zis ceva de genul „Vezi pe unde mergi!” şi l-a 
împins şi el. Apoi Jason l-a apucat pe Max de guler şi i-a zis „Dă-te din 
calea mea!” sau aşa ceva. În orice caz, între timp, Jackie s-a băgat 
între ei, iar un alt client l-a escortat pe Max afară din cafenea în timp 
ce individul tot spunea „O să te caute avocatul meu!” sau cam aşa 
ceva. 

— Aşa e Max! a comentat Pip, rostind cuvintele printre dinţi şi 
cutremurându-se. 

Acum, că ştia că şi el fusese aici, aerul i se părea diferit. Sufocant. 
Rece. Întinat. Little Kiiton nu era suficient de mare pentru amândoi. 

— Naomi se întreba ce să facem în privinţa lui Max, a continuat 
Cara atât de încet, încât nici măcar nu mai puteai spune că vorbea în 
şoaptă. Dacă ar trebui să se ducă la poliţie, să povestească despre 
seara de Anul Nou din 2012 -— ştii tu, despre accidentul cu părăsirea 
locului faptei. Chiar dacă o să aibă probleme, spune că măcar o să-i 
facă probleme şi lui Max, de vreme ce el era la volan. Poate este o cale 
de a-l trimite după gratii, cel puţin pentru scurtă vreme, ca să nu mai 
poată răni pe nimeni altcineva. Şi să pună capăt chestiei ridicole cu 
procesul... 

— Nu! a intervenit Pip. Naomi nu poate să se ducă la poliţie. N-o să 
funcţioneze. Nu o să reuşească decât să-şi facă rău, iar lui nu o să i se 
întâmple nimic. Max o să câştige din nou. 

— Dar cel puţin o să se afle adevărul, iar Naomi... 

— Adevărul nu contează! a spus Pip, înfigându-şi unghiile în 
coapsă. 

Pip de anul trecut nu ar fi recunoscut-o pe cea de azi. Fata cu ochi 


plini de viaţă şi proiectul ei şcolar, agăţându-se cu naivitate de adevăr 
şi înfăşurându-l în jurul ei ca pe o pătură. Dar Pip care stătea aici era 
o altă persoană, iar ea ştia mai bine. Adevărul o dezamăgise de prea 
multe ori; nu putea fi de încredere. 

— Cara, spune-i să nu o facă! Nu l-a lovit pe bărbatul ăla şi nu a 
vrut să îl abandoneze; a fost forţată. Spune-i că îi promit c-o să-l 
prind! Nu ştiu cum, dar o s-o fac. Max o să primească exact ce merită! 

Ravi i-a cuprins cu un braţ umerii, strângându-i uşor. 

— Sau, ştii, în loc să complotăm cum să ne răzbunăm, am putea să 
ne concentrăm energia pe plecarea la universitate de peste câteva 
săptămâni, a spus el vesel. Nici măcar nu ţi-ai ales o lenjerie nouă; mi 
s-a zis că este o decizie foarte importantă. 

Pip ştia că Ravi şi Cara tocmai făcuseră un schimb de priviri. 

— Mă simt bine, a spus ea. 

Cara părea că urma să spună ceva, dar şi-a ridicat privirea când 
clopoţelul de deasupra uşii cafenelei a zăngănit. Pip s-a întors ca să îi 
urmărească privirea. Dacă era Max Hastings, nu ştia ce ar fi fost în 
stare să facă... 

— A, bună, gaşcă! s-a auzit o voce pe care Pip o cunoştea bine. 

Connor Reynolds! Pip a zâmbit şi i-a făcut semn cu mâna. Dar 
Connor nu era singur, ci însoţit de Jamie, care închidea uşa cafenelei 
cu un alt zăngănit al clopoţelului. El a zărit-o pe Pip o clipă mai 
târziu, iar un rânjet i-a traversat chipul, încreţindu-i nasul pistruiat. 
Mai pistruiat acum, după vară. lar ea ştia; îşi petrecuse toată 
săptămâna în care dispăruse studiind fotografii cu chipul lui şi 
căutând răspunsuri în ochii lui. 

— Mă bucur să vă văd aici! a spus Jamie, depăşindu-l pe Connor 
când s-a îndreptat spre masa lor. 

În treacăt, băiatul i-a atins umărul lui Pip cu mâna. 

— Bună, ce mai faci? Pot să vă aduc o băutură sau ceva? 

Câteodată Pip vedea aceeaşi expresie şi în ochii lui Jamie, bântuită 
de moartea lui Stanley şi de rolurile pe care amândoi le avuseseră în 
asta. Era o povară pe care aveau s-o împartă pentru întotdeauna. Dar 
Jamie nu fusese acolo când se întâmplase; nu avea sânge pe mâini, nu 
cum avea ea. 

— De ce, atunci când sunt de serviciu, apare tot circul? a întrebat 
Cara. Mă credeţi singuratică sau care-i treaba? 

— Nu, drăguță! a zis Connor şi i-a atins cocul. Credem că ai nevoie 
de antrenament. 

— Connor Reynolds, jur că dacă îţi comanzi şi azi una dintre 
cafelele cu cremă de dovleac, te omor! 

— Cara! a strigat veselă Jackie din spatele tejghelei. Aminteşte-ţi 
lecţia cu numărul unu: nu ameninţăm clienţii cu moartea! 

— Chiar dacă aceştia comandă cel mai complicat lucru doar ca să te 


enerveze? a insistat Cara, în timp ce se ridica în picioare şi îi arunca o 
privire piezişă lui Connor. 

— Nici măcar atunci! 

Cara a mormăit încet, „alintându-l” pe Connor cu „javră albă” când 
s-a îndreptat spre tejghea. 

— Bine, aduc o cafea cu spumă de dovleac, a spus ea cu cel mai fals 
entuziasm. 

— Sper că e făcută cu dragoste! a râs Connor. 

Cara s-a încruntat. 

— Mai mult cu ciudă. 

— Ei bine, măcar să nu fie cu scuipat! 

— Deci, a spus Jamie, aşezându-se pe scaunul liber al Carei, Nat mi- 
a povestit despre şedinţa de mediere. 

Pip a dat din cap. 

— A fost... plină de evenimente. 

— Nu pot să cred că te dă în judecată, a zis Jamie, încleştându-şi 
pumnul. Doar că... nu este drept. Ai trecut prin destule! 

Pip a ridicat din umeri. 

— O să fie bine! O s-o scot la capăt! 

Cum o luai, cum o dădeai, totul revenea la Max Hastings; era în 
toate părţile şi toate colţurile, încolţind-o. Strivind-o. Umplându-i 
mintea cu sunetul coastelor lui Stanley care se fisurau. Pip şi-a şters 
sângele de pe mâini şi a schimbat subiectul. 

— Cum merg cursurile de paramedic? 

— Da, să zicem că bine, i-a răspuns el, dând din cap şi zâmbind. De 
fapt, chiar îmi plac. Cine ar fi crezut c-o să-mi placă munca grea? 

— Cred că etica preocupărilor dezgustătoare ale lui Pip s-ar putea să 
fie molipsitoare, a spus Ravi. Ar trebui să stai departe de ea! Pentru 
siguranţa ta o zic. 

Clopoţelul a sunat din nou şi, după cum i s-au aprins brusc ochii lui 
Jamie, Pip a ştiut cine tocmai intrase. Nat da Silva stătea în pragul 
uşii, cu părul argintiu strâns într-o coadă mică şi deasă, deşi o 
mulţime de şuviţe scăpaseră din elastic, răsfirându-i-se în jurul gâtului 
lung. 

Chipul lui Nat s-a luminat atunci când a cercetat camera, 
suflecându-şi mânecile cămăşii în carouri. 

— Pip! a exclamat nou venita şi a venit direct la ea. 

Nat s-a aplecat şi, cu un braţ lung, i-a cuprins umerii, îmbrăţişând-o 
din spate. Mirosea a vară. 

— Nu ştiam c-o să fii aici! Ce mai faci? 

— Bine! i-a răspuns Pip când obrajii li s-au atins şi a simţit pielea lui 
Nat, rece şi înviorată datorită brizei de afară. Tu? 

— Da, facem bine, nu-i aşa? 

Nat s-a îndreptat de spate şi s-a dus la Jamie, care s-a ridicat în 


picioare ca să îi ofere scaunul, trăgând un altul pentru el. Cei doi s-au 
oprit când s-au ciocnit, Nat lipindu-şi mâna de pieptul lui. 

— Salut! a spus ea şi l-a sărutat repede. 

— Bună! a zis Jamie, îmbujorându-se deja. 

Privindu-i împreună, Pip nu s-a putut abţine să nu zâmbească. 
Presupunea că era... care era cuvântul... frumos. Ceva pur, ceva bun 
pe care nu i-l putea lua nimeni; să îi fi cunoscut pe toţi în cele mai 
grele situaţii, iar acum să îi vadă cât de departe ajunseseră! Singuri şi 
împreună. O parte din vieţile lor, iar ei o parte din viaţa sa. 

Uneori se întâmplau lucruri bune în oraşul ăsta, şi-a amintit Pip, 
căutându-l cu privirea pe Ravi şi găsindu-i mâna pe sub masă. Ochii 
strălucitori ai lui Jamie şi zâmbetul aprig al lui Nat. Connor şi Cara, 
care se ciondăneau din cauza aromei de dovleac. Asta îşi dorea, nu-i 
aşa? Doar asta. O viaţă normală. Oameni pe care îi putea număra pe 
degete cărora să le pese de ea la fel de mult cum îi păsa şi ei de 
aceştia. Oameni care să o caute dacă ar fi dispărut. 

Putea să pună senzaţia asta la păstrare, să trăiască de pe urma ei o 
vreme? Să se umple de ceva bun şi să ignore sângele alunecos de pe 
mâini, să nu se mai gândească la armă când cana căzuse pe masă sau 
la ochii goi care o aşteptau în întunericul unei clipe? 

O, prea târziu! 


Şapte 


Din cauza transpiraţiei care-i provoca usturimi pe la coada ochilor, 
Pip nu vedea. Poate se forţase puţin cam mult de data asta. Alergase 
prea repede. Ca şi când n-ar fi fugit pur şi simplu, ci ar fi luat-o la 
sănătoasa. 

Măcar acum nu îl văzuse pe Max. Se uitase după el, înainte şi peste 
umăr, dar nu apăruse. Drumurile erau ale ei. 

Şi-a lăsat căştile pe gât şi s-a îndreptat spre casă, gâfâind când a 
trecut pe lângă locuinţa goală de alături. A cotit pe aleea ei şi s-a 
oprit. S-a frecat la ochi. 

Siluetele desenate cu creta erau tot pe asfalt. Cinci oameni stilizaţi, 
fără capete. Doar că era imposibil. Cu o zi înainte plouase torențial, 
iar desenele cu siguranţă nu fuseseră acolo când Pip ieşise să alerge. 
Putea să jure că nu fuseseră. Şi mai era ceva. 

S-a aplecat ca să se uite mai bine. Se mişcaseră. Duminică dimineaţă 
fuseseră la intersecţia dintre trotuar şi alee. Acum erau deplasate 
câţiva centimetri, ajungând pe zidărie şi, astfel, mai aproape de casă. 

Pip era sigură: siluetele astea erau noi. Desenate în ora în care ieşise 
la alergat. A închis ochii ca să îşi ascută auzul, ascultând sunetul de 
fundal al copacilor care dansau în vânt, fluieratul ascuţit al păsărilor 
de deasupra şi mormăitul unei maşini de tuns iarba undeva, în 
apropiere. Totuşi, nu auzea ţipetele stridente ale copiilor din vecini. 
Nici un singur piuit. 

A deschis ochii şi, da, nu şi le imaginase. Cinci siluete mici. Poate 
era mai bine să-şi întrebe mama dacă ştia ce sunt. Poate nu trebuiau 
să fie oameni fără cap, poate desenele reprezentau ceva complet 
nevinovat, iar mintea ei chinuită le deforma într-o chestie sinistră. 

S-a îndreptat, muşchii gambelor durând-o şi simțind ceva încă şi 
mai ascuţit în glezna stângă. Şi-a întins picioarele şi şi-a continuat 
drumul către casă. 

Totuşi, n-a apucat să facă decât doi paşi. 

Pulsul i s-a mărit, răsunându-i din coaste. 

Mai departe, pe alee, aproape de uşa de la intrare, era o grămadă 
cenuşie. O grămadă de pene gri. Şi-a dat seama ce era chiar înainte să 
ajungă acolo: un alt porumbel mort. Pip s-a apropiat lent de data asta, 
păşind cu atenţie şi fără zgomot, ca şi când nu ar fi vrut să îl 
trezească, să îl readucă brusc la viaţă. Degetele îi tremurau din cauza 
adrenalinei când s-a înălţat deasupra păsării, aşteptându-se să se 
oglindească din nou în ochii sticloşi şi goi. Însă nu s-a văzut, deoarece 
ochii nu erau goi. 

Pentru că pasărea nu avea cap. 

Un ciot cu pene, nu foarte pătat de sânge, era în loc. 


Pip s-a uitat la acesta. Apoi la casă şi iarăşi la porumbelul decapitat. 
Şi-a amintit de dimineaţa zilei de luni şi a trecut în revistă toată 
săptămâna, căutând prin cotloanele amintirilor cu ochii minţii. Iat-o: 
ieşise în grabă pe uşă îmbrăcată în taiorul ei elegant, se oprise când 
zărise pasărea moartă şi se holbase la ochii ei, gândindu-se la Stanley. 

Fusese acolo. Chiar acolo. Doi porumbei morţi în exact acelaşi loc. 
Şi siluetele ciudate din cretă care se mişcau, cu braţe şi picioare, dar 
fără capete... Nu putea fi o coincidenţă, nu-i aşa? Pip nu credea în aşa 
ceva nici măcar în cele mai favorabile împrejurări. 

— Mamă! a strigat ea, deschizând uşa de la intrare. Mamă! 

Vocea ei a răsunat pe hol, ecoul luând-o parcă peste picior. 

— Bună, draga mea! i-a răspuns mama, aplecându-se din pragul uşii 
de la bucătărie, cu un cuţit în mână. Nu plâng, te asigur, e din cauza 
cepelor! 

— Mamă, pe aleea noastră este un porumbel mort, a spus Pip pe un 
ton grav şi egal. 

— Altul? 

Mama ei s-a schimbat la faţă. 

— Pentru numele lui Dumnezeu! Şi, bineînţeles, tatăl tău este din 
nou plecat în oraş, deci eu sunt cea care trebuie să o facă, a bombănit 
mama şi a oftat. Bun, lasă-mă doar să pun tocana pe foc, iar apoi o să 
mă ocup de asta! 

— N-nu! s-a bâlbâit Pip. Mamă, nu înţelegi! Este un porumbel mort 
în exact acelaşi loc ca ăla de săptămâna trecută. Ca şi când cineva l-ar 
fi lăsat intenţionat acolo. 

Rostind cuvintele, i s-au părut ridicole. 

— O, nu fi prostuţă! a zis mama şi a fluturat din mână. L-a omorât 
una dintre pisicile vecinelor. 

— O pisică? 

Pip a clătinat din cap. 

— Dar este exact în acelaşi loc... 

— Da, probabil e noul loc preferat de vânătoare al pisicii. Familia 
Williams are o pisică mare şi tigrată; o văd câteodată în grădina 
noastră. Îşi face nevoile în curtea mea, a adăugat mama şi a mimat că 
înjunghie mâţa cu cuțitul. 

— Ăsta nu are cap. 

— Poftim? 

— Porumbelul. 

Mama a strâmbat din buze. 

— Ei bine, ce pot să spun? Pisicile sunt dezgustătoare. Mai ţii minte 
pisica pe care am avut-o înainte să îl luăm pe Barney? Când erai foarte 
mică? 

— Te referi la Socks? a zis Pip. 

— Da, Socks era un ucigaş mic şi rău. Aducea cadavre în casă 


aproape zilnic. Şoareci, păsări. Uneori iepuri mari. Le rodea capul şi îi 
lăsa undeva, ca să îi găsesc. Urme de mate. Parcă veneam acasă la un 
film de groază. 

— Despre ce vorbiţi? a strigat Josh pe scări. 

— Despre nimic! i-a răspuns tot cu un strigăt mama. Vezi-ţi de 
treaba ta! 

— Dar asta... a dat Pip să zică şi a oftat. Poţi să vii să te uiţi? 

— Pregătesc cina, Pip! 

— Ar dura numai două secunde. Te rog! a insistat fata şi şi-a 
înclinat capul. 

— Of, bine! 

Mama s-a retras ca să lase cuțitul într-o parte. 

— Totuşi să nu facem zgomot; nu vreau ca domnul Băgăreţ să 
coboare şi să se implice! 

— Cine e domnul Băgăreţ? le-a urmat vocea subţire a lui Josh pe 
uşa de la intrare. 

— O să-i iau nişte dopuri de urechi, jur, a şoptit mama când au ieşit 
pe alee. Bun, da, îl văd. Un porumbel fără cap, exact cum mi-am 
imaginat. Mulţumesc pentru avanpremieră! 

— Nu e doar asta. 

Pip a luat-o de braţ şi a condus-o pe alee. Apoi i-a arătat cu degetul. 

— Uite, siluetele alea mici, desenate cu creta! Frau aici şi în urmă 
cu câteva zile, mai aproape de trotuar. Ploaia le-a spălat, dar au 
revenit şi s-au mişcat. Nu erau aici când am ieşit la alergat. 

Mama lui Pip s-a aplecat, sprijinindu-se pe genunchi, şi a mijit ochii. 

— Le vezi, nu? a întrebat-o Pip, îndoiala agitându-i-se în stomac 
rece şi apăsătoare. 

— Ăă, mda, presupun, a spus mama, mijind şi mai mult ochii. Sunt 
nişte linii albe, şterse. 

— Da, exact! a zis uşurată Pip. Şi cu ce ţi se pare ţie că seamănă? 

Mama s-a apropiat şi şi-a înclinat capul ca să le privească din alt 
unghi. 

— Nu ştiu, poate sunt urmele unui cauciuc sau aşa ceva. Am fost azi 
cu maşina la un şantier, deci poate c-am trecut prin praf sau cretă pe 
acolo. 

— Nu, uită-te mai bine! a insistat Pip, ridicând enervată vocea. 
Mama a mijit ochii; nu puteau fi doar urme de cauciuc, nu-i aşa? 

— Nu ştiu, Pip, poate este doar praf de la îmbinările cu mortar. 

— De la... ce? 

— Liniile dintre cărămizi. 

Mama a suflat, iar una dintre micile siluete aproape a dispărut. 
Femeia s-a îndreptat şi şi-a trecut mâinile peste fustă ca să netezească 
încreţiturile. 

Pip a arătat din nou cu degetul. 


— Nu vezi siluete umane? Cinci. Ei bine, acum patru, mulţumesc! 
Ca şi când le-ar fi desenat cineva? 

Mama a clătinat din cap. 

— Mie nu mi se par siluete umane. Nu au... 

— Capete? a întrerupt-o Pip. Exact! 

— Oh, Pip! 

Mama a privit-o cu nesfârşită îngrijorare, ridicând din nou o 
sprânceană. 

— Nu e nicio legătură între ele! Sunt sigură că este doar ceva de la 
cauciucurile mele sau poate de la maşina poştaşului. Mama le-a mai 
studiat puţin, apoi a zis:. Iar dacă le-a desenat cineva, probabil au 
făcut-o copiii familiei Yardley. Cel mijlociu pare puţin, ei bine, ştii 
tu... a insinuat mama printr-o strâmbătură. 

Ce spunea ea avea logică. Era doar o pisică, bineînţeles. Erau doar 
urme de cauciuc sau mâzgălelile unui copil nevinovat. De ce trăsese 
concluzii pripite, crezând cu tărie că între ele există o legătură? Ideea 
că cineva lăsase toate „indiciile” astea a făcut-o să simtă ruşinea 
furişându-i-se pe sub piele. Şi o ruşine şi mai mare la gândul că acel 
cineva le lăsase doar pentru ea. De ce să creadă aşa ceva? Deoarece 
acum se temea de orice, i-a răspuns cealaltă parte a creierului. Avea 
inima unei persoane care reacţiona la frică, simţea cum pericolul o 
încolţeşte când nu exista niciunul, auzea focuri de armă în orice sunet 
dacă voia asta, se temea de noapte, dar nu de întuneric, se temea chiar 
şi să-şi coboare privirea la propriile mâini. Era distrusă. 

— Te simţi bine, draga mea? 

Mama abandonase siluetele desenate cu creta, studiindu-i în schimb 
chipul. 

— Ai dormit suficient aseară? 

Nu dormise aproape deloc. 

— Da, suficient! a spus Pip. 

— Pari puţin cam palidă, a zis mama şi a ridicat şi mai mult din 
sprânceană. 

— Mereu sunt palidă. 

— Ai şi slăbit un pic. 

— Mamă... 

— Zic şi eu! Haide! a rostit mama, luând-o pe Pip de braţ şi 
conducând-o înapoi, spre casă. Mă întorc la cină şi pentru desert o să 
pregătesc şi tiramisu, prăjitura ta preferată. 

— Dar este marţi! 

— Şi? 

Mama a zâmbit. 

— Fetiţa mea pleacă la facultate peste câteva săptămâni; lasă-mă să 
o răsfăţ cât încă mai pot! 

Pip şi-a strâns mama de braţ. 


— Mulţumesc! 

— Mă ocup imediat de porumbel, nu trebuie să îţi faci griji din 
cauza asta! a spus, închizând uşa de la intrare în urma lor. 

— Nu îmi fac griji pentru porumbel, a zis Pip, deşi mama deja se 
îndepărtase, revenind în bucătărie. 

Pip a ascultat-o umblând prin oale şi enervându-se cu cepele prea 
tari. 

Nu îmi fac griji pentru porumbel, a repetat Pip mai încet, doar în sinea 
ei. O îngrijora cine l-ar fi putut lăsa acolo. Şi, în plus, faptul că se 
gândise măcar la asta. 

S-a întors spre scări şi a dat cu ochii de Josh, care stătea pe treapta 
de sus, cu bărbia sprijinită în palme. 

— Care porumbel? a întrebat el când Pip i-a pus o mână pe cap, 
ocolindu-l. 

— Serios, poate c-ar trebui să te las să le împrumuţi mai des, a 
mormăit ea şi şi-a atins căştile din jurul gâtului. Sau să ţi le lipesc de 
cap. 

Pip a intrat în camera ei, rezemându-se de uşă ca să o închidă. Şi-a 
scos de pe braţ husa cu scai a telefonului şi a lăsat-o să cadă pe podea. 
Şi-a dat jos bluza, materialul lipindu-se de pielea udă de transpiraţie şi 
încâlcindu-se în căşti, apoi căzând împreună pe covor. Mda, cu 
siguranţă trebuia să facă un duş înaintea cinei. Şi... — s-a uitat la al 
doilea sertar de jos al biroului — să ia probabil doar una, ca să se 
calmeze şi să îşi liniştească inima, să ţină departe sângele de pe mâini 
şi mintea de la lucrurile fără cap. Mama ei începea să suspecteze că 
era ceva în neregulă; Pip trebuia să se poarte frumos la cină. Exact aşa 
cum era ea înainte. 

O pisică şi urme de cauciuc. Alea aveau logică, nu? Ce era în 
neregulă cu ea? De ce trebuia să fie ceva rău, ca şi când ar fi căutat 
necazul? Şi-a ţinut respiraţia. Un singur caz. Să o salveze pe 
necunoscută şi pe ea însăşi. Doar de asta era nevoie, iar ea nu avea să 
mai fie aşa: rătăcită în propria minte. Avea un plan. Nu trebuia decât 
să-l respecte. 

Pip s-a uitat repede la telefon. Un mesaj de la Ravi: Ar fi ciudat să 
punem nuggets de pui PE pizza? 

Şi un e-mail de la Roger Turner: Bună, Pip! Hai să discutăm cândva 
săptămâna asta, acum, că ai avut şansa să te gândeşti la oferta de la 
mediere? Numai bine! Roger Turner. 

Pip a expirat. Îi părea rău pentru Roger, dar răspunsul era acelaşi. 
Peste cadavrul ei! Oare care era cel mai profesionist mod de a spune 
asta? 

Tocmai voia să deschidă e-mailul când, dedesubt, a apărut o altă 
notificare. Primise alt mesaj prin formularul de contact de pe pagina 
ei de internet, la CPIPFCpodcastOgmail.com. În previzualizare scria: 


Cine o să te caute... Pip şi-a dat seama ce scria în tot textul. Din nou. 

A deschis mesajul din scurtătură ca să îl şteargă. Oare putea să 
instaleze vreun soi de extensie de blocare, care să le trimită direct în 
dosarul cu mesaje nedorite? Mesajul s-a deschis, iar degetul lui Pip a 
rămas deasupra pictogramei coşului de gunoi. 

Ochii au oprit-o chiar la timp, zărind un singur cuvânt. 

A clipit. 

A citit tot mesajul. 

Cine o să te caute când tu o să fii cea dispărută? 

P.S.: Aminteşte-ţi să ucizi întotdeauna două păsări cu o singură piatră. {1} 

Telefonul i-a scăpat din mâini. 


Opt 


Zgomotul surd al telefonului în cădere pe covor era focul unei arme 
îndreptate spre pieptul ei. A răsunat de cinci ori, până când inima lui 
Pip şi-a însuşit sunetul şi l-a continuat. 

A rămas pe loc o clipă, indiferentă la orice, cu excepţia violenţei 
care-i izbucnea pe sub piele. Bubuiturile straşnice ale focurilor de 
armă şi ale oaselor rupte, sunetul sângelui care-i gâlgâia printre 
degete şi un țipăt: al ei. Cuvinte ale căror silabe amuţeau când i se 
învălmăşeau prin minte: „Charlie, te rog, nu face asta! Te implor!” 

Pereţii crem ai camerei sale s-au îndepărtat, dezvăluind lemnele 
arse şi înnegrite care se prăbuşeau. Ferma abandonată a prins viaţă în 
dormitorul ei, umplându-i plămânii cu fum. Pip a închis ochii şi şi-a 
spus că se află în prezent, nu în trecut. Dar nu o putea face - nu 
singură. Avea nevoie de ajutor. 

Clătinându-se printre flăcări, cu braţul ridicat ca să îşi ferească 
ochii, s-a îndreptat spre birou şi, bâjbâind cu degetele, a găsit cel de-al 
doilea sertar din dreapta. L-a scos complet, răsturnându-l pe podeaua 
cuprinsă de foc. Aţa roşie s-a rostogolit, hârtiile au fluturat, iar 
boldurile s-au împrăştiat, ajungând printre cablurile căştilor albe. 
Fundul de carton care îi ascundea secretele s-a ridicat, iar cele şase 
telefoane cu cartelă au ieşit la iveală, fără să mai păstreze ordinea 
bine gândită. Ultima chestie răsturnată era punguţa transparentă. 

Pip a deschis-o cu degete tremurânde. Cum de rămăseseră deja atât 
de puţine? A scos o pastilă şi a înghiţit-o pe uscat, ochii lăcrimându-i 
când aceasta i-a zgâriat gâtul. 

Se afla în prezent. Nu în trecut. În prezent. 

Nu era sânge, era doar transpiraţie. Vezi? Şterge-l de colanţi ca să te 
convingi! 

Nu era în trecut. 

Ci în prezent. 

Dar oare era mai bun prezentul? S-a uitat la telefon, abandonat pe 
podea. Să ucizi două păsări cu o singură piatră. Doi porumbei morţi pe 
alee, unul cu ochi sticloşi şi unul fără. Nu era o coincidenţă, nu-i aşa? 
Poate nu îi ucisese o pisică; poate cineva chiar îi lăsase acolo, 
împreună cu siluetele de cretă care se apropiau tot mai mult. Aceeaşi 
persoană care era disperată ca Pip să răspundă la singura întrebare: 
Cine o să te caute când tu o să fii cea dispărută? Cineva care ştia unde 
locuia. Cineva care o hărţuia? 

O căutase cu lumânarea, iar problemele o găsiseră. 

Nu, nu, încetează! O făcea din nou: ducea lucrurile prea departe, 
căutând pericolul unde probabil nu exista. Să ucizi două păsări cu o 
singură piatră. Era o expresie comună, nu-i aşa? lar ea tot primea 


întrebarea de ceva vreme şi nu i se întâmplase nimic până acum, nu-i 
aşa? Era aici, nu dispăruse. 

S-a târât pe podea şi a întors telefonul, dispozitivul recunoscându-i 
chipul şi deblocându-se. Pip şi-a accesat e-mailurile, apăsând pe bara 
de căutare. A scris Cine o să te caute când tu o să fii cea dispărută? şi 
cuvântul anonim. 

Rezultat: 11 e-mailuri, 12 incluzându-l pe cel tocmai primit, toate 
din conturi diferite, toate întrebând-o acelaşi lucru. Pip a derulat în 
sus. Pe primul îl primise la 11 mai, mesajele fiind mai rare la început, 
apoi tot mai frecvente, cu doar patru zile între ultimele două. Stai 
puţin: 11 mai? Pip a clătinat din cap; ceva nu era în regulă. Şi-a 
amintit că îl primise pe primul mai devreme de atât, cam de când 
dispăruse Jamie Reynolds, iar ea fusese cea care îl căutase. De aceea 
reţinuse întrebarea. 

O, stai! Poate fusese pe Twitter. A apăsat pictograma albastră ca să 
deschidă aplicaţia, selectând opţiunea de căutare avansată. A introdus 
din nou întrebarea în câmpul destinat pentru căutarea exactă a 
expresiei, dar şi în bara podcastului la secţiunea spre aceste conturi. 

A apăsat butonul căutare, ochii ei rotindu-se împreună cu cercul de 
încărcare. 

Pagina s-a umplut cu rezultate: 15 mesaje diferite pe Twitter trimise 
ei, conţinând aceeaşi întrebare. Cel mai recent, cu doar şapte minute 
în urmă, avea acelaşi P.S. Ca e-mailul. Iar în josul paginii era primul 
mesaj: Cine o să te caute când tu o să fii cea dispărută? Fusese trimis 
duminică, 29 aprilie, ca răspuns la postarea lui Pip de pe Twitter, în 
care anunţa al doilea sezon din Crima perfectă. Instrucţiuni pentru fete 
cuminţi: Dispariţia lui Jamie Reynolds. Ăsta era începutul. Cu mai bine 
de patru luni în urmă. 

I se părea că trecuse foarte mult timp. Jamie dispăruse doar de o zi. 
Stanley Forbes era în viaţă, fără să fie ciuruit în şase locuri; Pip 
vorbise cu el chiar în acea zi. Charlie Green era doar noul ei vecin. Nu 
avea sânge pe mâini şi adormea întotdeauna cu uşurinţă, dar, cu toate 
acestea, se întâmplase. Max era judecat, iar Pip crezuse sincer că 
acesta avea să răspundă pentru faptele lui. Atât de multe începuturi în 
acea dimineaţă de aprilie, începuturi care o conduseseră aici. Primii 
paşi pe o cale care i se întorsese împotrivă, întortochindu-se doar ca să 
o tragă în jos. Dar oare mai începuse ceva exact în ziua aia? Ceva care 
creştea de patru luni şi care-şi arăta capul abia acum? 

Cine o să te caute când tu o să fii cea dispărută? 

Pip s-a ridicat în picioare, revenind acum în camera ei, ferma 
abandonată dispărând într-un ungher al minţii. S-a aşezat pe pat. 
Întrebarea, siluetele desenate cu cretă, cele două păsări moarte. Era 
posibil să exise o legătură între ele? Puteau să aibă legătură cu ea? În 
cel mai bun caz era o teorie neîntemeiată, dar mai fusese şi altceva? 


Vreun lucru pe care să-l fi considerat ciudat, dar pe care-l ignorase? 
Ooo! Scrisoarea primită în urmă cu câteva săptămâni! Ei bine, nici 
măcar o scrisoare. Fusese doar un plic pe faţa căruia cineva scrisese cu 
cerneală neagră Pippa Fitz-Amobi. Şi-a amintit că se gândise că nu avea 
adresă, nici timbru, deci cineva sigur îl strecurase pe sub uşa de la 
intrare. Dar când îl deschisese — cu tata stând lângă ea şi întrebând-o 
dacă primise „nuduri de modă veche de la Ravi” —, înăuntru nu era 
nimic. Era gol. Îl pusese în coşul de gunoi şi nu se mai gândise la el. 
Misterul scrisorii fusese uitat odată cu primirea unei alte scrisori 
adresate ei: scrisoarea din partea lui Max Hastings şi a avocatului său. 
Era posibil ca primul plic să fi avut legătură cu toate astea? 

Acum, că se gândea mai bine, poate mai fusese ceva. În ziua 
înmormântării lui Stanley Forbes. După încheierea ceremoniei şi când 
se-ntorsese la maşina ei, Pip găsise un mic buchet de trandafiri la 
oglinda portierei. Doar că fiecare floare fusese ruptă, petalele roşii 
fiind împrăştiate peste pietrişul de dedesubt. Un buchet cu ţepi şi 
lujeri. Atunci, Pip crezuse că probabil fusese unul dintre protestatarii 
de la înmormântare, care nu se împrăştiaseră până ce nu fusese 
chemată poliţia. Dar poate că nu fusese un protestatar şi nici tatăl lui 
Ant sau Mary Scythe ori Leslie de la magazin. Poate că fusese un dar 
de la aceeaşi persoană care voia să ştie cine ar fi căutat-o pe ea dacă 
ar fi dispărut. 

Dacă era aşa — dacă între incidentele astea exista o legătură —, 
atunci totul se petrecea de câteva săptămâni, chiar luni, iar ea nu îşi 
dăduse seama. Dar poate avea un motiv. Poate că acum căuta prea 
multe semne, toate din cauza celei de-a doua păsări. Pip nu avea 
încredere nici în propria persoană, nici în fricile ei. 

Un singur lucru era clar: dacă toate astea erau de la o singură 
persoană - de la florile moarte, la porumbeii morţi atunci situaţia 
degenera. Şi în gravitate, şi ca manifestare. Pip trebuia cumva să o 
urmărească, să adune toate datele şi să vadă dacă exista vreo legătură, 
dacă într-adevăr o hărțuia cineva sau dacă îşi pierdea minţile. Un 
tabel, s-a gândit ea, imaginându-şi zâmbetul de pe chipul lui Ravi. Dar 
ar fi ajutat-o să vadă totul expus ordonat: i-ar fi fost de folos să îşi dea 
seama dacă situaţia era reală sau exista doar în mintea ei întunecată, 
iar dacă era reală, unde ar fi putut să ducă şi care era scopul final. 

Pip a traversat camera spre birou, păşind peste conţinutul sertarului 
răsturnat; avea să facă mai târziu curăţenie. Şi-a deschis laptopul, a 
apăsat de două ori pe Google Chrome şi a accesat o pagină goală. A 
scris în bara de căutare cuvântul hărțuire şi a apăsat tasta enter, 
derulând lista cu rezultate. Raportează o persoană care te hărțuieşte pe o 
pagină de internet a guvernului, o pagină Wikipedia, una despre 
tipurile de persoane care se fac vinovate de hărțuire şi În mintea unui 
hărțuitor, site-uri de psihologie şi statistici despre infracţiuni. Pip a 


selectat primul rezultat şi a început să citească, întorcând o pagină 
nouă din agendă. 

A scris Cine o să te caute când tu o să fii cea dispărută? A subliniat 
cuvintele de trei ori. Nu se putea abţine să nu simtă furia tăcută 
cufundată în întrebarea sinistră. Uneori, chiar se gândea să dispară, să 
fugă şi să o lase în urmă pe Pip. Sau să dispară în propriile gânduri, în 
rarele momente când mintea ei era liniştită, o absenţă în care putea, 
pur şi simplu, să plutească liberă. Dar, până la urmă, ce însemna, de 
fapt, să dispară? Defineşte dispariţia! 

Câteodată oamenii dispăruţi reveneau. Jamie Reynolds era un 
exemplu. La fel şi Isla Jordan, tânăra pe care Elliot Ward o ţinuse 
prizonieră cinci ani, crezând că era altcineva. Cei doi îşi făcuseră din 
nou apariţia. Apoi Pip şi-a amintit de începuturi, de Andie Bell, Sal 
Singh, de victimele lui Scott Brunswick, „Monstrul din Margate”, de 
necunoscută, de toate podcasturile despre infracţiuni şi documentarul 
în care se pierduse ea. Şi, în majoritatea cazurilor, dispariţia însemna 
moarte. 

— Pip, cina! 

— Vin! 

Era ceva lipit de adidasul ei. Pocnea pe trotuar la fiecare pas, 
atracţia elastică dezechilibrând-o. 

Pip a încetinit ritmul şi apoi a mers până s-a oprit, ştergându-şi 
fruntea cu mâneca. A ridicat piciorul ca să vadă ce avea pe talpă. Pe 
mijlocul călcâiului era lipită o bucată încreţită de bandă adezivă. 
Finisajul argintiu al benzii se murdărise, căpătând o nuanţă de gri. 
Probabil o luase pe talpă pe undeva, pe drum, fără să-şi dea seama. 

A apucat cu degetele bucata murdară de bandă, dezlipind-o de 
vreme ce partea lipicioasă se tot agăța de talpa neagră a adidasului. 
Aceasta s-a desprins, lăsând mici urme de lipici alb, pete pe care tot 
le-a simţit când a mărit ritmul şi a început din nou să alerge. 

Minunat! şi-a spus în sinea ei, încercând din nou să-şi controleze 
respiraţia. Inspir, păşesc, doi, trei, expir, păşesc, doi, trei. 

În seara cu pricina, alesese traseul mai lung, ocolind pădurea Lodge. 
Mai lung. Mai rapid. Intenţiona să se epuizeze, ca probabil să nu mai 
fie nevoită să ia ceva ca să adoarmă. Planul ăsta nu funcţiona 
niciodată, iar acum îşi credea încă şi mai puţin propriile minciuni. 
Ultimele două nopţi fuseseră cele mai rele dintr-o lungă perioadă. 
Îndoiala o ţinea trează, ideea supărătoare că cineva ar fi putut să se 
afle acolo, uitându-se la ea. Cineva care ar fi putut chiar să numere 
zilele până ce ar fi dispărut. Nu, încetează! Ieşise la alergat ca să scape 
de gândurile alea. Pip s-a forţat şi mai mult, pierzându-și controlul şi 
cotind prea repede. 

Şi, iată-l! 

De partea cealaltă a drumului. Cu sticla albastră de apă într-o mână. 

Max Hastings! 

Şi chiar în clipa în care l-a văzut, a zărit-o şi el. Privirile li s-au 
întâlnit, doar lăţimea drumului despărţindu-i când s-au apropiat unul 
de celălalt. 

Max a încetinit, dându-şi părul blond de pe faţă. De ce încetinea? 
Nu ar fi trebuit să îşi dorească să scape odată de momentul în care 
erau nevoiţi să treacă unul pe lângă celălalt? Pip şi-a forţat şi mai mult 
picioarele, simțind o durere în gleznă, iar paşii lor necoordonaţi s-au 
transformat într-un fel de muzică, o percuție dezordonată ce umplea 
strada neştiutoare, însoţind şuieratul ascuţit al vântului printre copaci. 
Sau auzea sunetul ăla în mintea ei? 

Pieptul i s-a strâns când inima s-a mărit înăuntru, desfăşurându-i-se 
pe sub piele şi umplând-o de furie roşie până când totul i-a ajuns în 
spatele ochilor. L-a urmărit cum se apropie şi a început să vadă roşu, 
scena derulându-se rapid. Ceva preia conducerea şi o trage pe Pip de 
mână în partea cealaltă a drumului, ghidându-i paşii. Iar ea nu mai 


simte teama, ci doar furia. Vede doar roşu. Iar asta e bine, aşa trebuie 
să fie — Pip o ştie. 

Traversează strada din şase paşi şi se apropie de el. Max este la doar 
câţiva metri distanţă când se opreşte şi se uită la ea. 

— Ce faci... începe el să o întrebe, dar Pip nu îl lasă să termine. 

Nu, străbate spaţiul dintre ei, iar cotul i se izbeşte în faţa lui Max. 
Aude un pârâit, iar de data asta nu mai sunt coastele lui Stanley, ci 
nasul lui Max. Sunetul este acelaşi, îşi dă seama de asta. Max se 
apleacă şi ţipă în palme când nasul i se strâmbă. Dar Pip nu a 
terminat. Îi îndepărtează mâinile şi îl loveşte din nou, izbindu-l cu 
pumnul în obrazul ascuţit. Sângele băiatului îi curge printre monturi 
în palmă, exact acolo unde trebuie. 

Şi tot nu a terminat. Se apropie un camion; nu sunt niciodată 
camioane pe drumul ăsta mic de ţară — nu ar încăpea. Dar acesta 
aproape a ajuns aici, iar acum este şansa ei. Pip îl apucă pe Max, 
răsucindu-şi pumnii în materialul bluzei lui de trening pătate de 
transpiraţie. Iar în clipa aia efemeră, Max cască ochii de frică, şi 
amândoi îşi dau seama: ea a câştigat. Claxonul camionului se aude 
strident, dar Max nu are şansa să strige. Pip îl aruncă în stradă, în faţa 
camionului prea mare, iar el explodează, sângele stropind-o în timp ce 
stă pe loc şi zâmbeşte. 

O maşină trecând în viaţa reală, iar sunetul o aduce în prezent. 
Roşul i-a dispărut dinaintea ochilor, iar Pip şi-a revenit, în prezent. 
Alergând pe poteca asta. Max, acolo, în partea lui de drum, iar ea aici, 
pe partea ei. Şi-a coborât privirea şi a clipit, încercând să scape de 
violenţa din mintea ei. Dacă ar fi trebuit să se teamă de ceva, asta ar fi 
fost. 

Şi-a ridicat din nou privirea la Max, supraveghindu-l când acesta şi- 
a reluat viteza, mişcând pe lângă corp sticla cu apă. Sosea momentul 
când aveau să treacă unul pe lângă altul, când drumurile lor aveau să 
se intersecteze şi să se suprapună. Încă alergau unul spre celălalt, iar 
apoi s-a întâmplat — trecerea, fracțiunea de secundă a convergenţei —, 
după care s-au îndepărtat, întorcându-şi spatele. 

În capătul aleii, Pip s-a uitat peste umăr. Max dispăruse, iar ea 
putea să respire ceva mai uşor, fără ca paşii lui să o urmărească. 

Starea ei se înrăutăţea; putea să se privească din exterior şi să 
recunoască asta. Atacurile de panică, pastilele, furia atât de mare, 
încât ar fi putut mistui lumea cu ea. Se îndepărta tot mai mult de viaţa 
normală la care se chinuia să revină. La Ravi, la familia şi prietenii ei. 
Dar urma să fie bine, căci avea un plan cum să ajungă acolo. Să 
îndrepte totul. Să o salveze pe necunoscută şi pe ea însăşi. 

Însă acum ar fi putut să întâlnească un nou obstacol, şi-a dat seama 
când a ajuns în capătul îndepărtat al Martinsend Way, pe lângă stâlpul 
defect de iluminat în dreptul căruia încetinea de obicei pentru a se 


plimba relaxată spre casă. Dacă exista într-adevăr cineva care o 
hărţuia, oricine ar fi fost acesta, orice ar fi vrut să îi facă — fie doar să 
o sperie, fie că-şi dorea cu adevărat ca ea să dispară —, acum îi stătea 
în cale. Sau poate chiar ea îşi stătea în cale. Cum denumise Epps 
fenomenul? O spirală autodistructivă. Poate nu exista niciun nimeni 
care să o hărţuiască, poate era doar ea şi o revărsare a violenţei din 
cotlonul întunecat al minţii ei. Găsea pericolul doar pentru că îl căuta. 

Atunci a trecut peste ele, pe trotuarul dintre casa familiei Yardley şi 
cea a familiei Williams, a ei fiind încă la distanţă. A zărit ca prin 
ceaţă, cu coada ochiului, liniile albe intersectate şi pata mare de cretă, 
dar a fost nevoită să facă un pas înapoi înainte să îşi dea seama despre 
ce era vorba. Acolo, pe partea cealaltă a trotuarului, mânjite de 
adidaşii ei, erau patru cuvinte mari scrise cu cretă: 


O MOARTĂ ÎNCĂ VIE 


Pip a întors capul. Era singură pe stradă, iar cartierul era liniştit la 
ora cinei. S-a întors ca să studieze cuvintele de sub tălpi. O moartă încă 
vie. Ea fusese cea care le călcase în mers, îi era adresat mesajul ăsta? 
Nu era pe aleea familiei, dar era pe traseul ei. A simţit ceva în stomac 
— un instinct. Pip ştia că e un mesaj pentru ea. 

Ea era moarta încă vie. 

Nu, nu fi ridicolă! Nici măcar nu era pe aleea ei, ci pe o stradă 
publică. Mesajul ar fi putut să fie lăsat pentru oricine, de oricine. Şi, în 
orice caz, de ce îşi asculta instinctele? Ele o făceau să vadă sânge pe 
mâini, să simtă un glonţ în inimă şi pericolul în umbre când nu era 
nimic acolo. Dar o parte din ea simţea că nu trebuia să ignore asta, 
sfâşiată între Stanley şi Charlie, între a avea un hărțuitor şi a inventa 
unul. Pip s-a chinuit cu cureaua de pe braţ, scoțând telefonul. S-a 
îndreptat ca să fotografieze cuvintele, o mică parte a adidaşilor 
intrând în partea de jos a cadrului. Preventiv, ca dovadă. Nu avea o 
poză a siluetelor desenate cu creta; dispăruseră înainte să termine de 
făcut duş cu două zile în urmă, şterse de roţile maşinii tatălui ei. Dar 
acum avea o fotografie, alt punct pentru tabelul ei. Preventiv. Datele 
erau clare şi nepărtinitoare. Iar dacă era într-adevăr un mesaj pentru 
ea, avea să-i atribuie un număr mai mare, un opt, poate un nouă, pe 
scala gravităţii; chestia de acum ar fi putut să fie considerată chiar o 
ameninţare directă. 

Şi, cu asta, Pip s-a simţit mai aproape de persoana necunoscută care 
ar fi putut sau nu să existe; a avut impresia că o înţelegea puţin mai 
bine. Cel puţin, erau de acord în privinţa unui lucru: dispărut egal 
mort. Clarificaseră asta. 

În față, a văzut o maşină intrând pe aleea ei. Era Ravi. Cealaltă 
piatră de temelie a lui Pip. A păşit peste cuvintele scrise cu creta şi s-a 


grăbit pe trotuar. Cu fiecare pas spre casă, nu se putea abţine să nu fie 
ceea ce voiau cuvintele — o moartă încă vie. Dar dacă s-ar fi grăbit, ar 
fi alergat. 

— O, bună! a auzit vocea lui Ravi când a cotit spre alee, lăsându-și 
căştile pe gât. 

El a coborât din maşină. 

— Ia uite pe cine avem aici: iubita mea sportivă! 

Băiatul a zâmbit şi şi-a îndoit braţele, scandând „sport, sport sport” 
până ce ea a ajuns la el. 

— Te simţi bine? a întrebat-o Ravi şi i-a cuprins talia cu mâna. Ţi-a 
prins bine alergatul? 

— Ăăă, ei bine, iar l-am văzut pe Max Hastings. Deci... nu! 

Ravi a scrâşnit din dinţi. 

— Iar ai dat de el? Presupun că este încă în viaţă, a spus băiatul, 
încercând să destindă atmosfera. 

— Cu greu, a ridicat Pip din umeri, temându-se că Ravi putea să-i 
citească gândurile, să vadă toate lucrurile violente care i se 
învârtejeau înăuntru. 

Nu era imposibil să o facă; doar Ravi era persoana care o cunoştea 
cel mai bine. Iar dacă o iubea, Pip nu putea fi doar rea. Nu? 

— Hei, ce se întâmplă? a întrebat-o el. 

O, nu, cu siguranţă îşi dăduse seama! Dar asta era bine, şi-a amintit 
ea; nu ar fi trebuit să aibă secrete față de el. Era omul în care avea 
încredere. Mai puţin în privinţa secretelor de care se ruşina cel mai 
mult, cele din al doilea sertar de jos al biroului ei. 

— Ăăă, am dat peste asta pe traseul pe care alerg. Pip a accesat 
fotografia de pe telefon şi i-a arătat-o lui Ravi, adăugând: Cineva a 
scris cu cretă pe trotuar. 

— O moartă încă vie, a şoptit el. 

Faptul că Pip a auzit cuvintele din gura altcuiva le-a schimbat 
cumva semnificaţia. A făcut-o să vadă totul diferit. Era dovada că asta 
chiar exista, că nu era o plăsmuire a minţii ei. 

— Crezi că e pentru tine? În legătură cu porumbeii? a întrebat Ravi. 

— Era pe traseul pe unde alerg, chiar după locul în care încep de 
obicei să o iau mai încet ca să mă răcoresc înainte să ajung acasă, a 
spus ea. Dacă cineva m-ar urmărit, ar şti asta. 

Totuşi, de ce să o urmărească cineva? I s-a părut şi mai ridicol când 
a spus-o cu voce tare. 

Ravi a clătinat din cap. 

— Chiar nu-mi place chestia asta! 

— Poate că nu e nimic! Îmi pare rău, probabil nu are nicio legătură 
cu mine! a spus Pip. Mă prostesc şi eu! 

— Nu-i adevărat! a rostit Ravi mai aspru. În regulă, nu ştim sigur 
dacă te hărţuieşte sau nu cineva, dar asta îmi dă de gândit. Acum 


vorbesc serios şi ştiu ce vrei să zici, dar cred că ar trebui să mergem la 
poliţie. 

— Şi ce o să facă poliţiştii, Ravi? Nimic, ca de obicei! 

Simţea că începe din nou să clocotească de furie. Nu, nu cu el, 
controlează-te! Pip a respirat adânc şi s-a calmat. 

— Mai ales când nici măcar eu nu ştiu nimic. 

— Dacă e aceeaşi persoană care îţi trimite e-mailuri, aceeaşi care a 
scris cu cretă şi a lăsat porumbeii, atunci persoana asta te ameninţă, a 
zis el, făcând ochii mari ca să-i transmită că vorbeşte serios. Ar putea 
fi un individ periculos. Ravi s-a oprit o clipă, apoi a zis: Ar putea fi 
Max. Sau Charlie Green, a adăugat el după încă o pauză. 

Nu era Charlie, nu putea fi Charlie în veci. Dar Pip se gândise la 
Max, chipul lui apărându-i în minte când citise prima dată cuvintele. 
Cine altcineva ar fi ştiut atât de bine pe unde aleargă în fiecare zi? Iar 
dacă Max o ura la fel de mult cum îl ura ea, ei bine, atunci... 

— Ştiu! a spus Pip. Dar poate că nu au legătură chestiile astea, iar 
dacă au, ar putea fi doar cineva care mă tachinează. 

Instinctele i-au strigat însă că nu e adevărat, chiar când a rostit cu 
voce tare cuvintele. Totuşi, Pip îşi dorea doar să alunge îngrijorarea 
din privirea lui Ravi şi să-i aducă înapoi zâmbetul, în plus, nu era 
deloc dornică să se întoarcă la secţia de poliţie; ar fi făcut orice în 
afară de asta. 

— Cred că totul depinde, a spus Ravi. 

— De... 

— Dacă doar a găsit păsările alea moarte sau... dacă le-a ucis. E o 
mare diferenţă. 

— Ştiu, a zis Pip, expirând şi cu speranţa că băiatul avea să 
vorbească încet, în caz că Josh ar fi putut să-i audă cumva. 

Noua senzaţie din stomac îi spunea că Ravi şi instinctul i se 
împotriveau. Nu voia să fie real. Prefera cealaltă variantă: că vedea un 
tipar unde nu era niciunul, creierul ei fiind prea atent la pericole, 
deoarece, în curând, urma să găsească o soluţie pentru asta, dar şi 
pentru toate celelalte lucruri. Avea să o salveze pe necunoscută... şi pe 
ea însăşi. 

— Nu ar trebui să riscăm! i-a spus Ravi în timp ce îşi trecea degetul 
mare peste clavicula ei. Pleci la facultate peste câteva săptămâni, deci 
cred că totul o să fie bine, iar situaţia asta probabil o să dispară. Dar 
dacă persoana asta este periculoasă, atunci nu este ceva de care să te 
poţi ocupa singură. Trebuie să raportezi totul. Mâine chiar. 

— Dar nu pot... 

— Eşti Pippa Fitz-Amobi, a zâmbit şi i-a dat la o parte şuviţa din 
ochi, nu există ceva ce nu poţi face. Chiar dacă trebuie să îţi muşti 
limba şi să îi ceri ajutorul inspectorului Hawkins. 

Pip a mormăit şi şi-a plecat capul ca să îşi rotească un pic gâtul. 


— Aşa te vreau! a spus Ravi, bătând-o pe spate. Foarte bine! Acum 
poţi să-mi arăţi unde era scris cu creta? Vreau să văd! 

— Bine! 

Pip s-a întors ca să îl conducă în direcţia opusă casei, iar Ravi a 
luat-o de mână, degetele lui alunecând în spaţiile dintre monturile ei. 
Ţinând-o strâns. Mână în mână: băiatul cu gropiţă în bărbie şi moarta 
încă vie. 

Zece 


Pip ura locul ăsta. Când a păşit spre intrare, zărind sala de aşteptare 
văruită în albastru, şi-a simţit pielea reacţionând, dezlipindu-se de 
carne şi implorând-o să se întoarcă. Să se retragă. Nici vocea din 
mintea ei nu îi dădea pace. Era un loc foarte nepotrivit. Nu ar fi 
trebuit să vină aici. 

Dar îi promisese lui Ravi, iar promisiunile încă însemnau ceva 
pentru ea. Mai ales cele pe care i le făcea lui. 

Aşadar, ajunsese aici, la Secţia de poliţie Amersham. Emblema 
Poliţiei din Thames Valley se încrunta la ea, acoperită cu un strat 
subţire de mizerie adusă de vânt. Uşile automate s-au deschis şi au 
înghiţit-o cu totul. 

A trecut de rândurile de scaune reci, metalice, îndreptate spre biroul 
de la recepţie. Un bărbat şi o femeie stăteau sprijiniți de zidul din 
spate, legănându-se uşor, ca şi când secţia de poliţie ar fi fost pe mare. 
În mod clar beţi, când nu era nici 11 dimineaţa. Pip fusese nevoită să 
ia un Xanax ca să îşi adune curajul să vină la secţie, deci cine era ea să 
îi judece? 

S-a apropiat de birou, auzindu-l pe bărbatul beat şoptind aproape 
tandru „Du-te naibii!”, femeia repetându-i imediat şi nedesluşit 
vorbele. Vorbeau între ei, nu cu Pip, deşi ar fi putut la fel de bine să o 
facă: tot ce era în clădirea asta era ostil, o amintire urâtă, un du-te 
naibii — de la becurile pâlpâitoare de prost gust, până la scârţâitul 
podelei lustruite de sub încălțări. La fel scârţâise şi când venise în 
urmă cu câteva luni pentru a-l ruga pe Hawkins să îl caute pe Jamie 
Reynolds ca să nu fie nevoită să o facă ea. Pentru a-l implora. Cât de 
diferite ar fi fost lucrurile acum dacă el ar fi acceptat! 

Chiar în clipa în care a ajuns în dreptul pupitrului de la recepţie, 
Eliza, politista care se ocupa de arestări, a ieşit din biroul alăturat. 

— Bun, voi doi! a spus ea pe un ton tăios, apoi şi-a ridicat privirea 
şi a tresărit când a văzut-o pe Pip. 

Fata nu a condamnat-o; probabil arăta îngrozitor. Chipul Elizei s-a 
îmblânzit, femeia zâmbindu-i compătimitor în timp ce îşi aranja părul 
cărunt. 

— Pip, draga mea, n-am văzut când ai venit! 

— Scuze! a spus încet Pip. 

Totuşi, Eliza o văzuse, iar acum o vedea şi Pip pe ea. Nu în prezent, 
în zona de recepţie cu cuplul beat din spate, ci în seara aceea, în secţia 
de poliţie. Eliza afişase exact aceeaşi expresie compătimitoare când o 
ajutase să îşi scoată hainele ude de sânge, punându-le cu mâinile 
înmănuşate în pungile pentru dovezi. Bluza lui Pip. Sutienul ei. Petele 
rozalii ale lui Stanley cel mort pe toată pielea lui Pip în timp ce stătea 


acolo, goală şi tremurând, în faţa acestei femei. Clipa care le legase 
pentru totdeauna zăbovea ca o fantomă în colţul gurii Elizei. 

— Pip? 

Eliza mijise ochii. 

— Te-am întrebat cu ce te pot ajuta azi? 

— O! a exclamat Pip şi şi-a dres glasul. Am venit să-l văd din nou. 
Este aici? 

Oare Eliza expirase ori scosese un oftat? 

— Da, este! i-a confirmat poliţista. Mă duc să îi spun că eşti aici. Ia 
loc, te rog! a adăugat femeia şi a gesticulat spre primul rând de scaune 
metalice înainte să dispară prin biroul din spate. 

Pip nu voia să se aşeze; ar fi însemnat să se predea. Acesta era un 
loc foarte urât, iar ea nu îi permitea să o scoată din minţi. 

Sunetul s-a auzit mai curând decât se aştepta; bâzâitul strident şi 
supărător când uşa spre jumătatea din spate a secţiei s-a deschis, iar 
inspectorul Hawkins a ieşit. Era îmbrăcat în blugi şi cu o cămaşă 
subţire. 

— Pip! a strigat el, deşi nu trebuia să o facă — fata deja îl urma în 
cea mai groaznică parte a secţiei. 

Uşa s-a închis şi s-a încuiat în urma ei. 

Hawkins s-a uitat înapoi cu o smucitură a capului, ca şi când ar fi 
dat aprobator din el. Pip mai mersese pe holul ăsta, trecând pe lângă 
camera de interogatoriu cu numărul 1, în haine noi, nepătate de 
sânge. Nu a aflat niciodată ale cui erau. Şi atunci îl urmase pe 
Hawkins, în mica sală din dreapta, în care se afla un bărbat care nu se 
prezentase sau o făcuse, iar Pip nu îl auzise. Şi-a amintit că Hawkins o 
ținuse de încheietura mâinii, ca să o ajute, când a apăsat cu fiecare 
deget tuşiera, iar apoi pătratul corespunzător de pe hârtia cu grilă, 
modelele amprentelor ei fiind ca nişte labirinturi nesfârşite, create 
doar ca să te prindă. „Ca să te exclud.” Aşa îi explicase Hawkins 
atunci. Pip nu-şi amintea decât că spusese „Sunt bine”. Nimeni nu s-ar 
fi putut gândi că aşa era. 

— Pip? 

Vocea lui Hawkins a avut darul să o readucă în prezent, în acest 
corp pe care îl simţea mult mai greoi. Polițistul se oprise din mers şi 
ţinea deschisă uşa camerei de interogatoriu cu numărul 3. 

— Mulţumesc! a spus ea monoton, trecând pe sub braţul său întins 
şi intrând în sală. 

Nu intenţiona să se aşeze nici aici, dar şi-a scos rucsacul de pe umeri 
şi l-a lăsat pe masă. 

Hawkins şi-a încrucişat braţele şi s-a rezemat de perete. 

— Ştii că o să te sun când o să se întâmple, nu? a întrebat-o el, 
oarecum sâcâit. 

— Poftim? a îngăimat Pip şi a mijit ochii. 


— Charlie Green, a lămurit-o Hawkins. Nu avem informaţii despre 
locul unde se află. Dar când îl prindem, te sun. Nu trebuie să tot vii pe 
aici ca să afli ce şi cum. 

— Nu este... Nu de asta am venit. 

— 0? a spus el, sunetul din gâtul lui înălțându-se şi transformându- 
se în întrebare. 

— Este altceva, despre care cred că ar trebui să vă zic... Să vă aduc 
la cunoştinţă. 

Pip s-a mişcat jenată, trăgându-şi mânecile ca să îşi acopere 
încheieturile goale ale mâinilor. Ca să nu lase nimic gol sau expus, nu 
în locul ăsta. 

— Să raportezi ceva? Despre ce e vorba? Ce s-a întâmplat? 

Hawkins se schimbase la faţă; chipul îi era doar linii ascuţite, de la 
sprâncenele ridicate până la buzele încordate. 

— Este... Fi bine, este posibil să existe o persoană care mă 
hărţuieşte, a spus Pip, ultima silabă păcănindu-i în gât. 

Doar îşi imagina, evident, dar i se părea că aude zgomotul acela 
straniu ricoşând prin cameră, din zidurile simple şi din masa mată, din 
metal. 

— O persoană care te hărţuieşte? a zis Hawkins, păcănitul ajungând 
cumva şi în gâtul lui. 

Polițistul s-a schimbat din nou la faţă, afişând noi riduri şi ţuguindu- 
şi altfel buzele. 

— O persoană care mă hărţuieşte, a repetat Pip, revendicând 
păcănitul. Presupun. 

— Bine... 

Hawkins părea nesigur, scărpinându-şi părul alb ca să tragă de timp. 

— Ei bine, ca noi să cercetăm asta, trebuie să fi fost... 

— Un comportament care să respecte unul sau două tipare, l-a 
întrerupt Pip. Da, ştiu! Am făcut cercetări. Şi au fost. De fapt, mai 
multe de atât. Şi online, şi... în viaţa reală. 

Hawkins a tuşit în mână. S-a dezlipit de perete şi a traversat 
camera, pantofii lui alunecând pe podea şi scârţâind ca şi când ar fi 
avut un mesaj secret pentru Pip. Bărbatul s-a sprijinit de masa de 
metal şi a încrucişat picioarele în dreptul gleznelor. 

— Bine! Care au fost incidentele? a întrebat el. 

— Poftiţi! a spus Pip, vârând mâna în rucsac. 

Hawkins a privit-o când fata a deschis geanta şi a căutat înăuntru. 
Ea a dat la o parte căştile voluminoase şi a scos foile împăturite de 
hârtie. 

— Am făcut un tabel cu toate posibilele incidente. Şi un grafic. Ş-şi 
există şi o fotografie, a adăugat Pip, despăturind paginile şi dându-i-le 
lui Hawkins. 

Acum era rândul ei să îl urmărească, studiindu-i privirea plecată cât 


a analizat tabelul din toate direcţiile. 

— Sunt destul de multe aici, a spus el, vorbind mai degrabă cu sine, 
decât cu ea. 

— Mda. 

— Cine o să te caute când tu o să fii cea dispărută? 

Hawkins a citit cu voce tare întrebarea arzătoare, iar lui Pip i s-a 
ridicat părul pe ceafă auzindu-l. 

— Deci, a început online, nu-i aşa? 

— Da, a spus ea, arătându-i jumătatea de sus a paginii. A început 
doar cu acea întrebare online şi destul de des. Iar apoi, după cum 
vedeţi, incidentele au devenit regulate şi, după aceea, au început să se 
întâmple lucruri şi în viaţa reală. Iar dacă între ele există o legătură, 
atunci se intensifică: mai întâi florile de pe maşină, şi a progresat până 
la... 

— Porumbeii morţi, a terminat Hawkins în locul ei, trecându-şi 
degetul peste grafic. 

— Da! Doi! a încuviinţat Pip. 

— Ce este scala gravităţii de aici? a întrebat-o polițistul şi şi-a 
ridicat privirea de la coloană. 

— Este o evaluare a posibilei gravităţi pentru incident, l-a lămurit 
ea. 

— Da, înţeleg! De unde ai luat-o? 

— Am născocit-o, l-a lămurit Pip, simțind prin tălpile încălțărilor 
cum picioarele grele se afundau în podea. Am cercetat şi nu există 
multe informaţii oficiale despre hărţuire, probabil de vreme ce nu este 
considerată o prioritate a poliţiei, în ciuda faptului că, deseori, duce la 
infracţiuni mai violente. Voiam o metodă de catalogare a posibilelor 
incidente, ca să văd dacă este o progresie a amenințării şi a presupusei 
violenţe. Deci, am născocit-o. Vă pot explica pe îndelete cum am 
făcut-o; există o diferenţă de trei puncte între comportamentul online, 
offline şi... 

Hawkins a fluturat mâna cu paginile ca să o întrerupă. 

— Dar de unde ştii că e o legătură? a întrebat el. Între persoana din 
mediul online care îţi pune întrebarea aia şi... celelalte incidente? 

— Ei bine, bineînţeles că nu ştiu sigur. Dar lucrul care m-a făcut să 
mă gândesc la această posibilitate a fost mesajul cu să ucizi două păsări 
cu o singură piatră, în ziua în care cel de-al doilea porumbel mi-a fost 
lăsat pe alee. Fără cap, a adăugat ea. 

Hawkins a scos un sunet din gât — un altfel de păcănit. 

— Este o expresie foarte obişnuită, a spus el. 

— Dar cei doi porumbei morţi? a zis Pip, îndreptându-se de spate. 

Ştia deja unde va ajunge discuţia, acolo unde fusese menită 
întotdeauna să ajungă. Ea şi Hawkins se ţintuiau cu privirea. El nu era 
sigur, şi nici ea, dar Pip simţea ceva mişcându-se înăuntru, 


schimbându-se, căldura alunecându-i pe sub piele, începând de la gât 
şi cuprinzând pe rând câte o vertebră. 

Hawkins a oftat şi a schiţat un zâmbet. 

— Ştii, am o pisică şi, uneori, când vin acasă, găsesc două fiinţe 
moarte într-o singură zi. Deseori fără cap. Una pe pat chiar săptămâna 
trecută. 

Pip a Simţit că trebuie să se apere, încleştând un pumn la spate. 

— Noi nu avem pisică, a răspuns ea cu vocea înăsprită şi tonul mai 
tăios, pregătindu-se să îl contrazică pe poliţist. 

— Nu, dar unul dintre vecinii tăi probabil că are. Nu prea pot 
deschide o anchetă din cauza celor doi porumbei. 

Oare tipul se înşela? Exact acelaşi lucru şi-l spusese şi ea. 

— Cum rămâne cu siluetele desenate cu creta? Deja de două ori, tot 
mai aproape de casă. 

Hawkins a răsfoit paginile. 

— Ai o fotografie a lor? a întrebat-o şi şi-a ridicat privirea la ea. 

— Nu! 

— Nu? 

— Au dispărut înainte să o pot face. 

— Au dispărut? 

Inspectorul a mijit ochii. 

Cel mai grav era că Pip ştia exact cum părea totul. Cât de sărită de 
pe fix părea. Dar asta îşi dorise şi ea; preferase să se creadă distrusă, 
văzând pericolul acolo unde nu era. Şi totuşi o flacără se tot aprindea 
în mintea ei. 

— S-au şters înainte să am posibilitatea, a spus ea. Dar am 
fotografiat ceva care ar putea fi o ameninţare directă, a zis Pip şi şi-a 
controlat vocea. Asta scrie pe trotuar, pe traseul meu de alergat. O 
moartă încă vie. 

— Ei bine, da, îţi înțeleg îngrijorarea, a încuviințat Hawkins, în timp 
ce răsfoia paginile. Dar mesajul nu a fost lăsat acasă la tine, ci pe o 
stradă publică. Nu ai de unde să ştii că ți se adresa ţie. 

Exact asta îşi spusese şi Pip, însă acum nu a mai făcut-o. 

— Dar ştiu! Ştiu că a fost lăsat pentru mine. 

Înainte nu ştiuse, însă acum, stând în faţa lui Hawkins şi ascultându- 
1 cum dădea glas aceloraşi lucruri pe care şi le spusese ea, se 
răzgândise, fiind de partea instinctului. Acum era sigură că între toate 
lucrurile alea exista o legătură. Că avea un hărţuitor şi, mai mult decât 
atât, că persoana asta voia să o rănească. Era ceva personal. Era 
cineva care o ura, cineva apropiat. 

— Şi, bineînţeles, mesajele primite online de la troli sunt 
regretabile, a spus Hawkins. Dar genul ăsta de lucruri se petrec atunci 
când devii persoană publică. 

— Când devin persoană publică? 


Pip a făcut un pas înapoi, ca să nu îl atace pe Hawkins. 

— Nu am vrut să devin o persoană publică, Hawkins! S-a întâmplat 
pentru c-am fost nevoită să fac ceea ce trebuia să faceţi 
dumneavoastră. V-aţi mulţumit să îl lăsaţi pe Sal Singh să îşi asume 
pentru totdeauna vina pentru uciderea lui Andie Bell. De aia s-a 
întâmplat totul aşa cum ştim. lar persoana asta în mod clar nu este 
doar cineva care a ascultat podcastul, un trol de pe internet. E cineva 
apropiat. Ştie unde locuiesc. Este mai mult de atât! 

Era. Chiar era. 

— Înţeleg că asta crezi, a spus Hawkins şi şi-a ridicat palmele, 
încercând să o împace. Sunt sigur că e înfricoşător să fii o 
personalitate pe internet, iar oameni pe care nu îi cunoşti să trăiască 
apoi cu impresia că au dreptul să te abordeze. Să îţi trimită mesaje 
jignitoare. Dar, până la un punct, probabil te-ai aşteptat la asta, nu? Şi 
ştiu că nu eşti singura care a primit mesaje jignitoare din partea 
publicului din cauza podcastului tău. Ştiu că a primit şi Jason Bell, 
după ce ai publicat sezonul întâi. Mi-a spus neoficial; jucăm tenis 
uneori, i-a explicat polițistul. În orice caz, îmi pare rău, nu văd o 
legătură clară între mesajele online şi celelalte incidente. 

Bărbatul a rostit diferit ultimul cuvânt, pronunţându-l puţin prea 
apăsat, astfel că i-a ieşit pieziş pe gură. 

Nu o credea. În ciuda evenimentelor trecute, Hawkins tot nu o 
credea. Pip ştiuse că aşa avea să fie şi îl avertizase pe Ravi, dar, 
înfruntând acum situaţia, nu îi venea să creadă că el nu o credea, 
acum, că ea însăşi îşi dădea crezare. Treptat, căldura de sub pielea ei 
s-a transformat în altceva: în apăsarea rece şi grea a trădării. 

Hawkins a lăsat hârtiile pe masă. 

— Pip, a spus el, cu vocea mai blândă, aşa cum ar fi vorbit unui 
copil rătăcit. Cred că, după toate lucrurile prin care ai trecut - şi... 
chiar îmi pare rău pentru rolul pe care l-am jucat şi că ai fost nevoită 
să înfrunţi singură toate astea —, cred că s-ar putea să zăreşti un tipar 
care nu există. La o adică, după toate câte ţi s-au întâmplat, e de 
înțeles că vezi pericolul la fiecare pas, însă... 

Crezuse acelaşi lucru despre ea nu cu mult timp în urmă; totuşi, 
cuvintele lui parcă tot erau ca un pumn în stomac. De ce îşi îngăduise 
să spere câtuşi de puţin că totul avea să decurgă altfel? Proasta! 
Proasta! 

— Credeţi că inventez, a spus ea, şi nu era o întrebare. 

— Nu, nu, nu! a intervenit el repede. Cred că ai multe pe cap şi încă 
gestionezi trauma prin care ai trecut, şi poate asta afectează modul în 
care priveşti situaţia. Ştii tu... 

Hawkins s-a oprit şi şi-a ciupit pielea de pe monturi. 

— Când am văzut prima dată pe cineva murind în faţa mea, nu m- 
am simţit bine foarte mult timp, a continuat el într-un târziu. Era o 


victimă înjunghiată, o tânără. Lucrurile astea te marchează. 

Ochii poliţistului au sclipit când şi-a ridicat în sfârşit privirea şi s-a 
uitat în ochii lui Pip. 

— Primeşti ajutor? Vorbeşti cu cineva? 

— În clipa asta vorbesc cu dumneavoastră, a spus Pip pe un ton mai 
ridicat. V-am cerut ajutorul. Am greşit, ar fi trebuit să-mi dau seama! 
Nu a trecut prea mult timp de când am stat într-o cameră exact ca asta 
şi v-am cerut ajutorul ca să îl găsesc pe Jamie Reynolds. Şi atunci m- 
aţi refuzat şi uite unde am ajuns cu toţii! 

— Nu te refuz, a spus Hawkins, tuşind puţin în pumnul strâns. Şi 
chiar încerc să te ajut, Pip, sincer. Dar câţiva porumbei morţi şi un 
mesaj scris pe un trotuar public... Nu pot face multe cu astea, trebuie 
să înţelegi. Bineînţeles, dacă tu crezi că ştii cine ar putea fi 
responsabilul, am putea să trimitem o înştiinţare... 

— Nu ştiu cine este, de asta am venit! 

— Bine, bine! a spus el, cuvintele începând strident şi sfârşind încet, 
ca şi când ar fi încercat să o facă şi pe Pip să o lase mai moale. Păi, 
cred că e mai bine să pleci şi să te gândeşti puţin care dintre 
cunoscuţii tăi ar putea fi responsabil pentru aşa ceva. Gândeşte-te la 
oricine ţi-ar putea purta pică sau... 

— Adică la o listă de duşmani? a pufnit Pip amuzată. 

— Nu, nu duşmani. Repet, aici nu văd nimic care să arate că între 
evenimentele astea există obligatoriu o legătură sau că cineva te 
vizează, sau că vrea să te rănească. Dar, dacă bănuieşti vreun cunoscut 
care ar putea să facă aşa ceva, să te tachineze, cu siguranţă voi purta o 
discuţie cu acea persoană. 

— Fantastic! a strigat Pip, încercând să râdă. Mă bucur foarte mult 
că vă arătaţi dispus să cercetaţi. 

Fata a bătut din palme o singură dată, făcându-l pe Hawkins să 
tresară. 

— Ştiţi, exact ăsta e motivul pentru care nu se raportează mai mult 
de 50 la sută din infracțiunile de hărţuire: o conversaţie precum cea 
pe care o purtăm. Felicitări pentru un alt episod din munca excelentă 
a poliţiei! 

Zicând acestea, Pip s-a repezit să ia hârtiile de pe masă, paginile 
fluturând prin aerul dintre ei şi despărţind parcă încăperea în partea 
lui şi a ei. 

Chiar exista o persoană care o hărţuia. Iar acum, că se gândise bine, 
probabil că putea fi exact lucrul de care avea nevoie. Nu de 
necunoscută, ci de asta. De încă un caz, cel potrivit, iar ocazia i se 
oferise. Poate planetele se aliniaseră, pentru prima dată, în favoarea 
ei. Cel care o hărţuia era cazul potrivit. Un caz fără sufocante zone gri, 
unul cu o moralitate clară. Cineva o ura, voia să o rănească, iar asta îl 
făcea personajul negativ. De partea cealaltă era ea, şi poate nu avea 


doar calităţi, dar era imposibil să aibă numai defecte. Două părţi 
opuse, pe cât de clare putea spera. Iar de data asta, ea era subiectul. 
Dacă ar fi înţeles din nou greşit lucrurile, nu ar fi existat nicio victimă 
colaterală, nici sânge pe propriile mâini. Doar al ei. Dar dacă nu se 
înşela, poate ar fi fost lucrul care avea să o repare. 

Nu strica să încerce. 

Pip a simţit ceva mai mult loc în piept când s-a relaxat, iar o 
hotărâre rece ca oţelul s-a instalat în interiorul ei, o hotărâre pe care a 
întâmpinat-o ca pe un vechi prieten. 

— Haide, Pip, nu fi aşa! a spus Hawkins, iar cuvintele au sunat prea 
precaute şi blânde. 

— O să fiu aşa cum sunt! a zis nervoasă, băgând hârtiile din nou în 
sac, fermoarul tras scoțând un sunet ca de viespe furioasă. 
Dumneavoastră - s-a oprit ca să îşi şteargă nasul cu mâneca şi 
respirând sacadat — trebuie să vă mulţumesc şi pentru asta! 

Cu rucsacul pe umăr, s-a oprit în uşa camerei de interogatoriu 
numărul 3. 

— Ştiţi, a zis cu mâna deasupra clanţei, Charlie Green m-a învăţat 
cea mai importantă lecţie pe care am primit-o vreodată. Mi-a spus că, 
uneori, dreptatea trebuie găsită în afara legii. Şi nu s-a înşelat! Pip s-a 
uitat la Hawkins, care stătea cu braţele încrucişate la piept ca să se 
protejeze de privirea ei, adăugând: Dar, de fapt, cred că nu a mers 
destul de departe. Probabil că dreptatea poate fi găsită doar în afara 
legii, în afara secţiilor de poliţie ca asta, în afara oamenilor ca 
dumneata, care spun că înţeleg, dar nu o fac niciodată. Hawkins şi-a 
depărtat braţele şi a deschis gura ca să-i răspundă, dar Pip nu l-a lăsat: 
Avea dreptate Charlie Green! a spus ea. Şi sper să nu îl găsiţi 
niciodată! 

— Pip! a rostit Hawkins tăios, pe un ton dur pe care ea îl scosese la 
suprafaţă. Asta nu ajută... 

— O, şi, l-a întrerupt ea, apucând prea strâns clanţa, ca şi când ar fi 
putut îndoi metalul, lăsându-şi amprentele pe aceasta pentru 
totdeauna, faceţi-mi o favoare! Dacă dispar, să nu mă căutaţi! Nici 
măcar să nu vă deranjaţi! 

— Pi... 

Uşa trântită în urmă a făcut să nu se mai audă ultima literă a 
numelui ei, umplând holul de dincolo cu vechiul sunet al focurilor de 
armă. Şase la număr, intrând prin piele şi coaste, ricoşând prin piept, 
exact acolo unde le era locul. 

Printre ecourile focurilor de armă s-a auzit un sunet nou. Al unor 
paşi. Cineva venea pe hol spre ea. Cineva într-o uniformă neagră, cu 
părul lung şi şaten pieptănat pe spate, căscând ochii când a reperat-o. 

— Te simţi bine? a întrebat-o Dan da Silva când a trecut repede pe 
lângă ea, agitând curenţii de aer. 


Pip abia i-a zărit expresia îngrijorată înainte să meargă mai departe. 
Nu avea timp să-i răspundă, să se oprească, să dea din cap sau să 
spună că se simte bine când era clar că nu e cazul. 

Trebuia să plece de aici. Din mijlocul secţiei unde arma decisese 
prima dată să o urmeze acasă. Chiar pe holul pe care mergea în 
direcţia opusă, pătată de sângele unui bărbat mort pe care nu reuşise 
să îl salveze. Aici nu avea cine să o ajute; era din nou pe cont propriu. 
Dar acum se baza pe ea şi pe Ravi. Trebuia doar să iasă din locul ăsta 
groaznic şi să nu se mai întoarcă niciodată. 


Denumirea fişierului: 


Lista posibililor duşmani.docx 


e Max Hastings - are cele mai multe motive să mă urască = 
suspectul numărul unu. Este periculos, cu toţii ştim asta. Nu ştiam 
că pot să urăsc pe cineva mai mult decât îl urăsc pe el. Dar dacă 
este cu adevărat Max şi plănuieşte să mă prindă, ÎL VOI PRINDE 
EU MAI ÎNTÂI. 


* Părinţii lui Max -? 


e Ant Lowe - cu siguranță mă urăşte. Am încercat să discut cu el 
o singură dată de când am fost suspendată pentru că l-am împins 
în dulapuri. Era întotdeauna poznaşul grupului, chiar şi când 
întrecea măsura. Oare el să fie? Să se răzbune pentru că m-am 
răstit la el? Dar primul mesaj cu Cine o să te caute a fost trimis cu 
mult înainte să ne certăm cu toţii. 


e Lauren Gibson - aceleaşi motive ca mai sus. Cu siguranţă este 
suficient de meschină să facă aşa ceva, mai ales dacă i-a sugerat 
Ant. Totuşi, păsările moarte nu sunt stilul ei. Connor, Cara şi Zach 
nu mai discută cu Ant sau Lauren, iar Lauren mă consideră 
vinovată pentru asta. Atunci, nenorocitul ăla care îi e iubit nu ar 
fi trebuit să mă facă mincinoasă. 


e Tom Nowak - fostul iubit al lui Lauren. Mi-a dat informaţii 
false despre Jamie Reynolds doar ca să participe la podcast. S-a 
folosit de mine, şi l-am crezut. În schimb, l-am umilit în faţa 
întregii şcoli şi pe internet. Şi-a şters profilul de pe reţelele de 
socializare după ce s-a publicat sezonul al doilea. Cu siguranţă are 
motive să mă urască. Este încă în oraş; Cara l-a văzut la cafenea. 


e Daniel da Silva - chiar dacă acum eu şi Nat suntem apropiate, 
fratele ei a fost pe lista suspecţilor mei de două ori, şi în cazul lui 
Andie, şi în cel al lui Jamie. Am recunoscut asta public în 
podcast, deci el cu siguranţă ştie. Poate i-am cauzat probleme cu 
soţia pentru că am dezvăluit că vorbea cu Layla. 


e Leslie de la magazinul din colţ — nici măcar nu îi mai ştiu 
numele de familie. Dar mă urăşte după incidentul cu Ravi. Şi ea a 
fost unul dintre protestatarii de la înmormântarea lui Stanley. Am 
tipat la ea. Ce căutau ei acolo? De ce n-au putut să-l lase odată în 
pace. 


e Mary Scythe - alt protestatar. A fost unul dintre prietenii lui 
Stanley, au făcut voluntariat împreună la Kilton Mail. A spus că 
ăsta este „oraşul nostru” şi că el nu ar trebui să fie îngropat aici. 
Poate ar vrea să plec şi eu din oraşul ei. 


e Jason Bell — am aflat adevărul despre ce i s-a întâmplat cu 
adevărat lui Andie. Totuşi, n-am făcut decât să provoc şi mai 
multă suferință familiei Bell, dezvăluind că fiica lor mai mică, 
Becca, a fost implicată de la bun început. În plus, le-am readus 
viaţa în atenţia presei la cinci ani după moartea lui Andie. Se pare 
că Jason şi inspectorul Hawkins joacă tenis, iar Jason i s-a plâns 
lui Hawkins de hărţuirea de care a avut parte din cauza 
podcastului, din cauza mea. A doua căsnicie a lui Jason s-a 
destrămat - şi asta s-a întâmplat din cauza podcastului meu? 
Acum locuieşte din nou la mama lui Andie, Dawn, în casa în care 
a murit Andie. 


e Dawn Bell — acelaşi motiv ca mai sus. Poate nu îl mai voia pe 
Jason înapoi în casă. Ancheta mea a arătat că Jason nu este un 
om bun: era autoritar şi-şi abuza emoţional soţia şi fiicele. Becca 
nu prea vrea să discute despre el. Ar putea Dawn să mă condamne 
că l-am adus din nou în viaţa ei? Asta i-am făcut? N-am vrut. 


e Charlie Green - nu este el. Sunt sigură. Nu a intenţionat 
niciodată să mă rănească. A pornit incendiul pentru că voia să îl 
las acolo pe Stanley, să se asigure că moare. Ştiu că ăsta era 
motivul. Charlie nu voia să mă rănească: a avut grijă de mine, m- 
a ajutat, chiar dacă din motive personale. Dar partea obiectivă a 
creierului meu ştie că el ar trebui să fie pe listă, deoarece eu sunt 
singura martoră la crima cu premeditare pe care a comis-o, iar 
Charlie încă este liber. Fără mărturia mea, oare juriul l-ar găsi 
vinovat? Logica spune că ar trebui să fie pe listă. Dar ştiu că nu 
este el. 


e Inspectorul Hawkins - să-l ia naiba! 


Este normal ca un om să aibă atâţia duşmani? Eu sunt problema, 
nu-i aşa? 


Cum s-a făcut deja atât de târziu? 


Înţeleg de ce mă urăsc toţi. 


Şi eu m-aş putea uri. 


Unsprezece 


Praf de cretă aspru şi uscat pe degete. Doar că degetele nu-i erau 
murdare, deoarece acum era trează, deschizând ochii şi revenind din 
vis. Îşi simţea ochii iritaţi, dar degetele păreau curate. Pip s-a ridicat. 

În camera ei era încă întuneric. 

Adormise? 

Probabil că da, altfel cum să fi visat? 

Toate erau încă acolo, în mintea ei, nedându-i pace, ca şi când le-ar 
fi trăit cu doar câteva minute înainte. Însă nu le trăise, ci doar şi le 
imaginase, nu? 

Păruse atât de real! Greutatea păsării în mâinile ei făcute căuş. 
Calde încă, alungând frigul nopţii întunecate. Penele extrem de moi şi 
de netede îi atinseseră degetele. Pip se uitase în ochii vietăţii sau, mai 
bine zis, ar fi făcut-o, dacă aceasta ar fi avut cap. Nu i se păruse atât 
de ciudat — aşa trebuia să fie — când dusese micul porumbel mort în 
partea cealaltă a aleii. Atât de moale, încât aproape nu voia să îl lase 
din mâini! Totuşi, trebuia să o facă, punând pasărea moartă pe aleea 
din cărămizi şi mişcând-o, astfel încât locul în care ar fi trebuit să aibă 
capul să fie spre fereastra dormitorului ei. Uitându-se prin spaţiul 
dintre draperii ca să o vadă pe Pip dormind în patul ei. Şi aici, şi 
acolo. 

Dar nu în punctul acela se terminase totul. Mai erau multe de făcut 
înainte să se poată odihni. Altă sarcină. Ţinuse deja creta în mână — 
nici pe departe o senzaţie la fel de plăcută precum cea oferită de 
porumbelul mort. De unde apăruse? Pip habar nu avea, dar ştia ce 
trebuia să facă cu ea. S-a întors, amintindu-şi unde fuseseră ultimele 
desene. Apoi a făcut trei paşi înainte, spre casă, pentru a le găsi noul 
cămin. 

Cu genunchii pe alee şi cu creta consumată aproape complet în 
mână, cu degetele roşii şi rănite când a târât-o de-a lungul marginilor 
cărămizilor. În jos, picioarele. În sus, corpul. Într-o parte, braţele. Fără 
cap. A continuat până a conturat trei siluete care dansau împreună, 
înaintând lent spre Pip, care dormea în patul ei, ca să îi ceară să li se 
alăture. 

Voia oare să li se alăture? Nu ştia, dar terminase, iar creta-i căzuse 
din mâini cu un zgomot slab. Pe degete avea praf aspru şi uscat. 

Apoi Pip se trezise din vis, cercetându-şi degetele ca să ştie ce e real 
şi ce nu. Inima îi bătea repede, ca nişte aripi, tulburând-o. Acum nu 
avea să mai adoarmă. 

S-a uitat la ceas. Era 4.32 dimineaţa. Chiar trebuia să încerce să 
doarmă; abia se urcase în pat în urmă cu două ore. În zorii zilei, 
timpul era întotdeauna nemilos cu ea. Nu avea să reuşească — nu fără 


ajutor. 

Pip s-a uitat prin întuneric la sertarul biroului ei. Era inutil să se 
opună. Şi-a dat pătura la o parte, aerul rece, plin de maxilare 
invizibile, muşcându-i pielea expusă. A scotocit prin sertar, ridicând 
fundul fals şi bâjbâind dedesubt, după o punguţă de plastic. Nu-i mai 
rămăseseră multe. Curând, trebuia să îi trimită din nou un mesaj lui 
Luke Eaton, să îi mai ceară, telefoanele cu cartelă fiind deja aliniate şi 
pregătite. 

Aşadar, cum rămăsese cu „ultima dată”? 

Pip a înghiţit pastila şi şi-a muşcat buza. Ultimele luni fuseseră pline 
de asta e ultima dată şi o singură dată şi gata. Nu erau minciuni; chiar 
vorbise serios atunci. Dar, până la urmă, pierdea întotdeauna. 

Nu conta, curând nu avea să mai conteze. Deoarece avea un plan, 
un nou plan, iar după aia nu avea să mai piardă niciodată. Totul urma 
să revină la normal. Viaţa îi oferise exact ceea ce îi trebuia. Acele 
siluete desenate cu creta, porumbeii morţi şi persoana care îi lăsase 
acolo. Era un dar, iar ea trebuia să îşi amintească asta, să îi 
dovedească lui Hawkins că se înşală. Un ultim caz, care aterizase chiar 
în pragul ei. De data asta, era ea împotriva lor. Fără Andie Bell, Sal 
Singh, Elliot Ward sau Becca Bell, fără Jamie Reynolds sau Charlie 
Green, sau Stanley Forbes şi necunoscuta. Jocul se schimbase. 

Ea împotriva lor. 

Ca să se salveze de una singură. 


Doisprezece 


Să priveşti pe cineva când nu ştie că eşti acolo, să fii invizibil pentru 
acea persoană, dispărut, te face să simţi un soi de încântare. 

Ravi mergea pe aleea care ducea spre casa ei, iar ea îl urmărea de la 
fereastra dormitorului, unde stătea deja de ore în şir. Băiatul îşi ţinea 
mâinile în buzunare, părul îi era ciufulit, şi-şi mişca gura ciudat, ca şi 
când ar fi mestecat aerul. Sau ar fi fredonat ceva. Nu îl mai văzuse 
făcând nicicând asta, niciodată în preajma ei. Era un Ravi diferit, unul 
care se credea singur, neobservat. Pip l-a studiat, atentă la toate 
diferenţele subtile dintre cel de pe alee şi cel care era în preajma ei. A 
zâmbit în sinea ei şi s-a întrebat oare ce cânta. Poate ar fi fost în stare 
să-l iubească la fel de mult pe acest Ravi, dar i-ar fi lipsit expresia lui 
când o privea. 

Apoi momentul a trecut. Pip a auzit slab bătaia familiară în uşă, 
lung-scurt-lung, dar nu se putea mişca; trebuia să rămână acolo şi să 
supravegheze aleea. Tatăl ei era acasă, aşa că avea să-l lase pe Ravi să 
intre. Oricum, îi plăceau clipele în care era singur cu Ravi. Făcea vreo 
glumă nepotrivită, trecând pe urmă la o conversaţie despre fotbal sau 
experienţa de muncă a lui Ravi şi terminând cu o bătaie uşoară şi 
afectuoasă pe umăr. Între timp, Ravi îşi scotea încălțările şi le alinia 
frumos lângă uşă, băgând şi şireturile înăuntru, cu râsul special pe 
care îl păstra pentru tatăl ei. Asta voia ea: să trăiască din nou clipele 
mărunte şi normale. Scena s-ar fi schimbat cumva, dacă ar fi fost acolo 
ca să o perturbe. 

Pip a clipit, ochii lăcrimându-i de la prea mult uitat la punctul de pe 
alee, la soarele strălucind prin fereastră. Nu îşi putea muta privirea; ar 
fi putut să-l rateze. 

A auzit paşii uşori ai lui Ravi pe scări, genunchii care scârţâiau, iar 
pulsul i s-a mărit. Era un puls rapid bun, nu declanşat de fericire, 
precum celălalt. Nu, nu te gândi acum la asta! De ce trebuia să strice 
orice moment frumos? 

— Bună, sergent! a salutat-o el, iar uşa a scârţâit când a deschis-o 
complet. Agentul Ravi a sosit să-şi îndeplinească îndatoririle de iubit. 

— Bună, agent Ravi! a zis Pip, respiraţia aburind sticla din faţa ei. 

Zâmbetul îi revenise, opunându-i-se până ce a cedat. 

— Înţeleg! Nici măcar o privire înapoi sau vreuna dintre expresiile 
tale dispreţuitoare. Fără o îmbrăţişare sau un sărut. Fără O, Ravi, 
dragule, eşti al naibii de chipeş azi şi miroşi ca un vis de primăvară). O, 
Pip, draga mea, eşti foarte drăguță că observi! Încerc un nou 
deodorant. Nu, serios, ce faci? a întrebat-o Ravi, după o scurtă pauză. 
Mă auzi? Sunt o fantomă? Pip? 

— Scuze! a spus ea, privind înainte. Doar... mă uit la alee. 


— Ce faci? 

— Mă uit la alee, a repetat Pip, cuprinsă de senzaţia că propria 
oglindire îi stă în cale. 

Apoi a simţit o greutate pe pat, chiar lângă ea, gravitația atrăgând-o 
spre Ravi când acesta s-a lăsat pe genunchi în capătul îndepărtat al 
saltelei, ridicându-şi coatele pe pervazul geamului şi uitându-se pe 
geam, la fel ca Pip. 

— După ce te uiţi? a întrebat Ravi. 

Pip a îndrăznit să arunce o privire spre el, la soarele care îi lumina 
ochii. 

— După... păsări. Porumbei. Am lăsat firimituri de pâine pe alee, în 
acelaşi loc unde am găsit porumbeii ăia. Şi am pus bucățele de şuncă 
în iarbă, de ambele părţi ale aleii. 

— Bun! a rostit tărăgănat Ravi cuvântul. Şi... de ce ai făcut asta? 

Ea l-a înghiontit rapid. Nu era evident? 

— Deoarece, a zis Pip, evidențiind prea mult cuvântul, încerc să 
demonstrez că Hawkins se înşală. Nu are cum să fie o pisică din 
vecini. Aşa că am pus capcana perfectă ca să testez ipoteza. Pisicilor le 
place şunca, nu-i aşa? Tipul se înşală; nu sunt nebună. 

Lumina necruțătoare care se strecurase printre draperii o trezise mai 
devreme decât plănuise, scoţând-o din ameţeala de după pastilă. După 
trei ore de somn, experimentul i se păruse atunci o idee bună, deşi 
acum, uitându-se în ochii plini de îndoială ai lui Ravi, nu mai era aşa 
de sigură. Avea dubii din nou. 

Îi simţea privirea caldă pe gât. Nu... Ce făcea el? Trebuia să fie 
atent la păsări, să o ajute. 

— Hei, a spus băiatul aproape în şoaptă. 

Pip nu a auzit ce a zis el după aceea, deoarece a văzut o siluetă 
întunecată pe cer, o umbră înaripată mărindu-se pe aleea de dedesubt. 
Pip a zărit-o când a coborât, aterizând pe picioarele subţiri şi ţopăind 
spre firimiturile de pâine. 

— Nu! a şoptit ea; nu era un porumbel. Coţofană proastă! a 
exclamat Pip, urmărind-o cum a luat în cioc un cubuleţ de pâine, iar 
apoi încă unul. 

— Una care poartă ghinion, a spus Ravi. 

— În Little Kilton e deja destul, a răspuns Pip când pasărea a înhăţat 
şi a treia bucată de pâine. Hei! a strigat apoi brusc, rămânând până şi 
ea surprinsă, căci bătuse cu pumnul în fereastră. Pleacă! Strici totul! 

Pip a atins sticla atât de tare cu monturile, încât nu ştia ce avea să 
se crape mai întâi. 

— Pleacă odată! 

Coțofana s-a înălţat în aer şi a zburat. 

— Prr! a spus repede Ravi, trăgând-o departe de fereastră şi 
apucând-o de mâini, ţinându-i-le strâns. Prr, hei! a zis, clătinând din 


cap la ea. 

Deşi vocea băiatului era dură, acesta şi-a trecut cu blândeţe degetul 
mare peste încheieturile lui Pip. 

— Ravi, nu văd fereastra, păsările! a spus ea, întinzând gâtul ca să 
încerce să se uite afară, şi nu la el. 

— Nu, nu trebuie să te uiţi afară! Cu degetele sub bărbia ei, i-a 
întors capul şi i-a spus: Pip, te rog să te uiţi la mine! Asta nu-ţi face 
bine. Chiar deloc, a adăugat el oftând. 

— Încerc doar să... 

— Ştiu ce încerci, înțeleg. 

— Nu m-a crezut, a spus Pip încet. Hawkins nu m-a crezut. Nimeni 
nu mă crede. 

Câteodată, chiar şi ea avea îndoieli, ca, de exemplu, după visul de 
seara trecută, când se întrebase din nou dacă nu cumva îşi făcea asta 
de una singură. 

— Hei, nu e adevărat! a contrazis-o Ravi şi i-a ţinut mâinile şi mai 
strâns. Eu te cred. O să te cred întotdeauna, indiferent de situaţie. 
Asta-i treaba mea, bine? 

Băiatul a privit-o şi bine a făcut, deoarece Pip şi-a simţit brusc ochii 
umezi şi grei, prea grei ca să-i ţină deschişi. 

— Suntem amândoi, buclucaşo! Echipa Ravi şi Pip. Cineva ţi-a lăsat 
păsările alea şi desenele cu creta, nu trebuie să dovedeşti contrariul. 
Ai încredere în tine! 

Pip a ridicat din umeri. 

— Şi, sincer, Hawkins este un idiot, a spus Ravi, schiţând un 
zâmbet. Dacă nu a aflat până acum că ai — ceea ce e supărător — 
întotdeauna dreptate, atunci nu o s-o facă niciodată. 

— Niciodată! a repetat Pip. 

— Totul o să fie bine, a spus el, mângâindu-i degetele. Totul o să 
fie, promit! 

Apoi Ravi a făcut o pauză, uitându-se puţin prea insistent la 
cearcănele lui Pip. 

— Ai dormit suficient aseară? a întrebat-o el. 

— Da! a minţit ea. 

— Bun! a zis Ravi şi a bătut din palme. Cred că trebuie să ieşim din 
casă. Haide! Sus, sus! Pune-ţi şosetele! 

— De ce? a întrebat Pip, aşezându-se pe pat când Ravi s-a ridicat. 

— leşim să ne plimbăm! O, ce idee fantastică, Ravi, eşti atât de isteţ şi 
de chipeş! O, Pip, ştiu că sunt, dar încearcă să te abţii, tatăl tău este la 
parter. 

Pip a aruncat cu o pernă spre el. 

— Haide! a insistat Ravi şi a tras-o din pat de glezne, chicotind când 
Pip a alunecat odată cu pătura pe podea. Haide, Sportiva Lumii, poţi 
să te încalţi cu tenişii şi să alergi în cerc în jurul meu, dacă vrei cu 


adevărat! 

— Deja o fac, a spus Pip, străduindu-se să-şi pună o pereche de 
şosete. 

— Ooohh, mi-ai zis-o, sergent! Ravi a bătut-o uşor pe spate când 
fata s-a ridicat şi a îndemnat-o: Să mergem! 

Funcţiona. Orice făcea Ravi funcţiona. Pip nu s-a mai gândit să 
dispară, nu s-a mai gândit la moarte, la linii trasate cu creta sau la 
inspectorul Hawkins — nu când a coborât scările şi nici când tatăl ei i-a 
oprit ca să o întrebe unde dispăruse toată şunca, nici măcar când au 
mers pe alee, Ravi ţinându-se cu degetele de blugii ei, în timp ce se 
îndreptau spre pădure. Fără porumbei, cretă, şase focuri de armă 
deghizate în bătăile inimii ei. Erau doar ei doi. Echipa Ravi şi Pip. 
Fără gânduri, în afară de primele idei idioate din mintea ei. Fără 
lucruri profunde sau triste. Ravi era bariera din mintea lui Pip care le 
ţinea pe toate la distanţă. 

Un copac care părea morocănos şi despre care credea cu tărie că 
semăna cu Ravi când se trezea. 

Planuri despre prima lui vizită la cămin, la ea, în Cambridge; poate 
în weekendul de după săptămâna bobocilor? O neliniştea gândul 
plecării? Ce cărţi mai trebuia să cumpere? 

Au urmat poteca şerpuită care ieşea din pădure, Ravi recreând 
prima lor plimbare printre aceiaşi copaci şi imitând-o piţigăiat pe Pip 
când îi expusese primele teorii despre cazul Andie Bell. Pip a râs. 
Băiatul îşi amintea aproape fiecare cuvânt. Barney îi însoţise la prima 
plimbare, un licăr auriu printre copaci. Apropiindu-i. Dând din coadă 
când Ravi îl tachinase cu un băț. Gândindu-se acum la tot, poate că 
acela fusese momentul în care Pip îşi dăduse seama. Să fi fost nodul 
din stomac, senzaţia de ameţeală sau strălucirea de sub pielea ei? 
Atunci nu îşi dăduse seama de asta, nu ştiuse ce era, dar poate că o 
parte din ea deja hotărâse că avea să-l iubească. Chiar atunci. În 
timpul unei conversații despre fratele lui mort şi o fată ucisă. Până la 
urmă, totul revenea la moarte. O, iată, stricase momentul! Bariera 
căzuse. 

Pip a revenit în prezent când un câine a ieşit dintre tufe, lătrând 
când a sărit să-şi pune labele pe picioarele ei. Era un beagle. A 
recunoscut câinele, la fel cum şi animalul o recunoscuse. 

— O, nu! a mormăit ea, mângâindu-l o dată când s-a mai auzit şi 
altceva: două rânduri de paşi printre frunzele căzute prematur; două 
voci pe care le ştia. 

Pip s-a oprit când cei din pădure au ocolit nişte copaci şi au apărut 
în sfârşit în câmpul ei vizual. 

Ant şi Lauren, ţinându-se de braţ. Căscând ochii la unison când şi-au 
dat seama cine era ea. 

Pip nu-şi imaginase. Lauren chiar a icnit, tuşind în mână ca să 


mascheze gestul. Şi cei doi s-au oprit. Ant şi Lauren acolo, Pip şi Ravi 
aici. 

— Rufus! a strigat Lauren, vocea ei furioasă răsunând printre 
copaci. Rufus, vino aici! Pleacă de lângă ea! 

Câinele s-a întors şi şi-a înclinat capul. 

— Nu o să-ţi rănesc câinele, Lauren! i-a răspuns calmă Pip. 

— Cine ştie cu tine, a zis misterios Ant, băgându-şi mâinile în 
buzunare. 

— Ei, haide! a exclamat Pip. 

O parte din ea voia să îl mângâie din nou pe Rufus, doar ca să o 
enerveze pe Lauren. Haide, fă-o! 

Era ca şi când Lauren i-ar fi ghicit gândurile şi licărul din ochi. Şi-a 
strigat din nou câinele, până ce acesta a venit spre ea, clătinându-se pe 
picioarele mici. 

— Nu! i s-a adresat Lauren animalului, atingându-l cu un deget pe 
nas. Nu te apropia de străini! 

— Eşti ridicolă! a spus Pip, râzând sec şi făcând un schimb de priviri 
cu Ravi. 

— Ce-ai spus? a strigat Ant, îndreptându-se de spate. 

De fapt, era inutil, deoarece Pip era mai înaltă decât el; îl putea 
domina. Deja o mai făcuse, iar acum era mai puternică. 

— Am spus că iubita ta e ridicolă. Să o repet şi a treia oară? 

Pip a simţit braţul lui Ravi încordându-se pe al ei. Băiatul ura 
confruntările şi, chiar şi aşa, Pip ştia că s-ar fi dus la război dacă iubita 
lui i-ar fi cerut-o vreodată. Totuşi, acum nu avea nevoie de el, se 
descurca şi singură. Aproape ca şi când ar fi aşteptat întâlnirea asta, s- 
a simţit înviorată. 

— Ei bine, nu vorbi aşa despre ea! a zis Ant şi şi-a scos din nou 
mâinile din buzunare, îndoindu-le pe lângă corp. De ce nu eşti deja 
plecată la facultate? Credeam că la Cambridge cursurile încep mai 
devreme. 

— De fapt, mai târziu, a spus Pip. De ce, aştepţi ca eu să... dispar? 

Le-a studiat chipurile cu atenţie. Vântul i-a fluturat lui Lauren părul 
roşcat pe frunte, şuviţele acoperindu-i ochii mijiţi. Ea a clipit. Ant a 
surâs dispreţuitor, ridicând un colţ al gurii. 

— La ce naiba te referi? a spus el. 

— Nu, ştiu! a zis Pip, dând din cap. Cred că te simţi foarte jenat. Ne- 
ai acuzat pe mine, Connor şi Jamie că i-am aranjat dispariţia pentru 
bani, la doar câteva ore după ce am aflat cu toţii că un violator în 
serie a fost eliberat. Voi sunteţi cei care au vorbit cu reporterul? 
Presupun că nu mai contează. lar acum Jamie este în viaţă, dar alt 
bărbat este mort, iar tu probabil te simţi foarte prost în privinţa 
întregii situaţii. 

— Totuşi, a meritat să moară, nu-i aşa?, deci presupun că totul s-a 


rezolvat cu bine, până la urmă, a comentat Ant şi i-a făcut cu ochiul. 

Nenorocitul! Ca să vezi! I-a făcut cu ochiul! 

Arma a revenit în inima lui Pip, îndreptată prin pieptul ei spre Ant. 
S-a îndoit de spate şi a rânjit ameninţător. 

— Să nu mai spui niciodată asta! a rostit periculos şi macabru 
printre dinţi. Să nu o mai spui vreodată de faţă cu mine! 

Ravi a luat-o din nou de mână, dar ea nu a simţit. Nu mai era în 
corpul ei; stătea acolo, strângându-l de gât pe Ant cu aceeaşi mână. 
Strângând tot mai mult degetele lui Ravi. 

Ant a părut să simtă totul şi a făcut un pas înapoi, aproape 
împiedicându-se de câine. Lauren l-a luat din nou de braţ pe Ant şi l-a 
ţinut strâns. Un scut. Dar asta n-avea să o oprească pe Pip. 

— Cândva eram prieteni. Chiar mă urăşti aşa de mult, încât să vrei 
să mor? l-a întrebat ea, vântul purtându-i vocea departe. 

— Despre ce naiba vorbeşti? a rostit Lauren, luând mai multă forţă 
de la Ant. Eşti o psihopată! 

— Hei! s-a auzit vocea lui Ravi plutind de undeva, de lângă ea. 
Haide, nu e frumos! 

Dar Pip avea răspunsul pregătit. 

— Probabil! a spus ea. În concluzie, ar trebui să vă asiguraţi că 
încuiaţi bine uşile noaptea. 

— Bine! a spus Ravi, preluând iniţiativa. Noi mergem pe aici, a 
rostit el, arătând în spatele lui Ant şi-al lui Lauren. Voi mergeţi pe 
acolo. Ne mai vedem! 

Ravi a condus-o în afara potecii, strângând-o puternic de mână şi 
sprijinind-o de el. Pip îşi mişca picioarele, dar privirea îi era aţintită la 
Ant şi Lauren, clipind în momentul în care au trecut pe lângă ei şi 
împuşcându-i cu arma din piept. Apoi a continuat să se uite peste 
umăr când s-au îndepărtat printre copaci, spre casa ei. 

— Tata a spus că e dusă cu pluta, i-a zis Ant lui Lauren destul de 
tare, încât cei doi să o audă, şi întorcându-se ca să se uite în ochii lui 
Pip. 

Fata s-a încordat, întorcându-se pe călcâie în frunzele uscate. 
Imediat Ravi a cuprins-o cu braţul de talie, lipind-o de el. Atingându-i 
cu buzele părul de pe tâmplă 

— Nu! i-a şoptit Ravi. Eşti bine. Ăştia doi nu merită. Pe bune. 
Respiră adânc! 

Iar Pip l-a ascultat. S-a concentrat doar la respiraţie. Un pas, doi 
paşi, inspirând, expirând. Fiecare pas o ducea mai departe de ei, arma 
retrăgându-se încet, încet în ascunzătoarea sa. 

— Să mergem acasă? a întrebat când şi-a revenit. 

— Nu! a clătinat Ravi din cap, uitându-se drept înainte. Dă-i naibii! 
Ai nevoie de aer proaspăt. 

Cu degetul arătător, Pip a trasat cercuri pe palma lui fierbinte, într- 


un sens, apoi în celălalt. Nu voia să o spună, dar poate nu exista aşa 
ceva în Little Kilton. Nu era aer proaspăt. Totul era viciat, fiecare gură 


de aer. 

S-au uitat în ambele sensuri şi au traversat drumul spre casa ei, 
soarele găsindu-i din nou şi încălzindu-le spatele. 

— Orice? a zâmbit Pip la Ravi. 

— Da, orice vrei! i-a confirmat el. Azi este ziua în care o înveselesc 
pe Pip. Totuşi, fără documentare criminalistice. Alea sunt interzise. 

— Şi dacă aş spune că, de fapt, îmi doresc un turneu de scrabble? l- 
a întrebat, împungându-l cu degetul în coaste prin pulover, în timp ce 
se împleticeau pe alee. 

— Aş spune „Provocare acceptată, nenorocito!” Mi-ai subestimat 
puterea... 

Ravi s-a oprit brusc, iar Pip s-a izbit în el. 

— O, rahat! l-a auzit şoptind. 

— Ce? a zis râzând, ocolindu-l ca să ajungă în faţa lui. O să te 
menajez. 

— Nu, Pip! a zis el şi a arătat în spatele ei. 

Ea s-a întors şi i-a urmărit privirea. 

Acolo, pe alee, dincolo de grămada de firimituri de pâine, erau trei 
siluete desenate cu creta. 

Inima i s-a răcit şi i s-a prăbuşit în stomac. 

— Au fost aici, a spus Pip, lăsând mâna lui Ravi şi ţâşnind cu toată 
viteza înainte. Tocmai au fost aici! a strigat, aplecată deasupra 
omuleţilor desenaţi cu creta. 

Acum siluetele aproape ajunseseră lângă casă, împrăştiate în faţa 
plantelor de ghiveci care flancau partea stângă. 

— Nu ar fi trebuit să plecăm, Ravi! Eu supravegheam totul. I-aş fi 
văzut. 

I-ar fi văzut, i-ar fi prins şi s-ar fi salvat! 

— Au venit doar pentru că au ştiut că nu suntem aici. 

Ravi i s-a alăturat, respirând sacadat. 

— Iar alea cu siguranţă nu sunt urme de cauciuc. 

Era prima dată când le vedea şi el. Timpul şi ploaia le şterseseră pe 
ultimele înainte să aibă şansa să i le arate. Dar Ravi le vedea. Le 
văzuse, iar asta le făcea reale. Nu le născocise ea, Hawkins! 

— Mulţumesc! a exclamat Pip, fericită să-l aibă alături. 

— Seamănă cu ceva din proiectul Blair Witch, a zis băiatul, 
aplecându-se ca să se uite mai bine şi urmărind formele încrucişate cu 
degetul care plutea la câţiva centimetri deasupra. 

— Nu! a îngăimat Pip în timp ce le studia. Nu este în regulă. 
Trebuiau să fie cinci. În alte dăţi erau cinci. Acum de ce sunt trei? La 
întrebat ea pe Ravi. Nu are logică. 


— Nu cred că treaba asta are vreo logică, Pip. 

Pip şi-a ţinut respiraţia, uitându-se pe alee după cele două siluete 
rătăcite. Erau pe aici, pe undeva. Trebuiau să fie. Alea erau regulile 
jocului dintre ea şi ei. 

— Stai! a spus Pip, zărind ceva cu coada ochiului. 

Nu, nu era posibil, nu-i aşa? A înaintat spre una dintre plantele din 
ghiveci ale mamei - „ghivecele vin tocmai din Vietnam, îţi vine să 
crezi?” — şi a dat frunzele la o parte. 

În spatele plantei, pe zidul casei, erau două mici siluete fără cap. 
Atât de şterse, încât abia dacă se vedeau, ascunse aproape complet de 
mortarul dintre cărămizi. 

— V-am găsit! a spus Pip, răsuflând adânc. 

Pielea îi era electrizată când şi-a apropiat faţa de cretă, o parte din 
praful alb împrăştiindu-se sub respiraţia ei. Dar era mulţumită sau 
speriată? În clipa asta, nu putea face diferenţa. 

— Pe zid? a spus Ravi în spatele ei. De ce? 

Pip şi-a dat seama de răspuns înaintea lui. Înţelegea jocul ăsta, 
acum, că îl juca. S-a retras de lângă cele două siluete fără cap, liderii 
grupului lor, şi s-a uitat direct în sus, urmărindu-le călătoria. Se 
urcaseră pe zid ca să se caţăre pe lângă birou şi apoi tot mai sus, spre 
fereastra de la dormitorul ei. 

Oasele gâtului i-au pârâit când s-a întors din nou spre Ravi. 

— Vin după mine! 


Denumirea fişierului: 

Treisprezece 


Întunericul o învăluia, ultima rază de soare pătrunsă printre draperii 
strălucindu-i pe chip înainte ca Ravi să le tragă şi să aşeze o jumătate 
în spatele celeilalte ca să fie mai sigur. 

— Lasă-le trase, bine? a spus el, devenit doar o umbră în camera 
întunecată, înainte să o traverseze ca să aprindă lumina: era nefiresc 
de galbenă, o imitație palidă a soarelui, chiar şi în timpul zilei. În caz 
că te urmăreşte cineva. Nu-mi place ideea că eşti urmărită. 

Ravi s-a oprit lângă ea, ridicându-i bărbia cu degetul mare. 

— Hei, te simţi bine? 

Se referea la întâlnirea cu Ant şi Lauren sau la micile siluete 
desenate cu creta, care urcau spre camera ei? 

— Mda. 

Pip şi-a dres vocea. Ce cuvânt neînsemnat... 

Stătea la birou, sprijinindu-şi degetele pe tastatura laptopului. 
Tocmai salvase o copie a fotografiei pe care o făcuse siluetelor 
desenate cu creta. În sfârşit, ajunsese acolo înainte ca ploaia, 
cauciucurile sau picioarele să le şteargă, să le facă să dispară. Avea o 
dovadă. Ea însăşi putea reprezenta cazul de data asta, dar tot mai avea 
nevoie de dovezi. Şi, mai mult decât atât, asta era o dovadă. Dovada 
că nu îşi bântuia propria persoană; că nu putea fi cea care desena 
siluetele şi ucidea porumbeii în nopţile fără somn, nu-i aşa? 

— Poate ai cum să rămâi la mine câteva nopţi, a spus Ravi, rotindu- 
i scaunul până au ajuns faţă în faţă. Mama nu s-ar supăra. Ar trebui să 
plec devreme de luni, dar e în regulă. 

Pip a clătinat din cap. 

— N-am nimic, a spus ea. Mă simt bine. 

Nu se simţea bine, dar cam asta era şi ideea principală. Nu avea 
cum să fugă de situaţie; o căutase. Avea nevoie de toate astea. Aşa 
avea să redevină cum era. Şi, cu cât mai înspăimântător devenea totul, 
cu atât mai grozav se potrivea. leşea din zona gri şi intra în ceva ce 
putea înţelege, în ceva ce putea accepta. Alb şi negru. Bun şi rău. 
Mulţumesc! 

— Ba ai! a spus Ravi, trecându-şi degetele prin părul negru, acum 
destul de lung, încât vârfurile începuseră să i se onduleze. Nimic nu e 
în regulă. Ştiu că este uşor să uiţi, după toate lucrurile încurcate prin 
care am trecut, dar situaţia asta nu e normală. Ştii că nu este normal, 
nu-i aşa? a întrebat-o în timp ce o fixa cu privirea. 

— Da! a fost răspunsul ei. Ştiu! Am fost ieri la poliţie, aşa cum ai 
vrut, am încercat să fac ce era normal, dar presupun că iar depinde de 
mine să remediez situaţia, a adăugat ea şi a tras de cuticula desprinsă 
a unei unghii, o picătură de sânge întâmpinând-o din profunzime. Am 


de gând să-ndrept lucrurile. 

— Cum? a întrebat-o Ravi pe un ton mai tăios. 

Se îndoia de ea? Nu, era imposibil ca Ravi să-şi piardă încrederea în 
ea. Rămăsese ultimul. 

— Tatăl tău ştie despre asta? 

Pip a dat aprobator din cap. 

— Ştie despre păsările moarte; pe prima am găsit-o împreună. 
Mama i-a spus totuşi că de vină a fost pisica familiei Williams; asta ar 
fi explicaţia logică. I-am povestit despre semnele cu creta, dar el nu le- 
a văzut. Nu mai erau când a ajuns acasă; a crezut chiar şi că au 
dispărut pentru că a trecut cu maşina peste ele. 

— Să mergem acum să îi arătăm! a spus Ravi, pe un ton mai nervos, 
mai presant. Haide! 

— Ravi! a oftat ea. Ce o să facă în privinţa asta? 

— Este tatăl tău, a spus el, ridicând exagerat din umeri, ca şi când 
ar fi fost cel mai evident lucru din lume. Şi are doi metri înălţime. Cu 
siguranţă l-aş vrea de partea mea în orice luptă. 

— Este avocat, a zis Pip, întorcându-se şi zărindu-şi privirea absentă 
în monitorul stins al laptopului. Dacă ar fi fost o problemă legată de 
fuziuni şi achiziţii, da, ar fi fost omul potrivit. Dar nu este vorba de 
aşa ceva. 

Pip a inspirat profund şi şi-a privit versiunea oglindită în ecran 
făcând la fel. 

— Problema asta este pentru mine. La asta mă pricep. Pot s-o fac! 

— Nu e un test pentru tine, a spus Ravi, scărpinându-se din cauza 
unei mâncărimi inexistente la ceafă. 

Se înşela; exact asta era. O încercare. Un ultim raţionament logic. 

— Nu e un proiect pentru şcoală sau un sezon din podcast. Nu este 
ceva ce poţi câştiga sau pierde. 

— Nu vreau să mă cert, a spus ea încet. 

— Nu, hei, nu! a întrerupt-o Ravi şi s-a aplecat până s-a uitat în 
ochii ei. Nu ne certăm. Pur şi simplu îmi fac griji pentru tine, bine? 
Vreau să te ştiu în siguranţă. Te iubesc; o să te iubesc mereu. 
Indiferent de câte ori mai că mi-ai cauzat un infarct sau o cădere 
nervoasă. Doar că... 

Ravi s-a retras un pic, vocea stingându-i-se. 

— Este înspăimântător să ştiu că cineva te-ar putea răni sau speria. 
Tu eşti a mea. Micuța mea. Sergentul meu. lar eu trebuie să te 
protejez. 

— Chiar mă protejezi, a spus ea, uitându-se în ochii lui. Chiar şi 
când nu eşti aici. 

El era colacul ei de salvare, definiţia binelui. Oare nu ştia asta? 

— Mda, bine, şi e minunat! a spus el, cu degetele întruchipând o 
armă îndreptate spre ea. Dar nu este ca şi când aş fi un musculos cu 


bicepşi de mărimea trunchiurilor de copac, al cărui obicei secret e să 
arunce cuțite la nivel olimpic. 

Un zâmbet în toată regula a apărut pe chipul lui Pip. 

— O, Ravi! a exclamat ea şi l-a prins cu degetele de bărbie, aşa cum 
o făcea el întotdeauna, apoi l-a sărutat pe obraz, atingându-i colţul 
gurii. Doar ştii că mintea e oricând mai utilă decât muşchii. 

El s-a îndreptat de spate. 

— Ei bine, aş zice că am stat pe vine prea mult timp, deci probabil 
am fese de oţel. 

— Sigur o să-i vii de hac celui care mă hărţuieşte! 

Pip a râs, dar sunetul s-a transformat într-unul răguşit şi gol când a 
căzut pe gânduri. 

— Ce e? a întrebat Ravi, observând schimbarea. 

— Doar că... este ingenios, nu-i aşa? 

Pip a râs din nou, clătinând din cap. 

— E foarte ingenios. 

— Ce anume? 

— Totul! Siluetele şterse desenate cu creta care dispar imediat ce 
plouă sau trece cu maşina cineva peste ele. Primele două dăţi, nu le- 
am făcut fotografii înainte să dispară, deci când i-am povestit lui 
Hawkins, a crezut că sunt nebună sau văd ce nu este acolo. M-a luat 
peste picior de la bun început. Chiar m-a întrebat dacă nu cumva am 
halucinaţii. Şi păsările moarte! Ce ingenios! a exclamat Pip şi şi-a lovit 
uşor coapsele cu palmele. Dacă ar fi fost o pisică sau un câine mort — a 
tresărit la propriile cuvinte, iar imaginea lui Barney i-a apărut în 
minte —, altfel ar fi stat lucrurile. Oamenii ar băga de seamă. Dar nu e 
cazul, sunt porumbei. Nimănui nu îi pasă de porumbei. Sunt aproape 
la fel de obişnuiţi şi morţi, şi vii. Şi, bineînţeles, poliţia nu ar face 
niciodată nimic în privinţa câtorva porumbei morţi, deoarece este 
ceva normal. Nimeni altcineva nu îşi poate da seama de asta, în afară 
de noi. Fi ştiu şi au plănuit totul aşa. Lucruri care par normale şi 
explicabile pentru oricine. Un plic gol; doar o întâmplare. Şi cuvintele 
o moartă încă vie scrise pe drum, nu pe aleea din faţa casei mele. Ştiu 
că era pentru mine, dar n-o să reuşesc niciodată să conving pe 
altcineva pentru că, dacă mi-ar fi fost cu adevărat adresate, ar fi fost 
pe aleea mea. Ce subtil şi ingenios! Poliţia mă consideră nebună, iar 
mama nu crede că e mare scofală: doar o pisică şi nişte cauciucuri 
murdare. Mă izolează, ca să nu pot să primesc ajutor. Mai ales că toată 
lumea crede deja că sunt nebună. Foarte ingenios! 

— Mi se pare că îi admiri, a observat Ravi, aşezându-se din nou pe 
patul lui Pip şi întinzând un braţ ca să se echilibreze; neliniştea i se 
citea pe chip. 

— Nu! Spun doar că este ingenios. Chibzuit. Ca şi când ar şti exact 
ce să facă. 


Următorul ei gând a fost natural şi logic, şi, uitându-se în ochii lui 
Ravi, şi-a dat seama că şi băiatul ajunsese la aceeaşi idee şi că o 
analiza, cu muşchii obrazului încordându-i-se. 

— E aproape ca şi când au mai făcut-o, a spus ea, completând ideea, 
iar Ravi confirmându-i-o printr-o uşoară mişcare a capului. 

— Crezi că au mai făcut aşa ceva? a întrebat el şi s-a ridicat. 

— Este posibil. Chiar foarte probabil. Statistica arată cu siguranţă că 
hărţuirea continuă este obişnuită, mai ales dacă cel care hărţuieşte 
este un străin sau o cunoştinţă, mai degrabă decât un fost sau actual 
partener. 

Cu o seară în urmă, în loc să doarmă, citise ore în şir multe pagini 
despre hărţuitori, uitându-se la cifre, procente şi nenumărate cazuri 
anonime. 

— Un străin? a accentuat Ravi cuvântul. 

— Este puţin probabil să fie un străin, a răspuns Pip. Aproape trei 
din patru victime ale hărțuirii îşi cunosc oarecum hărțuitorul. Ăsta e 
cineva care mă cunoaşte, cineva pe care îl cunosc, ştiu asta. 

Văzuse şi alte statistici, le ştia pe de rost, fiindu-i aproape întipărite 
pe retină. Dar erau unele despre care nu putea să-i vorbească lui Ravi, 
mai ales despre cea în care se preciza că mai mult de jumătate dintre 
femeile ucise raportaseră poliţiei hărţuirea înainte ca agresorul să le 
omoare. Nu voia ca Ravi să ştie de asta. 

— Aşadar, este un cunoscut de-al tău şi e foarte probabil să mai fi 
făcut asta altcuiva? a întrebat Ravi. 

— Da, adică dacă ţinem cont de statistici! 

De ce nu se gândise la asta? Era atât de concentrată şi fixată pe 
ideea că era ea împotriva lor, încât nu luase în considerare implicarea 
altei persoane. Nu toate au legătură cu tine, spunea vocea care sălăşluia 
în mintea ei, undeva, pe lângă armă. Nu întotdeauna este vorba de tine. 

— Şi tu preferi o abordare ştiinţifică, sergent, a zis Ravi şi şi-a scos 
chipiul imaginar în faţa ei. 

— Da! 

Pip şi-a muşcat buza, gândindu-se. Mintea i-a călăuzit mâinile spre 
tastatură, devenind atentă doar după deschiderea laptopului şi a 
paginii de Google. 

— Şi prima etapă a abordării ştiinţifice este... cercetarea. 

— Cea mai fascinantă parte a rezolvării cazurilor, a spus Ravi, 
ridicându-se de pe pat ca să se apropie şi sprijinindu-şi mâinile pe 
umerii ei. Şi, de asemenea, semnul că trebuie să aduc gustări. Deci... 
cum ai de gând să cercetezi chestia asta? 

— Asta nu prea ştiu. 

Pip a ezitat o clipă, rămânând cu degetele în aer, deasupra tastelor, 
iar cursorul a clipit la ea. 

— Poate doar... 


A scris în căsuţă linii desenate cu creta, siluete desenate cu creta, 
porumbei morţi, hărţuitor, hărţuire, Little Kilton, Buckinghamshire. 

— La întâmplare, a spus şi a apăsat tasta enter, iar paginile cu 
rezultate i-au umplut ecranul. 

— O, excelent! a exclamat Ravi, arătându-i primul rezultat. Putem 
să mergem să împuşcăm porumbei din lut la Ferma de Cretă din 
Chalfont St. Giles, pentru doar 85 de lire fiecare. Ce chilipir! 

— Şşş! 

Pip s-a uitat la rezultatul de dedesubt; o poveste de anul trecut 
despre notele obţinute la bacalaureat de elevii unei şcoli din 
apropiere, unde doi profesori se numeau întâmplător domnişoara 
Chalk şi domnul Stalker). 

I-a simţit respiraţia lui Ravi pe gât când acesta s-a aplecat mai mult, 
lipindu-şi capul de al ei, şi a întrebat pe un ton scăzut „Ce scrie 
acolo?” Ştia la ce anume se referă — la al cincilea rezultat de jos. 

Ucigaşul BA încă umblă liber după ce a făcut a patra victimă 

Buckinghamshire, porumbel, hărţuire, linii cu creta erau cuvintele 
incluse în căutarea ei şi care apăreau şi aici. Câteva informaţii din 
articolul publicat în ziarul UK NEWSDAY, secvenţe trunchiate, 
separate de trei puncte de suspensie. 

— Ucigaşul BA, a citit Ravi cu voce tare, poticnindu-se. Ce naiba 
înseamnă asta? 

— Nimic, este o poveste veche. Uite! a zis Pip şi i-a arătat data cu 
degetul: articolul era de pe 5 februarie 2012. 

Cu mai mult de şase ani şi jumătate în urmă. Nu era o noutate; Pip 
ştia cazul şi cum se terminase. Putea să-ţi povestească despre cel puţin 
două podcasturi criminalistice în care chestiunea fusese abordată în 
ultimii câţiva ani. 

— Nu ştii povestea asta? l-a întrebat ea, citind răspunsul din ochii 
lui măriţi de groază. Este în regulă, a râs Pip de el, înghiontindu-l. Nu 
mai este în libertate. A mai ucis o femeie după asta, a cincea victimă, 
iar apoi l-au prins. A mărturisit. Billy nu-ştiu-cum. De atunci este la 
închisoare. 

— Cum de ştii? a întrebat el, relaxându-şi un pic strânsoarea. 

— Cum de nu ştii tu? i-a întors întrebarea şi şi-a ridicat privirea la 
el. A fost o ştire senzaţională pe atunci. Până şi eu îmi amintesc, deşi 
aveam cam 11 sau 12 ani. O, eu... s-a bâlbâit Pip, mângâindu-i mâna. 
S-a întâmplat cam atunci când Andie şi Sal... 

Nu era nevoită să-şi termine gândul. 

— Am înţeles! a spus el încet. Eram puţin distras în perioada aia. 

— Totul s-a întâmplat în apropiere, a zis Pip. Oraşele din care erau 
victimele, locurile unde li s-au găsit cadavrele. De fapt, cam peste tot 
în jur, mai puţin în Little Kilton. 

— Am avut porţia noastră de crime atunci, a spus el categoric. Ce 


înseamnă Ucigaşul BA? 

— O, aşa i-a zis presa. Ştii, un ucigaş în serie trebuie să aibă un 
nume înfiorător, pentru că aşa se vând mai multe ziare. E prescurtarea 
de la Ucigaşul Bandă Adezivă, i-a explicat ea, apoi s-a oprit. Ziarele 
locale îi spuneau Strangulatorul din mlaştină, ca denumirea să fie mai 
exactă, ştii, dar nu a prins la presa naţională. Nu era la fel de 
memorabilă, a rânjit Pip. În plus, n-a fost considerată foarte exactă de 
vreme ce doar două victime au fost găsite oarecum în apropierea 
mlaştinii, cred eu. 

Simpla rostire a cuvintelor Strangulatorul din mlaştină a făcut-o să-şi 
aducă aminte de ultima dată când le dăduse glas. Stătuse chiar pe 
scaunul ăsta, vorbind la telefon cu Stanley Forbes, intervievându-l în 
legătură cu ancheta legistului care analiza cazul lui Andie Bell. 
Pomenise de articolul scris recent de el, al cărui subiect era 
Strangulatorul din mlaştină şi care semnala cinci ani de la arestul lui. 
La celălalt capăt al firului, Stanley era viu, dar nu pentru mult timp, 
deoarece sângele lui picura din marginile telefonului ei, acoperindu-i 
mâinile şi... 

— Pip? 

Ea a tresărit, ştergându-şi mâinile însângerate de blugi. Curate, sunt 
curate. 

— Scuze, ce spuneai? 

Pip s-a aplecat, învăluindu-şi în piept inima care bătea prea repede. 

— i-am spus să accesezi articolul. 

— Dar... nu are nicio legătură cu... 

— Conţine patru dintre termenii căutaţi de tine, a spus el, 
strângându-i din nou mâna. Cam mare coincidenţa pentru ceva 
întâmplător. Apasă odată ca să vedem ce scrie! 

Săptămâna trecută, poliţia a găsit cadavrul Juliei Hunter, în vârstă 
de 22 de ani, acum confirmată oficial ca fiind a patra victimă a 
Ucigaşului BA. Julia, care locuia cu părinţii şi sora ei în Amersham, 
Buckinghamshire, a fost ucisă în seara zilei de 28 ianuarie, trupul ei 
fiind descoperit în dimineaţa următoare pe un teren de golf, mai sus 
de mlaştină. 


Ucigaşul BA şi-a început seria de crime în urmă cu doi ani, luând 
viaţa primei victime, Phillipa Brockfield, în vârstă de 21 de ani, la 8 
februarie 2010. Zece luni mai târziu, cadavrul Melissei Denny, în 
vârstă de 24 de ani, a fost găsit după o săptămână de căutări extinse 
ale poliţiei. Tânăra a dispărut la 11 decembrie, iar criminaliştii cred că 
a fost ucisă în aceeaşi noapte. La 17 august 2011, Bethany Ingham, în 
vârstă de 26 de ani, a devenit a treia victimă a Ucigaşului BA. Acum, 
după cinci luni şi multe speculaţii, poliţia a confirmat că ucigaşul în 
serie a lovit din nou. 


Ucigaşul BA, prescurtare de la Ucigaşul cu Bandă Adezivă, este 
numit aşa din cauza modului caracteristic de a acţiona: nu doar 
înfăşoară încheieturile mâinilor şi gleznele victimelor cu bandă 
adezivă ca să le imobilizeze, ci şi feţele acestora. Toate femeile în 
cauză au fost găsite cu capul complet înfăşurat în bandă adezivă gri, 
care le acoperea ochii şi gura. „Aproape ca o mumie”, a comentat un 
poliţist care doreşte să rămână anonim. Banda adezivă nu este arma 
crimei în aceste fapte oribile. De fapt, se pare că Ucigaşul BA lasă 
intenţionat nările victimelor libere ca să nu se sufoce astfel. Cauza 
morţii în fiecare caz a fost sugrumarea cu o sfoară, iar poliţia 
speculează că ucigaşul îşi lasă victimele legate cu bandă adezivă o 


vreme înainte să le ucidă, apoi le aruncă trupul în alt loc. 


Nu s-au făcut arestări în acest caz, iar cu Ucigaşul BA încă liber, 
poliţia se străduieşte să îl identifice înainte să lovească din nou. 


„Avem de-a face cu un bărbat foarte periculos”, a spus inspectorul- 
şef David Nolan, vorbind azi în faţa secţiei de poliţie High Wycombe. 
„Din nefericire, patru femei şi-au pierdut viaţa. Este clar că acest 
individ prezintă un risc ridicat pentru populaţie. Ne dublăm eforturile 
ca să îl identificăm pe acest infractor, cunoscut ca Ucigaşul BA, şi am 
publicat azi un portret-robot, realizat cu ajutorul unui posibil martor 
la locul unde a fost găsit cadavrul Juliei. Îndemnăm populaţia să 
contacteze poliţia la linia telefonică destinată cazului, dacă îl 
recunoaşte pe bărbatul din descriere. 


E aN SA, 


_ 4 
ui æa D 
gyr” 


Portretul-robot al Ucigaşului BA publicat de poliție. 


În afară de portretul-robot, poliţia a publicat azi şi o listă a 
obiectelor personale care le lipseau victimelor şi pe care acestea le 


aveau asupra lor la ora răpirii, aşa cum au fost identificate de familiile 
acestora. Poliţia crede că ucigaşul a luat aceste obiecte drept trofeu 
pentru fiecare crimă şi că, foarte probabil, sunt încă în posesia lui. 
„Luarea de trofee este obişnuită în cazul unor astfel de ucigaşi”, a 
comentat inspectorul-şef Nolan. „Trofeele le permit ucigaşilor să 
retrăiască fiorul crimei şi să le susţină impulsurile întunecate, 
prelungind perioada în care aceştia se simt obligaţi să ucidă din nou. 
De la Phillipa Brockfield, ucigașul a luat un colier pe care poliţia îl 
descrie ca fiind «un lanţ de aur cu un medalion care seamănă cu o 
monedă antică». De la Melissa Denny, o perie de păr în formă de 
vâslă, de culoare «liliachie sau purpuriu-deschis», pe care tânăra o 
purta peste tot în poşetă. Un ceas «Casio auriu din oţel inoxidabil» de 
la Bethany Ingham, iar acum, de la Julia Hunter, «o pereche de cercei 
din aur roz cu pietre de un verde-deschisy». Poliţia cere publicului să 
fie atent la aceste obiecte.” 


UK Newsday a stat de vorbă cu Adrienne Castro, un psiholog 
criminalist care a lucrat cu FBI-ul şi care astăzi oferă sfaturi într-o 
celebră emisiune de criminalistică, Forensic Time. Domnişoara Castro 
ne-a oferit opinia sa profesională despre Ucigaşul BA, în baza tuturor 
informaţiilor publicate până acum de poliţie: „Ca întotdeauna, profilul 
psihologic nu este precis, dar cred că putem încerca să tragem câteva 
concluzii despre comportamentul acestui criminal şi felul în care şi-a 
ales victimele. Este un bărbat alb care ar putea să aibă între 20 şi 40 
de ani. Acestea nu sunt acţiuni compulsive; crimele sunt plănuite şi 
metodice; e foarte probabil, aşadar, ca ucigaşul nostru să aibă un 
coeficient de inteligență mediu spre ridicat. Acest bărbat ar părea 
perfect normal, neremarcabil, chiar fermecător. La exterior, pare să fie 
un membru respectabil al societăţii, cu o slujbă bună, unde este 
obişnuit să conducă - probabil ocupă un post administrativ. Cred că 
este foarte posibil să aibă o parteneră sau o soţie, poate chiar o 
familie, care nu are habar de viaţa lui secretă. 


Trebuie să facem şi o observaţie interesantă despre comportamentul 
lui în spaţiu. În cazul ucigaşilor în serie, un răufăcător va avea o 
aversiune naturală faţă de a comite crimele prea aproape de casă, 
zona lui tampon. Şi totuşi, aceştia au şi o zonă de confort: o zonă din 
apropiere, pe care o cunosc foarte bine, care nu este prea aproape de 
casă şi unde se simt în siguranţă când comit aceste fapte. În domeniul 
nostru, aceasta e „teoria scăderii distanţei”. Este interesant de observat 
că toate victimele erau din oraşe şi sate diferite din această parte a 
ținutului, iar cadavrele lor au fost, de asemenea, împrăştiate în locuri 
diferite din zona de confort. Asta mă face să cred că ucigaşul nostru 
locuieşte într-o altă zonă din apropiere, una care încă nu a apărut în 


investigaţie: zona lui tampon neatinsă. 


Cât despre motivul lui, cred că aici avem de-a face cu ceva care îi 
caracterizează pe mulţi ucigaşi în serie: misoginismul, în primul rând. 
Acest bărbat are sentimente puternice în privința femeilor: le urăşte. 
Toate victimele sunt tinere atrăgătoare, educate, inteligente, ceea ce 
ucigaşului i se pare insuportabil. El consideră aceste crime ca fiind 
misiunea lui personală. Faptul că le înfăşoară capul cu bandă adezivă 
mi se pare deosebit de interesant, ca şi când le-ar nega propriile 
chipuri; le răpeşte posibilitatea de a vorbi sau vedea înainte să le 
ucidă. Aceste crime se rezumă la putere şi umilinţă, dar şi la plăcerea 
sadică pe care o capătă răufăcătorul din asta. Este foarte probabil să fi 
dat semne de la o vârstă tânără şi a început să se manifeste în 
copilărie, rănind animalele de companie ale familiei. Nu aş fi 
surprinsă dacă, undeva, printre bunurile lui, ar păstra o declaraţie cu 
toate gândurile lui despre femei şi cum ar trebui să arate sau să se 
comporte ca să fie acceptabile. 


Poliţia nu a dezvăluit dacă îşi hărţuieşte mai întâi victimele, dar aş 
spune că, având în vedere cât de meticulos pare a fi în alegerea 
tinerelor, există un grad de supraveghere înainte să le răpească. Cred 
că asta e o parte din emoția lui. Poate că le şi contactează direct şi 
este posibil ca ucigaşul să fi avut relaţii intime cu aceste victime.” 


În seara aceasta, în faţa casei familiei Juliei Hunter, sora ei, Harriet, 
în vârstă de 18 ani, s-a oprit câteva clipe ca să discute cu reporterii. 
Când a fost întrebată despre posibilitatea ca Julia să fi fost hărţuită 
înainte de moarte, Harriet a declarat, plângând: „Nu sunt sigură. Nu 
mi-a spus niciodată că se temea. Aş fi ajutat-o, dacă mi-ar fi zis. Dar a 
menţionat nişte lucruri ciudate cu câteva săptămâni înainte. Mi-a spus 
că în apropierea casei a văzut nişte linii desenate cu creta, care 
probabil semănau cu trei siluete. Nu le-am văzut niciodată şi presupun 
că le-au făcut copiii vecinilor. Şi câteva păsări moarte — porumbei — au 
fost aduse în casă prin uşa pentru pisici. Dar Juliei i s-a părut ciudat 
deoarece pisica noastră este acum foarte bătrână şi nu prea iese afară. 
A menţionat şi că a primit şi câteva telefoane bizare. Asta s-a 
întâmplat cu o săptămână înainte să dispară, dar nu părea să o fi 
speriat. Mai curând, le considera enervante. Dar... rememorând cele 
câteva săptămâni de dinainte, totul mi se pare ciudat, acum, că ea a 
dispărut.” 


Slujba de comemorare pentru Julia Hunter va avea loc la 21 
februarie la biserica locală. 


Paisprezece 


Ravi trebuie să fi ajuns primul la sfârşit, inspirând deodată chiar 
lângă urechea ei, ca un uragan. Fata a ridicat un deget ca să îl facă să 
se oprească până a terminat şi ea şi a ajuns la ultimul cuvânt, 
exclamând „O!” 

Ravi s-a îndepărtat brusc de scaunul ei, îndreptându-şi poziţia. 

— 0? a spus el, pe un ton mai înalt şi mai ascuţit decât ar fi trebuit. 
E tot ce ai de zis despre asta? 0? 

— De ce... 

Pip şi-a întors scaunul ca să îl privească mai bine. Ravi dădea 
neliniștit din mâini sub bărbie. 

— De ce te agiţi? 

— De ce nu te agiţi tu? 

Băiatul a încercat să nu ridice vocea, dar ar fi trebuit să se 
străduiască mai mult. 

— Un criminal în serie, Pip! 

— Ravi! 

Pe buzele ei, numele lui s-a spulberat într-un mic râset, aşa că 
tânărul i-a aruncat o privire furioasă. 

— Totul s-a întâmplat în urmă cu şase ani şi jumătate. Ucigaşul BA 
a mărturisit. Sunt destul de sigură că şi-a recunoscut vinovăția şi la 
tribunal. A stat la închisoare în tot timpul ăsta şi, după arestarea lui, 
nu s-au mai comis crime. Ucigaşul BA a dispărut. 

— OK, şi cum rămâne cu porumbeii morţi? a întrebat-o Ravi şi, cu 
braţul întins tremurând, i-a arătat din nou ecranul. Şi liniile desenate 
cu creta, Pip? Exact două dintre chestiile pe care le-a făcut în 
săptămânile de dinainte să o ucidă pe Julia. 

Ravi s-a lăsat în genunchi înaintea lui Pip, ridicând o mână spre faţa 
ei şi îndoind degetul mare şi arătătorul. 

— Trei, a spus apoi, apropiind şi mai mult cele trei degete ridicate. 
Trei siluete desenate cu creta. Julia a fost cea de-a patra victimă, Pip! 
Trei înaintea ei. Iar acum au fost cinci femei ucise, iar afară, pe aleea 
ta, sunt cinci siluete. 

— Uite ce e, calmează-te! a zis ea, luându-i mâna ridicată şi 
punând-o între genunchii ei ca să o ţină nemişcată. Nu am auzit de 
lucrurile alea pe care le-a spus sora Juliei Hunter nici în articole şi nici 
în vreun podcast. Probabil că poliţia a decis că nu erau importante. 

— Dar sunt importante pentru tine. 

— Ştiu, ştiu, nu asta spun, a comentat Pip şi s-a uitat în ochii lui, 
ţinându-şi capul uşor înclinat. În mod evident, există o legătură între 
ce a spus Harriet Hunter şi ce mi se întâmplă mie. Doar că nu am 
primit niciun telefon misterios... 


— Încă, a completat Ravi, încercând să îşi elibereze mâna. 

— Dar Ucigaşul BA este la închisoare. Uite! 

Pip i-a eliberat mâna şi s-a întors din nou spre laptop, scriind 
Ucigaşul BA în noua pagină de căutare şi apăsând tasta enter. 

— Aha, Billy Karras, da, ăsta e numele lui! a spus ea, derulând 
pagina de rezultate ca să îi arate lui Ravi. Vezi? Avea 30 de ani când a 
fost arestat. A mărturisit într-un interogatoriu al poliţiei — vezi? —, 
tipul şi-a recunoscut vina pentru toate cele cinci crime. Nu a fost 
nevoie de un proces. Este la închisoare şi acolo o să rămână pentru tot 
restul vieţii. 

— Nu prea seamănă cu portretul-robot al poliţiei, a comentat Ravi, 
strecurându-şi din nou mâna între genunchii ei. 

— Ei bine, seamănă oarecum, a zis Pip şi a mijit ochii la fotografia 
de cazier a lui Billy Karras. 

Păr slinos, de un şaten-închis, pieptănat pe spate, ochi verzi care 
aproape îi ieşeau din orbite, speriat de cameră. 

— Oricum, nu prea seamănă nimeni niciodată. 

Să asocieze un chip numelui, dovada derulându-se prin faţa ochilor 
lui când Pip a apăsat pe a doua pagină de rezultate, a părut să-l ajute 
un pic pe Ravi. 

Apoi fata s-a oprit şi a derulat din nou în sus. Ceva îi atrăsese 
atenţia. Un număr. O lună. 

— Ce e? a întrebat-o Ravi, cu un tremur al mânii care a străbătut-o 
şi pe Pip. 

— O, nu e nimic, a spus ea, clătinând din cap, astfel încât el să ştie 
că vorbeşte serios. Chiar nimic. Doar că... până acum nu mi-am dat 
seama. Ultima victimă a Ucigaşului BA, Tara Yates, a fost ucisă la 20 
aprilie 2012. 

Ravi s-a uitat la ea, cu acelaşi licăr în ochi. Pip şi-a privit versiunea 
deformată, prinsă în pupilele ochilor lui. Ei bine, unul din ei trebuia să 
o spună cu voce tare: 

— În aceeaşi noapte în care a murit Andie Bell, a spus Pip. 

— E ciudat, a zis el, mutându-şi privirea, iar Pip care era acolo a 
dispărut. Toate astea sunt ciudate. Bine, este la închisoare, dar atunci 
de ce păţeşti ce a păţit Julia Hunter înainte să moară? Şi probabil ce 
au păţit toate victimele. Şi nu-mi spune că e o coincidenţă, pentru că e 
o minciună: tu nu crezi în coincidente! 

În privinţa asta, avea dreptate. 

— Nu, ştiu! Nu ştiu! 

Pip s-a oprit ca să râdă în sinea ei, neştiind de ce o făcuse; nu 
trebuia să facă asta. 

— E clar că nu poate fi o coincidenţă. Poate cineva vrea să cred că 
sunt hărţuită de Ucigaşul BA. 

— De ce ar vrea cineva asta? 


— Habar n-am, Ravi. 

Brusc, lui Pip i s-a părut că a intrat în defensivă şi că e înfierbântată, 
bariera ridicându-se din nou, dar acum ca să îl blocheze pe Ravi. 

— Poate cineva vrea să mă înnebunească. Să mă facă să-mi pierd 
cumpătul. 

Nu ar fi trebuit să insiste prea mult. O făcuse singură, atârnând pe 
marginea prăpastiei. Probabil o respiraţie bruscă în ceafa ei ar fi fost 
suficientă. O singură întrebare o despărțea de lungul plonjon până jos: 
Cine o să te caute când tu o să fii cea dispărută? 

— Şi nicio femeie n-a mai fost ucisă-o de când tipul ăsta, Billy, a 
fost arestat? a întrebat-o Ravi ca să se asigure. 

— Nu! i-a confirmat Pip. lar banda adezivă în jurul feţei este un 
mod de a acţiona foarte specific. 

— Dă-te puţin la o parte! i-a zis Ravi, îndepărtându-i scaunul de 
birou, iar ea şi-a luat mâinile de pe laptop. 

— Hei! 

— Văd ceva, a spus el, îngenunchind în faţa ecranului. 

Apoi a derulat spre partea de sus a paginii, a şters subiectele actuale 
de căutare şi a tastat Billy Karras nevinovat? 

Pip a oftat, urmărind cum derula repede rezultatele. 

— Ravi! A mărturisit şi şi-a recunoscut vina. Ucigaşul BA este în 
spatele gratiilor, nu în faţa casei mele. 

Din gâtul lui Ravi s-a auzit un pârâit, ceva între un suspin şi o tuse. 

— Există o pagină de Facebook, a spus el. 

— Pentru ce? 

Pip s-a sprijinit pe călcâie ca să-şi împingă scaunul la loc. 

— O pagină intitulată Billy Karras este nevinovat. 

Băiatul a accesat-o, iar fotografia de cazier a lui Billy Karras a 
umplut ecranul ca imagine de fundal. Chipul lui i-a părut cumva mai 
blând a doua oară. Mai tânăr. 

— Ei bine, evident că există! a spus Pip, venind lângă Ravi. Pariez 
că există o pagină de Facebook care declară nevinovăția fiecărui 
ucigaş în serie. Pariez că există una chiar şi pentru Ted Bundy. 

Ravi a lăsat cursorul să plutească deasupra butonului Despre şi a 
apăsat cu degetul mare tastatura tactilă ca să o deschidă. 

— O, rahat! a exclamat, studiind pagina. Este administrată de mama 
lui. Uite! Maria Karras. 

— Biata femeie! a spus încet Pip. 

— La 18 mai 2012, după ce a stat într-o cameră de interogatoriu a 
poliţiei timp de nouă ore fără nici măcar o singură pauză, fiul meu a făcut 
o mărturisire falsă privind crime pe care nu le-a comis, o declaraţie 
obținută cu forţa prin tacticile intense — şi ilegale — ale agenţilor de poliţie, 
a citit Ravi de pe ecran. S-a dezis în dimineaţa următoare, după ce a 
dormit puţin, dar era deja prea târziu. Poliţia obținuse ce voia. 


— O mărturie falsă? a rostit Pip, uitându-se în ochii lui Billy Karras, 
ca şi când întrebarea ar fi fost pentru el. 

Nu, era imposibil. Ochii care o priveau erau cei ai Ucigaşului BA... 
Trebuiau să fie. Altfel... 

— Erori serioase în sistemul nostru de justiţie... a început Ravi să 
citească pe sărite, ajungând la următorul paragraf. Avem nevoie de 
3.000 de semnături pentru a înainta o petiție la parlament... O, Doamne, 
are până acum doar 29 de semnături. ...încercând să aducem cazul lui 
Billy în atenţia organizaţiilor juridice ca să putem face recurs la 
condamnarea... 

Ravi s-a oprit o clipă. 

— O, uite, şi-a trecut chiar şi numărul de telefon în secţiunea cu 
date de contact. Vă rog să mă contactaţi dacă aveţi experienţă în materie 
de legi sau legături cu presa şi credeţi că mă puteţi ajuta cu cazul lui Billy 
ori dacă vreţi să ajutaţi la adunarea semnăturilor. Vă rog să luaţi la 
cunoştinţă: farsorii vor fi raportați la poliţie. 

Ravi s-a întors dinspre ecran şi s-a uitat în ochii lui Pip. 

— Ce? a întrebat Pip, citind răspunsul în colţul coborât al gurii lui. 
Ei bine, bineînţeles că îl crede nevinovat. Este mama lui. Asta nu e o 
dovadă! 

— Dar e un semn de întrebare, a spus el ferm, trăgând-o mai 
aproape pe Pip, cu tot cu scaun. Ar trebui să o suni. Să discuţi cu ea. 
Să vezi ce motive are. 

Pip a clătinat din cap. 

— Nu vreau să o deranjez. Să îi dau speranţe false fără niciun 
motiv. În mod clar a suferit destul. 

— Mda, a mormăit Ravi şi şi-a trecut mâna peste piciorul ei. E exact 
acelaşi lucru prin care a trecut mama mea, prin care am trecut şi eu 
când toată lumea a crezut că Sal a ucis-o pe Andie Bell. Şi cum s-a 
terminat totul? a spus, atingându-i bărbia cu un deget cât s-a prefăcut 
că îşi aminteşte. O, da, cu Pippus Maximus, care a venit neinvitată şi a 
bătut foarte insistent la uşă. 

— A fost cu totul altceva, a spus ea, întorcându-se într-o parte, 
deoarece ştia că, dacă s-ar mai fi uitat mult la el, ar fi convins-o să o 
facă, şi nu era în stare. 

Nu putea. Pentru că, dacă o suna pe biata femeie, însemna că 
recunoștea existenţa unei şanse. A unei posibilităţi. Că un nevinovat 
era închis. Iar vinovatul? Acesta era în faţa casei ei, desenând siluetele 
fără cap ale femeilor pe care le ucisese deja, venind după ea şi 
făcându-i semn să li se alăture. Numărul şase. Iar ăsta ar fi fost un joc 
pentru care nu era pregătită. Cineva care o hărţuia era una, dar asta... 

— Bine, las-o baltă! a zis Ravi şi a ridicat din umeri. Ce ai zice ca, în 
schimb, să stăm aici cu braţele-n sân şi să aşteptăm, pur şi simplu, să 
vedem cum decurge treaba asta cu individul care te hărțuieşte? O 


abordare pasivă. Nu am crezut vreodată c-o să te văd alegând ceva 
pasiv, dar o să stăm cuminţi şi relaxaţi! Nu e nicio problemă. 

— Nu am spus aşa ceva, i-a răspuns Pip, dându-şi ochii peste cap. 

— Dar mai devreme ai zis că poţi să te descurci singură. Că la asta 
te pricepi, să cercetezi. 

Avea dreptate: tocmai spusese asta. Era testul ei. Încercarea ei. 
Ultima ei sentinţă. Toate astea erau încă adevărate. Chiar mai mult 
decât atât, dacă exista şansa, posibilitatea, să existe doi bărbaţi: unul 
vinovat şi unul nevinovat. 

— Ştiu, a spus ea încet, recunoscând cu un oftat prelung. 

Îşi dăduse seama ce trebuia să facă de îndată ce terminase de citit 
articolul, doar că avusese nevoie ca Ravi să insiste. 

— Deci... 

Ravi a schiţat micul zâmbet care o convingea întotdeauna şi i-a pus 
telefonul în mână. 

— Investighează! 


Cincisprezece 


Pip se holbase la numărul de telefon atât de mult timp, încât i se 
întipărise pe retină. 01632725288. Era ca o melodie veselă pe care, 
acum, putea să o fredoneze în minte fără să-l privească. O buclă 
repetitivă care i se derulase în gând toată noaptea, cât se chinuise să 
doarmă. Nu mai avea decât patru pastile. 

Ţinea din nou degetul mare deasupra butonului verde de apelare. 
Cu o zi în urmă, ea şi Ravi încercaseră de vreo cinci ori, dar numărul 
se apelase de fiecare dată, fără să intre vreo căsuţă vocală. Era un 
număr de telefon fix şi probabil că Maria Karras fusese plecată de 
acasă. Poate chiar în vizită la fiul ei, presupuseseră cei doi. Pip zisese 
că avea să încerce din nou de dimineaţă, dar acum trăgea de timp, 
temătoare chiar pentru că, de îndată ce ar fi apăsat butonul, iar Maria 
ar fi răspuns la celălalt capăt, n-ar mai fi existat cale de întoarcere. Nu 
ar mai fi putut ignora ce ştia, nici ce auzea sau gândea. Dar ideea se 
înrădăcinase deja, fixându-se în mintea ei lângă ochii goi ai lui Stanley 
şi arma gri a lui Charlie. Şi chiar şi acum, când a apăsat butonul 
pixului din mână, a auzit ceva în acel ţăcănit. Două note distincte, 
două litere. BA. BA. BA. Şi totuşi, a continuat să-l apese. 

Ţinea mâna pe agendă, deschisă la o pagină nouă, dincolo de 
notițele despre descompunerea cadavrelor şi lividitate. Acolo îşi 
notase numărul Mariei Karras. Nu putea scăpa de el. 

Pip a apăsat în sfârşit butonul de apel şi a lăsat telefonul pe difuzor. 
Sunetul numărului în curs de apelare era strident şi-i tot urca şi 
cobora pe şira spinării, la fel ca în ziua precedentă. Dar apoi... 

Poc. 

— Alo? Familia Karras! s-a auzit o voce în surdină, un accent 
grecesc îndulcind cuvintele. 

— O, ăăă, bună ziua! a spus Pip, revenindu-şi şi dregându-şi vocea. 
O caut pe Maria Karras. 

— Da, eu sunt, a răspuns vocea, iar Pip şi-a imaginat-o pe femeia 
din spatele acesteia: cu ochi obosiţi şi un zâmbet trist. Cu ce te pot 
ajuta? 

— Bună, Maria! a spus ea, jucându-se agitată cu pixul. 

BA. BA. BA. 

— Îţi cer scuze că te deranjez duminica. Mă numesc Pip Fitz-Amobi 
şi... 

— O, Dumnezeule! a întrerupt-o Maria. Ai primit în sfârşit mesajul 
meu? 

Pip s-a bâlbâit şi şi-a simţit fruntea încruntându-se. Ce mesaj? 

— O, eu... Ăăă, mesajul tău? 

— Da, e-mailul pe care l-am trimis prin pagina ta de internet... Ăăă, 


cred că în aprilie. Am încercat să îţi trimit şi un mesaj pe Twitter, dar 
nu mă descurc singură cu astea. Dar l-ai primit în sfârşit? a rostit ea, 
pe un ton un pic mai ridicat. 

Pip nu văzuse e-mailul. S-a gândit o clipă la asta, hotărând să intre 
în joc. 

— D-da, e-mailul tău, a spus ea. Îți mulţumesc foarte mult pentru că 
m-ai căutat, Maria, şi scuze că mi-a luat atât de mult timp să-ți 
răspund! 

— O, draga mea, te rog! a spus Maria, un foşnet auzindu-se când a 
repoziţionat telefonul. Ştiu că eşti extrem de ocupată şi mă bucură 
foarte mult că măcar l-ai primit. Nu ştiam dacă ai să mai continui cu 
podcastul, dar voiam oricum să te contactez, în caz că mai căutai un 
caz local. Eşti cu adevărat genială! Părinţii tăi trebuie să fie foarte 
mândri de tine! Eu... am ştiut, pur şi simplu, că este exact ce am 
nevoie pentru Billy, să atragem atenţia presei, ceea ce cu siguranță 
face podcastul tău. Este foarte popular, îl ascultă şi coafeza mea. Aşa 
cum am scris în e-mail, încercăm să-i convingem pe cei de la 
organizaţia aceea juridică să ne ajute cu Billy. 

Maria s-a oprit ca să respire, iar Pip a intervenit, înainte să piardă 
şansa. 

— Da! a spus Pip. Şi, Maria -— trebuie să fiu sinceră cu tine —, 
telefonul ăsta nu înseamnă că o să fac neapărat un podcast despre 
cazul fiului tău. Ar trebui să întreprind nişte cercetări ample înainte să 
iau vreo hotărâre în direcţia asta. 

— O, draga mea, da, înţeleg, bineînţeles! a spus Maria şi a fost 
aproape ca şi când Pip ar fi simţit căldura vocii ei emanând din 
telefon. Şi poate încă mai crezi că fiul meu este vinovat. Că este 
Ucigaşul BA, Strangulatorul din mlaştină sau cum îi mai spune. 
Aproape toată lumea crede. Nu am cum să te condamn pentru asta. 

Pip şi-a dres din nou vocea, ca să mai tragă de timp. Cu siguranţă 
spera că Billy Karras e vinovat, dar nu putea să o spună. 

— Ei bine, încă nu am studiat toate detaliile cazului. Ştiu că fiul tău 
a mărturisit toate cele cinci crime, iar apoi şi-a recunoscut vina la 
tribunal, ceea ce nu este cea mai facilă poziţie de la care să porneşti. 

— A fost o mărturie falsă, a zis Maria, smiorcăindu-se. Poliţiştii care 
l-au interogat l-au forţat să recunoască. 

— Aşadar, de ce Billy nu a pledat atunci nevinovat, ca să aibă loc 
un proces? Crezi că ai putea să-mi dai câteva detalii, dovezi? Să-mi 
spui motivul pentru care crezi că Billy este nevinovat? 

— Bineînţeles, draga mea, nu mă deranjează, a fost răspunsul 
Mariei. Şi îţi voi spune şi un secret: şi eu am crezut că Billy este 
vinovat. În primii doi ani. Am crezut că până la urmă o să îmi zică 
adevărul, dar tot îmi spunea: „Mamă, mamă, nu am făcut-o, te 
asigur”. Timp de doi ani. Aşadar, am început să studiez problema şi 


atunci mi-am dat seama că spunea adevărul; este nevinovat. Şi tu ai 
crede asta, dacă ai vedea transcrierea interviului cu poliţia. O, stai, 
pot să ţi-o trimit! 

O vreme s-au auzit din nou foşnete la telefon. 

— Am copii pentru toate documentele poliţiei, din urmă cu câţiva 
ani. Prin asta, cum i se spune... o, Legea libertăţii de informare. Am 
tot interogatoriul, mărturia lui. Copia are mai mult de o sută de pagini; 
ştii că l-au ţinut în camera aia nouă ore? Era extenuat, îngrozit. Dar îţi 
spun: pot să-l citesc şi să subliniez cele mai importante părţi, ca să îţi 
trimit o copie? Cred că ştiu cum să folosesc scannerul ăla. S-ar putea 
să dureze o vreme să mă uit peste toate paginile, dar cel târziu mâine 
pot să-l trimit. 

— Da, te rog! a spus Pip, scriind ceva pe pagina ei de agendă. Dacă 
ai putea, ar fi foarte util, mulţumesc! De fapt, nu este nicio grabă. 

Doar că era... Cu siguranţă era. Cinci mici siluete feminine, fără 
capete, deoarece erau complet înfăşurate în bandă adezivă, urcând 
spre camera lui Pip ca să o întâmpine pe cea de a şasea. Finalul era 
aproape. În afară de cazul în care, bineînţeles, cineva voia ca ea să 
creadă asta. 

— Da, îţi voi trimite documentul, a zis Maria. Şi vei vedea exact la 
ce mă refer. Toate răspunsurile pe care i le-au dat. El nu ştie nimic. I- 
au spus că au toate dovezile împotriva lui, au insinuat chiar şi că au 
pe cineva care l-a văzut când a comis o crimă, ceea ce nu era 
adevărat. Billy s-a pierdut, bietul de el! Ştiu că este fiul meu, dar nu a 
fost niciodată prea isteţ. Atunci avea şi o mică problemă cu băutura, 
câteodată nu-şi mai amintea nimic seara. Iar poliţiştii ăia l-au convins 
că el a comis crimele în timp ce era amnezic, acela fiind motivul 
pentru care nu-şi aminteşte. Cred că până şi Billy a început să creadă 
asta despre el. Până ce a reuşit, în cele din urmă, să doarmă puţin în 
celulă, iar apoi a dezminţit mărturia. Ştii, mărturiile false sunt mult 
mai întâlnite decât ai crede. Din cei 365 de oameni pe care The 
Innocence Project:3) i-a ajutat să fie disculpaţi în ultimele decade, mai 
mult de un sfert dintre ei au recunoscut presupusele crime. 

Probabil Maria îi dăduse informaţia din minte, iar atunci şi-a dat 
seama Pip: asta era toată viaţa Mariei. Se dedica pe deplin fiului ei. 
Lui Billy. Totuşi, el avea acum alte nume: Ucigaşul BA, Strangulatorul 
din mlaştină, monstrul. Lui Pip i se frângea inima pentru femeia asta, 
dar nu suficient, încât să îşi dorească să aibă dreptate. Orice în afară 
de asta. 

— Nu ştiam cifrele alea, a spus Pip. Şi sunt foarte interesată să văd 
interogatoriul lui Billy. Dar, Maria, dacă şi-a retras mărturia în 
dimineaţa următoare, de ce a pledat apoi vinovat? 

— Din cauza avocatului, a spus Maria, cu o urmă de reproş în vocea 
blândă. Era avocat din oficiu; nu am avut bani ca să angajez un 


avocat. Dacă aş fi avut... Este unul dintre cele mai mari regrete ale 
mele. Ar fi trebuit să mă străduiesc mai mult. 

Maria s-a oprit, respiraţia ei pârâind prin difuzor. 

— Avocatul ăsta i-a spus lui Billy că, de vreme ce a recunoscut deja 
toate cele cinci crime, iar poliţia are mărturia înregistrată, nu are rost 
să meargă la proces. Că oricum ar pierde. Cică ei aveau şi celelalte 
dovezi, dar mărturia era importantă. Juriul ar fi ales oricând să dea 
crezare înregistrării, nu lui Billy. Ei bine, avocatul nu s-a înşelat; se 
spune că mărturia este cea mai importantă dovadă nefavorabilă. 

— Înţeleg, a spus Pip, deoarece nu ştia ce altceva să zică. 

— Dar ar fi trebuit să încercăm, a continuat Maria. Cine ştie ce ar fi 
putut apărea la proces, care să îl salveze pe Billy. Ce dovadă... Ştii, pe 
trupul celei de-a doua victime, Melissa Denny, era o amprentă 
neidentificată. Nu se potrivea cu ale lui Billy, iar ei nu ştiu cui 
aparţine. Şi... 

Femeia s-a oprit. A făcut o pauză scurtă, apoi a continuat: 

— În noaptea în care a fost ucisă Bethany Ingham, a treia victimă, 
cred că Billy era aici, cu mine. Nu am cum să fiu sigură, dar cred că, 
în noaptea aia, Billy a venit seara la mine acasă. Era băut. Nu putea să 
lege două cuvinte. Aşa că l-am pus să doarmă în fosta lui cameră şi i- 
am luat cheile ca să nu încerce să urce din nou în maşină. Nu am nicio 
dovadă în sensul ăsta; m-am uitat peste tot. În arhiva telefonică, la 
camerele de supraveghere de pe drum, la tot. Nu am dovada, dar, la 
tribunal, mărturia mea ar fi fost dovadă. Cum ar fi putut să o ucidă 
Billy pe Bethany, dacă era acasă, cu mine? 

Maria a expirat cu putere. 

— Dar avocatul i-a spus lui Billy că, dacă pledează vinovat, 
judecătorul i-ar putea permite să-şi execute sentinţa într-o închisoare 
din apropiere, ca să îl pot vizita mai uşor. Ceea ce bineînţeles că nu s- 
a întâmplat. Billy şi-a pierdut speranţa, de aceea a spus că este 
vinovat. Credea că a pierdut înainte să înceapă. 

Pip scria în timp ce Maria vorbea, cuvintele fiind înclinate, iar 
literele înghesuindu-se unele în celelalte în graba de a nota tot. Apoi, 
la un moment dat, şi-a dat seama că Maria se oprise, că voia ca ea să 
vorbească. 

— Scuze! a spus Pip. Deci, în afară de mărturie, ce dovezi avea 
poliţia de credea că Billy este Ucigaşul BA? 

— Ei bine, au fost câteva lucruri, a zis Maria, iar Pip a auzit din nou 
foşnete la capătul celălalt al firului, ca şi când femeia ar fi răsfoit nişte 
hârtii. Cel mai important lucru a fost că Billy a găsit-o pe Tara Yates, 
ultima victimă. 

— EI i-a găsit cadavrul? a întrebat Pip, care şi-a amintit vag, din 
unul dintre podcasturile pe care le ascultase, că faptul acesta fusese 
considerat ceva neaşteptat. 


— Da! Fl a găsit-o aşa. Cu bandă în jurul gleznelor, al încheieturilor 
de la mâini şi al feţei. Nu mi-aş fi putut imagina vreodată un om aşa. 
A găsit-o când era la serviciu. Billy lucra la o firmă de întreţinere: 
tundea peluze, garduri vii, lua gunoiul şi aşa mai departe. Era 
dimineaţa devreme, iar Billy era pe terenul unei vile, la una dintre 
sucursalele firmei lui, tunzând iarba. A zărit-o pe Tara între copacii de 
la marginea terenului. Maria şi-a dres vocea şi a continuat cu greu: Iar 
Billy... ei bine, primul lucru pe care l-a făcut a fost să alerge spre ea. 
S-a gândit că ar mai putea fi în viaţă, dar ştii, nu îi vedea faţa. Nu ar fi 
trebuit să se apropie; ar fi trebuit să o lase acolo şi să anunţe imediat 
poliţia. Dar nu asta a făcut Billy. 

Maria s-a oprit. 

— Ce a făcut? a îndemnat-o Pip să continue. 

— A încercat să o ajute, a zis Maria, răsuflând. A crezut că banda de 
pe faţă o împiedica să respire, aşa că a început să o desfacă. A atins 
femeia şi banda cu mâinile goale. După aceea, când şi-a dat seama că 
oricum nu respiră, a încercat să o resusciteze, dar habar nu avea cum 
se face, nu a învăţat niciodată ce să facă. 

Maria a tuşit puţin. 

— Ştia că are nevoie de ajutor, aşadar a alergat înapoi la vilă şi a 
spus unui angajat să sune la poliţie, să vină să îl ajute. Avea telefonul 
mobil la el, doar că pe moment a uitat. Presupun că era în stare de 
şoc... Nu ştiu cum te afectează să vezi aşa un om. 

Pip ştia exact cum te afectează, deşi nu putea să încerce vreodată să 
explice. 

— Prin urmare, ADN-ul lui Billy, transpiraţia şi saliva lui erau peste 
tot pe biata Tara, a continuat Maria. Şi amprentele lui. Prostuţul! a 
spus ea încet. 

— Dar poliţiştii trebuie să fi ştiut că e din cauză că a descoperit 
cadavrul şi a încercat să o salveze pe Tara, chiar dacă el nu şi-a dat 
seama că e prea târziu şi nu făcea decât să contamineze locul crimei. 

— Da, ei bine, poate asta au crezut la început. Dar, ştii, am făcut 
multe cercetări despre criminalii în serie în ultimii câţiva ani. Aş putea 
să spun acum că sunt chiar expertă în domeniu. Şi în cazul genului 
ăstuia de criminal - BA - este ceva foarte obişnuit ca ucigaşul să 
încerce să se amestece cumva în ancheta poliţiei. Să vină cu idei sau 
sfaturi, ori să se ofere voluntar în grupul de căutare, genul ăla de 
lucruri, încercând chiar să obţină informaţii ca să vadă cât de aproape 
este de a deveni suspect. Până la urmă, asta a crezut poliţia: că Billy s- 
a amestecat în anchetă, descoperind cadavrul Tarei, ca să pară util, 
nevinovat. Sau poate ca să se acopere în caz că a lăsat vreo urmă de 
ADN asupra ei în timp ce comitea crima. 

Maria a oftat. 

— Acum vezi cum toate sunt deformate ca să se potrivească 


poveştii? 

Cu o senzaţie apăsătoare în stomac, Pip şi-a dat seama că ea doar 
dăduse aprobator din cap. Nu... Ce făcea? Nu voia să meargă în 
direcţia asta pentru că, dacă exista o şansă ca Billy să fie nevinovat, 
atunci... La naiba, o, la naiba! 

Din fericire, Maria începuse să vorbească din nou, iar Pip nu a mai 
fost nevoită să-şi asculte vocea din minte. 

— Poate doar asta ar fi fost în regulă, a spus ea, dar au fost şi alte 
detalii care l-au legat pe Billy de toată încurcătura. O cunoştea pe una 
dintre victime. Bethany Ingham, a treia victimă, era supraveghetoarea 
lui la lucru. A fost foarte trist după ce a aflat de moartea ei; a spus că 
era întotdeauna foarte drăguță cu el. Iar prima victimă, Phillipa 
Brockfield, a fost găsită pe un teren de golf în Beaconsfield, un alt loc 
care avea contract cu firma la care lucra Billy, iar el era în echipa 
trimisă acolo. Duba lui de serviciu a fost văzută mergând pe terenul de 
golf în aceeaşi dimineaţă în care trupul Phillipei a fost lăsat acolo, dar 
bineînţeles că el pur şi simplu se ducea la serviciu. Iar banda 
adezivă... ei bine, era exact la fel cu banda la care avea Billy acces la 
lucru, deci... 

Pip a simţit acea parte din ea trezindu-se, scânteia din mintea ei, 
întrebările rostogolindu-se unele peste altele în mare viteză. Lumea 
încetinea când propria minte o lua la goană, într-un ritm de două ori 
mai accelerat. Nu trebuia să o facă, ştia ce înseamnă calea asta pentru 
ea, dar nu o putea opri, aşa că i-a scăpat una dintre întrebări: 

— Deci, toate detaliile astea care îl leagă pe Billy de crime au 
legătură cu serviciul lui, a spus Pip. Cum se numeşte firma pentru care 
lucra? 

Prea târziu! Era deja prea târziu pentru ea, doar punând întrebarea. 
Ca, într-o oarecare măsură, să creadă că era posibil să nu stea de 
vorbă cu mama Ucigaşului BA. 

— Da, de acolo par să vină toate legăturile, a spus Maria, vorbind 
acum mai repede, mai entuziasmată. Firma se numeşte Green Scene 
Limited. Scene, nu ca atunci când pronunţi „văzut”4, ci ca „scenă”, 
într-un film. 

— Am înţeles, mulţumesc! a zis Pip, notând numele firmei în partea 
de jos a paginii. 

Şi-a înclinat capul şi a studiat cuvintele dintr-un alt unghi. I s-a 
părut că recunoaşte numele. Totuşi, de unde? Fi bine, dacă firma 
funcţiona în apropiere, probabil îi văzuse sigla pe dubele care circulau 
prin Kilton. 

— De când lucra Billy acolo? a întrebat Pip, în timp ce a mişcat 
degetul pe tastatura tactilă a laptopului, iar ecranul s-a aprins. 

A scris Green Scene Ltd Buckinghamshire şi a apăsat tasta enter. 

— Din 2007. 


Primul rezultat era pagina de internet a firmei. Da, Pip chiar 
recunoştea copacul în formă de con din sigla acesteia. Ştia că imagina 
exista deja undeva, în mintea ei. Dar de ce? Pagina de internet 
menţiona serviciile specializate în întreţinere peisagistică ale firmei Green 
Scene, care câştigase numeroase premii, şi includea o prezentare de 
imagini. Mai jos, pe pagină, era un link spre o altă pagină de internet, 
a companiei-surori Clean Scene Ltd, care oferea servicii de curăţenie 
pentru birouri, asociaţii de locatari şi alte tipuri de clădiri. 

— Alo? a spus timidă Maria, întrerupând liniştea şi făcând-o din 
nou atentă pe Pip, care aproape uitase că femeia era măcar acolo. 

— Scuze, Maria! a spus ea, scărpinându-şi sprânceana. Dintr-un 
motiv oarecare, îmi pare cunoscut numele firmei. Şi nu-mi dau seama 
de ce. 

Din meniu, Pip a accesat categoria Echipa noastră. 

— O, ştiu de ce, draga mea, a spus Maria. Deoarece... 

Apoi pagina s-a încărcat, iar răspunsul a apărut în faţa ei, înainte ca 
Maria să îl spună. O fotografie zâmbitoare a unui bărbat în costum îl 
prezenta pe directorul-şef şi proprietarul firmelor Green Scene şi Clean 
Scene Ltd. 

Jason Bell! 

— Este firma lui Jason Bell, a spus Pip expirând, iar mintea ei 
făcând legăturile. 

Da, de asta ştia! 

— Da, draga mea, a zis încet Maria. E tatăl lui Andie Bell şi 
bineînţeles că ştii totul despre Andie Bell. Acum ştim cu toţii, datorită 
podcastului tău. Bietul domn Bell trecea prin propria tragedie de 
neimaginat la vremea aia. 

Exact în acelaşi timp, Pip a gândit: Andie murise în aceeaşi noapte 
în care fusese ucisă Tara Yates. Andie apăruse din nou, revenind din 
morţi! Billy Karras era angajat la firma lui Jason Bell şi, în fiecare caz, 
legătura lui cu Ucigaşul BA tot de slujba lui ţinea. 

Dacă Pip trebuia să recunoască în sinea ei, acum şi aici, că exista 
chiar şi cea mai mică posibilitate ca Billy Karras să fie nevinovat — că 
ar fi putut să existe un nevinovat şi un vinovat —, Green Scene Ltd era 
locul unde trebuia să caute mai întâi. Dacă era un caz fără alte 
complicaţii, fără legături cu ea, fără porumbei morţi sau siluete pe 
pragul uşii ei, acela ar fi fost primul pas. Şi totuşi, acel pas părea şi 
mai greu de data asta, mult mai greu. 

— Maria, a spus Pip cu vocea răguşită. Doar un ultim lucru. După ce 
Billy a fost arestat, crimele au încetat. Cum îţi explici asta? 

— Aşa cum am spus, am aflat o grămadă despre criminalii în serie 
în ultimii câţiva ani. Şi un lucru de care mulţi nu îşi dau seama este că 
uneori criminalii în serie se opresc pur şi simplu. Câteodată 
îmbătrânesc sau în viaţa lor se întâmplă lucruri care le consumă 


timpul sau dorinţa. De exemplu, poate au o nouă relaţie sau li se naşte 
un copil. Poate că asta s-a petrecut aici. Sau poate că ucigaşul a văzut 
o cale uşoară de scăpare după arestarea lui Billy. 

Având mintea prea plină de gânduri, Pip a încetat să mai scrie. 

— Maria, îţi mulțumesc foarte mult pentru că ai vorbit azi cu mine! 
Toate informaţiile au fost foarte - nu spune „utile”, nu spune 
„îngrozitoare” — interesante. 

— O, draga mea, te rog, eu îţi mulţumesc pentru că ai vorbit cu 
mine! a suspinat Maria. Nu am cu cine să discut despre asta, pe 
nimeni care să asculte, aşa că îţi mulţumesc! Chiar dacă treaba asta nu 
merge mai departe, înţeleg. Ştii cât de greu este să faci recurs la o 
condamnare, odată ce este pronunţată? Este aproape fără speranţă, 
ştim asta. Şi să ştii că mă apuc să scanez copia interogatoriului lui 
Billy, ca să te convingi. 

Pip nu era sigură că voia să se convingă. O parte din ea voia să îşi 
acopere ochii cu mâinile şi să îşi dorească să dispară toate astea. Să 
dispară ea. Să dispară. 

— Mâine! a spus categoric Maria. Promit! Să îl trimit pe adresa de 
e-mail a podcastului? 

— D-da, ar fi perfect, mulţumesc! a zis Pip. Te contactez curând! 

— La revedere, draga mea! a spus Maria, iar lui Pip i s-a părut că, în 
vocea ei, a auzit o urmă de speranţă. 

A atins pictograma cu butonul roşu de pe telefon, iar liniştea i-a 
zgâriat urechile. 

Era o probabilitate. 

Era posibil. 

Iar posibilitatea aia începea cu Green Scene Ltd. 

Şi se termina -— a întrerupt-o vocea lăuntrică — cu moartea ei. 

A şasea victimă a Ucigaşului BA. 

Pip a încercat să acopere vocea din minte, să o distragă. Nu te gândi 
acum la sfârşit, doar la următorul pas! Câte unul odată. Dar câte zile mai 
avea? 

Taci, las-o în pace! Primul pas: Green Scene. Ecoul acestor două 
cuvinte răsunau în mintea ei, transformându-se în ţăcănitul pixului. 
BA. BA. BA. 

Şi atunci şi-a dat seama: Jason Bell nu era singurul care ştia cine 
avea legătură cu Green Scene Ltd. Mai era cineva: Daniel da Silva. 
Înainte să devină poliţist, lucrase câţiva ani la firma lui Jason Bell. 
Poate chiar direct cu Billy Karras. 

Cazul ăsta, care chiar cu o zi în urmă i se păruse atât de departe de 
ea, atât de izolat, se furişa tot mai aproape de casă, exact ca siluetele 
desenate cu creta care urcau pe zid. Tot mai aproape, ca şi când ar fi 
condus-o înapoi la Andie Bell şi la începutul întregii poveşti. 

S-a auzit brusc un sunet, un bâzâit strident. 


Pip a tresărit. 

Era doar telefonul ei, vibrând pe birou din cauza unui apel. 

Pip s-a uitat la ecran când a luat telefonul. Număr neidentificat. 

— Alo? a spus ea. 

Nu s-a auzit niciun răspuns la celălalt capăt al firului. Nicio voce, 
niciun sunet, în afară de un fâşâit slab. 

— Alo? a repetat Pip, insistând pe litera o. 

A aşteptat, a ascultat. Auzea pe cineva respirând sau era doar 
respiraţia ei? 

— Maria? a spus ea. Tu eşti? 

Niciun răspuns. 

Probabil era cineva care făcea vânzări prin telefon şi avea o 
conexiune slabă. 

Pip şi-a ţinut respiraţia şi a ascultat. A închis ochii ca să se 
concentreze la auz. Era slab, dar se auzea. Cineva era acolo, respirând 
la telefon. Oare nu o auzea vorbind? 

— Cara? a spus Pip. Cara, jur, dacă ţi se pare amuzant, atunci... 

Apelul s-a întrerupt. 

Pip a lăsat telefonul şi s-a uitat la el. S-a uitat mult prea mult timp, 
ca şi când i-ar fi putut da vreo explicaţie. Apoi nu şi-a mai auzit 
propria voce, ci pe a lui Harriet Hunter, care, cu vocea imaginată de 
Pip pentru ea, i-a vorbit despre sora sa ucisă, din articolul dedicat 
Ucigaşului BA. A menţionat şi câteva farse la telefon. Asta s-a întâmplat 
cu o săptămână înainte să dispară. 

Inima lui Pip a reacţionat, iar arma s-a descărcat în pieptul ei. Billy 
Karras ar fi putut să fie Ucigaşul BA. Şi, pe de altă parte, să nu fie. Iar 
dacă — un dacă ce o înconjura pe Pip ca o gaură neagră — Billy nu era 
Ucigaşul BA, atunci jocul se schimbase din nou. În runda finală. 
Cronometrul era acum pornit. 

Săptămâna de dinainte. 

Cine o să te caute când tu o să fii cea dispărută? 


Denumirea fişierului: 
P3 
[PoF] 
— Descărcare: Interogatoriul poliției cu Billy Karras.pdf 

Insp. Nolan: Haide, Billy, să nu ne mai prostim! Totul o să fie bine! 
Să terminăm cu jocul ăsta, da? O să te simți mult mai bine când o s-o 
spui odată. Crede-mă! Totul o să fie mai bine pentru tine dacă îmi 
povesteşti pur şi simplu ce s-a întâmplat. Probabil că nu ai vrut să se 
întâmple nimic din toate astea, nu? Şi înțeleg că nu ai vrut să o răneşti 
pe niciuna dintre fetele alea. Poate că te-au nedreptăţit în vreun fel, 
nu-i aşa? Au fost rele cu tine, Billy? 

BK: Nu, domnule, nu am cunoscut-o pe niciuna! Nu eu am făcut-o! 

Insp. Nolan: Vezi, acum mă minţi, Billy, nu-i aşa? Deoarece ştiu că 
o cunoşteai pe Bethany Ingham. Era supraveghetoarea ta la serviciu, 
nu? 

BK: Da, scuze! Am vrut să spun că nu le-am cunoscut pe celelalte. 
Totuşi, o cunoşteam pe Bethany. Nu am vrut să mint, domnule, sunt 
doar obosit. Am putea să luăm o pauză? 

Insp. Nolan: O urai pe Bethany, Billy? O considerai atrăgătoare? 
Voiai să te culci cu ea şi te-a refuzat? De aceea ai ucis-o? 

BK: Nu, eu — vă rog, puteţi să nu îmi mai puneţi atât de multe 
întrebări, atât de repede? — încerc să nu mă zăpăcesc, să nu mint din 
nou din greşeală. Nu o uram pe Bethany. O plăceam, dar nu aşa cum 
spuneţi. Era drăguță cu mine. Anul trecut a adus tort la birou de ziua 
mea şi a pus pe toată lumea să-mi cânte „La mulţi ani!” De obicei, 
oamenii nu sunt aşa de drăguţi cu mine, în afară de mama. 

Insp. Nolan: Deci eşti un singuratic, nu-i aşa, Billy? Asta vrei să 
spui? Nu ai o iubită, nu? Femeile te fac să te simţi incomod pentru că 
eşti singuratic? Te enervează că nu vor să fie cu tine? 

BK: Nu, eu... Domnule, eu doar... nu pot să ţin pasul. Vă rog, mă 
străduiesc! Nu sunt un singuratic, doar că momentan nu am mulţi 
prieteni, poate câţiva băieţi de la muncă. Redactat Sec 40 (2) lucra şi 
el cu mine în echipa lui Bethany; de fapt, acum e poliţist. Iar eu nu am 
decât respect pentru femei. Mama m-a crescut de una singură şi m-a 
învăţat întotdeauna asta. 

Insp. Nolan: Nu-ţi aminteşti? 

BK: Spun doar că uneori, când beau mult, sunt amnezic. Nu prea 
îmi aduc aminte ce am făcut. Cred că am o problemă, dar intenţionez 
să cer ajutor în privinţa asta, promit! 

Insp. Nolan: Deci spui că nu-ţi aminteşti niciuna dintre nopţile în 
care au murit femeile astea? Nu-ţi aminteşti unde erai în niciuna 
dintre zilele astea? 

BK: Nu, ar fi trebuit să fiu acasă, la mine, doar că nu-mi amintesc 
exact. V-am explicat motivul pentru care uneori nu-mi amintesc. 

Insp. Nolan: Dar, Billy, dacă nu-ţi aminteşti, nu este posibil să nu fi 
fost acasă? Şi să le fi ucis în timp ce erai amnezic? 

BK: Eu-eu-eu nu sunt sigur, domnule. Nu... cred că este posibil... 

Insp. Nolan: Este posibil să le fi ucis pe femeile alea? Spune-o 
odată, Billy! 

BK: Nu, eu nu... Doar că, dacă nu-mi amintesc, atunci nu pot spune 
ce am făcut sau nu, asta e tot. Pot să primesc nişte apă sau ceva? Mă 
doare capul! 

Insp. Nolan: Spune-mi, Billy! Şi atunci toate astea vor înceta, şi, da, 
vei primi nişte apă şi vei putea dormi. Haide, suntem amândoi obosiţi! 
Te vei simți mult mai bine, mai uşurat. Vinovăţia probabil te macină. 
Spune-mi doar că ai făcut-o. Billy, ştii că poţi avea încredere în mine. 
Deja ai trecut de la nu am făcut-o la nu-mi amintesc. Haide, să mai 
facem un singur pas, spune-mi adevărul! 

BK: Ăsta e adevărul! Nu am făcut-o, dar nu-mi amintesc nopţile 
alea. 

Insp. Nolan: Nu mă mai minţi, Billy! Duba ta a fost filmată 
mergând spre locul unde a fost aruncat cadavrul Phillipei Brockfield, 
în aceeaşi dimineaţă. ADN-ul tău este peste tot pe trupul Tarei Yates. 
Uite, am un dosar de dovezi împotriva ta gros cât braţul meu. S-a 
terminat! Povesteşte-mi ce ai făcut, iar eu pot să fac toate astea să 
dispară. 

BK: Nu ar fi trebuit să o ating pe Tara. Îmi pare rău! Am crezut că 
este în viaţă. Am încercat să o ajut. De aceea mi-aţi găsit ADN-ul pe 
corpul ei. 

Insp. Nolan: Cineva te-a văzut, Billy. 

BK: M-a v-văzut? Făcând ce? 


Pagina 77 


Insp. Nolan: Ştii ce, Billy. Ştii exact ce! Să nu ne mai prefacem! Ai 
fost prins. Mărturiseşte ca să le putem oferi familiilor acestor biete fete 
puţină linişte. 

BK: M-a v-văzut cineva? Cu Tara... înainte? Noaptea? Dar nu-mi 
amintesc, nu... Cum aş putea să nu-mi amintesc, dacă... N-are nicio 
logică. 

Insp. Nolan: Ce nu are logică, Billy? 

BK: Ei bine, din tot ce îmi spuneţi... Cu toate dovezile pe care le 
aveţi, se pare că... probabil eu trebuie să o fi făcut. Dar nu înţeleg 
cum. 

Insp. Nolan: Poate ţi-ai blocat amintirile, Billy. Poate nu vrei să-ţi 
aminteşti deoarece îţi pare foarte rău pentru ce ai făcut. 

BK: Poate, dar nu-mi amintesc! Nu-mi amintesc nimic! Dar m-a 
văzut cineva? 

Insp. Nolan: Trebuie să o spui cu voce tare, Billy! Spune-mi ce ai 
făcut! 

BK: Cred că probabil... trebuie să fi fost eu. Nu-mi aduc aminte 
cum, dar eu am fost, nu-i aşa? Eu am fost cel care le-a rănit pe femeile 
alea. Îmi pare rău! Nu... nu aş face niciodată aşa ceva. Dar trebuie să 
fi fost eu. 

Insp. Nolan: Foarte bine, Billy! E foarte bine. Nu e nevoie să plângi 
acum. Ştiu cât de rău îţi pare. Haide, ia un şerveţel! Poftim! Bun, mă 
duc acum să îţi aduc nişte apă, dar, când revin, trebuie să continuăm 
conversaţia asta, bine? Să-mi zici totul, toate detaliile! Te-ai descurcat 
foarte bine, Billy! Cred că deja te simţi mai bine. 

BK: Nu prea. Eşti... O să afle mama? 

Insp. Nolan: Cum le-ai ucis, Billy? 

BK: Cu banda din jurul feţei. Nu puteau respira aşa. 

Insp. Nolan: Nu, Billy! Nu aşa au murit. Haide, ştii răspunsul! Cum 
le-ai ucis? Nu cu banda adezivă. 

BK: Eu... nu ştiu, domnule. Îmi pare rău! Le-am sugrumat? D-da, le- 
am sugrumat. 

Insp. Nolan: Bun, Billy! 

BK: Cu mâinile. 

Insp. Nolan: Nu, nu ai făcut-o cu mâinile, nu-i aşa, Billy? Ai folosit 
ceva... Ce ai folosit? 

BK: Hm... nu ştiu... poate o funie? 

Insp. Nolan: Da, o funie! Una albastră. Am găsit fibre care se 
potrivesc exact cu tipul de funie din duba ta. 

BK: Este genul de funie pe care o folosim la muncă. Mai ales când se 
curăţă copacii. Probabil am luat-o de la muncă, nu? 

Insp. Nolan: La fel ca banda adezivă. 

BK: Probabil. 

Insp. Nolan: Unde le-ai ucis, Billy? După ce le-ai răpit, unde le-ai 
dus ca să le ucizi? 

BK: Hm, eu nu... Probabil în duba de la muncă? Iar apoi le-am dus 
unde au fost găsite. 

Insp. Nolan: Totuşi, pe toate le-ai lăsat singure o vreme, nu-i aşa? 
După ce le-ai legat cu bandă adezivă, înainte să revii ca să le sugrumi. 
Câteva dintre femei au reuşit să îşi desfacă banda de la încheieturile 
mâinilor, să o rupă pe alocuri, ceea ce sugerează că le-ai lăsat 
nesupravegheate puţin timp. Unde ai fost plecat în intervalul ăla? 

BK: Eu... cred că am condus. 

Insp. Nolan: Bun, aşa este, Billy! Şi ce ai luat de la Melissa Denny? 
Ca trofeu. 

BK: Încă o bijuterie, cred. 

Insp. Nolan: Nu, atunci nu. A fost altceva. Altceva ce ar putea 
păstra o femeie în poşetă. 

BK: O, poate portofelul? P-permisul de conducere? 

Insp. Nolan: Nu, Billy! Ştii ce a fost! Ceva ce probabil folosea în 
fiecare zi. 

BK: O! Un ruj? 

Insp. Nolan: Probabil că i-ai luat şi rujul, Billy. Dar mai lipsea ceva 
din poşeta ei. Ceva mai mare de atât, ceva pe care familia ei ne-a spus 
că o purta peste tot. 

BK: Ce - o... ceva.. O p-perie de păr? La asta vă referiţi? 

Insp. Nolan: Da. Era o perie de păr, nu-i aşa, Billy? Una dintre 
periile alea mai late. Melissa avea un păr lung şi blond, bogat. De asta 
ai vrut să păstrezi peria? 

BK: Probabil. Are logică. 

Insp. Nolan: Şi ce culoare era peria? 

BK: R-roz? 

Insp. Nolan: Hmm, eu aş descrie-o mai mult purpurie. Purpuriu- 
deschis. Cam ca lavanda. 

BK: C-ca liliachiul? 

Insp. Nolan: Da, exact asta e nuanţa! Deci, unde ţii trofeele, Billy? 
Colierul Phillipei, peria Melissei, ceasul lui Bethany, cerceii Juliei şi 
brelocul Tarei. Ţi-am percheziţionat casa şi duba, dar nu am reuşit să 
le găsim. 

BK: Atunci probabil le-am aruncat. Nu-mi amintesc. 

Insp. Nolan: Le-ai aruncat ia coşul de gunoi? 

BK: Mda. Le-am împachetat şi le-am aruncat la coş. 

Insp. Nolan: Nu voiai să le păstrezi? 

BK: Vă rog, aş putea să mă duc acum la culcare? Sunt prea obosit. 


Şaisprezece 


Oraşul dormea, dar nu şi Pip. Şi nici o persoană anume. 

O alertă pe telefon. Un nou mesaj primit pe pagina ei de internet. O 
notificare de pe Twitter. 

Cine o să te caute când tu o să fii cea dispărută? 


Şaptesprezece 


Sângele nu-i circula normal. Curgea prea rapid, înspumându-se 
incomod când inspira şi expira. Poate cele două cafele băute la rând la 
cafenea fuseseră o greşeală. Dar Cara i le oferise, zicând că Pip părea 
obosită la ora aia păcătoasă a dimineţii. Acum lui Pip îi tremurau 
mâinile, iar sângele îi fierbea în timp ce se îndrepta dinspre local către 
Church Street. 

Nu mai avea energie, iar cu o seară în urmă nu dormise deloc, deşi 
luase o pastilă întreagă, o doză dublă. O risipise după ce citise copia 
interogatoriului lui Billy Karras. De mai multe ori decât putea să 
numere, auzind vocile în minte ca la o piesă de teatru, pauzele fiind 
umplute de paraziţii înregistrării. lar vocea pe care şi-o imaginase 
pentru Billy... nu părea deloc a unui ucigaş. Părea mai degrabă a unui 
om speriat, confuz. Parcă ar fi fost ea. 

Fiecare umbră din cameră luase forma unui bărbat, privind-o cum 
stătea înfăşurată în pătură. Fiecare lumină electronică pâlpâitoare era 
o pereche de ochi în întuneric: LED-urile de la imprimantă şi boxa 
Bluetooth de pe birou. Fusese şi mai rău după ce primise un nou mesaj 
cam pe la 2.30, lumea micşorându-se doar la ea şi la umbrele care 
pândeau. 

Pip zăcuse întinsă, cu ochii usturând-o şi uscându-i-se când îşi 
ridicase privirea la tavanul întunecat. Dacă ar fi fost cu adevărat 
sinceră, cu greu ar fi putut să spună că era o mărturisire. Da, Billy 
rostise cuvintele. Da, spusese „Eu am fost cel care le-a rănit pe femeile 
alea”, dar contextul schimba totul. Introducerea şi urmarea. Golea 
cuvintele de sens. 

Maria nu exagerase, nu deformase adevărul, deoarece citise copia cu 
ochii unei mame. Avea dreptate: mărturia chiar părea forţată. 
Inspectorul îl înghesuise pe Billy într-un colţ cu aluzii, prinzându-l cu 
minciuni pe care nu intenţionase să le spună. Nu era adevărat că Billy 
fusese zărit cu Tara Yates cu o seară înainte. Totuşi, Billy crezuse asta; 
crezuse în existenţa unei persoane născocite, în locul propriei amintiri. 
Inspectorul Nolan îi oferise toate informaţiile, toate detaliile crimei. 
Billy nici măcar nu ştia cum îşi ucisese victimele, înainte să i se spună. 

Exista o şansă ca totul să fie o prefăcătorie. Un plan ingenios al unui 
ucigaş manipulator. Pip încercase să se mângâie cu gândul acela, dar 
fusese eclipsat odată ce-l alăturase celeilalte posibilităţi - ca Billy 
Karras să fie nevinovat. Acum, că îi citise mărturisirea, nu mai era doar 
o posibilitate, o ipoteză. O simţea înlăuntrul său şi abandonase ideea 
de posibilitate ca să caute alte cuvinte. Foarte probabil. Plauzibil. 

Şi sigur era ceva în neregulă cu ea deoarece, parţial, se simţise 
uşurată. Nu, nu acesta era cuvântul potrivit — fusese mai mult... 


entuziasmată. Pielea o furnicase, lumea încetinind în jurul ei. Ăsta era 
celălalt drog al ei. Un caz ciudat şi complicat pe care să-l elucideze. 
Dar nu putea să creadă acea parte, fără să o accepte pe cealaltă, cea 
care o însoțea. 

Cele două jumătăţi ale aceluiaşi adevăr: dacă Billy Karras era 
nevinovat, atunci Ucigaşul BA era încă liber. Afară. Din nou printre 
oameni. lar Pip mai avea o săptămână înainte ca el să o facă să 
dispară. 

Aşadar, trebuia să îl găsească prima. Să afle cine îi făcea asta: dacă 
era Ucigaşul BA sau cineva care se dădea drept el. 

Cheia era Green Scene Ltd, aşa că de acolo intenţiona să-şi înceapă 
cercetările. Deja începuse. Cu o zi în urmă, când ceasul de pe ecran 
indicase că era trecut de ora 4 dimineaţa, Pip se uitase prin vechile 
documente, căutând prin fişiere şi dosare până ce-l găsise pe cel care îi 
trebuia. Cel care i se întipărise în minte ca o mâncărime, amintindu-i 
de existenţa şi importanţa sa, cât încercase să se gândească la tot ce 
ştia despre firma lui Jason Bell. 

Revenind la Documentele mele şi la fişierul etichetat Activitate 
şcolară. În Clasa a XIII-a, fişierul era la jumătate, printre materiile 
pentru avansați. 

Proiect extins de certificare. 

Pip îl deschisese, dezvăluind mai multe şiruri de documente Word şi 
fişiere audio pe care le realizase în urmă cu un an. Imagini în format 
jpg şi fotografii: paginile cu planul academic al lui Andie Bell se 
deschiseseră pe biroul ei, lângă o hartă adnotată a oraşului Little 
Kilton pe care o desenase Pip, pentru a marca ultimele deplasări ale 
lui Andie. Derulase în jos prin toate documentele înregistrate până ce 
găsise „mâncărimea”. Jurnal — intrarea 20 (interviu cu Jess Walker). 

Da, ăsta era! Pip îl recitise, pulsul mărindu-i-se când îşi dăduse 
seama de importanţa lui. Ce straniu era ca un detaliu nesemnificativ 
atunci să poată fi atât de important acum! Era aproape ca şi când 
toate astea fuseseră inevitabile, de la bun început. O cale pe care Pip 
nici măcar nu ştia că mersese în tot timpul ăsta. 

După aceea, căutase unde aveau sediul Green Scene şi Clean Scene: 
un complex de birouri din Knotty Green, la o distanţă de douăzeci de 
minute de mers cu maşina din Little Kilton. Ba chiar îl vizitase pe 
Google Maps, cu Street View, stând în pat şi umblând virtual de-a 
lungul străzii. Complexul era situat lângă un drum îngust de ţară, 
înconjurat de copaci înalţi, imortalizat aici într-o zi înnorată din 
trecut. Nu vedea cine ştie ce, în afară de câteva clădiri cu aspect 
industrial, maşini şi dube parcate, toate înconjurate de un gard înalt, 
metalic, vopsit în verde-închis. Pe poarta de la intrare era un panou cu 
sigla ambelor firme înrudite. Se plimbase de colo, colo, bântuind locul 
pixelat ca o fantomă atemporală. Putea să se holbeze la el cât voia, 


dar nu îi oferea răspunsurile de care avea nevoie. Exista un singur loc 
de unde avea să le obţină. Nu în Knotty Green, ci în Little Kilton. 

De fapt, chiar aici, şi-a zis, când şi-a ridicat privirea şi şi-a dat 
seama că aproape sosise. Şi mai era ceva! O femeie care se îndrepta 
spre ea, un chip pe care îl cunoştea. Dawn Bell, mama lui Andie şi a 
Beccăi. Probabil tocmai ieşise din casă, o geantă goală Sainsburys 
legănându-i-se pe braţ. Părul blond-închis era pieptănat pe spate, iar 
mâinile nu se vedeau din mânecile puloverului prea larg. Şi ea părea 
obosită. Poate asta le făcea oraşul oamenilor. 

Urmau să treacă una pe lângă cealaltă. Pip a zâmbit şi şi-a plecat 
capul, neştiind dacă să o salute sau nu, sau să îi spună că tocmai voia 
să-i bată la uşă ca să discute cu soţul ei. Lui Dawn i-au tremurat 
buzele, iar ochii i-au licărit, dar nu s-a oprit, uitându-se în schimb la 
cer când şi-a trecut degetele pe sub lanţul de aur al colierului, mişcând 
medalionul rotund înainte şi înapoi, ca să reflecte lumina dimineţii. 
Au trecut una pe lângă cealaltă şi fiecare şi-a continuat drumul. Pip s- 
a uitat din mers peste umăr, ca şi Dawn, privirile lor întâlnindu-se 
pentru o clipă de-a dreptul stânjenitoare. 

Totuşi, nu s-a mai gândit la asta când a ajuns la destinaţie şi s-a 
uitat la casă, cercetând cu privirea panta acoperişului spre fiecare 
dintre cele trei hornuri. Cărămizile vechi şi ciobite erau copleşite de 
iedera care tremura în vânt, iar un clopoțel cromat era montat lângă 
uşa de la intrare. 

Casa familiei Bell. 

Pip şi-a ţinut respiraţia când a traversat strada spre locuinţă, 
aruncând o privire la maşina de teren verde parcată pe alee, lângă un 
automobil roşu, mai mic. Aşadar, Jason era acasă, nu deja în drum 
spre serviciu. Pe şira spinării simţea ceva straniu şi nepământean, ca şi 
când nu s-ar fi aflat cu adevărat aici, ci în trupul din urmă cu un an. 
Transferată, ieşită din linia ei temporală, în vreme ce totul se întorcea 
în acelaşi punct. Revenise la casa familiei Bell, deoarece exista o 
singură persoană care avea toate răspunsurile care-i trebuiau. 

A bătut uşor cu monturile în geamul uşii de la intrare. 

Prin sticla mată s-a zărit o siluetă, apoi un cap înceţoşat, când un 
lanţ a scârţâit lângă uşa de la intrare, iar aceasta s-a deschis. Jason 
Bell stătea în pragul uşii, încheindu-şi nasturii de la gulerul cămăşii şi 
netezind cutele. 

— Bună, Jason! a spus veselă Pip, zâmbetul ei părând cumva 
încordat şi elastic. Scuze că te deranjez aşa de dimineaţă! C-ce mai 
faci? 

Jason a clipit la ea, înțelegând cine e fata care stătea în pragul uşii 
lui. 

— Ce... ăăă... ce vrei? a întrebat-o, coborându-şi privirea ca să-şi 
încheie şi butonii, în timp ce stătea rezemat de tocul uşii. 


— Ştiu că pleci la serviciu, a spus Pip, pe un ton care trăda cât e de 
tulburată. 

Fata şi-a frecat palmele între ele, o idee care s-a dovedit proastă, 
deoarece transpirau, iar acum era nevoită să se uite în jos, ca să vadă 
că nu e sânge. 

— Eu, ăă, ei bine, voiam doar să îţi pun câteva întrebări. Despre 
firma ta, Green Scene. 

Jason şi-a trecut limba peste dinţi; Pip o vedea pe sub pielea buzei 
superioare. 

— Ce-i cu ea? a întrebat el, mijind acum ochii. 

— Mă interesează câţiva dintre foştii tăi angajaţi, a zis Pip şi a 
înghiţit în sec. Unul dintre ei este Billy Karras. 

Jason a părut luat prin surprindere, gâtul retrăgându-i-se în cămaşă. 
Apoi a îngăimat cuvintele ca pentru sine înainte să le rostească, în cele 
din urmă, cu glas tare: 

— Te referi la Ucigaşul BA? a spus el. Asta e următoarea ta chestie, 
nu-i aşa? Următorul strigăt după atenţie. 

— Cam aşa ceva, a spus Pip, zâmbind fals. 

— Evident, nu am niciun comentariu despre Billy Karras, a zis 
Jason, ceva agitându-i totuşi colţurile gurii. M-am străduit din 
răsputeri să separ firma de lucrurile pe care le-a făcut. 

— Dar legătura e intrinsecă, a replicat Pip. Povestea oficială este că 
Billy a luat banda adezivă şi funia albastră de la serviciu. 

— Ascultă-mă! a spus Jason, ridicând mâna, dar Pip a vorbit peste 
el, înainte ca bărbatul să poată schimba subiectul. 

Avea nevoie de răspunsuri, fie că lui îi plăcea, fie că nu. 

— Anul trecut am vorbit cu una dintre prietenele Beccăi de la liceu, 
Jess Walker, iar ea mi-a spus că la 20 aprilie 2012, în seara în care a 
dispărut Andie, tu şi Dawn eraţi la o cină, dar tu ai fost nevoit să pleci 
la un moment dat deoarece s-a declanşat alarma la Green Scene; aveai 
o alertă pe telefon, presupun. 

Jason a privit-o inexpresiv. 

— Adică în aceeaşi seară în care Ucigaşul BA şi-a ucis a cincea şi 
ultima victimă, Tara Yates. 

Pip nu s-a oprit ca să respire. 

— Deci, mă întrebam dacă asta a fost: dacă Ucigaşul BA a intrat 
prin efracţie în birourile tale ca să ia cele necesare şi a declanşat 
întâmplător alarma de furt. Ai aflat vreodată cine a fost? Ai văzut pe 
cineva acolo când ai mers să verifici şi să opreşti alarma? Ai camere 
de supraveghere? 

— Nu am văzut... 

Jason s-a oprit. Şi-a ridicat o clipă privirea spre cerul din spatele ei, 
iar când s-a uitat din nou la ea, chipul i se schimbase; riduri de furie îi 
înconjurau ochii. A clătinat din cap. 


— Ascultă-mă! a zis el tăios. Destul! E destul! Nu ştiu cine te crezi, 
dar e inacceptabil. Trebuie să afli... Nu crezi că te-ai băgat destul în 
vieţile oamenilor, în vieţile noastre? a întrebat-o Jason, lovindu-şi 
pieptul cu palma şi şifonându-şi cămaşa. Nu mai am nicio fiică lângă 
mine. Reporterii s-au întors şi dau târcoale casei, încercând să ne 
citeze pentru articolele lor. Cea de-a doua mea soţie m-a părăsit. M- 
am întors în oraşul ăsta, în casa asta. Ai făcut destule. Mai mult decât 
suficient, crede-mă! 

— Dar, Jason, eu... 

— Nu mai încerca să mă cauţi, a spus el, apucând marginea uşii, iar 
pielea întinzându-i-se peste monturile albe. Sau pe oricine altcineva 
din familia mea. Ajunge! 

— Dar... 

Jason i-a închis în nas. Nu trântind, ci închizând încet şi uitându-se 
în ochii lui Pip până ce uşa i-a despărţit. I-a separat, încuietoarea a 
zăngănit. Dar el era încă acolo, lângă uşă; Pip îi vedea silueta prin 
sticla mată. Şi-a imaginat că mai simţea căldura privirii lui, deşi nu îi 
mai vedea ochii. Dar silueta tot nu se mişcase de acolo. 

Pip şi-a dat seama că Jason voia să plece ea, voia să o vadă plecând. 
Iar ea a făcut-o după ce şi-a pus pe umeri bretelele rucsacului arămiu, 
tenişii ei scârţâind pe aleea din faţă. 

Ce bine ar fi fost dacă şi-ar fi adus microfoanele, laptopul şi căştile! 
De fapt, ar fi trebuit să se aştepte la reacţia aia, având în vedere ce îi 
spusese Hawkins. Nu îl condamna pe Jason; nimeni din oraşul ăsta nu 
i-ar fi deschis uşa cu plăcere. Dar avea foarte mare nevoie de 
răspunsuri. Cine declanşase alarma la Green Scene Ltd în seara aia? 
Billy sau altcineva? Inima încă îi bătea prea repede, mult prea repede, 
iar acum ritmul părea un cronometru al cărui timp se apropia de final. 

La jumătatea drumului, Pip s-a uitat peste umăr, privind înapoi spre 
casa Bell. Silueta lui Jason era încă acolo, în pragul uşii. Chiar trebuia 
să o urmărească până se îndepărta? Înţelesese mesajul: nu avea să se 
mai întoarcă acolo. Făcuse o greşeală. 

A cotit pe strada principală, iar telefonul a început să-i vibreze în 
buzunarul din faţă. Oare era Ravi? La ora asta ar fi trebuit să fie în 
tren. Şi-a strecurat mâna în buzunar şi a scos telefonul care bâzâia. 

Număr necunoscut. 

Pip s-a oprit şi s-a uitat la ecran. Încă unul. Al doilea. Ar fi putut să 
fie doar un apel în legătură cu plata asigurărilor, dar ştia că nu e 
vorba despre asta. Însă ce trebuia să facă? Ei bine, avea doar două 
opţiuni: butonul roşu sau verde. 

A apăsat pe verde şi a dus telefonul la ureche. 

Nu s-a auzit nimic. 

— Alo? a rostit pe un ton prea puternic, încordat. Cine e la telefon? 

Nimic. 


— BA? a spus ea, zărind nişte copii care se certau de partea cealaltă 
a străzii, în aceeaşi uniformă albastră pe care o purta Josh. Eşti 
Ucigaşul BA? 

Un sunet. Ar fi putut să fie maşina care trecea pe lângă ea sau 
propria respiraţie. 

— Ai de gând să-mi spui cine eşti? a întrebat Pip, temându-se să nu 
scape telefonul deoarece, brusc, sângele lui Stanley îi uda mâinile. Ce 
vrei de la mine? 

Pip a păşit pe stradă, pe trecerea de pietoni, ţinându-şi respiraţia ca 
să o audă pe a lui. 

— Mă cunoşti? a întrebat ea. Eu te cunosc? 

Linia a pârâit, iar apoi s-a întrerupt apelul. A auzit trei ţiuituri 
stridente, pulsul mărindu-i-se cu fiecare dintre ele. Apelantul misterios 
închisese. 

Pip a luat telefonul de la ureche şi l-a privit. Se afla la doi paşi de 
bordură. Lumea de afară s-a înceţoşat şi a dispărut pentru ea când s-a 
holbat la ecranul blocat şi gol pe care, în urmă cu doar câteva 
secunde, individul îşi semnalase prezenţa. Acum nu mai era confuză în 
privința apelurilor. 

Era ea împotriva lui. 

Salvează-te ca să te salvezi! 

Pip a auzit prea târziu huruitul unui motor. 

Scârţâitul roţilor din spatele ei. 

Nu avea nevoie să vadă ca să ştie ce se întâmplă. Dar în acea 
fracțiune de secundă, instinctul a preluat controlul, aruncându-i 
picioarele înainte spre trotuar. 

Un scârţâit i-a umplut urechile, oasele şi dinţii când maşina a virat 
în direcţia opusă. Un picior a păşit şi a alunecat sub ea. 

Pip s-a prăbuşit în genunchi, aterizând într-un cot, telefonul 
alunecându-i din mână pe beton. 

Scârţâitul s-a transformat într-un mormăit, estompându-se, când 
maşina a virat la dreapta şi a accelerat, înainte să aibă şansa să îşi 
ridice privirea. 

— O, Dumnezeule, Pip! a strigat o voce stridentă, fără trup, de 
undeva din faţa ei. 

Pip a clipit. 

Avea sânge pe mâini. 

Sânge adevărat, de la zgârietura din palmă. 

S-a ridicat, cu un picior încă întins pe stradă, când nişte paşi s-au 
grăbit spre ea. 

— O, Dumnezeule! 

Din senin a apărut o mână întinsă în faţa ei. 

Şi-a ridicat privirea. 

Layla Mead. Nu! A clipit. Nu era Layla, Layla nu fusese reală. Stella 


Chapman era cea care stătea deasupra ei, Stella de la şcoală, care o 
privea cu ochi căprui şi îngrijoraţi. 

— La naiba, eşti bine? a întrebat când Pip a apucat mâna întinsă şi a 
lăsat-o pe Stella să o ridice în picioare. 

— Sunt bine, sunt bine! a răspuns Pip, ştergând sângele de blugi şi 
lăsând de data asta un semn pe haine. 

— Tâmpitul ăla nici măcar nu se uita! a spus Stella, cu o voce încă 
stridentă şi panicată când s-a aplecat ca să ia telefonul lui Pip. Erai pe 
trecerea de pietoni, ce naiba! 

Fata i-a înmânat lui Pip telefonul, care, în mod neaşteptat, nu avea 
nicio zgârietură. 

— Avea măcar o sută la oră! Stella vorbea în continuare, prea 
repede ca Pip să o urmărească: Pe nenorocita de stradă principală! 
Şoferii care conduc maşini sport cred că strada le aparţine. 

Neliniştită, Stella şi-a trecut mâna prin părul lung şi castaniu. 

— Mai că te-a călcat! 

Pip încă auzea în urechi scârţâitul roţilor, de parcă ar fi fost un ţiuit. 
Se lovise la cap? 

— ...mergea atât de repede, încât nici măcar nu am putut să-ncerc 
să văd numărul de înmatriculare. Totuşi, am observat că era o maşină 
albă. Pip? Te simţi bine? Eşti rănită? Să chem pe cineva în ajutor? Pe 
Ravi? 

Pip a clătinat din cap, iar ţiuitul din urechi s-a estompat. S-a dovedit 
că, până la urmă, era doar în mintea ei. 

— Nu, este în regulă! Mă simt bine. Serios, a spus ea. Mulţumesc, 
Stella! 

Dar, când s-a uitat la Stella, la ochii ei blânzi, la pielea bronzată şi 
la riduri, fata s-a transformat din nou în altcineva, într-o altă 
persoană, dar aceeaşi. Layla Mead. Aceeaşi ca Stella în toate 
privinţele, în afară de părul ei şaten, care acum era blond-cenuşiu. Iar 
când i-a vorbit din nou, a făcut-o cu vocea lui Charlie Green: 

— Oricum, ce mai faci? Nu te-am mai văzut de luni bune! 

Pip voia să ţipe la Charlie şi să îi povestească despre arma pe care o 
lăsase în urmă, în inima ei. Să îi arate sângele de pe mâini. Dar, de 
fapt, nu voia să ţipe. Voia să plângă şi să îi ceară sprijinul, să o ajute 
să înţeleagă totul, să se înţeleagă pe sine. Să îl implore să se întoarcă 
şi să îi arate cum să se simtă bine în pielea ei. Să îi spună, cu vocea lui 
calmă şi liniştitoare, că probabil pierdea lupta asta deoarece era deja 
pierdută. 

Persoana din faţa ei o întreba acum când pleca la facultate. Pip a 
întrebat acelaşi lucru, iar ele au stat acolo, pe stradă, vorbind fără griji 
despre un viitor pe care Pip nu mai era sigură că îl are. În faţa ei, nu 
Charlie îi vorbea despre plecatul de acasă. Nu Layla Mead, ci Stella. 
Doar Stella. Dar, chiar şi aşa, îi era greu să se uite doar la Stella. 


Optsprezece 


— Încă unul? 

Ravi nu s-a mişcat, afişând aceeaşi expresie, ca şi când ar fi fost 
suspendat în timp, pe bucata de covor. Ca şi cum, dacă s-ar fi mişcat 
în orice direcţie, înainte sau înapoi, ar fi confirmat ce nu voia să audă. 
Dacă nu se mişca, putea să nu fie real. 

Tocmai intrase în dormitorul ei; era primul lucru pe care i-l spusese 
Pip. „Să n-o iei razna, dar azi am primit alt apel ascuns.” Nu voise să îi 
trimită mesaj mai devreme, să îl distragă în timp ce lucra, dar 
aşteptarea fusese covârşitoare, secretul intrându-i pe sub piele şi 
căutând o cale de ieşire. 

— Mda, în dimineaţa asta, a spus şi a urmărit cum expresia 
băiatului s-a schimbat în sfârşit, sprâncenele urcându-i mult pe frunte 
şi îndepărtându-se de ochelarii pe care îşi amintise să îi poarte. Nu a 
zis nimic. Doar a respirat. 

— De ce nu m-ai anunţat? a întrebat-o Ravi, apropiindu-se de ea. Şi 
ce ai păţit la mână? 

— Te anunţ acum, a zis ea, trecându-şi un deget peste încheietura 
mâinii lui. Şi, de fapt, nu este nimic. Aproape că m-a lovit o maşină 
când traversam strada. Este în regulă, n-am decât o zgârietură. Dar, 
uite, apelul ăsta este un lucru bun, deoarece... 

— O, este bun, nu-i aşa? Să primeşti telefoane de la un criminal în 
serie. Bun! Ei bine, ce uşurare! a spus Ravi, ridicând mâna ca să îşi 
şteargă teatral fruntea. 

— Poţi să mă asculţi? a întrebat Pip, dându-și ochii peste cap. 

Ravi era foarte dramatic atunci când voia să fie. 

— Este bine pentru că mi-am petrecut toată după-amiaza căutând 
informaţii. Şi uite, vezi? Am descărcat aplicaţia asta, a zis Pip şi a 
ridicat ecranul ca să îi arate. Se numeşte CallTrapper. Şi odată ce o 
activezi — ceea ce am făcut acum -— şi plăteşti o taxă de înscriere de 
patru lire şi jumătate, când primeşti un apel de la un număr ascuns, îl 
demască. Deci afli ce număr te sună. 

Pip i-a zâmbit şi şi-a băgat degetul prin gaica curelei lui, aşa cum îi 
făcea el mereu. 

— De fapt, ar fi trebuit să o instalez după primul apel, dar atunci nu 
ştiam ce este. Am crezut că poate e o greşeală. Nu contează, acum o 
am! Iar data viitoare când mă sună, voi avea numărul lui de telefon. 

Pip îşi dădea seama că era prea veselă şi că exagera. 

Ravi a dat aprobator din cap, iar sprâncenele i s-au relaxat doar 
puţin. 

— În ziua de azi există o aplicaţie pentru orice, a spus el. Minunat, 
acum parcă aş fi tata! 


— Uite, să-ţi arăt cum funcţionează! Sună-mă cu 141 în faţă, ca să 
îţi ascunzi numărul. 

— Bine! 

Pip l-a urmărit pe Ravi scoțând telefonul şi apăsând ecranul. 
Senzaţia care i-a agitat pieptul cât l-a privit a fost bruscă şi 
neaşteptată. Un sentiment care tândălea acolo, fără să se grăbească. O 
mică arsură. Era doar o chestie simpatică şi neaşteptată să afle că el îi 
ştia numărul pe de rost. Că anumite părţi din ea sălăşluiau şi în el. 
Echipa Ravi şi Pip. 

Ar fi căutat-o dacă ar fi dispărut, nu-i aşa? Ar fi putut chiar să o 
găsească. 

Telefonul care suna în mâinile ei a întrerupt senzaţia. Număr ascuns. 
L-a ridicat ca să îi arate lui Ravi. 

— Acum apăs butonul ăsta de două ori ca să resping apelul, a spus 
ea, demonstrându-i. Telefonul a revenit la ecranul blocat, însă doar 
pentru o fracțiune de secundă înainte să se lumineze cu un alt apel. Iar 
de data asta, numărul de telefon al lui Ravi era afişat deasupra. 

— Vezi, îl deviază la CallTrapper, unde numărul este demascat, iar 
apoi redirecționat înapoi la mine. Şi apelantul nu ştie, a spus ea, 
apăsând butonul roşu. 

— Nu-mi vine să cred că mi-ai închis telefonul! 

Pip l-a lăsat pe al ei deoparte. 

— Vezi, acum am tehnologia de partea mea! 

Prima ei victorie în joc, dar nu una care să-i permită să se culce pe o 
ureche: era deja cu mult în urmă. 

— Bine, n-o să merg atât de departe, încât să spun că e bine, a zis 
Ravi. N-o să mă refer la vreun lucru ca fiind bun după ce am citit 
interogatoriul lui Billy şi mi-am dat seama că un ucigaş în serie despre 
care toată lumea crede că a fost închis şase ani ar putea, de fapt, să fie 
printre noi, amenințând să îmi ucidă brutal iubita, dar este ceva. 

Zicând acestea, băiatul s-a îndreptat spre patul ei şi s-a aşezat 
neelegant pe pătură. 

— Ce nu înţeleg eu este cum de are numărul tău de telefon. 

— Toată lumea are numărul meu de telefon. 

— Ar trebui să sper că nu, a răspuns el repede, îngrozit. 

— Nu, adică din afişe, i-a explicat Pip, care nu s-a putut abţine să 
nu râdă de faţa lui. Am lipit prin tot oraşul afişele cu dispariţia lui 
Jamie şi numărul meu de telefon. Oricine din Kilton ar putea să-l aibă. 
Oricine. 

— A, da! a spus el, muşcându-şi buza. Atunci nu ne gândeam la 
viitorii hărţuitori-criminali în serie, nu-i aşa? 

— Nu ne-a trecut prin minte. 

Ravi a oftat şi şi-a cuprins faţa în mâinile făcute căuş. 

— Ce este? l-a întrebat ea, rotindu-se pe scaun. 


— Nu crezi că ar trebui să te întorci la Hawkins? Să îi arăţi articolul 
despre BA cu porumbeii şi interogatoriul lui Billy. Situaţia ne 
depăşeşte. 

A venit rândul lui Pip să ofteze. 

— Ravi, nu mă întorc acolo! Te iubesc, eşti perfect în toate 
privințele în care nu îmi semeni şi sunt în stare de orice ca să te fac 
fericit, dar nu pot să mă întorc acolo, a zis fata şi şi-a împreunat 
mâinile, strângându-le într-un nod de degete încrucişate. Hawkins mi- 
a spus în faţă că sunt nebună, că mi-am imaginat toată situaţia. Ce-o 
să facă dacă mă întorc să îi spun că individul care mă hărţuieşte — 
despre care de la bun început nu a crezut că există — este, de fapt, 
celebrul criminal în serie care a stat la închisoare şase ani, a şi 
mărturisit şi pledat „vinovat”, doar că poate nu a săvârşit el faptele. 
Probabil m-ar îmbrăca pe loc în cămaşă de forţă. Poliţiştii n-o să mă 
creadă, a adăugat Pip după o scurtă pauză. Niciodată nu mă cred. 

Ravi şi-a luat mâinile de pe faţă ca să se uite la ea. 

— Ştii, întotdeauna am crezut că eşti cea mai curajoasă persoană pe 
care am cunoscut-o vreodată. Neînfricată. Nu ştiu cum reuşeşti 
câteodată. Şi ori de câte ori mă nelinişteşte ceva, mereu mă gândesc în 
sinea mea la ce ar face Pip în situaţia asta. Dar, a expirat el, nu ştiu 
dacă acum este momentul să fii curajoasă, să faci ce ar face Pip. Riscul 
este prea mare. Cred... cred că poate eşti nesăbuită şi... 

Ravi s-a oprit, ridicând tăcut din umeri. 

— Bine, uite, a spus ea, descleştându-şi mâinile. Momentan, singura 
dovadă pe care o avem este un sentiment negativ. Când o să fac rost 
de un nume, de vreo dovadă concretă, chiar de un număr de telefon, a 
adăugat, luând mobilul ca să-l fluture la el, atunci promit c-o să mă 
întorc la Hawkins. Şi dacă nu o să mă creadă, atunci o să fac publică 
informaţia. Nu-mi mai pasă de procese. O s-o afişez pe toate paginile 
de socializare, o să vorbesc despre asta în podcast, iar apoi o să mă 
asculte. Nimeni nu o să încerce să mă rănească, dacă am spus sutelor 
de mii de oameni cine este şi ce plănuieşte să facă. Va fi apărarea 
noastră. 

Mai avea un motiv să facă asta şi, bineînţeles, de una singură, dar 
nu putea să-i zică lui Ravi; nu ar fi înţeles deoarece nu avea sens, era 
dincolo de logică. Nu ar fi putut să-l rostească, nici dacă ar fi încercat. 
Pip îl ceruse; îşi dorise şi se rugase pentru un ultim caz, cel potrivit, ca 
să-şi repare toate fisurile lăuntrice. Şi dacă Billy Karras era nevinovat, 
dacă bărbatul care voia ca ea să dispară era Ucigaşul BA, atunci nu ar 
fi putut să îşi dorească ceva mai potrivit. Aici nu era nimic incert, nici 
măcar o urmă. Ucigaşul BA era cel mai apropiat lucru de ideea de rău 
pe care i-l putea oferi lumea. Nu avea nimic bun: nicio greşeală, nicio 
bună intenţie deformată, nicio izbăvire, nimic de genul ăsta. Iar dacă 
Pip ar fi fost cea care să-l prindă în cele din urmă, care să elibereze un 


om nevinovat, ăsta ar fi fost în mod obiectiv un lucru bun. Fără 
neclarităţi. Fără vinovăţie. Binele şi răul, din nou două noţiuni clar 
definite în sinea ei. Fără nicio armă în inimă sau sânge pe mâini. 
Cazul ar fi reparat totul, iar ea ar fi revenit la normal. La echipa Ravi 
şi Pip, care-şi ducea viaţa obişnuită. Să se salveze, ca să se salveze. De 
aceea trebuia să procedeze cum voia. 

— E... mai bine? l-a întrebat ea. 

— Da! a răspuns Ravi şi a schiţat un zâmbet. Este mai bine. Deci, 
dovezi concrete. Apoi băiatul şi-a împreunat mâinile şi a continuat: 
Presupun că Jason Bell nu ţi-a spus nimic util. 

— A, asta! a rostit ea, apăsând din nou capacul pixului şi auzind 
doar BA, BA, BA. Mda, nu, nu mi-a zis nimic şi, practic, mi-a spus să 
nu mai apar pe la uşa lor. 

— M-am gândit că aşa o să fie, a venit răspunsul lui Ravi. Cred că 
familiei Bell îi place intimitatea. Andie nu l-a invitat niciodată pe Sal 
acasă când erau împreună. Şi, bineînţeles, tu eşti cea care apare cel 
mai des la uşa altora, sergent. 

— Dar chiar cred că alarma de la Green Scene din seara aia este 
cheia. Atunci a intrat prin efracţie Ucigaşul BA ca să ia banda adezivă 
şi funia de care avea nevoie pentru Tara. Şi probabil că a plecat 
înainte să ajungă Jason Bell acolo ca să vadă care e treaba. Fie c-a fost 
Billy, fie c-a fost... altcineva. 

— Altcineva, a spus absent Ravi, gândindu-se la cuvânt. Deci, 
înainte ca Billy să fie prins, în articolul din ziar, psihologul criminalist 
al FBI-ului a zis că Ucigaşul BA este un bărbat alb de orice vârstă între 
20 şi 40 de ani. 

Pip a dat aprobator din cap. 

— Presupun că asta îl exclude pe Max Hastings, a zis Ravi, fornăind. 

— Mda, a rostit Pip cu ranchiună. Ar fi avut doar 17 ani când s-a 
comis prima crimă. lar în seara în care au murit Tara şi Andie Bell, 
Max i-a invitat la el pe Sal, Naomi Ward şi ceilalţi. Ar fi putut să iasă 
când ceilalți dormeau, dar nu cred că se potriveşte. Şi nu are nicio 
legătură cu Green Scene. Deci, da, nu este el, oricât aş vrea să îl închid 
pe viaţă pe Max Hastings. 

— Dar Daniel da Silva a lucrat la Green Scene, nu? a întrebai Ravi. 

— Da, a lucrat, a spus ea, scrâşnind din dinţi. Tocmai ce-am revizuit 
cronologia în după-amiaza asta, a zis fata şi s-a uitat pe notițele din 
agendă. 

Ştia vârsta exactă a lui Daniel da Silva, deoarece fusese unul dintre 
bărbaţii din oraş a cărui vârstă se potrivise cu a lui Charlie Green, în 
cazul Copilul Brunswick. 

— Am fost nevoită să derulez foarte mult pe pagina lui de Facebook. 
A lucrat ca îngrijitor la şcoală din 2008 până în 2009, când avea cam 
20 de ani. Apoi a început să lucreze la Green Scene la sfârşitul anului 


2009 şi a rămas acolo până prin octombrie 2011, cred, când a început 
cursurile la şcoala de poliţie. Deci, avea 21 de ani când s-a angajat la 
Green Scene şi 23 când a plecat. 

— Şi mai lucra acolo când au avut loc cele două crime ale 
Ucigaşului BA? a întrebat Ravi, strângând din buze. 

— De fapt, primele trei. Bethany Ingham a fost ucisă în august 
2011. Cred că a fost supraveghetoarea lui Daniel, dar şi a lui Billy. 
Numele e redactat în copia poliţiei, dar cred că la el se referea Billy. 
Apoi Jason Bell i-a oferit lui Daniel o slujbă la birou -— în locul uneia 
pe teren, ca înainte —, şi asta la începutul anului 2011, din câte ştiu. O, 
şi în septembrie 2011 s-a căsătorit cu soţia lui, Kim, cu care avea o 
relaţie de doi ani. 

— Interesant! a spus Ravi, trecându-şi mâna peste draperiile lui Pip 
şi verificând dacă erau complet trase. 

Ea a confirmat mormăind şi scoțând din gât un sunet neclar când s-a 
întors la lista de priorităţi din agendă. Majoritatea pătratelor desenate 
brut alături erau acum bifate. 

— Deci, dacă Jason nu a vrut să discute cu mine, am căutat să văd 
dacă mai sunt foşti angajaţi la Green Scene sau Clean Scene - oameni 
care au lucrat la birou şi care ar putea şti mai multe despre alarma din 
20 aprilie 2012. Am găsit câţiva pe LinkedIn şi le-am trimis un mesaj. 

— Bună treabă! 

— Cred că ar trebui să văd dacă pot discuta şi cu inspectorul Nolan; 
acum este la pensie. O, am încercat să contactez şi câţiva membri ai 
familiilor victimelor, a spus ea, mişcând pixul pe punctele din listă. 
Credeam că am găsit o adresă de e-mail a tatălui lui Bethany Ingham, 
dar nu era bună. Am găsit profilul de Instagram al surorii Juliei 
Hunter, Harriet — ştii tu, cea care a menţionat porumbeii. Se pare că 
nu a mai postat nimic de câteva luni, a zis Pip, deschizând 
Instagramul pe telefon ca să îi arate. Poate nu mai intră. Dar i-am 
trimis în orice caz un mesaj... 

Pip s-a oprit, atentă la notificarea roşie care tocmai apăruse 
deasupra secţiunii de mesaje. 

— O, rahat! a exclamat şi a accesat mesajele. Tocmai mi-a răspuns. 
Harriet Hunter tocmai a răspuns! 

Ravi era deja în picioare, cu mâinile pe umerii ei. 

— Ce spune? 

Respirația lui îi gâdila ceafa. 

Pip a studiat repede mesajul. Avea ochii atât de obosiţi şi de uscați, 
încât credea că mai aveau puţin şi începeau să-i scârţâie în orbite. 

— Spune... spune că ne putem vedea. Mâine. 

Pip a simţit că zâmbeşte înainte să se poată abţine. Din fericire, Ravi 
era în spatele ei şi nu o vedea; s-ar fi încruntat la ea, i-ar fi zis că nu 
era momentul să sărbătorească. Dar aşa părea, într-un fel. Era încă o 


victorie pentru Pip. Să se salveze, ca să se salveze. 
E rândul tău să faci o mişcare, BA! 


Nouăsprezece 


Sigur era ea cea care intra acum pe uşa cafenelei, părând nesigură şi 
privind în toate direcţiile. 

Pip a ridicat o mână şi a fluturat-o spre fată. 

Harriet a zâmbit uşurată când a zărit mâna ridicată. Pip a urmărit-o 
făcându-şi politicos loc printre toate mesele şi toţi oamenii înghesuiți 
în micul Starbucks, aflat în apropiere de staţia Amersham. Nu a putut 
să nu observe cât de mult semăna Harriet cu Julia Hunter, înainte ca 
Ucigaşul BA să o lase fără chip şi să i-l înfăşoare în bandă adezivă. 
Acelaşi păr blond-închis, aceleaşi sprâncene arcuite. De ce semănau 
atât de mult surorile când una dintre ele era moartă? Andie şi Becca 
Bell. Acum Julia şi Harriet Hunter. Două surori mai mici, însoţite de o 
fantomă oriunde se duceau. 

Pip s-a descâlcit din încărcătorul laptopului ca să se ridice în 
picioare când Harriet s-a apropiat. 

— Bună, Harriet! a spus şi i-a întins mâna cu stângăcie. 

Harriet a zâmbit şi i-a strâns mâna, iar Pip i-a simţit pielea rece din 
pricina aerului de afară. 

— Văd că deja te-ai instalat, a remarcat Harriet şi a arătat spre 
laptopul lui Pip, firele care îl legau de două microfoane şi căştile pe 
care Pip le avea deja pe gât. 

— Da, ar trebui să fie destul de linişte aici, în colţul din spate, a zis 
Pip, aşezându-se din nou. Îţi mulţumesc foarte mult că ai acceptat să 
ne întâlnim atât de repede! O, ţi-am luat o cafea americană, a spus şi a 
gesticulat spre cana aburindă de pe masă. 

— Mulţumesc! i-a răspuns Harriet, scoţându-şi haina lungă şi 
aşezându-se pe scaunul din faţa ei. Sunt în pauza de masă, deci avem 
cam o oră la dispoziţie. 

A zâmbit, dar zâmbetul nu i s-a oglindit şi în privire, colţurile gurii 
zvâcnindu-i neliniştite. 

— O! a exclamat deodată Harriet, căutând ceva în poşetă. Am 
semnat formularul de consimţământ pe care l-ai trimis. 

— E minunat, mulţumesc! a spus Pip, luând hârtia şi punând-o în 
rucsac. Aş putea să verific sunetul? a întrebat apoi şi a împins unul 
dintre microfoane mai aproape de Harriet, punându-și una dintre căşti 
pe ureche. Poţi să spui ceva? Vorbeşte normal. 

— Da... Ăăă, bună, mă numesc Harriet Hunter şi am 24 de ani. 
Este... 

— Perfect! a exclamat Pip, urmărind liniile albastre ale programului 
audio. 

— Mi-ai spus că vrei să discutăm despre Julia şi Ucigaşul BA. Pentru 
un alt sezon din podcastul tău? a întrebat Harriet, răsucind între 


degete vârfurile şuviţelor de păr. 

— În clipa asta fac doar nişte verificări, a spus Pip. Dar, da, e 
posibil. 

Făcea verificări şi se asigura că aduna dovezi concrete, dacă se 
întâmpla ca Harriet să-i zică numele Ucigaşului BA. 

— O, da, bineînţeles! a spus ea. Doar că, ştii, în celelalte două 
sezoane ale podcastului tău, cazurile erau în desfăşurare sau clasate, 
dar cu ăsta... În cazul Juliei, ştim cine a făcut-o şi că este la 
închisoare, şi îşi ispăşeşte pedeapsa. Deci, presupun că nu ştiu ce ar 
trata podcastul tău? a rostit pe un ton mai ridicat, transformând 
propoziţia într-o întrebare. 

— Nu cred că povestea a fost vreodată spusă complet, a zis Pip, 
evitând motivul. 

— O, da, pentru că nu a avut loc un proces? a întrebat Harriet. 

— Da, exact! a minţit Pip; acum minţea mai uşor. Şi, de fapt, cu tine 
voiam să vorbesc despre o declaraţie pe care i-ai dat-o unui reporter 
de la UK Newsday la 5 februarie 2012. Ţi-o aminteşti? Ştiu că a trecut 
mult timp de atunci. 

— Mda, îmi aduc aminte, a zis Harriet şi s-a oprit ca să ia o gură de 
cafea. M-au asaltat toţi în faţa casei când veneam de la şcoală. Era şi 
prima zi când mă întorceam la ore, cam la o săptămână după moartea 
Juliei. Eram tânără şi proastă. Credeam că trebuie să discut cu 
reporterii. Probabil le-am spus multe prostii. Plângeam, îmi amintesc 
asta. Tata s-a enervat după aceea. 

— Mai exact, voiam să te întreb despre două lucruri pe care le-ai 
spus atunci. 

Pip a luat copia articolului tipărit, cu rânduri evidenţiate cu un roz 
intens în partea de jos, şi i-a dat-o lui Harriet. 

— Ai menţionat nişte întâmplări ciudate în săptămânile de 
dinaintea uciderii Juliei. Porumbeii morţi în casă şi siluetele desenate 
cu creta. Ai putea să-mi povesteşti despre ele? 

Harriet a dat uşor din cap când a studiat pagina, citindu-şi propriile 
cuvinte. Ochii îi păreau mai grei şi mai înceţoşaţi când şi-a ridicat din 
nou privirea. 

— Mda, nu ştiu, probabil că nu era nimic. Poliţia nu a părut 
interesată de astea. Dar Juliei cu siguranţă i s-au părut ciudate, adică 
destul, încât să îmi spună. Pisica noastră era bătrână atunci şi practic 
stătea numai în casă; îşi făcea nevoile în living, în loc să iasă afară. Cu 
siguranţă nu era în stare să vâneze, ca să zic aşa. 

Harriet a ridicat din umeri. 

— Deci să ucidă doi porumbei şi să îi aducă prin uşiţă chiar a părut 
ciudat. Dar presupun că una dintre pisicile vecinilor ne-a lăsat un 
cadou sau aşa ceva. 

— Ai văzut vreuna dintre păsările moarte? a întrebat Pip. 


Harriet a clătinat din cap. 

— Mama a aruncat-o pe una, iar Julia, pe cealaltă. Julia a aflat 
despre prima doar când s-a plâns că a fost nevoită să şteargă cu mopul 
sângele de pe podeaua din bucătărie. Din câte se părea, pasărea ei nu 
avea cap. Îmi aduc aminte că tata s-a supărat pe ea deoarece a lăsat 
porumbelul mort în coşul de gunoi, a spus Harriet, zâmbind cu 
tristeţe. 

Gândindu-se la porumbeii ei fără cap, lui Pip i s-a întors stomacul 
pe dos. 

— Şi ce-a fost cu siluetele desenate cu creta? 

— Mda, nici pe alea nu le-am văzut. 

Harriet a mai luat o sorbitură, microfonul înregistrând sunetul. 

— Julia a spus că erau pe stradă, aproape de aleea noastră. 
Presupun că s-au şters înainte să mă întorc. Atunci locuiam lângă o 
familie tânără, deci probabil le-au desenat copiii vecinilor. 

— Julia ţi-a zis dacă le-a mai văzut? Poate apropiindu-se de casă? 

Harriet a fixat-o cu privirea o clipă. 

— Nu, nu cred. Totuşi, chiar mi s-a părut că au deranjat-o, ca şi 
când s-ar fi gândit mereu la ele. Dar nu cred că era speriată. 

Scaunul lui Pip a scârţâit când fata s-a mişcat un pic. Julia ar fi 
trebuit să fie speriată. Sau poate fusese şi se ascunsese de sora ei. 
Sigur le văzuse, nu-i aşa? Cele trei siluete fără cap, apropiindu-se tot 
mai mult de casă, de ea, care era a patra. Oare crezuse că şi le 
imagina, aşa cum făcuse Pip? Se întrebase şi Julia dacă le desena 
singură, când nu dormea şi era drogată? 

Pip tăcuse prea mult timp. 

— Şi ce-a fost cu farsele la telefon? 

— A, doar apeluri de la numere ascunse; nimeni nu a zis nimic. 
Probabil era doar cineva de la asigurări sau care încerca să îi vândă 
ceva. Dar, ştii, în primele săptămâni, reporterii ăia chiar insistau să le 
spun orice era ieşit din comun, şi rapid. Deci, le-am spus doar de 
primele lucruri de care mi-am amintit. Nu cred că aveau legătură cu 
Bil... Ucigaşul BA. 

— Îţi aminteşti câte telefoane a primit în săptămâna aia? 

Pip s-a aplecat uşor înainte. Îi mai trebuia încă un detaliu ca să îl 
prindă. 

— Cred că au fost trei. Cel puţin. Suficient, încât Julia să 
comenteze, a spus Harriet, iar răspunsul ei a căpătat parcă o formă 
fizică, făcând părul de pe braţele lui Pip să se ridice. De ce? a întrebat 
ea. 

Probabil observase reacţia lui Pip. 

— O, încerc doar să îmi dau seama dacă Ucigaşul BA a intrat în 
prealabil în contact cu victimele. Dacă le-a hărțuit, iar asta erau 
telefoanele alea şi porumbeii, şi desenele cu creta, a spus ea. 


— Nu ştiu! 

Harriet se juca iar cu părul. 

— Nu a spus nimic despre asta în mărturisirea lui, nu-i aşa? Dacă a 
mărturisit totul, de ce să nu fi recunoscut şi asta? 

Pip şi-a muşcat buza, gândindu-se ce să facă. Nu îi putea spune lui 
Harriet că bănuia că Ucigaşul BA şi Billy Karras erau două persoane 
diferite, ar fi dat dovadă de iresponsabilitate. Chiar de cruzime. Nu 
fără dovezi concrete. 

În concluzie, a schimbat tactica. 

— Julia era singură când a fost ucisă? a întrebat Pip. 

Harriet a dat aprobator din cap. 

— Nu avea iubit, a spus Harriet. Un singur fost iubit, iar el era în 
Portugalia în seara în care a fost ucisă. 

— Ştii dacă se vedea cu cineva? Dacă ieşea la întâlniri? a insistat 
Pip. 

Din gâtul lui Harriet s-a auzit un cârâit neutru, însoţit de un vârf al 
liniei albastre de pe ecran. 

— Nu prea cred. Pe atunci, Andie îmi punea mereu întrebarea asta. 
Eu şi Julia nu vorbeam mult despre băieţi acasă, deoarece tata auzea 
întotdeauna şi voia să fie inclus, ca să încerce să ne facă de ruşine. Ea 
ieşea des în oraş la cină cu prietenii la vremea aia; poate era vreun cod 
pentru ceva. Dar în mod evident nu cu Billy Karras; poliţia ar fi găsit 
ceva informaţii în telefonul ei. Sau chiar în al lui. 

Pip s-a bâlbâit în mintea ei, împiedicându-se de un singur cuvânt. 
Odată rostit, nu mai auzise nimic din ce spusese Harriet. 

— Scuze, ai spus A-Andie? a întrebat ea cu un râs nervos. Doar nu 
te referi la Andie B... 

— Da, la Andie Bell. 

Harriet a zâmbit cu tristeţe. 

— Ştiu, lumea-i mică, nu-i aşa? Şi ce şanse sunt ca doi oameni 
diferiţi din viaţa mea să fie ucişi? Ei bine, oarecum, ştiu că Andie a 
avut un accident. 

Pip a simţit cum pe şira spinării îi urca încet ceva rece şi care nu 
putea fi evitat sub nicio formă. Ca şi când totul s-ar fi derulat aşa cum 
ar fi trebuit de la bun început, închizând cercul. Iar ea era doar un 
pasager în propriul trup, urmărind desfăşurarea spectacolului. 

Harriet o privea cu o expresie îngrijorată. 

— Te simţi bine? a întrebat ea. 

— D-da, bine! a tuşit Pip. Încercam doar să înţeleg cum de o 
cunoşteai pe Andie Bell. Asta m-a şocat puţin, scuze! 

— Mda, a zâmbit Harriet compătimitor, şi pe mine m-a cam şocat, a 
apărut în vieţile noastre ca din senin. S-a întâmplat la câteva 
săptămâni după ce a murit Julia, iar eu am primit un e-mail de la 
Andie. Atunci nu o cunoşteam. Aveam aceeaşi vârstă, eram la şcoli 


diferite, dar aveam câţiva prieteni comuni. Cred că mi-a luat adresa de 
e-mail de pe profilul de Facebook, atunci când toată lumea avea cont 
pe Facebook. În orice caz, a fost un mesaj foarte drăguţ: mi-a scris cât 
de rău îi pare de Julia şi că, dacă am nevoie vreodată să discut cu 
cineva, pot vorbi cu ea. 

— Andie ţi-a scris asta? a întrebat Pip. 

Harriet a dat aprobator din cap. 

— Aşa că i-am răspuns şi am început să vorbim. Atunci nu prea 
aveam pe cine să consider cea mai bună prietenă, cineva cu care să pot 
vorbi despre sentimente, despre Julia, iar Andie era cu adevărat 
minunată. Ne-am împrietenit. Ne sunam cam o dată pe săptămână şi 
ne întâlneam, de fapt chiar aici, a spus ea, uitându-se prin cafenea, 
privirea rămânându-i la o masă de lângă fereastră. 

Probabil acolo stăteau de obicei. Harriet Hunter şi Andie Bell! Pip 
încă nu putea să înțeleagă ciudăţenia asta. De ce să o fi căutat Andie 
pe Harriet aşa, din senin? Nu prea-i stătea în fire lui Andie Bell, cea pe 
care ajunsese să o cunoască la cinci ani după moartea ei. 

— Şi despre ce vorbeaţi? a întrebat Pip. 

— Despre toate şi nimic. Era cumva umărul pe care plângeam, şi 
sper că şi eu am fost pentru ea, deşi nu vorbea mult despre propria 
persoană. Am vorbit despre Julia, despre Ucigaşul BA, ce făceau 
părinţii mei şi altele. A murit în aceeaşi noapte în care Billy Karras a 
ucis-o pe Tara Yates, ştiai asta? 

Pip a dat uşor din cap. 

— O coincidenţă oribilă şi foarte ciudată! a spus Harriet, muşcându- 
şi buza. Am vorbit atât de mult despre asta, iar ea nu a trăit ca să afle 
cine era criminalul. Cred că era disperată să afle, de dragul meu. Iar 
eu mă simt îngrozitor, nu ştiam toate chestiile care se întâmplau în 
viaţa ei. 

Pip şi-a mişcat ochii dintr-o parte în alta când mintea ei a încercat 
să ţină pasul cu pista asta neaşteptată, desprinzându-se de Ucigaşul BA 
şi revenind la Andie Bell. Altă legătură: firma tatălui ei, iar acum 
prietenia cu Harriet Hunter. Oare poliţia ştiuse atunci despre 
chestiunea asta, despre legătura ciudată dintre două cazuri în 
desfăşurare? Dacă exista un cont de e-mail despre care ştia familia lui 
Andie, atunci inspectorul Hawkins trebuie să fi aflat, asta dacă nu 
cumva... 

— Ş-ştii adresa de e-mail pe care a folosit-o prima dată Andie ca să 
te contacteze? a întrebat Pip, iar scaunul ei a scârţâit când s-a aplecat 
în faţă. 

— O, da! a zis Harriet, vârând mâna în buzunarul jachetei aruncate 
pe scaun. Era una ciudată, din litere şi cifre aleatorii. Iniţial am crezut 
că este una automată sau aşa ceva. 

Fata s-a uitat pe telefon. 


— Am marcat e-mailurile după ce a murit, ca să nu le pierd. Poftim, 
astea sunt, primite înainte să facem schimb de numere de telefon. 

Harriet i-a împins telefonul pe masă, cu aplicaţia Gmail deschisă şi 
un rând de e-mailuri pe ecran. Trimise de A2B3LK94(Qgmail.com, cu 
subiectul Bună! 

Pip s-a uitat la previzualizarea fiecărui mesaj, citindu-le cu vocea lui 
Andie şi readucând-o la viaţă. Bună, Harriet! Nu mă cunoşti, dar mă 
numesc Andie Bell. Sunt elevă la Kilton Grammar, dar cred că îl 
cunoaştem amândouă pe Chris Parks... Bună, Harriet! Mulţumesc pentru 
că mi-ai răspuns şi nu ai crezut că sunt o ciudată că te-am căutat! Îmi pare 
foarte rău de sora ta! Şi eu am o soră... Până la ultimul: Hei, HH, ai vrea 
să vorbim la telefon în loc să ne trimitem e-mailuri sau chiar să ne întâlnim 
cândva? 

Ceva s-a agitat în mintea lui Pip, forţând-o să se uită din nou la cel 
două litere: HH. Şi-a întrebat mintea ce trebuia să vadă aici; erau doar 
inițialele lui Harriet. 

— Mă bucur că ai aflat adevărul despre ce i s-a întâmplat, i-a 
întrerupt Harriet gândurile. Şi că-n podcastul tău ai fost drăguță cu ea. 
Cred că Andie era o fată complicată. Dar m-a salvat. 

Acum şi mai complicată, a gândit Pip, scriind adresa de e-mail a lui 
Andie. Harriet avea dreptate; era o adresă ciudată, aproape ca şi când 
ar fi fost intenţionat obscură. Aproape ca şi când ar fi fost un secret. 
Poate că o crease chiar din motivul ăsta, doar ca să comunice cu 
Harriet Hunter. Dar de ce? 

— Ai de gând să vorbeşti cu el? a întrebat-o Harriet, făcând-o pe Pip 
să fie din nou atentă la încăpere, la masa asta şi microfoanele instalate 
în faţa lor. O să vorbeşti cu Billy Karras? 

Pip a făcut o pauză şi şi-a trecut degetul peste plasticul căştilor 
lăsate pe gât. 

— Da, sper să discut cu BA! a răspuns ea. 

Voia să fie delicată, ca să nu fie nevoită să o mintă pe Harriet, dar 
cuvintele alea mai ascundeau ceva. Ceva sinistru şi ameninţător. O 
promisiune sumbră. Pentru ea sau el? 

— Uite! a zis Pip, apăsând butonul de oprire al programului de 
înregistrare. Azi a expirat timpul. Crezi că putem programa curând un 
alt interviu, în care să vorbim mai mult despre Julia şi cum era ea? 
Mi-ai oferit o sumedenie de informaţii azi ca să încep cercetarea, 
aşadar, îţi mulțumesc pentru asta! 

— Da? a spus Harriet, pielea dintre ochi încreţindu-se de 
nedumerire. 

O făcuse, dar fără să ştie. Îi oferise o pistă care ducea către una 
dintre cele mai improbabile direcţii. 

— Da, interviul a fost plin de informaţii, a zis Pip şi a deconectat 
microfoanele, încă gândindu-se la cele două litere HH şi rostindu-le cu 


vocea lui Andie, una pe care nici măcar nu o auzise vreodată. 

Cele două fete şi-au strâns din nou mâinile când şi-au luat rămas- 
bun, iar Pip a sperat că Harriet nu observase că ale ei tremurau — 
fiorul care i se culcuşise pe sub piele. Iar când Pip a deschis uşa 
cafenelei, ţinând-o aşa pentru Harriet, vântul rece a lovit-o, odată cu 
revelaţia faptului că, şi după atâta timp, Andie Bell tot mai era o 
enigmă. 


Denumirea fişierului: 


LN 
(A ceata vlanificatorului lui Andie. 12-18 martie 2012.ips 


Douăzeci 


Pip a găsit furnicătura din ceafă, cea care râcâia înainte şi înapoi şi 
suna ca două litere şoptite. HH. 

A fixat cu privirea fişierul deschis în faţa ei. Fotografia 
planificatorului lui Andie, 12-18 martie 2012.jpg. O fotografie pe care o 
copiase şi o mutase în Jurnal — intrarea 25. Era vorba despre jurnalul 
dedicat proiectelor ei de anul trecut. Una dintre fotografiile pe care le 
făcuse planificatorului academic al lui Andie, când ea şi Ravi intraseră 
prin efracţie în casa familiei Bell, cu mai puţin de un an în urmă, în 
căutarea unui telefon cu cartelă pe care nu-l găsiseră. 

În fotografia întreagă, cea originală, înainte ca Pip să o editeze, se 
vedeau mai multe de pe biroul aglomerat al lui Andie. O trusă de 
machiaj cu o perie de păr purpuriu-deschis deasupra, cu perii încă 
plini de fire blonde. Alături, o agendă şcolară Kilton Grammar pentru 
anul 2011/2012, deschisă la săptămâna din mijlocul lui martie, cu o 
lună şi ceva înainte ca Andie să moară. 

Şi iată! Cele două litere, HH, scrise pe pagina cu sâmbăta aceea, dar 
şi în celelalte fotografii pe care le făcuse — săptămânile de dinainte şi 
de după. Pip credea că înţelesese atunci codul lui Andie. HH se 
refereau la hardughia lui Howie:s;, la fel cum PC însemna parcarea 
gării unde Andie se întâlnea cu Howie Bowers ca să ia marfa sau să 
lase bani. Dar se înşelase. HH nu aveau nicio legătură cu Howie 
Bowers. Cei doi de H erau pentru Harriet Hunter. Era greu de zis dacă 
era un telefon sau o întâlnire. Dar fusese Harriet de la bun început, iar 
aici era dovada. Andie o căuta pe sora celei de-a patra victime a 
Ucigaşului BA. 

Furnicătura din capul lui Pip s-a transformat în durere, 
intensificându-se la tâmple când a încercat să înţeleagă ce înseamnă 
asta. Ideea s-a izbit în ea când a încercat să înţeleagă. Ce legătură avea 
Andie Bell cu toate astea, cu Ucigaşul BA? 

Era un singur loc unde ar fi putut găsi răspunsuri: în cealaltă adresă 
de e-mail a lui Andie, una pe care Pip o bănuia a fi secretă. În scurta 
ei viaţă, Andie avusese multe taine. 

Pip şi-a mutat în sfârşit privirea de la pagina din agendă, accesând 
în schimb motorul de căutare. S-a deconectat de pe contul ei de Gmail 
şi s-a logat din nou. 

A tastat adresa lui Andie, A2B3LK94(Ggmail.com, şi s-a oprit, mouse- 
ul rămânând deasupra căsuţei cu parola. Ar fi fost imposibil s-o 
ghicească. A mutat în schimb mouse-ul spre rubrica unde scria Aţi 
uitat parola? 

S-a deschis o nouă fereastră, Pip fiind rugată: Introduceţi ultima 
parolă pe care v-o amintiţi. Săgeata a clipit în căsuţă, luând-o peste 


picior. Şi-a trecut degetele peste tastatura tactilă, sărind peste căsuţa 
cu parola şi spre butonul Încercaţi o altă întrebare. 

O altă opţiune a apărut pe ecran, propunându-i să trimită un cod la 
adresa de e-mail de rezervă, AndieBell94Ogmail.com. Lui Pip i-a 
forfotit stomacul: deci, Andie chiar avea altă adresă de e-mail, 
probabil cea principală. Cea de care ştia lumea. Dar Pip nu avea acces 
nici la ea, deci nu putea recupera codul de verificare. Adresa secretă a 
lui Andie ar fi putut să rămână un secret pentru totdeauna. 

Dar speranţa nu o părăsise încă de tot. Mai era o opţiune, o altă 
secţiune — Încercaţi altă întrebare - în josul paginii. A accesat-o, 
închizând ochii o fracțiune de secundă şi rugându-se ca maşinăria să 
funcţioneze. 

Când i-a deschis, pagina se schimbase din nou. 

Răspundeţi la întrebarea de securitate pe care aţi adăugat-o contului: 

Numele primului dumneavoastră hamster? 

Dedesubt era altă căsuţă, care-i cerea lui Pip să introducă răspunsul. 

Asta era! Nu mai avea alte opţiuni, niciun alt buton Încercaţi din nou 
pe ecran. Ajunsese la capăt. Era într-o fundătură. 

Şi cum naiba să afle numele primului hamster al familiei Bell? Un 
hamster care probabil existase înainte de reţelele de socializare. Nu 
prea putea să bată la uşa lor şi să îl întrebe pe Jason; doar îi spusese să 
nu îi mai caute niciodată. 

Stai puţin! 

Lui Pip i-a bătut inima cu putere. Şi-a înşfăcat telefonul ca să 
verifice ziua. Era miercuri. A doua zi, la ora 16, Becca Bell avea să o 
sune din închisoare, ca în fiecare joi. 

Da! Becca era soluţia. Sigur ştia de hamsterul la care se referise 
Andie. Iar Pip o putea întreba dacă ştia ceva despre cea de-a doua 
adresă de e-mail a lui Andie şi care ar fi fost motivul pentru care o 
crease. 

Dar până a doua zi la ora 16 mai erau 25 de ore. Cele 25 de ore 
păreau o viaţă întreagă, şi chiar puteau fi aşa. O viaţă, a ei. Pip nu ştia 
cât timp mai avea la dispoziţie, doar Ucigaşul BA poseda informaţia 
asta sau cel care pretindea a fi el. Era o cursă contra unui cronometru 
pe care nu îl vedea. Dar nu putea face nimic în privinţa asta, în afară 
de a aştepta. 

Becca sigur ştia. 

Şi, între timp, putea urmări celelalte piste. Putea trimite un mesaj 
foştilor angajaţi de la Green Scene în privinţa alarmei de securitate. Să 
aranjeze un interviu cu inspectorul Nolan, care acum era pensionat. 
Polițistul îi răspunsese la e-mail în dimineaţa asta, scriindu-i că i-ar 
face plăcere să discute cazul Ucigaşului BA pentru podcastul ei. Încă 
mai erau lucruri de care se putea ocupa Pip, mişcări pe care le putea 
face în următoarele 25 de ore. 


Acum îi tremurau mâinile. O, nu! După asta urma sângele, picurând 
din liniile vieţii din palmele ei. Nu acum, te rog, nu acum! Trebuia să se 
calmeze, să o ia uşor, să ia o pauză de la prea mult gândit. Poate să 
iasă la alergat? Sau... S-a uitat la cel de-al doilea sertar al biroului. 
Sau poate ambele? 

A simţit pe limbă amărăciunea jumătăţii de pastilă când a înghiţit-o 
fără apă, încercând să o facă să alunece cu aer. Respiră, doar respiră! 
Însă nu putea să respire deoarece îi mai rămăseseră doar două pastile 
şi jumătate în mica pungă transparentă, iar ei îi mai trebuiau — avea 
nevoie de ele, altfel nu ar mai fi dormit deloc, iar dacă nu dormea, 
atunci nu putea gândi, iar dacă nu putea gândi, nu avea să câştige. 

Nu voia asta. Îşi promisese că ultima dată chiar era ultima dată. Dar 
acum avea nevoie de ele, ca să se salveze, iar apoi nu i-ar mai fi 
trebuit vreodată. Ăsta era târgul pe care îl făcuse când luase primul 
telefon cu cartelă din rând şi îl deschisese, simbolul Nokia luminând 
ecranul. 

Şi-a accesat mesajele, venite de la singurul număr salvat în toate 
mobilele astea. I-a trimis lui Luke Eaton doar trei cuvinte: Îmi mai 
trebuie. 

Pip a râs în sinea ei sec şi misterios când şi-a dat seama că exact 
obiectul din mâinile ei era o altă legătură cu Andie Bell. Mergea pe 
urmele ei, în urmă cu şase ani. Şi poate că telefoanele secrete ascunse 
nu erau singurul lucru pe care îl aveau în comun ea şi Andie Bell. 

Luke i-a răspuns în câteva secunde: 

Iar e ultima dată, nu-i aşa? Te anunţ când o să le am! 

Un val de furie i-a străbătut pielea gâtului. Pip şi-a muşcat buza de 
jos până a durut-o când a ţinut apăsat butonul de oprire şi a pus la loc 
telefonul şi pe Luke în compartimentul lor secret de la fundul 
sertarului. Luke se înşela. Situaţia era diferită; chiar avea să fie ultima 
dată. 

Totuşi, Xanaxul nu îşi făcuse încă efectul; inima tot îi bătea cu 
putere, indiferent ce înţelegere încerca să facă cu ea. Putea să iasă la 
alergat. Ar fi fost bine să iasă să alerge. Ar fi putut să o ajute să 
gândească, să înţeleagă ce legătură exista între Andie, Harriet Hunter 
şi Ucigaşul BA. 

S-a îndreptat către patul ei şi fereastra de după acesta, uitându-se pe 
geam la cerul după-amiezii. Acum era întunecat şi cenuşiu, iar pe alee 
erau pete lăsate de o altă aversă. Nu conta, îi plăcea să alerge în 
ploaie. Şi erau lucruri mai rele pe care le putea găsi cineva pe alee, 
cum ar fi cinci siluete fără cap, care veneau după ea. Nu le mai 
văzuse; Pip verifica de fiecare dată când pleca de acasă. 

Dar acum era ceva afară — un licăr de mişcare i-a atras privirea. O 
persoană alerga pe trotuar, trecând de casa şi aleea lor. A durat doar 
trei secunde până să dispară, ieşind din nou din câmpul vizual, dar Pip 


a avut nevoie doar de acele trei secunde ca să-şi dea seama exact cine 
e. Sticla albastră de apă ţinută într-o mână. Părul blond, pieptănat pe 
spate, şi faţa ascuţită. O privire scurtă peste umăr spre casa ei. El ştia. 
Ştia că aici locuia ea. 

Pip a văzut din nou roşu, o izbucnire violentă în spatele ochilor 
când mintea i-a arătat toate felurile în care l-ar fi putut ucide pe Max 
Hastings. Niciuna nu era suficient de groaznică; merita ceva mult mai 
rău. S-a gândit la toate, gândurile ei urmărindu-l pe drum, până ce un 
sunet a adus-o din nou în cameră. 

Telefonul îi vibra pe birou. 

S-a holbat la el. 

La naiba! 

Era un număr ascuns? Ucigaşul BA? Asta era clipa în care urma să 
afle cine o tortura? Aplicația CallTrapper era pregătită şi aştepta să 
funcţioneze, să transforme respiraţia fără trup într-o persoană reală, 
într-un nume. Nu trebuia să afle ce legătură avea Andie Bell cu toate 
astea; răspunsul final avea să se afle în faţa ochilor ei. 

Repede! Ezitase deja prea mult, ţâşnind prin cameră ca să ia 
telefonul. 

Nu, nu era un număr ascuns, ci un şir de cifre deasupra apelului: un 
număr de mobil pe care nu îl recunoştea. 

— Alo? a spus, ţinând telefonul prea lipit de ureche. 

— Alo, a răspuns pârâind o voce profundă. Bună, Pip! Sunt eu, 
inspectorul Richard Hawkins. 

Pieptul lui Pip s-a relaxat în jurul inimii care bătea prea repede. Nu 
era Ucigaşul BA. 

— O-oh! a zis ea, revenindu-şi. Inspectorul Hawkins! 

— Aşteptai alt telefon! a remarcat el, trăgând aer în piept. 

— Da! 

— Ei bine, îmi pare rău că te deranjez! 

Polițistul a tuşit, apoi a tras aer în piept. 

— Doar că, ei bine, am nişte noutăţi şi am considerat că e mai bine 
să te sun imediat. Ştiu că ai vrea să afli. 

Noutăţi? Despre individul care o hărţuia şi în existenţa căruia el nu 
credea? Făcuse şi poliţia legătura cu Ucigaşul BA? Pip a simţit cum o 
cuprinde un sentiment de uşurare, călcâiele goale ridicându-se de pe 
covor. O credea, o credea... 

— În legătură cu Charlie Green, a spus bărbatul, umplând liniştea. 

Oh! Pip s-a pleoştit din nou. 

— C-ce... a început ea. 

— L-am prins! a spus Hawkins. Tocmai a fost arestat. A reuşit să 
ajungă în Franţa. Acum e în custodia Interpolului. Dar l-am prins. 
Mâine o să fie extrădat şi acuzat oficial. 

Pip încă se afunda. De ce oare? Cât putea să mai coboare, până ce 


trecea prin pământ şi dispărea? 

— E-eu... s-a bâlbâit Pip. 

Se afunda. Se micşora. Îşi privea picioarele ca să nu poată să dispară 
prin covor. 

— Nu mai trebuie să îţi faci griji. L-am prins! a spus din nou 
Hawkins, cu o voce mai blândă. Te simţi bine? 

Nu, nu se simţea. Nu înţelegea ce voia de la ea. Să îi mulţumească? 
Nu, nu asta voia ea. Locul lui Charlie nu era în temniţă; cum o mai 
putea ajuta din închisoare, să îi spună ce era bine şi rău, ce să facă 
pentru a repara totul? De ce să-şi dorească aşa ceva? Ar fi trebuit să 
vrea asta? Aşa s-ar fi simţit un om normal acum, în locul găurii negre 
din oase care se prăbuşea în jurul ei? 

— Pip? Nu mai ai de ce să te temi. Nu mai poată să ajungă la tine. 

Voia să ţipe la el, să îi spună că Charlie Green nu fusese niciodată 
un pericol pentru ea, dar Hawkins nu ar fi crezut-o. Nu o credea 
niciodată. Dar poate că nu ar fi contat, poate că mai exista încă o cale 
să se repare, să iasă în siguranţă din spirala asta înainte să ajungă la 
sfârşit. Deoarece într-acolo duceau toate, o simţea, şi totuşi nu se 
putea opri. Dar poate Charlie ar fi reuşit să o ajute. 

— P-pot... a început ea, ezitând. Pot să vorbesc cu el, vă rog? 

— Poftim? 

— Cu Charlie, a spus, acum mai tare. Pot să vorbesc cu Charlie, vă 
rog? Mi-aş dori foarte mult să discut cu el. T-trebuie să vorbesc cu el. 

Un sunet s-a auzit la telefon, un cârâit de neîncredere din gâtul lui 
Hawkins. 

— Ei bine, ăă... a spus bărbatul, mă tem că nu o să fie posibil, Pip. 
Eşti singurul martor ocular al unei crime pe care se presupune că a 
comis-o. Şi dacă o să aibă loc un proces, în mod evident, vei fi 
chemată ca martor principal al acuzării. Deci, mă tem că nu, nu o să 
fie posibil să vorbeşti cu el. 

Pip s-a afundat şi mai mult, oasele parcă fuzionând cu structura 
casei. Răspunsul lui Hawkins era un lucru fizic, ascuţit şi prins în 
pieptul ei. Ar fi trebuit să-şi dea seama. 

— Bine, este în regulă! a spus încet. 

Nu era în regulă, era orice, numai în regulă nu. 

— Cum... cum decurge cealaltă situaţie? a întrebat Hawkins, cu o 
urmă de nesiguranţă în glas. Hărţuitorul despre care ai venit să îmi 
povesteşti. Au mai fost şi alte incidente? 

— O, nu! a zis categoric Pip. Niciunul. Acum toate s-au lămurit. Este 
în regulă, mulţumesc! 

— Bun, păi, voiam doar să te anunţ de Charlie Green, înainte să 
citeşti mâine în presă. 

Hawkins şi-a dres vocea. 

— Şi sper că eşti mai bine. 


— Sunt bine, a spus Pip şi abia dacă a mai avut energie măcar să se 
prefacă. Mulţumesc pentru telefon, inspectore Hawkins! 

Apoi a luat telefonul de la ureche, degetul mare găsind butonul 
roşu. 

Charlie era prins. Se terminase. Singura posibilă salvare pe care o 
mai avea, în afară de jocul periculos împotriva Ucigaşului BA. Cel 
puțin putea în mod oficial să taie numele lui Charlie de pe lista de 
oameni care ar fi putut să o urască suficient, încât să-şi dorească să o 
vadă dispărută. Ştiuse dintotdeauna că nu era el, iar acum avea 
dovada: fusese în Franţa în tot acest timp. 

Pip s-a uitat din nou la ecranul calculatorului, la pagina care îi cerea 
să introducă numele primului hamster al lui Andie Bell, iar situaţia era 
aproape amuzant de ridicolă. La fel de amuzantă şi ridicolă ca 
noţiunea descompunerii cadavrelor şi modul în care toţi deveneau 
una. Dispariţia nu era misterioasă, nu era palpitantă; era despre 
cadavre reci, cu membre rigide şi pete purpurii când sângele 
dinăuntru se aduna. Ceea ce sigur văzuse Billy Karras când o găsise pe 
Tara Yates. Cum arătase Stanley Forbes la morgă, deşi cum ar fi putut 
să mai aibă sânge în el, când era pe mâinile ei? Şi Sal Singh, mort în 
pădurea de lângă casa ei. Totuşi, nu Andie Bell; ea fusese găsită prea 
târziu, când dispăruse aproape complet, dezintegrându-se. Acela era 
cel mai apropiat lucru de dispariţie, presupunea Pip. 

Totuşi, Andie nu dispăruse. Iat-o din nou, la şase ani şi jumătate 
după moartea ei, singura pistă rămasă a lui Pip! Nu, nu pistă, un colac 
de salvare; o forţă ciudată şi incognoscibilă care le lega peste timp, 
deşi nu se cunoscuseră niciodată. Pip nu era aici ca să o salveze pe 
Andie, ci poate Andie era aici ca să o salveze pe ea. 

Poate. 

Totuşi, Pip trebuia să aştepte. Iar Andie Bell avea să rămână un 
mister cel puţin în următoarele 24 de ore şi jumătate. 


Douăzeci şi unu 


— Acesta este un apel Tel-Co Link preplătit de la... Becca Bell, deţinută 
de la închisoarea HM Downviewer. Vă rugăm să luaţi la cunoştinţă că 
acest apel va fi înregistrat şi monitorizat pe toată durata sa. Ca să 
acceptaţi apelul, apăsaţi tasta 1. Ca să blocaţi toate viitoarele... 

Pip a apăsat tasta 1l atât de repede, încât aproape că a scăpat 
telefonul din mână. 

— Alo? a zis ea şi a ridicat aparatul din nou la ureche, lovind 
necontrolabil cu piciorul în birou şi făcând borcanul cu pixuri să 
zdrăngăne. Becca? 

— Bună! 

La început, vocea Beccăi s-a auzit slab. 

— Bună, Pip, da, sunt aici! Scuze! A fost oarecum coadă. Ce mai 
faci? 

— Bine, i-a răspuns Pip, simțind cum pieptul i se strânge incomod 
cu fiecare gură de aer. Bine, mda, bine. 

— Eşti sigură? a zis Becca, o urmă de îngrijorare ridicându-i tonul 
vocii. Pari puţin cam agitată. 

— O, de la prea multă cafea! Doar mă cunoşti, i-a răspuns Pip, 
râzând mai mult silit. Ce mai faci? Cum merge franceza? 

— Bine, a spus Becca şi apoi a adăugat Tres bon, pufnind amuzată. 
Şi tocmai au început cursuri de yoga săptămâna asta. 

— O, distractiv! 

— Da, şi m-am dus cu o prietenă; îţi aminteşti că ţi-am povestit 
despre Nell? a spus Becca. Deci, da, a fost distractiv, deşi m-a făcut să- 
mi dau seama cât de incredibil de inflexibilă sunt. Presupun că trebuie 
să lucrez la asta. 

Vocea Beccăi era veselă; întotdeauna era. Pip ar fi putut să o descrie 
ca aproape fericită. Ideea că Becca ar fi putut fi mai fericită închisă 
decât liberă i se părea ciudată. Deoarece, într-un fel, alesese să fie 
închisă; pledase „vinovată”, cu toate că echipa ei de avocaţi fusese 
încrezătoare că, dacă s-ar fi ajuns la proces, ar fi scăpat-o de 
închisoare. Lui Pip i se păruse dintotdeauna ciudat ca o persoană să 
aleagă să fie acolo, aşa cum făcuse Becca. Poate că pentru ea nu era o 
cuşcă. 

— Deci, a continuat fata, ce face toată lumea? Ce face Nat? 

— Ăăă, bine, a spus Pip. Am văzut-o în urmă cu o săptămână şi un 
pic. Pe ea şi pe Jamie Reynolds. De fapt, pare să le meargă foarte bine. 
Sunt fericiţi. 

— E grozav, a zis Becca, iar Pip a simţit zâmbetul care însoțea 
cuvintele. Mă bucur că e fericită. Şi ai luat vreo decizie în privinţa 
procesului de calomnie? 


Sincer, aproape uitase. Ucigaşul BA îi ocupa prea mult mintea, 
înconjurându-i gândurile ca o rolă de banda adezivă. Cartea de vizită 
a lui Christopher Epps stătea încă ignorată în acelaşi buzunar al 
jachetei. 

— Ei bine, a mărturisit Pip, de atunci nu am mai vorbit cu avocatul 
meu sau cu al lui Max. Am fost puţin distrasă. Dar deja le-am dat 
răspunsul meu. Nu mă dezic şi nu îi cer scuze. Dacă Max vrea să 
meargă la proces, îl priveşte. Dar nu o să scape de două ori; nu am de 
gând să permit aşa ceva. 

— O să depun mărturie dacă se întâmplă! i-a promis Becca. Ştiu că 
ţi-am spus-o deja. Oamenii trebuie să ştie cine este el cu adevărat, 
chiar dacă nu este un proces penal, nici justiţie adevărată. 

Justiţie! Cuvântul ăla o enerva întotdeauna pe Pip şi-i însângera 
mâinile. Cuvântul era închisoarea şi cuşca ei. O privire în jos şi, da, 
acolo era Stanley, sângerând pe mâinile ei. Dacă voia, putea vorbi 
despre el cu Becca, altcineva care îl cunoscuse mai mult decât ca fiind 
copilul Brunswick. Becca şi Stanley ieşiseră chiar de două ori în oraş 
înainte să hotărască să fie doar prieteni. Becca putea asculta, chiar 
dacă nu înţelegea. Dar, nu, Pip nu avea timp pentru asta, nu acum! 

— Becca, ăăă, eu... a început ea şovăitor. De fapt, voiam să te întreb 
ceva. Destul de urgent. Adică, nu o să pară urgent, dar este. Este 
important, însă nu îţi prea pot explica de ce, adică nu la telefon. 

— Bine, a spus Becca, iar o parte din veselie i-a dispărut din voce. 
Te simţi bine? 

— Da, bine, i-a răspuns Pip. Doar că, vezi tu, trebuie să ştiu cum îi 
spunea Andie primului ei hamster. 

Becca a pufnit, luată prin surprindere. 

— Poftim? 

— Este... o întrebare de securitate. Îţi aminteşti cum şi-a numit 
primul hamster? 

— O întrebare de securitate pentru ce? a întrebat Becca. 

— Cred că Andie avea un cont de e-mail. Unul secret. Unul pe care 
poliţia nu l-a găsit. 

— AndieBell94, a rostit Becca repede cuvintele. Asta era adresa ei 
de e-mail. Poliţia cu siguranţă m-a întrebat atunci dacă o ştiu. 

— Ăsta e alt cont pe care l-a folosit. Şi nu pot să-l accesez decât 
dacă răspund la întrebarea de securitate. 

— Alt cont? a ezitat Becca. De ce cercetezi din nou cazul lui Andie? 
Ce... De ce? Ce se întâmplă? 

— Nu cred că-ţi pot spune, a zis Pip, ţinându-şi genunchiul ca să nu- 
i mai tremure. Apelul ăsta este înregistrat. Dar ar putea fi ceva... 
important pentru mine. A făcut o pauză, ascultând respiraţia ceva mai 
rapidă a Beccăi, apoi a adăugat: E o chestiune de viaţă şi de moarte. 

— Roadie. 


— Poftim? a spus Pip. 

— Roadie, ăla a fost primul hamster al lui Andie, a zis pe nas Becca. 
Nu ştiu cum de i-a ales numele ăsta. Cred că l-a primit când a împlinit 
şase ani. Poate şapte. Eu am primit unul după un an şi l-am botezat 
Toadie. Apoi am avut-o pe pisica noastră, Monty, care l-a mâncat pe 
Toadie. Dar hamsterul ei era Roadie. 

Degetele lui Pip tremurau pregătite. 

— R-O-A-D-Y? a întrebat ea. 

— Nu. I-E, a spus Becca. Asta e... Totul e în regulă? Serios? 

— O să fie, a zis Pip. Sper! Andie ţi-a povestit vreodată de cineva pe 
nume Harriet Hunter? O prietenă? 

Linişte la telefon, zumzetul de fundal al vocilor din apropiere. 

— Nu, a răspuns Becca în cele din urmă. Nu cred că mi-a povestit. 
De fapt, nu am cunoscut niciodată pe cineva cu numele Harriet. Nu că 
Andie ar fi chemat pe cineva acasă. De ce? Cine este fata asta? 

— Becca, ascultă, a spus Pip, bătând uşor cu degetele în telefon, 
trebuie să închid, îmi pare rău! Este ceva... şi poate că nu am mult 
timp. Dar o să îţi explic totul când se termină, promit! 

— O, da... E în regulă, a spus fata, cu o voce mai puţin veselă acum. 
Mai vii în vizită sâmbăta viitoare? Te-am înscris în registru. 

— Da, a zis Pip, dar mintea i se îndepărtase deja de Becca, revenind 
la ecranul calculatorului şi la întrebarea de securitate care o aştepta. 
Da, vin, a răspuns absentă. 

— Succes, a spus Becca încrezătoare, cu... Şi să îmi spui că e totul 
bine! Când o să poţi. 

— Aşa o să fac! a spus Pip şi şi-a auzit şi ea neliniştea din glas. 
Mulţumesc, Becca! Pa! 

De data asta, Pip chiar a scăpat telefonul, apăsând prea tare 
butonul, aparatul alunecându-i din palma udă de sânge. L-a lăsat acolo 
pe podea, degetele întorcându-se la tastatură. La R, iar apoi la O şi aşa 
mai departe. Roadie. Primul hamster al lui Andie Bell. 

Pe tastatura tactilă erau pete invizibile de sânge când Pip a 
îndreptat săgeata de pe ecran spre butonul În continuare. 

Pe pagina care s-a încărcat i se indica să creeze o altă parolă şi să o 
rescrie în căsuţa de dedesubt, pentru confirmare. Sentimentul din 
piept s-a schimbat din nou, sfârâind parcă atunci când a intrat în 
contact cu pielea ei. Ce parolă ar fi trebuit să folosească? Orice! Orice, 
numai să se grăbească! 

Primul lucru care i-a venit în minte a fost UcigaşulBA6. 

Cel puţin parola asta n-avea să o uite. 

A rescris-o dedesubt şi a apăsat ca să confirme. 

S-a deschis căsuţa poştală, cu e-mailuri insuficiente ca măcar să 
umple ecranul. 

Pip a expirat. Iată-l! Contul de e-mail al lui Andie Bell, cel secret. 


Păstrat după tot acest timp. Neatins, în afară de ea. Pip a avut din nou 
senzaţia aia pe şira spinării, ca şi când n-ar fi fost în prezent, ci ar fi 
plutit. 

Şi-a dat imediat seama de ce crease Andie contul ăsta. Singurele e- 
mailuri trimise şi primite erau cele pentru şi de la Harriet Hunter. Ăsta 
trebuia să fie motivul pentru care Andie făcuse contul, dar tot nu-i era 
clar de ce şi care era legătura dintre Harriet şi Ucigaşul BA. 

Pip s-a uitat prin e-mailuri, citind aceleaşi mesaje pe care i le 
arătase Harriet, de data asta din partea lui Andie. Nimic nou aici. 
Nicio explicaţie. Niciun colac de salvare. Erau doar opt mesaje trimise 
şi primite, toate cu acelaşi subiect: Bună! 

Trebuia să mai fie ceva aici. Orice! Andie trebuia să o ajute, trebuia 
să o facă. De aceea toate conduceau înapoi la ea, închizând cercul. 

Pip a ieşit din căsuţa poştală, accesând secţiunea mesaje sociale. 
Aici nu era nimic, doar o pagină albă. A încercat a treia opţiune — 
Promoţii —, iar pagina s-a umplut cu şiruri de e-mailuri. Toate de la 
acelaşi expeditor: Sfaturi pentru autoapărare. Probabil Andie se 
înscrisese în lista lor de e-mailuri la un moment dat. Primise e-mailuri, 
o dată pe săptămână, multă vreme după moartea ei. De ce o interesa 
pe Andie buletinul informativ despre autoapărare? Pip a tremurat. 
Crezuse Andie că era în pericol? Oare o parte din ea ştiuse că nu avea 
să trăiască mai mult de 17 ani? Avusese acelaşi sentiment inevitabil 
care sălăşluia în lăuntrul lui Pip? 

Pip a verificat bara laterală. Nu era nimic în coş, niciun e-mail şters. 
La naiba! Haide, Andie! Trebuia să fie ceva aici. Trebuia să fie. Era o 
legătură aici, iar Pip era persoana care trebuia să o găsească. Îşi dădea 
seama de asta. Lucrurile se aşezau întotdeauna aşa cum trebuia. 

A ridicat brusc mâna când a zărit un număr de pe bara laterală. Un 
mic 1 lângă fişierul Ciorne. Atât de mic, încât parcă ar fi încercat să se 
ascundă de privirea curioasă a lui Pip. 

O ciornă netrimisă. Ceva scris de Andie. Ce era? Un mesaj 
neterminat pentru HH? Poate nimic, poate era doar gol. Pip a deschis 
fişierul cu ciorne şi, iată-l, aşteptând-o! Un e-mail netrimis, şi deja 
vedea că nu era gol. Data din partea dreaptă îl marca salvat la 
21/02/12. La subiect scria: de la anonim. 

Lui Pip i s-a strâns pieptul, iar când şi-a şters sângele de pe o mână 
şi a deschis ciorna, respiraţia i s-a poticnit ciudat, zăngănind. 


New Message -7X 
Recipients 


Subject: from anon 


Destinatari 
Subiect: de la anonim 


Pentru cei interesați, 
Ştiu cine este Ucigaşul BA. 


Nu am spus-o niciodată cu voce tare, nimănui, nici măcar mie. A 
fost doar o idee, care a tot crescut, ocupând tot mai mult spațiu, până 
când a devenit singurul lucru la care pot să mă gândesc. Chiar şi 
faptul că scriu aici despre el mi se pare un pas important; mă face să 
mă simt mai puțin singură în situația asta. Totuşi, sunt singură. 
Complet singură. 


Ştiu cine este Ucigaşul BA. 
Sau Strangulatorul din mlaştină. Orice nume ar avea, ştiu cine este. 


Şi aş vrea să pot trimite cu adevărat e-mailul ăsta. Să îi trimit ca o 
informaţie anonimă poliţiei, să le dau oamenilor legii numele lui; nici 
măcar nu ştiu dacă secţiile de poliţie au adresă de e-mail. Nu aş putea 
suna niciodată. Nu l-aş putea rosti. Sunt foarte speriată. În fiecare 
secundă în care sunt trează şi, mai nou, chiar şi când dorm. Îmi e din 
ce în ce mai greu să mă prefac atunci când el este în casă şi discută cu 
noi toţi ca şi când totul ar fi normal, la cină. Dar ştiu că nu pot să-l 
trimit. Cum aş putea vreodată să îl trimit? Cine m-ar crede? Poliţia, cu 
siguranţă nu. lar dacă el află ce am spus, o să mă ucidă, aşa cum le-a 
ucis pe ele. Bineînţeles că o să afle. Practic, este unul dintre ei. 


Asta e doar o încercare şi, probabil, ştiind că aş putea să-l trimit, 
deşi nu pot, o să mă simt mai bine. Să discut despre asta cu mine 
însămi, detaşată. 


Ştiu cine este Ucigaşul BA. 
L-am văzut. L-am văzut cu Julia Hunter. Ştiu 100% că era ea. Se 


ţineau de mână. L-am văzut sărutând-o şi pe obraz. El nu ştie că i-am 
văzut. Şi nu m-a surprins prea mult să îi văd împreună. Apoi, după 


şase zile, ea a murit. A ucis-o. Ştiu că a făcut-o. Am ştiut-o imediat ce 
i-am văzut chipul la televizor. Acum toate se potrivesc, toate celelalte 
detalii. Ar fi trebuit să-mi dau seama dinainte de asta. 


Habar nu am de ce am contactat-o pe HH. M-am gândit că ar putea 
şti şi ea sau că ar avea vreo bănuială în privinţa ucigaşului surorii ei. 
Aşa aş fi putut avea pe cineva cu care să vorbesc despre asta. Să 
plănuim ce să facem împreună. Dar ea nu ştie. Nu ştie nimic. Şi nu îmi 
dau seama de ce, dar simt că sunt responsabilă pentru ea, că trebuie să 
mă asigur că este în regulă. Deoarece am aflat cine a ucis-o pe sora ei 
şi nu ştiu cum să îi spun. Dacă ar atinge-o cineva pe Becca, aş fi 
distrusă. 


Nu pot să-i spun lui Sal. Probabil deja crede că sunt destul de 
tulburată. Trebuie să-i ascund foarte multe lucruri, deoarece este 
singurul lucru bun care mi-a rămas, iar el trebuie să fie protejat. În 
orice caz, nu pot să-l invit niciodată la mine acasă. 


Am tot timpul sentimentul ăsta copleşitor de groază că, dacă nu fug 
din oraş, o să mă ucidă. El o să mă ucidă. Deja a început să se uite 
altfel la mine sau poate că asta a început cu mulţi ani în urmă. Sper că 
nu se uită aşa la Becca. Dar am un plan, îl am deja de ceva timp, 
trebuie doar să fiu discretă. De aproape un an economisesc toţi banii 
de la Howie. Sunt ascunşi, nu o să-i găsească nimeni. Totuşi, mi-am 
ratat studiile - ce prostie din partea mea! Ar fi fost cea mai uşoară 
cale de scăpare, o facultate departe. Nimeni nu ar bănui nimic. Dar 
singura la care am intrat este cea de aici şi ar trebui să rămân în 
Kilton. Nu pot rămâne acasă. 


Sal a fost admis la Oxford. Aş fi vrut să pot să-l însoțesc. Nu este 
prea departe, totuşi e suficient. Poate că mai reuşesc să fac ceva, ca să 
plec şi eu. Dacă nu este prea târziu. Trebuie să fac orice ca să plec de 
aici. Orice. Ştiu că domnul Ward l-a ajutat să intre acolo, poate mă 
ajută şi pe mine. Orice! Cu orice preţ! 


Iar după ce o să plec şi o să fiu în siguranţă, o să mă întorc după 
Becca. Dar trebuie să termine mai întâi şcoala; trebuie să o facă, este 
isteață. Dacă mă stabilesc undeva, departe de aici, poate veni să 
locuiască cu mine, iar când o să fim departe şi în siguranţă, poate 
atunci o să spun poliţiei cine este el. Poate atunci o să trimit în sfârşit 
e-mailul ăsta, sub protecţia anonimatului, când nu o să mai poată să 
ne prindă, când nu o să ştie unde suntem. 

Cel puţin ăsta e planul. Nu am cu cine să îl discut, în afară de mine, 
însă doar atât pot face. Acum sunt nevoită să-l şterg, pentru orice 


eventualitate. 

Mi se pare prea măreț pentru mine, dar cred că o pot face. Să ne 
salvăm! Să o ţin pe Becca în siguranţă. Să supravieţuiască. 

Trebuie doar să... 


[=:] 


Douăzeci şi doi 


Ravi a derulat din nou pagina în sus şi-n jos, clătinând din cap, iar 
Pip a văzut cuvintele lui Andie oglindindu-se în pupilele ochilor lui. 
Chiar mai clar acum, că erau plini de lacrimi. Greutatea propriei 
fantome îl apăsa şi pe el, nu doar pe ea. Amândoi împărtăşeau şi 
împărțeau povestea fetei moarte; erau singurii oameni din lume care 
ştiau. Nu erau ultimele cuvinte ale lui Andie Bell, dar cu siguranţă aşa 
păreau. 

— Nu pot să cred! a spus el în cele din urmă, cuprinzându-şi faţa cu 
mâinile. Nu pot să cred! Andie, ea... Asta schimbă totul. Totul! 

Pip a oftat. În stomac simţea o tristeţe de nedescris; se tot afunda în 
podea, trăgând după ea fantoma lui Andie. Dar l-a luat pe Ravi de 
mână, ţinând-o strâns ca să rămână ancoraţi. 

— Adică, schimbă totul şi nimic, a zis ea. Andie nu a supravieţuit. 
Nu Ucigaşul BA a ucis-o, ci singurul lucru pe care a încercat să îl facă 
pentru a scăpa de el. Howie Bowers. Max Hastings. Elliot Ward. Becca. 
De aceea s-au întâmplat toate astea. Totul. Cercul s-a închis, a adăugat 
încet, gândind că era sfârşitul, sfârşitul era începutul, iar ucigaşul BA 
era ambele. 

Ravi şi-a şters ochii cu mâneca. 

— Eu doar... Vocea i-a cârâit, înăbuşind următoarele cuvinte: Nu 
ştiu ce simt în legătură cu asta. Este... prea trist. Şi noi... ne-am 
înşelat în privinţa ei. Nu prea am înţeles ce a văzut Sal la ea înainte, 
dar... O, Dumnezeule, cred că a fost îngrozită. Foarte singură. Ravi şi- 
a ridicat privirea la Pip şi a îngăimat: Şi asta e, nu-i aşa? Data de 21 
februarie: după asta l-a abordat prima dată pe domnul Ward şi... 

— Cu orice preţ, a spus Pip, repetând cuvintele lui Andie, şi a simţit 
din nou acea apropiere misterioasă de ea. 

După cinci ani şi fără să se cunoască totuşi, iată că o purta pe Andie 
în piept! Două fete moarte, mai asemănătoare decât şi-ar fi putut da 
vreodată seama Pip. 

— Era disperată! Nu am înţeles niciodată de ce, dar nu aş fi bănuit 
asta. Biata Andie! 

Ce vorbe nepotrivite, dar ce altceva mai era de spus? 

— A fost curajoasă, a zis încet Ravi. Îmi aminteşte puţin de tine, a 
adăugat el şi a schiţat un zâmbet pe potriva şoaptelor. E clar că fraţii 
Singh au un gen anume. 

Dar mintea lui Pip o părăsise, amintindu-şi de anul trecut. De Elliot 
Ward, care stătea în faţa ei şi aştepta poliţia. 

— Elliot mi-a spus ceva anul trecut, dar până acum nu am prea 
înțeles. Pip a făcut o pauză, rememorând scena în minte, apoi a 
continuat: Mi-a povestit că atunci când Andie i-a ocolit casa — înainte 


ca el să o împingă, iar ea să se lovească la cap — i-a spus că trebuia să 
plece de acasă, din Little Kilton, deoarece asta o ucidea. Semnele erau 
clare, dar nu le-am văzut. 

— Şi aşa a fost, a spus Ravi, uitându-se din nou la ecran, la ultima 
urmă a lui Andie Bell, la ultimul ei mister dezvăluit. Chiar a ucis-o. 

— Înaintea lui, a zis ea. 

— Cine este el? a întrebat Ravi, trecând un pix închis peste ecranul 
laptopului. Nu dă niciun nume, dar sunt multe informaţii, Pip. Trebuie 
să fie o dovadă aici. Deci, e un individ pe care-l cunoaşte toată familia 
Bell, inclusiv Andie şi Becca. Fapt care se leagă logic de firma lui 
Jason, Green Scene, nu? 

— Un tip care venea în vizită şi chiar lua cina cu ei, a spus Pip, 
subliniind rândul cu degetul, apoi a ţâţâit când şi-a amintit altceva. 

— Ce? a întrebat Ravi. 

— Anul trecut, am fost să vorbesc cu Becca la sediul ziarului Kilton 
Mail. Asta când Max şi Daniel da Silva erau principalii mei suspecți în 
cazul lui Andie. Am discutat despre Dan, deoarece am aflat că el a fost 
unul dintre poliţiştii care le-au percheziţionat prima dată casa când a 
dispărut Andie. Iar Becca mi-a spus că Daniel era apropiat de tatăl ei. 
Jason i-a făcut rost de o slujbă la Green Scene şi apoi l-a promovat la 
birou şi, în plus, a fost cel care a sugerat ca Dan să se facă poliţist. 

Pip s-a pierdut din nou în gânduri, plutind prin timp, de atunci şi 
până în prezent, de la început spre sfârşit. 

— A spus că Daniel venea des la ei acasă după lucru şi că uneori 
rămânea la cină. 

— O, da! a exclamat serios Ravi. 

— Daniel da Silva! i-a rostit Pip din nou numele, încercându-l pe 
limbă, încercând cumva să potrivească toate silabele în Ucigaşul BA. 

— Şi mai e şi ce scrie aici. 

Ravi a derulat înapoi la ciorna e-mailului. 

— Când spune că s-ar duce la poliţie, dar se teme că nu o să fie 
crezută şi că el ar putea afla. Partea asta m-a incitat, a adăugat băiatul 
şi i-a arătat-o. Bineînţeles că ar afla. Practic, este unul dintre ei. Unul 
dintre cine? 

Pip s-a gândit la propoziţii, înclinându-le ca să le vadă dintr-un alt 
unghi. 

— Pare să se refere la un poliţist. Nu sunt sigură ce înseamnă 
practic. 

— Poate s-a referit la un poliţist începător, cum era Daniel da Silva, 
i-a completat Ravi gândul. 

— Daniel da Silva, a repetat Pip, încercând iar numele şi 
urmărindu-şi respiraţia cum se împrăştie prin cameră, luându-l cu ea. 

Şi cum rămâne cu Nat? a întrebat cealaltă parte a creierului ei. Nat şi 
Dan nu erau cei mai apropiaţi fraţi, dar tot era fratele ei mai mare. 


Putea Pip să creadă cu adevărat asta despre el? Cu siguranță se mai 
gândise la el, ca ucigaş al lui Andie şi ca persoană implicată în 
dispariţia lui Jamie. Ce era diferit acum? Ea şi Nat erau apropiate, 
legate una de cealaltă: asta era acum diferenţa. Iar el avea o soţie. Un 
copil. 

— Credeam că azi vorbeşti şi cu polițistul pensionat, a spus Ravi, 
trăgând-o de pulover ca să o facă din nou atentă la el. 

— Mda, a anulat întâlnirea în ultima clipă, a zis Pip. Am 
reprogramat-o pentru mâine după-amiază. 

— Bun, asta e bine! 

Ravi a dat absent din cap, întorcându-şi din nou privirea la e-mailul 
netrimis al lui Andie. 

— Trebuie doar să-mi sune telefonul, a spus Pip, holbându-se la 
mobilul care stătea discret pe birou. Ucigaşul BA trebuie doar să mă 
mai sune o dată. Şi apoi CallTrapper o să-mi afişeze numărul şi 
probabil o să reuşesc să aflu cine este, dacă e Daniel sau... 

Apoi s-a oprit, mijind ochii la telefon, implorându-l să sune, 
dorindu-şi atât de mult, încât mai că a auzit ecourile tonului ei de 
apel! 

— Şi poţi să te duci la inspectorul Hawkins, a spus Ravi. Sau să faci 
totul public. 

— Iar apoi s-a terminat, a confirmat Pip. 

Mai mult decât atât. Lucrurile ar fi fost normale. Reparate. Fără 
sânge pe mâini sau pastile ca să le ţină la distanţă. Ar fi fost salvată. 
Normală. Ar fi revenit în echipa Ravi şi Pip, care putea să discute 
despre chestii obişnuite, ca seturile de lenjerie de pat şi orarul sălilor 
de cinema ori să vorbească timid despre viitorul lor. 

Pip ceruse o cale de ieşire, un ultim caz, şi ceva îi răspunsese. Acum 
era chiar mai bine, mai potrivit. Deoarece Ucigaşul BA era originea. 
Sfârşitul şi începutul. Monstrul din întuneric, creatorul, sursa. Tot ce 
se întâmplase revenea direct la el. 

Totul! 

Andie Bell ştia cine e Ucigaşul BA şi era îngrozită, aşa că vânduse 
droguri pentru Howie Bowers ca să economisească bani să scape, să 
fugă din Kilton. Îi vânduse Rohypnol lui Max Hastings, care apoi îl 
folosise ca să o drogheze şi să o violeze pe sora ei mai mică, Becca. 
Andie îl urmărise pe Elliot Ward în planul ei disperat de a scăpa spre 
Oxford, cu Sal. Elliot credea că o ucisese accidental pe Andie, aşa că-l 
omorâse pe Sal ca să-şi acopere urmele, fratele lui Ravi murind în 
pădure. Dar nu Elliot îi luase viaţa lui Andie, nu cu adevărat, ci Becca 
Bell, atât de furioasă şi şocată de rolul surorii ei în propria tragedie, 
încât încremenise şi o lăsase pe Andie să moară din cauza unei răni la 
cap, înecându-se cu propria vomă. Trecuseră cinci ani, iar Pip apăruse 
şi descoperise toate aceste adevăruri. Elliot era la închisoare, Becca la 


fel, deşi nu ar fi trebuit, Max nu era închis, deşi ar fi trebuit. Şi, mai 
important, Howie Bowers era la închisoare. Howie îi spusese colegului 
de celulă că-l cunoştea pe adevăratul Copil Brunswick. Colegul de 
celulă îi zisese vărului său, care transmisese totul mai departe unui 
prieten, care dezvăluise unui alt prieten, care răspândise un zvon pe 
internet. Charlie Green citise zvonul şi venise în Little Kilton. Layla 
Mead se dăduse drept Stella Chapman. Jamie Reynolds dispăruse. 
Stanley Forbes fusese împuşcat de şase ori, sângele curgându-i pe 
mâinile lui Pip. 

Trei poveşti diferite, dar toate legate. Iar în mijlocul tuturor 
lucrurilor, rânjind la ea din întuneric, era Ucigaşul BA. 


Denumirea fişierului: 

Pip: Vă mulţumesc foarte mult, domnule Nolan, pentru că aţi 
acceptat să participaţi la interviu! Şi îmi pare rău că vă răpesc după- 
amiaza de vineri! 

Inspectorul Nolan: O, te rog, spune-mi David! Şi nu-ţi face griji! 
Scuze că a trebuit să anulez întâlnirea de ieri. Am fost invitat la o 
partidă de golf în ultima clipă, ştii cum este. 

Pip: Bineînţeles, da, nu e nicio problemă! Nu este ca şi când am 
avea o limită de timp sau aşa ceva. Deci, în primul rând, de cât timp 
te-ai pensionat? 

Inspectorul Nolan: Au trecut deja trei ani. Da, era 2015 când am 
plecat. Ştiu: joc golf, îmi retrăiesc zilele de glorie; sunt un poliţist 
pensionat tipic. Am încercat chiar să mă apuc olărit, obligat de soţie. 

Pip: Pare minunat! Aşadar, cum v-am scris în e-mailuri, azi voiam 
să vorbim despre cazul Ucigaşului BA. 

Inspectorul Nolan: Da, da. Cel mai important caz din cariera mea! 
O ocazie minunată să mă retrag. Adică, bineînţeles, e îngrozitor ce le-a 
făcut acelor femei. 

Pip: Trebuie să fi fost memorabil. Ucigaşii în serie nu sunt atât de 
obişnuiţi. 

Inspectorul Nolan: Cu siguranţă nu. Şi de zeci de ani nu ne-am mai 
confruntat cu un asemenea caz. Ucigaşul BA a fost un caz important 
pentru noi toţi. Şi faptul că am reuşit să îl constrângem să 
mărturisească a fost probabil cel mai măreț moment al meu. Ei bine, 
în afară de naşterea fiicelor mele. (Râde.) 

Pip: Billy Karras a stat noaptea în sala de interogatoriu mai mult de 
cinci ore înainte să înceapă să mărturisească. Cred că era extrem de 
obosit, extenuat. Ai avut vreodată îndoieli în privinţa mărturisirii lui? 
Adică, a dezminţit totul a doua zi dimineaţă, după ce a dormit puţin. 

Inspectorul Nolan: Nicio îndoială! Niciuna! Eram în sală cu el când 
a mărturisit. Nimeni nu ar spune că a făcut lucrurile alea îngrozitoare, 


dacă nu ar fi adevărat. Şi eu eram obosit şi nu am mărturisit că sunt 
un ucigaş în serie, nu-i aşa? Şi nu ai avea cum să înţelegi, dar după 
atâţia ani ca detectiv, mi-am dat seama că îmi spune adevărul. Se 
vedea în ochii lui. Întotdeauna îmi dau seama. Ştii când te afli în 
prezenţa răului, crede-mă! Billy a dezminţit dimineaţă pentru că a 
avut timp să se gândească la toate consecinţele. Este un laş. Dar cu 
siguranţă a făcut-o. 

Pip: Am vorbit cu mama lui Billy Karras, Maria... 

Inspectorul Nolan: Aoleu! 

Pip: De ce ai zis asta? 

Inspectorul Nolan: A, m-am confruntat de câteva ori cu ea. Este o 
femeie puternică. Nu o poţi condamna, bineînţeles; nicio mamă nu o 
să creadă că fiul ei este capabil de lucrurile îngrozitoare pe care le-a 
făcut Billy. 

Pip: Ei bine, a cercetat mult mărturisirile false în literatura de 
specialitate. Este vreo parte din tine care crede că este posibil ca 
mărturia lui Billy să fi fost falsă? Că a spus lucrurile alea doar din 
cauza presiunii din timpul interogatoriului? 

Inspectorul Nolan: Ei bine, da, cred că a cedat doar datorită 
presiunii din timpul interogatoriului, dar nu înseamnă că mărturia nu 
este bună. Dacă ar fi fost singura dovadă, atunci m-aş fi putut gândi la 
asta, dar au fost dovezi care l-au legat pe Billy de crime: criminalistice 
şi indirecte. Şi a pledat „vinovat”, îţi aminteşti? Doar nu ăsta e acum 
subiectul podcastului tău, nu? Încerci cumva să dovedeşti că Billy este 
nevinovat? 

Pip: Nu, deloc! Încerc doar să spun adevărata poveste a Ucigaşului 
BA, cu toate detaliile. 

Inspectorul Nolan: Bun, bine, deoarece altfel nu aş fi acceptat 
interviul. Nu vreau să încerci să mă pui într-o lumină proastă. 

Pip: O, nici nu mă gândesc la asta, David! Aşadar, multe dintre 
dovezile care îl leagă pe Billy de caz par să aibă legătură cu slujba lui. 
Lucra la o firmă de întreţinere a spaţiilor verzi, Green Scene Ltd. Mă 
întrebam doar dacă ştiai despre legătura firmei Green Scene cu 
crimele, înainte ca Billy să devină principalul tău suspect. 

Inspectorul Nolan: Da! Cu siguranţă cercetam firma Green Scene 
înainte de asta. Am început după ce Bethany Ingham, a treia victimă, 
a fost ucisă, deoarece lucra acolo. Apoi, când a fost ucisă Julia Hunter, 
am făcut legătura cu două scene ale crimei, care erau locuri unde-şi 
desfăşurau activitatea cei de la Green Scene. Am cerut permisiunea să 
percheziţionăm spaţiile şi îmi aduc aminte că patronul a fost foarte 
amabil şi atent. Atunci am descoperit că utilizau exact aceeaşi marcă 
de funie albastră şi bandă adezivă ca ucigaşul. În concluzie, am 
descoperit asta cam la fix şi am început să-i cercetăm pe angajaţi. Dar 
nu poţi cerceta prea mult fără motive de suspiciune. Apoi a apărut 


Billy Karras, cel care a găsit-o pe Tara Yates, iar noi ne-am dat destul 
de repede seama că e tipul pe care-l căutam. 

Pip: Aţi mai avut suspecti înainte de Billy? Înainte să fie ucisă Tara? 
Oricine legat de Green Scene? 

Inspectorul Nolan: Ne-au interesat câţiva oameni, dar nu s-a 
întâmplat nimic concret sau important. 

Pip: Presupun că nu ai de gând să-mi zici nişte nume, nu? 

Inspectorul Nolan: Ca să fiu sincer, nici nu mi le amintesc. 

Pip: În regulă! Am vorbit recent cu Harriet Hunter, sora mai mică a 
Juliei, iar ea mi-a povestit nişte întâmplări ciudate de acasă, din 
săptămânile care au precedat moartea Juliei. Nişte porumbei morţi 
aduşi în casă, siluete desenate cu creta în apropierea casei, farse 
telefonice. V-aţi concentrat vreodată asupra acestor lucruri în ancheta 
voastră? Familiile celorlalte victime au raportat incidente 
asemănătoare? 

Inspectorul Nolan: O, da, acum îmi amintesc de porumbeii morţi! 
Sora mai mică ne-a spus atunci despre ei. Am pus întrebări legate de 
asta prietenilor şi familiilor victimelor anterioare, dar nu au auzit 
nimic de genul ăsta. L-am întrebat pe Billy dacă a intrat în contact cu 
victimele înainte să le răpească. Ne-a spus că le-a urmărit, deci ştia 
când erau singure şi aşa mai departe, dar nu a luat legătura cu ele nici 
prin intermediul păsărilor moarte, nici al apelurilor telefonice, nici 
prin alte metode. Deci, din nefericire, nu are legătură cu cazul. Deşi 
face povestea mai convingătoare, trebuie să recunosc. 

Pip: Am înţeles, mulţumesc! Aşadar, să discutăm acum despre 
trofee. Ştii exact ce obiect a luat Ucigaşul BA de la fiecare victimă. 
Ceva personal ce au avut asupra lor când le-a răpit: cercei, o perie şi 
aşa mai departe. Dar nu ai găsit niciodată trofeele în posesia lui Billy, 
nu-i aşa? Nu ţi-a dat de gândit asta? 

Inspectorul Nolan: Nu! Ne-a spus că le-a aruncat. Probabil acum 
sunt toate în vreo groapă de gunoi, undeva prin ţară. Posibil să nu le 
găsim niciodată. 

Pip: Dar ideea unui trofeu nu e să fie păstrat? Ca să îi amintească 
ucigaşului de crima violentă şi să întârzie nevoia de a omorî din nou. 
De ce să le fi aruncat? 

Inspectorul Nolan: Nu a spus, dar este evident, nu-i aşa? Ştia că 
urma să-l prindem după moartea Tarei şi a scăpat de dovezi înainte să 
obţinem un mandat de percheziţionate a casei. Nu cred că a vrut să 
arunce trofeele. 

Pip: Am înţeles. Dar, revenind la Tara, de ce să fi atras astfel Billy 
atenţia asupra lui, înscenând că a găsit cadavrul? Până atunci nu se 
afla pe lista de suspecți, de ce să atragă atenţia asupra lui? De fapt, 
din cauza asta a fost prins. 

Inspectorul Nolan: Asta are legătură cu ceva ce s-a observat în 


multe cazuri asemănătoare. Ucigaşul arată mult interes în propriul 
caz: urmăreşte ştirile, discută cu toţi prietenii şi familia. Nu sunt 
psihiatru, dar cred că e o chestie care ţine de narcisism. Criminalii în 
serie se cred foarte isteţi, şi chiar sub nasul nostru. Iar unii dintre ei 
chiar încearcă să se implice cumva în investigația poliţiei: oferă sfaturi 
despre grupurile de căutare şi altele asemenea. Asta făcea Billy: s-a 
purtat ca un erou şi a găsit-o pe Tara, astfel încât să poată interveni în 
anchetă, probabil ca să afle ce ştiam atunci. 

Pip: Corect! 

Inspectorul Nolan: Ştiu, nu prea are sens pentru noi, oamenii 
normali. Dar este unul dintre lucrurile pe care eram deja pregătiţi să 
le analizăm în ancheta asta. De fapt, este destul de amuzant (râde), 
dar ne gândeam la asta deoarece un poliţist, unul din Thames Valley, 
punea tot felul de întrebări despre caz. Nu era implicat în anchetă; era 
începător şi aparţinea de altă secţie, nu de cea din Wycombe, dar se 
arăta un pic prea interesat de cele petrecute şi de ceea ce făceam, dacă 
ştii la ce mă refer. Era nou şi sunt sigur că era foarte curios, dar cu 
siguranţă a ridicat nişte suspiciuni. Adică înainte să apară Billy. De 
aceea eram oarecum pregătiţi pentru un fel de intruziune din partea 
făptaşului. 

Pip: Serios? De la ce secţie era polițistul? 

Inspectorul Nolan: Cred că de la secţia Amersham. Cazul 
Ucigaşului BA aparţinea de noi, secţia din Wycombe, de vreme ce ne 
aflam oarecum în mijlocul zonelor unde s-au găsit cadavrele şi de 
unde erau femeile. Dar, în mod evident, Julia Hunter era din 
Amersham, deci am colaborat un pic cu băieţii de acolo. Cu unul 
dintre vechii mei colegi pe care cred că îl cunoşti, inspectorul 
Hawkins. Bun om! Dar, da, e o anecdotă amuzantă pentru emisiunea 
ta. Un poliţist începător, şi noi ne-am gândit la ce era mai rău. (Râde.) 

Pip: Polițistul ăsta... se numea Daniel da Silva? 

Inspectorul Nolan: (Tuşeşte.) Ei bine, e clar că nu îţi pot spune 
numele poliţistului. Şi oricum nu ai putea să-l faci public în podcastul 
tău, din cauza legii privind protecţia datelor şi a altor chestii 
asemănătoare. Câte întrebări mai ai? Mă tem că trebuie să plec în 
curând... 

Pip: Dar era Daniel da Silva, nu? 


Douăzeci şi trei 


Fără cap. Porumbelul mort din mâinile ei nu are cap. Însă e prea 
buretos, cedând când degetele îi intră în coastele lui. Asta, pentru că 
în pumn ţinea, de fapt, pătura şifonată, nu o pasăre moartă, iar Pip 
este acum trează. În pat. 

Adormise. Chiar adormise. Era miezul nopţii şi beznă, iar ea 
dormise. 

Atunci, de ce era trează? Aşa se trezea tot timpul, somnul fiind atât 
de superficial, încât aţipea şi se trezea. Dar acum ceva părea diferit. 
Ceva o trezise. 

Un zgomot. 

Era aici. 

Ce anume? 

Pip s-a ridicat, pătura alunecându-i spre talie. 

Un şuierat, dar unul uşor. 

S-a frecat la ochi. 

Un şuierat ca de tren care se deplasa lent o îndemna să adoarmă din 
nou. 

Nu, nu era un tren! 

Pip a mai clipit o dată, camera prinzând formă cu o strălucire 
fantomatică. S-a dat jos din pat şi a simţit aerul rece pe picioarele 
goale. 

Şuieratul se auzea de acolo, de lângă biroul ei. 

Pip s-a oprit şi şi-a concentrat privirea. 

Era imprimanta ei. 

Ceva ieşea din imprimanta fără fir de pe birou, LED-ul clipind din 
panou. 

Bâz-bâz-bâz. 

O bucată de hârtie a ieşit prin partea de jos, imprimată cu cerneală 
neagră, proaspătă. 

Dar... 

Era imposibil. Astăzi nu trimisese nimic la printat. 

Mintea ei înceţoşată de somn nu putea înţelege. Visa încă? 

Nu, visase porumbelul. Asta era real. 

Imprimanta a terminat de printat, scoțând foaia de hârtie cu un 
ultim zăngănit. 

Pip a ezitat. 

Ceva a împins-o înainte. O fantomă din spatele ei. Poate Andie Bell. 

S-a îndreptat spre imprimantă şi s-a întins, ca şi când ar fi luat pe 
cineva de mână sau cineva ar fi apucat-o pe a ei. 

Pagina era imprimată cu susul în jos: nu o putea citi de acolo. 

A apucat-o cu mâna, iar pagina a fluturat ca aripile unui porumbel 


fără cap. 
A întors-o, cuvintele îndreptându-se. 
O parte din ea ştiuse înainte să le citească. O parte din Pip ştiuse. 


Cine o să te caute când tu o să fii cea dispărută? 
P.S. Am învăţat trucul ăsta de la tine, din sezonul 1, episodul 5. 
Eşti pregătită pentru următorul meu truc? 


Pagina era plină de sângele invizibil al lui Stanley, curgând din 
mâinile fantomatice ale lui Pip. Nu, mâinile erau acolo. Dar inima îi 
dispăruse, aruncându-se pe vertebrele coloanei, coagulându-se în 
acidul stomacului ei. 

Nu, nu, nu, nu, nu! 

Cum? 

Pip s-a întors, uitându-se frenetic şi respirând sacadat, studiind toate 
umbrele. Fiecare era Ucigaşul BA înainte să nu fie. Era singură. El nu 
era aici. Dar cum... 

Privirea sălbatică a poposit din nou asupra imprimantei. A 
imprimantei fără fir. Oricine din zonă putea trimite ceva. 

Ceea ce însemna că trebuia să fie prin apropiere. 

Ucigaşul BA. 

Fl era aici. 

În faţa casei sau înăuntru? 

Pip s-a uitat la pagina mototolită din mână. Eşti pregătită pentru 
următorul meu truc? Ce voia să spună cu asta? Care era trucul: să o 
facă să dispară? 

Trebuia să se uite pe fereastră. Era posibil ca Ucigaşul BA să se afle 
acolo, pe alee, stând într-un cerc de păsări moarte şi siluete desenate 
cu creta. 

Pip s-a întors şi... 

Un strigăt metalic a umplut camera. 

Strident. 

Foarte strident. 

Pip şi-a acoperit urechile cu mâinile, scăpând pagina. 

Nu, nu era un strigăt. Nişte chitare scârţâiau prea repede, însoţite de 
un ritm de tobă care zguduia încăperea, sădindu-şi pulsul în podea şi 
urcându-i pe călcâie. 

Apoi s-au auzit ţipetele. Vocile. Profunde şi demonice, strigând în 
spatele ei într-un ritm inuman. 

Pip a strigat şi nu s-a auzit. Era sigură că era acolo, dar vocea îi 
dispăruse, îngropată. 

S-a întors spre locul în care ţipetele erau mai intense, ascultând cu 
mâinile pe urechi. Era biroul ei. De data asta în partea cealaltă. 

LED-ul clipea la ea. 


Difuzoarele. 

Din boxele Bluetooth, muzica death metal trâmbiţa la volum 
maxim, în toiul nopţii. 

Pip a ţipat, înaintând cu greu printre sunete şi împiedicându-se de 
propriile picioare când a căzut în genunchi. 

Nevoită să îşi descopere o ureche, a simţit sunetul ca pe ceva fizic, 
străpungându-i creierul. S-a întins după prelungitorul de sub birou. A 
apucat ştecherul şi l-a scos. 

Linişte. 

Dar nu cu adevărat. 

Un sunet metalic, la fel de strident, în urechile dureroase. 

Şi un strigăt din pragul uşii acum deschise. 

— Pip! 

A ţipat din nou, lipindu-se de birou. 

O siluetă stătea în prag. Prea mare. Cu prea multe membre. 

— Pip? a spus din nou Ucigaşul BA, cu vocea tatălui ei, iar apoi o 
lumină galbenă a inundat camera când acesta a aprins becurile. 

Părinţii ei stăteau în pragul uşii, în pijamale. 

— Ce naiba a fost asta? a întrebat-o tatăl ei, cu ochi mari. 

Nu era doar furios, ci speriat. Îl mai văzuse vreodată Pip 
înspăimântat? 

— Victor! a spus mama ei cu o voce calmă. Ce s-a întâmplat? i s-a 
adresat apoi lui Pip pe un ton mai tăios. 

Alt sunet s-a alăturat fantomei metalice din urechile lui Pip, un mic 
țipăt de pe hol, un hohot de plâns. 

— Josh, dragule! 

Mama lui Pip şi-a deschis braţele şi l-a cuprins când a apărut şi 
băieţelul în pragul uşii. Pieptul micuţ îi tremura. 

— Este în regulă! Ştiu că a fost un şoc puternic! a spus mama şi l-a 
sărutat pe creştetul capului. Eşti bine, scumpule! N-a fost decât un 
zgomot strident. 

— E-eu am c-crezut că era o-omul rău, a spus el, nemaistăpânindu-şi 
lacrimile. 

— Ce dr... Ce naiba a fost asta? a întrebat-o tatăl ei. Cred că i-a 
trezit pe toți vecinii. 

— Eu nu... 

Dar mintea ei nu se concentra să articuleze cuvintele. Alunecase de 
la vecini, la afară la spațiul de aici. Ucigaşul BA se conectase la 
difuzoarele ei prin Bluetooth. Fusese probabil chiar în fața ferestrei lui 
Pip, pe alee. 

Pip s-a ridicat cu greu în picioare, s-a aruncat peste pat şi a tras 
draperiile. 

Luna nu era foarte sus pe cer, razele ei făcând ca arborii, maşinile şi 
bărbatul care alerga de pe aleea lor să capete un straniu contur 


argintiu. 

Pip a înţepenit, o fracțiune de secundă prea mult, iar bărbatul a 
dispărut. 

Ucigaşul BA. 

Haine negre şi un chip din material închis la culoare. 

Purta o mască. 

Stătea chiar în faţa ferestrei sale. 

Aproape. 

Pip ar fi trebuit să plece, să fugă după el. Putea alerga mai repede 
de atât. Fusese nevoită să înveţe să întreacă toate tipurile de monştri. 

— Pip! 

S-a întors. Nu ar fi putut trece de părinţii ei. Îi blocau calea şi deja 
era prea târziu. 

— Explică-ne! i-a cerut mama ei. 

— E-eu, s-a bâlbâit Pip. 

O, era doar un bărbat care o să mă ucidă, nu trebuie să vă faceţi griji. 

— Nu ştiu mai multe decât voi, a spus ea. Şi pe mine m-au trezit. 
Difuzoarele. Nu ştiu ce s-a întâmplat. Probabil s-a conectat telefonul şi 
poate a fost o reclamă pe YouTube sau aşa ceva. Nu ştiu. Nu am făcut- 
o eu. 

Pip nu ştia cum de reuşise să rostească atât de multe cuvinte dintr-o 
suflare. 

— Îmi pare rău! Am scos difuzoarele din priză. Cred că sunt defecte. 
Nu o să se mai întâmple. 

Părinţii i-au mai pus întrebări. Tot mai multe, iar ea nu a ştiut ce să 
le spună. Dar i s-a spus că avea să fie doar vina ei dacă vecinii s-ar fi 
plâns ori dacă Josh ar fi fost indispus a doua zi. 

Bine, era doar vina ei. 

Pip s-a urcat în pat, apoi tata a stins lumina, zicându-i un „te 
iubesc” un pic încordat, iar urechile ei rănite au auzit cum părinţii 
încercau să îl convingă pe Josh să se culce la loc. Nu voia să doarmă 
singur, ci doar cu ei. 

Dar Pip... nu avea să pună geană pe geană. 

Ucigaşul BA fusese aici! Chiar aici! Acum dispăruse în întuneric, iar 
ea era cea de-a şasea lui victimă. 


Douăzeci şi patru 


Ţipetele răsunau încă în mintea ei, inumane şi furioase, captive în 
oasele lui Pip. Bâzâitul unei imprimante fantomă în urechi. Ambele 
luptându-se cu arma din inima ei. Nici măcar tura de alergat nu a 
putut să le alunge sau să o distragă. O alergare atât de intensă, încât 
credea că mai are un pic şi se despică în două, toată violenţa şi 
întunericul dinăuntru revărsându-se pe trotuar. Se tot uitase peste 
umăr după Max Hastings, cu părul pieptănat pe spate şi ochi 
duşmănoşi, dar nici urmă de el. 

Alergatul fusese o idee proastă. Acum, zăcând întinsă pe covorul din 
dormitor, i se părea că nu se poate mişca. Ghemuită în aerul rece. 
Îmbălsămată. Nu dormise deloc. Luase ultimul Xanax aproape imediat 
după ce părinţii plecaseră din camera ei în seara precedentă. Închisese 
ochii, iar timpul trecuse, dar nu i se păruse că dormise, ci că se 
înecase. 

Nu mai avea nicio pastilă. Nimic. Niciun sprijin. 

Asta a făcut-o în sfârşit să se mişte, să se ridice şi să simtă 
transpiraţia rece din betelia colanţilor. S-a clătinat în drum spre birou, 
sub care atârnau ştecherele. Scosese totul din priză. Imprimanta, 
boxele, laptopul, veioza, încărcătorul telefonului. Toate erau nişte 
cabluri inerte. 

A deschis cel de-al doilea sertar, şi-a strecurat mâna înăuntru şi a 
scos telefonul cu cartelă din faţă. Acelaşi pe care îl folosise miercuri ca 
să îi trimită un mesaj lui Luke. Acum era sâmbătă, şi tot nu primise 
veşti de la el. Rămăsese fără pastile. 

A deschis telefonul şi a început să scrie, frustrată de cât de lent era, 
apăsând tasta 4 de trei ori doar ca să ajungă la litera I. 

Am rămas fără. Mai am nevoie, cât mai repede posibil! 

De ce nu-i răspunsese încă Luke? În mod normal, i-ar fi trimis un 
semn până acum. Nu putea da greş şi cu asta, nu pe lângă toate 
celelalte lucruri. În seara asta trebuia să doarmă bine; deja îşi simţea 
creierul funcţionând prea lent, legând cu greu un gând de altul. A pus 
la loc în sertar telefonul cu cartelă şi a tresărit la bâzâitul telefonului 
ei. 

Din nou Ravi. Te-ai întors de la alergat? 

El insistase să vină acasă la ea când îl sunase mai devreme, încă 
ameţită din cauza pastilelor, şi îi povestise despre imprimantă şi boxe. 
Dar Pip îl refuzase. Trebuia să alerge ca să îşi limpezească mintea. Iar 
apoi să discute cu Nat da Silva despre fratele ei. Singură. Ravi cedase 
în cele din urmă, cu condiţia ca ea să-l ţină la curent toată ziua. Şi nu 
era nicio îndoială: Pip rămânea în noaptea asta la el acasă. Şi la cină. 
Fără obiecţii, îi spusese cu o voce serioasă. Pip presupunea că e o idee 


bună, dar dacă Ucigaşul BA ştia cumva? 

Trebuia să le ia pe rând. Seara era departe, la fel şi Ravi. I-a trimis 
un mesaj rapid, scriindu-i: Da, sunt bine. Te iubesc! Acum însă trebuia 
să se concentreze la următoarea temă: conversaţia cu Nat. 

Era primul şi în acelaşi timp ultimul lucru pe care voia să îl facă. Să 
discute cu Nat şi să spună totul cu voce tare ar fi făcut lucrurile să 
pară reale. Hei, Nat, nu crezi că este foarte posibil ca fratele tău să fie un 
criminal în serie? Da, ştiu, mi-am făcut obiceiul să te acuz pe tine şi pe 
membrii familiei tale de crimă. 

Acum ea şi Nat erau apropiate. Parcă ar fi fost rude, chiar dacă 
violenţa şi tragedia erau sursa apropierii lor. Pip o considera pe Nat 
unul dintre puţinii oameni care ar fi căutat-o dacă ar fi dispărut. Să o 
piardă pe Nat ar fi fost mai rău decât să îşi piardă un deget. Dacă 
discuţia asta depăşea prea mult limita şi îşi strica relaţia? 

Dar ce putea să facă? Toate semnele îl indicau pe Daniel da Silva: se 
potrivea profilului, lucrase la Green Scene şi ar fi putut să declanşeze 
alarma în timp ce Jason Bell era la cină, se arătase prea interesat de 
caz ca poliţist, fiind practic unul dintre ei, cineva apropiat de familia 
Bell de care Andie s-ar fi putut teme, cineva care avea motive să o 
urască pe Pip. 

Toate se potriveau. Era calea cea mai simplă. 

Sunet de focuri de armă din pieptul ei. Bătăi rapide care păreau să 
spună BA, BA, BA. 

Pip s-a uitat din nou la telefon. La naiba! Cum de trecuse de ora 
trei? Nu ieşise de sub pătură — ultimul loc sigur —- până la amiază, 
pastilele fiind prea puternice în pieptul ei ca să stea în picioare. Şi 
alergase prea mult. Acum ezita, convingându-se să o facă atunci când 
chiar trebuia să plece. 

Nu avea timp să facă un duş. Şi-a scos puloverul transpirat şi l-a 
înlocuit cu un hanorac gri, închizând fermoarul peste bustieră. Şi-a 
pus sticla cu apă şi cheile în rucsacul deschis şi a scos microfoanele 
USB; conversaţia cu Nat nu trebuia auzită de ceilalţi. Niciodată. Apoi 
şi-a amintit că în seara asta rămânea acasă la Ravi: şi-a luat o pereche 
de chiloţi şi nişte haine pentru a doua zi, aducându-şi periuţa de dinţi 
din baie. Deşi, de fapt, era posibil să se întoarcă mai întâi aici, ca să 
verifice telefonul cu cartelă şi să vadă dacă Luke avea pastile pentru 
ea. Ideea era arzătoare şi ruşinoasă. Pip a tras fermoarul rucsacului şi 
l-a pus pe umăr, luând căştile şi telefonul înainte să iasă din cameră. 

— Mă duc să mă întâlnesc cu Nat! i-a spus mamei când a coborât 
scările, ştergând sângele lui Stanley de pe mâini pe colanţii negri. 
Apoi mă duc la familia Singh la cină şi s-ar putea să rămân acolo, dacă 
îmi dai voie. 

— O! Da, bine! a spus mama ei, oftând când Josh a început să se 
plângă de altceva din living. Totuşi, trebuie să te întorci dimineaţă. I- 


am spus lui Josh că mâine mergem la Legoland. Să îl înveselim puţin. 

— Da, bine! a spus Pip. Pare amuzant. Pa! A ezitat un pic lângă uşa 
de la intrare, apoi a spus: Te iubesc, mamă! 

— O! 

Mama a părut un pic surprinsă şi s-a întors către ea, zâmbind sincer. 

— Şi eu te iubesc, draga mea! Ne vedem dimineaţă. Şi salută-i pe 
Nisha şi Mohan din partea mea! 

— Aşa o să fac! 

Pip a închis uşa de la intrare. Şi-a ridicat privirea la zidul de 
cărămidă de sub fereastra ei, stând exact acolo unde ar fi putut sta el. 
Plouase din nou în dimineaţa asta, deci nu şi-a dat seama, dar erau 
mici semne albe pe zid. Poate fuseseră mereu acolo... sau nu. 

A ezitat lângă maşina ei, iar apoi a trecut pe lângă aceasta. Nu 
trebuia să conducă; probabil nu era sigur. Pastilele îi erau încă în 
sânge, îngreunând-o, iar lumea părea aproape un vis care se desfăşura 
în jurul ei. Suspendat în timp şi spaţiu. 

Şi-a pus căştile când a ieşit de pe alee şi a început să meargă pe 
Martinsend Way. Nici măcar nu voia să asculte ceva; pur şi simplu a 
apăsat butonul de anulare a sunetelor şi a încercat să plutească din 
nou în acel loc liber. Retras. Unde focurile de armă, bâzâitul şi muzica 
tare nu o puteau găsi. 

Pe strada principală, pe lângă Book Cellar şi bibliotecă. Pe lângă 
cafenea şi Cara dinăuntru, care dădea cuiva nişte pahare de plastic la 
pachet -— Pip a citit cuvintele pe buzele celei mai bune prietene a ei: Ai 
grijă, simt fierbinţi! Dar Pip nu se putea opri. Pe lângă Church Street 
din stânga, care cotea spre casa familiei Bell. Dar Andie nu era în casa 
aia, acum era aici, cu Pip. A cotit la dreapta. Pe Chalk Road şi Cross 
Lane. 

Ramurile copacilor fluturau deasupra ei. Întotdeauna păreau să o 
facă aici, de parcă ar fi ştiut ceva ce ea nu ştia. 

A mers până la jumătatea drumului, cu privirea fixată la uşa vopsită 
în albastru. Casa lui Nat. 

Nu voia să o facă. 

Era nevoită să o facă. 

Jocul mortal dintre ea şi Ucigaşul BA o condusese aici, iar Pip era 
cu un pas în urmă. 

S-a oprit pe trotuarul din faţa casei şi şi-a lăsat rucsacul să-i alunece 
spre cot ca să îşi poată pune căştile înăuntru. L-a închis din nou. A 
inspirat şi s-a apropiat de aleea din faţă. 

I-a sunat telefonul. 

În buzunarul hanoracului. Vibrându-i pe şold. 

Pip a vârât repede mâna în buzunar, a bâjbâit după telefon şi s-a 
uitat la ecran. 

Număr ascuns. 


Inima i s-a lipit de spinare. 

El era, ştia asta. 

Ucigaşul BA. 

Iar acum îl prindea. Şah mat! 

Pip a trecut în grabă pe lângă casa lui Nat, telefonul bâzâindu-i încă 
în mâinile făcute căuş. Îndepărtându-se de casa familiei da Silva, l-a 
ridicat şi a apăsat butonul lateral de două ori, ca să redirecţioneze 
apelul spre aplicaţia CallTrapper. 

Telefonul s-a întunecat. 

Un pas. 

Doi. 

Trei. 

Ecranul s-a luminat din nou cu un apel în aşteptare. Doar că de data 
asta nu scria număr ascuns. Un număr de mobil se derula în partea de 
sus a ecranului, demascat. Un număr pe care Pip nu l-a recunoscut, 
dar nu conta. Era o legătură directă cu Ucigaşul BA. Cu Daniel da 
Silva. Dovada concretă. Jocul se terminase. 

Nu trebuia să răspundă; putea pur şi simplu să lase telefonul să 
sune. Dar degetul mare deja se mişca spre butonul verde, apăsându-l, 
în timp ce mobilul se ridica la ureche. 

— Bună, BA! a spus Pip, mergând pe Cross Lane, spre locul unde 
casele se terminau, iar copacii se îndeseau pe drum. 

Ramurile lor nu mai fluturau, ci se legănau la ea. 

— Sau preferi să ţi se zică Strangulatorul din mlaştină? 

În telefon s-a auzit un sunet aspru şi totuşi blând. Nu era vântul. Era 
respiraţia lui. El nu ştia că jocul se terminase, că ea deja câştigase. Că 
acest al treilea şi ultim apel era greşeala lui fatală. 

— Cred că totuşi prefer Ucigaşul BA, a spus Pip. Este mai potrivit, 
mai ales că nu eşti din mlaștină. Eşti de aici, din Little Kilton. 

Pip a mers mai departe, coroana copacilor ascunzând acum de ea 
soarele după-amiezii şi ocrotind un drum cu umbre pâlpâitoare. 

— Mi-a plăcut trucul de aseară. Impresionant de-a dreptul! Şi ştiu că 
ai o întrebare pentru mine: vrei să ştii cine m-ar căuta dacă aş 
dispărea. Dar am şi eu o întrebare pentru tine. 

Pip a făcut o pauză. 

La telefon s-a auzit din nou sunetul respirației. El aştepta. 

— Cine o să te viziteze la închisoare? a întrebat Pip. Pentru că acolo 
o să ajungi. 

La telefon a auzit un sunet gutural, de respiraţie poticnită. 

Apoi trei ţiuituri stridente. 

Tipul închisese. 

Pip s-a holbat la telefon, colţurile gurii aproape întinzându-se într- 
un zâmbet. Îl prinsese. Uşurarea a fost imediată, dislocând greutatea 
îngrozitoare de pe umerii ei şi ancorând-o din nou în lumea reală. O 


viaţă normală. Echipa Ravi şi Pip. Abia aştepta să îi spună. Acum îi 
era accesibilă; trebuia doar să întindă mâna şi să o apuce. Un sunet 
între tuse şi un râset i-a scăpat printre buze. 

A accesat lista Apeluri recente şi s-a uitat din nou la numărul de 
telefon. Era foarte probabil un telefon cu cartelă, având în vedere că 
tipul nu fusese prins, sau poate că nu. Poate era telefonul lui şi poate 
avea să-i răspundă fără să se gândească, să răspundă cu numele lui. 
Sau poate avea o căsuţă vocală care îl putea da de gol. Pip ar fi putut 
să se ducă la Hawkins cu numărul ăsta chiar acum, dar voia mai întâi 
să ştie. Voia să fie cea care îl găsea, să îi afle în sfârşit numele şi să îl 
ştie complet. Daniel da Silva. Ucigaşul BA. Strangulatorul. Ea merita 
asta. Câştigase. 

Şi poate el trebuia să afle cum e să simtă frică şi nesiguranţă. Să-şi 
vadă ecranul luminându-se cu un număr ascuns. Să ezite înainte de a 
răspunde. N-ar fi avut de unde să ştie că era ea. Pip şi-ar fi ascuns 
numărul, exact ca el. 

Mergând încă pe drum, pe sub copacii tot mai deşi, şi lăsând mult în 
urmă casa lui Nat, Pip a copiat şi a transferat numărul de telefon în 
tastatură. Înaintea numărului, a tastat 141, ca să îl ascundă. Degetul ei 
mare a ezitat, plutind o vreme deasupra butonului verde. 

Asta era. Clipa! 

A apăsat butonul! 

A dus din nou telefonul la ureche. 

L-a auzit sunând. 

Dar, stai, nu! Nu era în regulă. 

Pip s-a oprit şi a coborât telefonul. 

Nu doar la telefonul ei îl auzea sunând. 

Îl auzea şi cu cealaltă ureche. Cu ambele. Era aici! 

Ţârâitul strident al apelului se auzea chiar în spatele ei. 

Tot mai tare. 

Nu a avut timp să ţipe. 

Pip a încercat să se întoarcă, să vadă, dar două braţe s-au întins din 
necunoscutul din spatele ei. Au apucat-o. Telefonul încă suna când ea 
l-a scăpat pe al ei. 

O mână i s-a izbit de faţă, acoperindu-i gura şi blocându-i ţipătul. 
Un braţ i-a cuprins gâtul, îndoit la cot, strângându-i-l tot mai puternic. 

Pip s-a zbătut. A încercat să respire. A încercat să îndepărteze braţul 
de la gât şi mâna de pe gură, dar era slăbită, iar mintea i se golea 
încet, încet de gânduri. 

Nu avea aer. Îi stătea în gât. Umbrele se înmulţeau în jurul ei. S-a 
zbătut. Respiră, doar respiră! Nu putea. Simţea explozii în spatele 
ochilor. A încercat din nou şi a simţit cum s-a separat de trup. 
Îndepărtându-se. 

Întunericul o înghiţea. 


Douăzeci şi cinci 

Douăzeci şi şase 


Pip a ieşit din întuneric, deschizând câte un ochi. Un sunet a fost cel 
care a condus-o afară, ceva care s-a lovit lângă urechea ei. 

Aer. Avea aer. Sângele îi ajungea din nou la creier. 

Avea ochii deschişi, dar nu desluşea siluetele din jurul ei. Nu încă. 
Legătura dintre ce vedea şi ce înţelegea nu era clară. Tot ce percepea 
atunci era durerea care-i bubuia în cap, zdrobindu-se de ţeastă. 

Dar putea să respire. 

S-a auzit respirând. Iar apoi nu a mai putut: lumea mormăia şi vuia 
sub ea. Dar Pip cunoştea sunetul. Îl înţelegea. Era un motor care 
pornea. Se afla într-o maşină. Dar stătea întinsă pe spate. 

Alte două clipe au trecut şi, brusc, siluetele din jurul ei au căpătat 
sens, mintea redeschizându-şi porţile. Era într-un spaţiu strâmt şi 
închis; un covor aspru îi atingea obrazul; o pătură înclinată, prinsă 
deasupra ei, bloca lumina. 

Era în portbagajul unei maşini. Da, asta e! i-a spus creierul renăscut. 
Iar ce auzise era capota care se închisese. 

Probabil leşinase câteva secunde. Cel mult o jumătate de minut. 
Individul parcase chiar în spatele ei, pregătit. O târâse. Portbagajul era 
deschis, înghiţind-o înăuntru. 

O, da, ăsta era cel mai important lucru pe care să şi-l amintească, 
mintea ei înțelegând în cele din urmă totul. 

Ucigaşul BA o răpise. 

Era moartă. 

Nu! Era vie şi putea respira, slavă Domnului că putea respira! Dar 
era moartă în toate celelalte sensuri care contau. Era la un pas de 
moarte. 

O moartă încă vie. Doar că nu mergea; nu se putea ridica. 

A cuprins-o panica, iute şi spumegând când a încercat să o exprime, 
când a încercat să ţipe. Dar nu putea. Doar câteva mormăituri s-au 
auzit, nu suficient de tare, încât să fie considerate măcar un țipăt. 
Ceva îi acoperea gura. 

A ridicat mâna ca să vadă ce era... Dar, stai, nu putea face nici asta! 
Avea mâinile legate la spate. Prinse acolo. Lipite. 

A răsucit cât mai mult o mână, a îndoit degetul arătător ca să simtă 
cu ce era legată de încheieturi. 

Bandă adezivă! 

Ar fi trebuit să-şi dea seama. O bucată îi acoperea gura. Nu îşi putea 
depărta picioarele: probabil că era legată şi de glezne, deşi nu vedea 
până acolo, nici măcar dacă-şi înălța capul. 

Ceva nou se destrăma din stomacul ei. Un sentiment vechi şi primar. 
O groază greu de exprimat în cuvinte. Era aici, în spatele ochilor ei, 


sub pielea ei. Prea puternic. De parcă milioane de părţi din ea ar fi 
dispărut şi reapărut imediat. 

Avea să moară. 

Avea să moară, avea să moară, avea să moară. 

Ar fi putut muri şi din cauza senzaţiei ăsteia. Inima îi bătea atât de 
repede, încât nu mai părea o armă, dar nu putea continua aşa. Urma 
să cedeze. Cu siguranţă. 

Pip a încercat din nou să ţipe, forțând cuvântul ajutor prin banda 
adezivă, dar aceasta rezista. Un strigăt disperat în întuneric. 

Totuşi, în toată teroarea aia, mai exista încă o scânteie a propriei 
fiinţe, şi era singura de aici care o putea ajuta. Respiră, doar respiră! a 
încercat să îşi spună. Cum ar fi putut să respire, când era pe cale să 
moară? A inspirat profund pe nas şi a simţit că revine la viaţă, 
adunându-şi forţa, alungând sentimentul prea puternic din 
întunecimea minţii ei. 

Îi trebuia un plan. Pip avea întotdeauna un plan, chiar dacă urma să 
moară. 

Iată cum stăteau lucrurile: era sâmbătă, pe la ora 16, iar Pip era în 
portbagajul maşinii lui, a Ucigaşului BA. Daniel da Silva. O ducea 
acolo unde plănuia să o ucidă. Îi legase mâinile şi picioarele. Astea 
erau datele. Şi mai era ceva: Pip întotdeauna mai avea date. 

Următoarea realitate era deosebit de apăsătoare, chiar dacă venea 
din propria-i minte. Era ceva ce aflase dintr-unul dintre nenumăratele 
podcasturi despre criminalistică, ceva ce nu crezuse vreodată că ar fi 
trebuit să ştie. Vocea din mintea ei a repetat-o clar, fără pauze şi 
panică: dacă o să fii vreodată răpită, trebuie să faci orice ca să eviţi să te 
ducă în cel de-al doilea loc. Odată ce ajungi acolo, şansele de supravieţuire 
scad la mai puţin de unu la sută. 

Pip era dusă către cel de-al doilea loc chiar acum. Îşi ratase şansa, 
acea mică ocazie de supravieţuire din primele câteva secunde. 

Mai puţin de unu la sută. 

Dar, dintr-un motiv oarecare, cifra nu a readus groaza. Pip s-a simţit 
cumva mai calmă. Era o linişte ciudată, ca şi când atribuirea unei cifre 
ar fi făcut totul mai uşor de acceptat. 

Problema nu era că avea să moară, ci că era foarte probabil să 
moară. Era aproape o certitudine, fără vreo fărâmă de speranţă. 

Bine, a şoptit ea. Deci, ce putea face în privinţa asta? 

Nu ajunsese încă în cel de-al doilea loc. 

Mai avea telefonul la ea? Nu! Îl scăpase când o apucase el; îl auzise 
căzând pe drum. Pip a ridicat capul şi a cercetat portbagajul, 
zdruncinându-se când au intrat pe un drum mai desfundat. Aici nu 
mai era nimic în afară de ea. Probabil îi luase rucsacul. Bine... Şi 
acum, ce urma? 

Ar fi trebuit să încerce să vizualizeze traseul pe care îl parcurgeau, 


să reţină virajele făcute de maşină. Fusese luată din capătul îndepărtat 
al Cross Lane, unde copacii se îndeseau. Îl auzise pornind motorul şi 
nu simţise maşina întorcându-se, deci trebuie să fi continuat pe acel 
drum. Dar groaza ascunsese orice altceva cât îşi revenise şi nu fusese 
atentă la drum. Presupunea că trecuseră deja cinci minute de când 
mergeau. Probabil că nici măcar nu mai erau în Little Kilton. Dar Pip 
nu înţelegea cum ar fi putut să o ajute toate astea. 

Bine, deci ce ar fi putut să o ajute? Haide, pune-ţi mintea la 
contribuţie! Trebuia să îşi ţină creierul ocupat, ca să nu caute locul 
întunecat din gândurile ei, unde locuia groaza. În schimb, i-a trecut 
prin cap o altă întrebare. Acea întrebare. 

Cine o să te caute când tu o să fii cea dispărută? 

Acum nu mai avea să afle niciodată răspunsul, pentru că urma să fie 
moartă. Dar, nu, asta nu era bine, şi-a spus ea, întorcându-se într-o 
parte ca să elibereze presiunea de pe braţe. Ştia răspunsul, o 
informaţie profund întipărită în oase şi care avea să existe dincolo de 
moartea ei. Ravi ar fi căutat-o. Mama, tatăl, fratele ei mai mic. Cara, 
care era mai mult o soră decât o prietenă. Naomi Ward. Connor 
Reynolds. Jamie Reynolds, la fel cum îl căutase şi ea. Nat da Silva. 
Chiar şi Becca Bell. 

Pip era foarte norocoasă. De ce nu se gândise niciodată la cât de 
norocoasă era? La toţi aceşti oameni care ţineau la ea, fie că merita, 
fie că nu. 

Acum avea un alt sentiment. Nu de panică. Era ceva mai puţin 
intens, mai apăsător, mai trist, mai lent, dar mult mai dureros. Nu 
avea să-i mai vadă vreodată. Pe niciunul. Zâmbetul strâmb al lui Ravi 
sau râsul lui ridicol, sau vreunul dintre cele o sută de feluri în care îi 
spunea că o iubeşte. Nu avea să-l mai audă strigând-o „sergent”. Nu 
avea să-şi mai vadă familia şi nici prietenii. Pip nu ştiuse că ultimele 
clipe petrecute împreună aveau să fie cele în care-şi lua „rămas-bun” 
de la ei. 

Ochii i s-au umezit, iar lacrimile au curs pe covorul aspru. De ce nu 
se putea afunda acum în pământ, ca să dispară, dar într-un loc unde 
Ucigaşul BA nu o putea găsi? 

Cel puţin îi spusese mamei că o iubeşte înainte să iasă pe uşă. Cel 
puţin mama avea micul moment de care să îşi amintească. Dar tatăl 
ei? Când îi spusese asta ultima dată, sau lui Josh? Oare, odată matur, 
avea Josh să-şi aducă aminte cum arăta ea? Şi Ravi — când îi spusese 
ultima dată că îl iubeşte? Insuficient, niciodată suficient. Dacă el nu 
ştia cu adevărat? Asta l-ar fi distrus. Pip a plâns mai tare, lacrimile 
adunându-se în jurul benzii adezive de pe gură. Să nu se 
învinovăţească singur! El era cel mai bun lucru din viaţa ei, iar acum 
ea avea să fie cel mai rău lucru care i se întâmplase lui. O durere în 
piept pe care nu ar fi uitat-o niciodată. 


Dar avea să o caute. Şi nu avea să o găsească pe ea, ci pe ucigaşul ei 
- Pip era sigură de asta. Ravi ar fi făcut asta pentru ea. Dreptate: un 
cuvânt alunecos, dar de care ei urmau să aibă nevoie, ca toţi să înveţe 
în cele din urmă să meargă mai departe fără ea, să-i aducă flori la 
mormânt o dată pe an. Stai, ce zi era azi? Nici măcar nu ştia ce zi era 
cea în care murea. 

A plâns şi mai mult, până când ultimele părţi raţionale ale fiinţei 
sale au preluat controlul, scoţând-o din disperare. Da, Ravi avea să-i 
găsească ucigaşul, să afle cine era. Dar era o diferenţă între a şti şi a 
putea să dovedească asta. Era o mare diferenţă între aceste două 
lucruri; Pip o aflase pe pielea ei. 

Totuşi, mai putea face ceva. Un plan, ca să îşi ţină mintea ocupată. 
Pip îl putea ajuta să îi găsească ucigaşul, să îl bage la închisoare. 
Trebuia să lase suficiente urme în acest portbagaj. Păr, piele. Orice cu 
ADN-ul ei. Să-i acopere maşina cu ultimele ei urme, ultimul ei semn în 
lume, ca o săgeată îndreptată spre el. 

Da, putea s-o facă! S-a întins şi şi-a frecat capul de covor. Mai tare, 
până a durut-o şi şi-a simţit părul tras de pe scalp. S-a mişcat şi a 
făcut-o din nou. 

Următorul lucru: pielea. Nu se prea putea folosi de porţiunea de 
piele expusă, care nu era foarte mare. Dar avea faţa şi mâinile. Şi-a 
răsucit gâtul, şi-a apăsat obrazul de covor şi l-a răzuit înainte şi 
înapoi. A durut-o şi a plâns, dar a continuat, rănindu-şi osul obrazului. 
Dacă ar fi sângerat, ar fi fost şi mai bine. Să lase sânge în urmă, să îl 
vadă încercând să scape cu asta! Apoi mâinile, cu mişcări stânjenite de 
banda adezivă. Şi-a frecat monturile de covor şi de partea din spate a 
banchetei. 

Ce altceva mai putea face? A încercat să îşi amintească de toate 
cazurile pe care le studiase. Şi-a amintit trei silabe, un cuvânt atât de 
evident încât nu ştia cum de nu se gândise mai întâi la asta. Amprente. 
Poliţia avea deja amprentele ei la dosar, ca să le elimine după moartea 
lui Stanley. Da, asta era! Amprentele răsucite ale degetelor ei ar fi fost 
o plasă lăsată în urmă, care să se strângă tot mai mult în jurul 
Ucigaşului BA până ar fi fost prins. Dar avea nevoie de o suprafaţă 
dură; covorul nu i-ar fi folosit. 

Pip s-a uitat împrejur. Era geamul din spate, dar nu putea ajunge 
acolo din cauza învelitoarei înclinate peste portbagaj. Stai! Marginile 
maşinii de lângă capul şi picioarele ei erau învelite în plastic. Ar fi 
putut să funcţioneze. Pip şi-a apropiat picioarele şi şi-a împins tenişii 
pe covor, ridicându-se şi răsucindu-se până s-a lipit de margine, 
plasticul fiind aproape de mâinile ei legate. 

A folosit pe rând câte o mână. A apăsat de câteva ori plasticul cu 
fiecare deget. În sus şi în jos, oriunde putea ajunge. Degetele mari 
erau cel mai greu de folosit, din cauza benzii adezive, dar a reuşit să le 


folosească măcar vârfurile. Era o amprentă parţială. 

Bine, ce urma? Maşina a părut să-i răspundă, sărind când roţile au 
trecut peste ceva. Alt viraj strâns. De cât timp mergeau? Şi ce faţă ar fi 
făcut Ravi când i s-ar fi spus că ea era moartă? Nu, încetează! Nu voia 
imaginea aia în minte. În ultimele ei ore, voia să şi-l amintească 
zâmbind. 

Îi spusese că era cea mai curajoasă persoană pe care o cunoaşte. 
Acum Pip nu se simţea curajoasă. Deloc. Dar cel puţin în mintea lui 
Ravi exista versiunea aia, cea la care el apela ca să se întrebe: Ce ar 
face Pip acum? Şi Pip a încercat, cu acel Ravi din mintea ei. I s-a 
adresat şi a întrebat: Ce mi-ai spune să fac, dacă ai fi aici cu mine? 

Şi Ravi i-a răspuns. 

Ar fi îndemnat-o să nu renunţe, chiar dacă statisticile şi logica asta 
îi spuneau să facă. La naiba cu acel mai puţin de unu la sută! Tu eşti 
Pippa Fitz-Amobi! Micul meu sergent, Pippus Maximus, şi nu există nimic 
ce nu poţi face! 

Este prea târziu, i-a răspuns ea. 

Ravi i-a spus că nu e prea târziu. Nu ajunsese încă la al doilea loc. 
Mai era timp, iar ea încă mai putea lupta. 

Ridică-te, Pip! Ridică-te! Poţi s-o faci! 

Să se ridice. Putea să o facă. 

Putea. Ravi avea dreptate. Nu ajunsese încă la al doilea loc; era încă 
în maşină. Şi putea folosi maşina asta în avantajul ei. Şansele de a 
supravieţui în caz de accident erau mult mai mari decât cele de a 
supravieţui în al doilea loc. Maşina a părut să îi confirme ideea, roţile 
auzindu-se mai tare pe drumul cu pietriş şi îndemnând-o să acţioneze. 

Să îl facă să lovească maşina. Să supravieţuiască. Ăsta era noul ei 
plan. 

Şi-a îndreptat privirea spre partea de jos a uşii portbagajului. Nu era 
o încuietoare pe care să o poată folosi, ca să deschidă portiera şi să se 
rostogolească afară. Singura cale era prin bancheta din spate şi, de 
acolo, să se arunce spre el, să îl facă să piardă controlul volanului. 

Bun: două opţiuni. Să lovească bancheta din spate cu picioarele, 
destul de puternic încât să o rupă, să o aplece. Sau să treacă peste ea 
şi să ajungă în spaţiul de deasupra tetierelor. Iar ca să facă asta, nu 
trebuia decât să dea la o parte învelitoarea care o acoperea. 

Pip a ales cea de-a doua variantă. Învelitoarea era rigidă — a simţit-o 
cu genunchii —, dar putea fi prinsă în două părţi doar cu un cârlig sau 
un mecanism. Trebuia să îşi reajusteze poziţia, să coboare, iar apoi să 
lovească în sus cu picioarele spre acel colț până se desprindea. 

Maşina a încetinit şi a oprit. 

O oprire prea lungă ca să fie doar un viraj. La naiba! 

Pip a căscat ochii. Şi-a ţinut respiraţia ca să poată auzi. S-a auzit un 
sunet; o portieră deschizându-se. 


Ce făcea el? O lăsa undeva? A aşteptat ca portiera să se trântească, 
dar sunetul următor nu s-a auzit, cel puţin nu pentru câteva secunde. 
Iar apoi l-a auzit: maşina a pornit din nou, lent. Nici pe departe destul 
de rapid ca să fi fost un accident. 

Însă au trecut doar şapte secunde înainte să se oprească din nou. Iar 
de data asta, Pip a auzit frâna de mână trasă. 

Ajunseseră. 

La cel de-al doilea loc. 

Era prea târziu. 

Îmi pare foarte rău! i-a spus Pip acelui Ravi din mintea ei. Şi Te 
iubesc, în caz că el ar fi putut să-i transmită mesajul celui din realitate. 

Portiera maşinii s-a deschis. S-a închis. 

Paşi pe pietriş. 

Groaza a revenit, ieşind din ungherul din mintea ei, unde credea că 
o ascunsese. 

Pip s-a ghemuit, trăgându-şi genunchii la piept. 

A aşteptat. 

Capota portbagajului s-a deschis. 

El stătea chiar acolo. Dar Pip nu-i vedea decât hainele negre, până 
la piept. 

O mână s-a întins, a tras învelitoarea de deasupra ei, iar aceasta s-a 
retras, răsucindu-se pe bancheta din spate. 

Pip s-a uitat la el. 

O siluetă în soarele după-amiezii târzii. 

Un monstru în lumina zilei. 

Pip a clipit, ochii adaptându-se la lumina puternică. 

Nu era un monstru, ci doar un bărbat. Postura lui îi era cunoscută. 

Ucigaşul BA şi-a arătat faţa. I-a arătat licărul din zâmbet. 

Nu era faţa pe care credea că avea să o vadă. 

Era Jason Bell. 


Douăzeci şi şapte 


Jason Bell era Ucigaşul BA. 

Gândul era atât de strident în mintea lui Pip, mai strident decât 
groaza! Dar nu avea timp să se mai gândească la asta. 

Jason s-a aplecat ca să o apuce de cot. Pip s-a ferit, simțind izul 
metalic al transpiraţiei care-i păta partea din faţă a tricoului. A 
încercat să îşi legene picioarele ca să îl lovească, dar probabil Jason îi 
citise gândurile. Acesta s-a apăsat pe genunchii ei, ţintuindu-i 
picioarele. Cu cealaltă mână, a ridicat-o în şezut. 

Pip a ţipat, sunetul fiind înăbuşit de banda adezivă. Cineva trebuia 
să o audă. Cineva trebuia să o poată auzi. 

— Nu te aude nimeni, i-a spus atunci Jason, ca şi când ar fi fost şi el 
acolo, implantat în mintea ei împreună cu Ravi, care acum îi spunea 
să fugă, să alerge, să scape. 

Pip şi-a mişcat picioarele şi s-a împins în monturi. A aterizat în 
picioare pe pietriş şi a încercat să facă un pas, dar gleznele îi erau 
legate prea strâns. S-a împleticit înainte. 

Jason a prins-o şi a îndreptat-o, pietrişul scârţâind în jurul lor. A 
luat-o de un braţ, strângând-o puternic. 

— Ce fată cuminte! a spus el încet şi absent, ca şi când nu ar fi 
văzut-o deloc. Mergi, sau o să fiu nevoit să te car! 

Nu a spus-o tare, nici dur, nu trebuia să o facă. Jason deţinea 
controlul şi o ştia. Despre asta era vorba. 

El a început să meargă, la fel şi ea, cu paşi mici din cauza benzii 
adezive. Era o mişcare lentă, iar Pip a profitat de timp ca să arunce o 
privire şi să studieze împrejurimile. 

Erau copaci. În dreapta şi în spatele ei. În jurul lor era un gard 
metalic înalt, vopsit în verde-închis. În urma lor era o poartă pe care 
Jason probabil o deschisese după ce coborâse din maşină. Aceasta era 
încă deschisă larg acum. Tachinând-o. 

Jason o conducea spre o clădire cu aspect industrial — cu pereţi de 
tablă —, dar în stânga se afla una din cărămidă. Stai! Pip cunoştea 
locul. Era sigură de asta. A studiat din nou totul: gardul înalt, metalic 
şi verde, copacii, clădirile. Iar dacă nici astea nu erau nişte indicii 
destule de clare, cele cinci dube parcate, cu sigla pe portiere, erau. Pip 
mai fusese aici. Nu, nu fusese. Nu cu adevărat. Doar ca o fantomă, 
mergând pe drum pe ecranul calculatorului. 

Erau la Green Scene Ltd. 

Complexul de lângă un mic drum de ţară din mijlocul pustiului din 
Knotty Green. Jason avea dreptate; nimeni nu ar fi auzit-o ţipând. 

Asta nu a împiedicat-o să încerce, când au ajuns la uşa metalică din 
partea laterală a clădirii. 


Jason a zâmbit, dezgolindu-şi din nou dinţii. 

— Nu mai face asta! i-a zis, bâjbâind în buzunarul din faţă, de unde 
a scos ceva ascuţit şi strălucitor. 

Era un inel cu chei de diferite forme şi mărimi. A căutat printre ele 
şi a ales una lungă şi subţire, cu dinţi zimţaţi. 

A mormăit în sinea lui, îndreptând cheia spre încuietoarea mare şi 
argintie din mijlocul uşii. Şi-a relaxat puţin celălalt braţ, cel care o 
ţinea pe loc. 

Pip a profitat de ocazie. 

Şi-a izbit braţul de al lui şi a scăpat din strânsoare. 

Libertate. Era liberă! 

Dar nu a ajuns departe. 

Nu a putut face nici măcar un pas înainte ca forţa mâinii lui să o 
tragă înapoi, ţinându-i ca o lesă braţele legate la spate. 

— Este inutil, a spus Jason, îndreptându-şi atenţia înapoi la 
încuietoare. 

Nu părea furios; colţurile gurii păreau să indice că era mai mult 
amuzat. 

— Ştii la fel ca mine că e inutil. 

Pip ştia. Mai puţin de unu la sută. 

Uşa s-a descuiat cu sunetul zăngănitului metalic, iar Jason a împins- 
o înainte. S-a auzit scârţâit de balamale. 

— Haide! 

A târât-o pe Pip peste prag. Înăuntru era întuneric, plin de umbre 
înalte şi subţiri, şi doar o fereastră mică, la înălţime, spre dreapta, 
blocând mare parte din lumina soarelui. Jason a părut să îi ghicească 
din nou gândurile, apăsând un buton din zid. Luminile industriale s-au 
aprins cu un bâzâit lent. Camera era lungă, îngustă şi friguroasă. Părea 
un fel de depozit: rafturi înalte, metalice, cu mese mici în partea de 
jos. Pip le-a privit în treacăt, zărind diverse tipuri de ierbicide şi 
îngrăşăminte. Pe sub rafturi, în podeaua de beton, pe toată lungimea 
camerei, erau săpate două canale. 

Jason a tras-o de braţe, călcâiele tenişilor târându-se pe pământ. 

I-a dat drumul. 

Pip a aterizat dur pe beton, chiar în faţa rafturilor din dreapta. S-a 
chinuit să stea în şezut, privindu-l când s-a înălţat deasupra ei. Respira 
pe nas prea zgomotos şi repede, sunetul reformându-se în mintea ei în 
BA, BA, BA. 

Şi, iată-l! De fapt, era ciudat că semăna cu un bărbat. Fusese mult 
mai masiv în coşmarurile ei. 

Jason a zâmbit atunci în sinea lui, ceva amuzant făcându-l să clatine 
din cap. 

A ridicat un deget la ea, păşind spre un indicator pe care scria 
Atenţie! Chimicale toxice. 


— Alarma aia, a spus Jason, înăbuşindu-şi râsetul. Alarma aia de 
care erai atât de interesată? Bărbatul a făcut o pauză, apoi a 
continuat: Tara Yates a declanşat-o. Da, a adăugat el, studiindu-i 
privirea. Ai înţeles greşit asta, nu-i aşa? Tara a declanşat-o. Era legată 
aici, chiar în camera asta. 

Jason s-a uitat prin depozit, umplându-l cu amintiri întunecate pe 
care Pip nu le vedea. 

— Aici au fost toate. Aici au murit. Dar Tara a reuşit cumva să scape 
de banda adezivă de la încheieturile mâinilor când am lăsat-o singură. 
Se mişca pe aici şi a declanşat alarma. Am uitat să o dezactivez cum 
trebuie, ştii? 

Chipul i s-a ridat din nou, ca şi când s-ar fi gândit doar la o mică 
greşeală, una de care ar fi putut să râdă, ignorând-o. Lui Pip i s-a 
ridicat părul pe ceafă, privindu-l. 

— Totul s-a terminat cu bine. Am ajuns la timp la ea, a spus el. Am 
fost nevoit să mă grăbesc cu restul ca să mă întorc la cină, dar totul s- 
a terminat bine. 

Bine. Cuvântul pe care îl folosea şi Pip. Un cuvânt sec, în spatele 
căruia se ascundeau tot soiul de lucruri întunecate. 

Pip a încercat să vorbească. Nici măcar nu ştia ce voia să spună, 
doar că voia să încerce, înainte să fie prea târziu. Nu putea trece de 
bandă, dar cuvântul nerostit era de ajuns, amintindu-i că e încă aici. şi 
Ravi e aici, i-a spus el cu blândeţe. Avea să rămână cu ea până la 
sfârşit. 

— Ce-ai spus? a întrebat Jason, păşind încă de colo, colo. O, nu! Nu 
trebuie să te îngrijorezi. Am învăţat din ultima mea greşeală. Alarma 
de securitate este cu siguranță dezactivată. Şi camerele de 
supraveghere, atât înăuntru, cât şi afară. Toate sunt închise, deci acum 
nu ai de ce să îţi faci griji. 

Pip a scos un sunet gutural. 

— Sunt închise cât am eu nevoie să fie. Toată noaptea. Tot 
weekendul, a spus el. Şi până luni dimineaţă nu o să vină nimeni aici, 
deci nu trebuie să îţi faci griji nici pentru asta. Suntem doar noi doi. 
O, dar să mă uit puţin pe aici! 

Jason s-a apropiat de ea. Pip s-a retras spre rafturi. El a 
îngenuncheat lângă tânără şi a studiat banda înfăşurată în jurul 
încheieturilor de la mâini şi glezne. 

A ţâţâit în sinea lui, verificând legăturile. 

— Nu, nu e suficient. Sunt mult prea largi. M-am cam grăbit să te 
bag în maşină. O să trebuiască să le refac, a spus, bătând-o uşor pe 
umăr. Nu vrem să procedezi ca Tara, nu-i aşa? 

Pip a pufnit, înecându-se cu mirosul transpiraţiei lui. Era prea 
aproape! 

Jason s-a îndreptat, mormăind când s-a sprijinit pe genunchi. A 


trecut pe lângă ea, de-a lungul rafturilor. Pip a întors capul ca să îl 
urmărească cu privirea, dar el deja reapăruse, cu altceva în mâini. 

O rolă de bandă adezivă gri. 

— Gata! a spus, aplecându-se din nou în genunchi şi trăgând 
capătul rolei. 

Pip nu vedea ce făcea el în spate, dar i-a atins degetele, şi un fior i-a 
traversat şira spinării. Un fior dezgustător şi rece. A crezut că i se face 
greață, iar dacă i se făcea, avea să se înece, la fel cum murise Andie 
Bell. 

Şi-a amintit de Andie, fantoma ei stând alături şi ţinând-o de mână 
pe Pip. Biata Andie! Ştiuse ce era tatăl ei. Revenea în fiecare zi într-o 
casă unde locuia un monstru. Murise încercând să scape de el, să îşi 
protejeze sora de el. Şi ăla a fost momentul în care două amintiri 
separate au apărut ca nişte purici în mintea lui Pip. Fuzionând, ca să 
devină una. O perie de păr. Dar nu una oarecare. Peria de păr 
purpurie de pe biroul lui Andie — cea din colţul fotografiilor făcute de 
Pip şi Ravi — îi aparținuse Melissei Denny, cea de-a doua victimă a lui 
Jason. Trofeul pe care îl luase de la ea, ca să-i retrăiască moartea. O 
dăruise fiicei lui adolescente: probabil simţea un fior întunecat 
văzând-o cum o folosea. Ticălos nenorocit! 

Gândul a pierit acolo, când o durere i-a străbătut încheieturile 
mâinii. Jason trăsese banda, smulgând şi părul, şi pielea. Era din nou 
liberă. Nelegată. Trebuia să lupte. Să îi atace gâtul. Să îi înfigă 
unghiile în ochi. Pip a mormăit şi a încercat, dar strânsoarea lui era 
prea puternică. 

— Ce ţi-am spus? a rostit încet Jason, ţinând-o de braţele agitate. 

I le-a ridicat incomod de sus la spate şi le-a tras înapoi, apăsându-i 
încheieturile de stâlpul de metal al raftului. 

Banda adezivă era lipicioasă şi rece când i-a înfăşurat încheieturile, 
legându-le de bara metalică. 

Pip s-a concentrat, încercând să împingă mâinile cât mai departe 
una de cealaltă, astfel încât banda să nu fie prea strânsă. Dar Jason i le 
ținea nemişcate, trecând încă o dată banda peste ele. Şi încă o dată. Şi 
încă o dată. 

— Poftim! a spus el, încercând să-i scuture încheieturile, dar ele nu 
se clinteau. Frumos şi sigur! Nu o să pleci nicăieri, nu-i aşa? 

Banda de pe gură i-a mai înăbuşit un țipăt. 

— Da, ajung şi acolo, nu-ţi face griji! a adăugat Jason, mişcându-se 
spre picioarele ei. Întotdeauna îţi faci griji. Întotdeauna mă sâcâi, la 
fel ca toate celelalte. Eşti prea zgomotoasă! 

Jason a îngenuncheat pe picioarele ei ca să i le ţintuiască, iar apoi a 
înfăşurat altă bandă adezivă în jurul gleznelor, peste prima. Mai strâns 
de data asta, trecând-o de două ori. 

— E suficient. 


S-a întors apoi ca să se uite la ea. A mijit ochii. 

— În mod normal, ţi-aş da o şansă să vorbeşti acum. Să îţi ceri scuze 
înainte să... 

Bărbatul s-a oprit, coborându-şi privirea la rola de bandă adezivă şi 
trecându-şi degetul peste marginea ei. Pe urmă s-a aplecat şi s-a întins 
spre faţa ei. 

— Nu mă face să regret! i-a zis şi i-a tras brusc banda de pe obraji, 
dezlipindu-i-o de pe gură. 

Pip a inspirat, iar aerul i-a părut diferit. Mai mult spaţiu, mai puţină 
groază. 

Acum putea să ţipe, dacă voia. Putea să strige după ajutor. Dar ce 
rost ar fi avut? Nu o auzea nimeni şi nu venea niciun ajutor. Erau doar 
ei doi. 

O parte din ea voia să se uite la el şi să îl întrebe „De ce?”, dar Pip 
ştia că nu exista niciun motiv. Jason nu era Elliot Ward, Becca sau 
Charlie Green, cei pe care motivele personale îi scoseseră din întuneric 
şi-i împinseseră în acel spaţiu gri şi confuz. Acel spaţiu uman al 
bunelor intenţii sau al alegerilor nefericite, sau al greşelilor, sau al 
întâmplărilor. Pip citise profilul criminalistic, iar asta îi spusese tot ce 
trebuia să ştie. Ucigaşul BA nu avea o zonă gri şi niciun motiv; exact 
de asta i se păruse înainte atât de corect. Cazul perfect ca să se salveze 
pe sine. Acum nu avea să mai salveze pe nimeni, mai ales pe ea. 
Pierduse, urma să moară şi nu exista niciun motiv, nu pentru Jason 
Bell. Doar un „de ce nu?” Pip şi cele cinci de dinaintea ei erau cumva 
intolerabile pentru el. Asta era tot. Pentru el nu era o crimă, ci o 
exterminare. Pip nu ar fi aflat prea multe dacă l-ar fi luat la întrebări. 

O altă parte din ea, acea parte mai ţepoasă, unde hiberna furia, voia 
să-i strige să se ducă naibii şi să continue să strige până ar fi fost forţat 
să o ucidă pe loc. 

Nimic din ce putea spune nu avea să-l împiedice sau să-l rănească. 
Nimic. Doar dacă... 

— Ştia cine eşti, a spus Pip, cu vocea răguşită. Andie. Ştia că eşti 
Ucigaşul BA. Te-a văzut cu Julia şi a înţeles totul. 

Pip a urmărit cum a apărut un nou rid în jurul ochilor lui Jason, 
apoi o zvâcnire a gurii. 

— Da, şi-a dat seama că eşti criminalul. Cu câteva luni înainte să 
moară. De fapt, de asta a murit. Încerca să fugă de tine. 

Pip a mai luat o gură de aer. 

— Chiar înainte să afle cine eşti, cred că ştia că e ceva în neregulă 
cu tine. De aceea nu aducea niciodată pe nimeni acasă. A economisit 
bani timp de un an ca să scape, să poată locui în altă parte, departe de 
tine. Voia să aştepte ca Becca să termine şcoala, iar apoi să se întoarcă 
după ea, ca să o ia. Şi odată ajunse undeva unde nu le puteai găsi, 
Andie voia să te denunte la poliţie. Ăsta era planul ei. Te ura foarte 


mult. La fel şi Becca. Nu cred că ea ştie cu adevărat cine eşti, dar te 
urăşte. Am înţeles asta: de aceea a ales să meargă la închisoare. Ca să 
stea departe de tine. 

Pip l-a atacat cu vorbele, vocea ei ascunzând şase gloanţe care ar fi 
lăsat găuri mari în el. A mijit ochii ca să îl spintece cu privirea. Dar 
Jason nu a căzut. A rămas acolo, cu o expresie ciudată pe chip, 
mişcându-şi ochii dintr-o parte în alta cât a analizat ce tocmai auzise. 

A oftat. 

— Ei bine, a spus el, cu afectare şi tristeţe în voce, Andie nu ar fi 
trebuit să facă asta. S-a băgat în treburile mele şi nu trebuia să o facă. 
Aşadar, acum ştim amândoi de ce a murit. Pentru că nu m-a ascultat, 
a accentuat Jason şi şi-a atins capul într-o parte, lângă ureche, cumva 
prea tare. Toată viaţa ei am încercat să o învăţ, dar nu m-a ascultat. 
Exact ca Phillipa, Melissa, Bethany, Julia şi Tara. Toate sunteţi aşa de 
gălăgioase! Vorbiţi când nu trebuie. Nu aşa trebuia să fie. Trebuia să 
mă ascultați! Atâta tot! Să ascultați şi să faceţi ce vi se spune. De ce 
este atât de greu? 

Agitat, bărbatul a început să se joace cu capătul benzii adezive. 

— Andie, i-a spus el numele cu voce tare, dar mai mult pentru sine. 
Ştii ceva? Chiar am renunţat la toate pentru ea. Am fost nevoit să o 
fac, după ce a dispărut. Poliţia era prea aproape, era mult prea riscant! 
Terminasem. Am găsit pe cineva care să mă asculte. Aş fi renunţat. 

Jason a început să râdă misterios şi încet, arătând spre Pip cu rola 
de bandă adezivă. 

— Apoi ai apărut tu, nu-i aşa? Şi ai fost prea gălăgioasă! Prea 
gălăgioasă! Te-ai băgat în treburile altora. În treburile mele. Mi-am 
pierdut cea de-a doua soţie, singura femeie care mă asculta, deoarece 
te-a ascultat, în schimb, pe tine. Tu ai fost un test, doar pentru mine, 
şi am ştiut că nu trebuie să-l pic. Ultima mea victimă. Eşti prea 
gălăgioasă ca să te las în pace. Să fii văzută, nu auzită, tatăl tău nu te- 
a învăţat asta? a zis el şi a scrâşnit din dinţi. Şi iată-te, încercând să te 
bagi din nou cu ultimele tale cuvinte, povestindu-mi despre Andie. 
Ştii, asta nu mă răneşte. Nu mă poţi răni! Îmi dovedeşte doar că am 
avut dreptate. În legătură cu ea. Şi cu Becca. Şi cu voi toate. Ceva este 
foarte în neregulă cu voi. Periculos! 

Pip nu putea vorbi. Nu ştia cum să o facă. Îl privea în schimb pe 
acest bărbat care se plimba de colo, colo prin faţa ei, delirând,; îi sărea 
scuipat din gură, iar venele i se umflaseră pe gâtul înroşit. 

— O! a exclamat el şi s-a apropiat brusc, mărind ochii de încântare 
şi afişând un zâmbet răutăcios. Dar am ceva care o să te rănească. Ha! 

Jason a bătut zgomotos din palme, iar Pip a tresărit, lovindu-se cu 
capul de raftul de metal. 

— Da, o ultimă lecţie înainte să pleci. Iar acum o să înţelegi cât de 
perfect a fost totul, cât de bine s-a potrivit... Cum trebuia 


dintotdeauna să se termine aşa. Şi o să-mi amintesc mereu expresia ta. 

Pip şi-a ridicat confuză privirea la el. Ce lecţie? Despre ce vorbea? 

— Se întâmpla anul trecut, a început Jason, uitându-se în ochii ei. 
Cred că aproape de sfârşitul lunii octombrie. Becca iar nu mă asculta. 
Nu îmi răspundea şi nici nu îmi trimitea mesaje. Aşadar, am trecut 
într-o după-amiază pe acasă pe la mine, deşi atunci locuiam cu cealaltă 
soţie, cea care mă asculta. Am adus prânzul pentru Becca şi Dawn. Şi 
mi-au mulţumit? Dawn a făcut-o, ea a fost întotdeauna slabă. Dar 
Becca se purta ciudat. Distant. Am discutat din nou în timpul mesei 
despre ascultare, dar mi-am dat seama că îmi ascundea ceva. 

Jason s-a oprit o clipă şi şi-a lins buzele uscate. 

— În concluzie, când am plecat, nu am făcut-o cu adevărat; am 
rămas în maşina parcată pe stradă şi am supravegheat casa. Şi, ce să 
vezi, la nu mai mult de zece minute, Becca iese din casă cu un câine în 
lesă. Micul ei secret. Nu le-am spus că au voie să ţină un câine. Nu m- 
au întrebat niciodată. Nu locuiam acolo, dar tot trebuiau să mă 
asculte. Aşa că am coborât din maşină şi am urmărit-o pe Becca în 
pădure când şi-a plimbat noul câine. 

Lui Pip i-a sărit inima, căzând de-a lungul coastelor şi aterizându-i 
în stomac. Nu, nu, nu! Nu asta! Te rog, nu spune ce cred eu că ai de zis! 

Jason a rânjit, văzând expresia de pe chipul ei şi bucurându-se de 
fiecare clipă. 

— Era un labrador auriu. 

— Nu! a spus încet Pip, simțind fizic durerea din piept. 

— Am urmărit-o pe Becca plimbând câinele, a continuat el. L-a lăsat 
liber, l-a mângâiat şi apoi i-a zis „Du-te acasă”, ceea ce bineînţeles că 
atunci mi s-a părut ciudat. Mi-a dovedit şi mai mult că Becca nu 
merită un câine, dacă nu îşi asumă răspunderea pentru el. Apoi a 
început să arunce bețe spre el, iar câinele i le-a tot adus înapoi. După 
aia a aruncat unul cât mai departe, printre copaci, iar când câinele a 
alergat după el, Becca a fugit. Înapoi spre casă. Câinele nu a găsit-o. 
Era confuz. Deci, bineînţeles, mi-am dat seama că Becca nu era 
pregătită să aibă un câine, deoarece nu m-a întrebat niciodată, 
deoarece nu mă ascultă. Aşa că m-am apropiat de patruped. Era unul 
foarte prietenos. 

— Nu! a repetat Pip, de data asta mai tare, încercând să tragă de 
legături. 

— Becca nu era pregătită şi nu m-a ascultat. Trebuia să îşi înveţe 
lecţia, a zâmbit Jason, hrănindu-se cu disperarea de pe chipul lui Pip. 
Deci, am dus câinele ăsta prietenos la râu. 

— Nu! a strigat Pip. 

— Ba da! a râs el, la fel de tare. Ţi-am înecat câinele. Desigur, 
atunci nu ştiam că este al tău. Am făcut-o ca să îmi pedepsesc fiica. Iar 
apoi ţi-ai publicat podcastul, care mi-a făcut tot felul de probleme, dar 


ai vorbit despre câinele tău — Barney, nu-i aşa? Ai crezut că a fost doar 
un accident şi nu ai învinovăţit-o pe Becca pentru ce s-a întâmplat. Ei 
bine, a bătut el din nou din palme, nu a fost un accident. Eu ţi-am ucis 
câinele, Pip! Vezi, destinul acţionează în moduri misterioase, nu-i aşa? 
Legându-ne pe toţi, chiar de atunci. lar acum eşti aici. 

Pip a clipit, şi toată culoarea s-a scurs din Jason şi din cameră, 
înlocuită de roşu. Roşu de furie. Roşu violent. Roşu din spatele ochilor 
ei. Roşu ca sângele de pe mâinile ei. Roşu ca înaintea morţii. 

Ea a tipat la el, scoțând un urlet nesfârşit, disperat, visceral. 

— Du-te naibii! a ţipat furioasă, lacrimi fierbinţi căzându-i în gura 
deschisă. Du-te naibii! Du-te naibii! 

— Am ajuns acolo, nu-i aşa? a spus Jason, schimbându-și expresia şi 
mijind ochii. 

— Du-te naibii! 

Pieptul lui Pip tremura din cauza furiei. 

— Bine, atunci! 

Jason s-a îndreptat spre ea şi a rupt o bucată lungă de bandă 
adezivă din rolă. 

Pip şi-a tras picioarele legate la piept şi le-a împins către el, ca să-l 
lovească. 

Jason s-a ferit cu uşurinţă. A îngenuncheat lângă ea încet şi sigur. 

— Niciodată nu asculţi! a spus bărbatul, întinzându-se spre faţa ei. 

Pip a încercat să se îndepărteze, trăgând atât de puternic, încât a 
crezut că avea să-şi lase mâinile în urmă, legate de rafturi în timp ce 
se elibera. Jason a pus o mână pe fruntea ei, ţintuind-o de stâlpul 
metalic. 

Pip s-a ridicat, încercând să-l lovească tare cu picioarele. A încercat 
să scuture din cap. 

Jason a lipit banda de urechea ei dreaptă. A trecut-o peste cap, 
coborând şi apăsând-o pe cealaltă ureche, lipindu-i-o sub bărbie. 

Altă bandă. 

— Du-te naibii! 

Jason a schimbat unghiul, înfăşurându-i-o orizontal pe bărbie, în 
jurul cefei, şi lipind-o de păr. 

— Nu te mai mişca! i-a spus frustrat. Mă încurci. 

Apoi bărbatul i-a trecut banda peste bărbie încă o dată, prinzând şi 
buza de jos. 

— Niciodată nu asculţi! a zis Jason, mijind concentrat ochii. Acum 
poţi să nu mai asculţi. Sau să vorbeşti. Sau să te uiţi la mine. Nu 
meriţi să o faci. 

Banda adezivă răsucită i-a lipit buzele, luându-i din nou ţipetele. 
Mai sus, sub nasul ei. 

Jason i-a înfăşurat din nou banda în jurul capului, mişcând-o în sus 
ca să îi lase libere ambele nări. Ea a respirat panicată. Banda i s-a tot 


rotit pe nas, spre partea de jos a ochilor. 

Jason a mişcat-o din nou, trăgând rola de bandă în sus, ca să îi 
acopere creştetul capului. De jur-împrejur. Coborând spre frunte. În 
jos şi împrejur. 

Bandă peste sprâncene, lipindu-le. 

Înfăşurându-i din nou ceafa. 

Şi mai rămăsese un singur lucru. 

O ultimă fâşie din faţa ei. 

Pip l-a privit făcând-o. L-a privit când i-a luat vederea, când i-a luat 
restul feţei, închizându-i ochii în ultima clipă, înainte să lipească 
banda peste ei. 

Jason i-a îndepărtat presiunea de pe cap, iar ea s-a putut mişca din 
nou, dar fără să vadă. 

S-a auzit un sunet. Greutatea degetelor lui pe tâmpla ei când a lipit 
capătul. 

Era completă. Masca ei mortuară. 

Nu mai avea chip. 

Era întuneric. 

Linişte. 

Dispăruse. 


Douăzeci şi opt 


Fără chip. În întuneric. În linişte. Prea multă linişte. Pip nu mai 
auzea şuieratul respirației lui Jason şi nici nu mai simţea mirosul 
metalic al transpiraţiei lui când a inspirat sacadat pe nas. Probabil se 
îndepărtase de ea. 

Pip a încetat să mai respire, ascultând încăperea cu urechile 
acoperite, pipăind betonul din jurul ei cu picioarele îndoite. Departe 
de ea, a auzit paşi care se întorceau spre uşa prin care o târâse el. 

A ascultat. 

A auzit zăngănitul metalic al unei uşi deschise. Un scârţâit al 
balamalelor vechi. Alţi paşi, strivind pietrişul de afară. Alt scârţâit al 
balamalelor şi uşa închizându-se cu un ţăcănit. Timp de câteva clipe a 
fost linişte, apoi a auzit un sunet mult mai slab: o cheie care zgâria o 
încuietoare. Încă o bufnitură. 

Oare tocmai plecase? Plecase, nu-i aşa? 

Pip s-a căznit să îşi dea seama ce se întâmplă, ascultând sunetele 
slabe ale încălțărilor pe pietriş. Un sunet cunoscut: o portieră trântită. 
Hârâitul unui motor şi roţile îndepărtându-se de ea. 

Jason pleca. Îşi lua tălpăşiţa. 

O lăsase aici, încuiată înăuntru, iar el pleca. Ucigaşul BA dispărea. 

A adulmecat aerul. Stai! Poate nu era plecat. Poate era un fel de test 
şi se afla încă în cameră cu ea, urmărind-o. Ţinându-şi respiraţia ca să 
nu îl poată auzi. Aşteptând-o să facă o mişcare greşită. Ascunzându-se 
în întunericul de sub pleoapele ei închise şi lipite cu bandă. 

Pip a scos un sunet gutural, încercându-şi ipoteza. Vocea i-a vibrat 
pe banda adezivă, gâdilindu-i buzele. A mormăit din nou, mai tare, 
încercând să înţeleagă întunericul de nepătruns din jurul ei. Dar nu 
putea să o facă. Era neajutorată aici, legată de raftul înalt şi metalic, şi 
cu fața înfăşurată în bandă, dispărută. Poate Jason mai era în încăpere 
cu ea, nu putea exclude posibilitatea asta. Dar auzise maşina, nu-i aşa? 
Nu putea fi altcineva decât Jason. Şi o altă amintire i s-a desprins din 
creierul distrus. Cuvintele imprimate ale unei transcrieri. Inspectorul 
Nolan îl întrebase pe Billy Karras de ce îşi lăsase victimele singure o 
perioadă, fapt dovedit de uzura legăturilor cu bandă adezivă. Ucigaşul 
BA chiar pleca. Asta făcea parte din rutina lui, din modul în care 
acţiona. Jason plecase. Dar urma să se întoarcă şi atunci Pip avea să 
moară. 

În regulă! Pip stabilise că e singură, dar nu putea zăbovi în acea 
uşurare momentană. Trebuia să treacă la următoarea problemă. 
Groaza nu era imobilizată, aşa cum era ea, în vreun ungher al minţii. 
Era peste tot: în ochii şi urechile ei lipite cu bandă, în fiecare bătaie a 
inimii suprasolicitate, în pielea rănită a încheieturilor şi aplecarea 


incomodă a umerilor. În stomacul şi în sufletul ei. Era pură şi 
viscerală; o frică pe care nu o mai cunoscuse vreodată. Inevitabilă. 
Trecerea dintre viaţă şi moarte. 

Respira sacadat, prea sacadat şi rapid, şi era cuprinsă de panică. O, 
la naiba! I se înfunda nasul — o simţea cu fiecare respiraţie mai 
fornăitoare decât cea de dinainte. Nu ar fi trebuit să plângă, nu ar fi 
trebuit să plângă! Aerul pătrundea cu greu, hârâind prin cele două 
nări tot mai strâmte. Curând aveau să se lipească de tot, iar ea să 
moară. Aşa s-ar fi terminat totul. O moartă încă vie. O moartă care nu 
respira. Măcar aşa Ucigaşul BA nu ar fi avut şansa să o ucidă, cel puţin 
nu cum voia, cu o funie albastră în jurul gâtului. Poate era mai bine 
aşa, ceva care scăpa de sub controlul lui şi se apropia de al ei. Dar, o, 
Dumnezeule, nu voia să moară! Pip a respirat forţat, simțindu-se 
ameţită, deşi nu mai avea cap, ci doar două nări din ce în ce mai mici. 

Un nou refren i-a răsărit în minte. O să mor! O să mor! O să mor! 

— Bună, sergent! 

Ravi revenise în gândurile ei, şoptindu-i la urechea lipită cu bandă. 

— O să mor, i-a spus ea. 

— Nu cred, i-a răspuns el, iar Pip ştia că o spune schiţând un 
zâmbet, cu o gropiţă într-un obraz. Doar respiră! Mai lent de atât, te 
rog! 

— Dar, uite! 

Pip i-a arătat ce o ţintuia pe loc: gleznele şi mâinile legate de stâlpul 
rece de metal, masca din jurul feţei. 

Ravi ştia deja toate astea, fusese prezent. 

— Rămân cu tine până la sfârşit! i-a promis el, iar Pip voia să 
plângă din nou, dar nu putea; era forţată să ţină ochii închişi. Nu o să 
fii singură, Pip! 

— Cuvintele tale mă ajută, i-a zis ea. 

— De asta sunt aici! Întotdeauna voi fi. Echipa Ravi şi Pip. 

În mintea ei, l-a văzut zâmbind. 

— Şi am făcut o echipă bună, nu-i aşa? 

— Tu ai făcut din noi o echipă grozavă, a spus ea. 

— Şi tu. 

Ravi a luat-o de mâna legată la spate. 

— Bineînţeles, eu am venit cu toată frumuseţea diavolească, a râs 
Ravi la propria glumă sau a ei, a presupus ea. Dar tu ai fost 
dintotdeauna cea curajoasă. Enervant de meticuloasă. Hotărâtă până 
la nesăbuinţă. Mereu aveai un plan, indiferent ce se întâmpla. 

— Nu am plănuit asta, a zis Pip. Am pierdut! 

— Este în regulă, sergent! a liniştit-o el şi i-a strâns mâna, degetele 
ei începând să amorţească din cauza unghiului incomod. N-ai nevoie 
decât de un nou plan. La asta te pricepi. Nu o să mori aici. Jason a 
plecat, iar acum ai timp. Foloseşte-l! Născoceşte un plan! Nu ţi-ar 


plăcea să mă revezi? Să îi vezi pe toţi cei la care ţii? 

— Ba da! i-a spus ea. 

— Atunci ai face bine să începi! 

Ar fi făcut bine să înceapă! 

A inspirat adânc, cu nările mai libere acum. Ravi avea dreptate; i se 
oferise timp, iar ea trebuia să îl folosească. Deoarece, de îndată ce 
Jason Bell intra din nou pe uşa cu balamale scârţâinde, nu mai avea 
nicio şansă. Niciuna. Era moartă! Această Pip, lăsată singură şi legată 
de raftul de metal, era foarte probabil să moară. Nu era cine ştie ce 
şansă, dar era mai mult decât ce o aştepta în viitorul apropiat. 

— Bine! i-a spus lui Ravi, dar, de fapt, a zis-o pentru sine. Un plan! 

Nu vedea, dar putea încă să îşi dea seama ce se află în jur. Nu fusese 
nimic în apropiere înainte ca Ucigaşul BA să o lege la ochi, dar poate 
lăsase ceva pe aproape după ce terminase masca. Da, ceva ce putea 
folosi. Pip şi-a mişcat picioarele legate într-o parte, apoi în cealaltă, 
forțându-şi braţele ca să ajungă mai departe. În afară de beton şi 
canalul săpat de sub rafturi, aici nu era nimic. 

Era în regulă, nu se aşteptase să fie ceva şi nu trebuia să se lase din 
nou pradă disperării. Oricum, Ravi nu i-ar fi permis să o facă. Bine, 
deci nu se putea mişca; era lipită de rafturile astea. Oare era ceva pe 
acolo care i-ar fi fost de ajutor? Cuvele cu ierbicid şi îngrăşământ îi 
erau inutile, chiar dacă ar fi reuşit să ajungă la ele. Bine, deci la ce ar 
fi putut să ajungă? Pip şi-a îndoit degetele, încercând să le simtă din 
nou. Braţele îi erau răsucite la spate, ridicate mai sus decât ar fi 
trebuit. Încheieturile mâinilor erau lipite cu bandă de partea din faţă a 
stâlpului metalic al raftului, chiar deasupra celei mai de jos poliţe. Ştia 
toate astea, le studiase înainte să i se acopere faţa. Pip şi-a mişcat 
încheieturile mâinilor în banda adezivă şi a explorat cu degetele. Da, a 
simţit stâlpul metalic şi rece, iar dacă întindea în jos degetul din 
mijloc, abia simţea locul unde poliţa era fixată de stâlp. 

Asta era. Tot ce putea atinge. Tot ajutorul pe care îl avea în lume. 

— Poate este suficient! a spus Ravi. 

Şi poate că era. Deoarece, undeva, acolo unde poliţa se unea cu 
stâlpul, trebuia să fie un şurub care le fixa. Iar un şurub ar fi putut să-i 
aducă libertatea. Pip ar fi putut să-l folosească. Să îl prindă între 
degetul mare şi celelalte şi să găurească banda de la încheieturile 
mâinilor. Să o tot străpungă şi să o rupă până ar fi reuşit să se 
elibereze. 

Bine, asta era! Ăsta era planul. Să ajungă la şurubul raftului. 

Pip a avut din nou senzaţia că în necunoscutul care o înconjura era 
o prezenţă. Şi nu era vorba doar de Ravi, cel din mintea ei, ci de ceva 
malefic şi rece. Dar timpul nu aşteaptă pe nimeni şi cu siguranţă nu 
avea să o aştepte pe ea. Aşadar, cum plănuia să prindă şurubul? 

Pip putea atinge doar partea de sus a raftului cu un deget; trebuia 


cumva să îşi mişte încheieturile mâinilor mai jos, ca să poată ajunge 
sub raft. Banda adezivă era înfăşurată în jurul încheieturilor, lipindu- 
le exact de partea asta a stâlpului. Dar dacă se mişca, probabil reuşea 
să facă banda să se dezlipească de metal. Era doar pe o parte. Trei sau 
cinci centimetri de contact. Dacă ar fi putut dezlipi banda acolo, 
atunci şi-ar fi putut mişca mâinile în sus şi în jos pe stâlp. Se zbătuse şi 
lărgise un pic banda, când o apucase Jason. Putea s-o facă. Pip ştia că 
e în stare. 

Şi-a apropiat picioarele ca să se poată împinge în bandă. Şi-a băgat 
mâinile mai adânc în raft, vârfurile degetelor atingând marginea de 
plastic a unei cuve. A împins, s-a forţat, s-a mişcat şi a simţit-o 
cedând. A simţit o parte a benzii dezlipindu-se de metal. 

— Bine, continuă, sergent! a îndemnat-o Ravi. 

A împins mai tare şi s-a forțat mai mult, banda intrându-i în piele şi 
apoi, încet, încet, dezlipindu-se de stâlp. 

— Da! au şoptit împreună ea şi Ravi. 

Nu ar fi trebuit să o facă, deoarece ea nu era liberă. Pip era tot 
legată de stâlp, cu încheieturile mâinilor prinse strâns în jurul 
acestuia, şi încă foarte probabil la un pas de moarte. Dar câştigase 
ceva: mişcându-se în sus şi în jos între cele două rafturi, legăturile îi 
alunecaseră pe stâlp. 

Pip nu a mai pierdut timpul, împingându-şi cât mai în jos 
încheieturile şi sprijinindu-se de ultimul raft. A pipăit după colţul 
poliţei şi, la un moment dat, a simţit ceva: mic, dur şi metalic. Trebuia 
să fie piuliţa fixată de capul şurubului. Pip a apăsat-o tare cu degetul 
şi a simţit capul şurubului care ieşea din piuliţă. Nu era ascuţit, aşa 
cum ar fi vrut, dar avea să-şi facă treaba. Tot putea să-l folosească 
pentru a tăia banda adezivă. 

Următorul pas: îndepărtarea piuliţei. Când şi-a mişcat din nou 
degetele, Pip şi-a dat seama că nu avea să fie uşor. Îi era imposibil să 
ajungă cu oricare dintre degetele mari pe după stâlp, pentru că erau 
ieşite în afară. Trebuia să apeleze la alte două degete. În mod evident, 
de la mâna dreaptă. Era mai puternică. Şi-a poziţionat degetul 
mijlociul şi arătătorul în jurul piuliţei, a apucat-o şi a încercat să 
răsucească. La naiba, era înşurubată strâns! Şi în orice caz, în ce 
direcţie ar fi trebuit să o mişte ca să o slăbească? În stânga sau în 
dreapta ei? 

— Nu te panica, doar încearcă! i-a spus Ravi. Încearcă până 
cedează! 

Pip a încercat. Şi a tot încercat. Nu funcţiona, nu se clintea. Era din 
nou moartă. 

S-a mişcat şi a încercat în direcţia cealaltă, chinuindu-se din cauza 
unghiului. N-avea să funcţioneze niciodată. Trebuia să se ajute de 
degetele mari: cum ar fi putut careva să o scoată fără degetele mari? A 


apăsat cu degetele unite pe lângă metal şi a răsucit. A durut-o până la 
os, iar dacă şi-ar fi rupt degetele... ei bine, avea mai multe. Piuliţa s-a 
mişcat. Puțin, dar se mişcase. 

Pip s-a oprit ca să îşi întindă degetele dureroase şi să îi spună lui 
Ravi despre asta. 

— Bun, e bine! i-a spus el. Dar trebuie să insişti, nu ştii cât timp o să 
fie plecat. 

Probabil trecuse deja o jumătate de oră de când o ştersese Jason — 
Pip nu avea cum să îşi dea seama —, iar groaza manipula timpul în 
feluri ciudate. Vieţi întregi se transformau în secunde şi invers. Piuliţa 
abia dacă se slăbise; avea să dureze o vreme, iar ea nu îşi putea pierde 
concentrarea. 

Şi-a mişcat din nou degetele, a apucat piulița metalică şi a rotit-o. 
Era încăpăţânată, deplasându-se doar după ce ea se forţa la maximum, 
şi abia se clintea şi atunci. De fiecare dată când ceda, Pip era nevoită 
să îşi repoziţioneze degetele. 

Îşi schimba poziţia. Apuca. Rotea. 

Îşi schimba poziţia. Apuca. Rotea. 

Era o mişcare minusculă, cu o singură mână, şi totuşi Pip simţea 
transpiraţia şiroindu-i pe partea interioară a braţelor, în materialul 
hanoracului. Alunecând pe banda de la tâmple şi pe buza superioară. 
Cât timp trecuse deja? Câteva minute. Mai mult de cinci minute? Mai 
mult de zece? Piuliţa se slăbea, cedând un pic mai mult cu fiecare 
rotaţie. 

Îşi schimba poziţia. Apuca. Rotea. 

Probabil între timp executase o rotaţie completă, slăbind tot mai 
mult pe şurub şi degetele ei. Acum o putea răsuci în sferturi de cerc. 

Jumătăţi de cerc. 

O întoarcere completă. 

Încă una. 

Piuliţa a ieşit de pe şurub, stând pe vârfurile degetelor ei. 

— Da! a chiuit Ravi în mintea ei când Pip a lăsat piuliţa să cadă pe 
podea, un mic zăngănit metalic în marele necunoscut întunecat. 

Următorul pas era să scoată şurubul şi să taie banda de la 
încheieturile mâinilor. Acum era doar probabil moartă, nu prea mult. 
Dar ar fi putut să trăiască. Speranţa mai alunga un pic din groază. 

— Ai grijă! i-a spus Ravi, când Pip a pipăit, căutând capul 
şurubului. 

Fata l-a împins, băgându-l înapoi prin gaură. Trebuia să împingă 
tare, greutatea raftului şi toate cuvele înclinându-se pe şurub. A 
împins din nou, iar capul a dispărut în gaură. 

Bine, respiră! Şi-a mişcat din nou mâinile, întinzându-se după partea 
din faţă a stâlpului metalic. Acum era mai bine: îşi putea folosi 
degetul mare. Pip a pipăit şurubul ieşit, l-a găsit cu degetul şi l-a 


apucat, ţinându-l între degetul mare şi arătător. 

Nu-l scăpa! 

A apucat cu mai multă putere şi a scos şurubul, cu un scârţâit de 
metal pe metal. 

Raftul s-a înclinat înainte, pierzând sprijinul din faţă. 

Ceva tare şi greu a alunecat, lovind-o pe Pip în umăr. 

Fata a tresărit. 

Mâna i s-a relaxat, dar doar o secundă. 

Şurubul i-a căzut printre degete. 

Un mic zăngănit metalic pe beton, sărind o dată, de două ori, şi 
rostogolindu-se. 

Departe, în necunoscutul întunecat. 


Douăzeci şi nouă 


Nu, nu, nu, nu, nu! 

Respira sacadat pe nas, şuierând panicată pe marginile benzii 
adezive. 

Pip şi-a mişcat picioarele într-o parte şi în alta, pipăind 
necunoscutul în toate direcţiile. Nu era nimic împrejur în afară de 
beton. Şurubul dispăruse, îndepărtându-se de ea. Şi era din nou 
moartă. 

— Îmi pare rău! i-a spus lui Ravi în mintea ei. Am încercat! Chiar 
m-am străduit. Voiam să te văd din nou. 

— Este în regulă, sergent! i-a zis el. Nu plec nicăieri! Şi nici tu. 
Planurile se schimbă tot timpul. Gândeşte! 

La ce să se gândească? Aia fusese ultima ei şansă, ultima fărâmă de 
speranţă, iar acum groaza se hrănea şi din asta. 

Ravi şi-a lipit spatele de al ei, dar, de fapt, Pip simţea cuva grea cu 
ierbicid care se sprijinea de ea, apăsând colţul desprins al raftului. 
Metalul a scârţâit, deformându-se. 

Pip a încercat să îl ia de mână pe Ravi, pe la spate, şi a dat în 
schimb de colţul raftului care se lăsa în jos. A simţit spaţiul dintre 
raftul înclinat şi stâlpul de care trebuia să fie fixat. Mic. Dar suficient 
cât să-şi strecoare degetele pe acolo. Iar dacă era destul de mare 
pentru asta, atunci era destul de mare şi pentru lăţimea benzii adezive 
înfăşurate în jurul încheieturilor. 

Pip şi-a ţinut respiraţia când a încercat, coborându-şi mâinile şi 
forțând partea goală a benzii prin deschizătură. S-a agăţat de raft, aşa 
că s-a mişcat şi s-a smucit, iar aceasta s-a desprins. Şi-a poziţionat 
legăturile sub raft, fiind acum lipită doar de partea de jos a raftului. 
Bucata asta de stâlp şi pământul pe care stătea erau singurele lucruri 
care o mai ţineau aici. Dacă ar fi reuşit cumva să ridice piciorul 
stâlpului, şi-ar fi putut strecura legăturile pe dedesubt. 

Şi-a târşâit picioarele legate, pipăind zona, atentă să împiedice cuva 
să cadă. Şi-a coborât picioarele în canalul săpat care traversa podeaua 
de beton. Era o idee. Dacă ar fi putut trage raftul înainte spre şanţ, sub 
piciorul stâlpului ar fi avut loc să se strecoare afară. Dar cum avea să-l 
târască? Încheieturile îi erau legate de el, iar braţele, fixate la spate. 
Dacă nu reuşise să se apere de Jason Bell cu brațele, i-ar fi fost 
imposibil să poată ridica raftul ăsta greu. Nu era atât de puternică, iar 
dacă voia să supravieţuiască, trebuia să îşi înţeleagă limitele. Aia nu 
era calea ei de scăpare. 

— Deci, care e? a întrebat Ravi. 

Avea o idee: să se ajute de banda adezivă care se agăţase de raftul 
înclinat când îşi coborâse mâinile. Dacă ar mai fi apăsat banda prin 


micul spaţiu, continuând să o agate, poate ar fi reuşit să o găurească 
un pic. Dar ar fi durat un timp, pe care deja îl risipise desfăcând 
piuliţa şi scoțând şurubul. Ucigaşul BA s-ar fi putut întoarce oricând. 
Probabil Pip era singură de o oră, poate de mai mult. Singură, chiar 
dacă Ravi era chiar aici, dând glas gândurilor ei. Era colacul ei de 
salvare. Piatra de temelie. 

Timpul era o limitare. Forţa braţelor ei, o alta. Ce-i mai rămăsese? 

Picioarele îi mai rămăseseră. Erau libere. Şi, spre deosebire de braţe, 
erau puternice. Fugise de monştri câteva luni. Dacă era prea slabă să 
tragă sau să ridice rafturile, poate era destul de puternică să le 
împingă. 

Pip a explorat din nou necunoscutul cu picioarele, întinzându-se 
către stâlpul din spate al raftului. Prin materialul tenişilor, simţea că 
partea din spate a raftului nu era lipită de perete. Stătea la câţiva 
centimetri de acesta, la o distanţă cel puţin egală cu lăţimea piciorului 
ei. Nu era mult loc, dar era suficient. Dacă ar fi putut împinge raftul în 
spate, s-ar fi răsturnat, lovindu-se de zid. Iar picioarele din faţă s-ar fi 
ridicat, ca la o insectă care stă pe spate. Ăsta era planul. Un plan bun. 
Şi poate chiar avea să trăiască şi să revadă pe toată lumea. 

Pip şi-a balansat picioarele în faţă şi s-a apăsat pe călcâie, folosindu- 
se de buza canalului ca să se împingă. Şi-a sprijinit umerii de partea 
din faţă a raftului, blocând în continuare cuva cea mai apropiată, ca să 
nu cadă. 

S-a împins în jos, pe călcâie, şi s-a ridicat de pe podea. 

Haide! şi-a spus şi nu a mai avut nevoie să-l audă pe Ravi 
încurajând-o. Se putea încuraja singură. Haide! 

Pip a icnit din cauza efortului, sunetul înăbuşit umplându-i masca 
mortuară. 

Şi-a lăsat capul pe spate, spre stâlp, şi a împins şi cu acesta. 

Mişcare. A simţit mişcare sau doar o păcălea speranţa. 

Târşâindu-şi pe rând picioarele, le-a vârât în şanţ, cu umerii 
izbindu-i-se de raft. Muşchii picioarelor i-au tremurat şi i s-a părut că- 
şi simte stomacul spintecându-se. Dar ştia că era asta sau moartea, aşa 
că a împins în continuare. 

Rafturile au cedat. 

S-au înclinat pe spate, sunetul metalului întâlnind cărămida. S-a 
auzit un bubuit când cuva cu ierbicid a căzut în sfârşit, crăpându-se pe 
beton. Au alunecat şi alte lucruri, lovindu-se cu un zgomot surd de 
zidul din spate. A simţit imediat un miros chimic înţepător şi ceva 
care îi uda colanţii. 

Dar nimic din toate astea nu conta. 

Pip şi-a coborât legăturile pe stâlpul metalic. Şi acolo, în capăt, era 
libertatea. Părea că era ridicat la doar doi centimetri de la beton şi era 
mai mult decât suficient. Şi-a strecurat banda pe dedesubt şi s-a 


eliberat. 

Era liberă! Dar nu de tot. 

Pip s-a îndepărtat de rafturi şi de lichidul care se aduna în jurul ei. 
S-a întins pe o parte, şi-a strâns genunchii la piept şi şi-a trecut 
legăturile mâinilor peste picioare, braţele fiindu-i acum în faţă. 

Banda a ieşit cu uşurinţă, o mână strecurându-se din spaţiul lăsat de 
stâlp şi eliberând-o apoi pe cealaltă. 

Era rândul feţei. 

Fără să vadă, a pipăit masca din bandă adezivă, căutând capătul pe 
care îl lăsase Ucigaşul BA. Iată-l, lângă tâmpla ei! A tras, banda 
desfăcându-se cu un pârâit strident. Aceasta i-a întins pielea, genele şi 
sprâncenele, dar Pip a smuls-o dur şi repede şi a deschis ochii. A clipit 
în depozitul friguros şi la rafturile distruse din spatele ei. A continuat 
să tragă şi să rupă banda; durerea era agonizantă, iar pielea îi era 
rănită, dar era o durere plăcută, deoarece avea să supravieţuiască. S-a 
ținut de păr ca să încerce să nu îl smulgă din rădăcină. Totuşi, mici 
smocuri s-au desprins odată cu banda. 

Desfăcând-o. 

Către creştetul capului şi în jos, spre nas. Şi-a eliberat gura şi a 
respirat gâfâind. Bărbia. O ureche. Apoi cealaltă. 

Pip a aruncat masca desfăcută pe podea. Banda adezivă era lungă şi 
încâlcită, plină de păr şi mici pete de sânge. 

Ucigaşul BA îi luase chipul, dar ea îl recuperase. 

Pip s-a aplecat şi a desfăcut banda care îi lega încă gleznele şi s-a 
ridicat, picioarele tremurând şi aproape cedând sub greutatea ei. 

Acum, camera. Trebuia doar să iasă de aici şi ar fi fost ca şi vie. S-a 
îndreptat repede spre uşă, călcând pe ceva. Şi-a coborât privirea; era 
şurubul pe care îl scăpase. Acesta se rostogolise aproape până la uşă, 
prin necunoscut. Pip a apăsat clanţa uşii, ştiind că e inutil. Îl auzise pe 
Jason încuind-o înăuntru. Totuşi, în partea cealaltă a depozitului era o 
uşă. Nu conducea afară, dar dădea undeva. 

Pip a alergat spre aceasta. Şi-a pierdut controlul când tenişii au 
scârţâit pe beton, alunecând într-un banc de lucru de lângă uşă. 
Bancul de lucru s-a mişcat, iar cutia mare cu scule de deasupra a 
zăngănit metalic. Pip s-a îndreptat şi a încercat mânerul uşii. Era şi 
aceasta încuiată. La naiba! Bine! 

S-a întors în partea cealaltă, spre cuva cu ierbicid, lichidul negru 
curgând în şanţ ca un râu blestemat. O linie strălucitoare se oglindea 
în lichid, dar nu de la luminile de deasupra, ci de la fereastra de sus, 
care lăsa să intre ultimele raze de lumină ale serii. Sau ale dimineţii. 
Pip nu ştia ce oră e. Iar rafturile înclinate de ea ajungeau chiar până la 
fereastră, aproape ca o scară. 

Fereastra era mică şi nu părea că se deschide. Dar Pip putea să 
încapă pe acolo; era sigură de asta. Iar dacă nu putea, s-ar fi forţat să 


încapă. Să iasă şi să ajungă afară. Avea nevoie doar de ceva cu care să 
o spargă. 

S-a uitat împrejur. Jason lăsase rola de bandă adezivă pe podea, 
lângă uşă. Alături era un colac de sfoară albastră. Sfoara albastră, şi-a 
dat seama, înfiorându-se. Funia cu care Ucigaşul BA urma să o ucidă. 
Urma. Dar chiar ar fi reuşit, dacă s-ar fi întors în clipa asta. 

Ce altceva mai era în cameră? Doar ea şi mult ierbicid şi 
îngrăşământ. O, stai, mintea i-a revenit la cealaltă parte a depozitului! 
Acolo era o cutie de scule. 

A alergat din nou în partea cealaltă, cu un junghi în coaste şi o 
durere în piept. Pe cutia cu scule era lipită o etichetă. Cu silabe 
înclinate scria: J, Echipa Roşie tot ia scule de la Echipa Albastră. Aşadar, 
las asta aici ca să o găsească Rob. L 

Pip a desfăcut clamele şi a ridicat capacul. Înăuntru a văzut o 
grămadă de şurubelniţe şi şuruburi, o ruletă, un patent, o mică 
bormaşină, un fel de cheie. Pip a băgat mâna şi, pe sub toate, a dat de 
un ciocan. Unul mare. 

— Îmi pare rău, Echipă Albastră! a mormăit ea, apucând ciocanul şi 
scoţându-l. 

Apoi s-a dus în faţa rafturilor înclinate, a rafturilor ei, şi s-a mai 
uitat o dată la încăperea unde ar fi putut să moară. Unde muriseră 
celelalte, toate cinci. Apoi s-a căţărat, echilibrându-şi picioarele pe 
raftul cel mai de jos ca pe o treaptă şi ridicându-se la următorul nivel. 
Mai avea încă putere în picioare, mişcându-se repede datorită 
adrenalinei. 

Cu picioarele pe raftul de sus, s-a ghemuit, echilibrându-se în faţa 
ferestrei. Cu ciocanul în mână şi un geam intact în faţă; Pip mai fusese 
în situaţia asta. Braţul ei ştia ce să facă, şi-a amintit când s-a arcuit 
înapoi ca să aibă inerție. A lovit fereastra, iar aceasta s-a crăpat, sticla 
securizată spărgându-se cu modelul unei pânze de păianjen. A lovit 
din nou, iar ciocanul a trecut prin sticla care s-a spart în jurul lui. 
Cioburile încă se agăţau de ramă, dar le-a scos unul câte unul, ca să 
nu se taie. Cât de departe era pământul? Pip a aruncat ciocanul afară 
şi l-a privit rostogolindu-se pe pietrişul de dedesubt. Nu era departe. S- 
ar fi descurcat dacă şi-ar fi îndoit picioarele. 

Iar acum erau doar ea şi gaura din zid — ceva o aştepta în partea 
cealaltă. Nu ceva. Totul. Viaţa normală şi echipa Ravi şi Pip, părinţii 
ei, Josh, Cara şi toţi ceilalţi. Poate că ei chiar o căutau acum, deşi nu 
dispăruse de mult timp. Anumite părţi din ea poate dispăruseră, pe 
altele poate nu le-ar mai fi recuperat niciodată, dar era încă aici. Şi 
venea acasă. 

Pip a apucat rama ferestrei şi s-a împins înainte, cu picioarele în 
faţă. S-a ţinut şi şi-a aplecat umerii şi capul, ieşind afară. S-a uitat în 
jos la pietriş, la ciocan, şi şi-a dat drumul. 


A aterizat. În poziţie verticală, forţa ricoşând în picioare. Simţea o 
durere în genunchiul stâng. Dar era liberă şi în viaţă. A răsuflat prea 
brusc, sunetul aproape semănând cu un râset. Reuşise! Supravieţuise! 

Pip a ascultat. Singurul sunet era al vântului printre copaci, o parte 
din adiere găsind şi noile găuri din ea, suflându-i prin cutia toracică. 
Pip s-a aplecat şi a luat ciocanul, ţinându-l pe lângă corp, preventiv. 
Când a ocolit clădirea, a văzut complexul pustiu. Maşina lui Jason nu 
era aici, iar poarta era din nou încuiată. Gardul de metal din faţa ei 
era înalt, prea înalt; nu ar fi reuşit să-l escaladeze. Dar curtea din 
spate era mărginită de pădure şi puţin probabil împrejmuită de un 
gard. 

Următorul plan: trebuia pur şi simplu să intre în pădure. Să intre în 
pădure şi să găsească un drum, o casă, pe cineva, să sune la poliţie. 
Asta era tot. Partea uşoară rămasă, doar un pas înaintea celuilalt. 

Un pas înaintea celuilalt, pe pietrişul care scârțâia. A trecut pe lângă 
dubele parcate şi tomberoanele mari, nişte utilaje, remorcile cu maşini 
de tuns iarba şi un mic motostivuitor. Un pas înaintea celuilalt. 
Pământul şi frunzele uscate au înlocuit pietrişul. Ultima rază de 
lumină dispăruse, dar luna răsărise devreme, veghind-o pe Pip. 
Supravieţuia: un pas înaintea celuilalt, doar asta trebuia să facă. 
Tenişii şi frunzele scârţâiau sub ea. A aruncat ciocanul şi a continuat 
să meargă printre copaci. 

Un nou sunet a oprit-o pe loc. 

Bâzâitul îndepărtat al unui motor de maşină. O portieră trântită la 
mare distanţă în urma ei. Scârţâitul unei porti. 

Pip a fugit în spatele unui copac şi s-a uitat în urmă, spre complex. 

Două faruri galbene, pâlpâind la ea printre crengi, când au înaintat. 
Roţi pe pietriş. 

Era Ucigaşul BA! Jason Bell! revenise! Se întorsese ca să o ucidă. 

Dar acolo nu avea să o găsească pe ea, ci doar părţile fiinţei sale pe 
care le lăsase în urmă. Pip ieşise, scăpase. Tot ce trebuia să facă era să 
găsească o casă, un om, să sune la poliţie. Astea erau părţile uşoare. 
Putea s-o facă. S-a întors, lăsând farurile în necunoscutul din urma ei. 
Mergând mai departe, mărind pasul. Trebuia doar să sune la poliţie şi 
să spună totul: că Ucigaşul BA tocmai încercase să o ucidă, iar ea ştia 
cine e. Ar fi putut chiar să îl sune direct pe inspectorul Hawkins, el ar 
fi înţeles. 

Pip a şovăit, un pas zăbovind în aer. 

Stai! 

Ar fi înțeles? 

El nu înţelegea niciodată. Nimic din toate astea. Şi nici măcar nu 
ţinea de înţelegere, ci de încredere. Îi spusese verde-n față, cu 
blândeţe, dar tot o făcuse: Pip îşi imagina totul. Nu o hărţuia nimeni, 
doar i se părea, şi vedea pericolul la orice colţ din cauza traumei prin 


care trecuse. Chiar dacă bărbatul jucase un rol în trauma ei, nedându-i 
crezare când apelase la el pentru Jamie. 

Era un tipar repetitiv. Nu, nu un tipar, un cerc. Asta era totul; totul 
se învârtea în cerc. Sfârşitul era începutul. Hawkins nu o crezuse 
înainte, de două ori, deci, de ce să îşi închipuie că avea să o asculte 
acum? 

Iar vocea din mintea ei nu mai era a lui Ravi, ci a lui Hawkins, 
zicând cu blândeţe, dar tot zicând-o: „Ucigaşul BA este deja la 
închisoare. E acolo de câţiva ani. A mărturisit.” Asta i-ar fi spus. 

— Billy Karras nu este Ucigaşul BA, i-ar fi răspuns Pip. Este Jason 
Bell. 

Hawkins a scuturat din cap, în mintea ei. 

— Jason Bell este un om respectabil. Un soţ şi tată. Deja a suferit 
enorm din cauza lui Andie. ÎI cunosc de mulţi ani, uneori jucăm tenis. 
Îmi este prieten. Nu crezi că mi-aş da seama? Nu este Ucigaşul BA şi 
nu reprezintă un pericol pentru tine, Pip. Tu mai discuţi cu cineva? 
Primeşti ajutor? 

— Îţi cer ţie ajutorul! 

I-l ceruse de nenumărate ori. Când avea să-şi înveţe în sfârşit lecţia? 
Să rupă cercul? 

Iar dacă cele mai groaznice temeri ale ei se adevereau, dacă poliţia 
nu o credea şi nu îl aresta pe Jason, atunci ce urma? Ucigaşul BA ar fi 
fost în continuare liber. Jason putea să o răpească din nou sau pe 
altcineva. Să ia pe cineva la care ţinea ca să o pedepsească, deoarece 
era prea zgomotoasă şi trebuia să fie redusă cumva la tăcere. Ar fi 
scăpat basma curată. Ei întotdeauna scăpau. El. Max Hastings. Erau 
deasupra legii pentru că legea era strâmbă. O mulţime de fete moarte, 
dar şi de fete cu privirea goală lăsate în urma lor. 

Nu o să mă creadă, şi-a spus Pip, cu vocea ei acum. Niciodată nu ne 
cred. Pe un ton atât de ridicat, încât să asculte cu adevărat de data 
asta şi să înțeleagă. Era din nou pe cont propriu. Nu Charlie Green era 
cel care avea toate răspunsurile, ci ea. Nu avea nevoie să audă de la el 
ca să ştie ce să facă de data asta. 

Trebuia să rupă cercul. Trebuia să îl rupă, aici şi acum. Şi era o 
singură cale să o facă. 

Pip s-a întors, frunzele adunându-se şi lipindu-se de tălpile 
încălțărilor ei. 

S-a întors. 

S-a întors printre copacii întunecaţi. Un licăr al luminii lunii abia 
răsărite îi arăta calea, sclipind pe suprafaţa ciocanului aruncat. S-a 
aplecat ca să îl ia, încercându-şi forţa mâinii. 

Frunzele uscate au lăsat loc ierbii, pământului şi pietrişului, 
uşurându-i paşii, ajutând-o să calce fără să scoată vreun sunet. Poate 
că era prea zgomotoasă pentru el, dar n-avea să o audă venind acum. 


În faţă, Jason coborâse din maşină şi se îndrepta către uşa metalică 
pe care o târâse, paşii lui acoperindu-i pe ai ei. Tot mai aproape. El s-a 
oprit, iar ea a făcut la fel, aşteptând. Aşteptând. 

Jason şi-a băgat mâna în buzunar şi a scos un inel cu chei. S-a auzit 
un zăngănit metalic, iar Pip a făcut câţiva paşi lenți, ascunzându-se în 
spatele sunetului. 

Jason a găsit cheia potrivită, lungă şi zimţată. A introdus-o în 
încuietoare, metalul râcâind pe metal, iar Pip s-a apropiat mai mult. 

Trebuia să rupă cercul. Sfârşitul era începutul, iar chestia asta le 
reprezenta pe ambele, era originea. Totul trebuia să se încheie acolo 
unde începuse. 

El a răsucit cheia, iar uşa s-a descuiat cu un ţăcănit întunecat, 
sunetul reverberând în pieptul lui Pip. 

Jason a deschis uşa spre depozitul luminat în galben. A făcut un pas 
peste prag, şi-a ridicat privirea, apoi a făcut unul înapoi, uitându-se 
bine şi cercetând: rafturi înclinate, fereastra spartă, un râu de ierbicid 
vărsat, bucăţi de bandă desfăcută. 

Pip era chiar în spatele lui. 

— Ce nai... a început el. 

Braţul ei a ştiut ce să facă. 

Pip l-a retras şi a lovit cu ciocanul, nimerindu-l în baza craniului. 

S-a auzit un scârțâit dezgustător de metal pe os. 

Bărbatul s-a clătinat. Chiar a îndrăznit să suspine. 

Pip a lovit din nou. 

Un pocnet. 

Jason s-a lăsat în jos, căzând înainte pe beton, sprijinindu-se într-o 
mână. 

— Te rog... a început el. 

Pip şi-a retras cotul, un jet de sânge lovind-o în faţă. 

S-a aplecat deasupra lui şi l-a mai lovit o dată. 

Şi încă o dată. 

Şi încă o dată. 

Până nu s-a mai mişcat nimic. Până nu i-a mai văzut degetele sau 
picioarele zvâcnind, ci doar un nou râu, unul roşu, izvorând liniştit 
din capul lui sfărâmat. 


PARTEA A DOUA 


PART II 


IRA 

Treizeci 


Era mort. 

Jason Bell, Ucigaşul BA, unul şi acelaşi, şi era mort. 

Pip nu trebuia să verifice dacă respira sau să îi ia pulsul ca să ştie. 
Era clar doar uitându-se la el, la ce mai rămăsese din capul lui. 

Îl ucisese. Rupsese cercul. Nu avea să o mai rănească niciodată şi nu 
avea să mai facă vreodată rău cuiva. 

Nu era real şi nici ea nu era reală, ghemuită lângă zidul cu rafturile 
răsturnate, strângându-şi genunchii la piept. Reflexia ei deformată în 
ciocanul aruncat când se legănase înainte şi înapoi. Era real, el era 
chiar în faţa ei, iar ea era aici. Era mort, iar Pip îl ucisese. 

De cât timp stătea acolo, gândindu-se la asta? Ce făcea? Aştepta să 
vadă dacă respira şi se ridica din nou? Nu-şi dorea aşa ceva. Fusese o 
luptă pe viaţă şi pe moarte. Nu autoapărare, ci o alegere, una pe care 
o făcuse personal. Era mort, iar ăsta era un lucru bun. Just. Trebuia să 
fie. 

Aşadar, acum ce trebuia să se întâmple? 

Nu existase un plan. Nimic în afară de ruperea cercului, în afară de 
supravieţuire, şi supravieţuise ucigându-l. Aşadar, acum, că o făcuse, 
cum mai supravieţuia? Pip a repetat întrebarea, adresându-i-o lui Ravi 
din mintea ei. Cerându-i ajutorul, deoarece era singura persoană 
căreia ştia cum să i-l ceară. Dar el tăcuse. Nu mai era nimeni acolo, 
doar ţiuitul din urechile ei. De ce o părăsise? Mai avea nevoie de el. 

Dar el nu era adevăratul Ravi, ci doar întruchiparea gândurilor ei 
învăluite în vocea lui, colacul ei de salvare pe marginea prăpastiei. Nu 
mai era pe margine. Supravieţuise şi urma să-l revadă. Şi trebuia să o 
facă imediat. Situaţia era prea apăsătoare ca să o îndure singură. 

Pip s-a ridicat, încercând să nu se uite la petele de sânge de pe 
mâneci. Şi de pe mâini. Adevărate de data asta. Căpătate. Le-a şters de 
colanţii negri. 

Zărise din partea cealaltă a camerei forma dreptunghiulară din 
buzunarul de la spate al lui Jason. iPhone-ul lui, ieşind prin material. 
Pip s-a apropiat, prudentă, evitând râul roşu care reflecta lumina de 
deasupra. Nu voia să se mai apropie, speriată că apropierea l-ar fi 
adus înapoi din morţi. Dar trebuia să o facă. Avea nevoie de telefonul 
lui ca să îl sune pe Ravi, să îi spună să vină, iar el să o asigure că totul 
avea să fie bine şi că lucrurile urmau să revină la normal, deoarece 
erau o echipă. 

S-a întins spre telefon. Stai, Pip, aşteaptă puţin! Gândeşte-te la asta! S- 
a oprit. Dacă folosea telefonul lui Jason ca să îl sune pe Ravi, lăsa o 
urmă, legându-l irevocabil pe Ravi de scena crimei. Ucigaşul BA era 
un asasin, dar era şi un om ucis, şi nu conta că o merita, legii nu îi 


păsa de asta. Cineva trebuia să plătească pentru capul lui despicat. 
Nu! Pip nu l-ar fi putut lega pe Ravi de aşa ceva, de Jason, în niciun 
fel. Era de neconceput! 

Dar nu putea să reziste de una singură, fără el. Şi asta era de 
neconceput. O singurătate prea întunecată şi profundă. 

Şi-a simţit picioarele slăbite când a păşit peste corpul lui Jason şi a 
ieşit clătinându-se pe pietriş. Aer proaspăt. A inhalat aerul proaspăt şi 
crepuscular, dar era cumva viciat de mirosul metalic al sângelui. 

A făcut şase sau şapte paşi, spre maşina lui, dar acel miros a urmat- 
o, s-a ţinut de ea. Pip s-a întors ca să-şi privească oglindirea întunecată 
din geamul maşinii. Părul ei era murdar şi smuls. Faţa îi era rănită şi 
inflamată din cauza benzii. Ochii distanţi şi totodată atenţi. Iar pistruii 
de acolo erau noi. Făcuţi de sângele lui Jason. 

Pip s-a simţit ameţită, genunchii cedându-i sub greutatea trupului. 
S-a privit şi s-a uitat înlăuntrul ei, prin pupilele ochilor. Iar apoi, 
dincolo de ea: ceva de dincolo de geam i-a atras atenţia, un licăr al 
razelor de lună ce-i arătau din nou calea. Era geanta ei. Rucsacul de 
culoarea bronzului, pe bancheta din spate a maşinii lui Jason. 

El îl luase când o răpise. 

Nu era mult, dar îi aparţinea şi-i părea un vechi prieten. 

Pip a bâjbâit după mânerul portierei şi a tras. Aceasta s-a deschis. 
Probabil Jason lăsase maşina descuiată, cheile lui aşteptând încă 
acolo, în bord. Voise să termine repede treaba, dar Pip i-o luase 
înainte. 

A întins mâna şi a scos rucsacul, dorindu-şi să strângă la piept 
partea asta din vechea ei persoană care aproape murise. Să împrumute 
o parte din viaţa sa. Dar nu putea să o facă, pentru că l-ar fi mânjit de 
sânge. L-a lăsat pe pietriş şi a desfăcut fermoarul. Totul era încă acolo. 
Tot ce îşi împachetase când plecase de acasă în după-amiaza aia: 
hainele de schimb ca să rămână peste noapte la Ravi, periuţa de dinţi, 
o sticlă de apă, portofelul. A băgat mâna şi a băut prelung din sticla de 
apă, gura fiindu-i uscată din cauza tuturor ţipetelor înăbuşite de 
bandă adezivă. Dar dacă ar mai fi băut, i s-ar fi făcut rău. A pus din 
nou sticla înăuntru şi s-a uitat la conţinutul rucsacului. 

Telefonul nu era colo. Ştiuse, dar speranţa ascunsese parţial 
amintirea. Telefonul era spart; scăpat şi abandonat în drum pe Cross 
Lane. Era puţin probabil ca Jason să îl fi adus cu el din acelaşi motiv: 
o legătură irevocabilă cu victima. Scăpase basma curată foarte multă 
vreme; ştia astfel de lucruri, la fel ca ea. 

Pip aproape s-a lăsat în genunchi, dar un nou gând a prins-o la 
timp, iar lumina lunii a scânteiat iarăşi din ceva de pe scaunul din 
dreapta. Da, Ucigaşul BA chiar ştia astfel de lucruri, de aceea nu 
fusese prins niciodată. Şi de aceea folosise probabil telefoane cu 
cartelă ca să îşi sune victimele, altfel, legătura lui cu cazul ar fi fost 


descoperită chiar după prima fată ucisă. Pip şi-a dat seama de asta 
pentru că l-a văzut acolo, aruncat pe scaunul din dreapta. Un Nokia 
mic şi pătrat, ca al ei, ecranul reflectând lumina lunii şi arătându-i 
calea. Pip a deschis portiera maşinii şi s-a uitat la el. Jason Bell avea 
un telefon cu cartelă. Plătit cu bani gheaţă şi care nu putea face 
legătura cu ea sau cu Ravi, în afară de cazul în care l-ar fi găsit cineva. 
Dar n-avea să-l găsească nimeni; intenţiona să-l distrugă după aceea. 

Pip s-a aplecat, degetele ei atingând marginea rece de plastic. A 
apăsat butonul din mijloc, iar ecranul luminat verde s-a aprins. Mai 
avea baterie. Pip şi-a ridicat privirea şi i-a mulţumit lunii, aproape 
plângând de uşurare. 

Numerele de pe ecran i-au spus că era 18.47. Asta era, asta era tot. 
Fusese în portbagajul maşinii zile în şir, în depozitul ăla câteva luni, 
prinsă în banda adezivă câţiva ani, dar totul se întâmplase în mai 
puţin de trei ore. Abia 18.47: un început normal de seară de 
septembrie, cu un amurg colorat în roz, o briză rece şi un cadavru în 
spatele ei. 

Pip a umblat prin meniu ca să verifice lista de apeluri recente: la 
15.51, acest telefon primise un apel de la un număr ascuns, de la ea. Şi 
chiar înainte de asta, sunase la numărul lui Pip. Oricum ar fi distrus 
telefonul din cauza legăturii dintre ea şi bărbatul mort de pe podeaua 
de acolo. Dar asta era; calea ei spre Ravi, spre ajutor. 

Pip a format numărul lui Ravi pe tastatură, dar degetul mare a 
ezitat deasupra butonului de apelare. L-a şters şi l-a înlocuit cu 
numărul lui de fix. Era mai bine, mai puţin o legătură directă spre el, 
dacă s-ar fi găsit vreodată telefonul cu cartelă. N avea să fie găsit. 

Pip a apăsat butonul verde şi a ţinut micul telefon la ureche. 

Acesta a sunat. Doar prin telefon de data asta. De trei ori, apoi un 
țţăcănit. Un foşnet. 

— Alo, casa Singh! a spus o voce veselă. 

Era mama lui Ravi. 

— Bună, Nisha! Sunt Pip, a zis ea, cu vocea puţin răguşită. 

— O, iată-te, Pip! Ravi te căuta. Băieţelul meu prea sensibil îşi făcea 
prea multe griji, ca de obicei, a râs femeia. Am auzit că vii aici la 
cină? Mohan insistă să jucăm Articulate. Se pare că deja te-a ales în 
echipa lui. 

— Ăăă... Pip şi-a dres glasul şi a îngăimat: De fapt, nu sunt sigură 
că o să pot ajunge în seara asta. A intervenit ceva. Îmi pare rău! 

— O, nu, ce păcat! Te simţi bine, Pip? Vocea ta pare cam ciudată. 

— Ah, mda, nu, mă simt bine. Doar că am răcit puţin, asta e tot, s-a 
smiorcăit ea. Ăăă, el este acolo? Ravi? 

— Da, da, este aici. Două secunde! 

Pip a auzit-o strigându-l. 

Apoi, în fundal, a auzit sunetul îndepărtat al vocii lui. Pip s-a aşezat 


pe pietriş, cu ochii înlăcrimaţi. Nu cu mult timp în urmă, credea că nu 
avea să-i mai audă vocea vreodată. 

— Este Pip! a auzit-o pe Nisha strigând, iar vocea lui Ravi s-a 
apropiat tot mai mult şi mai agitată. 

Când mama lui i-a dat receptorul, s-a auzit un foşnet. 

— Pip? a rostit Ravi la telefon, ca şi când nu i-ar fi venit să creadă. 

Pip a ezitat o clipă, umplându-se din nou cu vocea lui. N-avea să 
mai creadă niciodată că i se cuvenea să fie al ei. 

— Pip? a spus Ravi mai tare. 

— D-da, eu sunt. 

Din cauza nodului din gât, îi era greu să vorbească. 

— O, Dumnezeule! a spus Ravi, iar ea l-a auzind coborând scările 
spre camera lui. Unde naiba ai fost? Te-am sunat câteva ore. Telefonul 
tău intra direct în căsuţa vocală. Trebuia să mă suni! 

Părea furios. 

— Am sunat-o pe Nat şi mi-a zis că nici măcar nu ai trecut pe acolo. 
Tocmai m-am întors de la părinţii tăi; am fost să văd dacă eşti acasă, 
iar maşina ta era, dar tu nu erai, deci cred că ai tăi sunt îngrijoraţi 
deoarece credeau că eşti cu mine. Nu mai aveam mult şi sunam la 
poliţie, Pip. Unde naiba ai fost? 

Era furios, dar Pip nu se putea abţine să nu zâmbească, ţinând 
telefonul mai strâns la ureche, ca să îl aducă mai aproape. Ea 
dispăruse, iar el... o căutase. 

— Pip? 

Îşi putea imagina expresia lui: ochi serioşi şi o sprânceană ridicată, 
aşteptând să-i dea explicaţii. 

— T-te iubesc, a spus ea, deoarece niciodată nu o spunea suficient şi 
era important. 

Nu ştia când i-o zisese ultima dată, iar dacă repeta cuvintele, nici 
asta nu avea să fie ultima dată. 

— Te iubesc! Îmi pare rău! 

Ravi a ezitat, iar respiraţia i s-a schimbat. 

— Pip, a spus băiatul, tonul tăios dispărând din vocea lui. Te simţi 
bine? Ce s-a întâmplat? E ceva în neregulă, îmi dau seama. Ce este în 
neregulă? 

— Pur şi simplu nu ştiam când ţi-am spus ultima dată. 

Pip şi-a şters lacrimile 

— Este important. 

— Pip, a zis Ravi, liniştind-o. Unde eşti? Spune-mi unde eşti chiar 
acum! 

— Poţi să vii aici? a întrebat ea. Am nevoie de tine! Am nevoie de 
ajutor! 

— Da! a spus Ravi ferm. Vin chiar acum! Spune-mi doar unde eşti. 
Ce s-a întâmplat? Are vreo legătură cu Ucigaşul BA? Ştii cine este? 


Pip s-a uitat înapoi la picioarele lui Jason, care atârnau peste pragul 
uşii. S-a smiorcăit şi s-a concentrat, întorcându-se. 

— Este... Sunt la Green Scene. Firma lui Jason Bell, în Knotty 
Green. Ştii unde este? 

— Ce cauţi acolo? 

Vocea lui era mai stridentă acum, mai confuză. 

— Doar... Ravi, nu ştiu cât timp ţine bateria la telefonul ăsta. Ştii 
unde este? 

— Ce telefon foloseşti? 

— Ravi! 

— Da, da! i-a răspuns strigând şi el acum, deşi nu ştia de ce. Ştiu 
unde este, pot s-o caut. 

— Nu, nu, nu! a spus repede Pip. 

Trebuia ca el să înţeleagă, fără să îi spună. 

— Nu la telefon. Nu, Ravi, nu îţi poţi folosi telefonul ca să ajungi 
aici. Trebuie să-l laşi acasă, bine? Nu îl aduce cu tine. Nu îl aduce! 

— Pip, de ce... 

— Trebuie să îţi laşi telefonul acasă! Uită-te acum la traseu pe 
Google Maps, dar, orice ai face, să nu scrii Green Scene în motorul de 
căutare. Caută doar pe hartă. 

— Pip, ce se întâmplă... 

Ea l-a întrerupt, gândindu-se la altceva. 

— Nu, stai! Ravi, nu poţi să conduci pe niciun drum important. Pe 
nicio autostradă. Niciuna! Trebuie să mergi pe străzi secundare, doar 
pe străzi mici. Pe străzile mari sunt instalate camere de monitorizare a 
traficului. Nu poţi fi văzut pe nicio cameră din trafic. Doar pe drumuri 
secundare. Ravi, înţelegi? 

Graba se simţea în glasul ei, şocul trecând, lăsat în urmă în camera 
cu cadavrul. 

Pip a auzit în fundal ţăcănitul tastaturii tactile. 

— Da! a spus el. Chiar acum caut. Da, pe acolo! Pe Watchet Lane, 
spre Hazlemere, a mormăit Ravi. Pe lângă drumurile rezidenţiale, 
virez la dreapta pe drumul secundar. Da, a mai repetat el. Da, pot să o 
găsesc. Notez totul. Doar pe drumuri secundare, las telefonul acasă. 
Am înţeles. 

— Bun! a spus ea, expirând şi chiar şi acel efort a făcut-o să se simtă 
slăbită, afundându-se mai mult în pietriş. 

— Te simţi bine? a întrebat-o, preluând din nou iniţiativa, deoarece 
asta făcea un coechipier. Eşti în pericol? 

— Nu! a spus ea încet. Nu mai sunt. Nu cu adevărat. 

Oare ştia? Oare auzea în vocea ei răguşită, însemnată pentru 
totdeauna de ultimele trei ore? 

— Bine, aşteaptă-mă! Vin acum, Pip! Ajung în aproximativ 20 de 
minute. 


— Nu, stai, nu merge cu viteză, poţi să primeşti... 

Dar el deja plecase, Pip auzind trei ţiuituri stridente. Plecase, dar 
era pe drum. 

— Te iubesc! a zis telefonului închis, deoarece nu voia să fie din 
nou pentru ultima dată. 

Alt scârţâit pe pietriş. Pas după pas. Umblând de colo, colo, 
numărând paşii, ca să numere secundele şi minutele. Şi chiar dacă îşi 
spusese să nu se uite, privirea i se întorcea întotdeauna la cadavru, 
încercând să se convingă că Jason nu se mişcase. Nu o făcuse; era 
mort. 

Se plimba încolo şi încoace, începând să facă un plan în mintea ei, 
acum, că şocul trecuse. Dar lipsea ceva. Lipsea Ravi. Avea nevoie de 
Ravi, de echipă, de discuţiile lor care îi arătau întotdeauna varianta 
corectă, calea de mijloc dintre ea şi el. 

Farurile au luminat cerul întunecat, o maşină intrând pe alee chiar 
în faţa porţii complexului Green Scene, care era larg deschisă. Pip a 
ridicat mâna ca să îşi ferească ochii de lumină, iar apoi i-a făcut semn 
lui Ravi să oprească. Maşina s-a oprit în faţa porţii, iar farurile s-au 
stins. 

Portiera s-a deschis, iar Ravi a coborât. Nici măcar nu a aşteptat să 
închidă portiera, alergând spre ea şi împrăştiind pietrişul. 

Pip s-a oprit şi l-a studiat, ca şi când ar fi făcut-o din nou pentru 
prima dată. Ceva i s-a strâns în stomac, alt lucru relaxându-i-se în 
piept, eliberându-se şi deschizându-se. El îi promisese că avea să-l 
revadă, şi iată-l, apropiindu-se tot mai mult! 

Pip a ridicat din nou mâna ca să îl ţină la distanţă. 

— Ţi-ai lăsat telefonul acasă, nu-i aşa? l-a întrebat cu o voce 
tremurândă. 

— Da! a spus Ravi, cu ochii mari de frică, tot mai mari, atunci când 
a studiat-o la rândul lui. Eşti rănită, a zis, înaintând. Ce s-a întâmplat? 

Pip s-a îndepărtat de el. 

— Nu mă atinge! a spus ea. Este... Mă simt bine. Nu este sângele 
meu. Este... 

A uitat ce încerca să spună. 

Ravi i-a studiat chipul şi şi-a ridicat mâinile ca să o echilibreze şi pe 
ea. 

— Pip, uită-te la mine! a zis calm, deşi ea îşi dădea seama că nu era. 
Spune-mi ce s-a întâmplat! Ce cauţi aici? 

Pip s-a uitat în spatele ei, la picioarele lui Jason, care ieşeau din 
pragul uşii. 

Probabil Ravi i-a urmărit privirea. 

— La naiba, cine este... Este bine? 

— E mort, a spus Pip, întorcându-se. Este Jason Bell. Era Jason Bell, 
el era Ucigaşul BA. 


Ravi a clipit un moment, gândindu-se la cuvintele ei şi încercând să 
le înţeleagă. 

— E]... Ce este? Cum a... 

Ravi a clătinat din cap. 

— De unde ştii? 

Pip nu ştia ce răspuns avea nevoie să audă mai întâi. 

— De unde ştiu că era Ucigaşul BA? Deoarece m-a răpit. M-a răpit 
de pe Cross Lane, m-a legat în portbagajul maşinii lui. M-a adus aici. 
Mi-a înfăşurat faţa în bandă adezivă şi m-a legat de un raft. Exact cum 
a făcut cu celelalte. Ele au murit aici. A vrut să mă ucidă. 

Acum, că zicea totul cu voce tare, nu părea adevărat. Ca şi când 
toate s-ar fi întâmplat altcuiva, nu ei. 

— A vrut să mă ucidă, Ravi! 

Vocea i s-a poticnit în gâtul rănit. 

— Am crezut că o să mor şi... nu ştiam dacă o să te mai văd 
vreodată, sau pe ceilalţi. Şi m-am gândit că o să afli că sunt moartă 
şi.. 

— Hei, hei, hei! a spus el repede, făcând prudent un pas spre ea. 
Eşti bine, Pip! Sunt aici, OK? Acum sunt aici. 

Băiatul s-a uitat din nou la cadavrul lui Jason, privirea lui zăbovind 
prea mult. 

— La naiba! a bombănit el în şoaptă. La naiba, la naiba, la naiba! 
Nu pot să cred! Nu ar fi trebuit să ieşi singură. Nu ar fi trebuit să te las 
să ieşi singură. La naiba! a exclamat din nou, lovindu-se cu palma în 
frunte. La naiba! Te simţi bine? Te-a rănit? 

— Nu, mă simt... bine, a spus ea, cuvântul gol ascunzând din nou 
tot felul de lucruri misterioase. Doar că banda mi-a lăsat nişte răni. 
Sunt în regulă. 

— Deci, cum ai... a început Ravi, privirea lui părăsind-o din nou şi 
revenind la bărbatul mort, aflat la patru metri distanță. 

— M-a lăsat legată, a spus Pip. Nu ştiu unde a plecat sau cât timp. 
Dar am reuşit să împing rafturile, să mă eliberez şi să scot banda. Era 
o fereastră şi am ieşit pe acolo. Şi... 

— Bine, bine! a întrerupt-o el. Bine, este în regulă, Pip! Totul o să 
fie bine! La naiba! a mai exclamat o dată, mai mult în sinea lui. Orice 
ai făcut, a fost în legitimă apărare, da? Legitimă apărare. A vrut să te 
ucidă, deci ai fost nevoită să îl ucizi. Asta s-a întâmplat! Legitimă 
apărare şi este în regulă, Pip. Trebuie doar să sunăm la poliţie, bine? 
Să le spunem ce s-a întâmplat, ce ţi-a făcut şi că a fost legitimă 
apărare. 

Pip a clătinat din cap. 

— Nu? 

Ravi s-a încruntat. 

— Cum adică nu, Pip? Trebuie să sunăm la poliţie. Pe pământ zace 


un bărbat mort! 

— Nu a fost legitimă apărare, a spus ea încet. Am evadat. Eram 
liberă. Aş fi putut să plec, dar l-am văzut revenind şi m-am întors. L- 
am ucis, Ravi! M-am furişat în spatele lui şi l-am lovit cu un ciocan. 
Am ales să îl ucid. Nu a fost legitimă apărare. Am avut de ales. 

Acum Ravi clătina din cap; tot nu înţelegea întreaga poveste. 

— Nu, nu, nu! A vrut să te ucidă, de aceea l-ai omorât. Asta e 
legitimă apărare, Pip! Este în regulă. 

— L-am ucis. 

— Deoarece voia să te ucidă! a spus Ravi, ridicând tonul. 

— De unde ştii? a întrebat Pip. 

Trebuia să îl facă să înţeleagă faptul că legitima apărare nu era o 
opţiune în cazul acesta, aşa cum ea îşi dăduse deja seama, plimbându- 
se de colo, colo. 

— De unde ştiu? a rostit Ravi, neîncrezător. Deoarece te-a răpit. 
Deoarece este Ucigaşul BA. 

— Ucigaşul BA este la închisoare de mai mult de şase ani, a spus Pip 
cu altă voce. A mărturisit. De atunci nu au mai avut loc crime. 

— Poftim? D-dar... 

— A pledat vinovat la tribunal. Există dovezi. Criminalistice şi 
circumstanţiale. Ucigaşul BA este deja la închisoare. Deci, de ce l-am 
ucis pe bărbatul ăsta? 

Ravi a mijit confuz ochii. 

— Deoarece era adevăratul ucigaş BA! 

— Ucigaşul BA este deja la închisoare, a repetat Pip, uitându-se în 
ochii lui, aşteptând ca el să înţeleagă. Jason Bell era un om 
respectabil, directorul unei firme mijlocii, şi nimeni nu are nimic rău 
de spus despre el. Nici cunoştinţele şi nici măcar prietenii, împreună 
cu inspectorul Richard Hawkins. Jason a trecut deja printr-o tragedie, 
una — pe care aş putea spune — că am înrăutăţit-o şi mai mult. Aşadar, 
de ce am făcut o fixaţie pentru Jason Bell? De ce am pătruns prin 
efracţie pe proprietatea lui privată sâmbătă seara? De ce m-am furişat 
în spatele lui şi l-am lovit cu un ciocan? Nu doar o dată. Nu ştiu de 
câte ori. Du-te şi uită-te la el, Ravi! Du-te şi te uită! Nu doar l-am ucis. 
L-am ucis cu bestialitate, ăsta e cuvântul, nu-i aşa? lar aşa ceva e 
incompatibil cu legitima apărare. Deci, de ce am ucis un om amabil şi 
respectabil? 

— Deoarece era Ucigaşul BA? a spus Ravi, mai puţin sigur acum. 

— Ucigaşul BA este deja la închisoare. A mărturisit, a zis ea şi a 
văzut schimbarea din ochii lui Ravi când a înţeles ce îi spune. 

— Asta crezi că o să spună poliţia. 

— Nu contează care e adevărul, a continuat Pip. Ce contează este 
povestea pe care o vor considera acceptabilă. Credibilă. Iar mie n-o să- 
mi creadă povestea. Ce dovezi am, în afară de propria declaraţie? 


Jason a scăpat basma curată câţiva ani. Poate nu există nicio dovadă 
că el era Ucigaşul BA. 

Pip s-a pleoştit. 

— Nu am încredere în ei, Ravi. Am mai avut încredere în poliţie şi 
m-a dezamăgit de fiecare dată. Dacă îi chemăm, cel mai probabil aş fi 
închisă tot restul vieţii pentru crimă. Hawkins deja mă crede nebună. 
Şi poate că sunt. L-am ucis, Ravi. Am ştiut ce făceam. Şi nici măcar nu 
cred că regret. 

— Pentru că a vrut să te ucidă. Pentru că este un monstru, a spus 
Ravi, întinzându-se spre mâna ei, înainte să îşi amintească de sânge şi 
să îşi lase braţul pe lângă corp. Lumea este mai bună fără el. Mai 
sigură. 

— Este, a confirmat ea, uitându-se din nou înapoi, verificând dacă 
Jason nu se mişcase, dacă nu asculta. Dar nimeni altcineva nu o să 
înţeleagă asta. 

— Ei bine, ce naiba o să facem? a întrebat Ravi, mişcându-se de pe 
un picior pe celălalt, cu buzele tremurânde. Nu poţi fi acuzată de 
crimă. Nu e corect; nu asta s-a întâmplat. Tu... Nu ştiu dacă putem 
spune că a fost un lucru bun, dar nici rău nu a fost. Nu se aseamănă cu 
ce le-a făcut acelor femei. O merita. Şi nu vreau să te pierd. Nu pot să 
te pierd! Asta e toată viaţa ta, Pip. Toată viaţa noastră. 

— Ştiu, a spus ea, o altfel de groază insinuându-se în mintea ei. 

Mai era ceva acolo, ceva care o ţinea la distanţă. Un plan! Aveau 
nevoie de un plan! 

— N-am putea să ne ducem la poliţie şi să explicăm... s-a oprit Ravi, 
muşcându-şi buza şi aruncând încă o privire la picioarele fără trup. 

A tăcut o clipă şi încă una, ochii mişcându-i-se neîncetat în timp ce 
se gândea intens. 

— Nu putem să ne ducem la poliţie. Oamenii ăştia au înţeles greşit 
situaţia lui Sal, nu-i aşa? Şi-a lui Jamie Reynolds. Pot eu să încredinţez 
viaţa ta unui juriu de 12 membri? Ca juriul care a decis că Max 
Hastings este nevinovat? Nu, imposibil! Nu viaţa ta, eşti prea 
importantă! 

Pip voia să îl ia de mână, să îi simtă căldura pe piele când îşi 
împleteau degetele aşa cum o făceau ei. Echipa Ravi şi Pip. Acasă. S- 
au uitat unul în ochii celuilalt, purtând o conversaţie tăcută din 
priviri. Ravi a clipit în cele din urmă. 

— Deci, ce... Cum scăpăm basma curată? a spus el, întrebarea fiind 
aproape suficient de ridicolă ca să zâmbească. Cum scăpăm de crimă? 
Doar teoretic. Noi... nu ştiu, îl îngropăm undeva ca să nu îl mai 
găsească nimeni? 

Pip a clătinat din cap. 

— Nu! Cadavrele sunt găsite în cele din urmă. Cum a fost găsită şi 
Andie. A inspirat adânc, apoi a continuat: Am studiat multe cazuri de 


crime, la fel ca tine, am ascultat sute de podcasturi criminalistice. 
Există o singură cale să scapi basma curată. 

— Care? 

— Să nu laşi nicio dovadă şi să nu fii aici la ora crimei. Să ai un 
alibi de fier, undeva, departe la ora decesului. 

— Dar ai fost aici, s-a uitat Ravi la ea. La ce oră ai... La ce oră... 

Pip s-a uitat la ceasul de pe telefonul cu cartelă al lui Jason. 

— Cred că era la şase şi jumătate când s-a întâmplat. Deci, cu 
maximum o oră în urmă. 

— Ce telefon e ăla? a întrebat-o Ravi şi a dat din cap spre el. M-ai 
sunat de pe telefonul lui, nu-i aşa? 

— Nu, nu, este unul cu cartelă. Nu este al meu, ci al lui Jason, dar... 

Vocea i-a cedat când a văzut întrebarea prinzând contur în ochii lui 
Ravi. Apoi şi-a dat seama că trebuia în sfârşit să îi spună. Acum aveau 
secrete mai mari, nu mai era loc şi pentru asta. 

— Am un telefon cu cartelă de care nu ţi-am spus niciodată. Acasă. 

Buzele lui Ravi s-au mişcat, aproape ca într-un zâmbet. 

— Întotdeauna am spus că o să ajungi să ai propriul telefon cu 
cartelă, a spus el. De ce ai unul? 

— De fapt, am şase, a oftat Pip şi, cumva, i-a părut mai greu de 
recunoscut decât că ucisese un om. Este, ăăă... Nu am făcut faţă celor 
întâmplate cu Stanley. Am spus că sunt bine, dar nu eram. Îmi pare 
rău! Eu, ăăă, am cumpărat Xanax de la Luke Eaton, după ce doctorul 
nu a vrut să îmi mai prescrie. N-am vrut decât să pot să dorm. Îmi 
pare rău! a îngăimat şi şi-a coborât privirea, uitându-se la tenişii ei, 
plini de pete de sânge. 

Ravi a părut rănit, apoi surprins. 

— Şi mie îmi pare rău! a spus încet. Ştiam că nu eşti bine, dar nu 
am avut habar ce să fac în privinţa asta. M-am gândit doar că ai 
nevoie de timp, de o schimbare de peisaj, a oftat el. Ar fi trebuit să îmi 
spui, Pip! Nu-mi pasă despre ce e vorba. 

Băiatul a aruncat încă o privire la cadavrul lui Jason. 

— Hai să nu ne mai ascundem unul de celălalt, bine? Suntem o 
echipă! Suntem o echipă noi doi şi o să îndreptăm situaţia. Împreună! 
Promit că o să trecem peste asta! 

Pip voia să se lipească de el, să îl lase să o ia în braţe şi să dispară la 
pieptul lui. Dar nu putea. Corpul ei, hainele, erau dovezi criminalistice 
şi nu îl putea contamina. Era ca şi când Ravi ar fi ştiut cumva, de 
parcă ar fi citit în ochii ei. A înaintat şi a întins mâna, trecând atent 
un deget pe sub bărbia ei, într-un loc fără sânge, gestul având aceeaşi 
însemnătate. 

— Deci, dacă a murit la 18.30, a spus Ravi, uitându-se din nou în 
ochii ei, cum îţi găsim un alibi de fier pentru ora aia, când erai aici? 

— Nu putem, nu aşa! a spus ea, gândindu-se la o idee. 


Ar fi trebuit să fie imposibil, dar poate nu era. 

— Dar, cât te-am aşteptat, m-am gândit la asta. Ora morţii este o 
estimare, iar legistul foloseşte trei factori principali ca să stabilească 
intervalul orar. Rigor mortis — felul în care muşchii înţepenesc după 
moarte; livor mortis — când sângele se adună în corp; şi temperatura 
corpului. Ăştia sunt cei trei factori pe care îi foloseşte pentru a estima 
ora morţii. Şi, astfel, mă gândeam că, dacă am putea manipula cei trei 
factori, dacă i-am putea întârzia, l-am putea face pe legist să creadă că 
a murit câteva ore mai târziu. Iar în perioada aia, noi doi putem avea 
alibiuri solide, separate, cu oameni şi camere, şi o tonă incontestabilă 
de dovezi. 

Ravi s-a gândit o clipă, muşcându-şi buza inferioară. 

— Cum manipulăm cei trei factori? a spus el, uitându-se la cadavrul 
lui Jason şi apoi la ea. 

— Temperatura, a zis Pip. Temperatura este factorul principal. 
Temperaturile mai scăzute încetinesc debutul înţepenirii trupului şi 
lividitatea, momentul în care se adună sângele. Dar, în cazul 
lividităţii, dacă întorci cadavrul înainte să se adune sângele, o să-l pui 
din nou în circulaţie. Şi dacă poţi întoarce cadavrul de câteva ori, ai 
putea câştiga câteva ore, pe lângă răcirea corpului. 

Ravi a dat aprobator din cap, întorcându-l şi studiind cu atenţie 
împrejurimile. 

— Totuşi, cum am putea să răcim cadavrul? Presupun că aş cere 
prea mult ca Jason Bell să fi avut, în schimb, o firmă de frigidere. 

— Problema este totuşi temperatura corpului. Dacă îl ţinem la 
răcoare ca să întârziem rigiditatea şi lividitatea, temperatura corpului 
o să scadă. O să fie prea rece, iar planul nu o să funcţioneze. Deci ar 
trebui să îl răcim, iar apoi să îl putem încălzi din nou. 

— Bun! a spus Ravi, pufnind neîncrezător. Deci, trebuie doar să îl 
băgăm în congelator şi după aia în cuptorul cu microunde. La naiba, 
nu-mi vine să cred că discutăm măcar despre asta! Este o nebunie, 
Pip! 

— Nu în congelator, a spus Pip, urmărind ideea lui Ravi şi văzând 
complexul Green Scene cu alţi ochi. Este prea rece. Ne-ar trebui o 
temperatură de refrigerare. Iar apoi bineînţeles, după ce-l încălzim din 
nou, ar trebui să ne asigurăm că trupul lui este găsit de poliţie şi legist 
doar după câteva ore. Altfel, nimic din toate astea nu o să funcţioneze. 
Trebuie să fie cald şi rigid când îl găsesc ei, iar pielea încă albă — adică 
sângele adunat să se mişte când apeşi pielea. Dacă asta se întâmplă 
dimineaţa devreme, atunci ar trebui să creadă că a murit cu şase până 
la opt ore înainte. 

— O să meargă? 

Pip a ridicat din umeri, aproape râzând. Ravi avea dreptate; era o 
nebunie. Dar ea era vie şi nu prea, totodată. Cel puţin prima variantă 


era mai bună decât a doua. 

— Nu ştiu, nu am mai ucis pe nimeni şi am scăpat basma curată, a 
spus ea. Dar ar trebui să meargă. Ştiinţa funcţionează. Am cercetat 
mult când am studiat cazul necunoscutei. Dacă putem face toate astea: 
să îl răcim, să îl întoarcem de câteva ori, iar apoi să îl încălzim din 
nou, ar trebui să funcţioneze. Totul o să indice faptul că a murit, hai 
să zicem, pe la ora nouă sau zece. lar noi amândoi o să fim până 
atunci în altă parte. E un alibi solid. 

— Bine! a zis Ravi şi a dat aprobator din cap. Păi, ei bine, pare o 
nebunie, dar cred că o putem face. Chiar cred c-am putea să reuşim. 
Este grozav că eşti expertă în domeniul crimelor. 

Pip s-a strâmbat la el. 

— Nu, adică, pentru că ai studiat asta, nu pentru c-ai fi ucis oameni. 
Sper că e prima şi ultima dată. 

Ravi a încercat şi nu a reuşit să zâmbească, agitându-se pe loc. 

— Un lucru, totuşi: să spunem că o să reuşim şi vrem ca trupul lui 
să fie găsit ca să manipulăm ora morţii. Ei bine, o să ştie că cineva l-a 
ucis. Şi o să caute un ucigaş până o sa găsească unul. Asta face poliţia, 
Pip. Poliţiştii o să fie nevoiţi să aibă un ucigaș. 

Pip şi-a înclinat capul, studiind ochii lui Ravi şi oglindindu-se în ei. 
De aceea avea nevoie de el; întotdeauna o împingea înainte sau o 
trăgea înapoi când nu ştia ce îi trebuie. Avea dreptate. Planul n-avea 
să funcţioneze în veci. Puteau să schimbe ora morţii şi să se asigure că 
erau departe de aici în acel interval orar, dar poliţia tot ar fi avut 
nevoie de un criminal. Ar fi căutat până ar fi găsit unul, iar dacă ea şi 
Ravi ar fi făcut o singură greşeală, atunci... 

— Ai dreptate! a dat ea din cap, întinzându-se ca să îl ia de mână 
înainte să-şi amintească. Nu o să funcţioneze. Au nevoie de un 
criminal. Cineva trebuie să îl fi ucis pe Jason Bell. Altcineva... 

— Bine, deci... a început Ravi, aducându-i înapoi de unde 
începuseră, dar Pip a căzut pe gânduri, răsucind în minte toate 
lucrurile uitate. 

Lucrurile pe care le ascundea: groaza, ruşinea, sângele de pe mâini, 
gândurile violente şi un chip care plutea acolo, ascuţit şi palid. 

— Ştiu! a spus Pip, întrerupându-l pe Ravi. Ştiu cine este criminalul. 
Ştiu cine l-a ucis pe Jason Bell. 

— Poftim? 

Ravi a fixat-o cu privirea. 

— Cine? 

Era inevitabil. Cercul complet. Sfârşitul era începutul, şi invers. 
Trebuia să revină la început, la origine, ca să îndrepte toate lucrurile. 

— Max Hastings! a spus ea. 


Treizeci şi unu 


Douăsprezece minute. 

A durat numai 12 minute. Pip ştia deoarece se uitase la ceasul de pe 
telefonul cu cartelă când discutase cu Ravi despre asta. Credea că avea 
să dureze mai mult, ar fi trebuit să dureze mai mult ca să născocească 
un plan care să învinovăţească pe cineva de crimă. Ore agonizante şi o 
multitudine de detalii, mici şi totuşi importante. Asta ai crede, asta ar 
fi crezut Pip. Dar cele 12 minute trecuseră, iar ei terminaseră. 
Dezbătuseră ideile, găsind punctele slabe şi întărindu-le odată găsite. 
Stabiliseră cine avea să facă ce anume, unde şi când. Pip nu-şi dorea 
să mai implice pe altcineva, dar Ravi o convinsese că nu puteau reuşi 
fără ajutor. Totul aproape se lămurise înainte ca Ravi să vină cu ideea 
turnului de telefonie mobilă, inspirată dintr-un caz la care lucra la 
firmă, iar Pip ştiuse exact pe cine să sune. După 12 minute aveau un 
plan, care părea aproape ceva fizic. Preţios, solid, clar şi obligatoriu. 
Nu mai puteau da înapoi, să revină la ce erau înainte. Ar fi fost dificil 
şi periculos; nu puteau să comită greşeli sau să întârzie. Erorile nu 
erau permise. 

Dar planul de a scăpa basma curată funcţiona, teoretic. 

Jason Bell era mort, dar încă nu murise; urma să moară peste câteva 
ore. Iar Max Hastings avea să fie ucigaşul. În sfârşit închis acolo unde 
îi era locul. 

— O merită, a spus Pip, rămânând la distanţă. Amândoi o merită, 
nu? 

Era prea târziu pentru Jason, dar Max... Îl ura din tot sufletul, dar 
oare asta o orbea şi-i dădea ghes? 

— Da! a asigurat-o el, deşi Pip ştia că şi Ravi îl ura la fel de mult. 

— Au rănit oameni. Jason a ucis cinci femei; te-ar fi ucis. A început 
tot ce a condus la moartea lui Andie şi a lui Sal. Şi Max la fel. Max o 
să rănească în continuare oameni dacă nu facem nimic. Ştim asta. 
Amândoi o merită. Băiatul a atins-o uşor cu degetul în locul de sub 
bărbie, ridicându-i faţa ca să-l privească, adăugând: Trebuie să aleg 
între tine sau Max, iar eu te aleg pe tine. Nu am de gând să te pierd. 

Pip nu a spus-o, dar nu se putea abţine să nu se gândească la Elliot 
Ward, care făcuse o alegere exact ca asta, transformându-l pe Sal într- 
un criminal ca să se salveze pe el şi pe fiicele lui. Şi ea era în aceeaşi 
situaţie, într-o zonă gri complicată şi confuză, trăgându-l pe Ravi după 
ea. Sfârşitul şi începutul. 

— Bine, a dat ea aprobator din cap, convingându-se din nou să o 
facă. 

Planul era obligatoriu, iar acum erau implicaţi, timpul nefiind de 
partea lor. 


— Au mai rămas câteva lucruri de lămurit, dar cel mai important 
este... 

— Refrigerarea şi încălzirea cadavrului, a terminat Ravi propoziţia 
în locul ei, uitându-se din nou la picioarele lui Jason. 

Încă nu văzuse cadavrul de aproape, nu văzuse ce îi făcuse Pip lui 
Jason. Pip spera ca Ravi să nu se răzgândească în momentul în care l- 
ar fi văzut pe bărbatul mort şi că nu ar fi privit-o diferit. Băiatul i-a 
arătat clădirea din cărămidă din spatele lor, separată de cea din tablă 
cutată care adăpostea depozitul chimic într-o laterală. 

— Clădirea de acolo seamănă mai mult cu una de birouri, unde 
lucrează personalul. Probabil are o bucătărie, nu? Cu un frigider şi un 
congelator? 

— Da, probabil că da, a încuviinţat Pip şi a dat din cap. Dar nu de 
mărimea unui om. 

Ravi a expirat, cu chipul încordat. 

— Repet, de ce nu putea Jason Bell să aibă o firmă de procesare a 
cărnii, cu frigidere gigantice? 

— Hai să mergem să aruncăm o privire! a spus Pip, întorcându-se 
către uşa deschisă de metal şi picioarele lui Jason, care zăceau pe 
prag. Avem cheile lui, a adăugat, dând din cap spre cheile încă în 
încuietoare, unde le lăsase Jason. Este patronul, trebuie să aibă o 
cheie pentru orice uşă de aici. Şi mi-a spus că alarmele sunt 
dezactivate peste tot, ca şi camerele de supraveghere. Mi-a spus că 
avea tot weekendul la dispoziţie, dacă voia. Deci, ar trebui să ne 
descurcăm. 

— Da, bună idee! a spus Ravi, dar nu a făcut un pas înainte, 
deoarece să păşească spre acea uşă însemna şi să păşească spre 
cadavru. 

Pip a luat-o înainte, ţinându-şi respiraţia când a trecut pragul, 
privirea rămânându-i la capul spart al lui Jason. A clipit şi s-a uitat în 
altă parte când a scos inelul cu chei din uşă. 

— Trebuie să ne asigurăm că ne amintim tot ce am atins — ce am 
atins eu — ca să putem şterge mai târziu urmele, a spus Pip, legănând 
cheile în mână. Haide, pe aici! 

Pip a păşit peste Jason, evitând cercul de sânge din jurul capului 
său. Ravi a urmat-o îndeaproape, iar Pip i-a văzut privirea zăbovind şi 
ochii clipind forţat, ca şi când şi-ar fi dorit ca toate astea să dispară. 

A tuşit uşor când a mărit pasul în urma ei. 

Nu şi-au spus nimic. Ce mai era de zis? 

A fost nevoie de câteva încercări ca Pip să nimerească cheia 
potrivită pentru uşa din capătul depozitului, de lângă bancul de lucru. 
A împins-o şi deschis-o către o cameră întunecată. 

Ravi şi-a tras mâneca peste degete şi a aprins lumina. 

Camera a apărut pâlpâind când neoanele de deasupra şi-au 


stabilizat strălucirea, bâzâind. Clădirea trebuie să fi fost cândva un 
hambar, şi-a dat seama Pip uitându-se la tavanul foarte înalt. Aranjate 
în faţa lor erau multe rânduri de utilaje. Maşini de tuns iarba, 
motocositoare, suflante pentru frunze, maşinării pe care ea nici măcar 
nu le înţelegea, dar şi mese cu unelte mai mici, precum foarfeci de 
tuns gardul viu. În dreapta erau utilaje uriaşe, Pip presupunând că 
erau alte maşini de tuns iarba, din cele mari, acoperite cu prelate 
negre. A văzut rafturi cu şi mai multe scule metalice care licăreau în 
lumină, canistre roşii şi saci cu pământ. 

Pip s-a întors spre Ravi, care studia încăperea agitat şi repede. 

— Ce e aia? a întrebat şi a arătat spre un utilaj de un portocaliu- 
deschis, înalt şi cu un vârf în formă de pâlnie. 

— Cred că este un mărunţilor, a spus ea. Sau un tăietor de crengi, 
sau cum i s-o spune. Bagi crengile, iar chestia asta le toacă mărunt. 

Ravi şi-a ţuguiat buzele într-o parte, ca şi când s-ar fi gândit la ceva. 

— Nu! a spus ferm Pip, ştiind exact ce îi trecea prin minte. 

— Nu am zis nimic! a replicat el. Dar în mod clar aici nu sunt 
frigidere gigantice, nu-i aşa? 

— Dar astea funcţionează cu benzină, nu? a întrebat Pip, cu ochii la 
rândurile de maşini de tuns iarba. 

Ravi a văzut la ce se uita ea, făcând ochii mari când a înţeles. 

— A, pentru foc! a spus el. 

— Şi mai bine, a adăugat Pip. Benzina nu arde. Explodează. 

— Bun, e bine, a dat din cap Ravi. Dar ăla este ultimul pas şi înainte 
de asta ne aşteaptă o noapte lungă. Toate sunt inutile dacă nu reuşim 
să ne dăm seama cum să îl răcim. 

— Şi să îl încălzim, a zis Pip şi a văzut disperarea din ochii lui Ravi, 
căci planul ar fi putut să se termine înainte să înceapă. 

Viaţa ei atârna în balanţă, talerele înclinându-se în partea greşită. 
Haide, gândeşte! Ce ar fi putut să folosească? Trebuia să fie ceva. 

— Să verificăm clădirea de birouri, a spus Ravi, preluând iniţiativa 
şi conducând-o pe Pip departe de rândurile ordonate de maşini de tuns 
iarba, înapoi prin depozitul de chimicale, călcând prin ierbicidul şi 
sângele vărsat, pe lângă cadavru, mai mort de fiecare dată, înaintând 
pe alături cu paşi uşori, ca şi când ar fi fost doar un joc de copii. 

Pip s-a uitat înapoi la depozit, la fâşiile de bandă adezivă cu şuviţe 
din părul ei şi pete din sângele ei. 

— ADN-ul meu este prin toată camera, a spus ea. O să iau banda 
adezivă cu mine, ca să o arunc împreună cu hainele. Dar o să fie 
nevoie să curăţăm şi rafturile. Să curăţăm totul înainte să dăm foc. 

— Da, a spus Ravi, luându-i inelul de chei şi zăngănindu-le. Şi astea. 
Cred că ar trebui să fie produse de curăţat în birou. 

Pip s-a zărit din nou oglindită în geamul maşinii lui Jason când au 
trecut pe lângă ea. Ochii îi erau prea întunecaţi, iar pupilele, prea 


mari, înghițind marginea verde-maronie tot mai subţire. Nu trebuia să 
se uite prea mult, în caz că reflexia ei ar fi rămas în geamul lui Jason, 
lăsând pentru totdeauna un semn că fusese aici. Atunci şi-a amintit. 

— La naiba! a spus ea, iar Ravi s-a oprit. 

— Ce? a întrebat el, alăturându-se reflexiei lui Pip din geam, şi ochii 
lui fiind prea mari şi întunecaţi. 

— ADN-ul meu este peste tot prin portbagajul maşinii. 

— Este în regulă, putem să ne ocupăm şi de asta, a spus reflexia lui 
Ravi, iar Pip i-a văzut versiunea oglindită întinzându-se spre mâna ei, 
înainte să îşi amintească şi să se retragă. 

— Nu, adică prin tot portbagajul, a repetat, panicându-se din nou. 
Păr, piele. Amprentele mele, pe care poliţia deja le are la dosar. Am 
lăsat cât de mult am putut. Credeam că o să mor şi încercam să ajut. 
Să las nişte dovezi ca să poţi să-l găseşti şi să-l prinzi. 

În ochii lui Ravi, mâhniţi şi calmi, s-a ivit o nouă expresie, iar buza 
i-a tremurat ca şi când ar fi încercat să nu plângă. 

— Cred că ai fost foarte speriată, a spus încet. 

— Am fost, a zis Pip. 

Şi, oricât de înspăimântător ar fi fost planul şi ce s-ar fi întâmplat 
dacă ar fi eşuat, nimic nu se apropia de groaza pe care o simţise în 
portbagaj sau în depozit, legată cu banda adezivă a măştii mortuare. 
Urmele ei erau încă acolo, pe toată suprafaţa pielii, în orbitele ochilor. 

— O să rezolvăm totul, bine? a rostit Ravi mai tare, acoperindu-şi 
tremurul din voce. O să ne ocupăm mai târziu de maşină, când ne 
întoarcem. Mai întâi trebuie să găsim ceva ca să... 

— Îl răcim, a zis Pip cuvintele, uitându-se dincolo de reflexia ei, în 
maşina lui Jason. Să îl răcim, iar apoi să îl încălzim, a spus cu ochii la 
panoul de control de lângă volan. 

Ideea încolţise uşor, ca un simplu şi dacă, dezvoltându-se apoi tot 
mai mult şi îmbuibându-se cu atenţia lui Pip până ajunsese singurul 
lucru la care se gândea. 

— O, Dumnezeule, a şoptit ea şi din nou, mai tare: O, Dumnezeule! 

— Ce? a întrebat Ravi, uitându-se instinctiv peste umăr. 

— Maşina! a zis Pip şi s-a întors spre el. Maşina este frigiderul 
nostru. E un vehicul de teren oarecum nou; cât de frig crezi tu că 
poate să facă aerul condiţionat? 

Ideea l-a acaparat şi pe Ravi; în ochii lui, Pip a văzut ceva 
asemănător entuziasmului. 

— Destul de frig, i-a răspuns. La cea mai înaltă treaptă, cu 
ventilatoarele la maximum, într-un spaţiu închis. Da, destul de frig, a 
zis, aproape zâmbind. 

— Într-un frigider obişnuit, temperatura e cam patru grade Celsius; 
crezi că putem s-o obţinem? 

— De unde ştii care e temperatura standard a frigiderului? a 


întrebat el. 

— Ravi, ştiu diverse. Cum de până acum nu ţi-ai dat seama că eu 
ştiu unele lucruri? 

— Ei bine, a zis Ravi şi s-a uitat spre cer, este cam răcoare în seara 
asta. Nu pot fi mai mult de 15 grade. Deci, dacă avem nevoie ca 
maşina să răcească vreo 10 grade... Da, cred că este posibil. 

Ceva s-a mişcat în toracele lui Pip; o senzaţie ca o uşurare s-a 
deschis în pieptul ei, lăsându-i mai mult loc să respire. Puteau s-o facă 
şi chiar ar fi fost posibil să reuşească. Să se joace de-a Dumnezeu. Să 
readucă un om la viaţă pentru câteva ore, ca altcineva să îl poată 
ucide. 

— Şi, a spus ea, când o să ne întoarcem aici mai târziu... 

— Pornim radiatorul la maximum, a zis Ravi în locul ei, vorbind 
repede. 

— Ca să îi ridicăm din nou temperatura corpului, a terminat Pip. 

Ravi a dat din cap, uitându-se de la stânga la dreapta când a 
analizat din nou situaţia. 

— Da! O să funcţioneze, Pip! O să scapi. 

Probabil. Dar nici măcar nu începuseră, iar timpul trecea. 


— Ţi-aduci aminte ultima dată când am făcut asta? a întrebat-o 
Ravi, scoțând o pereche de mănuşi de lucru pe care le găsise în 
clădirea de birouri, într-un sertar plin cu uniforme de schimb 
imprimate cu sigla firmei. 

— Când am mutat un cadavru? a întrebat Pip, scuturând mănuşile, 
mici bucăţi de noroi devenind praf în faţa ochilor ei. 

— Nu, asta n-am mai făcut-o, a spus Ravi. Adică ultima dată când 
am purtat mănuşi de grădină ca să comitem o infracţiune. Atunci când 
am intrat prin efracţie în casa familiei Bell, în casa lui, a adăugat 
băiatul şi a dat din cap spre depozitul de chimicale. Că, ăăă... 

Ravi s-a oprit. 

— Încetează! i-a spus Pip, aruncându-i o privire încruntată. 

— Ce? 

— Voiai să faci o glumă, Ravi. Mereu îmi dau seama! 

— A, am uitat! a spus el. Tu ştii unele chestii. 

Ştia. Şi ştia că umorul îl stimula pe Ravi, că aşa făcea faţă unei 
situaţii delicate. 

— Bine, să începem! a zis Pip. 

Fata s-a aplecat şi a ridicat marginea prelatei care acoperea o 
maşină de tuns iarba. Plasticul negru s-a încreţit când l-a tras şi l-a dat 
la o parte, Ravi târându-l din partea cealaltă. Prelata s-a desprins, iar 
Ravi a împăturit-o grosolan în braţe. 

Pip l-a condus afară din încăperea uriaşă, înapoi în depozitul de 
chimicale, vaporii ierbicidului, încă prea puternici, începând să îi 


provoace o durere de cap. 

Ravi a întins prelata peste beton, lângă cadavrul lui Jason, evitând 
sângele. 

Pip i-a simţit încordarea după cum strâmba gura, dar şi după 
privirea absentă pe care era sigură că o avea şi ea. 

— Nu te uita la el, Ravi! a spus Pip. Nu e nevoie să te uiţi la el. 

Ravi a păşit spre ea, ca şi când ar fi vrut să o ajute cu următoarea 
parte. 

— Nu! a spus, îndepărtându-l. Nu îl atingi! Nu atingi nimic, decât 
dacă trebuie să o faci. Nu vreau să laşi nicio urmă aici. 

Ar fi fost mai rău decât de neconceput. Dacă era acuzată de crimă, îl 
trăgea şi pe Ravi după ea. Nu, el nu trebuia să fie implicat şi, prin 
urmare, nu putea atinge nimic! Dacă eşuau, toată vina avea să fie a ei, 
ăsta era târgul. Ravi nu ştia nimic. Nu vedea nimic. Nu făcea nimic. 

Pip a îngenuncheat de partea cealaltă a lui Jason şi s-a întins încet, 
apucându-l de umăr şi de braţ. Nu era încă rigid, dar urma să 
înţepenească în curând. 

S-a aplecat înainte şi a împins, rostogolindu-l pe Jason şi capul lui 
spart spre partea din faţă. Chipul îi era neatins. Palid şi moale, dar 
aproape părând că doarme. Pip l-a apucat din nou şi l-a rostogolit cu 
faţa în jos pe marginea prelatei şi din nou spre mijloc, cu faţa în sus. 

— Bun! a spus ea, ridicând o parte a prelatei şi acoperindu-l. 

Ravi a procedat la fel din partea cealaltă. 

Jason dispăruse, ascuns bine. Rămăşiţele Ucigaşului BA: doar o pată 
roşu-închis şi prelata rulată. 

— Trebuie să stea întins pe bancheta din spate a maşinii, pentru 
lividitate, a spus Pip, poziţionându-se unde trebuiau să fie umerii lui 
Jason. Iar apoi, când revenim, îl întoarcem pe burtă. Sângele o să 
circule iarăşi, făcând să pară că orele alea nici n-au trecut. 

— Este foarte bine, a dat Ravi aprobator din cap, aplecându-se şi 
apucându-l pe Jason de glezne prin prelată. Unu, doi, trei, ridică! 

Bărbatul era mult prea greu, prinsoarea lui Pip de sub umerii lui 
fiind incomodă prin folia de plastic. Dar împreună l-au apucat, trecând 
încet peste pragul uşii de metal, Ravi mergând cu spatele şi uitându-se 
în jos ca să vadă dacă nu lasă dâre de sânge. 

Bâzâitul uşor al motorului i-a întâmpinat afară. Deja porniseră 
maşina lui Jason, aerul condiţionat fiind setat la maximum şi toate 
gurile de aerisire ale automobilului complet deschise. Portierele 
închise ca să reţină răcoarea înăuntru. Ravi găsise nişte pungi cu 
gheaţă în frigiderul clădirii de birouri, probabil pentru accidente la 
locul de muncă. Dar acum, ei le împrăştiaseră prin interiorul maşinii, 
aproape de gurile de aerisire, răcind-o şi mai mult. 

— Deschid eu portiera, a spus Ravi, aplecându-se ca să lase uşor 
picioarele lui Jason pe pietriş, în vreme ce Pip şi-a băgat piciorul în 


faţă, sprijinindu-se de spatele lui Jason ca să mai scape de greutate. 

Ravi a deschis portiera din spate. 

— Deja e destul de frig înăuntru, a zis şi a revenit în celălalt capăt 
al lui Jason, ridicându-l cu un mormăit. 

Cu atenţie şi făcând câte o jumătate de pas, au manevrat prelata 
înfăşurată prin portiera maşinii, lăsându-l pe Jason pe bancheta din 
spate şi trăgându-l înăuntru. 

Acolo era deja frig ca într-un frigider, iar Pip a văzut că scotea aburi 
când a încercat să îl împingă mai mult pe Jason. Capul lui distrus nu 
încăpea înăuntru. 

— Aşteaptă! a spus Pip, alergând prin spatele maşinii ca să deschidă 
cealaltă portieră. 

S-a întins prin deschizătura de la capătul prelatei, a apucat gleznele 
lui Jason şi le-a ridicat ca să îi îndoaie genunchii, folosind spaţiul în 
plus ca să îl tragă cu totul înăuntru. Ţinându-l pe loc în timp ce au 
închis lent portiera, sunetul picioarelor lui lovindu-se de ea, ca şi când 
ar fi încercat să se elibereze. 

Ravi a închis portiera din partea cealaltă şi s-a retras, apoi şi-a lipit 
palmele, expirând încordat. 

— Şi motorul o să rămână pornit câteva ore, cât suntem plecaţi? a 
întrebat Pip ca să se asigure. 

— Da, rezervorul este aproape plin. O să meargă în continuare, cât 
o să fie nevoie, a răspuns Ravi. 

— Bun, asta-i bine! a spus ea, rostind iar cuvântul pe care-l ştia a fi 
lipsit de sens. Acum plecăm. Înapoi acasă. Planul! 

— Planul, a repetat Ravi. Mi se pare înspăimântător să îl lăsăm aşa, 
cu urmele tale peste tot. 

— Ştiu! a spus ea. Dar este sigur; nu vine nimeni aici. Jason mi-a 
zis-o. Plănuia să mă ucidă şi avea toată noaptea şi tot weekendul la 
dispoziţie. Fără camere de supraveghere şi alarme. Deci, la fel e şi 
pentru noi. Totul o să fie la fel când revenim. Apoi, îndepărtăm 
urmele şi plantăm altele. 

Pip s-a uitat prin geamul maşinii la prelata înfăşurată şi la cadavrul 
dinăuntru, care nu era încă mort. Nu dacă totul funcţiona. 

Ravi şi-a scos mănuşile. 

— Îţi iei rucsacul? 

— Da, a spus Pip, scoţându-şi şi ea mănuşile şi punându-le 
împreună cu perechea lui Ravi în rucsacul deschis; acolo era şi banda 
ei adezivă, luată în depozit: cea de la glezne, încheieturi, şi a măştii 
desfăcute cu părul ei smuls. 

— Şi ai totul acolo? Toate lucrurile cu care ai venit? 

— Da, totul este aici, a spus şi a tras fermoarul. Tot ce am 
împachetat în după-amiaza asta. Acum am şi mănuşile, şi banda 
adezivă folosită. Telefonul cu cartelă al lui Jason. Nu am lăsat nimic 


în urmă. 

— Şi ciocanul? a întrebat Ravi. 

— Ăla poate rămâne aici, a zis Pip şi s-a îndreptat de spate, 
punându-şi rucsacul pe umăr. Putem să ştergem mai târziu amprentele 
mele de pe el. Şi Max o să aibă nevoie de o armă a crimei. 

— Bun! a spus Ravi şi a luat-o înainte, îndreptându-se spre maşina 
lui abandonată lângă poarta deschisă a firmei Green Scene. Să 
mergem acasă! 


Treizeci şi doi 


O ultimă verificare. 

Ravi s-a aplecat spre frâna de mână, studiind-o pe Pip cu o 
respiraţie plăcută, dar tăioasă pe chipul ei. 

— Încă mai ai ceva uscat pe faţă. Şi pe mâini, a zis el şi şi-a coborât 
privirea. Şi ai pete pe pulover. Trebui să urci repede la etaj, înainte să 
te vadă ei. 

Pip a dat din cap. 

— Da, pot s-o fac. 

Îşi întinsese celălalt tricou pe scaun, ca nicio picătură de sânge să nu 
ajungă pe maşina lui Ravi, şi-şi folosise perechea de chiloţi de schimb, 
turnând puţină apă din sticlă ca să încerce să-şi şteargă sângele de pe 
faţă şi mâini cât Ravi conducea pe drumuri lăturalnice. Ar fi trebuit să 
fie suficient. 

Pip a deschis portiera cu cotul şi a coborât, aplecându-se din nou 
înăuntru ca să pună şi tricoul pe care stătuse în rucsac, închizându-l. 
Cheile de la casă le-a luat în cealaltă mână. 

— Eşti sigură? a întrebat-o Ravi din nou. 

— Da! i-a răspuns Pip. 

Verificaseră planul de nenumărate ori în maşină. 

— Pot să fac asta de una singură. Ei bine, ştii ce vreau să zic. 

— Pot să te ajut, a încercat să insiste Ravi, cu o urmă de disperare 
în voce. 

Pip s-a uitat la el şi l-a studiat centimetru cu centimetru, fără să-i 
scape nimic. 

— Deja m-ai ajutat, Ravi, mai mult decât ştii. M-ai ajutat să rămân 
în viaţă acolo. Ai venit după mine. Asta pot s-o fac singură. M-ar ajuta 
să fii în siguranţă. Asta-mi doresc. Nu vreau să te afecteze ceva din 
toate astea, dacă se termină prost. 

— Ştiu, dar... 

Pip l-a oprit. 

— Deci, acum o să-ţi creezi un alibi pentru toată seara. În caz că 
sincronizarea noastră nu funcţionează şi nu întârziem suficient 
momentul morţii. Ce o să faci? 

Voia să îi audă din nou răspunsul: sigur şi de nezdruncinat. 

— Mă duc acasă să-mi iau telefonul, după care merg cu maşina în 
Amersham ca să îl iau pe vărul meu, Rahul, a spus Ravi, uitându-se 
înainte. Circul pe autostrăzi, ca să mă înregistreze camerele din trafic. 
O să retrag nişte bani de la bancomat, ca să mă filmeze şi camera de 
acolo. Apoi o să ne ducem la Pizza Express sau la un alt restaurant, 
comand mâncare şi plătesc cu cardul. O să fiu zgomotos, ca să atrag 
atenţia asupra noastră, astfel încât oamenii să-şi aducă aminte că am 


fost acolo. O să fac fotografii şi o să filmez cu telefonul, să se vadă că 
am fost acolo. O să dau şi un telefon, probabil mamei, ca să îi spun la 
ce oră mă întorc acasă. O să-ţi trimit un mesaj şi o să te întreb cum 
decurge seara ta, deoarece încă nu ştiu că ţi-ai pierdut telefonul şi nu 
ne-am văzut toată ziua, a turuit Ravi şi a inspirat rapid. Apoi o să ne 
ducem în barul unde îşi petrec timpul toţi prietenii vărului meu, cu 
mulţi martori, unde o să rămânem până la 23.30. După, o să-l las pe 
Rahul acasă şi mă întorc, fac plinul pe drum, ca să mă filmeze altă 
cameră de supraveghere. O să ajung acasă şi o să pretind că mă duc la 
culcare. 

— Bun, da! a spus Pip, uitându-se la ceasul de pe bordul maşinii. 
Tocmai a trecut de 20.10. Ne vedem la miezul nopţii? 

— Ne vedem la miezul nopţii! Şi mă suni? a întrebat el. De pe 
telefonul tău cu cartelă, dacă ceva merge prost. 

— Nu o să meargă prost, a răspuns Pip, încercând să îl convingă din 
priviri. 

— Să ai grijă! a spus el, strângând volanul, un înlocuitor pentru 
mâna ei. Te iubesc! 

— Şi eu te iubesc! a zis Pip pentru o altă ultimă dată; dar nu avea să 
fie ultima; urma să-l revadă peste câteva ore. 

Pip a închis portiera şi i-a făcut semn din mână lui Ravi când el a 
semnalizat şi a pornit la drum. Ea a inspirat adânc, ca să se 
pregătească, apoi s-a întors şi a mers pe aleea din faţa casei. 

Şi-a văzut familia pe fereastra din faţă, imaginile de la televizor 
dansând pe feţele lor. I-a privit o clipă, afară, pe întuneric. Josh stătea 
ghemuit pe covor, îmbrăcat în pijamale, stângaci şi mic, şi se juca 
frumos cu piesele de Lego. Tatăl ei râdea de ceva de la televizor, iar 
Pip simţea vibrația râsetului chiar şi de aici. Mama ei a ţâţâit, i-a pus 
o mână pe piept, şi fata a auzit-o spunând „O, Victor, nu-i amuzant!” 

— Mereu e amuzant când oamenii cad, s-a auzit răsunător replica 
lui. 

Pip simţea că o ustură ochii şi are un nod în gât. Nu crezuse că avea 
să-i mai vadă vreodată. Să mai zâmbească vreodată alături de ei sau să 
plângă ori să râdă, să îmbătrânească în timp ce părinţii îmbătrâneau şi 
mai mult, tradiţiile lor devenind ale ei, ca reţeta de piure de cartofi a 
tatălui sau modul în care decora mama bradul de Crăciun. Să îl mai 
vadă pe Josh maturizându-se, să îi audă vocea de bărbat sau să afle ce 
îl face fericit. O viaţă întreagă de momente mărunte şi importante. Pip 
le pierduse, iar acum le regăsise. Nu şi dacă-i reuşea planul. 

Pip şi-a dres glasul, dislocând nodul, şi a descuiat uşa de la intrare 
cât de repede a putut. 

S-a furişat în casă şi a închis uşa în urma ei cu un ţăcănit foarte slab, 
sperând ca zgomotul aplauzelor audienței de la televizor să îl acopere. 
Apucând prea strâns cheile în mână ca să nu scoată niciun sunet. 


Lent şi cu grijă, ţinându-şi respiraţia, a trecut pe lângă living, 
uitându-se la cefele lor sprijinite pe canapea. Tatăl ei s-a mişcat, iar lui 
Pip i s-a strâns inima, înţepenind o pe loc. Nu, era în regulă, tata doar 
îşi schimba poziţia, cuprinzând umerii soţiei sale cu braţul. 

Trebuia să urce scările în linişte. A treia treaptă a scârţâit sub 
greutatea ei. 

— Pip, tu eşti? a strigat mama, foindu-se pe canapea ca să se 
întoarcă. 

— Da! i-a răspuns Pip tot cu un strigăt, urcând repede treptele 
înainte ca mama ei să o vadă bine. Eu sunt! Scuze, sunt disperată să 
ajung la toaletă ca să fac pipi! 

— Avem o toaletă la parter, ştii! i-a strigat tatăl când ea a cotit în 
capul scării, spre hol. Doar dacă prin pipi te referi de fapt la... 

— Credeam că rămâi acasă la Ravi, s-a auzit glasul mamei. 

— Două minute! a strigat Pip, fugind direct spre baie, închizând uşa 
în urma ei şi încuind-o. Trebuia să curete şi clanţa. 

Fusese cât pe ce să o prindă. Dar ei se purtau normal; nu văzuseră 
nimic, nici petele de sânge sau părul ei smuls, şi nici pielea rănită a 
feţei. Iar alea erau primele lucruri de care trebuia să se ocupe Pip. 

Şi-a scos hanoracul peste cap, închizând gura şi ochii, ca să nu îi 
intre petele uscate de sânge. L-a aruncat cu grijă pe gresie, întors pe 
dos. Şi-a scos tenişii şi şosetele, apoi colanţii negri. Nu vedea sânge pe 
material, dar ştia că e acolo, ascunzându-se undeva printre fibre. Iar 
după aceea bustiera, care, aproape de mijloc, unde o parte din sânge 
trecuse prin hanorac, avea o mică pată roşie. Şi-a lăsat hainele 
grămadă şi s-a întors spre duş. 

Cald. Fierbinte. Mai fierbinte. Atât de fierbinte, încât o durea să stea 
sub jet. Dar trebuia să fie fierbinte, să pară că arde primul strat de 
piele. Cum altfel s-ar mai fi simţit vreodată scăpată de urmele 
Ucigaşului BA? S-a săpunit temeinic cu gel de duş, urmărind cum apa, 
roz din cauza sângelui, îi şiroia pe picioare, printre degete şi în 
scurgere. S-a frecat de mai multe ori, terminând gelul de duş 
consumat pe jumătate, curăţând şi spaţiul de sub unghii. S-a spălat pe 
păr de trei ori, firele părând acum mai puţine şi mai fragile, iar 
şamponul făcând zgârietura de pe obraz să o usture. 

Când în cele din urmă s-a simţit destul de curată, Pip a ieşit pe un 
prosop, lăsând apa să mai curgă puţin, să spele orice reziduu de sânge 
din cada de duş. Avea să o curețe mai târziu. 

Înfăşurată în prosop, a ridicat capacul coşului din baie, de lângă 
toaletă, şi a scos punguţa de plastic dinăuntru. Conţinea doar două 
role goale de hârtie igienică, iar Pip le-a luat, punându-le pe pervazul 
ferestrei. În dulapul de sub chiuvetă a găsit clorul, a desfăcut capacul 
şi a turnat o parte în găleata de plastic. Mai mult. Tot. S-a îndreptat şi 
a umplut găleata pe jumătate cu apă caldă de la robinet, diluând 


clorul, mirosul fiind puternic şi nociv. 

Trebuia să facă două drumuri spre dormitor, dar familia era la 
parter, deci drumul ar fi trebuit să fie liber. Pip a ridicat găleata, acum 
grea, ţinând-o cu un braţ lipit de piept când a descuiat uşa băii. A ieşit 
pe palier clătinându-se, a intrat în dormitor şi a lăsat găleata în mijloc, 
apa plescăind periculos de aproape de margine. 

Alte sunete stranii scoase de cei din publicul emisiunii televizate 
care o aplaudau când Pip s-a întors în baie, luând grămada de haine 
murdare de sânge şi rucsacul. 

— Pip? s-a auzit vocea mamei de la parter. 

La naiba! 

— Abia am făcut duş! Cobor imediat! a strigat Pip, grăbindu-se în 
cameră şi închizând uşa în urma ei. 

A lăsat teancul de haine lângă găleată, iar apoi, în genunchi, s-a 
întors spre grămada aruncată şi uşor, una câte una, le-a băgat în 
amestecul de clor, îndesându-le. Şi tenişii, plutind pe jumătate 
deasupra. 

Din rucsac, a adăugat bucăţile de bandă adezivă care îi legaseră 
faţa, mâinile şi gleznele, împingându-le în clorul diluat. A scos 
telefonul cu cartelă al lui Jason şi a glisat capacul de la spate ca să 
extragă cartela SIM. A rupt în două cartela şi a aruncat telefonul 
dezasamblat în apă. Apoi, chiloţii pe care îi folosise ca să şteargă 
sângele de pe faţă şi tricoul de schimb pe stătuse. În cele din urmă, 
mănuşile cu sigla Green Scene, folosite de ea şi Ravi — poate cele mai 
incriminatoare —, le-a împins spre fundul găleţii. Clorul avea să se 
ocupe de petele de sânge vizibile şi probabil avea să albească şi 
materialul, dar era doar o precauţie: tot ce era aici ar fi dispărut 
definitiv până a doua zi la ora asta. Altă treabă pentru mai târziu. 

Pentru moment, Pip a târât găleata pe covor şi a ascuns-o în 
şifonier, împingând din nou tenişii. Mirosul de clor era puternic, dar 
nimeni nu ar fi intrat în dormitorul ei. 

Pip s-a uscat şi s-a îmbrăcat cu un hanorac şi colanţi negri, iar apoi 
s-a întors spre oglindă ca să se ocupe de faţă. Părul îi atârna fragil, 
şuviţele fiind ude, şi scalpul prea dureros ca să îl perieze. Vedea o 
mică porţiune cheală în creştet, de unde îşi smulsese părul cu banda. 
Trebuia să o acopere. Pip şi-a trecut degetele prin păr şi l-a strâns în 
coadă, puternic şi incomod. Şi-a mai pus două elastice pe încheietura 
mâinii, pentru mai târziu, când ea şi Ravi urmau să revină la Green 
Scene. Faţa încă îi părea rănită şi pătată, iar apoi uşor lipicioasă când 
s-a dat cu fond de ten ca să o acopere, adăugând anticearcăn pe 
porțiunile cele mai afectate. Părea palidă, iar textura pielii era aspră, 
descuamându-se pe alocuri, dar era suficient. 

Şi-a golit rucsacul ca să îl umple iarăşi, bifând obiecte din lista pe 
care o făcuseră ea şi Ravi, întipărită în creierul ei ca o mantra. Două 


fesuri, cinci perechi de şosete. Trei dintre telefoanele cu cartelă din 
sertarul biroului, toate deschise. Mica grămadă de bani pe care o 
păstra în compartimentul secret, luând preventiv toată suma. În 
buzunarul celei mai elegante jachete, care atârna în dulap deasupra 
găleţii cu clor, a găsit cartea de vizită imprimată în relief pe care nu o 
atinsese de la întâlnirea de mediere şi a pus-o cu grijă în buzunarul 
din faţă al rucsacului. Intrând repede în camera părinţilor, a luat 
câteva perechi de mănuşi de cauciuc pe care le folosea mama ei ca să 
îşi vopsească părul, cel puţin trei de fiecare. A pus din nou portofelul 
peste toate celelalte lucruri, verificând să aibă cardul înăuntru; urma 
să aibă nevoie de el pentru alibi. Şi cheile maşinii. 

Asta era tot ce-i trebuia de la etaj. A verificat din nou că luase toate 
cele necesare pentru plan. Mai erau câteva obiecte pe care trebuia să 
le ia de la parter, evitând cumva privirea atentă a familiei şi a fratelui 
mai mic, care îşi băga nasul în treburile altora. 

— Bună! a spus ea cu respiraţia tăiată, coborând scările. A trebuit 
doar să fac un duş pentru că ies în oraş şi mai devreme am fost la 
alergat. 

A zis minciuna prea repede; trebuia să se domolească, să îşi 
amintească să respire. 

Mama ei a întors capul pe spătarul canapelei, uitându-se la Pip, 
nedumerită. 

— Credeam că te duci cu Ravi la cină şi ca să rămâi peste noapte. 

— Să dormi acolo, a adăugat Joshua, deşi Pip nu îl vedea dincolo de 
canapea. 

— Schimbare de planuri, a spus ea, ridicând din umeri. Ravi a fost 
nevoit să se vadă cu vărul lui, aşa că îmi petrec timpul cu Cara. 

— Nimeni nu mi-a cerut voie să rămâi peste noapte, a adăugat tatăl 
ei. 

Mama lui Pip a mijit ochii, studiindu-i faţa. Oare vedea? Oare îşi 
dădea seama ce ascundea sub machiaj? Sau era ceva diferit în privirea 
lui Pip, o expresie absentă şi bântuită? Plecase de acasă fiind încă 
fetita mamei şi revenise ca o persoană care ştia cum era să mori 
violent, să încalci acea limită şi să revii cumva. Şi nu doar asta, acum 
era o criminală. O schimbase asta în ochii mamei? Dar în ai ei? O 
transformase? 

— Nu v-aţi certat, nu-i aşa? a întrebat ea. 

— Poftim? a întrebat confuză Pip. Eu şi Ravi? Nu, suntem bine. 

A încercat să pufnească fără tragere de inimă, respingând ideea. Cât 
de mult îşi dorea ca totul să fie la fel de normal şi de banal ca o ceartă 
cu iubitul! 

— Îmi iau o gustare din bucătărie şi plec. 

— Bine, draga mea! i-a spus mama ei, pe un ton care dădea de 
înţeles că nu o crede. 


Totuşi, era în regulă; dacă mama voia să creadă că ea şi Ravi se 
certaseră, era în regulă. Chiar bine. Mult mai bine decât orice mai 
aproape de adevăr: că Pip ucisese un criminal în serie şi că în clipa 
asta pleca în oraş ca să îi însceneze unui violator o crimă pe care 
acesta nu o comisese. 

În bucătărie, Pip a deschis sertarul lat din partea de sus a insulei, 
acolo unde mama păstra folia alimentară, hârtia de copt şi pungile de 
plastic pentru sandviciuri. A luat patru pungi cu fermoar, din acelea 
pentru alimente, şi două pungi mai mari pentru gheaţă, pe care le-a 
vârât în rucsac. Din sertarul cu mărunţişuri din partea cealaltă a 
bucătăriei, a luat o brichetă şi a pus-o peste toate celelalte lucruri 
dinăuntru. 

Iar acum, ultima chestie din listă, care nu prea era una specifică, ci 
mai mult o problemă de care trebuia să se ocupe. Pip credea că până 
în acest moment ar fi trebuit să îi vină inspiraţia, dar nu se întâmplase 
aşa. Familia Hastings instalase două camere de supraveghere de 
ambele părţi ale uşii de la intrare, de când fata le vandalizase casa în 
urmă cu câteva luni, după verdict. Avea nevoie de ceva cu care să se 
ocupe de camerele alea, dar de ce anume? 

Pip a deschis uşa garajului, aerul rece de acolo fiind aproape plăcut 
pe piele, încă înfierbântată de adrenalină. A cercetat locul cu atenţie, 
uitându-se peste bicicletele părinţilor ei, spre cutia cu scule a tatălui, 
spre dulapul cu oglindă în privinţa căruia mama insista că, într-o bună 
zi, avea să-i găsească un loc. Ce ar fi putut folosi Pip ca să dezactiveze 
camerele alea? Privirea i-a rămas la cutia cu scule, atrăgând-o din 
partea cealaltă a camerei. A ridicat capacul şi s-a uitat înăuntru. 
Deasupra era un ciocănel. Presupunea că ar fi fost în stare să se 
furişeze şi să spargă camerele cu ajutorul lui, dar ar fi făcut zgomot, 
care l-ar fi putut alerta pe Max, aflat înăuntru. Sau ar fi putut folosi 
cleştele, în cazul în care camerele ar fi avut fire expuse. Totuşi, spera 
la ceva mai puţin permanent, care să se potrivească mai bine poveștii. 

La înălțimea capului, pe raftul de deasupra cutiei cu scule, a zărit 
altceva uitându-se la ea, aşa cum o făceau câteodată obiectele inerte. 
Lui Pip i s-a poticnit respiraţia şi a oftat, deoarece era perfectă. 

O rolă de bandă adezivă gri, aproape deloc folosită. 

Exact de asta avea nevoie. 

— A naibii bandă adezivă, a mormăit Pip în sinea ei, luând-o şi 
băgând-o în geantă. 

A ieşit din garaj şi a înţepenit în pragul uşii. Tatăl ei era în 
bucătărie, pe jumătate băgat în frigider, mâncând ceva şi uitându-se la 
ea. 

— Ce Dumnezeului faci acolo? a întrebat-o nelămurit, cu ridurile 
încrucişându-i-se pe frunte. 

— O, ăăă... îmi caut tenişii Converse albaştri, a improvizat Pip. Tu 


ce faci acolo? 

— Sunt pe raftul de lângă uşă, a spus el, arătând cu capul spre hol. 
Îi aduc mamei tale un pahar de vin. 

— O, şi vinul se ţine sub farfuria cu pui? a zis Pip, trecând pe lângă 
tatăl ei şi punându-şi rucsacul pe umăr. 

— Da! Va trebui să dau dovadă de eroism şi să mă sacrific mâncând, 
i-a răspuns el. La ce oră te întorci acasă? 

— Pe la 23.30, a răspuns Pip, luându-şi rămas-bun de la mama ei şi 
de la Josh, mama spunându-i să nu stea prea târziu deoarece a doua zi 
de dimineaţă urmau să meargă la Legoland, iar Josh, chiuind 
entuziasmat. 

Pip le-a promis că nu avea să întârzie, percepând normalitatea 
scenei ca pe un pumn în stomac, făcând-o să se aplece şi să Îi fie greu 
până şi să-şi privească familia. Avea să mai trăiască vreodată aşa ceva, 
după cele ce făcuse? Normalitatea era singurul lucru pe care şi-l 
dorea, motivul pentru care făcea toate astea, dar nu cumva devenise, 
între timp, ceva de neatins? Cu siguranţă, răspunsul era afirmativ, 
dacă ar fi fost învinovăţită de uciderea lui Jason. 

Pip a închis uşa de la intrare şi a expirat. Nu avea timp pentru 
întrebările astea; trebuia să se concentreze. La 16 kilometri distanţă 
era un cadavru, iar ea participa la o cursă contracronometru. 

Acum era 20.27 şi întârziase deja. 

Pip a descuiat maşina şi a urcat, lăsând rucsacul pe scaunul din 
dreapta. A răsucit cheia în contact şi a demarat cu piciorul 
tremurându-i pe pedală şi lăsând în urmă prima etapă a planului. 

Trecând la următoarea. 


Treizeci şi trei 


Uşa de un roşu-stacojiu s-a deschis în faţa lui Pip, umbra unui chip 
apărând în crăpătura acesteia. 

— Ţi-am spus deja! a zis umbra, văzând cine este la uşă. Nu le am 
încă. 

Luke Eaton a deschis larg către holul întunecat din spatele lui, 
becurile stradale luminându-i tatuajele care-i urcau pe gât ca o plasă, 
ținând laolaltă carnea. 

— Nu contează de câte ori îmi trimiţi mesaje sau de pe câte 
telefoane. Nu le am, a spus el, cu o urmă de nerăbdare în voce. Şi nu 
trebuia să vii ca... 

— Dă-mi ceva mai puternic, a zis Pip, întrerupându-l. 

— Poftim? 

Bărbatul a fixat-o cu privirea, trecându-şi o mână prin părul tuns 
scurt. 

— Ceva mai puternic, a răspuns Pip. Rohypnol. Îmi trebuie acum! 

Chipul îi era inexpresiv, ca un scut sau o mască, îndărătul cărora se 
ascundea fata revenită din morţi. Totuşi, mâinile pe care şi le mişca 
neliniştită în buzunarele hanoracului ar fi putut să o dea de gol. Dacă 
Luke nu avea pastilele, dacă deja îi vânduse toată provizia lui Max 
Hastings, atunci totul se termina. Nicio parte a planului nu putea eşua 
pentru că, altfel, eşua totul, ca un castel din cărţi de joc, aflat într-un 
echilibru precar. Şi apoi, toată viaţa ei era chiar aici, în mâinile 
tatuate cu gri ale lui Luke. 

— Poftim? a repetat el, privind-o cu luare-aminte, dar fără să vadă 
dincolo de masca ei. Eşti sigură? 

Pip şi-a relaxat umerii; cărţile încă mai stăteau în echilibru. Luke 
încă le avea. 

— Da! a spus ea mai tare decât intenţionase, cuvântul şuierându-i 
printre dinţi. Da, am nevoie! Îmi trebuie... Trebuie să dorm în noaptea 
asta. Trebuie să pot dormi, s-a smiorcăit ea şi şi-a şters nasul cu 
mâneca. 

— Mda, a spus Luke, privind-o. Nu arăţi bine! Totuşi, e mai scump 
decât cele pe care le luai de obicei. 

— Nu-mi pasă, nu contează cât costă! Am nevoie de pastile. 

Pip a scos un mic teanc de bancnote din buzunarul hanoracului. 
Avea acolo 80 de lire, pe care le-a lăsat în mâna întinsă a lui Luke. 

— Iau câte îmi poţi da de banii ăştia, a spus ea. Oricâte. 

Luke şi-a coborât privirea la bancnotele îndoite din mână, un 
muşchi al obrazului zvâcnindu-i când s-a gândit la ceva. Pip s-a uitat 
la el, îndemnându-l să accepte, înşirând aţe invizibile de marionetă în 
mintea lui şi trăgându-le, ca şi când viaţa ei ar fi depins de asta. 


— Bine, rămâi aici! i-a spus tipul, aproape închizând uşa, sunetul 
paşilor lui auzindu-se tot mai departe pe holul întunecat. 

Uşurarea a fost imensă, dar de scurtă durată. Pe Pip încă o aştepta o 
noapte lungă, însoţită de 1.000 de şanse ca lucrurile să meargă prost. 
Poate că era vie, dar în seara asta încă lupta pentru viaţa ei şi la fel de 
îndârjit cum o făcuse când fusese înfăşurată cu banda. 

— Poftim! i-a spus Luke când a revenit şi a ţinut din nou uşa 
întredeschisă, cu ochii licărindu-i bizar în spatele acesteia. 

Bărbatul i-a întins o pungă de hârtie prin spaţiul dintre uşă şi toc, 
iar Pip a luat-o. 

A deschis-o imediat şi s-a uitat înăuntru: două punguţe transparente 
cu patru pilule verzi ca muşchiul. 

— Mulţumesc! a spus Pip, mototolind punga şi băgând-o în 
buzunar. 

— Mda, bine! a zis Luke, îndepărtându-se, dar, înainte să închidă 
uşa, s-a întors, chipul lui rămânând în spaţiul deschis. Scuze pentru 
alaltăieri! Nu te-am văzut traversând pe-acolo. 

Pip a dat aprobator din cap, impunându-şi să schiţeze un zâmbet cu 
buzele lipite ca să nu se dea de gol. 

— Este în regulă! Sunt sigură că nu a fost cu intenţie. 

— Da, a dat din cap Luke, ţâţâind. Ăăă, ascultă! Să nu iei prea multe 
din alea, bine? Sunt mult mai puternice decât înainte. Una e suficientă 
ca să te adoarmă. 

— Am înţeles, mulțumesc! a spus Pip, remarcându-i expresia, 
asemănătoare cu a unui om care îşi făcea griji pentru ea. 

Ca să vezi! În cel mai puţin probabil loc şi din partea fiinţei la care 
s-ar fi aşteptat cel mai puţin. Sigur arăta îngrozitor. 

Pip a auzit uşa închizându-se uşor în urma ei când s-a întors la 
maşină, trecând pe lângă BMW-ul de un alb strălucitor al lui Luke, 
reflexia urmărind-o în geamurile fumurii. 

În maşină, a scos punga din buzunar. A luat plicurile transparente 
din plastic şi s-a uitat la ele în lumina stradală. Opt pilule pe o parte a 
cărora scria 1 mg. Luke spusese că una ar fi fost suficientă ca să o 
adoarmă, dar nu ea era cea care trebuia să ajungă inconştientă. În 
plus, trebuia să se asigure că funcţiona repede, dar nu să cauzeze o 
supradoză. Asta ar fi transformat-o în criminală de două ori în aceeaşi 
zi. 

Pip a deschis ambele punguţe şi a scos două pastile din una dintre 
ele. Pe una a pus-o în cealaltă pungă, în care acum erau cinci. Apoi a 
rupt-o pe ultima în două, punând câte o jumătate în fiecare plic 
transparent. Două miligrame şi jumătate. Nu ştia ce face, dar gramajul 
părea suficient. 

Pip a pus din nou punguta cu mai multe pastile în cea de hârtie şi a 
băgat-o în rucsac. Urma să scape de ele mai târziu, împreună cu toate 


celelalte lucruri. Nu avea încredere să le păstreze. 

S-a asigurat că partea de sus a celeilalte pungi, cea cu două pilule şi 
jumătate, era bine sigilată, iar apoi a lăsat punga în spaţiul de la 
picioare, chiar în faţa pedalelor. Pe urmă şi-a poziţionat piciorul 
deasupra şi a apăsat pastilele cu călcâiul, auzind cum se sfărâmă. A 
apăsat puternic pe fiecare bucată până le-a strivit. 

A luat punga şi a ridicat-o în faţa ochilor. Pastilele dispăruseră, 
înlocuite de un praf fin şi verde. Pip a scuturat-o ca să se asigure că nu 
rămăseseră bucăţi mari. 

— Bun! a spus în şoaptă, băgând punga cu praf în buzunar şi 
apăsând-o ca să ştie că era încă acolo. 

Pe urmă a pornit motorul, farurile alungând întunericul de afară, 
dar nu şi pe cel care era în mintea ei. 

Era 20.33, acum 20.34, şi trebuia să viziteze alte trei case din Kilton 
în seara asta. 


Treizeci şi patru 


Casa familiei Reynolds, de pe Cedar Way, semăna cu o faţă. Aşa i se 
păruse lui Pip dintotdeauna, încă din copilărie. Aşa arăta şi acum, 
când a mers pe alee spre uşa de la intrare, care aducea cu nişte dinţi, 
ferestrele uitându-se curioase la ea. Gardianul credincios al familiei 
dinăuntru. Casa nu trebuia să o lase să intre, ci să o respingă. Totuşi, 
oamenii dinăuntru n-aveau s-o facă, ştia instinctiv Pip. 

A ciocănit puternic, privind prin sticla mată a uşii silueta cuiva care 
se apropia. 

— La naiba... O, bună Pip! a spus Jamie, afişând un zâmbet larg 
când a deschis uşa. Nu ştiam că vii. Noi trei tocmai voiam să 
comandăm pizza, vrei şi tu? 

Lui Pip i s-a poticnit vocea în gât. Nu ştia cum să înceapă, dar 
trebuia să o facă, deoarece Nat a apărut pe hol în spatele lui Jamie, 
luminile de pe tavan reflectându-se din părul ei blond-deschis şi 
făcându-l să strălucească. 

— Pip! a rostit ea şi s-a apropiat de Jamie. Te simţi bine? Ravi m-a 
sunat în urmă cu puţin timp şi mi-a zis că nu reuşeşte să dea de tine. A 
spus că voiai să vii pe la mine ca să discutăm ceva, dar nu ai mai 
apărut. 

Fata a mijit ochii, uitându-se la faţa lui Pip. Nat ar fi putut să vadă 
în spatele măştii; probabil învățase şi ea să poarte una. 

— Te simţi bine? a întrebat-o din nou, îngrijorarea luând locul 
confuziei. 

— Ăăă... a îngăimat Pip, cu vocea încă răguşită. Eu... 

— O, salut, Pip! s-a auzit o altă voce, una pe care o cunoştea bine. 

Connor ieşise din bucătărie, mutându-şi privirea de la grupul de la 
uşă, la telefon. 

— Tocmai comandam pizza dacă... 

— Taci, Connor! l-a întrerupt Jamie, iar Pip a văzut în ochii lui o 
expresie similară cu a lui Nat. 

Ştiau! Puteau să-şi dea seama. Puteau s-o citească pe chipul ei. 

— Ce se întâmplă? a întrebat el. Te simţi bine? 

Connor a înţepenit în spatele lor, fixând-o şi el cu privirea. 

— Ăăă... 

Pip a inspirat ca să se calmeze. 

— Nu! Nu, nu mă simt bine! 

— Ce... a început Nat. 

— S-a întâmplat ceva rău, a spus Pip, plecându-şi privirea şi 
observând că îi tremurau degetele. 

Erau curate, dar sângele îi şiroia din vârfuri şi nu ştia dacă era al lui 
Stanley, al lui Jason Bell sau al ei. Le-a ascuns în buzunare, împreună 


cu punga cu pudră şi un telefon cu cartelă. 

— Şi... trebuie să vă cer ajutorul. Tuturor. Şi puteţi să mă refuzaţi, 
iar eu promit că o să înţeleg. 

— Da, orice! a spus Connor, întristându-se când i-a simţit frica. 

— Nu, Connor, stai! a zis Pip, uitându-se la ei trei. 

Trei dintre oamenii pe care-i credea în stare să o caute, dacă ar fi 
dispărut. Trei oameni alături de care trecuse prin multe încercări. Şi 
atunci şi-a dat seama că exact aceiaşi oameni, cei care ar fi căutat-o 
dacă ar fi dispărut, erau aceiaşi la care ar fi putut să apeleze, dacă ar fi 
avut nevoie să scape nepedepsită. 

— Încă nu puteţi accepta, deoarece nu... voi nu... A făcut o pauză, 
apoi a găsit puterea de a continua: Trebuie să vă cer ajutorul, dar nu 
mă puteţi întreba de ce şi nici ce s-a întâmplat. Iar eu nu o să vă pot 
spune niciodată. 

Cu toţii au fixat-o cu privirea. 

— Niciodată! a repetat Pip. Trebuie să puteţi nega cu credibilitate. 
Nu puteţi să aflaţi motivul. Dar este... ceva ce cred că ne dorim toţi. 
Să facem pe cineva să plătească, să primească ce-a meritat de la bun 
început. Dar nu puteţi afla niciodată, niciodată nu puteţi... 

Nat a înaintat, păşind peste prag şi punând o mână pe umărul lui 
Pip. Strânsoarea era caldă şi liniştitoare. 

— Pip, a spus ea cu blândeţe, uitându-se în ochii ei. Vrei să chemăm 
poliţia? 

— Nu! a zis Pip. Nu poliţia! Niciodată! 

— La ce te referi când spui să facem pe cineva să plătească? a întrebat 
Connor. Te referi la Max Hastings? 

Nat a înţepenit, transmițând senzaţia prin oase umărului lui Pip. 

Aceasta din urmă a ridicat capul şi l-a clătinat uşor. 

— Să îl închidem pentru totdeauna, a şoptit ea, scoțând o mână din 
buzunar şi punând-o peste cea a lui Nat, furându-i din căldură. Dacă 
funcţionează. Dar nu o să puteţi afla niciodată, eu nu pot să vă zic, iar 
voi nu o să puteţi povesti niciodată nimănui... 

— Eu mă bag! a spus Jamie, încordându-şi hotărât maxilarul. M-ai 
salvat, Pip! Te voi salva şi eu. Nu trebuie să ştiu de ce. Doar că ai 
nevoie de ajutorul meu şi îl ai. Orice ca să fie închis. 

Privirea i s-a îmblânzit când şi-a mutat privirea de la Pip spre ceafa 
lui Nat. 

— Da! a dat aprobator din cap şi Connor, părul blond căzându-i pe 
chipul pistruiat. 

Un chip pe care avea să-l vadă maturizându-se, schimbându-se de-a 
lungul anilor, la fel cum ar fi văzut-o şi el. 

— Şi eu mă bag! M-ai ajutat când am avut nevoie de tine, a spus el 
şi şi-a întins braţele subţiri, ridicând stângaci din umeri. Bineînţeles că 
o să te ajut! 


Pip a simţit că lăcrimează când s-a uitat la fraţii Reynolds. Două 
chipuri pe care le cunoştea dintotdeauna, doi oameni din trecutul ei. 
O parte din ea îşi dorea ca ei să fi refuzat, pentru binele lor. Dar Pip 
urma să se asigure că erau în siguranţă. Planul avea să funcţioneze, iar 
dacă nu, ea şi-ar fi asumat responsabilitatea. Era promisiunea tăcută 
pe care le-o făcea tuturor. Asta nu se întâmplase niciodată: Pip nu 
venise niciodată la uşa lor ca să le ceară ajutorul. Niciunul dintre ei nu 
era acum aici. 

Pip şi-a mutat privirea la Nat, văzându-şi chipul oglindit în ochii ei 
albaştri. Nat era cea care conta cu adevărat. Nu o crezuseră la fel de 
multe ori ca pe Pip; furia de neimaginat a neîncrederii. Ele două 
împărțeau aceeaşi tristeţe, iar Pip îşi asumase ţipătul lui Nat din ziua 
verdictului, ca şi când ar fi fost al ei, unindu-le. S-au uitat una la 
cealaltă, dincolo de măşti. 

— O să ai probleme din cauza asta? a întrebat Nat. 

— Am deja probleme, a răspuns încet Pip. 

Nat a inspirat lent. Şi-a luat mâna de pe umărul lui Pip şi i-a strâns 
cu putere degetele. 

— Ce vrei să facem? a întrebat-o ea. 


Treizeci şi cinci 


Tudor Lane. Unul dintre drumurile din Little Kilton de care Pip nu 
putea scăpa, strâns legat de ceea ce devenise şi cartografiat în propria- 
i fiinţă în locul unei artere. Ajunsese din nou aici, ca şi când ar fi fost 
ceva inevitabil, chiar şi această călătorie fiind întipărită înlăuntrul ei. 

Pip şi-a ridicat privirea, iar casa familiei Hastings i-a apărut înainte 
şi la dreapta. Toate începuseră aici, o ramură a începuturilor din urmă 
cu mulţi ani. Cinci adolescenţi într-o seară: Sal Singh, Naomi Ward şi 
Max Hastings printre ei. Un alibi pe care Sal îl avusese dintotdeauna şi 
pe care prietenii i-l răpiseră, din cauza lui Elliot Ward. Şi aici Pip avea 
să încheie totul. 

S-a uitat peste umăr la cei trei care stăteau în maşina lui Jamie, 
parcată pe stradă. Maşina ei era parcată în spatele acesteia. A văzut-o 
pe Nat dând din cap spre ea din obscuritatea locului din dreapta, iar 
asta i-a dat curaj să continue. 

Pip s-a ţinut de curelele rucsacului şi a traversat strada. S-a oprit în 
faţa gardului din jurul aleii din faţă a lui Max, uitându-se printre 
crengile unui copac. Maşina lui Max era singura de pe alee, aşa cum 
ştiuse că avea să fie. Părinţii lui erau la cealaltă casă a lor, cea din 
Italia, din cauza stresului emoţional pe care li-l cauzase Pip. Şi, dacă 
avea dreptate, Max se întorsese deja de la alergarea de seară pe la ora 
opt, presupunând că nu sărise peste acest obicei. Din câte se părea, 
toate lunile în care dăduseră unul peste celălalt nu fuseseră în van. 

Max era singur înăuntru şi nu ştia că ea venea la el. Dar Pip îi 
spusese. Îl avertizase în urmă cu câteva luni. Violatorule! Te voi prinde! 

Pip a privit uşa de la intrare, zărind camerele de supraveghere 
montate de fiecare parte a zidului. Erau mici, îndreptate diagonal 
către potecuţa care venea spre uşa de la intrare. Poate nu erau camere 
adevărate, ar fi putut să fie doar de formă, dar Pip presupunea că 
erau. Iar asta era bine, deoarece aveau un punct mort clar. Un punct 
mort în care ea urma să dispară. 

Pip şi-a atins buzunarul, a verificat că banda adezivă era acolo, 
lângă telefonul cu cartelă, punga cu pudră şi o pereche de mănuşi de 
cauciuc. Apoi a apucat marginea gardului înalt până la talie şi l-a 
sărit. A aterizat fără zgomot în iarbă pe partea cealaltă, fiind doar încă 
o umbră printre crengi. Rămânând în dreapta grădinii, lipită de gardul 
viu, s-a îndreptat repede spre casă. Spre colţ şi una dintre ferestrele pe 
care le spărsese în urmă cu câteva luni. 

Încăperea era întunecată, un fel de birou, dar printr-o uşă deschisă 
vedea holul, unde lumina era aprinsă. 

Lipită de zidul casei, Pip s-a furişat în spatele camerei de 
supraveghere. Şi-a ridicat privirea şi s-a poziţionat aproape dedesubt. 


Băgând mâna în buzunar, a scos banda adezivă şi i-a găsit capătul 
neregulat. A tras o bucată de bandă din rolă şi a rupt-o. Apoi s-a întins 
cât era de înaltă, stând pe vârfuri şi ridicând un braţ spre cameră, cu 
banda pregătită pe degete. A lipit-o pe sticlă şi în jurul acesteia, 
acoperind complet lentilele. Şi a mai lipit o bucată ca să fie sigură că 
blocase tot. 

Una era gata, urma cealaltă. Dar nu putea merge spre ea, căci ar fi 
intrat direct în raza vizuală. A plecat pe unde a venit, de-a lungul 
casei şi al gardului viu, sărind gardul şi ascunzându-se în spatele unui 
copac. Cu gluga pe cap şi aplecată, a mers pe lângă trotuar, spre 
cealaltă parte a casei. Spre o deschizătură din gard, între două tufe. A 
intrat, furişându-se spre marginea exterioară din cealaltă parte a casei. 
S-a îndreptat către faţa clădirii. A mai rupt o bucată de bandă, s-a 
înălţat şi a acoperit camera. 

A expirat. Bine, camerele erau dezactivate şi nu ar fi surprins nicio 
urmă a celui care o făcuse. Deoarece era Max, nu ea. Max era cel care 
acoperise camerele. 

Pip s-a întors în colţul îndepărtat al casei şi a continuat să meargă 
pe lângă zid, păşind cu atenţie spre o fereastră luminată din spate. S-a 
aplecat şi s-a uitat înăuntru. 

Camera era luminată de spoturile galbene din tavan. Dar o altă 
lumină, de un albastru pâlpâitor, contrasta cu cea galbenă. Pip i-a 
zărit sursa: televizorul imens, montat pe peretele îndepărtat. Iar în 
faţa televizorului, cu părul lui blond şi dezordonat vizibil deasupra 
cotierei canapelei, era Max Hastings. Acesta a ridicat telecomanda 
când a apăsat de mai multe ori un buton, la o scenă cu focuri de armă 
de pe ecran. Stătea cu picioarele ridicate pe măsuţa de cafea din 
stejar, lângă insuportabila sticlă albastră de apă pe care o purta peste 
tot. 

Max s-a mişcat, iar Pip s-a lăsat spre iarbă, ţinându-şi capul sub 
fereastră. A respirat profund de două ori, rezemându-se de cărămizi şi 
strivind rucsacul. Asta era partea care-l îngrijorase cel mai mult pe 
Ravi: faptul că o sumedenie de mici factori ar fi putut schimba planul, 
făcându-l să scape de sub controlul ei, iar el ar fi trebuit să fie acolo ca 
să o ajute. 

Dar Max era aici, ca şi sticla albastră de apă. Iar dacă Pip putea 
intra, era singurul lucru de care avea nevoie. El nu urma să-şi dea 
niciodată seama. 

Pip nu avea multă vreme la dispoziţie pentru a găsi o cale ca să 
intre prin efracţie. Doar câteva minute. Îi spusese lui Nat să tragă cât 
mai mult de timp, dar chiar şi două minute erau un scenariu optimist. 
La început, Jamie se oferise voluntar ca să îl distragă, spunând că ar fi 
putut să îl ţină pe Max la uşă suficient de mult. Fuseseră colegi la 
şcoală, Jamie ar fi putut găsi un subiect de conversaţie, dar Nat 


clătinase din cap la amândoi şi se oferise voluntară. 

„Ai spus să îl închidem pentru totdeauna?” o întrebase Nat. 

„De la treizeci de ani până la sfârşitul vieţii”, răspunsese Pip. „Ei 
bine atunci, asta e ultima mea şansă să îmi iau rămas-bun. Eu o să îl 
distrag”, decisese ea, scrâşnind cu hotărâre din dinţi. 

Când a vârât mâna în buzunar, apucând cu grijă mănuşile 
alunecoase de cauciuc, Pip a afişat aceeaşi expresie. Le-a scos şi, 
punându-le, le-a întins până la capăt. A urmat telefonul cu cartelă, cu 
un nou număr salvat. Numărul celuilalt telefon cu cartelă pe care 
tocmai li-l dăduse lui Jamie şi lui Connor. 

Gata! a scris ea încet, căci mănuşile o stânjeneau. 

Au trecut doar câteva secunde înainte să audă sunetul unei portiere 
trântindu-se la distanţă. 

Venea Nai. 

Soneria avea să se audă în orice clipă. Şi totul — întregul plan, viaţa 
lui Pip — depindea de următoarele 90 de secunde. 

Sunetul strident al unei sonerii s-a auzit, transformându-se într-un 
țipăt înainte să ajungă la urechile lui Pip. 

La treabă! 


Treizeci şi şase 


Sticla era aburită din cauza respirației, iar inima îi sărea din piept. 

Pip s-a uitat prin partea de jos a ferestrei, urmărindu-l pe Max când 
a pus pe pauză jocul video. 

Băiatul s-a ridicat în picioare şi a lăsat telecomanda pe canapea. Şi-a 
întins braţele deasupra capului, după care şi-a şters mâinile de 
pantalonii scurţi de alergat. 

S-a întors şi s-a îndreptat spre hol. 

Acum! 

Pip era amorţită şi fugea. 

Picioarele o purtau spre partea din spate a casei. 

A auzit soneria, apăsată de două ori. 

— Vin, vin! s-a auzit vocea lui Max dinăuntru, asemănătoare unui 
strigăt înăbuşit. 

Alte ferestre în spate. Erau închise. Bineînţeles că erau închise; era o 
noapte rece de septembrie. Pip ar fi spart una dacă ar fi fost nevoită; 
ar fi deschis zăvorul şi ar fi intrat în casă. Se ruga să nu o audă, să nu 
intre în cameră decât prea târziu. Dar o fereastră spartă nu s-ar fi 
potrivit poveştii. 

Cât timp trecuse? Oare Max deschisese deja uşa, şocat să o vadă pe 
Nat da Silva stând în întunericul de afară? 

Încetează! Nu te mai gândi şi mişcă! 

Pip a alergat cocoşată prin partea din spate a casei. 

Înainte era o curte interioară, cu o umbrelă închisă şi o masă 
acoperită. După acestea era un rând de uşi, cu mici pătrate de sticlă 
prinse într-o ramă vopsită în alb. Nu se vedea nicio lumină prin ele, 
dar când Pip s-a apropiat, razele lunii i-au călăuzit din nou calea, 
arătându-i o încăpere mare înăuntru. Uşa care făcea legătură cu 
livingul era închisă, mărginită de raze galbene. 

Respira sacadat şi o dureau plămânii. 

Pip s-a grăbit spre uşile din spate. Prin sticlă, vedea clanţa uşii 
dinăuntru şi un rând de chei în broască. Asta era! Calea ei de intrare. 
Trebuia doar să spargă un ochi de geam şi ar fi reuşit să-şi strecoare 
mâna ca să descuie uşa. Nu era perfect, dar trebuia să fie de ajuns. 

Era nevoită să se mişte repede. 

Şi-a sprijinit o mână pe clanţă, pregătind cotul celuilalt braţ. Dar 
înainte să-l izbească în sticlă, cealaltă mână i-a cedat. Clanţa s-a 
aplecat sub greutatea ei. Apoi, spre uimirea lui Pip, uşa s-a deschis în 
afară când a tras. 

Era deja descuiată. 

Nu trebuia să fie descuiată; planul nu indusese şi varianta asta. Dar 
poate că Max nu se temea de pericolul care pândea afară, în noapte, 


deoarece el însuşi era deja pericolul. Un pericol evident, nu unul 
ascuns în beznă. Sau poate că doar era uituc. Pip nu s-a oprit ca să îşi 
mai pună întrebări, intrând prin spaţiul deschis şi închizând repede 
uşa dinspre grădină în urma ei. 

Era înăuntru. 

Cât timp durase? Avea nevoie de mai mult timp. Cât timp ar mai fi 
reuşit Nat să-l distragă? 

Pip le-a auzit acum vocile prin casă. Nu a înţeles cuvintele până nu 
a deschis uşa livingului şi a intrat pe furiş. 

Camera era nedecomandată şi dădea în hol. Pip s-a uitat într-acolo, 
iar Max era chiar la uşa de la intrare, cu spatele la ea. În faţa lui, Pip 
abia zărea aura părului argintiu al lui Nat. 

— Nu înţeleg de ce ai venit aici, l-a auzit pe Max spunând pe un ton 
mai liniştit decât de obicei, dar şi mai nesigur. 

— Voiam doar să discut cu tine, a spus Nat. 

Pip şi-a ţinut respiraţia şi a înaintat. Lent, tăcut. Şi-a mutat privirea 
de la Max spre sticla albastră de apă, care stătea pe măsuţa de cafea 
din faţă. 

— Mi se pare că nu ar trebui să discut cu tine fără să fie prezent un 
avocat, i-a răspuns Max. 

— Şi asta nu spune totul? a zis Nat. 

În sticlă mai era apă, aproape o treime. Pip sperase la mai mult, dar 
se mulțumea şi cu atât. Trebuia să fie insipidă. De pe parchetul 
lustruit, a păşit spre un imens covor cu model din mijlocul camerei. 
Nu existau umbre în care să dispară, nu era niciun obiect în spatele 
căruia să se ascundă. Camera era luminată, iar dacă Max s-ar fi uitat 
acum înapoi, ar fi văzut-o. 

— Deci, ce voiai să spui? a tuşit uşor Max, iar Pip s-a oprit, 
aruncând o privire peste umăr. 

— Voiam să discut cu tine despre procesul ăsta de calomnie pe care 
îl deschizi împotriva lui Pip. 

În timpul ăsta, Pip s-a furişat înainte, încercând fiecare pas înainte 
să îşi lase greutatea pe el, în caz că ar fi scârţâit vreuna dintre 
scândurile duşumelei. 

A ajuns la marginea colțarului imens şi s-a ascuns în spatele lui, 
târându-se înainte, spre sticlă. Telecomanda şi telefonul lui Max 
zăceau abandonate pe canapea. 

— Ce-i cu procesul? a întrebat Max. 

Pip a întins mâna înmănuşată, apucând plasticul dur al sticlei. 
Dopul era deja ridicat, cu picături de salivă deasupra. 

— De ce o faci? a întrebat Nat. 

Pip a desfiletat dopul. 

— Sunt obligat, a zis Max. A răspândit minciuni despre mine unui 
mare număr de oameni. Mi-a afectat reputaţia. 


Dopul a ieşit, ataşat de un pai lung de plastic. 

— Reputația! a râs Nat macabru. 

Pip a lăsat sticla pe masă, câteva picături de apă căzând din pai pe 
covor. 

— Da, reputația! 

Fata a băgat mâna în buzunar, de unde a scos punga de plastic în 
care avea pudra verde. Ținând sticla în îndoitura cotului, a deschis 
punguta. 

— Doar că nu sunt minciuni, ştii asta! La naiba, Max, are o 
înregistrare cu tine în care recunoşti! Ce i-ai făcut Beccăi Bell. Şi mie. 
Şi celorlalte. Ştim! 

Pip a înclinat punga peste gura sticlei. Pudra verde a scos un şuierat 
uşor când a căzut în apă. 

— Înregistrarea aia a fost falsificată. Nu aş spune niciodată asta. 

Praful verde s-a lipit de pereţii interiori ai sticlei, scufundându-se în 
apă. 

— Ai spus-o de atâtea ori, încât ai început să crezi şi tu? l-a întrebat 
Nat. 

Pip a rotit apa din sticlă, adunând reziduurile. Uşor. Apa a scos un 
mic plescăit. 

— Uite, chiar nu am timp de aşa ceva! 

Pip a înţepenit. 

Nu vedea dincolo de canapea. Se terminase? Max închidea uşa? 
Avea să o prindă chiar aici, ghemuită pe covorul ăsta, cu sticla lui de 
apă în mâini? 

S-a auzit un sunet. Un fâşâit. lar apoi ceva mai dur, ca lemnul care 
se izbea de ceva. 

— Dar nu am terminat! a spus Nat, acum mai tare. 

Mult mai tare. Era un semn pentru Pip? Să iasă de acolo, pentru că 
nu mai putea să-l reţină? 

Pip a scuturat sticla o ultimă dată. Pudra se dizolva, tulburând apa, 
dar Max nu şi-ar fi dat seama, nu prin plasticul albastru-închis. A luat 
dopul şi l-a înşurubat la loc. 

— Ce faci? a spus Max, ridicând şi el tonul vocii. 

Pip a tresărit. Dar, nu, nu vorbea cu ea. Era încă acolo, discutând cu 
Nat. 

— Ce vrei? 

Nat a tuşit, scoțând un sunet dur şi nefiresc. Ăla era semnalul. Pip 
era sigură. 

Aşadar, a pus sticla la loc pe măsuţa de cafea, exact unde o găsise, şi 
s-a întors. Târându-se înapoi pe unde venise. 

— Voiam să îţi spun... 

— Da? a izbucnit nerăbdător Max. 

Trecând pe lângă marginea canapelei, Pip s-a îndreptat. S-a uitat la 


ei; Nat ţinea piciorul în prag, blocând uşa de la intrare. 

— Că dacă deschizi procesul ăsta de calomnie împotriva lui Pip, o 
să fiu acolo, în fiecare zi. 

Pip s-a furişat, punând un picior în faţa celuilalt, rucsacul mişcându- 
se pe umerii ei. Prea zgomotos. S-a uitat înainte, întâlnind privirea lui 
Nat peste umărul lui Max. 

— O să depun mărturie împotriva ta! Sunt sigură că şi celelalte o s-o 
facă! 

Pip şi-a mutat privirea, concentrându-se la uşa închisă din faţa ei. 
Max nu avea să intre acolo, era sigură de asta. Putea să-l aştepte 
înăuntru sau afară. 

— Te asigur că n-o să scapi a doua oară! O să te prindem! 

Alte foşnete de material. Apoi, un zgomot surd. 

Cineva a strigat. 

Max! 

Pip n-avea să reuşească. Era prea departe. În schimb, a fugit spre 
dreapta şi o uşă cu şipci de lemn de sub scara mare. A deschis-o şi a 
intrat, retrăgându-se în spaţiul mic, între un aspirator şi un mop. S-a 
aplecat şi a închis uşa dulapului. 

Aceasta s-a izbit zgomotos. 

Nu, nu era uşa ei. 

Era uşa de la intrare. 

Izbitura a răsunat prin holul lustruit. 

Nu, nu era un ecou; alea erau picioare. 

Ale lui Max. 

Păşind apăsat pe podeaua din lemn, o siluetă neclară a trecut pe 
lângă şipcile din faţa ei. 

El s-a oprit chiar acolo, iar Pip a încercat să nu mai respire. 


Treizeci şi şapte 


Pip tot nu respira. 

Şi-a apropiat chipul de uşa dulapului, acomodându-se cu imaginea 
în pătrăţele de afară. 

Dincolo, Max s-a clătinat o clipă pe picioare, după care a trecut pe 
lângă ea, ridicând o mână spre faţă. Spre ochi. 

Pip a expirat cu grijă, respiraţia ricoşându-i în faţă. Probabil că Nat 
îl lovise. Ăsta era zgomotul surd pe care-l auzise Pip. Nu făcuse parte 
din plan, dar funcţionase. Îi câştigase lui Pip suficient timp să se 
ascundă în dulapul ăsta. 

Max nu o văzuse; nu ştia că era cineva înăuntru. Drogurile erau la 
locul lor, dizolvându-se în sticla lui albastră de apă. Pip reuşise cu 
partea care-l făcea pe Ravi să se teamă că totul avea să se năruie. 
Tocmai reuşise. 

Iar acum nu mai trebuia decât să aştepte. 

Max s-a îndepărtat de ea, trecând de living spre arcada care ducea 
în bucătărie. Pip a auzit un zăngănit, pe Max înjurând ca pentru sine 
şi o altă uşă trântită. Băiatul a revenit după câteva clipe, ţinând ceva 
la ochi. 

Pip s-a mişcat ca să vadă mai bine când Max s-a apropiat de 
canapea. Era ceva verde şi de plastic; poate o pungă de mazăre 
congelată. Bun! Pip spera că Nat nu se înfrânase. Deşi, acum, în 
contextul poveştii, Max ar fi trebuit să dea explicaţii pentru ochiul 
vânăt. Dar poate că nu era un lucru rău, poate chiar era mai bine. O 
luptă între Max şi Jason Bell. Jason îl lovise cu pumnul, iar Max 
plecase şi revenise cu un ciocan, furişându-se în spatele lui. Da, 
vânătaia care apărea pe faţa lui Max putea fi interpretată astfel încât 
să se potrivească poveştii pe care o crea Pip pentru bărbatul de la zece 
kilometri distanţă care încă nu era mort. 

Max s-a trântit pe locul lui de pe canapea. Pip nu îi mai vedea faţa, 
ci doar imaginea dungată a cefei. Un mormăit şi un foşnet s-au auzit 
când a rearanjat probabil mazărea. Capul i s-a mişcat când s-a aplecat 
înainte. 

De aici, Pip nu vedea dacă el bea apa. 

Dar putea să audă. Sunetul insuportabil al dopului umplea casa 
liniştită, trecând direct prin Pip. 

Ea s-a ridicat în picioare în linişte, rucsacul ei agăţându-se de partea 
de sus a aspiratorului. L-a scos şi s-a îndreptat, uitându-se din nou prin 
fante. De la înălțimea asta îl vedea. Ţinea într-o mână mazărea 
congelată la ochi, iar în cealaltă, sticla de apă. Băuse cel puţin patru 
guri mari înainte să o pună la loc. Nu era suficient. Trebuia să o bea 
toată sau în mare parte. 


Pip a scos telefonul cu cartelă din buzunarul din faţă al hanoracului. 
Era 20.57. La naiba, era deja aproape 21! Pip credea că puteau amâna 
cu cel puţin trei ore moartea lui Jason. Ceea ce însemna că avea la 
dispoziţie doar o jumătate de oră până la momentul aproximativ al 
decesului. Trebuia să înceapă să îşi construiască un alibi în 45 de 
minute. 

Totuşi, acum nu putea face nimic. Nu putea decât să aştepte. Să îl 
urmărească pe Max din ascunzătoarea ei. Să încerce să se joace de-a 
Dumnezeu, folosindu-se de locul întunecat din mintea ei ca să îl facă 
să se aplece înainte şi să mai bea. 

Max nu a ascultat. S-a aplecat, însă doar ca să îşi lase telefonul pe 
masa de cafea. Apoi a luat telecomanda şi şi-a reluat jocul. Focuri de 
armă. Multe, dar Pip a auzit doar şase, nimerind-o în piept, sângele lui 
Stanley curgând pe mâinile ei în dulapul întunecat. Al lui Stanley, nu 
al lui Jason. Cumva, îşi putea da seama de diferenţă. 

Max a mai luat o sorbitură exact la ora 21. 

Încă două la 21.03. 

S-a dus la toaleta de la parter la 21.05. Era exact lângă dulapul lui 
Pip, de unde tânăra auzea tot. El nu a tras apa, iar ea nu a respirat. 

Încă o sorbitură la 21.06, când a revenit pe canapea, dopul scoțând 
un sunet ca de aspirație. A lăsat pe masă sticla de apă, iar apoi a luat- 
o din nou, ridicându-se în picioare. Ce făcea? Unde o ducea? Pentru că 
nu vedea, şi-a mişcat capul ca să se uite printre fante. 

Max a intrat în bucătărie, trecând pe sub arcadă. Pip a auzit sunetul 
robinetului de apă. Băiatul a apărut din nou, cu sticla albastră în 
mână, răsucind încheietura mâinii când a înşurubat la loc dopul. Nu 
făcuse decât să-şi umple iar sticla. Probabil băuse tot sau, cel puţin, 
suficient, încât să fie nevoit să o umple. 

Drogurile dispăruseră, ajungându-i în organism. 

Max s-a clătinat, împiedicându-se de propriile picioare desculţe. A 
rămas pe loc o clipă, uitându-se la picioare, ca şi când ar fi fost 
confuz, cu un semn tot mai roşu sub un ochi. 

Probabil pastilele începuseră să îşi facă efectul, o parte fiind deja de 
zece minute în organismul lui Max. Cât ar mai fi durat până să leşine? 

A încercat să facă un pas, clătinându-se uşor, iar apoi a mai făcut 
unul rapid, grăbindu-se către canapea. S-a aşezat şi a mai luat o gură 
de apă. Pip şi-a dat seama că era ameţit. Stând în faţa Beccăi, în 
bucătăria familiei Bell, şi ea avusese aceeaşi senzaţie cu aproape un an 
în urmă, deşi i se dăduseră mai mult de două miligrame şi jumătate — 
de extenuare, ca şi când corpul ar fi început să se separe de minte. 
Curând, Max nu avea să mai aibă forţă să se ridice în picioare. 

Pip se întreba la ce se gândea el acum, că-şi reluase jocul şi începuse 
din nou să împuşte, ascunzându-se în spatele unui zid distrus. Poate 
credea că ameţeala i se trăgea de la lovitura la cap, de la pumnul lui 


Nat. Poate era obosit şi, simțind că i se face somn, îşi spusese că 
trebuia doar să doarmă. Nu avea să afle sau să bănuiască niciodată că, 
odată adormit, ar fi ieşit din casă şi-ar fi ucis un bărbat. 

Max şi-a lăsat mai jos capul pe cotiera canapelei, sprijinit de 
mazărea îngheţată. Pip nu îi vedea faţa, nici ochii. Dar probabil mai 
erau deschişi, deoarece încă împuşca. 

Însă personajul lui de pe ecran se mişca greoi acum, lumea violentă 
rotindu-se în jurul lui în cercuri ameţitoare când Max a început să 
piardă controlul asupra degetelor mari. 

Pip s-a uitat întâi la unul şi apoi la celălalt. 

Aşteptând. Aşteptând. 

S-a uitat la ceasul care marca scurgerea timpului. 

Iar când şi-a ridicat din nou privirea, niciunul nu se mai mişca. Nici 
Max, întins pe canapea, cu capul sprijinit pe cotieră, şi nici personajul 
de pe ecran, care stătea nemișcat în mijlocul câmpului de luptă, linia 
vieţii scăzând în timp ce încasa lovitură după lovitură. 

Eşti mort! l-a anunţat jocul, dispărând într-un ecran de încărcare. 

Iar Max nu a reacţionat, nu s-a mişcat deloc. 

Probabil leşinase, nu? Probabil era inconştient. Era 21.17 acum, la 
20 de minute după ce începuse să bea din apa în care fusese presărate 
droguri. 

Pip nu ştia. Şi nu ştia cum ar fi putut să se asigure, captivă fiind în 
dulapul de sub scări. Dacă părăsea ascunzătoarea, iar el nu era 
adormit, planul se termina, odată cu ea. 

Uşor, Pip a împins uşa dulapului, deschizând-o doar câţiva 
centimetri. S-a uitat împrejur, căutând ceva mic, cu care să încerce. A 
zărit ştecherul aspiratorului, al cărui cablu lung era înfăşurat în jurul 
aparatului. Ar fi fost de ajuns. Pip a desfăşurat o parte din cablu, ca să 
îşi facă loc, gata să îl strângă cum era şi să închidă uşa dulapului, în 
caz că Max reacţiona. 

Din dulap, a aruncat ştecherul spre living. Acesta a zăngănit, 
ricoşând din parchet de trei ori înainte să ajungă la capătul cablului. 

Nimic. 

Max nu s-a mişcat deloc, continuând să zacă absolut nemişcat pe 
canapea. 

Era adormit. 

Pip a tras înăuntru ştecherul aspiratorului, plasticul şuierând 
zgomotos pe podea, iar Max tot nu s-a mişcat. A rebobinat cablul, iar 
apoi a ieşit din dulap, închizându-l în urma ei. 

Ştia că băiatul era adormit, dar a mers oricum cu atenţie, furişând 
un pas înaintea celuilalt, spre covorul mare, spre canapea, spre el. 
Când s-a apropiat, i-a văzut faţa şi obrazul strivit de capătul dur al 
canapelei, respirând profund şi şuierător. Cel puţin respira; era bine. 

Pip s-a apropiat de măsuţa de cafea, părul de pe ceafă ridicându-i- 


se. I s-a părut că Max o urmărea cumva, chiar dacă pleoapele îi erau 
grele şi închise, cu o vânătaie începând să apară în jurul uneia dintre 
ele. Întins acolo, în spatele ei, cu faţa aproape ca a unui copil, părea 
neajutorat, nevinovat. Oamenii întotdeauna păreau nevinovaţi când 
dormeau; puri, izolaţi de lume şi de nedreptăţile ei. Dar Max nu era 
nevinovat, nici pe departe. La câte fete se uitase el aşa, vulnerabile şi 
neajutorate în faţa lui? Se simţise vreodată vinovat, aşa cum se simţea 
Pip acum? Nu, nu se simţise; era un parazit. Se născuse rău sau fusese 
rău crescut; nu conta care din variante era corectă. 

Când şi-a mutat privirea de la el, Pip şi-a dat seama că asta nu avea 
legătură doar cu propria supravieţuire; până acum, ajunsese să se 
cunoască destul de bine. Se socotise suficient de mult timp cu locul 
întunecat din mintea ei. 

Era şi răzbunare. 

Oraşul ăsta nu era destul de mare pentru amândoi. Lumea nu era. 
Unul dintre ei trebuia să dispară, iar Pip intenţiona să lupte din 
răsputeri. 

S-a întins înainte, apucând cu degetele înmănuşate telefonul lui 
Max. Acesta s-a luminat când l-a luat, indicându-i că acum era 21.19, 
iar ea trebuia să se grăbească. 

Simbolul de sus arăta că bateria era cel puţin pe jumătate plină. 
Bun, ar trebui să fie suficient. 

Pip s-a îndepărtat de Max, în spatele canapelei. A apăsat butonul 
lateral ca să dea telefonul pe silențios, apoi a îngenuncheat, scoțând 
rucsacul. A băgat mâna înăuntru şi a scos una dintre pungile mici şi 
transparente de sandvici, schimbând-o cu punguţa goală din buzunar 
şi rola de bandă adezivă. 

A deschis punga şi a pus înăuntru telefonul lui Max, închizând-o 
după asta. S-a îndreptat, cu genunchii pârâindur-i, şi s-a întors spre uşa 
de la intrare. A lăsat rucsacul în urmă pe podea; nu terminase încă 
aici, se întorcea imediat. Dar mai întâi trebuia să le dea lui Jamie şi 
Connor telefonul lui Max. 

A trecut de bufetul de pe hol pe care era un bol de lemn cu o 
colecţie de monede şi chei. Pip a căutat până a găsit un breloc Audi şi 
l-a scos. Probabil erau cheile maşinii lui Max, de care erau prinse şi 
cheile de la casă. Evident, Pip urma să aibă nevoie şi de ele. 

Cu cheile într-o mână şi telefonul din pungă în cealaltă, Pip a 
deschis uşa de la intrare a familiei Hastings şi a ieşit în seara 
răcoroasă, închizând uşor în urma ei. A mers pe aleea din față, 
uitându-se repede la camerele peste care lipise bandă adezivă. Ea le 
vedea, dar acestea nu o filmau. 

A luat-o pe Tudor Lane, spre silueta întunecată şi-n aşteptare a 
maşinii lui Jamie. 

Portiera din dreapta s-a deschis, iar Nat a scos capul afară. 


— Totul e bine? a întrebat ea, vădit uşurată. 

— D-da, bine! a spus Pip, luată prin surprindere. Ce mai cauţi aici, 
Nat? Trebuia să pleci imediat, să te duci acasă la fratele tău ca să ai un 
alibi. 

— Nu voiam să te las singură înăuntru cu el, a zis categoric Nat. Nu 
înainte să aflu că eşti în siguranţă. 

Pip a dat din cap, înțelegând. Chiar dacă nu ar fi fost singură — 
Jamie şi Connor erau chiar aici —, înțelegea. 

— E totul bine? a întrebat Connor de pe bancheta din spate. 

— Mda, e adormit, a spus Pip. 

— Îmi pare rău că a trebuit să îl lovesc! s-a scuzat Nat şi şi-a ridicat 
privirea la ea. Încerca să mă împingă afară şi să închidă uşa, şi te tot 
vedeam în spatele lui, aşa că pur şi simplu am... 

— Nu, e în regulă, a întrerupt-o Pip. S-ar putea să fie chiar şi mai 
bine. 

— Şi m-am simţit grozav! a adăugat Nat, zâmbind. De mult voiam 
să fac asta. 

— Dar acum trebuie să te duci acasă la fratele tău, a spus Pip cu o 
voce mai dură. E puţin probabil să îl creadă cineva pe Max când va 
spune că ai trecut pe la el ca să staţi de vorbă, dar vreau să fii cât mai 
în siguranţă. 

— Mă descurc, i-a răspuns Nat. Cred că Dan e deja la a cincea bere. 
O să-i spun că este 20.45, nu o să-şi dea seama. Kim şi copilul sunt 
acasă la mama ei. 

— Bine! 

Pip şi-a mutat atenţia la Jamie, care era la volan. S-a întins peste 
Nat ca să îi dea punga cu telefonul lui Max. Jamie a luat-o şi a dat 
uşor din cap, lăsând-o în poală. 

— L-am dat deja pe silențios, a spus ea. Bateria e OK. 

Jamie a dat din nou din cap. 

— Am introdus adresa în GPS, a spus el, arătând sistemul din bordul 
maşinii. Facem două viraje la dreapta spre Green Scene Limited. Doar 
pe drumuri secundare. 

— Şi telefoanele voastre sunt închise? a întrebat Pip. 

— Sunt închise. 

— Connor? a întrebat Pip şi s-a întors spre el. 

— Da! a spus el, ochii lui strălucind de pe bancheta întunecată din 
spate. L-am închis de acasă. Nu le deschidem până când nu terminăm. 

— Bun! a zis Pip, răsuflând uşurată. Deci, când o să ajungeţi acolo, 
o să vedeţi că poarta este încă deschisă. Să nu intraţi, înţelegeţi? Nu 
trebuie să o faceţi. Promiteţi-mi! 

— N-o să intrăm! a spus Connor. 

Fraţii s-au uitat rapid unul la celălalt. 

— Promit! a adăugat Jamie. 


— Nici măcar să nu vă uitaţi pe poartă, doar parcaţi afară, lângă 
drum, a spus Pip. Lăsaţi telefonul lui Max în pungă şi, orice aţi face, să 
nu-l atingeţi. În iarbă sunt nişte pietre mari, de-o parte şi de alta a 
unei mici alei spre poartă. Lăsaţi telefonul în pungă, în spatele primei 
pietre! Lăsaţi pur şi simplu punga acolo şi plecaţi! 

— Pip, am înţeles! a spus Jamie. 

— Scuze, eu doar... Nu poate să meargă prost. Nici măcar o parte 
nu poate să meargă prost. 

— N-o să meargă, a zis încet şi amabil Jamie, calmându-i nervii din 
ce în ce mai întinşi. Avem grijă de tine! 

— V-aţi gândit unde să vă duceţi după aceea? a întrebat ea. 

— Da! i-a răspuns Connor, aplecându-se înainte, în strălucirea 
galbenă de lângă oglinda retrovizoare. La unul dintre cinematografele 
din Wycombe e festivalul de film Marvel, noaptea târziu. Ne ducem 
acolo. Deschidem telefoanele şi mergem în parcare. Dăm câteva 
telefoane şi mesaje cât suntem acolo. Sunt camere peste tot. Ne 
descurcăm. 

— Bine! a încuviinţat Pip cu o mişcare din cap. Bun, da, e o idee 
bună, Connor! 

El a schiţat un zâmbet, iar ea şi-a dat seama că era speriat. Speriat 
deoarece îşi dădea seama că se întâmplase ceva îngrozitor şi că nu 
avea să afle niciodată în ce se implicase. Deşi ar fi putut să bănuiască; 
probabil ar fi bănuit la aflarea veştii. Dar, cât timp nu se spunea cu 
voce tare, cât timp ei nu ştiau, n-aveau ce să presupună. Connor nu 
trebuia să fie speriat; dacă ceva mergea prost, Pip îşi asuma toată 
vina. Restul aveau să fie în siguranţă. Frau la un film care rula 
noaptea târziu; ei nu ştiau nimic. Pip a încercat să îi transmită toate 
astea din privire. 

— Şi mă sunaţi, de pe telefonul cu cartelă, imediat ce plecaţi de la 
Green Scene? a spus Pip. Să conduceţi măcar zece minute, iar apoi să 
mă sunaţi de pe telefonul cu cartelă ca să îmi spuneţi că aţi lăsat 
telefonul lui Max. 

— Da, da, aşa o să facem! a zis Connor, fluturând telefonul cu 
cartelă pe care li-l dăduse. 

— Bine, cred că suntem cu toţii pregătiţi! 

Pip s-a îndepărtat de maşină. 

— O lăsăm pe Nat la fratele ei, iar apoi ne ducem direct acolo, a 
spus Jamie şi-a pornit maşina, motorul spintecând liniştea nopţii. 

— Baftă! a spus Nat, uitându-se în ochii lui Pip încă o secundă 
înainte să închidă portiera. 

Farurile s-au aprins, iar Pip şi-a ferit privirea de strălucirea lor când 
a dat înapoi şi i-a urmărit îndepărtându-se. Însă numai pentru o clipă. 
Nu avea timp să aştepte, să se îndoiască sau să se întrebe dacă îi târa 
după ea pe cei la care ţinea. Timpul nu era de partea ei. 


S-a grăbit înapoi pe trotuar, spre aleea din faţă a reşedinţei 
Hastings. A încercat două chei înainte să o găsească pe cea care 
descuia uşa de la intrare şi a păşit încet înăuntru. Max era adormit, 
dar nu voia să îşi ispitească norocul. 

A lăsat cheile de la maşină pe podeaua din hol, în apropierea 
rucsacului, ca să nu le uite la plecare. Avea mintea împrăştiată, 
tulburată de amabilitatea lui Jamie, îngrijorarea lui Nat şi frica lui 
Connor, dar trebuia să se concentreze din nou. Planul funcţiona, iar 
acum avea o altă listă în minte. Lista la care lucrase cu Ravi, cu tot ce 
era necesar să ia din casa lui Max. 

Trei lucruri. 

Pip s-a îndreptat spre scări, cotind spre holul de la etaj şi în faţa 
dormitorului lui Max. Ştia care era. Mai fusese aici, când aflase prima 
dată că Andie Bell vindea droguri. Nu părea diferit: aceeaşi pătură 
maro, aceleaşi grămezi de haine aruncate. 

Ştia şi că în spatele afişului cu Reservoir Dogs, prins cu piuneze pe 
panou, era o fotografie a lui Andie Bell. Una în care apărea topless, 
lăsată de Andie în clasa lui Elliot Ward şi pe care Max o găsise şi o 
păstrase în tot acest timp. 

Pe Pip o îngreţoşa să ştie că e acolo, iar o parte din ea voia să 
smulgă fotografia, să o ducă pe Andie în siguranţă acasă, împreună cu 
fantoma ei. Andie suferise destul din cauza bărbaţilor violenţi. Dar nu 
o putea face. Max nu putea să afle că Pip fusese aici. 

În concluzie, şi-a îndreptat atenţia spre coşul plin, vopsit în alb, al 
cărui capac abia mai stătea deasupra. L-a ridicat şi a scotocit printre 
hainele murdare ale lui Max, bucurându-se că avea mănuşi. Cam pe la 
jumătate a găsit ceva util. Un hanorac şifonat, gri şi cu fermoar. Pip l- 
a scos şi l-a lăsat pe patul lui Max, după care a umplut iarăşi coşul, aşa 
cum îl găsise. 

După asta, s-a îndreptat spre dulapul din perete. Pantofi. Avea 
nevoie de o pereche de încălțări de-ale lui. Preferabil unele cu model 
unic pe talpă. Pip a deschis uşile şi s-a uitat înăuntru, privirea 
căzându-i pe grămada haotică de încălțări care o întâmpinau pe jos. S- 
a aplecat şi s-a întins spre partea din spate. Dacă încălţările erau 
acolo, probabil însemna că Max nu le purta prea des. Pip a aruncat o 
pereche de tenişi negri de alergat; tălpile erau prea plate şi netede de 
la uzură, în apropiere, a dat de un tenis alb, ochii ei urmărind liniile 
în zig-zag ale tălpilor. Da, ar fi lăsat urme bune, iar astea nu erau 
încălțările pe care le folosea când ieşea zilnic să alerge. A scotocit prin 
grămada de încălțări desperecheate, căutând perechea tenisului, 
scoţând-o dintr-o încurcătură de şireturi. 

S-a îndreptat şi era pe cale să închidă uşile când altceva i-a atras 
atenţia. O şapcă de baseball verde-închis cu un V alb deasupra. Da, şi 
asta mi-ar putea fi de folos, mulțumesc, Max! a gândit ea, adăugând-o pe 


listă când a luat-o. 

Cu hanoracul gri, tenişii albi şi şapca în braţe, a coborât la parter, 
păşind printre respiraţiile profunde ale lui Max. A lăsat grămada de 
haine jos, lângă rucsac. 

Un ultim lucru, iar apoi pleca de aici. Cel de care se temea cel mai 
mult să îl facă. 

S-a întins şi a mai scos o pungă resigilabilă de sandvici. 

Pip şi-a ţinut respiraţia, deşi nu era nevoită să o facă. Dacă Max ar fi 
auzit ceva, ar fi fost sunetul inimii ei, izbindu-se de coaste. Cât timp 
putea s-o mai ţină în ritmul ăsta înainte să cedeze? În linişte şi prin 
spatele lui, s-a apropiat de partea cealaltă a canapelei, unde băiatul îşi 
ţinea capul, ascultând cum sunetele respirației lui îi făceau buza de 
sus să tremure. 

S-a apropiat şi apoi s-a lăsat pe vine, înjurându-şi glezna când osul a 
pocnit, răsunând prin camera liniştită. A deschis punga şi a ridicat-o 
spre ceafa lui Max. Cu cealaltă mână înmănuşată, şi-a apropiat degetul 
mare şi arătătorul şi, uşor şi lent, le-a trecut prin părul lui Max, spre 
scalp. Era cât se poate de blândă smulgându-i firele de păr, dar asta 
trebuia să facă. Nu putea să le taie; îi trebuiau rădăcinile şi celulele 
pielii ataşate de păr, care-i purtau ADN-ul. Cu grijă, a apucat între 
degete un smoc din părul lui blond.. 

Şi-a smucit mâna înapoi. 

Max a pufnit. O respiraţie grea şi sacadată în piept. Dar nu s-a 
mişcat. 

Pip şi-a simţit bătăile inimii, chiar prin dinţi, când a studiat firele de 
păr prinse între degetele ei. Lungi, ondulate, cu câţiva bulbi vizibili de 
piele la rădăcină. Nu erau multe, dar trebuia să se descurce cu atât. 
Nu voia să rişte încercând din nou. 

Şi-a introdus degetele în punga de sandvici şi le-a frecat, firele 
blonde căzând, aproape invizibile. Câteva încă se agățau de mănuşile 
de cauciuc. Pe acelea le-a şters de canapea, a închis punga şi s-a 
îndepărtat. 

Revenind pe hol, a pus hanoracul lui Max într-o pungă mare de 
plastic pentru congelator, iar încălțările şi şapca în alta, înainte să le 
bage pe toate în rucsac. Acum era plin, fermoarul abia închizându-se, 
dar era în regulă, pentru că avea tot ce îi trebuia. A pus bine punga cu 
părul lui Max în buzunarul din faţă, iar apoi l-a ridicat pe umeri. 

A stins lumina în living înainte să plece, neştiind de ce a făcut-o. 
Luminile galbene, oricât de stridente ar fi fost, nu ar fi putut să îl 
trezească pe Max. Dar nu voia să rişte; când se întorcea peste câteva 
ore, tot în starea asta trebuia să-l găsească. Pip avea încredere în 
pastile, de vreme ce Max o făcuse cu siguranță de nenumărate ori, dar 
nu atât de multă încredere în altceva. Nici măcar în sine însăşi. 

Pip a luat cheile de pe podea şi a ieşit, închizând uşa după ea. A 


apăsat un buton de pe telecomandă, iar stopurile maşinii negre a lui 
Max au pâlpâit, arătându-i că era descuiată. A deschis portiera 
şoferului, a lăsat cheile pe scaun, iar apoi a închis-o, lăsând 
automobilul în urma ei când a coborât pe alee şi pe stradă. 

Şi-a scos mănuşile de cauciuc. Erau bine lipite de mâinile 
transpirate — sudoare sau sângele lui Stanley, era prea întuneric ca să 
îşi dea seama - şi a trebuit să le tragă cu dinţii ca să le scoată. Aerul 
serii părea rece şi prea solid pe pielea goală a degetelor când a băgat 
mănuşile în buzunar. 

Maşina o aştepta în apropiere. Era în aşteptarea ei şi a următorului 
pas al planului. 

Alibiul ei. 


Treizeci şi opt 


— Ei, poftim! Bună! Quelle surprise! Ce cauţi aici, muchacha? 

Zâmbetul a dispărut de pe chipul Carei după o clipă, când fata a 
deschis de tot uşa, lumina de pe hol răsfrângându-se în ochii lui Pip. 
Şi-a dat seama. Pip o ştia în stare. Nu era o simplă prietenă, mai 
degrabă o soră. Ceva era în neregulă cu ochii lui Pip, în spatele lor, 
această zi lungă şi îngrozitoare fiind întipărită cumva în ei şi, 
bineînţeles, Cara şi-a dat seama. Dar nu avea să afle vreodată. Nu 
totul. Exact ca şi ceilalţi. Ignoranţa îi făcea să fie în siguranţă. 

— Ce este în neregulă? a întrebat Cara, pe un ton mai grav. Ce s-a 
întâmplat? 

Lui Pip i-a tremurat buza inferioară, dar s-a abținut. 

— Eu, ăăă... a început ea, tremurând. 

Era sfâşiată între nevoia de a o avea pe Cara alături şi nevoia de a o 
şti în siguranţă. Între fosta ei viaţă normală -— stând chiar în faţa ei, 
clipind — şi ce mai rămăsese acum pentru ea. 

— Am nevoie de ajutorul tău. Nu trebuie să accepţi, poţi să îmi spui 
să plec, dar... 

— Bineînţeles! a întrerupt-o Cara, atingând-o pe umăr şi conducând- 
o pe uşă. Intră! 

S-au oprit amândouă pe hol, expresia din ochii Carei fiind cea mai 
serioasă din câte văzuse vreodată Pip. 

— Ce s-a întâmplat? a întrebat ea. Ravi este bine? 

Pip a clătinat din cap şi s-a smiorcăit. 

— Mda, nu, Ravi este bine. Nu are nicio legătură cu el. 

— Familia ta? 

— Nu, ei... Toţi sunt bine, a spus Pip. Doar că trebuie să îţi cer să 
mă ajuţi cu ceva, dar nu poţi să afli de ce. Nu mă poţi întreba 
vreodată, iar eu nu îţi pot spune. 

Sunetele din fundal ale televizorului s-au întrerupt, auzindu-se paşi 
care se îndreptau spre ele. O, la naiba, Steph nu era aici, nu-i aşa? Nu, 
nu, nu! Nimeni altcineva nu trebuia să ştie despre asta, doar oamenii 
ăştia, cei care ar fi căutat-o pe Pip dacă ar fi dispărut. 

Nu era Steph. Naomi a apărut pe hol, ridicând o mână şi fluturând-o 
puţin. 

Pip nu credea că avea să fie aici, nu plănuise ca Naomi să fie aici. 
Dar era în regulă, acum, că se gândea la asta; Naomi era una dintre 
ele, din acelaşi cerc închis. Dacă draga de Cara îi era ca o soră, atunci 
îi era şi Naomi. lar Pip nu putea să nu o implice acum şi pe ea; în 
concluzie, planul s-a schimbat şi s-a adaptat ca să mai accepte o 
persoană. 

Cara nu o văzuse pe sora ei. 


— Despre ce naiba vorbeşti, Pip? a spus ea grăbită. 

— Tocmai ţi-am explicat că nu pot să-ţi spun. Niciodată nu o să-ţi 
pot spune. 

Fetele au fost întrerupte, însă nu de Naomi, ci de o sonerie stridentă 
care se auzea din buzunarul din faţă al lui Pip. 

Ea şi Cara au făcut ochii mari. 

— Scuze, trebuie să răspund! a spus Pip, întinzând mâna spre 
telefon ca să răspundă. 

S-a întors cu spatele la Cara şi a dus micul telefon la ureche. 

— Alo! a spus ea. 

— Bună, eu sunt! i-a răspuns Connor de la capătul celălalt. 

— Totul e bine? l-a întrebat Pip şi, în spatele ei, a auzit-o pe Naomi 
întrebând-o pe Cara ce naiba se întâmplă. 

— Da! Totul este în regulă, a spus Connor, cu respiraţia puţin tăiată. 
Jamie ne duce acum spre Wycombe. Telefonul e la locul lui, în spatele 
primei pietre. Nu am intrat pe poartă, nici măcar nu ne-am uitat. 
Totul este în regulă. 

— Mulţumesc! a spus Pip, pieptul ei relaxându-se puţin. Mulţumesc, 
Co... 

Mai că-i rostise numele, dar s-a oprit înainte să fie prea târziu, 
aruncând o privire spre Cara şi Naomi. Fetele nu trebuiau să ştie că 
mai e implicat cineva; aşa îi ţinea în siguranţă pe toţi. 

— E ultima dată când vorbim despre asta. Nu s-a petrecut niciodată, 
înţelegi? Să nu deschizi subiectul: nici la telefon, nici în mesaje, nici 
măcar între voi! Niciodată! 

— Ştiu, dar... 

Pip a vorbit peste el. 

— Acum o să închid! Şi vreau să distrugi telefonul ăla. Fă-l în două, 
cu tot cu cartela SIM! Apoi aruncă-l într-un coş public de gunoi! 

— Da, da, bine, aşa o să facem! a spus Connor, adresându-se apoi 
fratelui său: Jamie, Pip zice să distrugem telefonul, să îl aruncăm la 
COŞ. 

Undeva, în depărtare, Pip a auzit vocea lui Jamie peste sunetul 
roţilor în mişcare. 

— Să considere că s-a făcut! 

— Trebuie să plec! a spus Pip. Pa! 

Pa. Un cuvânt atât de normal într-o conversaţie atât de anormală! 

Pip a închis telefonul şi l-a coborât, întorcându-se lent ca să se uite 
la Cara şi Naomi, stând una lângă cealaltă în spatele ei, cu aceeaşi 
expresie confuză şi temătoare în ochi. 

— Ce naiba? a spus Cara. Ce se întâmplă? Cu cine vorbeai? Ce 
telefon e ăla? 

Pip a oftat. Fusese o vreme când îi povestea totul Carei, fiecare 
detaliu banal din zi, iar acum nu îi putea spune nimic. Nimic în afară 


de rolul ei. Între ele se ridica o barieră care nu existase înainte: solidă, 
negrăită. 

— Nu pot să-ţi spun, a zis Pip. 

— Pip, te simţi bine? a intervenit Naomi. Ne sperii! 

— Îmi pare rău, eu... 

Vocea lui Pip s-a poticnit. Nu o putea face. Voia să le explice, dar 
planul nu o lăsa. Trebuia să mai dea un telefon. Chiar acum. 

— O să îţi explic imediat, cât pot, dar mai întâi trebuie să sun pe 
altcineva. Pot să folosesc telefonul fix? 

Cara a clipit la ea, iar Naomi a ridicat din sprâncene. 

— Sunt confuză, a zis Cara. 

— Durează doar două minute şi apoi vă explic. Pot folosi telefonul? 

Fetele au încuviinţat lent şi nesigur. 

Pip le-a ocolit repede pe cele două surori spre bucătărie, auzindu-le 
paşii când au urmat-o. A lăsat rucsacul pe unul dintre scaune şi a 
deschis buzunarul din faţă, scoțând cartea de vizită a lui Christopher 
Epps. A luat telefonul fix al familiei Ward şi i-a format numărul de 
mobil, memorând câte trei cifre. 

Cara şi Naomi o priveau când a dus la ureche telefonul care suna. 

S-a auzit un pârâit în partea cealaltă, cineva dregându-şi glasul. 

— Alo? a spus Epps cu o urmă de nesiguranță, nesiguranța 
provocată de un număr necunoscut care suna noaptea. 

— Bună seara, Christopher Epps! a zis Pip, încercând să nu pară 
răguşită. Eu sunt, Pip Fitz-Amobi. 

— O! 

Avocatul părea surprins. 

— Oh! a exclamat din nou bărbatul, recăpătându-şi treptat controlul 
şi dregându-şi încă o dată glasul. 

— Scuze, ştiu că este sâmbătă seara şi e târziu! Dar când mi-aţi dat 
cartea de vizită, aţi spus să sun oricând. 

— Da, aşa am zis, nu? a spus Epps. Aşadar, cum pot să te ajut, 
domnişoară Fitz-Amobi? 

— Păi... 

Pip a tuşit încet. 

— Am făcut ce mi-aţi spus după şedinţa de mediere. Am plecat şi m- 
am gândit la asta câteva săptămâni, când lucrurile nu au mai fost atât 
de încărcate de emoţii puternice. 

— Da? Şi ai ajuns la vreo concluzie? 

— Da! a zis Pip, detestând ce urma să zică şi imaginându-şi expresia 
triumfătoare de pe chipul arogant al lui Epps, deşi acesta nu ştia care 
era adevăratul motiv al telefonului. Aşadar... m-am gândit mult la 
asta şi cred că aveţi dreptate: este în avantajul tuturor să evităm un 
proces. Aşadar, cred că am să accept înţelegerea oferită. Cele cinci mii 
de lire daune. 


— Mă bucur foarte mult să aud asta, domnişoară Fitz-Amobi! Dar 
nu erau doar cinci mii, îţi aminteşti? a spus Epps, rostind clar 
cuvintele, ca şi când ar fi vorbit cu un copil. Cea mai importantă parte 
a înţelegerii era faptul de a-ţi cere scuze public şi a da o declaraţie 
prin care-ţi retragi calomniile şi totodată explici limpede că 
înregistrarea audio pe care ai publicat-o a fost născocită. Clientul meu 
nu o să accepte nicio înţelegere fără astea. 

— Da! a spus Pip scrâşnind din dinţi. Îmi amintesc, mulţumesc! O să 
fac toate alea! Banii, scuzele publice, retrag declaraţia şi înregistrarea 
audio. O să le fac pe toate! Vreau doar să se termine acum. 

Un pufnet satisfăcut la capătul celălalt. 

— Ei bine, trebuie să recunosc: cred că faci alegerea colectă. Este 
mai bine pentru toţi cei implicaţi. Mulţumesc pentru că eşti atât de 
matură în privinţa asta! 

Pip a strâns telefonul, care i-a intrat în mână, furia licărind roşu în 
spatele ochilor ei până ce a alungat-o clipind. 

— Nu e nicio problemă. Mulţumesc pentru că m-aţi convins! a spus 
ea, tresărind când şi-a auzit vocea. Deci, presupun că puteţi să-l 
anunţaţi pe Max că am acceptat înţelegerea. 

— Da, aşa o să fac, a spus Epps. O să se bucure foarte mult să audă 
asta. Şi luni o să-l sun pe avocatul tău ca să demarăm formalităţile. 
Sună bine? 

— Sună bine, a spus Pip; nişte cuvinte fără importanţă, la fel de 
neînsemnate ca „în regulă”. 

— Bun, ei bine, o seară frumoasă, domnişoară Fitz-Amobi! 

— Şi dumneavoastră! 

Legătura s-a întrerupt. Şi l-a imaginat pe Epps, dincolo de tonul 
mort, la kilometri distanţă, căutând prin telefon ca să găsească alt 
număr. Deoarece nu era doar avocatul, ci şi prietenul familiei. Şi urma 
să face exact ce îşi dorea Pip. 

— Ai înnebunit? a fixat-o Cara cu privirea, căscând ochii mari. 

Chipul i se deformase în jurul lor, dar erau aceeaşi ochi ai fetei 
neliniştite în vârstă de şase ani, cât avea când se întâlniseră prima 
dată. 

— De ce naiba ai acceptat înţelegerea aia? Ce dracu’ se întâmplă? 

— Ştiu, ştiu! a spus Pip, ridicând resemnată mâinile. Ştiu că nimic 
din toate astea nu are nicio logică. S-a întâmplat ceva, şi am 
probleme, dar există o cale de scăpare. Singurul lucru pe care ţi-l pot 
spune este ce am nevoie să faci. Pentru propria ta siguranţă. 

— Ce s-a întâmplat? a întrebat Cara, cu disperare în glas. 

— Nu ne poate spune, a zis Naomi, întorcându-se spre sora ei cu o 
expresie care trăda că înţelesese. Nu ne poate spune deoarece vrea să 
putem nega credibil. 

Cara s-a întors din nou spre Pip. 


— C-ceva rău? a întrebat ea. 

Pip a dat aprobator din cap. 

— Dar o să fie bine, pot să remediez situaţia. Am nevoie doar de 
ajutor la partea asta. Mă ajuţi? 

S-a auzit un plescăit în gâtul Carei. 

— Bineînţeles că te ajut! a spus ea încet. Ştii că aş ucide pentru tine. 
Dar... 

— Nu e nimic rău, a întrerupt-o Pip, coborându-şi privirea la 
telefon. Uite, tocmai s-a făcut 21.43, vezi? a spus ea, arătându-i ora. 
Nu te uita la mine, uită-te la oră, Cara! Vezi? Nu o să fii nevoită să 
minţi deloc. Tot ce s-a întâmplat este că am venit pe aici în urmă cu 
câteva minute şi l-am sunat pe avocatul lui Max de pe telefonul tău 
fix, deoarece mi-am pierdut telefonul. 

— Ţi-ai pierdut telefonul? a spus Cara. 

— Nu ăsta-i necazul, a răspuns Pip. 

— Serios? a zis Cara, râzând neliniştită. 

— Ce vrei să facem? a întrebat Naomi, strângând din buze. Dacă are 
vreo legătură cu Max Hastings, ştii că mă implic. 

Pip nu i-a răspuns pentru că nu voia să ştie mai mult decât era 
necesar. Dar se bucura că Naomi era aici cu ele; părea cumva corect. 
Cercul complet. 

— Trebuie doar să veniţi cu mine. În maşină. Să rămâneţi cu mine 
câteva ore, ca să fiu şi cu voi, şi nu în altă parte. 

După schimbarea expresiei de pe chipurile celor două surori, Pip şi- 
a dat seama că fetele înțelegeau sau că aproape înțelegeau. 

— Ai nevoie de un alibi, a spus Cara ce nu se rostise. 

Pip a încuviinţat, dând foarte uşor din cap. 

— Nu trebuie să minţi, a spus ea. Despre nimic, niciun detaliu. Nu 
trebuie decât să spuneţi şi să ştiţi exact ce o să facem. Nu e nimic 
greşit sau ilegal. Vă petreceţi timpul cu prietena voastră, pur şi 
simplu, şi asta e tot ce ştiţi. Este 21.44 şi trebuie doar să veniţi cu 
mine. 

Cara a dat din cap, iar expresia ei era acum diferită, mai tristă. Mai 
aducea a frică, dar nu pentru ea. Pentru prietena care stătea în faţa ei, 
dezvăluindu-se. Prietena pe care o cunoştea foarte bine. Erau prietene 
care ar fi murit una pentru alta, care ar fi ucis una pentru cealaltă, iar 
Pip urma să fie prima care să se bazeze pe asta. 

— Unde mergem? a întrebat Naomi. 

Pip a expirat şi le-a zâmbit încordat. A închis din nou fermoarul 
rucsacului şi l-a pus pe umăr. 

— La McDonald's, a spus ea. 


Treizeci şi nouă 


Nu prea au vorbit mult în maşină. Nu ştiau ce să spună, ce aveau 
voie să spună şi nici măcar cât de mult să se mişte. Cara stătea pe 
scaunul din dreapta, cu mâinile între picioare şi umerii ridicaţi şi 
rigizi, ocupând cât mai mult spaţiu posibil. 

În spate, Naomi stătea prea dreaptă, spatele ei neatingând nici 
măcar spătarul. Pip s-a uitat în oglinda retrovizoare şi a văzut razele 
farurilor şi ale luminilor stradale pe chipul lui Naomi, însufleţindu-i 
din nou ochii. 

Pip se concentra la drum, nu la linişte. Condusese pe autostrăzi, 
încercând să fie filmată de cât mai multe camere. Acum voia să fie 
văzută; asta era ideea. Sigură, de necontestat. Dacă ar fi fost nevoie, 
poliţia ar fi putut parcurge drumul făcut de Pip şi maşina ei, 
reconstituindu-i paşii cu ajutorul camerelor. Dovada că era aici şi nu 
în altă parte, ucigând un om. 

— Ce mai face Steph? a întrebat Pip când liniştea din maşină a 
devenit prea apăsătoare. 

Închisese radioul în urmă cu ceva timp; era prea ciudat, prea agresiv 
de normal în cea mai neobişnuită călătorie pe care aveau s-o facă 
vreodată toate trei. 

— Ăăă.., 

Cara a tuşit puţin, uitându-se pe geam. 

— Mda, face bine. 

Asta a fost tot, liniştea lăsându-se din nou. Ei bine, la ce se aşteptase 
Pip, dacă le implicase în planul ei? Le cerea prea mult. 

Pip şi-a ridicat privirea şi a zărit în faţă logoul restaurantului 
McDonald's; farurile au luminat M-ul auriu până a strălucit. Era într-o 
benzinărie, chiar la periferia din Beaconsfield. De aceea îl alesese 
împreună cu Ravi. Erau camere peste tot. 

Pip a ieşit din sensul giratoriu şi a intrat în benzinărie, într-o 
parcare imensă, încă plină cu oameni şi maşini, deşi tocmai trecuse de 
ora 22. 

A înaintat, aşteptând un loc mai în faţă, chiar lângă clădirea mare şi 
gri din sticlă. A parcat şi a oprit motorul. 

Liniştea era şi mai apăsătoare, acum, că motorul nu o mai ascundea. 
Întreruptă de un grup de bărbaţi, în mod clar beţi, care au scos sunete 
ascuţite când au apărut clătinându-se în faţa maşinii şi au ieşit din 
benzinăria bine luminată. 

— Au început devreme, a spus Cara, dând din cap spre grup şi 
spărgând liniştea. 

Pip a profitat de ocazie. 

— Pare genul meu de ieşire seara, a zis ea. În pat până la 23. 


— Şi genul meu, a spus Cara, întorcându-se şi schițând un zâmbet. 
Dacă se termină cu chipsuri. 

Râsetul gutural şi sec al lui Pip s-a transformat într-o tuse. Se bucura 
foarte mult că erau cu ea, chiar dacă se detesta că fusese nevoită să le 
roage să o însoţească. 

— Îmi pare rău pentru asta! a spus ea, holbându-se la alte grupuri 
de oameni din faţă. 

Oameni plecaţi la mare distanţă, care aveau mult de mers până 
acasă, sau oameni care nu aveau de străbătut distanţe prea mari. 
Oameni în vizită cu copilaşi somnoroşi, oameni ieşiţi în oraş sau care 
îşi petreceau seara acasă, luând de mâncare de pe drum. Oameni 
obişnuiţi care-şi trăiau vieţile normale. Pe de altă parte, ele trei erau 
în maşina asta. 

— N-ai de ce, a vorbit acum Naomi, punând o mână pe umărul lui 
Pip. Tu ai face-o pentru noi. 

Iar Naomi avea dreptate; ar fi făcut-o şi o făcuse. Păstrase secretul 
fugii de la locul accidentului în care fusese implicată Naomi. Pip 
găsise o altă metodă să îl dezvinovăţească pe Sal, astfel încât Cara să 
nu îşi piardă şi sora în acelaşi timp. Dar asta nu o făcea să se simtă 
mai bine față de ce le ceruse acum. Genul de favoare pe care sperai să 
nu fii nevoit să o întorci. 

Dar oare Pip nu îşi dăduse încă seama? Totul se întorcea; cercul 
complet îi târa pe toţi înapoi. 

— Exact! a spus Cara, atingând uşor cu degetul zgârietura prost 
mascată de pe obrazul lui Pip ca şi când, aşa, i-ar fi spus ce se 
întâmplase, lucrul pe care nu avea să-l afle vreodată sigur. Vrem doar 
să fii bine. Spune-ne ce să facem! Preia conducerea şi spune-ne ce să 
facem! 

— Tocmai asta e, a zis Pip. De fapt, nu trebuie să faceţi nimic. 
Comportaţi-vă normal! Fiţi vesele! Ca şi când nu s-a întâmplat nimic 
rău. 

— Tatăl nostru l-a ucis pe fratele mai mare al iubitului tău şi a ținut 
o fată în pod vreme de cinci ani, a spus repede Cara, aruncând o 
privire la Naomi. Te-ai ales cu două experte în comportamentul 
normal. 

— Suntem la dispoziția ta! a adăugat Naomi. 

— Mulţumesc! a spus Pip, ştiind în sinea ei cât de nepotrivit era 
acest cuvânt. Să mergem! 

Pip a deschis portiera şi a coborât, luând rucsacul pe care i-l dădea 
Cara. L-a pus pe umăr şi s-a uitat împrejur. În spatele ei era un stâlp 
înalt de iluminat care arunca o strălucire industrială galbenă peste 
parcare. La jumătatea stâlpului, Pip a văzut două camere întunecate, 
una îndreptată spre ele. S-a asigurat să se uite în sus, studiind stelele o 
clipă, astfel încât camera să îi poată prinde faţa. Un milion de lumini 


erau pe cerul întunecat. 

— Bine! a spus Naomi, închizând portiera şi strângându-şi puloverul 
în jurul ei. 

Pip a încuiat maşina şi au plecat împreună, toate trei intrând în 
benzinărie pe uşile automate. 

Aici găseai aceeaşi energie ca în toate benzinăriile: dădeai peste cei 
prea obosiţi care se întâlneau cu cei prea agitaţi, peste cei aproape de 
succes şi peste cei care se aflau la început de drum. Pip nu se încadra 
în niciuna dintre categorii. Sfârşitul nu era pe-aproape - noaptea asta 
lungă abia începuse —, dar trecuse de jumătatea planului, lăsând 
căsuțe bifate în mintea ei. Memorându-le bine. Trebuia doar să 
continue. Să pună un picior înaintea celuilalt. Mai erau două ore până 
trebuia să se întâlnească cu Ravi. 

— Pe aici! a spus ea, conducându-le pe Cara şi Naomi spre 
restaurantul McDonald's din capătul clădirii. 

Bărbaţii beţi erau deja acolo, la o masă din mijloc. Tot mai scoteau 
sunete ascuţite, dar acum cu gurile pline de cartofi prăjiţi. 

Pip a ales un separeu pe lângă ei, dar nu prea aproape, şi şi-a lăsat 
rucsacul pe un scaun. L-a deschis ca să scoată portofelul, iar apoi a 
închis la loc fermoarul, înainte ca Naomi şi Cara să vadă ceva ce nu 
trebuia. 

— Luaţi loc! le-a spus Pip, zâmbind la camerele pe care nu le vedea, 
dar ştia că trebuiau să fie pe acolo pe undeva. 

Cara şi Naomi s-au aşezat de-a lungul separeului strălucitor din 
plastic, materialul scârţâind pe hainele lor. 

— O să aduc eu mâncarea. Voi ce vreţi să mâncaţi? 

Surorile s-au uitat una la cealaltă. 

— Ei bine, noi am luat deja cina acasă, a spus timidă Cara. 

Pip a dat din cap. 

— Deci, un burger vegetal pentru tine, Naomi. Şi nuggets de pui 
pentru Cara, bineînţeles, nici măcar nu trebuie să întreb. Cola? 

Ele au dat din cap 

— Bun, perfect! Revin imediat! 

În drum spre tejghea, Pip a ocolit masa cu beţivii, cu portofelul 
legănându-i-se în mână. La coada din faţă stăteau trei oameni. Pip s-a 
uitat înainte, observând camerele de supraveghere montate pe tavan, 
în spatele tejghelei. A făcut un mic pas în lateral ca să fie bine văzută, 
aşteptând la coadă. Încerca să se comporte normal şi natural, ca şi 
când nu ar fi ştiut că e urmărită. Şi nu putea să nu se întrebe dacă nu 
cumva teatrul şi minciunile erau acum noul normal pentru ea. 

Pip s-a bâlbâit când a ajuns la rând, zâmbind casierului ca să îşi 
ascundă ezitarea. Nu voia să mănânce, cum nici Cara şi Naomi nu 
voiau. Dar nu conta ce voia ea. Toate astea erau un teatru, o piesă 
pentru camere, o poveste credibilă a urmelor pe care le lăsa. 


— Bună! a zâmbit ea, revenindu-şi. Poţi să-mi dai un meniu cu 
burger vegetal şi... ăăă, două meniuri cu nuggets de pui, te rog! Şi 
cola pentru toate. 

— Da, sigur! a spus casierul, apăsând ceva pe ecranul din faţa lui. 
Vrei şi sos? 

— Ăăă... doar ketchup, te rog! 

— Sigur, i-a răspuns băiatul, scărpinându-se în cap pe sub şapcă. 
Asta-i tot? 

Pip a dat din cap, încercând să nu îşi ridice privirea la camerele din 
spatele capului casierului când acesta a strigat comanda unui coleg. 
Pentru că s-ar fi uitat direct în ochii detectivului care ar fi putut 
urmări această filmare în săptămânile următoare, provocându-l să nu 
o creadă de data asta. Poate în ochii lui Hawkins, nu-i aşa? Jason era 
din Little Kilton, deci probabil crima avea să fie investigată de ofiţerii 
de poliţie din Thames Valley, al căror sediu era secţia din Amersham. 
Un joc nou, cu alţi jucători: ea împotriva inspectorului Hawkins, Max 
Hastings fiind propunerea ei. 

— Hei! 

Casierul a fixat-o cu privirea, mijind ochii. 

— Am spus că totul costă paisprezece lire şi opt pence. 

— Scuze! 

Pip a deschis fermoarul portofelului. 

— Plăteşti cu cardul? a întrebat-o el. 

— Da, a spus ea, aproape prea forţat, abătându-se de la personaj 
pentru o clipă. 

Bineînţeles că trebuia să plătească aşa; trebuia să lase o urmă 
incontestabilă a faptului că fusese aici la ora asta. A scos cardul de 
debit şi l-a atins de cititorul de carduri contactless. Acesta a ţiuit, iar 
casierul i-a dat un bon. Trebuia să-l păstreze şi pe acela, a gândit ea, 
împăturindu-l frumos şi băgându-l în portofel. 

— Durează doar un minut! a spus casierul şi i-a făcut semn să plece 
ca să poată prelua comanda bărbatului care stătea în spatele ei. 

Pip a rămas în stânga, rezemându-se de meniul luminat, încă în 
văzul camerelor. Şi-a aranjat chipul pentru Hawkins, relaxat şi absent, 
dar care, de fapt, îi studia poziţia picioarelor, arcuirea umerilor şi 
expresia. A încercat să nu se agite prea mult cât a aşteptat, în caz că 
polițistul ar fi crezut că părea neliniştită. Nu era neliniştită; venise 
doar ca să mănânce nişte porcării cu prietenele ei. A aruncat o privire 
spre Cara şi Naomi şi le-a făcut semn cu mâna. Vezi, Hawkins? Nu 
făcea decât să ia masa cu prietenele ei, nu aveai ce să vezi aici. 

Cineva i-a dat lui Pip comanda, iar ea i-a mulţumit, zâmbind la 
camere, pentru Hawkins. A luat cele trei pungi de hârtie într-o mână 
şi a echilibrat tava de carton cu băuturile în cealaltă, mergând cu 
atenţie spre masa lor. 


— Poftim! 

Pip i-a dat tava cu băuturi Carei şi a lăsat pungile cu mâncare pe 
masă. 

— Asta e a ta, Naomi! a spus ea, dându-i punga din faţă. 

— Mulţumesc! i-a răspuns Naomi, ezitând să o deschidă. Deci... 

Fata s-a oprit, căutând răspunsuri în ochii lui Pip. 

— Doar vorbim şi mâncăm? 

— Exact! 

Pip i-a zâmbit, ba chiar a şi râs puţin, de parcă Naomi ar fi spus 
ceva amuzant. 

— Doar mâncăm şi vorbim! a confirmat ea, apoi a desfăcut punga 
de hârtie şi a băgat mâna înăuntru, scoțând cutia cu şase nuggets şi 
cartofi prăjiţi, dintre care câţiva au rămas abandonaţi şi umezi pe 
fundul pungii. O, am luat ketchup! a spus ea, dându-le amândurora 
câte o cutiuţă. 

Cara a luat micul recipient, coborându-şi privirea la braţul întins al 
lui Pip, unde mâneca aluneca înapoi spre cot. 

— Ce ai păţit la încheieturi? a întrebat ea încet, nesigură, cu ochii la 
pielea rănită şi zgâriată lăsată în urmă de banda adezivă. Şi la faţă? 

Pip şi-a dres glasul, trăgându-şi înapoi mâneca peste mână. 

— Nu vorbim despre asta, a spus ea, evitând privirea Carei. Vorbim 
despre orice, numai despre asta nu. 

— Dar dacă cineva te-a rănit, putem... a început Cara, întreruptă 
însă de Naomi. 

— Cara, pot să aduci nişte paie? a întrebat ea, ca o soră mai mare. 

— Sigur, i-a răspuns Cara şi a părăsit separeul, îndreptându-se către 
tejgheaua de la câteva mese distanţă pe care se aflau un suport de paie 
şi şerveţele. 

S-a întors imediat cu câteva pentru fiecare. 

— Mulţumesc! a spus Pip, înfigând paiul în capacul paharului de 
cola şi luând o gură. 

Sucul i-a ars gâtul, rănit din pricina ţipetelor de mai devreme. 

A luat un nugget. Nu voia şi nu putea să-l mănânce, dar l-a băgat 
oricum în gură şi l-a mestecat. Textura părea cauciucată, făcând-o să 
saliveze. L-a înghiţit forţat, observând că prietena ci, Cara, nu 
începuse să mănânce, uitându-se prea fix la ea. 

— Doar că, a spus Cara în şoaptă, dacă te-a rănit cineva, l-aş ucide 
pe... 

Pip s-a înecat, înghițind din nou mâncarea regurgitată. 

— Deci, Cara, a spus când şi-a revenit. Tu şi Steph aţi hotărât unde 
plecaţi în vacanţă? Ştiu că aţi zis că vă doriţi foarte mult să ajungeţi în 
Thailanda.. 

Cara s-a uitat la Naomi înainte să răspundă. 

— Ăăă, da, a zis ea, deschizând în sfârşit cutia cu nuggets şi 


înmuind unul în ketchup. Da. Vrem să mergem în Thailanda şi 
probabil să facem scufundări acolo. Steph chiar vrea să mergem şi în 
Australia, poate într-un fel de tur. 

— Sună grozav! a exclamat Pip, alegând cartofii prăjiţi de data asta 
şi înghițind în silă câţiva. N-o să uiţi să pui în bagaj crema de protecţie 
solară, nu-i aşa? 

Cara a pufnit. 

— Doar tu ai fi putut să zici aşa ceva! 

— Ei bine, a zâmbit Pip, tot eu sunt. 

Spera că era adevărat. 

— N-o să te apuci de skydiving şi bungee jumping, nu-i aşa? a 
întrebat Naomi, mai muşcând o dată din burgerul ei vegetal şi 
mestecând jenată. Tata s-ar speria dacă ar şti că te arunci de pe un 
pod sau dintr-un avion. 

— Mda, nu ştiu, a îngăimat Cara şi a clătinat din cap, privindu-şi 
mâinile. Scuze, e foarte ciudat, eu nu... 

— Te descurci foarte bine! a spus Pip, bând o gură de cola ca să 
poată înghiţi mâncarea. Foarte bine! 

— Totuşi, vreau să te ajut. 

— Chiar mă ajuţi. 

Pip s-a uitat în ochii Carei, încercând să îi vorbească telepatic. 
Acum, ele îi salvau viaţa. Erau la un McDonald's dintr-o benzinărie, 
mâncau forţat cartofi prăjiţi şi purtau o conversaţie nenaturală şi 
jenantă, dar, de fapt, îi salvau viaţa. 

În spatele lui Pip s-a auzit o bufnitură. Ea a întors capul, văzând că 
unul dintre bărbaţii beţi se împiedicase de un scaun şi căzuse la 
pământ. Dar nu ăsta era sunetul care ajunsese la urechile lui Pip. Şi, 
într-un fel, a surprins-o că sunetul nu era pocnetul craniului lui Jason 
Bell care se spărgea. Era un alt foc de armă care lăsa o gaură de 
nevindecat în pieptul lui Stanley Forbes şi colora transpiraţia de pe 
mâinile ei în roşu-închis. 

— Pip? a strigat-o Cara. Te simţi bine? 

— Da! a spus ea, ştergându-şi mâinile de un şerveţel. Bine. Bine. Ştii 
ce? a zis ea şi s-a aplecat uşor în faţă, arătând spre telefonul Carei, 
care stătea cu ecranul în jos pe masă. Ar trebui să facem fotografii. Şi 
videoclipuri. 

— Cu ce? 

— Cu noi, a zis Pip. Să imortalizăm timpul petrecut împreună şi-n 
care părem normale. Metadatele o să aibă o înregistrare a timpului şi 
o localizare geografică. Haide! 

Pip s-a ridicat de pe scaun şi s-a mişcat spre separeu, aşezându-se 
lângă Cara. A luat telefonul Carei şi a deschis camera. 

— Zâmbiţi! a spus, ţinând telefonul în față ca să facă un selfie cu 
toate trei, Naomi ridicând paharul McDonald's şi simulând un toast. 


Da, a fost bine, Naomi! 

Pip a studiat fotografia. Îşi dădeam seama că niciunul dintre 
zâmbete nu era sincer, dar Hawkins nu ar fi avut de unde să ştie. 

Lui Pip i-a mai venit o idee, părul ridicându-i-se pe braţe când şi-a 
dat seama de unde răsărise. Poate că făcea un pas după celălalt, 
îndeplinind planul, dar paşii ei nu erau aliniaţi. Mergeau în cerc, 
ajungând exact la început. 

— Naomi, a spus ea, ridicând din nou telefonul. În următoarea, poţi 
să te uiţi la telefonul tău şi să înclini ecranul ca să îl vedem în 
fotografie? Pe ecranul de blocare, ca să arate ora. 

Ambele s-au holbat o clipă la ea, înțelegând. Şi poate şi ele simțeau 
că cercul atotvăzător le aducea înapoi. Ştiau de unde îi venise ideea. 
Exact aşa înţelesese Pip că prietenii lui Sal Singh îi lăsaseră fără alibi. 
O fotografie făcută de Sal, în fundalul căreia Naomi, care avea 18 ani, 
se uita la ecranul de blocare al telefonului ei la ora care îi dădea de 
gol. Dovedind că Sal fusese acolo mult timp după ce prietenii 
spuseseră iniţial că plecase. Dovedind că el nu avusese timp să o ucidă 
pe Andie Bell. 

— D-da, a spus tremurând Naomi. Bună idee! 

Pip s-a uitat la toate trei prin camera frontală a telefonului Carei, 
aşteptând ca Naomi să stea corespunzător în faţa obiectivului. A făcut 
fotografia. Şi-a schimbat zâmbetul şi privirea, apoi a mai făcut una, 
Cara foindu-se lângă ea. 

— Bun! a spus ea, studiind-o, privirea ei fiind atrasă de numerele 
albe de pe ecranul principal al lui Naomi, care arătau că fotografia 
fusese făcută exact la 22.51; numerele care o ajutaseră să mai rezolve 
un caz, iar acum o ajutau să mai rezolve unul. Dovadă concretă. 

Încearcă să nu crezi asta, Hawkins! 

Au făcut mai multe fotografii. Şi videoclipuri: Naomi a filmat-o pe 
Cara când încerca să vadă câţi cartofi prăjiţi îi încăpeau deodată în 
gură, scuipându-i în coşul de gunoi în timp ce bărbaţii beţi de la masa 
alăturată o încurajau; Cara, concentrându-se la chipul lui Pip când bea 
cola şi făcând un prim-plan cu nările prietenei sale, care întreba 
nevinovată: „Mă filmezi?” Era o replică pe care o exersase. 

Era un teatru. Fals şi regizat. Un spectacol pentru inspectorul 
Hawkins, cu premiera peste câteva zile. Chiar săptămâni. 

Pip a mai mâncat forţat un pic, stomacul protestând, înspumându-se 
şi clocotind. Apoi a simţit acel gust metalic pe limbă. 

— Scuzaţi-mă! a spus şi s-a ridicat brusc în picioare, fetele uitându- 
se la ea. Trebuie să fac pipi. 

Pip s-a grăbit prin mulţime, tenişii ei scârţâind pe podeaua proaspăt 
spălată când s-a îndreptat spre toaletă. 

A intrat pe uşă, aproape dând peste cineva care îşi usca mâinile. 

— Scuze! a reuşit Pip să spună, dar venea, venea; se ridica în gât. 


A intrat repede într-un separeu şi a închis uşa după ea, dar nu a mai 
avut timp să o încuie. 

A căzut în genunchi şi s-a aplecat peste toaletă exact la timp. 

A vomitat. A străbătut-o un fior şi a vomitat din nou. Corpul i se 
zdruncina, încercând să scape de toată întunecimea. Dar aceasta nu 
ştia că totul era în mintea ei? A vomitat din nou bucăţi nedigerate de 
mâncare până a vărsat doar apă decolorată. Până i s-a golit stomacul 
şi a râgâit fără să mai iasă nimic, dar întunericul a rămas. 

Pip s-a aşezat lângă toaletă, ştergându-se la gură cu dosul mâinii. A 
tras apa şi a rămas acolo o clipă, gâfâind şi sprijinindu-şi gâtul de 
gresia rece a peretelui toaletei. Transpiraţia i-a curs pe tâmple şi pe 
partea interioară a braţelor. Cineva a încercat să intre în separeu, dar 
Pip a închis uşa cu un picior. 

Nu trebuia să stea prea mult aici. Trebuia să se controleze. Dacă 
ceda, se strica şi planul, iar ea nu avea să reuşească. Doar alte câteva 
ore, alte câteva căsuțe de bifat în mintea ei, iar apoi ar fi scăpat. Ar fi 
fost în siguranță. Ridică-te! şi-a spus ea, iar Ravi cel din mintea ei a 
repetat cuvintele, deci trebuia să asculte. 

Pip s-a ridicat în picioare tremurând şi a deschis uşa. Două femei 
cam de vârsta mamei ei se uitau la ea când s-a îndreptat spre chiuvetă 
ca să se spele pe mâini. Să se spele şi pe faţă, dar nu prea mult, încât 
să şteargă fondul de ten care acoperea semnele lăsate de banda 
adezivă. Şi-a clătit gura cu apă rece şi a scuipat-o. A încercat să bea o 
gură. 

Privirile lor s-au îndârjit, pline de dezgust, după felul în care îşi 
ţineau buza superioară. 

— Prea mult Jăger, a spus Pip, ridicând din umeri la ele. Ai ruj pe 
dinţi! i-a zis uneia din femei înainte să iasă din baie. 

— E totul în regulă? a întrebat Naomi când Pip s-a aşezat din nou. 

— Mda! 

Pip a dat din cap, dar tot mai lăcrima. 

— Nu mai mănânc, a zis ea şi a împins mâncarea, apoi s-a întins 
spre telefonul Carei ca să se uite la ceas. 

Era 23.21. Probabil trebuiau să plece în următoarele zece minute. 

— Ce aţi spune de o McFlurry înainte de plecare? le-a întrebat pe 
fete, gândindu-se la ultima plată cu cardul ei, altă urmă pe care o lăsa 
pentru Hawkins. 

— Chiar nu mai pot mânca nimic, a refuzat-o Cara, clătinând din 
cap. Mi se face rău! 

— Două McFlurry vin imediat! Pip s-a ridicat în picioare, luându-și 
portofelul şi adăugând în şoaptă: La pachet. Sau le arunci la coş când 
te las acasă. 

Pip a aşteptat din nou la coadă, făcând pe rând câţiva paşi. A 
comandat îngheţatele şi i-a spus casierului că nu îi pasă de aromă. A 


atins cardul ca să le plătească, ţiuitul dându-i un soi de linişte. 
Aparatul era de partea ei, spunând lumii că fusese chiar aici, până ce 
plecase la 23.30. Aparatele nu minţeau; doar oamenii o făceau. 

— Poftim! a spus Pip, dându-le îngheţatele prea reci, bucuroasă să 
fie departe de mirosul lor. Să mergem! 

Nu au vorbit mult nici la întoarcere, mergând pe aceleaşi autostrăzi 
pe care veniseră. Pip nu mai era cu ele, înaintase în timp, înapoi la 
Green Scene Ltd şi la râul de sânge de pe beton. Rememora tot ce ea şi 
Ravi mai aveau încă de făcut. Rememora paşii, ca să nu uite nimic. 
Nimic nu putea fi uitat. 

— Pa! le-a spus fetelor, aproape râzând la cât de ridicol şi 
neînsemnat părea cuvântul, când Cara şi Naomi au coborât din maşina 
ei, ţinând încă în mâini îngheţatele neatinse. Mulţumesc! Eu... N-am 
să pot să vă mulţumesc niciodată suficient pentru... dar nu mai putem 
vorbi vreodată despre asta. Nu mai deschidem niciodată subiectul. Şi 
nu uitaţi: nu trebuie să minţiţi! Am venit aici, am dat telefon, apoi am 
mers la McDonald's şi după asta v-am lăsat acasă la 23.51, a zis Pip 
când s-a uitat la ceasul de pe bord. E tot ce ştiţi. E tot ce spuneţi, dacă 
vă întreabă cineva. 

Ele au dat din cap. Acum înțelegeau. 

— Tu o să te descurci? a întrebat Cara, ezitând cu mâna pe portiera 
din dreapta. 

— Cred că da. Sper că da. 

La drept vorbind, mai erau multe lucruri care ar fi putut decurge 
prost, făcând inutile toate încercările astea, iar Pip nu şi-ar mai fi 
revenit bine. Dar nu putea să le zică aşa ceva. 

Cara încă ezita, așteptând un răspuns mai hotărât, dar Pip nu putea 
să-i ofere unul. Probabil că fata şi-a dat seama, pentru că s-a întins ca 
să-i strângă mâna lui Pip înainte să închidă portiera şi să se 
îndepărteze. 

Surorile au urmărit cum Pip a ieşit de pe aleea lor cu spatele, 
făcându-i o ultimă dată semn din mână. 

Bine! a dat Pip din cap în sinea ei, coborând dealul. Alibi: rezolvat. 

A urmat luna şi planul, care, în clipa aia, erau unul şi acelaşi lucru, 
ducând-o înapoi acasă şi la Ravi. 


Patruzeci 


Părinţii ei erau deja în pat când Pip a ajuns acasă, aşteptând-o. Ei 
bine, un părinte. 

— Ţi-am spus să nu întârzii prea mult, a şoptit mama ei, mijind 
ochii în lumina slabă a veiozei de pe noptieră. Ne trezim la opt pentru 
Legoland. 

— Abia a trecut de miezul nopţii, a ridicat Pip din umeri din pragul 
uşii. Se pare că nopţile târzii sunt mult mai târzii decât cele de la 
facultate. Mă antrenez. 

Cu o carte deschisă pe piept, tatăl ei adormise. 

— O, şi, doar ca să ştii, mai devreme mi-am pierdut telefonul, a 
şoptit Pip. 

— Poftim? Când? a întrebat mama, încercând şi nereuşind să 
vorbească în şoaptă. 

Tata şi-a mai mormăit o dată încuviințarea, fără să ştie cu ce era de 
acord. 

— Cred că atunci când am ieşit la alergat, a spus Pip. Probabil mi-a 
sărit din buzunar şi nu mi-am dat seama. O să-l înlocuiesc săptămâna 
viitoare, nu-ţi face griji! 

— Trebuie să ai mai multă grijă de lucrurile tale! a oftat mama. 

Ei bine, Pip avea să piardă sau să strice mai mult decât un telefon în 
seara asta. 

— Mda, ştiu! Să mă maturizez, a spus ea, să mă antrenez şi pentru 
asta. În orice caz, acum mă duc la culcare. Noapte bună! 

— Noapte bună, draga mea! i-a răspuns mama, iar tata a mormăit a 
treia oară. 

Pip a închis uşor uşa de la camera lor şi, mergând pe palier, a auzit- 
o pe mama spunându-i soţului să lase cartea dacă adormise deja, 
pentru numele lui Dumnezeu. 

Pip a intrat în dormitor, închizând uşa în urma ei. Zgomotos — nu 
destul de zgomotos, încât să îl trezească pe Josh, care era deja 
morocănos, dar destul de zgomotos, încât mama ei să audă că se 
ducea la culcare. 

Aici mirosea a clor, iar Pip a deschis dulapul, aplecându-se ca să se 
uite în găleata în care pluteau grămezi de haine şi bandă adezivă. A 
împins tenişii înapoi în lichid. Semnele albastre de pe margini 
începuseră să se albească, dispărând în contrast cu materialul, la fel ca 
petele de sânge de pe bombeuri. 

Bun! Totul mergea conform planului. Doar că nu prea mergea. 
Întârziase deja la întâlnirea cu Ravi. Spera că băiatul nu stătea locului 
şi intra în panică, deşi îl cunoştea mai bine decât spera. Pip trebuia să 
mai aştepte câteva minute. Ca mama ei să adoarmă. 


Şi-a verificat din nou rucsacul, reîmpachetând toate lucrurile în 
ordinea în care credea că urma să aibă nevoie de ele. Şi-a strâns coada 
de cal cu încă un elastic, legându-l într-un coc lejer, iar apoi şi-a pus 
un fes, ca să aranjeze totul, ascunzând înăuntru orice şuviţă de păr. Pe 
urmă a tras de curelele rucsacului şi a aşteptat lângă uşa dormitorului. 
Deschizând-o centimetru cu centimetru ca să nu facă zgomot, Pip şi-a 
scos capul afară şi s-a uitat pe palier, urmărind lumina slabă şi 
galbenă a veiozei de pe noptiera mamei ce se zărea pe sub uşa de la 
dormitorul părinţilor ei. Auzea deja huruitul uşor al sforăiturilor 
tatălui ei, folosindu-se de momentele de linişte dintre ele ca să 
măsoare timpul care trecea. 

Lumina s-a stins, lăsând doar întuneric în urmă, iar Pip a mai 
aşteptat câteva minute. Apoi a închis uşa dormitorului ei şi a mers pe 
hol, păşind cu grijă şi în linişte. Coborând scările şi amintindu-şi de 
data asta să păşească peste treapta care scârţâia, a treia de jos. 

A ieşit din nou pe uşa din faţă, în frig, şi s-a sprijinit uşor de ea, 
astfel încât singurul sunet scos să fie ţăcănitul încuietoarei care 
aluneca în mecanism. Oricum mama ei avea un somn profund — cu 
siguranţă —, ţinând cont de bărbatul care dormea lângă ea mormăind 
şi sforăind. 

Pip a mers pe alee, pe lângă maşina parcată şi pe Martisend Way, 
cotind la dreapta. Chiar dacă era târziu şi întuneric, iar ea mergea 
singură, nu se temea. Sau, dacă se temea, era o uşoară teamă, una 
obişnuită, aproape neremarcabilă în comparaţie cu groaza pe care o 
simţise cu doar câteva ore în urmă, semnele acesteia încă marcându-i 
tot corpul. 

Pip a zărit mai întâi maşina; un Audi negru aştepta la colţ, în 
intersecţia unde drumul lui Pip îl întâlnea pe cel al lui Max. 

Probabil Ravi o văzuse, farurile maşinii lui Max aprinzându-se şi 
trimițând două raze albe prin noaptea întunecată. Era cu mult trecut 
de miezul nopţii. Era sigură că Ravi se panicase din cauza orei, dar 
acum era aici. 

Pip şi-a folosit mâneca pentru a deschide portiera şi s-a aşezat pe 
locul din dreapta. 

— E ora 00.18! a zis Ravi şi s-a întors spre ea, cu ochii mari de 
groază, exact aşa cum crezuse Pip. Te-am aşteptat. Credeam că ţi s-a 
întâmplat ceva. 

— Scuze! a spus Pip şi a închis portiera cu mâneca trasă. Nu s-a 
întâmplat nimic rău! Pur şi simplu am întârziat puţin. 

— „Puţin” înseamnă vreo şase minute, a zis Ravi fără să îşi mute 
privirea. Atât am întârziat eu; a durat mai mult decât credeam ca să 
traversez pădurea spre casa lui Max. Optsprezece minute înseamnă c- 
ai întârziat mult mai mult. 

— Cum te-ai descurcat? a întrebat Pip, aplecându-se în faţă ca să îşi 


lipească fruntea de a lui, aşa cum el şi-o lipea mereu de a ei; ca să îi ia 
jumătate din durerea de cap sau din nervi, spunea Ravi. 

În cazul ăsta, Pip lua jumătate din frica lui, deoarece era una 
obişnuită, iar ea putea să-i facă faţă. 

Funcţiona, chipul lui Ravi relaxându-se puţin când ea s-a retras. 

— Mda, a spus el. Totul a decurs bine. Am fost la bancomat şi la 
benzinărie. Am plătit totul cu cardul. Da, bine. Rahul a comentat că 
par distras, dar a crezut doar că m-am certat cu tine sau cam aşa ceva. 
Totul a fost în regulă. Părinţii mei cred că dorm. Dar tu? Cum te-ai 
descurcat? 

Ea a dat din cap. 

— Nu ştiu cum, dar totul a decurs bine. Am luat tot ce aveam 
nevoie de la Max. Ai luat maşina fără probleme? 

— Evident, a spus el, arătându-i din priviri maşina neagră. 
Bineînţeles că are şi o maşină frumoasă. Părea să fie încă linişte în 
casă. Întuneric. A durat mult până a adormit? 

— Cincisprezece-douăzeci de minute, a răspuns Pip. Nat a fost 
nevoită să îi ardă una ca să mai tragă de timp, dar cred că asta o să se 
potrivească mai bine cu povestea. 

Ravi s-a gândit o clipă. 

— Da, şi poate Max o să creadă dimineaţă că de asta îl doare capul. 
Şi telefonul lui? 

— Connor şi Jamie l-au plantat chiar înainte de 21.40. Am sunat la 
Epps imediat după aceea. 

— Şi alibiul tău? a întrebat el. 

— Sunt acoperită. De la 21.41 până la puţin după miezul nopţii, 
multe camere. Mama m-a auzit ducându-mă la culcare. 

Ravi a dat din cap, uitându-se prin parbriz la aerul care plutea prin 
lumina strălucitoare a farurilor. 

— Atunci să sperăm că am reuşit să prelungim ora decesului cu 
măcar trei ore. 

— Apropo de asta, a spus Pip, băgând mâna în rucsac, trebuie să 
ajungem repede la complex şi să îl întoarcem din nou. Deja a stat o 
vreme pe o parte. 

Apoi fata a scos o mână de mănuşi din cauciuc, dându-i lui Ravi o 
pereche şi celălalt fes al ei. 

— Mulţumesc! i-a răspuns el când şi-a pus fesul, Pip ajutându-l să 
strângă orice şuviţă rebelă, apoi şi-a scos mănuşile mov cu un deget pe 
care le purta deja, întinzându-şi degetele în cele transparente. Doar pe 
astea le-am găsit acasă la mama, a adăugat şi i-a dat mănuşile mov lui 
Pip, care le-a băgat în rucsac. Cred că ştiu ce îi cumpăr de ziua ei. 

Ravi a pornit maşina, motorul bâzâind încet şi vibrând sub 
picioarele lui Pip. 

— Pe drumuri secundare? a întrebat el. 


— Da! i-a răspuns Pip. Să mergem! 


Patruzeci şi unu 


Porţile de la Green Scene Ltd se încruntau la ei, deschise, dar 
neprimitoare, reflectând lumina puternică a farurilor în ochii lor. 

Ravi a tras maşina chiar în faţa porţilor, oprind motorul, iar când s- 
a făcut linişte, au auzit în noapte sunetul altui motor mergând în gol. 
Era al maşinii lui Jason Bell, din faţă, dincolo de porţi, care păstra 
cadavrul rece pentru ei. 

Pip a coborât, iar sunetul portierei închise s-a auzit ca un sunet în 
noapte. Dar dacă nimeni nu o auzea ţipând, n-avea să audă nici asta. 

— Stai! i-a spus lui Ravi când a coborât şi el şi s-a îndreptat spre 
poarta deschisă. Telefonul! i-a amintit ea, mergând de-a lungul 
bolovanilor care flancau aleea, legând drumul de poartă. 

S-a oprit la piatra mare aflată cel mai aproape de drum şi a 
înconjurat-o, aplecându-se. A oftat de uşurare. Acolo o aştepta 
telefonul lui Max, în punga închisă de sandvici. 

Pip le-a mulţumit din nou în gând lui Jamie şi lui Connor când a 
întins mâna şi a luat mobilul. Cu mănuşi şi prin punga de plastic, a 
apăsat butonul lateral, iar ecranul de blocare s-a luminat. Privirea i s-a 
mişcat repede pe acesta, lumina albă fiind atât de strălucitoare, încât 
Pip a văzut o aură argintie în jurul lui, furişându-se spre ea ca o ceaţă. 
Şi poate că era: acum erau multe fantome aici, Jason alăturându-se 
celor cinci femei pe care le ucisese şi fantomei lui Pip, desprinsă de 
timp, mergând pe drum pe ecranul unui calculator. Fata a mijit ochii 
şi s-a uitat dincolo de lumina strălucitoare. 

— Da, a şoptit ea, întorcându-se ca să ridice degetul mare spre Ravi. 

— Ce e? a întrebat el, venind în grabă. 

— Un apel pierdut de la Christopher Epps la 21.46. Un apel pierdut 
de la mămica la 21.57 şi altul la 22.09. Şi ultimul de la tata, la 22.48. 

— Perfect! a zis Ravi şi a zâmbit larg, dinţii strălucindu-i în noapte. 

— Perfect! a confirmat Pip, punând la loc sigur telefonul din pungă, 
în rucsac. 

Crezuseră că îl sunau pe Max ca să îi dea veşti bune, că Pip urma să 
accepte înţelegerea şi să îşi retragă declaraţia. Dar nu asta făcuseră; 
căzuseră direct în capcana întinsă de Pip şi de Ravi. Apelurile de pe 
telefonul lui Max trecuseră prin turnul local de telefonie mobilă de 
aici. Ceea ce însemna că îl plasau pe Max şi telefonul lui chiar la locul 
scena crimei, chiar în mijlocul intervalului de timp manipulat al orei 
decesului. 

Deoarece Max Hastings îl ucisese pe Jason Bell, nu Pip. Iar părinţii 
lui şi avocatul tocmai o ajutaseră să reuşească. 

Pip s-a ridicat, iar Ravi a luat-o de mână, împletindu-şi degetele cu 
ale ei, mănuşile de plastic lipindu-se între ele. A strâns-o uşor. 


— Aproape am terminat, sergent, i-a zis, sărutând-o pe frunte, care 
o durea în locul din care smulsese banda. Ultimul efort. 

Pip i-a studiat fesul şi s-a asigurat că niciun fir din părul lui lung nu 
iese afară. 

Ravi i-a eliberat mâna ca să bată din palme. 

— Bun, să o facem! a spus el. 

Au intrat pe porţi, paşii lor scârţâind pe pietriş. Îndreptându-se spre 
două stopuri roşii care străluceau în noapte; cele ale maşinii lui Jason 
şi geamătul uşor al motorului pornit. 

Pip s-a uitat din nou la propria reflexie din geamul din dreapta, 
noaptea asta lungă văzându-se pe chipul ei când a deschis portiera. 

Era frig înăuntru, foarte frig, degetele amorţind prin mănuşi când au 
păşit pragul. Ea s-a aplecat şi a văzut că scoate aburi pe gură. 

Ravi a deschis uşa din spate din partea opusă ei. 

— La naiba, e frig! a spus el, aplecându-se şi pregătindu-şi braţele, 
apucându-l de glezne pe Jason prin prelata neagră. Şi-a ridicat 
privirea şi s-a uitat când Pip şi-a strecurat mâinile sub umerii lui 
Jason, întrebând-o: Gata? Trei, doi, unu, acum! 

L-au înşfăcat, iar apoi Pip a ridicat un genunchi ca să sprijine 
corpul, punându-şi piciorul pe banchetă. 

— Bun! a spus ea, braţele slăbindu-i acum şi chinuindu-se cu 
greutatea, dar încurajată de promisiunea supravieţuirii. 

Uşor şi folosindu-se de genunchi ca să se orienteze, au răsucit 
prelata înfăşurată, întorcând cadavrul, şi l-au lăsat înapoi pe banchetă. 
Din nou cu faţa în jos, la fel cum murise. 

— Cum arată? a întrebat Ravi, când Pip a desfăcut o parte a 
prelatei, încercând să ignore ceafa distrusă a lui Jason. 

Se simţea detaşată de persoana care făcuse asta, separată cumva, 
deoarece, de atunci, trăise o sută de vieţi în câteva ore. Pip i-a împuns 
gâtul, simțind muşchii de sub piele şi coborând spre umerii lui peste 
cămaşa pătată de sânge. 

— S-a instalat rigor mortis, a spus ea. Începe de la maxilar şi gât, dar 
nu a mai înaintat. 

Ravi a privit-o cu ochi întrebători. 

— Asta e bine, a spus Pip, răspunzând la întrebarea nerostită. 
Înseamnă că am reuşit să amânăm debutul... destul de mult. Nici 
măcar nu a ajuns la antebraţe. De obicei, rigor mortis se termină în 
şase până la douăsprezece ore. A murit cu mai bine de şase ore în 
urmă, şi este încă instalată doar în partea superioară a corpului. E 
bine, a spus, încercând să se convingă pe sine, dar şi pe Ravi. 

— Bine, în regulă, a zis Ravi, cuvintele ieşindu-i din gură ca un abur 
în aerul rece. Şi cealaltă chestie? 

— Lividitatea, a spus Pip, care a scrâşnit din dinţi şi a desfăcut mai 
mult prelata. 


S-a aplecat înainte şi a ridicat doi centimetri partea din spate a 
cămăşii lui Jason, uitându-se cu mai multă atenţie la pielea de 
dedesubt. 

Părea tumefiată, căpătând o nuanţă pestriță mov-roşiatică de la 
sângele care se adunase înăuntru. 

— Da, s-a declanşat, a spus Pip, cu un picior în spaţiul de la picioare 
al maşinii ca să se apropie. 

S-a întins şi a apăsat cu degetul mare înmănuşat pielea de pe spatele 
lui Jason. Când l-a retras, semnul degetului a rămas: un mic semicerc 
alb, o insulă înconjurată de piele decolorată. 

— Da, nu s-a stabilizat. Încă se albeşte. 

— Ceea ce înseamnă... 

— Ceea ce înseamnă că acum îl întoarcem, sângele o să se mişte din 
nou şi-o să înceapă să se adune în partea cealaltă. O să facă să pară că 
nu au trecut deja cinci ore de când stă în poziţia asta. O să ne câştige 
timp. 

— Mulţumim gravitaţiei! a spus Ravi, dând gânditor din cap. 
Adevăratul executant. 

— Da, ei bine... 

Pip şi-a aplecat capul şi a ieşit din maşină. 

— Acum cele două procese încep cu adevărat să se accelereze 
deoarece este timpul să îl... 

— Încălzim la microunde. 

— Vrei să nu mai spui asta? 

— Glumesc doar ca să te destind, a zis serios Ravi, ridicând mâinile 
înmănuşate. Asta-i datoria mea în echipă. 

— Te subapreciezi, a spus Pip, iar apoi a arătat spre pungile cu 
gheaţă împrăştiate prin maşină. Poţi să le iei? 

Ravi le-a luat în braţe. 

— Încă sunt bocnă. Am făcut foarte frig înăuntru. 

— Da, ne-am descurcat bine, a spus Pip, mergând spre partea din 
faţă a maşinii şi deschizând portiera din dreapta. 

— O să le duc înapoi, a zis Ravi şi a gesticulat spre pungile de 
gheaţă. 

— Bine, clăteşte-le, în caz că miros a... ştii tu! a strigat Pip. O, şi 
Ravi, vezi dacă găseşti acolo produse de curăţat. Spray antibacterian, 
nişte cârpe. Poate o mătură, ca să putem îndepărta orice fir de păr. 

— Da, o să caut, a spus el, fugind spre clădirea de birouri şi ridicând 
pietrişul în jurul lui. 

Pip s-a aşezat la volan, aruncând o privire peste umăr spre Jason 
Bell, ţinându-l sub observaţie. Era din nou singură. Doar ei doi în acest 
loc mic şi limitat. Şi chiar dacă el era mort, Pip nu avea încredere că 
Jason n-ar fi apucat-o când s-ar fi întors cu spatele. Nu fi prostuţă! Era 
mort de şase ore, chiar dacă părea că nu trecuseră decât două. Mort şi 


neajutorat, nu că ar fi meritat vreun ajutor. 

— Nu încerca să mă faci să mă simt prost, i-a spus încet Pip, 
întorcându-se ca să studieze butoanele şi cadranele de pe bord. Ticălos 
malefic! 

A apucat butonul rotativ - acum la setarea cea mai rece — şi l-a 
răsucit până în partea cealaltă, unde indicatorul arăta un triunghi 
roşu. Sistemul era deja la treapta superioară, 5, iar aerul intra 
şuierând strident prin gurile de aerisire. Pip a pus o mână înmănuşată 
în faţa uneia şi a ţinut-o acolo când aerul a trecut de la rece la cald şi 
apoi la fierbinte. Parcă ar fi fost un uscător de păr ţinut aproape de 
degete. Nu era o ştiinţă exactă; nu ştia cu cât ar fi reuşit să ridice 
temperatura corpului lui Jason. Dar aerul i se părea destul de fierbinte 
şi aveau ceva timp să îl încălzească, în vreme ce se ocupau de restul 
scenei. Dar nu prea mult, deoarece căldura ar fi început să accelereze 
rigor şi livor mortis. Era o acţiune de echilibrare între cei trei factori. 

— Încălzeşte-te bucuros! a spus Pip şi a coborât din maşină, 
închizând portiera în urma ei. 

A închis şi celelalte portiere, izolându-l iarăşi pe Jason în maşina 
care se încălzea, mormântul lui temporar. 

S-a auzit un zdrăngănit în spatele ei. Paşi. 

Pip s-a întors cu un suspin deja în gât, însă era doar Ravi, care 
revenea din birou. 

I-a spus din priviri să se oprească. 

— Scuze! a spus el. Uite ce am găsit! 

Într-o mână ţinea o pungă mare, plină cu diverse sprayuri 
antibacteriene, clor şi cârpe de şters praful. Deasupra grămezii era un 
prelungitor înfăşurat, negru, de tip industrial. Iar în cealaltă mână, 
prins în pliul cotului şi atârnându-i la gât, era cablul unui aspirator. 
Roşu, cele două butoane ca nişte ochi uitându-se cu sfială spre cer. 

— Am găsit un Henry Hoover, a spus el, scuturând puţin aparatul şi 
făcându-l să salute. 

— Da, văd, a zis Pip. 

— Şi prelungitorul ăsta foarte lung, ca să putem să ajungem prin 
toate locurile pe unde ai fost, în caz că a rămas vreun fir de păr în 
urmă. Şi în portbagaj, a adăugat băiatul şi a dat din cap spre maşina 
lui Jason. 

— Mda, a spus Pip, descurajată de zâmbetul nevinovat şi permanent 
al lui Henry Hoover, extrem de fericit să îi ajute să curețe locul unei 
crime. Mă tem că totuşi ţi-a furat slujba. 

— Poftim? Faci glume ca să destinzi atmosfera? a întrebat Ravi. Este 
în regulă, se pricepe mai bine la asta, iar eu oricum mă pricep mai 
mult să dau dispoziţii. Sunt directorul adjunct al echipei Ravi şi Pip. 

— Ravi? 

— Da, corect, scuze, agitația mă face să vorbesc mult. Încă nu m-am 


obişnuit să văd de aproape un cadavru. Să ne apucăm de treabă! 

Au început în depozitul de chimicale, păşind cu atenţie peste şi pe 
lângă balta de sânge. Nu trebuiau să o curețe, aveau să lase sângele 
acolo, neatins; Max trebuia să îl fi ucis pe Jason undeva, la urma 
urmei. Şi trebuia ca sângele să fie un semnal, să spună primilor 
oameni sosiți la locul faptei că se întâmplase ceva foarte rău acolo, 
aceştia urmând să dea de cadavru cât timp Jason era încă rigid şi cald. 
Asta era important. 

Ravi a băgat prelungitorul într-o priză din depozitul uriaş, unde 
erau ţinute utilajele, şi a început să aspire. A trecut de nenumărate ori 
prin locurile pe care i le-a arătat Pip. Peste tot pe unde fusese târâtă, 
pe unde mersese şi alergase panicată. Peste tot a fost şi el. Atent să 
păstreze o margine în jurul locului unde murise Jason şi a râului de 
sânge. 

Pip s-a ocupat de rafturi, cu un spray în mână şi o cârpă în cealaltă. 
A urcat şi coborât pe rafturile răsturnate, pe stâlpii de metal, 
pulverizând şi ştergând tot ce atinsese. Fiecare parte şi fiecare unghi. 
Găsind şurubul şi piuliţa pe care le scosese din raft şi ştergându-le şi 
pe acestea. Amprentele ei erau deja la dosar; nu putea lăsa în urmă 
nici măcar una parţială. 

S-a urcat din nou pe rafturile prăbuşite, ca pe o scară, ştergând cu 
grijă ce ar fi putut atinge: marginea rafturilor de metal, cuvele de 
plastic cu insecticid şi îngrăşământ. Urcând pe zid şi în jurul ferestrei 
sparte, lustruind chiar şi cioburile de sticlă lăsate în ramă, în caz că le 
atinsese. 

A coborât cu atenţie, evitându-l pe Ravi în timp ce acesta aspira, şi 
s-a îndreptat către trusa de unelte de pe bancul de lucru din capătul 
îndepărtat. Pip a scos tot ce era înăuntru; ar fi putut atinge orice când 
băgase mâna. Rând pe rând, a şters toate sculele, chiar şi burghiele şi 
piesele metalice. A terminat un spray şi a fost nevoită să aducă altul 
ca să continue. Atinsese şi bileţelul cu mesajul despre sculele Echipei 
Albastre; îşi amintea că o făcuse. A dezlipit hârtiuţa, a mototolit-o şi a 
băgat-o în buzunarul din faţă al rucsacului ca să o ia acasă. 

Sângele aproape se uscase pe ciocan când Pip l-a luat de unde era, 
smocuri din părul lui Jason fiind încă lipite de sângele închegat. Pip a 
lăsat capătul aşa cum era, ştergând mânerul de nenumărate ori şi 
îndepărtând orice urmă lăsată de ea. Punându-l teatral din nou în 
apropierea râului de sânge. 

Clanţele uşilor, încuietorile, inelul mare cu chei de la Green Scene al 
lui Jason, întrerupătoarele, sertarele din clădirea de birouri pe care le 
atinsese Ravi. Toate, şterse de nenumărate ori. Din nou rafturile, ca să 
fie sigură. 

Când Pip şi-a ridicat în sfârşit privirea, bifând o altă căsuţă în minte, 
s-a uitat la ceasul de pe telefonul cu cartelă. Tocmai trecuse de ora 


2:30 dimineaţa; făcuseră curat aproape două ore, iar Pip era 
transpirată în hanorac. 

— Cred că am terminat, a spus Ravi când a ieşit iarăşi din depozitul 
mai mare, cu o canistră goală în mâini. 

— Mda, a dat din cap Pip, cu respiraţia puţin tăiată. A mai rămas 
doar maşina. În mare parte portbagajul. Şi cheile de la maşina lui. Dar 
au trecut deja aproape două ore, a spus ea, uitându-se prin uşa 
deschisă a depozitului, înapoi în noaptea întunecată. Cred că este 
timpul. 

— Să îl luăm? a verificat Ravi. 

Pip şi-a dat seama că voia să facă o glumă, dar se răzgândise. 

— Da! O să îl întoarcem iarăşi, dar nu vreau să înţepenească prea 
mult; trebuie să fie încă rigid când o să-l găsească. Acum cred că sunt 
peste 40 de grade înăuntru, poate şi mai mult. Sper că asta i-a ridicat 
temperatura până spre 30 de grade. Cadavrul o să înceapă să se 
răcească iarăşi odată ce-l scoatem afară, cu 0,8 grade pe oră până 
ajunge la temperatura mediului înconjurător. 

— Explică-mi în termeni cu care scapi de crimă! a îndemnat-o Ravi, 
bâjbâind în partea de sus a canistrei. 

— Ei bine, dacă este găsit, iar legistul îl examinează iniţial la locul 
crimei pe la 6 dimineaţa, adică peste trei ore şi jumătate, folosind 
invers regula cu 0,8 grade, ar trebui să arate că a murit mai probabil 
pe la ora 21 sau 22. Şi rata de înţepenire şi lividitate ar trebui să 
susţină asta. 

— Bun! a spus Ravi. Atunci să îl scoatem din maşină! 

El a urmat-o afară, spre maşina lui Jason, uitându-se prin geam. 

— Stai! 

Pip a îngenuncheat şi a deschis rucsacul. 

— Îmi trebuie lucrurile pe care le-am luat de acasă de la Max. 

A scos punga de congelator în care se aflau hanoracul gri al lui Max, 
unul dintre tenişii lui albi şi şapca. Ravi s-a întins spre punga cu 
încălțările. 

— Ce faci? a întrebat Pip, mai tăios decât a vrut, făcându-l să 
tresară şi să îşi retragă mâna. 

— Îmi pun încălțările lui Max? a răspuns el nesigur. Credeam că 
vrei să laşi urme prin noroi, unde aruncăm cadavrul. Urmele 
încălțărilor. 

— Da, corect, a zis Pip, scoțând altceva din sac: cele cinci perechi de 
şosete făcute ghem. De asta le-am adus. Eu încalţ tenişii. Eu îl târăsc 
acolo, a adăugat, apoi şi-a scos tenişii Converse şi a început să îşi pună 
şosetele, câte o pereche pe rând, căptuşindu-şi picioarele. 

— Pot să te ajut, a spus Ravi, urmărind-o. 

— Nu poţi. 

Pip a băgat primul picior căptuşit în tenişii lui Max, strângând bine 


şireturile. 

— Nu poate să existe decât un rând de urme. Doar ale lui Max. Iar 
tu nu arunci cadavrul, nu te las să faci asta. Eu trebuie să o fac. Eu l- 
am ucis, eu te-am băgat în situaţia asta. 

Pip a legat şi şireturile celui de-al doilea tenis şi s-a ridicat, 
încercând aderenţa la pietriş. Picioarele i s-au mişcat puţin în sus şi în 
jos când a păşit, dar avea să se descurce. 

— Vreau să spun, nu tu ne-ai băgat în asta, ci el, a zis Ravi, 
gesticulând cu degetul mare înapoi spre cadavrul lui Jason. Eşti sigură 
că te descurci? 

— Dacă Max poate să târâie cadavrul lui Jason printre copaci, 
atunci şi eu pot. 

Pip a deschis punga cu hanoracul lui Max şi l-a tras peste al ei. Ravi 
a ajutat-o, atent să nu-i deranjeze fesul şi asigurându-se că nu lasă 
niciun fir de păr în spatele gulerului. 

— Eşti gata, a anunţat-o Ravi şi a făcut un pas înapoi ca să uite la 
ea. Pot cel puţin să te ajut să îl scoţi din maşină. 

Da, putea cel puţin să o ajute cu asta. Pip a dat din cap, mergând 
spre portiera din spate a maşinii, pe partea unde era capul lui Jason. 
Ravi a ocolit-o spre partea opusă. 

Au deschis portierele în acelaşi timp. 

— Uau! a spus Ravi, aplecându-se. Se încălzeşte aici! 

— Nu o face! a zis categoric Pip, peste bancheta din spate. 

— Ce? a bombănit el şi s-a încruntat la ea peste prelată. Nu voiam 
să cânt. Până şi eu ştiu când întrec limita. 

— Sigur! 

— Am vrut să spun că este foarte cald înăuntru. Cred că sunt mai 
mult de 40 de grade. Ca şi când am fi deschis un cuptor, iar 
fierbinţeala ne-ar fi lovit în faţă. 

— Da! a spus Pip. Tu îl împingi în partea aia, iar eu încerc să îl trag 
afară. 

Pip a reuşit să îl scoată din maşină, folosindu-se de inerția lui Ravi 
din partea cealaltă. Picioarele lui Jason înfăşurate în prelată au 
aterizat pe pietriş cu un trosnet. 

— L-ai prins? a întrebat Ravi, ocolind maşina. 

— Da! 

Pip l-a lăsat uşor jos. S-a întors la rucsacul ei, a deschis buzunarul 
din faţă şi a scos punga de sandvici în care pusese grămăjoare de fire 
din părul lui Max. 

— Am nevoie de asta, i-a explicat lui Ravi, băgând-o în buzunarul 
din faţă al hanoracului lui Max. 

— Ai de gând să-l laşi în prelată? 

Ravi a urmărit-o când s-a întors la cadavru, chinuindu-se să îl ridice 
din nou pe Jason de subsuori, brațele lui fiind acum rigide şi 


neclintite. 

— Mda, poată să rămână în prelată, a spus Pip, mormăind din cauza 
efortului când a încercat să-i târască picioarele prin pietriş, bucuroasă 
că prelata era acolo, ca faţa moartă a lui Jason să nu o privească în 
timp ce făcea asta. Şi Max ar fi putut încerca să îl acopere. 

Pip s-a retras un pas şi l-a târât. 

A încercat să nu se gândească la ce făcea. Să ridice o barieră în 
mintea ei, un gard care să ţină gândurile afară. Era doar una dintre 
căsuţele de bifat, îşi spunea ea. Trebuia să se concentreze la asta: la 
una dintre sarcinile incluse în plan, ca în cazul tuturor planurilor pe 
care le făcuse vreodată, chiar şi în al celor mici şi banale. Situaţia de 
faţă nu era diferită. 

Doar că era, i-a amintit acea voce misterioasă, cea care se ascundea 
lângă ruşine, distrugându-i bariera bucată cu bucată. Deoarece era 
târziu în noapte; se aflau în intervalul orar în care „prea târziu” 
devenea „prea devreme”, iar Pip Fitz-Amobi târa un cadavru. 


Patruzeci şi doi 


Jason cel mort era greu, iar Pip se mişca destul de lent, mintea ei 
încercând să se distanţeze de chestia din mâinile ei şi chiar şi de 
mâini. 

A fost un pic mai uşor când a trecut de pe pietriş pe iarbă, uitându- 
se înapoi la fiecare doi paşi, ca să nu se împiedice. 

Ravi a rămas pe pietriş. 

— Mă apuc să curăţ portbagajul! a spus el. Să dau fiecare 
centimetru cu aspiratorul. 

— Şterge şi laturile din plastic! i-a strigat Pip, gâfâind. Le-am atins. 

Ravi i-a făcut semn că e totul în regulă, iar ea s-a întors. 

Pip l-a sprijinit o clipă pe Jason de piciorul ei, ca să-i mai ia din 
greutate şi ca să îşi odihnească braţele. Muşchii umerilor deja 
protestau, dar trebuia să continue. Asta era treaba ei, povara ei. 

L-a târât pe Jason în pădure, tenişii lui Max strivind primele frunze 
căzute. Câteva clipe a pus cadavrul pe jos, întinzându-şi braţele 
dureroase şi mişcând capul dintr-o parte în alta ca să îşi dezmorţească 
gâtul. S-a uitat la lună, întrebându-se ce naiba face aici, după care s-a 
întors la chinul ei. 

L-a tras printre doi copaci şi pe după un altul. Frunzele s-au adunat 
în jurul picioarelor lui Jason când le-a târât după el, adunându-le 
pentru locul lui de veci. 

Pip nu a înaintat prea mult. Nu era nevoie să o facă. Frau cam la 15 
metri în pădure, unde copacii începeau să se îndesească, blocând 
calea. De la distanţă îl auzea pe Ravi, care dădea cu aspiratorul. S-a 
uitat în urmă, reperând trunchiul unui copac mai mare, bătrân şi 
noduros. Era destul de bun. 

Aşadar, l-a târât pe Jason în spatele copacului şi l-a lăsat jos. Prelata 
din plastic şi frunzele uscate i-au şoptit ameninţări misterioase când 
trupul s-a lăsat pe pământ, cu faţa în jos, în bucata de material 
impermeabil. 

S-a aplecat lângă el şi a împins, rostogolind cadavrul care înţepenea. 
Acum era cu faţa în sus, iar sângele avea să-i ajungă din nou pe spate. 

Prelata se mişcase puţin când îl întorsese, un colţ alunecând în jos 
ca să îi arate o ultimă dată chipul lui mort. Ca să-i întipărească acea 
imagine pentru totdeauna pe retină, o nouă oroare care o aştepta în 
întuneric ori de câte ori clipea. Jason Bell! Strangulatorul din 
mlaştină. Ucigaşul Bandă Adezivă. Monstrul care o alungase pe Andie 
Bell, creând acest cerc zimţat, caruselul îngrozitor în care erau cu toţii 
blocaţi. 

Totuşi, Pip era în viaţă şi avea să fie bântuită de chipul lui. Dacă ar 
fi fost invers, aşa cum ar fi trebuit să fie, lui Jason nu i-ar fi păsat 


destul, încât să fie bântuit de al ei. Încercase să i-l răpească. I-ar fi 
plăcut să o vadă aşa, cu faţa înfăşurată în bandă, pielea împestriţându- 
se şi căpătând culoarea unei vânătăi, corpul întărindu-se ca şi când ar 
fi fost făcut din beton, nu din carne. O păpuşă învelită şi un trofeu 
deopotrivă, ca să îi amintească întotdeauna cum îl făcea să se simtă 
văzând-o moartă. Stimulat. Entuziasmat. Puternic. 

Deci, da, Pip avea să-şi aducă aminte de chipul lui mort şi asta avea 
s-o facă bucuroasă. Deoarece însemna că nu mai trebuia să se teamă 
de el. Câştigase, Jason era mort, iar imaginea cadavrului său, dovada, 
era trofeul ei, fie că şi-o dorea, fie că nu. 

A dat la o parte o bucată de prelată, descoperind jumătate din el, de 
la faţă până la picioare, şi a scos punga de sandvici din buzunarul lui 
Max. 

A deschis-o şi, cu mâna înmănuşată, a apucat o parte din firele de 
păr blond-închis. Aplecându-se, le-a presărat peste cămaşa lui Jason, 
două prinzându-se chiar sub guler. Mâna lui moartă era rigidă şi nu se 
deschidea, dar Pip a strecurat câteva fire prin golul dintre degetul 
mare şi arătător, acestea rămânându-i în palmă. Lumina slabă a lunii 
i-a arătat că mai avea doar câteva în pungă. A mai scos doar unul şi l- 
a pus sub unghia degetului mare de la mâna dreaptă a lui Jason. 

S-a îndreptat, a închis punga şi a vârât-o în buzunar. L-a studiat, 
creând scena în acel loc întunecat din mintea ei şi aducând la viaţă 
planul. Se luptaseră şi dărâmaseră un rând de rafturi în depozit. Jason 
îl lovise pe Max cu pumnul în faţă, făcându-i o vânătaie, poate 
smulgându-i şi nişte păr în acelaşi timp. Uite, iată-l, prins sub o unghie 
şi în pliurile degetelor, agăţându-se de hainele lui! Max plecase furios 
şi revenise şi mai furios, furişându-se cu un ciocan în mână spre Jason, 
aflat în depozit. Îi strivise capul. O crimă la nervi. Sub impulsul furiei. 
Apoi se calmase şi îşi dăduse seama de fapta lui. Îl acoperise pe Jason 
cu prelata şi-l târâse printre copaci. Ar fi trebuit să-ţi acoperi părul, 
Max, când încercai să cureți locul crimei. Reuşise să şteargă amprentele 
de pe armă şi să facă curăţenie în încăperea în care îl ucisese pe Jason, 
dar uitase de păr, nu-i aşa? Prea blond şi subţire, încât să îl vadă. Prea 
panicat după ce ucisese un om. 

Cu tenisul, Pip a pus la loc prelata peste Jason. Cu tenisul lui Max. 
Cu siguranță Max s-ar fi chinuit cel puţin să acopere cadavrul, să îl 
ascundă. Dar nu prea bine şi nu prea departe, deoarece Pip voia ca 
poliţia să îl găsească imediat, la prima căutare în zona proprietăţii. 

L-a înconjurat pe Jason, apăsând în noroi tălpile cu model în zig-zag 
ale încălţărilor lui Max, sumedenie de frunze adunându-se în jurul 
urmei. 

Nu ar fi trebuit să porţi tenişi cu o talpă atât de deosebită, nu-i aşa, 
Max? Şi cu siguranţă nu ar fi trebuit să îţi laşi telefonul deschis cât timp ai 
fost aici, ucigând un bărbat şi curățându-te după aceea. 


Pip s-a întors şi a plecat. Jason cel mort nu a strigat-o când l-a 
părăsit şi a mai lăsat un set de urme cu încălțţările lui Max, înapoi 
printre copaci şi iarbă, pe pietriş. 

A intrat pe uşă în depozitul de chimicale, lăsând noroiul de pe 
încălțările lui Max pe beton. 

— Hei, tocmai am aspirat aici! a spus Ravi, prefăcându-se deranjat, 
cu un zâmbet ascuns şi stând în pragul uşii din celălalt capăt. 

Pip ştia că încerca să o calmeze, să o facă să se simtă din nou 
normală după ceea ce săvârşise. Totuşi, era prea concentrată să îşi 
oprească gândurile, urmărind în minte căsuţele nebifate. Nu mai 
rămăseseră multe. 

— Max l-a adus, când s-a întors după ce a aruncat cadavrul, a spus 
ea încet, cu o voce de parcă ar fi fost în transă, apropiindu-se tot mai 
mult de râul de sânge închegat. 

Apoi s-a sprijinit pe un călcâi şi apoi pe bombeu, apăsându-le în 
sânge. 

— Ce faci? a întrebat-o Ravi. 

— Max a călcat întâmplător în sânge când s-a întors, i-a răspuns ea, 
aplecându-se şi înmuind şi capătul mânecii lui Max în râu şi apoi 
scoţându-l cu o mică pată roşie pe gri. S-a pătat puţin pe haine. O să 
încerce să spele pata acasă, dar nu o să se descurce prea bine. 

Pip a scos şi ultimele fire de păr rămase din punga de sandvici, 
aruncându-le în balta de sânge lipicios care se închega. 

Apoi s-a îndreptat spre Ravi, pantoful stâng al lui Max lăsând un 
semn lipicios şi roşu pe beton, estompat însă până să ajungă la al 
treilea pas. 

— Bine, bine! a spus cu blândeţe Ravi. Aş putea s-o primesc acum 
înapoi pe Pip? Nu pe Max Hastings. 

Pip a încuviințat cu o mişcare din cap, fără să se mai uite în gol şi 
îmblânzindu-şi privirea când s-a uitat la Ravi. 

— Da, am terminat! a spus ea. 

— Bun! Am terminat cu portbagajul. L-am aspirat de vreo patru ori. 
M-am ocupat şi de tavan, şi de învelitoarea aia. Am şters toate piesele 
de plastic cu spray antibacterian. Am oprit motorul şi am şters şi 
cheile. Apoi am dus produsele de curăţat şi aspiratorul unde le-am 
găsit. Cârpele pe care le-am folosit sunt în rucsacul tău. Cred că ţi-am 
şters toate urmele. Toate urmele noastre. 

Pip a încuviinţat cu o mişcare din cap. 

— Focul o să se ocupe de restul. 

— Apropo de asta, a zis Ravi şi i-a arătat ce avea în mâini: canistra,; 
a scuturat-o ca să îi arate că era plină pe jumătate. Am reuşit să scot 
motorina din maşinile de tuns iarba. Am găsit un dispozitiv cu tub pe 
rafturi. Îl bagi pur şi simplu în rezervor, sufli în el, iar motorina începe 
să iasă. 


— Atunci trebuie să scăpăm şi de tubul ăla, a spus Pip, începând 
deja să ticluiască în minte o altă listă cu sarcini. 

— Mda, m-am gândit că ai putea face la fel şi cu hainele tale. Câte 
mai crezi că trebuie să umplu? a întrebat el, scuturând din nou 
canistra. 

Pip s-a gândit. 

— Probabil trei. 

— Aşa mă gândeam şi eu! Haide, este destulă motorină în maşinile 
de tuns iarba! 

Ravi a condus-o din nou în depozit, utilajele pâlpâind sub neoanele 
industriale care bâzâiau. S-au îndreptat spre o maşină de tuns iarba, 
iar Pip l-a ajutat când băiatul a introdus micul tub în rezervor, creând 
un sigiliu în jurul deschizăturii cu mâna înmănuşată înainte să înceapă 
să sufle. 

Imediat s-a simţit un miros puternic de motorină când lichidul 
maro-gălbui a curs prin tub, prelingându-se în canistra pe care o ţinea 
Pip. Când aceasta s-a umplut, au trecut la altă canistră şi la altă 
maşină de tuns iarba. 

Pip avea amețeli din cauza aburilor, a lipsei de somn, a călătoriei 
spre şi dinspre moarte; nu era sigură de motiv. Ştia că vaporii se 
aprindeau, nu lichidul, iar dacă erau în ea, atunci poate şi trupul ei s- 
ar fi aprins. 

— E aproape gata, a spus Ravi, dar Pip nu şi-a dat seama dacă se 
adresa ei sau canistrei. 

Băiatul s-a ridicat şi a bătut din palme când a treia canistră aproape 
s-a umplut. 

— Ne trebuie ceva cu care să aprindem focul, mă refer la ceva 
inflamabil. 

Pip s-a uitat prin încăpere, cercetând rafturile. 

— Uite! a spus ea şi s-a îndreptat spre o cutie de carton plină cu 
ghivece mici din plastic. 

Apoi a rupt câteva bucăţi de carton, băgându-le în buzunarul lui 
Max. 

— Perfect! a spus Ravi, luând două canistre, astfel încât Pip să fie 
nevoită să care doar una. 

Părea mai grea decât ar fi trebuit, greutatea cadavrului cumva încă 
obosindu-i muşchii. 

— Ar trebui să aducem focul şi aici, înăuntru, a zis Pip, stropind un 
rând de maşini de tuns iarba încă pline cu motorină şi lăsând o dâră în 
urma ei când s-a întors spre depozit. Vrem ca obiectele să explodeze. 
Să spargă geamurile, ca să îl acopere pe cel spart de mine. 

— Sunt multe care pot să explodeze pe aici, a spus Ravi, stingând 
lumina cu cotul când a urmat-o. 

Băiatul a înclinat o canistră, lăsând o urmă groasă de motorină 


alături de cea a lui Pip când au păşit la unison. Ea a stropit bancul de 
lucru, iar Ravi a continuat spre rafturile răsturnate, ridicând mult 
recipientul ca să stropească peste tot cu motorină, lichidul împroşcând 
cuvele de plastic şi prelingându-se pe rafturile de metal. 

Au acoperit camera, zidurile, podeaua, un nou râu apărând pe 
beton, lângă cel de ierbicid din şanţ. Canistra lui Pip era aproape 
goală, ultimele picături curgând pe pământ când a evitat balta de 
sânge; nu voiau ca băltoaca să se aprindă. Focul trebuia să atragă 
poliţia aici, iar sângele să îi trimită la Jason. Aşa avea să se termine în 
sfârşit noaptea asta, în foc şi sânge, şi o căutare prin pădure ca să 
găsească ce lăsase Pip. 

Ravi şi-a golit şi el canistra, aruncând-o peste umăr înapoi în 
încăpere. 

Pip a ieşit afară şi a lăsat briza nopţii să îi atingă faţa, inspirând 
până a simţit din nou că-şi vine în fire. Nu a reuşit până n-a venit Ravi 
să o apuce de mâna înmănuşată, micul gest ancorând-o astfel în 
realitate. Ultima canistră era în cealaltă mână a lui. 

În ochii lui se citea o întrebare, iar Pip a dat aprobator din cap. 

Ravi s-a întors spre maşina de teren a lui Jason. A început din 
portbagaj, udând podeaua cu covor şi marginile de plastic. A turnat 
motorină peste învelitoarea retractabilă şi pe materialul moale de pe 
tavan, acoperind bancheta din spate şi locul de la picioare şi din faţă. 
A lăsat canistra pe bancheta din spate, unde zăcuse Jason, nişte 
motorină încă plescăind înăuntru. 

Bum! a mimat el cu mâinile. 

Între timp, Pip îşi scosese şapca de baseball a lui Max, ca să nu o 
atingă şi să nu lase vreo urmă, rămânând doar cu fesul pe care-l purta 
deja. Şi un ultim lucru din rucsac înainte să îl pună pe umeri. A lăsat 
să cadă înăuntru tubul de cauciuc pe care-l atinsese cu gura Ravi şi a 
scos bricheta pe care o folosea mama ei ca să aprindă lumânarea 
parfumată Aromă de Toamnă în fiecare seară. 

Pip a pregătit bricheta într-o mână, scoțând fâşiile de carton. 

A aprins-o, iar o flacără mică şi albăstruie s-a ivit. Pip a ţinut-o la 
colțul cartonului, aşteptând să ia foc. A lăsat flacăra să se înteţească, 
şoptindu-i, salutându-i apariţia în lume. 

— Dă-te înapoi! i-a spus lui Ravi când s-a aplecat în faţă şi a aruncat 
hârtia aprinsă în portbagajul maşinii lui Jason. 

Un vârtej de flăcări galbene şi strălucitoare a izbucnit cu un vuiet 
puternic, învolburându-se şi întinzându-se spre faţa ei. 

Incredibil de fierbinţi, uscându-i ochii şi lăsând-o cu respiraţia 
tăiată. 

— Nimic nu curăţă ca focul, a spus Pip, dând bricheta şi o altă fâşie 
de carton lui Ravi când acesta s-a îndreptat către depozit. 

Bricheta s-a aprins, iar flacăra a devorat lent cartonul. Până când 


Ravi l-a aruncat în noul lor râu, iar flăcăruia a explodat într-un infern 
înalt şi furios, fantomele ţipând când plasticul a început să se 
topească, iar metalul să se deformeze. 

— Dintotdeauna mi-am dorit în secret să incendiez ceva, a spus 
Ravi, întorcându-se la ea şi luând-o din nou de mână, degetele lor 
lipindu-se când pietrişul le-a scârţâit sub picioare, iar flăcările au 
pâlpâit în spate. 

— Ei bine, a spus Pip cu vocea răguşită, incendierea este o altă 
infracţiune de care scăpăm basma curată în seara asta. 

— Cred că până acum am comis o grămadă, a răspuns el. Bingo! 

Au mers spre maşina lui Max. 

Au ieşit din nou pe porţile firmei Green Scene Ltd, ale căror stâlpi 
țepoşi de metal erau ca un maxilar deschis, scuipându-i afară în timp 
ce se ofileau şi ardeau. 

Pip a clipit când au trecut de porţi, imaginându-şi-le peste câteva 
ore înconjurate de banda alb-albastră folosită la locul crimei, blocând 
calea, închipuindu-şi vuietul vocilor şoptite şi radiourile poliţiei în 
ruinele înnegrite de fum. Un sac pentru cadavre şi roţile scârţâitoare 
ale unei tărgi. 

Urmând focul, sângele şi povestea pe care le-o vindea ea. Asta 
aveau să facă toţi. De acum pisica nu mai era în ograda ei. 

Degetele li s-au despărţit când Pip s-a aşezat la volan şi a închis 
portiera. Ravi a deschis portiera din spate, urcând în maşină şi 
întinzându-se pe locul de la picioare ca să se ascundă. Nu putea fi 
văzut. Circulau pe drumuri principale înapoi spre Little Kilton, ca să 
fie văzuţi de cât mai multe camere. Deoarece nu Pip conducea: de 
data asta o făcea Max, mergând spre casă după ce spărsese capul unui 
bărbat şi incendiase locul crimei. El era aici, purtându-şi hanoracul şi 
şapca, dacă vreuna dintre camere ar fi reuşit să filmeze prin geamuri. 
Apăsând pedalele cu încălţările şi lăsând urme de sânge. 

Max a pornit motorul şi a dat în marşarier. S-a îndepărtat când au 
început exploziile în urma lor. Rânduri de maşini de tuns iarba 
explodau, trăgând spre cerul nopţii ca nişte focuri de armă. Şase găuri 
în pieptul lui Stanley. 

O explozie galbenă a luminat cerul, micşorându-se tot mai mult în 
oglinda retrovizoare. Cineva avea să audă, şi-a spus Pip în timp ce 
Max conducea, altă explozie zguduind pământul din jurul lor, mult 
mai puternică decât o mie de ţipete. O coloană de fum înăbuşind luna 
care apunea. 


Patruzeci şi trei 


Max Hastings a ajuns acasă la 3.27, după ce l-a ucis pe Jason Bell. 

Pip a intrat pe aleea din faţa reşedinţei Hastings, parcând maşina 
exact unde fusese înainte, la începutul nopţii. A oprit motorul: farurile 
s-au stins, iar întunericul s-a furişat înăuntru. 

Ravi a ieşit din spate, întinzându-şi gâtul. 

— Mă bucur că s-a aprins indicatorul de combustibil, doar ca să mai 
dea nopţii un impuls de adrenalină. Chiar avea nevoie de o ultimă 
doză. 

— Da, a încuviinţat Pip, a fost o răsturnare de situaţie foarte 
amuzantă. 

Bineînţeles că era imposibil să oprească maşina ca să facă plinul; 
trebuiau să fie Max Hastings, iar benzinăriile erau pline de camere de 
supraveghere. Ajunseseră totuşi acasă - Pip uitându-se constant la 
lumina de avertizare —, iar acum asta nu mai conta. 

— Ar trebui să intru singură, a spus Pip, luând rucsacul şi scoțând 
cheile maşinii. Să mă grăbesc şi, pe cât posibil, să nu scot niciun 
zgomot. Nu ştiu cât de adânc este încă somnul lui. Poţi să te duci pe 
jos acasă. 

— O să te aştept, a zis Ravi, coborând din maşină şi închizând-o cu 
grijă. Ca să mă asigur că eşti bine. 

Pip a coborât şi i-a studiat chipul pe întuneric, o dungă roşie 
apărând în ochii lui când a apăsat telecomanda ca să încuie maşina lui 
Max. 

— Este inconştient, a spus ea. 

— Tot un violator este, i-a răspuns Ravi. O să aştept! Haide, 
termină-ţi treaba! 

— Bine! 

Pip a mers în linişte până în partea din faţă a casei, aruncând o 
privire la camerele din ambele părţi acoperite cu bandă. A vârât cheia 
în broască şi a intrat în casa întunecată şi adormită. 

A auzit respiraţia lui Max dinspre canapea, profundă şi zgomotoasă, 
şi a înaintat la fiecare inspiraţie şi expiraţie ca sunetele să îi mascheze 
paşii. A şters cheile maşinii de hanoracul lui Max; nu atinsese nici 
cheile şi nici hanoracul cu mâinile goale, dar voia să se asigure. 

Mai întâi s-a dus la etaj, păşind uşor şi precaut, murdărind covorul 
cu noroi de la locul faptei. A aprins lumina în dormitorul lui Max şi a 
lăsat rucsacul pe podea, scoţându-şi şapca de pe cap şi hanoracul de 
pe cel pe care îl purta pe dedesubt, atentă să nu îşi mişte căciula. Pip 
s-a uitat la materialul gri, să vadă dacă se lipise vreun fir de păr negru 
de-al ei. Nu era nici măcar unul. 

A studiat mânecile, ca să o găsească pe cea cu pata de sânge. S-a 


mişcat în linişte pe palier, spre baie. A aprins lumina şi a deschis 
robinetul. A scufundat mâneca însângerată în apă şi a frecat-o cu 
degetele înmănuşate până când sângele a ajuns să fie o pată maro. A 
luat hanoracul din nou în dormitorul lui şi s-a dus la coşul de rufe în 
care îl găsise. A dat la o parte grămada înaltă de haine şi a aruncat 
înăuntru hanoracul gri, împingându-l până la fund. 

A desfăcut şireturile încălţărilor lui Max, picioarele ei părând mult 
prea mari şi ridicole cu cele cinci perechi de şosete în plus. Tălpile cu 
model în zig-zag ale tenişilor erau încă pline de noroi, bucăţi din 
acesta desprinzându-se când Pip a pus încălțările în spatele dulapului 
şi a făcut o altă grămadă de pantofi în jurul lor, ca să îi ascundă. De 
Max, nu de oamenii care contau cu adevărat, echipa de criminalişti. 

S-a întors după şapcă şi a lăsat-o unde o găsise, echilibrând-o pe 
umeraşe, iar apoi a închis şifonierul. S-a întors la rucsacul ei, şi-a pus 
propriile încălțări şi a băgat mâna înăuntru după punga de sandvici în 
care era telefonul lui Max. S-a furişat înapoi la parter cu acesta în 
mână. 

A mers pe hol, apropiindu-se tot mai mult de el când tot ce voia să 
facă era să se retragă şi să se ascundă, în caz că doi ochi strălucitori s- 
ar fi deschis în mijlocul unei feţe ascuţite. Era faţa unui criminal; asta 
trebuia să creadă toată lumea. 

Încă un pas şi l-a zărit pe Max peste spătarul canapelei, exact în 
aceeaşi poziţie în care îl lăsase cu mai mult de şase ore în urmă. Cu 
obrazul turtit de cotiera canapelei şi cu o pungă decongelată de 
mazăre, un fir de salivă legându-l de aceasta. Vânătaia se închisese la 
culoare în jurul ochiului. Respira atât de profund, încât îi tremura tot 
corpul. 

Încă dormea buştean. Pip a verificat, înghiontind canapeaua, gata să 
se ascundă dacă băiatul s-ar fi mişcat. Nu a făcut-o. 

A înaintat şi a scos telefonul din punga de sandvici, lăsându-l înapoi 
pe măsuţa de cafea. A luat sticla albastră de apă şi a dus-o în bucătăria 
întunecată ca să o spele de câteva ori şi să o umple din nou, astfel 
încât să nu rămână nicio urmă, niciun reziduu de droguri pe fund. 

A pus-o înapoi de unde o luase, cu dopul deschis, îndreptându-şi 
privirea spre chipul lui Max când acesta a inspirat profund şi 
tremurător, părând parcă să ofteze. 

— Mda, a şoptit Pip, privindu-l de sus. 

Max Hastings. Marea ei încercare. Oglinda întoarsă după care îşi 
definea propria persoană şi tot ce era el şi nu era ea. 

— E nasol când cineva îţi strecoară ceva în băutură, iar apoi îţi 
distruge viaţa, nu? i-a şoptit Pip. 

Apoi s-a îndepărtat şi a revenit în noapte, ferindu-şi ochii de stelele 
prea strălucitoare. 

— Te simţi bine? a întrebat-o Ravi. 


Din gâtul ei a ieşit un sunet, o răsuflare cam ca un râset. Ştia la ce 
se referea el, dar întrebarea o afecta mai mult, răsunându-i prin 
stomac şi rămânând înăuntru. Nu, nu se simţea bine. După ziua de azi, 
nu mai putea niciodată să se simtă bine. 

— Sunt obosită, a spus ea, cu buza de jos tremurându-i. 

Fără să se mai gândească la asta, şi-a recăpătat controlul. Nu putea 
încă să cedeze. Nu terminase, dar era atât de aproape! 

— Bine, a adăugat Pip. Trebuie doar să dezlipesc banda de pe 
camere. 

Ravi a aşteptat-o pe drum cât fata s-a ocupat de asta. În acelaşi fel 
în care pusese mai devreme banda, s-a apropiat de partea din faţă a 
casei, a dezlipit-o şi a ocolit prin spate, de data asta ca să o scoată pe 
cealaltă. Dar bineînţeles că nu Pip o făcea, ci Max Hastings. Şi acum 
era ultima dată când trebuia să fie în locul lui. Nu îi plăcea să fie în 
mintea lui sau ca el să fie în mintea ei. Nu era binevenit acolo. 

Pip a sărit gardul din faţă şi l-a găsit pe Ravi pe strada luminată de 
razele lunii. Niciunul nu o părăsise încă, luna arătându-i drumul. 

Şi-au scos în sfârşit mănuşile de cauciuc, pielea de pe ambele mâini 
fiind umedă şi încreţită când Pip şi-a împletit degetele cu ale lui, aşa 
cum şi trebuia, cu speranţa că nimic nu se schimbase. Ravi a condus-o 
acasă; nu au vorbit, ci pur şi simplu s-au ţinut de mână, ca şi când ar 
fi împărtăşit deja totul şi nu ar mai fi fost nimic de spus. Doar două 
cuvinte şi-au zis, singurele care contau când Ravi şi-a luat rămas-bun 
de la ea pe aleea din faţa casei. 

A strâns-o prea tare în braţe, de parcă gestul ar fi fost singurul lucru 
care o împiedica să dispară. Deoarece o făcuse deja o dată azi; 
dispăruse şi îşi luase adio de la el. Pip şi-a lipit de umărul lui faţa 
caldă, cu toate că nu avea motive să fie. 

— Te iubesc! a spus ea. 

— Şi eu te iubesc, i-a răspuns el. 

Pip a prețuit cuvintele şi l-a forțat pe Ravi cel din mintea ei să le 
repete când a descuiat în linişte uşa de la intrare şi s-a furişat 
înăuntru. 

A urcat la etaj, sărind peste treapta care scârţâia şi intrând din nou 
în dormitor şi în mirosul de clor. 

Primul lucru pe care l-a făcut a fost să plângă. 

S-a trântit pe pat şi şi-a acoperit faţa cu perna, ascunzând-o, exact 
aşa cum procedase Ucigaşul BA. Suspinele tăcute şi dureroase au 
făcut-o să se zguduie, rănindu-i gâtul, desfăcând iţele din pieptul ei şi 
lăsându-le destrămate şi expuse. 

Şi-a îngăduit să plângă preţ de câteva minute, să o jelească pe fata 
care nu putea să mai fie niciodată. 

Apoi s-a ridicat şi s-a adunat, deoarece încă nu terminase. Era mai 
extenuată ca niciodată, împleticindu-se pe covor, ca o moartă încă vie. 


Cu grijă, a scos din cameră găleata cu amestecul de clor, păşind 
odată cu expiraţia zgomotoasă a tatălui ei care se auzea pe hol, şi a 
intrat în duş, răsturnând încet lichidul în scurgere. Hainele şi banda 
rămase în urmă erau ude, clorul începând să le decoloreze. 

Pip a luat găleata şi toate celelalte lucruri din nou în camera ei, 
închizând uşa, dar nu de tot; în următoarele câteva ore tot urma să 
intre şi să iasă. 

Din rucsac, a scos una dintre pungile mari de congelator - acum 
goală - ca să protejeze covorul şi a răsturnat lucrurile ude şi 
decolorate din găleată, peste care le-a adăugat pe toate celelalte din 
rucsac de care trebuia să scape. Trebuia să le distrugă şi să scape de 
ele, ca să nu mai aibă nicio legătură cu ea. Ştia exact cum să o facă. 

Din primul sertar al biroului, a scos o foarfecă, strecurându-şi 
degetele prin mânerul de plastic. S-a aşezat deasupra grămezii şi a 
studiat-o, făcând o altă coloană cu căsuțe pe care să le bifeze în minte. 
Sarcini mici şi rezolvabile, rând pe rând. 


E Bustieră 


Colanţi 

Hanorac 

Tenişi 

Tub de cauciuc 

Mănuşi Green Scene x2 
Mănuşi de cauciuc folosite x3 
Mănuşile de bucătărie ale Nishei Singh 
Cârpe de şters 

Pastile de Rohypnol 

Chiloţi de schimb 

Tricou de schimb 

Bandă adezivă 

Telefon cu cartelă 


Telefonul cu cartelă al lui Jason 


Pip a început cu primul obiect, ridicând bustieră mototolită şi 
decolorată pe care o purtase; pata de sânge uscat nu se mai vedea cu 
ochiul liber, dar urmele aveau să rămână mereu. 

— Era bustiera mea preferată, ticălosule! a mormăit ca pentru sine 
când a apropiat foarfeca, tăind materialul elastic în fâşii mici, iar apoi 


în pătrate încă şi mai mici. 

A procedat la fel cu colanţii, hanoracul şi toate hainele cu care 
Jason Bell sau sângele lui intrase în contact. Şi cârpele de şters. Cât le- 
a ciopârţit, şi-a imaginat o scenă care se petrecea undeva, la vreo 16 
kilometri distanţă: pompierii soseau la incendiul scăpat de sub control 
de la o firmă mijlocie de curăţenie în urma unui apel primit de la un 
cetăţean îngrijorat, care nu era destul de aproape să audă ţipetele, dar 
suficient, încât să audă sunetul exploziilor în noapte, întrebându-se 
dacă erau artificii. 

O grămadă de pătrate de diferite materiale se înălța în faţa ei. 

Au urmat mănuşile, tăindu-le pe cele din cauciuc în bucăţi de cinci 
centimetri. Mănuşile de lucru de la Green Scene erau confecţionate 
dintr-un material mai gros, mai greu de tăiat, dar Pip a insistat, 
asigurându-se că distruge sigla. Şi mănuşile de bucătărie ale mamei lui 
Ravi trebuiau distruse, chiar dacă nu aveau legătură cu locul crimei, 
dar Ravi le purtase când luase maşina lui Max şi ar fi putut să rămână 
fibre înăuntru. Nu putea să comită nicio greşeală; chiar şi una 
microscopică ar fi însemnat distrugerea planului şi a lui Pip. 

A tăiat banda adezivă în bucăţi de cinci centimetri şi a găsit golul de 
la sprânceana stângă, unde mici fire de păr rămăseseră lipite de banda 
care îi înfăşurase faţa. Şi, în sfârşit, a tăiat tubul de cauciuc în bucăţi 
mici, dând la o parte tenişii şi cele două telefoane cu cartelă; de ele 
trebuia să scape în alt mod. 

Dar restul, toată grămada din faţa ei, ajungea într-un singur loc: în 
toaletă. 

Noroc cu canalizarea oraşului! Cât timp nu se blocau ţevile din casă 
— iar ea tăiase bucăţile destul de mici, ca să se asigure că nu se 
întâmpla asta —, toate dovezile incriminatorii urmau să ajungă în 
staţia de epurare publică, orice legătură cu ea sau casa asta fiind 
imposibil de făcut. Nu că ar fi fost găsite vreodată; oamenii aruncă tot 
felul de lucruri în toaletă. Toate aveau să fie filtrate din canalizare şi 
să ajungă într-o groapă de gunoi pe undeva sau chiar să fie incinerate. 
Doar aşa putea să le facă să dispară. Fără urme. Sigur, de necontestat. 
Nu se întâmplase nimic niciodată. 

Pip a luat mai întâi punga transparentă cu pastilele rămase de 
Rohypnol; nu îi plăcea cum se uitau la ea şi nu avea încredere să le 
păstreze. A înşfăcat o mână de material tăiat şi, mergând în linişte, s-a 
îndreptat spre baie, a închis uşa, şi-a coborât mâinile în vasul de 
toaletă şi le-a aruncat pe toate înăuntru. 

A tras apa şi le-a privit dispărând, pastilele fiind ultimele aspirate de 
vârtej. Ai ei nu ar fi trebuit să se trezească; dormeau tun. Iar apa se 
trăgea fără zgomot, mai ales dacă uşa de la baie era închisă. 

Vasul de toaletă s-a reumplut ca de obicei. Bun! Nu trebuia să 
exagereze, ci să arunce de fiecare dată o cantitate mică şi să aştepte 


câteva minute după ce trăgea apa, ca să nu se adune prin ţevi. 

Pip a calculat rapid în minte. Avea toaleta de aici, în baia de la etaj, 
şi pe cea de jos de lângă uşa de la intrare. Două toalete, câteva 
grămezi mici din mormanul de dovezi. Avea să dureze o vreme. Dar 
trebuia să termine înainte să se trezească familia. Pe de altă parte, nu 
putea lăsa extenuarea să o facă să se grăbească, să ia prea mult 
deodată şi să blocheze ţevile. 

Pip s-a întors ca să mai ia o mână de resturi, împărțindu-le între 
cele două palme făcute căuş când s-a furişat la parter — a sărit a treia 
treaptă — şi a aruncat-o în toaletă. 

Făcând drumuri când spre baie, când spre toaleta de la parter, a 
lăsat suficient timp între fiecare reumplere, îndoindu-se de fiecare 
dată când trăgea apa, trăind o secundă de panică atunci când părea că 
toaleta nu se reumplea şi că probabil se înfundase, iar ea era 
terminată, dar apa revenea întotdeauna. 

S-a întrebat dacă pompierii chemaseră poliţia imediat ce văzuseră 
maşina incendiată şi simţiseră miros de motorină. Era un caz clar de 
incendiere. Sau aveau să aştepte, până ar fi stins incendiul şi ar fi 
văzut podeaua însângerată de beton în clădirea distrusă? 

Alt pumn de resturi. Altă apă trasă. Pip a profitat de procesul 
repetitiv ca să-şi odihnească mintea, lăsând mâinile să facă toată 
treaba, fără să gândească. Urcând şi coborând, spre grămadă şi ieşind. 

La 6 dimineaţa, mintea i s-a reactivat în spatele ochilor uscați, 
întrebându-se dacă poliţia ajungea acum la locul înnegrit de fum, 
dând din cap când pompierii scoteau în evidenţă semnele clare ale 
unei înşelăciuni. Era limpede că cineva fusese rănit grav aici, poate 
chiar ucis. „Uitaţi-vă la ciocan, credem că acesta ar putea fi arma!” 
Unde începeau căutările în împrejurimi? Nu ar fi durat mult să 
găsească prelata şi pe bărbatul mort dinăuntru. 

Ar fi fost atunci un detectiv chemat la locul crimei? Oare 
inspectorul Hawkins, deranjat din somnul de dimineaţă, care-şi punea 
jacheta de un verde-închis în timp ce-i suna pe cei din echipa 
criminalistică, spunându-le să vină imediat? 

Pip a coborât la parter. A tras apa. A urcat la etaj. Cu mâinile pline. 

„Asiguraţi locul crimei!” ar fi strigat Hawkins, răcoarea de la 
primele ore ale dimineţii îngheţându-i faţa şi ochii. „Unde este 
legistul? Nimeni altcineva nu se apropie de cadavru până nu se fac 
fotografii şi nu se ia mulajul încălţărilor!” 

A tras apa. 

Timpul se fixase între şase şi şapte. Legistul ar fi trebuit să fie acum 
la locul crimei, purtând un costum de plastic. Ce avea să facă mai 
întâi? Să ia temperatura cadavrului? Să pipăie muşchii ca să simtă 
rigiditatea? Să apese cu degetul mare pe spatele lui Jason, ca să vadă 
dacă pielea decolorată îşi revenea? Caldă, rigidă, decolorată; Pip a 


repetat cuvintele ca pe o mantra în mintea ei. Caldă, rigidă, 
decolorată. 

Oare făceau acum testele alea, încercând să stabilească intervalul 
orar în care murise bărbatul? Notând observaţiile iniţiale şi făcând 
fotografii, Hawkins urmărind totul de la distanţă? Se întâmpla acum? 
Doar 16 kilometri o despărțeau de persoana la care se rezuma totul, 
cea care decidea dacă Pip trăia sau nu. 

A coborât scările. A tras apa. 

Aflaseră deja cine era bărbatul mort? Inspectorul Hawkins îl 
cunoştea — poate erau chiar prieteni —, ar fi trebuit să îi recunoască 
faţa. Când avea să-i spună lui Dawn Bell şi să o sune pe Becca? 

Pip a scotocit prin punga transparentă de pe covor. Asta era, 
rămăseseră doar patru bucăţi. Una care părea să fi făcut cândva parte 
din colanţii ei, două bucăţi din mănuşile de cauciuc şi o bucată din 
hanorac. 

Pip s-a îndreptat şi a inspirat adânc înainte să tragă apa, privind 
ultimul vârtej care a făcut totul să dispară. 

Totul dispăruse. 

Nu se petrecuse nimic niciodată. 

Pip s-a dezbrăcat şi a făcut din nou duş. Nu avea nimic pe piele, dar 
tot i se părea murdară, însemnată cumva. Şi-a lăsat hanoracul negru şi 
colanţii deasupra coşului de rufe; pe haine nu ar fi trebuit să fie nimic 
incriminator, dar tot intenţiona să le spele, ca să fie sigură. 

A îmbrăcat o pijama şi s-a înfăşurat în pătură, tremurând sub ea. 

Nu putea închide ochii. Era tot ce îşi dorea să facă, dar ştia că nu 
poate, deoarece în orice clipă... 

Pip a auzit sunetul alarmei din dormitorul părinţilor, ciripitul 
strident care se voia blând, dar nu era, pentru că volumul telefonului 
mamei era setat la maximum. Pip credea că seamănă cu sfârşitul 
lumii, cu zgomotele scoase de un stol de porumbei fără cap care se 
izbeau în geam. 

Era 7.45 dimineaţa. Mult prea devreme pentru o zi de duminică. 
Dar părinţii ei promiseseră să îl ducă pe Joshua la Legoland. 

Pip nu avea să îi însoţească. 

Nu putea, deoarece îşi petrecuse toată noaptea vomitând şi stând pe 
toaletă, trează când din cauza uneia, când din cauza celeilalte, în timp 
ce o durea stomacul şi tremura. Trăgând apa de o sută de ori şi 
ajungând înapoi aici, aplecată deasupra toaletei. Aşa se explica faptul 
că găleata din coşul de gunoi era în camera ei şi că mirosea a clor. 
Încercase să mascheze mirosul de vomă. 

Pip a auzit şoapte pe hol când mama l-a trezit pe Josh, fratele ei 
scoțând un mic strigăt de entuziasm când şi-a amintit motivul trezirii 
atât de dimineaţă. Apoi un dialog şi căscatul zgomotos al tatălui când 
se dădea jos din pat şi se întindea. 


În uşa de la camera lui Pip s-au auzit câteva bătăi uşoare. 

— Intră! a spus Pip, cu vocea răguşită. 

Nici măcar nu trebuia să încerce să pară bolnavă; părea distrusă. 
Era distrusă? Credea că era dinainte să înceapă cea mai lungă zi. 

Mama şi-a băgat capul înăuntru, iar fruntea i s-a încruntat imediat. 

— Aici miroase a clor, a spus ea confuză, uitându-se la găleata de 
lângă patul lui Pip. O, nu, dragă, ţi-a fost rău? Josh mi-a zis că te-a 
auzit toată noaptea cum trăgeai apa. 

— Am vomat de la ora două, a spus Pip. Şi m-am deranjat şi la 
stomac. Scuze, încercam să nu trezesc pe nimeni. Am adus găleata 
aici, dar mirosea urât, aşa că am curăţat-o cu clor. 

— O, nu, draga mea! 

Mama s-a apropiat ca să se aşeze pe pat şi i-a atins fruntea cu dosul 
mâinii. 

Pip aproape a cedat la atingerea ei. La normalitatea absolut 
devastatoare a scenei. În faţa unei mame care nu ştia cât de aproape 
fusese să-şi piardă fiica. Şi care ar mai fi putut să o piardă, dacă planul 
ar fi eşuat, dacă cifrele pe care i le spunea legistul lui Hawkins chiar 
acum nu erau aşa cum avea ea nevoie să fie. Dacă la autopsie s-ar fi 
găsit ceva ce ar fi trecut cu vederea. 

— Chiar pari fierbinte. Crezi că ai răcit? a întrebat-o cu o voce la fel 
de blândă ca atingerea, iar Pip s-a bucurat că era în viaţă ca să o audă 
din nou. 

— Probabil. Sau poate e de la ce am mâncat. 

— Ce-ai mâncat? 

— Chestii de la McDonald's, a spus Pip, zâmbind cu buzele lipite. 

Mama a făcut ochii mari, parcă zicându-i bravo ţie! S-a uitat în 
spatele ei, spre uşă. 

— I-am promis lui Josh că mergem azi la Legoland, a spus nesigură. 

— Ar trebui să vă duceţi, a spus Pip. Vă rog să vă duceti! 

— Dar nu te simţi bine, a zis mama. Ar trebui să rămân ca să am 
grijă de tine. 

Pip a clătinat din cap. 

— Sincer, mă simt mai bine. Cred că mi-am revenit. Vreau doar să 
dorm. Serios! Vreau să mergeţi voi! S-a uitat în ochii mamei cât 
aceasta a cântărit totul şi a adăugat: Gândeşte-te cât de enervant o să 
fie Josh dacă nu vă duceţi! 

Mama a zâmbit, a atins-o pe Pip sub bărbie, iar Pip a sperat că nua 
simţit cum tremură. 

— Nu te pot contrazice! Eşti sigură că te simţi bine? Poate reuşesc 
să-l chem pe Ravi ca să vină şi să vadă ce faci. 

— Mamă, serios, sunt bine! O să mă culc! O să dorm toată ziua. Mă 
antrenez pentru facultate. 

— Bun! Ei bine, lasă-mă cel puţin să îţi aduc un pahar cu apă. 


Bineînţeles că intrase şi tata, după ce i se spusese că Pip nu se 
simţea bine şi nu îi însoțea. 

— O, nu, nu ştrengăriţa mea! a exclamat bărbatul şi s-a aşezat 
lângă, făcând tot patul să se lase în jos, cu Pip aproape rostogolindu-se 
în poala lui deoarece nu mai avea forţă. Arăţi groaznic. Ai căzut la 
datorie? 

— Da! a răspuns ea. 

— Să bei multă apă, a spus el. Şi să mănânci simplu, chiar dacă nu 
îmi place să o spun. Pâine prăjită goală, orez. 

— Mda, ştiu, tată! 

— Bine! Mama spune că ţi-ai pierdut telefonul şi se pare că mi-ai zis 
asta aseară, dar nu-mi amintesc. O să sun peste câteva ore pe fix, să 
văd că eşti vie. 

Tatăl urma să iasă pe uşă. 

— Stai! 

Pip s-a ridicat, apucându-se de pătură. El a ezitat puţin în pragul 
uşii. 

— Te iubesc, tată! a spus încet, deoarece nu îşi amintea când o 
făcuse ultima dată, iar ea era încă în viaţă. 

Tata a zâmbit. 

— Ce vrei de la mine? a râs el. Portofelul meu este în camera 
cealaltă. 

— Nu, nimic, a spus ea. Doar spuneam. 

— A, ei bine, atunci o să o spun şi eu. Te iubesc, buclucaşo! 

Pip a aşteptat până ce au plecat cu toţii şi a auzit sunetul maşinii 
care ieşea de pe alee, dând la o parte draperiile ca să îi urmărească 
îndepărtându-se. 

Apoi, cu ultima picătură de forţă, s-a ridicat şi a mers clătinându-se 
prin cameră, târându-şi picioarele. A luat tenişii uzi pe care îi 
ascunsese din nou în rucsac şi cele două telefoane cu cartelă. 

Mai rămăseseră trei căsuțe de bifat; putea s-o facă — să se târască 
spre linia de finiş, Ravi cel din mintea ei spunându-i că e în stare să 
reuşească. A scos prin glisare capacul din spate al telefonului. A scos 
bateria şi cartela SIM. A rupt cartela mică din plastic între degete la 
mijlocul cipului, la fel cum tăcuse şi cu cea a lui Jason, şi a dus totul 
la parter. 

A intrat în garaj şi s-a îndreptat spre trusa cu unelte a tatălui ei. A 
pus la loc rola de bandă adezivă, rostind din nou în şoaptă 
„Nenorocita de bandă adezivă!” Apoi a luat bormaşina, apăsând 
butonul ca să privească o clipă cum se roteşte mandrina, răsucind 
aerul. A găurit micul telefon Nokia pe care îl păstrase în sertar, chiar 
prin ecran, spărgându-l, plasticul negru împrăştiindu-se în jurul noii 
găuri. Şi la fel a procedat şi cu telefonul care aparținuse Ucigaşului 
BA. 


Un sac negru de gunoi pentru tenişi, legat strâns. Altul pentru 
cartelele SIM şi baterii. Altul pentru micile telefoane distruse. 

Pip şi-a luat haina lungă, atârnată în cuierul de lângă uşa de la 
intrare, şi s-a încălţat cu pantofii mamei, chiar dacă nu se potriveau. 

Era încă devreme, mai nimeni nu ieşise să se plimbe prin oraş. Pip a 
mers, clătinându-se, cu sacii de gunoi într-o mână, ţinând strâns haina 
în jurul ei cu cealaltă. În faţă, a văzut-o pe doamna Yardley 
plimbându-şi câinele. Pip s-a întors în direcţia opusă. 

Luna dispăruse, aşadar Pip trebuia să se îndrume singură, dar era 
ceva în neregulă cu ochii ei, lumea mişcându-se ciudat în jur, 
bâlbâindu-se, ca şi când nu s-ar fi încărcat corect. 

Era foarte obosită. Corpul îi ceda. Nu putea să-şi mişte picioarele, ci 
doar să le târâie, împiedicând-se de bordura trotuarului. 

Urcând pe West Way, Pip a ales la întâmplare o casă: numărul 13. 
Dacă se gândea mai bine, poate nu era chiar întâmplător. S-a îndreptat 
spre tomberonul cu roţi din capătul aleii, cel negru, pentru gunoi 
menajer. Pip a ridicat capacul şi a văzut că înăuntru erau deja saci 
negri. L-a ridicat pe primul, simțind un damf de putregai, şi a pus 
sacul cu tenişii dedesubt, ascunzându-l printre celelalte gunoaie. 

A mers apoi pe Romer Close, strada pe care locuise Howie Bowers. 
Pip s-a apropiat de casa lui, deşi nu mai putea fi a lui, şi a deschis 
tomberonul, împingând înăuntru sacul negru cu cartelele SIM şi 
bateriile. 

Pip a lăsat ultimul sac, cel în care se aflau un Nokia 8210 şi celălalt 
Nokia, cu găuri date în mijloc, în tomberonul din faţa casei de pe 
Wyvil Road, cea în grădina căreia se afla copacul roşu care îi plăcea 
atât de mult. 

I-a zâmbit copacului când a bifat ultima căsuţă din minte. Toată 
noaptea le bifase, iar acum terminase, lista dispărând din gândurile ei. 

Tomberoanele erau golite marţea. Pip ştia deoarece în fiecare luni 
seară mama ei striga prin casă: „O, Victor, ai uitat să scoţi gunoiul!” 

Peste două zile, telefoanele cu cartelă şi tenişii aveau să se afle în 
drum spre groapa de gunoi, dispărând împreună cu celelalte lucruri. 

Scăpase de ele şi terminase! 

Pip s-a întors acasă, intrând pe uşă şi împleticindu-se când 
picioarele au încercat să cedeze sub ea. Acum tremura şi poate că asta 
făcea un corp după o asemenea noapte, distrus de adrenalina care îl 
impulsionase să continue când trebuia să o facă. 

Dar nu mai avea nimic de făcut. 

Pip a căzut pe pat, prea slăbită să îşi pună măcar capul pe pernă. 
Era bine şi aşa; era un loc comod, sigur şi liniştit. 

Planul se terminase pentru moment. Era în pauză. 

Nu mai avea nimic de făcut. De fapt, era indicat să nu facă nimic, 
doar să îşi trăiască viaţa ca şi când ar fi ieşit să mănânce cu prietenele, 


iar apoi s-ar fi dus pur şi simplu la culcare. Mai târziu, trebuia să-l 
sune pe Ravi de pe fix şi să îi povestească despre telefonul pe care-l 
pierduse, ca să existe o înregistrare a conversaţiei, deoarece 
bineînţeles că nu se văzuse cu el. Şi luni să-şi înlocuiască telefonul. 

Trebuia doar să trăiască şi să aştepte. 

Fără să îi caute numele pe Google. Fără să meargă pe lângă casa lui 
ca să arunce o privire. Fără să reîncarce nerăbdătoare paginile de ştiri. 
Asta ar fi făcut un criminal, iar Pip nu putea fi aşa ceva. 

Vestea urma să se afle la timpul ei. Jason Bell a fost găsit mort. 
Omucidere. 

Până atunci, trebuia doar să trăiască, să vadă dacă îşi amintea cum 
să o facă. 

A închis ochii, respiraţia devenind mai profundă în pieptul pustiit 
când o nouă întunecime s-a furişat înăuntru, făcând-o să dispară. 

Pip a dormit în sfârşit. 


Patruzeci şi patru 


Pip a aşteptat. 

Pielea rănită a început să i se vindece pe faţă şi în jurul 
încheieturilor mâinilor, iar ea a aşteptat. 

Nu s-a întâmplat luni; Pip a stat pe canapea cât s-au dat ştirile de la 
ora zece, mama strigând ca să îi amintească tatălui ei să ducă gunoiul. 

Nu s-a întâmplat nici marţi. Pip a ţinut deschis televizorul cu ştirile 
BBC în fundal toată ziua cât şi-a instalat noul telefon. Nimic! Niciun 
cadavru găsit! L-a ţinut deschis chiar şi când a venit Ravi mai târziu în 
seara aia, vorbind cu priviri bântuite şi atingându-şi puţin mâinile, 
deoarece nu puteau folosi cuvinte. Nu înainte să ajungă în spatele uşii 
închise a dormitorului ei. 

Nu îl găsiseră? Era imposibil: incendiul, sângele... Cu siguranţă 
angajaţii de la Green Scene ştiau, cu siguranţă li se spusese că e ceva 
în neregulă, de ce nu se puteau apuca de lucru: incendiul, locul 
crimei. Pip ar fi putut pur şi simplu să caute informaţiile... 

Nu! Nu putea căuta nimic! Ar fi lăsat o urmă. 

Trebuia doar să aştepte, să se lupte cu impulsul de a afla. Asta ar fi 
dat-o de gol. 

Îi era greu să doarmă; la ce se aşteptase? Rămăsese fără pastile şi 
poate acum i-ar fi trebuit chiar mai mult, deoarece de fiecare dată 
când închidea ochii se temea că nu avea să-i mai deschidă din nou, că 
erau lipiţi cu bandă, la fel şi gura când încerca să respire. Bătăile 
inimii erau ca focurile de armă. Doar extenuarea o liniştea. 

— Bună, somnoroase! i-a spus mama, miercuri dimineaţă, când Pip 
a coborât scările clătinându-se şi sărind a treia treaptă deja din 
obişnuinţă. Câteva dintre prezentările mele s-au anulat în dimineaţa 
asta, aşa că am făcut cafea şi micul dejun pentru noi. 

Clătite. 

Pip s-a aşezat la insula din bucătărie şi a luat o gură mare de cafea, 
prea fierbinte pentru gâtul ei încă rănit. 

— Ştii, o să-mi lipseşti când o să pleci la facultate, i-a spus mama 
din partea opusă. 

— O să mă vezi în continuare tot timpul, a spus Pip, cu gura plină, 
dar fără să îi fie foame, însă mâncând pentru că voia să o 
mulţumească pe mama ei. 

— Ştiu, dar nu este chiar la fel, nu-i aşa? Ai crescut deja! Ce trece 
timpul! 

Mama a pocnit din degete şi s-a uitat la telefon când acesta a ţiuit 
de pe tejghea. 

— Ce ciudat! a spus ea, luând mobilul. Siobhan de la serviciu 
tocmai mi-a trimis un mesaj şi mi-a zis să dau pe canalul de ştiri. 


Lui Pip i s-a strâns inima, iar mintea i s-a umplut cu sunetul 
coastelor rupte. Gâtul îi era prea rece, iar faţa, prea caldă. Asta era, 
nu-i aşa? La ce altceva s-ar fi putut referi Siobhan? Pip a încercat să 
nu afişeze nicio emoție, înfigând furculiţa în clătite ca să aibă ceva de 
făcut cu mâinile. 

— De ce? a rostit nonşalant, privind chipul aplecat al mamei. 

— Nu ştiu, mi-a zis doar să dau pe canalul de ştiri. Poate s-a 
întâmplat ceva la şcoală. 

Mama a coborât de pe scaun şi s-a grăbit în living. 

Pip a aşteptat o clipă, apoi două, încercând să-şi reprime panica, 
respirând adânc. Ăsta era: momentul când totul devenea real şi ireal; 
trebuia să joace teatru şi să o facă bine, să joace pentru viaţa ei. A 
lăsat furculita şi s-a dus după mama ei. 

Femeia ţinea deja telecomanda în mână, televizorul deschizându-se 
direct la ştirile BBC, pe canalul urmărit de Pip cu o seară în urmă. 

O crainică, decupată de un text care rula în burtiera ecranului. 

Ştiri de ultimă oră. 

Un rid a apărut pe fruntea prezentatoarei când acesta a vorbit spre 
cameră: 

— ...în Buckinghamshire, un oraş care a avut parte de o mulţime de 
tragedii. În urmă cu şase ani, doi adolescenţi — Andie Bell şi Sal Singh — au 
murit în ceea ce a devenit de atunci unul dintre cele mai discutate cazuri 
de crimă din ţară. La începutul acestui an, un bărbat confirmat ca fiind 
Copilul Brunswick şi care a locuit în Little Kilton sub numele de Stanley 
Forbes a fost împuşcat şi a murit. Suspectul, Charlie Green, a fost arestat şi 
inculpat abia săptămâna trecută. Şi iată-ne acum, în acelaşi mic oraş în 
care cetăţeanul Jason Bell, tatăl lui Andie Bell, a fost găsit mort. 

Mama, care stătea cu gura deschisă de groază, a suspinat. Pip a 
imitat-o. 

— Poliţia consideră moartea lui ca fiind suspectă şi ne-a dat o declaraţie 
în fata secţiei din Amersham în urmă cu puţin timp. 

Cadrul a lăsat în urmă redacţia, înfăţişând o scenă luminoasă de 
afară, cu un cer gri şi o clădire întunecată pe care Pip o cunoştea prea 
bine. Locul cel rău. 

Un podium fusese montat în parcare, cu un microfon care se legăna 
uşor în vânt. 

Bărbatul stătea în spatele acestuia, cu cămaşa şi jacheta curate, cea 
verde, peticită la coate fiind în mod clar considerată nepotrivită 
pentru conferințe de presă. 

Inspectorul Hawkins şi-a dres glasul. 

— Azi confirmăm cu tristeţe că Jason Bell, în vârstă de 48 de ani, 
localnic din Little Kilton, a fost găsit mort duminică dimineaţa. 
Cadavrul lui a fost descoperit la serviciu, la firma pe care o deţinea, cu 
sediul în Knotty Green. Investigăm moartea lui Jason ca fiind 


omucidere. Din nefericire, nu pot face şi alte precizări întrucât 
ancheta este abia la început. Facem apel la orice martor care era în 
zona Knotty Green sâmbătă seara, mai ales în apropiere de 
Whiterbridge Lane, şi care ar fi putut vedea ceva dubios. 

Niciun martor, a gândit Pip, spunându-i din priviri prin ecranul de 
sticlă al televizorului. Nimeni nu îi auzea ţipetele. Şi mai era ceva: 
sâmbătă seara, asta spusese el, nu-i aşa? Dar la ce oră se referea? Ar fi 
putut să fie orice oră, de la 19 sau poate chiar mai devreme, în funcţie 
de persoana pe care o întrebai. Termenul era prea larg, prea vag; tot 
nu ştia dacă reuşiseră. 

— Aveţi vreo întrebare? a zis Hawkins şi a făcut o pauză, uitându-se 
pe lângă cameră. Da! a arătat el spre cineva. 

— Cum a fost ucis? s-a auzit vocea unei persoane care nu era în 
cadru. 

Hawkins s-a strâmbat. 

— Ştiţi că nu vă pot dezvălui, ancheta este în desfăşurare! 

Cu un ciocan în cap, a răspuns Pip în minte. Lovit de cel puţin nouă 
ori. Ucis cu sălbăticie. O moarte foarte violentă. 

— E îngrozitor! a spus mama ei, cuprinzându-şi faţa cu mâinile. 

Pip a dat aprobator din cap. 

— Are vreo legătură cu moartea fiicei lui, Andie? s-a auzit o altă 
voce din spatele camerei. 

Hawkins l-a studiat pe bărbat timp de o secundă. 

— Andie Bell a murit tragic în urmă cu mai mult de şase ani, iar 
cazul ei a fost închis anul trecut. Eu însumi am condus ancheta când 
Andie a dispărut. Am o legătură specială cu familia Bell şi promit că 
voi afla ce s-a întâmplat cu Jason, cine l-a ucis. Mulţumesc! 

Hawkins s-a retras de pe podium, fluturând puţin mâna, iar studioul 
a revenit în cadru. 

— Îngrozitor, îngrozitor! a spus mama lui Pip, clătinând din cap. Nu 
pot să cred! Biata familie! Jason Bell este mort. Ucis. 

Femeia s-a întors apoi ca să se uite la Pip, chipul ei devenind serios. 

— Nu! a zis ea cu hotărâre, ridicând un deget. 

Pip nu ştia ce expresie greşită afişase. Jason Bell merita să moară, 
dar mama ei nu îşi putea da seama de asta doar uitându-se la ea, nu? 

— Poftim? a întrebat Pip. 

— Ştiu exact ce este licărul din ochii tăi, Pip. Nu o să devii obsedată 
şi de asta! Nu o să începi să investighezi şi cazul ăsta! 

Pip s-a uitat din nou la televizor şi a ridicat din umeri. 

Doar că exact asta intenţiona să facă. 

Asta ar fi făcut, dacă ar fi auzit cu adevărat pentru prima dată 
despre crimă. Asta făcea ea: investiga. Era atrasă de morţi, oameni 
dispăruţi, şi căuta motivul şi metoda. Era normal şi de aşteptat. Iar Pip 
trebuia să se comporte normal, aşa cum se aşteptau oamenii. 


Începea ultima parte din planul ei, refăcut în seara din urmă de 
nenumărate ori în şoapte încordate împreună cu Ravi. Urma să 
intervină, dar nu prea mult. Să îndrume, nu să conducă. 

Poliţia avea criminalul. Trebuia doar să ştie cum să îl caute. 

Pip ar fi putut să-i înghiontească pe poliţişti în direcţia corectă, ca 
să găsească persoana din spatele tuturor dovezilor pe care le lăsase 
pentru ei. Avea modul perfect, aşteptat şi normal ca să o facă. 
Podcastul. 

Sezonul 3 din Crima perfectă. Instrucţiuni pentru fete cuminţi: Cine l-a 
ucis pe Jason Bell? 

Iar ea ştia exact pe cine să intervieveze mai întâi. 


Patruzeci şi cinci 


Chipul lui Pip în semiobscuritate, slab luminat de strălucirea 
fantomatică a laptopului ei, umbrele fiind ca nişte vânătăi în jurul 
ochilor. O voce în urechile ei, a lui Jackie de la cafenea şi a ei, într-un 
interviu înregistrat cu o zi în urmă, Cara şoptind în fundal. Totul 
decursese perfect: Pip o îndemnase doar cât era necesar, ca să o facă 
să spună ce trebuie, propoziţiile dansând în jurul lor şi în liniştea care 
era plină de înţeles. Felul în care vocea lui Jackie şuierase printre dinţi 
când rostise numele lui Max îi ridicase părul pe ceafa lui Pip. 

L-a ascultat din nou, la miezul nopţii, cu o pereche veche de căşti 
conectate la laptop. Probabil că Josh îi furase din nou căştile ca să 
joace FIFA, dar era în regulă; putea lua orice de la ea. Cu doar o 
săptămână în urmă crezuse că nu avea să-l mai vadă, deşi se 
transformase în fantoma la care el încerca să nu se gândească. Putea 
lua orice voia, iar Pip l-ar fi iubit de două ori mai mult. 

A studiat liniile albastre ale programului de înregistrare, imaginea 
dezordonată a vocii ei, fermă când trebuia să fie, liniştită când era 
cazul, ridicându-se şi coborând, munţi şi văi. A izolat înregistrarea şi a 
copiat-o într-un fişier nou. 

Pip şi l-a imaginat pe Hawkins ascultând aceleaşi cuvinte peste 
câteva zile; şi l-a imaginat devenind atent, împingând scaunul cât 
această Pip suspendată în timp trăgea sforile. Aceeaşi Pip pe care avea 
s-o vadă zâmbind pe înregistrarea camerei de supraveghere din 
McDonald's, dacă ar fi avut vreodată nevoie să se uite. Pip nu putea 
include numele lui Max, Hawkins trebuia să-l afle singur, dar îi arăta 
exact unde să caute. 

Urmează calea, Hawkins! Calea cea mai uşoară era chiar aici, iar el 
trebuia doar să o urmeze, aşa cum o făcuse cândva cu Sal Singh. Pip îi 
uşura munca. Tot ce trebuia să facă era să o urmeze, să intre în lumea 
pe care o crea doar pentru el. 


Denumirea fişierului: 

[Se aude muzică introductivă] 

[Introducere fişier audio] 

Crainicul: Little Kilton [...] un oraş care a văzut mai multe tragedii 
[...] confirmarea de azi din partea poliției locale că rezidentul Jason Bell, 
tatăl lui Andie Bell, a fost găsit mort [...] poliţia tratează moartea lui ca 
suspectă [...] 

[Sfârşitul înregistrării] 

[Introducere fişier audio cu sirena poliției] 

Pip: Bună! Numele meu este Pip Fitz-Amobi şi locuiesc într-un mic 
oraş. În urmă cu şase ani, doi adolescenţi au fost ucişi în acest mic 
oraş. În urmă cu câteva luni, un bărbat a fost împuşcat mortal în acest 
mic oraş. Cum era vorba aia? Că lucrurile se întâmplă întotdeauna de 
trei ori, chiar şi crima. Trăim într-un mic oraş şi, în acest weekend, am 
aflat că a mai murit cineva. 

[Introducere înregistrare] 

Inspectorul Hawkins: Jason Bell [...] localnic din Little Kilton, a fost 
găsit mort sâmbătă dimineaţă [...] 

[Finalul înregistrării] 

Pip: Jason Bell, tatăl lui Andie şi al Beccăi Bell, a fost găsit mort la 
sediul firmei sale, în apropierea oraşului, săptămâna trecută. 

[Introducere înregistrare] 

Inspectorul Hawkins:  Investigăm moartea lui Jason ca fiind 
omucidere [...] 

[Sfârşitul înregistrării] 

Pip: Nu a fost vorba despre un accident sau o moarte naturală. 
Cineva l-a ucis, dar, în afară de asta, multe dintre detaliile cazului 
sunt încă necunoscute. Judecând după informaţiile oferite de poliţie 
când a făcut apel la martorii din zonă, se pare că omorul s-a petrecut 
în seara de 15 septembrie. Jason a fost găsit la serviciu, la sediul 
firmelor de întreţinere şi curăţenie pe care le deţinea, Green Scene şi 


Clean Scene Ltd. Asta e tot. Nu se cunosc detalii, în afară de un singur 
lucru: există un criminal în libertate şi cineva trebuie să îl prindă. 
Alăturaţi-vă nouă pentru un nou sezon în care vom încerca să 
înțelegem acest caz, precum şi ancheta în desfăşurare a poliţiei. 
Cineva l-a ucis, aşadar cineva îl voia mort, şi trebuie să existe pe 
undeva vreo urmă. Oamenii vorbesc într-un oraş mic. Şi s-au vorbit 
multe în ultima săptămână; oraşul este practic plin de secrete şoptite 
şi priviri aruncate pe furiş. Majoritatea nu merită ascultate, dar sunt 
unele care nu pot fi ignorate. 

[Introducere înregistrare] 

Pip: Bună, Jackie, doar ca să te prezint, eşti patroana unei cafenele 
independente din Little Kilton, de pe strada principală. 

Jackie: Da, eu sunt. 

Pip: Îmi poţi spune ce s-a întâmplat? 

Jackie: Fi bine, Jason Bell a fost aici în urmă cu câteva săptămâni şi a 
stat la coadă ca să îşi comande cafeaua. Venea destul de des. Şi la rând în 
faţa lui era [... Bip...] 

[...] Jason l-a împins, i-a vărsat cafeaua [...] i-a spus să se dea din 
calea lui. 

Pip: Ai spune că a fost o altercaţie? 

Jackie: Da, aş putea spune că a fost destul de violent. [...] Era foarte 
clar că se antipatizau. 

Pip: Şi ai zis că s-a întâmplat cu doar două săptămână înainte ca Jason 
să fie ucis? 

Jackie: Da! 

Pip: Sugerezi că [... BIP...] ar putea fi cel care l-a ucis? 

Jackie: Nu, eu... nu, bineînţeles că nu. Doar că sunt de părere că erau 
deja neînţelegeri între ei. 

Pip: Duşmănie? 

Jackie: Mda [...] din cauza lucrului pe care [BIP] i l-a făcut fiicei lui 
Jason, Becca. Chiar dacă nu a fost condamnat. Sunt sigură că i-a dat lui 
Jason destule motive să îl urască. 

[Sfârşitul înregistrării] 

Pip: Nu ştiu ce părere ai tu, dar eu, una, am deja un nume pe lista 
mea de suspecți. Toate acestea şi mai mult urmează în primul episod. 
Nu rata sezonul 3 din Crima perfectă. Instrucţiuni pentru fete cuminţi: 
Cine l-a ucis pe Jason Bell? 

[Introducere înregistrare] 

Inspectorul Hawkins: Promit că voi afla ce s-a întâmplat cu Jason, 
cine l-a ucis. 

[Sfârşitul înregistrării] 

Pip: Şi eu. 

[Se aude muzică introductivă] 


Patruzeci şi şase 


Totul începuse cu un apel telefonic. 

— Bună, Pip, sunt inspectorul Hawkins! Mă întreb dacă ai timp să 
vii azi la secţie ca să discutăm puţin? 

— Sigur! îi spusese Pip. Despre ce e vorba? 

— Despre reclama pentru podcast pe care ai publicat-o în urmă cu 
câteva zile, în legătură cu cazul Jason Bell. Am doar câteva întrebări 
pentru tine, asta-i tot. Este un interviu voluntar. 

Pip se prefăcuse că se gândea la asta. 

— Bine! Pot să ajung într-o oră? 

Ora trecuse deja şi, iat-o, stând în faţa locului malefic! Clădirea 
înnegrită a secţiei de poliţie din Amersham, o armă descărcându-se în 
inima ei, mâinile ude de transpiraţie şi sângele lui Stanley. Pip şi-a 
încuiat maşina şi şi-a şters mâinile roşii de blugi. 

ÎI sunase pe Ravi ca să îi spună unde se duce. El nu zisese prea 
multe, repetând la naiba de nenumărate ori, dar Pip îl asigurase că e în 
regulă, că nu trebuie să intre în panică. Acest lucru era de aşteptat; era 
implicată indirect în caz, fie prin interviul cu Jackie, fie prin telefonul 
dat avocatului lui Max în acea seară. Doar despre asta era vorba, iar 
Pip ştia exact cum să joace următorul rol. Era la distanţă de crima asta 
— un actor distribuit într-un rol secundar, nimic mai mult. Hawkins 
voia informaţii de la ea. 

Iar Pip voia în schimb ceva de la el. Ar fi putut să fie răspunsul la 
toate întrebările de care nu putea scăpa, substratul fiecărui gând în 
stare de veghe. Momentul în care Pip afla dacă reuşiseră sau nu, dacă 
trucul cu momentul morţii funcţionase. Dacă funcţionase, era liberă. 
Supravieţuise. Nu fusese niciodată acolo şi nu îl ucisese pe Jason Bell. 
Dacă nu funcţionase... ei bine, nu merita să se gândească încă la asta. 
A ascuns gândul în ungherul întunecat din mintea ei şi a intrat pe 
uşile automate. 

— Bună, Pip! 

Eliza, poliţista care se ocupa de arestări, i-a zâmbit încordată din 
spatele biroului de la recepţie. 

— Mă tem că toate ajung aici, a spus ea, răsfoind un teanc de 
documente. 

— M-a sunat inspectorul Hawkins şi m-a rugat să vin la o discuţie, a 
răspuns Pip, băgându-şi mâinile în buzunarele de la spate, astfel încât 
Eliza să nu vadă cum tremură. 

Calmează-te! Trebuie să te calmezi! 

Ar fi putut să cedeze în sinea ei, dar sub nicio formă nu trebuia să se 
dea de gol. 

— O, da! a zis Eliza şi s-a îndepărtat. Atunci mă duc să îl anunţ că ai 


venit. 

Pip a aşteptat. 

A urmărit cum o polițistă pe care o cunoştea, Soraya, a trecut în 
grabă pe la recepţie, oprindu-se doar pentru scurtă vreme ca să facă 
schimb de amabilităţi. Pip nu era acoperită de sânge de data asta, în 
orice caz nu de sângele pe care îl puteai vedea. 

Când Soraya s-a îndreptat spre uşa încuiată din spate, altcineva a 
venit din direcţia opusă. Inspectorul Hawkins, cu părul moale 
pieptănat pe spate, mai palid decât de obicei, mai cenuşiu la faţă, ca şi 
când şi-ar fi petrecut prea mult timp în clădirea asta, iar culorile sale 
l-ar fi pătruns, revendicându-l. 

Probabil nu dormise prea mult de când fusese găsit cadavrul lui 
Jason. 

— Bună, Pip! a salutat-o el şi i-a făcut semn să vină, iar ea l-a 
urmat. 

Pe acelaşi hol, de la locul rău spre locul şi mai rău. Călcând din nou 
pe urmele ei suspendate în timp. Dar această Pip era cea care deţinea 
controlul, nu fata speriată care tocmai văzuse moartea pentru prima 
dată. Şi poate că-l urma pe Hawkins în camera de interogatoriu 
numărul 3, dar, de fapt, inspectorul o urma pe ea. 

— Ia loc, te rog! 

Hawkins i-a arătat un scaun, aşezându-se şi el. Alături, pe podea, 
era o cutie deschisă, plină cu o grămadă de dosare, iar pe masa de 
metal aştepta un reportofon. 

Pip s-a aşezat pe marginea scaunului şi a dat din cap, aşteptând ca 
polițistul să înceapă. 

Totuşi, bărbatul nu a făcut-o, pur şi simplu uitându-se la ea şi 
urmărindu-i privirea. 

— Deci, a spus Pip, dregându-şi glasul. Ce anume voiaţi să mă 
întrebaţi? 

Hawkins s-a aplecat în faţă, întinzându-se spre reportofon, iar oasele 
gâtului i-au pocnit. 

— Înţelegi că, deşi ai venit de bunăvoie, iar noi vrem doar să ne 
ajuţi cu investigația, tot trebuie să te interoghez, citindu-ţi drepturile, 
şi să înregistrez convorbirea noastră? a întrebat-o polițistul, privind-o 
cercetător. 

Da, înțelegea. Dacă s-ar fi gândit serios că avea vreo legătură cu 
asta, ar fi trebuit să fie arestată. Era practica standard, dar în ochii lui 
era o expresie ciudată, ca şi când ar fi vrut ca ea să se teamă. Lui Pip 
nu îi era teamă; ea deţinea controlul aici, aşa că a dat aprobator din 
cap. 

Hawkins a apăsat butonul. 

— Sunt inspectorul Hawkins şi o intervievez pe Pippa Fitz-Amobi,; 
astăzi este marţi, 25 septembrie, ora 11.31. E un interviu voluntar în 


legătură cu investigarea morţii lui Jason Bell şi poţi pleca oricând, 
înţelegi? 

— Da, a spus Pip, direcţionându-şi vocea spre aparatul de 
înregistrat. 

— Nu trebuie să zici nimic, dar s-ar putea să-ţi afecteze apărarea 
dacă nu menţionezi când eşti întrebată ceva ce ar putea fi folosit mai 
târziu la tribunal. Orice spui poate fi folosit ca dovadă, a adăugat 
Hawkins şi s-a rezemat, scaunul său scârţâind. Deci, a spus el, am 
auzit reclama pentru noul sezon al podcastului tău, la fel ca alte sute 
de mii de oameni. 

Pip a ridicat din umeri. 

— Credeam că v-ar prinde bine un pic de ajutor în cazul ăsta. 
Având în vedere că aţi avut nevoie de mine ca să clasaţi ultimele două 
cazuri. De asta mi-aţi cerut să vin azi la discuţii? Aveţi nevoie de 
ajutorul meu? Vreţi să îmi oferiţi un interviu în exclusivitate pentru 
podcast? 

— Nu, Pip! a răspuns polițistul, iar aerul i-a şuierat printre dinţii. 
Nu am nevoie de ajutorul tău. E o investigaţie în curs, un caz de 
omucidere. Ştii că nu pot să mă implic şi să public informaţii 
importante pe internet. Nu aşa funcţionează justiţia. Standardele 
jurnalistice ţi se aplică şi ţie. S-ar putea considera chiar o sfidare. 

— Nu am publicat nicio „informaţie importantă”, era doar o 
reclamă, a spus ea. N-am aflat încă alte detalii despre caz, în afară de 
ce aţi declarat la conferinţa de presă. 

— Ai publicat un interviu cu... —- Hawkins şi-a coborât privirea la 
notițele lui — Jackie Miller, speculând despre cine l-ar fi putut ucide pe 
Jason Bell, a spus el, mărind ochii ca şi când ar fi marcat un punct 
împotriva ei. 

— Nu tot interviul, a spus Pip, doar cele mai interesante înregistrări. 
Şi nu am dat numele persoanei despre care am vorbit. Ştiu că asta ar 
putea prejudicia orice posibil proces în viitor. Chiar ştiu ce fac. 

— Aş spune că subiectul a evidenţiat destul de bine despre cine 
vorbeai, a spus Hawkins, aplecându-se spre cutia cu dosare de lângă el 
şi apoi îndreptându-se cu un mic teanc de hârtii într-o mână. După ce 
ţi-am auzit reclama, am vorbit cu Jackie, ca parte a investigaţiei. 

Polițistul a scuturat paginile spre ea, iar Pip a recunoscut copia 
interviului. Apoi, bărbatul a lăsat copia pe masa de metal, răsfoind-o. 

— Cred că era destulă dușmănie între Max Hastings şi Jason Bell, a citit 
el cu voce tare. Auzi zvonuri prin oraş, mai ales când deţii o cafenea pe 
strada principală... Jason probabil că-l ura pe Max pentru ce i-a făcut 
Beccăi şi modul în care avea legătură cu moartea lui Andie... Cu siguranţă 
mi s-a părut că nici Max nu îl plăcea pe Jason... Era multă furie. A fost 
destul de violent. Nu m-am mai confruntat cu o astfel de situaţie între doi 
clienţi. Şi, aşa cum a spus Pip, nu e îngrijorător că Jason a fost ucis după 


doar două săptămâni? a terminat de citit Hawkins, care a închis copia 
şi şi-a ridicat privirea la Pip. 

— Aş spune că este un prim pas standard într-o investigaţie, a rostit 
Pip, fără să îşi mute privirea din ochii lui; nu intenţiona să o facă 
prima. Să afli dacă s-a petrecut ceva neobişnuit în viaţa victimei, 
identificându-i pe cei care aveau vreo intenţie rea în privinţa ei, 
posibili suspecți. Un incident violent care a condus la moartea 
persoanei respective, intervievarea unui martor. Scuze dacă v-am luat- 
o înainte! 

— Max Hastings, a spus Hawkins, limba lui şuierând de trei ori când 
s-a poticnit, rostind numele. 

— Se pare că nu este prea simpatizat în oraş, a zis Pip. Are mulţi 
duşmani. Şi se pare că Jason Bell era unul dintre ei. 

— Mulţi duşmani, i-a repetat Hawkins cuvintele, încruntându-se. 
Te-ai considera unul dintre inamicii lui? 

— Adică, a început Pip şi a ridicat din sprâncene, este un violator în 
serie care a scăpat liber şi a rănit nişte oameni la care ţineam mult. 
Da, îl urăsc, dar nu ştiu dacă am onoarea de a fi cel mai rău duşman al 
lui. 

— Te dă în judecată, nu-i aşa? a insistat Hawkins, a luat un pix şi l-a 
atins de dinţi. Pentru defăimare, pentru o declaraţie şi o înregistrare 
audio pe care ai publicat-o pe reţeaua de socializare în ziua în care a 
fost citit verdictul în procesul lui pentru viol. 

— Da, voia să o facă, a răspuns Pip. Aşa cum am spus, minunat 
băiat! De fapt, am ajuns totuşi la o înţelegere. 

— Interesant! a spus Hawkins. 

— Da? 

— Ei bine... 

Polițistul a apăsat butonul pixului de mai multe ori, iar Pip nu a 
auzit decât BA, BA, BA. 

— Din cât te cunosc, Pip, după mulţimea de interacțiuni pe care le- 
am avut, aş spune că sunt surprins că ai decis să accepţi înţelegerea, să 
plăteşti. Chiar îmi pari genul care ar lupta până la capăt. 

— De obicei sunt, a dat Pip din cap. Dar cred că mi-am pierdut 
încrederea în tribunale, în sistemul de justiţie, penal sau civil. Şi am 
obosit. Vreau să las totul în urmă, să o iau de la capăt la universitate. 

— Aşadar, când ai decis să accepti înţelegerea? 

— Recent, a spus Pip. În urmă cu două săptămâni. 

Hawkins a dat din cap în sinea lui, scoțând o altă foaie de hârtie 
dintr-un dosar de deasupra cutiei. 

— Am vorbit cu Christopher Epps, avocatul care îl reprezintă pe 
Max Hastings în procesul de defăimare, şi mi-a spus că l-ai sunat 
sâmbătă, 15 septembrie, la 21.41. Spune că atunci l-ai informat să 
accepţi înțelegerea pe care ţi-a oferit-o cu câteva săptămâni înainte. 


Pip a dat aprobator din cap. 

— O oră ciudată la care să îl suni, nu crezi? Atât de târziu într-o 
sâmbătă seara? 

— Nu chiar. El mi-a spus să îl sun oricând. M-am gândit la asta 
toată ziua şi am luat în sfârşit o decizie, aşa că nu am văzut niciun 
motiv să mai amân. Din câte ştiu, voia să deschidă un proces la prima 
oră luni dimineaţa. 

Hawkins a dat din cap, notând ceva ce Pip nu putea citi pe pagina 
cu susul în jos. 

— De ce mă întrebaţi despre o conversaţie pe care am avut-o cu 
avocatul lui Max Hastings? a întrebat ea, mijind confuză ochii. Aţi 
început să îl cercetaţi pe Max ca suspect? 

Hawkins nu a spus nimic, dar Pip nu avea nevoie de vreo 
confirmare. Ştia. Hawkins nu ar fi aflat despre telefonul dat de Pip lui 
Epps dacă nu ar fi aflat mai întâi de telefonul dat de Epps lui Max 
după doar câteva minute. Şi nu ar fi avut de unde să ştie dacă nu ar fi 
verificat deja registrul apelurilor telefonice ale lui Max. Probabil nici 
măcar nu avusese nevoie de mandat; probabil Max îi dăduse singur 
telefonul, la sfatul lui Epps, crezând că nu are nimic de ascuns. 

Hawkins putea deja să îl plaseze pe Max la locul crimei la ora la 
care îl sunase Epps şi în funcţie de apelurile de mai târziu ale 
părinţilor lui; cu siguranţă era un motiv de îndoială suficient cât să 
obţină un mandat de percheziţie pentru casa şi maşina lui Max, nu? Să 
ia mostre din ADN-ul lui ca să îl compare cu cel găsit la locul crimei? 
Asta numai dacă ora la care Max fusese acolo nu se potrivea cu ora 
decesului lui Jason. Acea ultimă necunoscută. 

Pip a încercat să nu lase gândul să îi întunece chipul, uitându-se 
înainte la Hawkins, cu o urmă de interes în ochii mijiţi, dar nu prea 
mult. 

— Cât de bine l-ai cunoscut pe Jason Bell? a întrebat Hawkins, 
încrucişându-şi braţele la piept. 

— Nu la fel de bine ca dumneavoastră. Ştiam mai multe despre el, 
dar nu pot să spun că îl cunoşteam, dacă are vreun sens ce zic. Nu 
prea am stat la discuţii, dar, bineînțeles, când cercetam ce s-a 
întâmplat cu Andie, am studiat multe aspecte din viaţa lui. Căile 
noastre s-au intersectat, dar nu ne-am cunoscut cu adevărat. 

— Totuşi, pari hotărâtă să afli cine l-a ucis, pentru podcastul tău? 

— Cu asta mă ocup, a spus Pip. Nu trebuie să îl cunosc bine ca să 
cred că merită dreptate. Cazurile din Little Kilton nu par să se rezolve 
până nu mă implic. 

Hawkins a izbucnit în râs peste masă, trecându-şi mâna prin barba 
scurtă. 

— Ştii, Jason mi s-a plâns după ce ai publicat primul sezon al tău. A 
spus că era hărțuit de presă, pe internet. Ai crede că este corect să 


spun că nu te plăcea, din cauza asta? 

— Habar n-am, a spus Pip, şi nu înţeleg de ce este relevant. Chiar 
dacă nu mă plăcea, tot merită dreptate, iar eu o să ajut cum o să pot. 

— Aşadar, te-ai întâlnit recent cu Jason Bell? a întrebat Hawkins. 

— Recent? 

Pip s-a uitat la tavan, ca şi când ar fi încercat să îşi amintească. 
Bineînţeles că nu trebuia să se gândească prea mult; trecuseră doar 
zece zile de când îi târâse cadavrul prin pădure. Şi înainte de asta, 
bătuse la uşa lui Jason ca să îi pună întrebări despre Green Scene şi 
Ucigaşul BA, dar Hawkins nu trebuia să afle despre conversaţia aia. 
Pip era deja legată indirect de caz, de două ori. Contactul recent cu 
Jason erau mult prea riscant; ar fi putut chiar să-i facă să o bănuiască 
şi să obţină un mandat pentru mostra ei de ADN, judecând mai ales 
după cum se uita la ea Hawkins, studiind-o. 

— Nu! Nu am vorbit cu el, ca să nu mai spun că nu l-am văzut prin 
oraş de, ei bine, probabil câteva luni, a spus ea. Cred că ultima dată 
drumurile ni s-au intersectat la comemorarea de şase ani pentru Andie 
şi Sal, vă amintiţi? Aţi fost acolo. Noaptea în care a dispărut Jamie 
Reynolds. 

— Deci, asta a fost ultima dată când îţi aminteşti că ai dat de Jason? 
a întrebat Hawkins. La sfârşitul lui aprilie? 

— Corect! 

Altă observaţie notată pe hârtia dictando de pixul scârţâind, sunetul 
acestuia călătorind tocmai până la ceafa ei. Despre ce scria? Şi în clipa 
aia, Pip a căpătat senzaţia stranie că nu Hawkins stătea în faţa ei şi o 
interoga. Era ea, cea de acum un an. Fata de 17 ani care credea că 
adevărul era singurul lucru care conta, indiferent de context, ignorând 
acea zonă sufocantă gri. Adevărul era țelul, era călătoria, la fel cum 
era şi pentru inspectorul Hawkins. Asta era în faţa ei: vechiul sine 
înfruntându-l pe cel de acum. lar persoana asta nouă trebuia să 
câştige. 

— Numărul de telefon pe care l-ai folosit ca să îl suni pe 
Christopher Epps, a spus Hawkins, trecându-şi degetul peste foaia 
imprimată, nu este numărul tău de mobil. Sau cel fix de acasă. 

— Nu! a spus Pip. L-am sunat de pe telefonul fix al prietenei mele. 

— De ce? 

— Acolo eram, a zis Pip, şi mai devreme în acea zi mi-am pierdut 
telefonul, adică mobilul. 

Hawkins s-a aplecat înainte, strângând din buze când s-a gândit la 
spusele ei. 

— Ţi-ai pierdut telefonul în ziua aia? Sâmbătă, 15 septembrie? 

Pip a dat din cap, apoi a spus „Da” pentru reportofon, îndemnată de 
privirea lui Hawkins. 

— Am fost după-amiază la alergat şi cred că mi-a sărit din buzunar. 


Nu am reuşit să-l găsesc. Am altul acum. 

Altă observaţie pe foaie, alt fior pe şira spinării lui Pip. Despre ce 
scria? Ea ar fi trebuie să deţină controlul, ea ar fi trebuit să scrie. 

— Pip, a făcut Hawkins o pauză, aţintindu-şi privirea asupra ei. Poţi 
să-mi spui unde ai fost între 21.30 şi miezul nopţii în ziua de sâmbătă, 
15 septembrie? 

Şi iată! Ultima necunoscută! 

Ceva s-a eliberat în pieptul lui Pip, lăsând în jurul inimii ei cu bătăi 
de foc de armă mai mult loc să respire. Umerii i s-au despovărat, iar 
maxilarul i s-a relaxat. Sângele de pe mâinile ei era doar transpiraţie. 

Reuşiseră! 

Se terminase. 

Pip nu a afişat nicio expresie, dar ceva îi sfârâia lângă colţurile 
gurii, un zâmbet invizibil şi un oftat tăcut. 

O întreba unde fusese între 21.30 şi miezul nopţii deoarece aceea 
era ora estimată a decesului. Reuşiseră. Amânaseră cu mai mult de trei 
ore, iar ea era în siguranţă. Supravieţuise. Şi Ravi, şi toţi cei la care 
apelase să o ajute. Toţi erau în regulă. Deoarece Pip nu l-ar fi putut 
ucide pe Jason Bell; fusese în cu totul altă parte. 

Nu putea fi prea nerăbdătoare să îi spună sau să o facă prea teatral. 

— E seara în care a fost ucis Jason Bell? a întrebat ea, verificând. 

— Da! 

— Ăăă, ei bine, am fost acasă la prietenele mele... 

— Care prietene? 

— Cara Ward şi Naomi Ward, a spus Pip, uitându-se în timp ce el îşi 
nota. Ele locuiesc pe Hogg Hill. Acolo eram când i-am dat telefon lui 
Christopher Epps la... ce oră spuneai că era? 

— Aşa, 21.41 seara, a spus Hawkins, cu răspunsul pregătit pe vârful 
limbii. 

— Da, pe la 21.40. Am ajuns la ele cu câteva minute mai devreme, 
deci presupun că pe la 21.30 conduceam spre casa lor. 

— Bine! a spus el. Şi cât timp ai rămas acasă la familia Ward? 

— Nu prea mult, a zis Pip. 

— Nu? a întrebat-o el, privind-o cercetător. 

— Nu, am stat doar puţin timp înainte să ne dăm seama că ne este 
foame. Aşa că am plecat toate trei să luăm mâncare. 

Hawkins a mai notat ceva. 

— Mâncare? a spus el. Unde v-aţi dus? 

— La McDonald's, a spus Pip schiţând un zâmbet timid, plecând 
capul. Cel de la benzinăria din Beaconsfield. 

— În Beaconsfield? 

Polițistul a băgat pixul în gură. 

— Ăla e cel mai apropiat loc din care să luaţi mâncare? 

— Ei bine, era cel mai apropiat McDonald's, şi asta voiam. 


— La ce oră aţi sosit la McDonald's? 

— Ăăă... Pip s-a gândit o vreme, apoi a răspuns: Nu prea m-am 
uitat la ceas, mai ales că nu aveam telefon, dar dacă am plecat la scurt 
timp după ce l-am sunat pe Epps, atunci trebuie să fi ajuns acolo după 
ora 22. 

— Şi ai zis că ai condus tu? Fraţi cu maşina ta? a întrebat el. 

— Da! 

— Ce maşină ai? 

Pip a tras aer pe nas. 

— Un Volkswagen Beetle. Gri. 

— Şi numărul de înmatriculare? 

Ea i l-a spus, urmărindu-l când l-a notat şi subliniat. 

— Deci ai ajuns la McDonald's pe la 22, a spus inspectorul. Nu e 
cam târziu pentru cină? 

Pip a ridicat din umeri. 

— Sunt încă adolescentă, ce pot să spun? 

— Aţi băut? a întrebat el. 

— Nu, a spus ea categoric, deoarece ar fi fost o infracţiune. 

— Ar fi fost, a spus Hawkins, uitându-se la foaia lui cu observaţii. Şi 
cât timp aţi stat la McDonald's? 

— Da, destul, a zis Pip. Ne-am luat meniurile şi am stat acolo cam 
vreo oră şi jumătate, presupun. Apoi am luat nişte îngheţate la 
întoarcere. M-aş putea uita pe aplicaţia Barclay să văd la ce oră am 
plătit mâncarea. 

Hawkins a clătinat uşor din cap. Nu trebuia să vadă asta pe 
telefonul ei; avea propriile metode să îi verifice alibiul. Şi urma să o 
vadă pe înregistrare, clar ca ziua, stând la coadă, evitând să se uite la 
cameră. Două plăţi separate făcute cu cardul ei. Planul fusese bine 
gândit, Hawkins. 

— Bine, deci crezi că ai plecat de la McDonald's pe la 23.30? 

— Aşa cred, da, a spus ea. Fără să verific. 

— Şi unde aţi plecat de acolo? 

— Ei bine, acasă, i-a răspuns Pip încruntându-se deoarece răspunsul 
era prea evident. Ne-am întors în Kilton, le-am lăsat pe surorile Ward 
acasă, iar apoi m-am întors la mine. 

— La ce oră te-ai întors acasă? 

— Repet, nu prea m-am uitat la ceas, mai ales că nu aveam telefon, 
a spus ea. Dar când am intrat în casă, mama încă mă aştepta în pat; 
trebuie să fi fost trecut de miezul nopţii, deoarece a comentat asta. 
Urma să ne trezim devreme a doua zi dimineaţă. 

— Şi apoi? 

Polițistul şi-a ridicat privirea. 

— Apoi m-am dus la culcare. 

Era acoperită în tot intervalul orei estimate a decesului. Pip vedea 


totul desfăşurându-se pe noile riduri de pe fruntea lui Hawkins. 
Bineînţeles, poate se gândea că Pip ar fi putut să mintă. Trebuia să 
verifice. Dar ea nu minţea, nu în legătură cu partea asta, iar toate 
dovezile erau acolo, aşteptându-l doar pe el. 

Hawkins a expirat şi, aruncând din nou o privire peste foaie, ceva l- 
a deranjat; Pip a văzut-o în ochii lui. 

— Interviul s-a oprit la 11.43. 

Polițistul a apăsat butonul de stop al aparatului. 

— Mă duc doar să iau o cafea, a spus el, ridicându-se de pe scaun şi 
adunând dosarele. Ai vrea şi tu una? 

Nu, nu voia. Se simţea rău din cauză că-i scăzuse adrenalina, 
stomacul relaxându-se în sfârşit acum, că ştia că supravieţuise, 
câştigase, că Max îl ucisese pe Jason şi nu ar fi putut fi ea. Totuşi, nu 
se relaxase complet; expresia poliţistului era cea pe care nu o putea 
înţelege. Hawkins aştepta un răspuns. 

— Da, vă rog! a spus ea, chiar dacă nu voia. Cu lapte, fără zahăr. 

O persoană nevinovată, cineva care nu avea nimic de ascuns, nimic 
pentru care să se îngrijoreze, accepta cafeaua. 

— Două minute! 

Hawkins i-a zâmbit, ieşind pe uşă. Aceasta a ţăcănit în urma lui, iar 
Pip i-a ascultat paşii târşâiţi când s-a îndepărtat pe hol. Poate chiar 
pleca să ia nişte cafea, dar probabil să şi dea noile informaţii altui 
poliţist, punându-l să îi verifice alibiul. 

A expirat, pleoştindu-se pe scaun. Acum nu trebuia să mai joace 
teatru, nu se uita nimeni. O parte din ea voia să îşi cuprindă faţa cu 
mâinile şi să ţipe. Să urle. Să râdă. Deoarece era liberă şi se terminase. 
Putea să-şi reprime groaza şi să nu o mai manifeste niciodată. Şi poate 
într-o zi, peste câţiva ani, chiar ar fi uitat asta sau viaţa şi-ar fi reluat 
cursul normal, ca să o facă să dea uitării senzaţia că aproape murise. 
Doar o viaţă bună ar fi reuşit aşa ceva, a gândit ea. Una normală. Şi 
poate că urma să o aibă. Poate tocmai o recâştigase. 

Telefonul i-a vibrat în buzunar, pe picior. L-a scos şi s-a uitat la 
ecran. 

Un mesaj de la Ravi. 

Cum îţi merge azi? 

Trebuiau să fie atenţi când îşi scriau mesaje pentru că lăsau o urmă 
permanentă. Majoritatea mesajelor lor erau acum codate, simple sau 
doar unele în care stabileau o oră ca să discute. Cum îţi merge azi? 
însemna de fapt Ce se întâmplă? A funcţionat? Nu era pentru străini, ci 
un limbaj secret pe care îl născociseră împreună, ca milionul de 
moduri neînsemnate în care îşi spuneau te iubesc. 

Pip s-a uitat la emoticoane. A derulat până ce a găsit simbolul cu 
degetul mare ridicat şi l-a trimis doar pe acela. Putea însemna „Îmi 
merge bine, mulţumesc!”, dar, de fapt, semnificaţia era „Am reuşit. 


Am scăpat!” Ravi avea să înţeleagă, să clipească la ecran chiar acum, 
iar apoi să expire prelung, uşurarea fiind o senzaţie fizică, 
desfăşurându-se în el, schimbând felul în care stătea pe scaun, forma 
oaselor lui, senzaţia pielii. Erau în siguranţă, erau liberi; nu fuseseră 
niciodată acolo. 

Pip şi-a băgat telefonul în buzunar când uşa sălii de interogatoriu s- 
a deschis cu un zăngănit, Hawkins intrând cu spatele înainte ca să o 
împingă, având mâinile ocupate cu două căni. 

— Poftim! a zis şi i-a dat o cană cu echipa de fotbal Chelsea. 

— Mulţumesc! i-a răspuns Pip şi a cuprins-o cu mâinile, forţându-se 
să ia o sorbitură. 

Era prea amară, prea fierbinte, dar i-a zâmbit oricum. 

Hawkins nu a luat nicio gură. A lăsat cana pe masă şi a împins-o 
mai departe. S-a întins şi a apăsat un buton de pe reportofon. 

— Interviul a reînceput la 11.48, a zis el şi şi-a suflecat mâneca 
pentru a se uita la ceas 

Cei doi s-au privit o secundă. Ce mai voia să o întrebe? îi explicase 
telefonul dat lui Epps şi îi dăduse alibiul, ce altceva mai voia să ştie de 
la ea? Pip nu putea gândi. Ratase ceva? Nu, totul decursese conform 
planului, nu ar fi putut rata ceva. Nu te panica, doar bea, ascultă şi 
reacţionează! Dar mai întâi trebuia să îşi şteargă mâinile deoarece 
sângele lui Stanley i le păta din nou. 

— Deci, a spus brusc Hawkins, atingând masa cu o mână, podcastul 
ăsta, ancheta asta, plănuieşti să o continui? 

— O cam consider datoria mea, a răspuns Pip. Şi, aşa cum aţi spus, 
odată ce încep ceva, îmi place să văd că ajunge la final. Atât de 
încăpăţânată sunt. 

— Ştii că nu poţi să publici nimic ce ne-ar putea îngreuna 
investigația, nu? a spus el. 

— Da, ştiu asta. Şi nu o s-o fac, pentru că nu ştiu nimic. Acum nu 
mă bazez decât pe teorii şi contexte vagi. Am învăţat recent o lecţie 
despre defăimarea pe internet, aşa că n-am să postez nimic fără să 
menţionez „se presupune” sau „conform unei surse”. lar dacă găsesc 
ceva concret, oricum o să vin la poliţie mai întâi. 

— O! a spus Hawkins. Ei bine, apreciez asta! Deci, pentru podcastul 
ăsta, cum îţi înregistrezi interviurile? 

De ce trebuia să ştie? Sau era asta doar o discuţie inutilă, cât aştepta 
ceva? Ce... Un coleg care să îi verifice alibiul? Cu siguranţă ar fi durat 
câteva ore. 

— Doar cu un program audio, a spus Pip. Sau dacă este un apel 
telefonic, am o aplicaţie pe care pot s-o folosesc. 

— Şi foloseşti microfoane dacă, să spunem, înregistrezi personal pe 
cineva? 

— Da, a dat din cap Pip. Microfoane care se conectează prin USB la 


laptop. 

— O, foarte ingenios! a exclamat el. 

Pip a confirmat, dând din cap. 

—E ceva mai compact decât ăsta, a spus, gesticulând spre 
reportofon. 

— Da! a râs Hawkins. Foarte. Şi trebuie cumva să porţi căşti când 
iei un interviu? Să asculţi cu ele pe urechi în timp ce înregistrezi? 

— Ei bine, a spus Pip, da, îmi pun căştile la început ca să verific 
nivelul sunetului, să văd dacă persoana este prea aproape de microfon 
sau dacă se aud zgomote de fundal. Dar, de obicei, nu trebuie să le 
port în timpul unui interviu. 

— O, înțeleg! a zis el. Şi trebuie să fie căşti profesionale pentru 
asta? Ştii, nepotul meu vrea să înceapă un podcast şi vine ziua lui de 
naştere. 

— Oh! a zâmbit Pip. Ăăă, nu, ale mele nu sunt profesionale. Doar 
nişte căşti mari care anulează zgomotul, pe care le pun pe urechi. 

— Şi le poţi folosi şi la altceva? a întrebat Hawkins. Să asculţi 
muzică sau chiar podcasturi? 

— Da, a zis ea, încercând să-i înţeleagă expresia. 

De ce vorbeau despre asta? 

— Ale mele se conectează prin Bluetooth la telefon; sunt bune să 
ascult muzică atunci când alerg sau merg. 

— A, deci potrivite pentru a fi folosite zilnic? 

— Da! a încuviinţat Pip. 

— Ai spune că le foloseşti zilnic? Nu vreau să-i cumpăr ceva ce nu o 
să-i fie de folos, mai ales dacă sunt scumpe. 

— Pe ale mele le folosesc tot timpul. 

— A, minunat! a zâmbit Hawkins. Ştii ce marcă sunt? M-am uitat pe 
Amazon şi unele sunt ridicol de scumpe. 

— Ale mele sunt Sony, a răspuns ea. 

Hawkins a dat din cap, schimbându-se ceva în ochii lui, aproape un 
licăr. 

— Negre? a întrebat el. 

— D-da, a spus Pip, vocea poticnindu-i-se în gât când mintea s-a 
repliat, încercând să înţeleagă ce se întâmpla aici. 

De ce avea o senzaţie de apăsare în stomac? De ce îşi dăduse acesta 
seama, iar ea încă nu? 

— Crima perfectă. Instrucţiuni pentru fete cuminţi, a zis Hawkins, 
trecându-şi o mână peste mânecă, bâjbâind. Aşa se intitulează 
podcastul tău, nu? 

— Da! 

— Bun nume! a exclamat el. 

— Stârneşte interesul, a răspuns Pip. 

— Ştii, mai vreau să te întreb ceva. 


Hawkins s-a rezemat, coborând o mână spre buzunarul exterior al 
jachetei. 

— Ai spus că nu ai avut niciun contact cu Jason Bell. De la 
comemorarea din aprilie, nu? 

Pip a ezitat. 

— Da! 

Lui Hawkins i-a zvâcnit obrazul când şi-a mutat privirea din ochii 
ei, uitându-se la propriile degete când a băgat mâna în buzunarul în 
care avea ceva voluminos. Pip a observat în sfârşit. 

— Explică-mi atunci de ce căştile tale, cele pe care le foloseşti zilnic, 
au fost găsite în casa unui bărbat ucis cu care nu te-ai mai întâlnit de 
câteva luni? 

Polițistul a scos ceva din buzunar. O pungă transparentă cu o bandă 
roşie pe care scria Dovezi. Şi în pungă erau căştile lui Pip. Erau 
incontestabil ale ei: cu un abţibild CPIPFC pe care i-l făcuse Ravi, lipit 
pe o parte. 

Erau ale ei. 

Găsite în casa lui Jason Bell. 

Iar Hawkins tocmai o făcuse să recunoască asta în timpul interviului 
înregistrat. 


Patruzeci şi şapte 


Şocul nu a durat mult timp, nu înainte să se instaleze disperarea. 
Coagulându-se în stomacul ei, ridicându-se pe şira spinării, repede ca 
picioarele unei insecte sau degetele unui mort. 

Pip s-a uitat la căştile ei din punga de dovezi şi nu înţelegea. Nu, era 
imposibil! Le văzuse cu o săptămână în urmă, nu-i aşa? Când lucra la 
interviul înregistrat al lui Jackie. Nu, nu, nu reuşise să le găsească; 
crezuse că Josh le împrumutase din nou. 

Nu, ultima dată le văzuse... în ziua aia. Le scosese şi le pusese în 
rucsac înainte să bată la uşa lui Nat. Dar Jason o răpise. 

— Îţi aparţin? a întrebat-o Hawkins, privirea lui fiind o prezenţă 
fizică pe chipul ei, o mâncărime pe care nu o putea ignora, urmărind 
semne care să o dea de gol. 

Ea nu îi putea arăta niciunul. 

— Par asemănătoare, a spus Pip, vorbind lent şi categoric pentru a 
acoperi panica din inima care bătea să îi spargă pieptul. Pot să le văd 
mai de aproape? 

Hawkins a împins punga de dovezi pe masă, iar Pip şi-a coborât 
privirea la căşti, prefăcându-se că le studiază cât trăgea de timp ca să 
se gândească. 

Jason avusese rucsacul ei în maşină. Fa îl verificase înainte să plece 
cu Ravi de la locul crimei şi se asigurase că avea tot ce împachetase 
după-amiaza aia. Avusese, cu excepţia căştilor. Nu se gândise la ele 
deoarece le pusese după aceea. Dar apoi, când... 

Nu! Ticălosul ăla nenorocit! 

Jason trebuie să le fi scos. Când o lăsase acolo, înfăşurată în bandă 
şi plecase acasă. Se uitase prin rucsacul ei. Găsise căştile şi le luase. 
Deoarece erau trofeul lui. Simbolul celei de-a şasea victime. Ceea ce ar 
fi ţinut aproape ca să retrăiască fiorul uciderii ei. Căştile lui Pip erau 
trofeul lui. De aceea le luase. 

Ticălos nenorocit! 

Hawkins şi-a dres vocea. 

Pip s-a uitat la el. Cum să reacționeze? Ce mişcare putea să facă? 
Mai era vreo mişcare pe care ar fi putut s-o facă? O prinsese cu 
minciuna, punând-o în directă legătură cu victima. 

La naiba! 

La naiba! 

La naiba! 

— Da! a spus încet. Sunt sigur ale mele! Abţibildul... 

Hawkins a dat din cap, iar acum Pip i-a înţeles expresia şi l-a urât 
pentru asta. O prinsese. Îşi crease plasa pe care ea nu o văzuse înainte 
să o cuprindă, sufocând-o. Nu era liberă sau în siguranţă. 


— Şi de ce a găsit căştile tale echipa criminalistică în casa lui Jason 
Bell? 

— E-eu, s-a bâlbâit Pip. Sincer, nu ştiu. Unde erau? 

— În dormitorul lui, a spus Hawkins. În sertarul de sus al noptierei. 

— Nu înţeleg! a zis Pip, iar asta nu era adevărat deoarece ştia exact 
de ce erau acolo şi cum ajunseseră acolo, dar nu îşi găsea cuvintele 
deoarece mintea ei era ocupată, planul spărgându-se într-un milion de 
bucăţi şi prăbuşindu-se în spatele ochilor ei. 

— Ai spus că foloseşti căştile zilnic? Tot timpul, a citat-o el. Totuşi, 
nu ai mai intrat în contact cu Jason Bell din aprilie. Deci, cum au 
ajuns căştile tale acolo? 

— Nu ştiu, a răspuns Pip, foindu-se pe scaun. 

Nu, nu foindu-se, asta o făcea să pară vinovată. 

Rămâi nemişcată, uită-te la el! 

— Le folosesc tot timpul, dar nu le-am văzut în ultima vreme... 

— Defineşte ultima vreme. 

— Nu ştiu, poate o săptămână sau mai mult, a spus ea. Poate le-am 
lăsat undeva... Nu prea îmi amintesc. 

— Nu? a zis Hawkins pe un ton amuzat. 

— Nu! 

Pip s-a holbat la el, dar privirea ei era mai slabă ca a lui. Simţea 
sânge pe mâini, arma din inimă, fierea din gât şi cuşca strâmtă care se 
strângea în jurul ei, apăsându-i pielea de pe braţe. Înţepând-o, cum o 
făcuse şi banda adezivă. 

— Sunt la fel de confuză ca şi dumneavoastră. 

— Nu ai nicio explicaţie? a întrebat Hawkins. 

— Nu, niciuna! a spus Pip. Nici măcar nu mi-am dat seama că 
lipsesc. 

— Deci, nu ar fi putut să dispară de prea multă vreme? a întrebat el. 
Poate de vreo nouă sau zece zile? E posibil să le fi pierdut în aceeaşi zi 
cu telefonul? 

Atunci Pip şi-a dat seama. Nu o credea. Nu intenţiona să urmeze 
calea pe care o făcuse pentru el. Nu mai era un străin marginal, ci o 
linie directă între ea şi Jason. Hawkins o găsise pe adevărata Pip, nu 
pe cea pe care o plantase ca să o găsească el. Inspectorul câştigase. 

— Chiar nu ştiu, a spus Pip, iar groaza a revenit, acea margine a 
stâncii din mintea ei, respiraţia accelerându-i-se, iar gâtul uscându-i- 
se. Cred că pot să-i întreb pe ai mei, să văd dacă îşi aduc aminte când 
m-au văzut ultima dată cu căştile. Dar nu ştiu cum s-a întâmplat asta. 

— Bun, a spus Hawkins. 

Trebuia să plece, să iasă înainte ca panica să preia controlul feţei ei 
şi să nu o mai poată ascunde. Trebuia să plece — şi putea, interviul era 
benevol. Nu o puteau aresta. Nu încă. Iar căştile erau doar dovezi 
circumstanţiale; aveau nevoie de mai mult. 


— De fapt, cred că trebuie să plec. Plec în curând la cumpărături cu 
mama ca să facem provizii pentru facultate. Plec săptămâna asta şi nu 
sunt încă organizată. Cum ar zice ea, am lăsat totul în ultima clipă. O 
să-i întreb pe ai mei dacă îşi aduc aminte când am folosit ultima dată 
căştile şi o să vă spun mai târziu. 

Ea s-a ridicat în picioare. 

— Interviul s-a terminat la 11.57. 

Hawkins a oprit banda şi s-a ridicat şi el în picioare, luând punga cu 
dovezi. 

— Te conduc afară, i-a zis inspectorul. 

— Nu! a spus Pip de la uşă. Nu vă faceţi griji, am fost pe aici de 
multe ori, ştiu drumul! 

A ieşit din nou pe holul din locul malefic, sângele de pe mâini, de 
pe faţă şi de peste tot însemnând-o cu roşu când a ieşit clătinându-se 


din clădire. 


Şi-a întors laptopul. Panicată, aproape l-a scăpat. O şurubelniţă din 
trusa cu scule a tatălui ei. Pip putea să scoată hard disk-ul, ştia exact 
cum să o facă, să îl pună în cuptorul cu microunde şi să îl vadă 
explodând. Dacă ar fi obţinut un mandat şi i-ar fi luat calculatorul, nu 
ar fi putut să vadă că umblase după informaţii despre Green Scene 
înainte de moartea lui Jason, al doilea cont de e-mail al lui Andie sau 
orice legătură cu Jason sau Ucigaşul BA. Ora morţii se situa undeva 
între 21.30 şi 00.00, iar ea avea un alibi, căştile erau doar dovezi 
circumstanţiale, iar ea avea un alibi. 

A scos un şurub înainte să îşi dea seama de adevăr, solid şi 
indiscutabil, prins în mijlocul pieptului ei. Era în faza de negare, dar 
vocea din mintea ei ştia şi a îndrumat-o lent spre ieşire. 

Se terminase. 

Pip a lăsat totul şi a plâns în pumni. Dar alibiul ei... Planul 
funcţionase, protesta o ultimă parte din ea. Nu, nu! Nu putea să mai 
gândească aşa, nu mai putea lupta, nu se mai vedea ieşind din asta. Ar 
fi putut să o facă, dacă ar fi fost doar ea, dar nu era singura expusă la 
risc. Ravi, Cara, Naomi, Jamie, Connor şi Nat. Ei o ajutaseră deoarece 
le-o ceruse, deoarece o iubeau, iar ea îi iubea pe ei. 

Şi iată! Îi iubea, un adevăr simplu şi puternic. Pip îi iubea pe toţi şi 
nu îi putea lăsa să cadă odată cu ea. 

Asta era promisiunea. 

Iar dacă ăsta era începutul sfârşitului, Pip ştia un singur fel prin care 
să îi protejeze pe toţi. Trebuia să se asigure că erau scoşi din poveste 
înainte să fie descoperită. Trebuia să făurească o poveste nouă, un nou 
plan. 

O durea să se gândească măcar la asta, să ştie ce însemna pentru ea 
şi viaţa pe care nu avea să o trăiască niciodată. 


Era nevoită să mărturisească. 


Patruzeci şi opt 


— Nu, la naiba! i-a spus Ravi, vocea lui frângându-se la telefon, în 
timp ce respira repede şi panicat. 

Pip a strâns prea puternic telefonul lipit de ureche. Unul dintre 
telefoanele ei cu cartelă; nu avea încredere în telefonul ei obişnuit 
pentru conversaţia asta. Ar fi putut să dea în vileag toate urmele şi 
legăturile cu Ravi. 

— Trebuie să o fac, a spus ea, imaginându-şi expresia băiatului, 
uitându-se în gol în timp ce lumea se năruia în jurul lor. 

— Te-am întrebat de mai multe ori! a zis el, furia pârâind acum în 
vocea lui. Te-am întrebat dacă ai verificat tot ce era în rucsac. Ţi-am 
zis-o, Pip! Te-am întrebat dacă ai verificat! 

— Ştiu, îmi pare rău! Credeam că am făcut-o. 

Ea a clipit, lacrimile adunându-se în colţul gurii, iar stomacul ei 
strângându-se văzându-l în starea asta. 

— Am uitat de ele. Este greşeala mea! Totul este din vina mea, de 
aia trebuie să mărturisesc, ca să fiu doar eu... 

— Dar ai un alibi, a spus el, şi acum încerca să nu plângă, îşi dădea 
seama Pip. Legistul crede că Jason a murit între 21.30 şi 00.00, deci 
eşti acoperită întreaga perioadă. Nu s-a terminat, Pip! Căştile sunt 
dovezi circumstanţiale, ne putem gândi la ceva. 

— Sunt o legătură directă între mine şi Jason, a zis ea. 

— Ne putem gândi la ceva, a rostit mai tare Ravi, acoperindu-i 
vocea. Născocim un plan nou. La asta ne pricepem. 

— Hawkins m-a prins cu minciuna, Ravi. M-a prins cu minciuna, iar 
asta şi căştile îl fac să mă suspecteze. Asta înseamnă că probabil poate 
să obţină mandat pentru ADN-ul meu, dacă vrea asta. Iar dacă am 
lăsat din întâmplare vreun fir de păr, orice, în urmă la locul crimei, 
atunci s-a terminat. Planul funcţiona doar dacă nu avea nicio legătură 
cu mine, doar indirect prin telefonul dat lui Epps în seara aia şi noul 
podcast. S-a terminat! 

— Nu s-a terminat! a strigat el, speriat - Pip a simţit asta prin 
telefon, cuprinzând-o şi pe ea frica, intrându-i în piele ca o fiinţă vie. 
Renunţi! 

— Ştiu! a spus ea, închizând ochii. Renunţ! Pentru că nu pot să te 
trag după mine. Sau pe familia Reynolds, sau Ward, sau pe Nat. Asta a 
fost înţelegerea. Dacă ceva decurge prost, eu sunt singura care îşi 
asumă vina. A mers prost, Ravi, îmi pare rău! 

— Nu a mers prost! a insistat Ravi, iar ea a auzit foşnete la telefon, 
sunetul pumnului său lovind o pernă. A funcţionat! A funcţionat, la 
naiba, iar tu ai un alibi! Cum poţi să mărturiseşti când tot timpul ai 
fost în altă parte? 


— O să le spun ce am făcut cu aerul condiţionat din maşină, acelaşi 
truc, doar că nu a funcţionat la fel de bine. Alibiul tău te acoperă de la 
20.15 în seara aia, deci poate le spun că l-am ucis pe la 20, şi asta te 
scapă. L-am băgat în maşină şi am plecat să îmi fac un alibi fals cu 
Cara şi Naomi. Ele nu ştiau nimic. Sunt nevinovate. 

Pip s-a şters la ochi. 

— Nu o să mai ancheteze cazul dacă fac asta. O mărturie este 
singura şi cea mai importantă dovadă acuzatoare, ştim asta de la Billy 
Karras. Nu o să fie nevoiţi să mai cerceteze. O să îi spun lui Hawkins 
cine era Jason, ce voia să îmi facă. Nu cred că o să-mi dea crezare, în 
afară de cazul în care există vreo dovadă că Jason e Ucigaşul BA, dar 
poate că există pe undeva. Există trofeele. Legitima apărare nu mai 
funcţionează, în special cu tot complotul elaborat ca să muşamalizez 
chestia asta, dar poate un avocat bun ar putea să reducă acuzaţia de la 
crimă la omor, iar eu pot... 

— Nu! a spus Ravi, disperat şi furios. O să fii la închisoare câteva 
zeci de ani, poate toată viaţa. Nu o să las să se întâmple asta. Max l-a 
ucis pe Jason, nu tu. Sunt mai multe dovezi care arată spre el decât 
spre tine. Putem să reuşim, Pip. Totul poate încă să fie bine. 

O durea atât de mult să îl audă aşa. Cum ar fi putut să îşi ia adio, 
când el era chiar aici, în faţa ei? Coastele i s-au strâns în jurul inimii, 
apăsând până ce aceasta a cedat, gândindu-se că nu avea să îl mai 
vadă în fiecare zi, ci doar în vizită la două săptămâni în faţa unei mese 
de metal, gardienii veghind ca să se asigure că nu se atingeau. Asta nu 
era viaţă, nu una pe care o dorea pentru ea sau pentru el. 

Pip nu ştia ce să spună, nu putea să îndrepte lucrurile. 

— Nu vreau! a spus încet Ravi. Nu vreau să pleci! 

— Dacă e să aleg între mine şi tine, te aleg pe tine! a şoptit Pip. 

— Dar şi eu te aleg pe tine! a zis Ravi. 

— O să vin să îmi iau rămas-bun înainte să plec, s-a smiorcăit ea. O 
să cobor la parter ca să iau o ultimă cină normală cu familia. Să le 
spun adio, chiar dacă ei n-o să ştie. Vreau să trăiesc o ultima fărâmă 
de normalitate. Iar apoi o să vin să îmi iau adio de la tine şi o să plec. 

Linişte. 

— Bine, a spus în sfârşit Ravi, acum cu o voce mai groasă şi însoţită 
de altceva, de ceva necunoscut lui Pip. 

— Te iubesc! a spus ea. 

Telefonul s-a închis, tonul răsunându-i în ureche. 


Patruzeci şi nouă 


— Joshua, mănâncă-ţi mazărea! 

Pip a zâmbit când s-a uitat la tatăl ei, care se prefăcea a fi 
ameninţător, căscând ochii comic de larg. 

— Pur şi simplu nu îmi place azi, s-a plâns Josh, împingând boabele 
prin farfurie şi lovind-o pe Pip în genunchi pe sub masă cu picioarele. 

De obicei, ea îi spunea să înceteze, dar de data asta nu o deranja. 
Acum era ultima dată, într-o oră plină de ultime dăţi, iar Pip nu avea 
să le mai ia de bune. Voia să le studieze, să şi le întipărească în minte 
ca să facă amintiri care să dureze zeci de ani. Urma să aibă nevoie de 
ele acolo. 

— Asta pentru că eu le-am făcut şi nu adaug un kilogram de unt, a 
zis mama, aruncând o privire tăioasă soţului. 

— Ştii, i-a spus Pip lui Josh, ignorându-şi farfuria, mazărea te face 
un jucător de fotbal mult mai bun. 

— Nu-i adevărat! a zis Josh pe un ton care-i spunea Am zece ani, nu 
sunt prost. 

— Nu ştiu, Josh! a rostit gânditor tatăl ei. Nu uita că sora ta ştie 
totul. Şi vorbesc serios. 

— Hmm... 

Josh s-a uitat la tavan, gândindu-se la asta. Şi-a mutat privirea la 
Pip, studiind-o la fel de bine, din motive complet diferite. 

— Chiar ştie multe lucruri, trebuie să recunosc asta, tată. 

Ei bine, şi ea credea că ştie, de la lucruri despre dovezi inutile şi 
până la moduri în care să scapi după comiterea unei crime. Dar se 
înşelase, iar o mică greşeală prăbuşise totul. Pip s-a întrebat cum avea 
să vorbească peste câţiva ani familia ei despre ea. S-ar mai fi lăudat 
tatăl ei, spunând tuturor că nu există ceva ce să nu ştie buclucaşa lui? 
Sau ar fi devenit un subiect tabu, unul care nu trecea de aceste patru 
ziduri? Un secret ruşinos, încuiat ca o fantomă prinsă în casă. Oare 
Josh ar fi inventat scuze când ar fi vizitat-o, ca să nu fie nevoit să le 
spună prietenilor ce era ea? Poate chiar ar fi pretins că nu avusese 
niciodată o soră. Pip nu l-ar fi condamnat, dacă asta ar fi trebuit să 
facă. 

— Dar tot nu înseamnă că îmi place mazărea, a continuat Josh. 

Mama a zâmbit exasperată, aruncându-i lui Pip o privire care 
spunea în mod clar: Aşa sunt băieţii! 

Pip a clipit la ea. Mie-mi spui? 

— Oricum, lui Pip o să îi lipsească mâncarea gătită de mine, nu-i 
aşa? a întrebat mama ei. Când o să plece la facultate. 

— Da, a dat Pip din cap, luptându-se cu nodul din gât. O să-mi 
lipsească multe lucruri. 


— Dar cel mai mult o să-ţi fie dor de tăticul tău fantastic, nu-i aşa? 
a spus tata, făcându-i cu ochiul. 

Pip a zâmbit şi a simţit că o ustură ochii şi i se întunecă privirea. 

— Tata este fabulos! a spus ea, luând furculiţa şi uitându-se în jos ca 
să îşi ascundă ochii. 

O cină obişnuită cu familia, doar că nu era aşa. Totuşi, niciunul 
dintre ei nu ştia că era de fapt un adio. Pip fusese foarte norocoasă! De 
ce nu se gândise înainte la asta? Ar fi trebuit să se gândească la asta în 
fiecare zi. Iar acum era nevoită să renunţe la toate. La toţi. Nu îşi 
dorea să o facă. Nu voia asta. Voia să lupte furioasă. Nu era corect. 
Dar trebuia să o facă. Pip nu mai făcea diferenţa dintre bine şi rău, 
corect şi greşit — acele cuvinte erau neînsemnate şi goale, dar ştia că 
asta trebuia să facă. Max Hastings urma să fie în continuare liber, dar 
la fel şi toţi cei la care ţinea ea. Un compromis, un schimb. 

Mama lui Pip era ocupată să enumere toate lucrurile pe care 
trebuiau să le aranjeze înainte de duminica asta, toate lucrurile pe 
care trebuia să le mai cumpere. 

— Încă nu ţi-ai cumpărat o lenjerie nouă de pat. 

— Pot să iau una veche, este în regulă, a spus Pip. 

Nu îi plăcea conversaţia asta, să plănuiască viitorul care nu avea să 
se desfăşoare niciodată. 

— Sunt surprinsă că nu ai început să îţi faci bagajul, asta e tot, a 
spus mama. De obicei eşti foarte organizată. 

— Am fost ocupată, a zis Pip, iar acum ea era cea care plimba 
mazărea prin farfurie. 

— Cu noul podcast? a întrebat tatăl ei. E îngrozitor ce s-a întâmplat 
cu Jason, nu-i aşa? 

— Mda, este îngrozitor, a spus încet Pip. 

— Ce s-a întâmplat mai exact cu el? 

Josh era atent. 

— Nimic! a rostit apăsat mama ei, şi asta a fost tot, sfârşitul 
discuţiei; mama aduna farfuriile goale şi aproape goale şi le ducea 
într-o parte. 

Maşina de spălat vase a scârţâit când s-a deschis. 

Pip s-a ridicat în picioare, neștiind ce să facă. Voia să îi îmbrăţişeze 
şi să plângă, dar nu putea deoarece trebuia apoi să le spună lucrurile 
îngrozitoare pe care le făcuse. Dar cum ar fi putut să plece, să îşi ia 
adio fără asta? Poate doar o îmbrăţişare, poate doar pentru Josh. 

L-a prins când a coborât de pe scaun, îmbrăţişându-l rapid, ca şi 
când s-ar fi luptat, purtându-l în braţe şi aruncându-l pe canapea. 

— Lasă-mă în pace! a chicotit el, dând cu picioarele spre ea. 

Pip şi-a luat jacheta şi s-a forţat să se îndepărteze de ei, pentru că 
altfel poate n-ar mai fi reuşit să plece. S-a îndreptat spre uşa de la 
intrare. Era oare ultima dată când avea să o mai deschidă? Oare când 


ar fi revenit data viitoare ar fi fost o femeie la 40 sau 50 de ani? Se 
alesese cu riduri într-o singură noapte, incrustate acolo pentru 
totdeauna. Sau nu s-ar mai fi întors niciodată? 

— Pa! a strigat ea cu vocea spartă, iar în piept, cu o gaură neagră 
care ar fi putut să nu mai dispară. 

— Unde pleci? a întrebat-o mama şi a scos capul din bucătărie. Are 
legătură cu podcastul? 

— Da, a ridicat Pip din umeri, încălţându-se şi fără să se uite înapoi 
la mama, deoarece o durea prea mult. 

S-a târât spre uşă. Nu te uita înapoi, nu te uita înapoi! A deschis-o. 

— Vă iubesc pe toţi! a strigat tare, mai tare decât voia, pentru că i-a 
acoperit vocea tremurândă. 

A închis uşa în urmă, izbitura izolând-o şi separând-o de ei. Totuşi, 
chiar la timp, deoarece acum plângea cu suspine care îi îngreunau 
respiraţia când a descuiat maşina şi s-a aşezat pe scaun. 

Şi-a încleştat pumnii şi a numărat până la trei. Doar până la trei. Iar 
apoi trebuia să plece. La Ravi. Acum era distrusă, dar următorul adio 
avea să o spulbere. 

A pornit maşina şi a plecat, gândindu-se la toţi cei de la care nu îşi 
putea lua rămas-bun: Cara, Nat, fraţii Reynolds, Naomi. Dar ei aveau 
să înţeleagă de ce nu fusese în stare. 

Pip a condus pe strada principală, virând spre Gravelly Way, spre 
Ravi. Spre un adio pe care nu voia să îl rostească. A parcat în faţa 
casei familiei Singh, amintindu-şi de fata naivă care bătuse la uşa asta 
cu mult timp în urmă, prezentându-se şi spunându-i lui Ravi că nu 
credea că fratele lui fusese un criminal. Era atât de diferită de 
persoana din prezent şi totuşi avuseseră dintotdeauna ceva în comun: 
pe Ravi! El era cel mai bun lucru al ei, al acestei fete şi al celei de 
dinainte. 

Dar ceva era în neregulă, Pip deja îşi putea da seama de asta. Nu era 
nicio maşină pe alee. Nici maşina lui Ravi, nici a părinţilor lui. A bătut 
oricum la uşă. Şi-a lipit urechea pe sticlă ca să asculte. Nimic. A bătut 
din nou, lovind cu pumnul în lemn până a durut-o, sângele invizibil 
curgându-i din monturi. 

A ţinut deschisă fanta pentru scrisori şi i-a strigat numele, 
întinzându-se după el, în fiecare colţ şi crăpătură. Nu era aici, îi 
spusese că venea, de ce nu era aici? 

Asta fusese tot, la telefon? Niciun ultim adio, faţă în faţă, privindu- 
se în ochi? Fără să îşi bage capul între gât şi umărul lui, care era locul 
ei? Fără să îl îmbrăţişeze, refuzând să îi dea drumul, să dispară? 

Pip avea nevoie de asta. Avea nevoie de acel moment care să îi dea 
putere să continue. Dar poate că Ravi nu avea. Era supărat pe ea. Şi 
ultimul lucru rostit înainte ca toate conversațiile lor să se rezume la 
un telefon cu taxă inversă de la închisoare fusese „Bine”, după care 


auzise ultimul ţăcănit când o lăsase să plece. Ravi era pregătit, la fel 
trebuia să fie şi ea. 

Situaţia nu mai suferea amânare. Trebuia să îi spună în seara asta 
lui Hawkins, acum, înainte să caute mai mult şi să descopere vreo 
legătură cu cei care o ajutaseră pe Pip. Mărturisirea era modul în care 
avea să-i salveze de ea, în care urma să-l salveze pe Ravi, chiar dacă o 
ura pentru asta. 

— Pa! a spus Pip casei goale şi s-a îndepărtat, pieptul tremurându-i 
când a urcat din nou în maşină şi a plecat. 

A virat spre autostradă, lăsând în urmă Little Kilton, iar o parte din 
ea a vrut să se întoarcă şi să rămână acolo pentru totdeauna cu 
oamenii ei, cu cei pe care îi putea număra pe degete, cealaltă parte 
dorindu-și să incendieze oraşul. Să îl vadă dispărând în flăcări. 

Acum se simţea amorţită şi i-a mulţumit găurii negre din pieptul ei 
pentru că-i luase şi durerea, lăsând amorţeala să se răspândească în 
timp ce conducea spre Amersham, spre secţia de poliţie şi acel loc 
malefic. Nu conta decât călătoria asta; nu se gândea la ce urma, era 
doar cu maşina asta şi cele două faruri galbene, înaintând în noapte. 

Pip a mers pe autostradă pe sub tunel şi a cotit, copacii întunecaţi 
apropiindu-se în jurul ei. Farurile veneau spre ea, pe partea cealaltă a 
drumului, trecând mai departe cu un mic şuierat. Mai era o pereche pe 
drum, dar ceva era în neregulă. Farurile i-au făcut repede semn, 
licărindu-i în ochi, şi lumea a dispărut între ele. Maşina se apropia tot 
mai mult. Un claxon apăsat de trei ori: lung-scurt-lung. 

Ravi. 

Era maşina lui Ravi, şi-a dat seama Pip când a trecut pe lângă ea, 
zărind ultimele trei litere ale plăcuței de înmatriculare în oglindă. 

Încetinea în urma ei, legănându-se periculos pe drum ca să întoarcă. 

Oare ce făcea? Ce căuta aici? 

Pip a semnalizat şi a ieşit de pe drum, pe o bandă care se bifurca, 
direct spre o poartă care o împiedica să intre într-o benzinărie parţial 
distrusă. Stopurile s-au înroşit, proiectând un graffitti care se scurgea 
pe clădirea distrusă şi albă când a deschis portiera şi a coborât. 

Ravi parca acum în spatele ei. Pip şi-a ridicat mâneca la ochi ca să 
se ferească de strălucirea farurilor, ca să se şteargă la ochii roşii. 

El abia a oprit maşina înainte să sară afară. 

Erau doar ei doi, nimeni altcineva împrejur în afară de maşinile care 
treceau în viteză şi clădirea distrusă din spate. Faţă în faţă, ochi în 
ochi. 

— Ce faci? a strigat Pip în vântul întunecat. 

— Tu ce faci? a strigat Ravi. 

— Mă duc la poliţie, a spus confuză când Ravi a început să clatine 
din cap, venind spre ea. 

— Ba nu! a zis el, vocea lui profundă înfruntând vântul. 


Părul s-a ridicat pe braţele lui Pip. 

— Ba da! a spus ea, părând că se ruga. 

Era deja cel mai greu lucru de făcut. Deşi cel puţin acum îl mai 
văzuse o dată. 

— Nu te duci! a rostit Ravi, mai tare acum, clătinând încă din cap. 
Tocmai am venit de acolo. 

Pip a înţepenit, încercând să-i înţeleagă expresia. 

— Cum adică tocmai ai venit de acolo? 

— Tocmai am fost la poliţie şi am vorbit cu Hawkins! a spus el, 
strigând ca să acopere sunetul altei maşini în trecere. 

— Poftim? 

Pip l-a fixat cu privirea, iar gaura neagră din pieptul ei i-a înapoiat 
totul: panica, groaza, durerea, fiorul care îi urca pe şira spinării. 

— Despre ce vorbeşti? 

— Totul o să fie bine! i-a strigat Ravi. Nu depui mărturie. Nu l-ai 
ucis pe Jason, a zis Ravi şi a înghiţit. Am remediat situaţia. 

— Ce-ai făcut? 

Arma s-a declanşat în pieptul ei de şase ori. 

— Am remediat-o, a spus el. I-am spus lui Hawkins că eu am fost... 
cu căştile. 

— Nu, nu, nu! 

Pip s-a retras. 

— Nu, Ravi! Ce-ai făcut? 

— Este în regulă, totul o să fie bine. 

Ravi a înaintat, întinzând mâna spre ea. 

Pip i-a dat mâna la o parte. 

— Ce-ai făcut? a întrebat Pip, gâtul ei strângându-se în jurul 
cuvintelor, rupându-le în două. Ce i-ai spus mai exact? 

— l-am spus că împrumut tot timpul căştile tale, câteodată fără să 
ştii. Că probabil le aveam când am fost acasă pe la familia Bell ca să îl 
văd pe Jason într-o seară, în urmă cu două săptămâni. Pe 12, am spus 
eu. Întâmplător, am lăsat căştile acolo. 

— De ce naiba te-ai fi dus în vizită la Jason? a strigat Pip, iar 
mintea i se îndepărta de el, făcând-o să se retragă, aproape lipindu-se 
de poartă. 

Nu, nu, nu, ce făcuse? 

— Pentru că discutam cu Jason o idee; voiam să înfiinţăm un fel de 
bursă în numele lui Andie şi-al lui Sal, să facem un act de caritate. M- 
am dus să-i prezint ideile cu Jason, i-am arătat foile tipărite şi 
probabil atunci mi-au căzut căştile din rucsac. Eram în living şi 
stăteam pe canapele. 

— Nu, nu, nu! a şoptit Pip. 

— Lui Jason i-a plăcut ideea, dar a spus că nu are timp să se 
implice; aşa am lăsat lucrurile, dar am uitat căştile acolo. Presupun că 


Jason le-a găsit mai târziu şi nu şi-a dat seama că îmi aparţin. Asta i- 
am spus lui Hawkins. 

Pip şi-a acoperit urechile cu mâinile, ca şi când ar fi putut să facă 
totul să dispară dacă nu l-ar mai fi auzit. 

— Nu! a spus ea încet, cuvântul fiind doar o vibraţie în spatele 
dinţilor. 

Ravi a ajuns în sfârşit la ea. I-a îndepărtat braţele de pe faţă şi a 
luat-o de mâini. Ţinând-o strâns, ca şi când ar fi ancorat-o de el. 

— Este în regulă, am remediat situaţia. Planul este încă funcţional. 
Nu l-ai ucis pe Jason. Max a făcut-o. Nu mai există nicio legătură 
directă cu tine. Nu l-ai văzut pe Jason din aprilie, iar Hawkins nu te-a 
prins cu minciuna. Eu am făcut-o; am lăsat căştile acolo. Nu ai ştiut 
nimic despre asta. Mi-ai spus azi despre discuţia de la poliţie, şi atunci 
mi-am dat seama că eu am fost cel care s-a întâlnit cu Jason, care a 
lăsat căştile acolo. Deci, m-am dus la poliţie ca să clarific situaţia. Asta 
s-a întâmplat. Hawkins m-a crezut. M-a întrebat unde eram pe 15 şi i- 
am spus: în Amersham, cu vărul meu, şi i-am enumerat toate locurile 
prin care am fost. Am plecat acasă cu puţin înainte de miezul nopţii. I- 
am prezentat nişte fapte sigure, de necontestat, exact cum am plănuit. 
Şi fără vreo legătură cu tine. Totul o să fie bine. 

— Nu am vrut să faci asta, Ravi! a strigat ea. Nu am vrut să vorbeşti 
vreodată cu el, să fii nevoit să îţi foloseşti alibiul. 

— Dar eşti în siguranţă, a spus el, ochii licărind la ea în întuneric. 
Acum nu trebuie să te duci acolo. 

— Dar nici tu nu trebuia să o faci! a spus ea. Te-ai implicat direct în 
toată povestea. Înainte te puteam ţine separat, erai separat de tot, dar 
acum... Dacă Dawn Bell era acasă pe 12? Dacă le spune că minţi? 

— Nu pot să te pierd, a zis Ravi. Nu intenţionam să te las să faci 
asta. Am stat pe pat după ce m-ai sunat şi am făcut ce fac atunci când 
sunt neliniştit, speriat sau nesigur de ceva. M-am întrebat ce ar face 
Pip. Ce ar face în situaţia asta? Aşadar, asta am făcut. Am născocit 
planul ăsta. A fost nesăbuit? Probabil. Aproape stupid, aşa cum faci tu. 
Dar m-am gândit la toate detaliile, dar nu prea mult. Am acţionat 
exact ca tine. Asta ai fi făcut tu, Pip. 

Ravi a respirat, ridicând umerii şi coborându-i. 

— Asta ai fi făcut şi tu pentru mine, o ştii doar. Suntem o echipă, îţi 
aminteşti? Noi doi. Şi nimeni nu te ia de lângă mine, nici măcar tu! 

— La naiba! a strigat Pip în vânt, deoarece băiatul avea dreptate şi 
se înşela, iar ea era deopotrivă fericită şi distrusă. 

— Totul o să fie bine! 

Ravi a tras-o spre el în jachetă; era cald fără să aibă motiv să fie aşa. 

— A fost alegerea mea şi te-am ales pe tine. Nu te duci acolo! i-a 
spus el, respirând în părul ei, de-a lungul scalpului. 

Pip l-a îmbrăţişat, privind drumul întunecat peste umărul lui Ravi. 


Clipind lent la gaura neagră din pieptul ei şi încercând să înţeleagă. 
Nu era nevoită să plece. Nu trebuia să fie acea femeie de 50 de ani 
care se uita la fosta casă după câteva decenii, crezând că era cumva 
mai mică decât îşi amintea, deoarece o uitase sau aceasta o uitase pe 
ea. Nu trebuia să îi vadă pe toţi cei la care ţinea trăindu-şi viaţa fără 
ea, punând-o la curent peste o masă de metal o dată la câteva 
săptămâni, vizitele rărindu-se în timp ce îşi vedeau de viaţa lor, iar 
fiinţa ei se împuţina tot mai mult, până ce dispărea în cele din urmă. 

O viaţă, una reală, una normală, era încă posibilă. Ravi o salvase şi, 
făcând-o, se condamnase singur. 

Acum nu avea de ales, nu putea da înapoi. 

Trebuia să îşi arate dinţii şi să vadă planul mergând până la capăt. 

Fără îndoială. 

Fără milă. 

Sângele de pe mâini, arma din inimă şi planul. 

Patru colţuri. Ea şi Ravi stăteau într-unul. Ucigaşul BA în altul. Max 
Hastings în faţa lor, în vreme ce inspectorul Hawkins în faţa lui. 

O ultimă luptă, undeva, la mijloc, şi ei trebuiau să câştige. Trebuiau 
să o facă, acum, că şi Ravi era expus. 

Pip s-a împins în el mai mult, mai puternic, lipindu-şi urechea de 
pieptul lui ca să îi asculte inima, deoarece ea era încă aici şi încă 
putea să o facă. 

A închis ochii şi i-a făcut o nouă promisiune tăcută, pentru că el o 
alesese pe ea, iar ea îl alesese pe el: aveau să scape basma curată. 


Cincizeci 


Oraşul clocotea de zvonuri. Din cele şoptite, dar genul de şoaptă 
care putea fi auzită, mai ales de urechile fine ale lui Pip. 


Nu-i aşa că e îngrozitor? 
Gail Yardley, plimbându-şi câinele 


Ceva e în neregulă cu oraşul ăsta. Abia aştept să plec! 
Adam Clark, în apropierea staţiei 


S-a făcut vreo arestare? Vărul tău cunoaşte pe cineva de la poliţie, nu-i 


aşa? 
Domnişoara Morgan, în faţa bibliotecii 


Dawn Bell a venit la magazin săptămâna trecută şi nu mi-a părut prea 
supărată... Doar nu crezi că are vreo legătură cu asta, nu? 
Leslie de la magazinul Co-Op 


Pip a purtat şi ea două conversaţi în şoaptă, nu în aer liber ca să 
audă toată lumea. În spatele uşilor închise şi pe un ton murmurat. 

Prima a fost cu Nat, miercuri, amândouă stând pe patul lui Pip. 

— M-a sunat cineva de la poliţie. Inspectorul Hawkins. În legătură 
cu ancheta lor despre moartea lui Jason Bell. M-a întrebat dacă am 
bătut la uşa casei lui Max Hastings în seara de 15. Dacă l-am lovit în 
faţă. 

— Şi? a întrebat Pip. 

— l-am spus că nu ştiu despre ce vorbeşte şi de ce naiba ar insinua 
că m-aş duce de bunăvoie acasă la cineva care m-a atacat şi m-aş pune 
în situaţia în care aş fi singură cu el. 

— Bun, asta-i bine! 

— I-am spus că eram acasă la fratele meu pe la ora opt în seara aia. 
Dan era deja beat mort şi practic a adormit pe canapea, deci o să 
verifice şi asta. 

— Bun! 

Era bine. Asta însemna că Hawkins îl interogase deja pe Max cel 
puţin o dată, probabil după ce făcuse rost de datele de pe telefonul său 
mobil, punându-l din nou să îi explice unde era în seara în care murise 
Jason. Max îi spusese că fusese acasă toată noaptea, că adormise 
devreme şi că Nat da Silva îi bătuse la uşă. Dar Hawkins avea deja 
datele din telefon, vedea că Max nu fusese acasă, vedea apelurile care 
accesaseră un turn de mobil care îl plasa la locul faptei, iar acum îl 
prinsese de câteva ori pe Max cu minciuna. 


Mai era ceva nespus care plutea între Pip şi Nat, iar asta era 
moartea lui Jason Bell. Nat nu putea întreba, iar Pip nu putea să-i 
spună, dar Nat probabil ştia; expresia ei îi zicea asta lui Pip. Totuşi, 
fata nu şi-a mutat privirea, s-a uitat în ochii lui Pip, iar Pip, în ochii ei, 
şi chiar dacă aşa ceva nu se putea rosti niciodată, se înţelegea. Max îl 
ucisese pe Jason, nu ea. Altă legătură secretă care le unea pe 
amândouă. 

A doua conversaţie a fost cu Cara, în ziua următoare, la masă, în 
bucătăria familiei Ward, după ce Pip primise un mesaj în care scria 
Poţi să vii la mine? 

— Inspectorul ne-a întrebat pe mine şi pe Naomi unde am fost în 
seara de 15, dacă am fost cu tine. l-am spus că da şi la ce oră am 
plecat şi sosit, pe unde am umblat. Că a fost doar o seară obişnuită şi 
că eram flămânde, nimic mai mult. l-am arătat fotografiile şi 
videoclipurile de pe telefonul meu. Mi-a cerut să i le trimit. 

— Mulţumesc! a spus Pip, cuvântul părându-i nepotrivit şi fragil. 

Aceeaşi expresie era şi în ochii Carei. Să-şi fi dat oare seama când 
auzise vestea despre Jason, întrebându-se cine altcineva putea fi 
criminalul? Probabil că ea şi Naomi se uitaseră una la cealaltă şi se 
prinseseră, fie că o rostiseră cu voce tare, fie că nu. Dar şi în ochii 
Carei era ceva de neclintit, şi anume încredere, şi chiar dacă aceasta 
fusese pusă la încercare, nu se pierduse. Cara Ward, mai mult o soră 
decât o prietenă, sprijinul ei constant; expresia cunoscută de pe chipul 
fetei a ajutat-o pe Pip să scape de nodul din stomac. Nu ştia dacă ar fi 
suportat ca prietena ei să o privească diferit. 

Iar ăsta era un alt lucru bun. Hawkins îi verifica acum alibiul. 
Vorbise cu martorii şi probabil continua, cerând filmările din trafic, 
căutând traseul parcurs de maşina ei în seara aia. Poate deja văzuse 
filmările de la McDonald's, plăţile cu cardul ei şi orele la care fuseseră 
făcute. Vezi, Hawkins, era exact acolo unde spusese, la kilometri 
distanţă la ora la care fusese ucis Jason? 

Urmase o altă conversaţie - care era probabil mai mult o 
contradicţie — cu părinţii ei. 

— Cum adică nu pleci duminică? zisese mama ei cu gura căscată. 

— Nu plec! Pot să lipsesc în primele zile de la facultate; cursurile 
încep abia după o săptămână. Încă nu pot să plec, trebuie să termin 
chestia asta. Urmăresc ceva aici. 

Tatăl ei, care rareori ţipa, o făcuse. Câteva ore. Din câte se părea, 
era cel mai rău lucru pe care i-l făcuse ea vreodată. 

— Cred că au nevoie de mine, ca să-l găsesc pe criminal în locul lor, 
iar tu spui că o săptămână de beţii e mai importantă decât asta? 

O încruntare în loc de răspuns. 

— Dacă ratez vreun curs, o să recuperez. Întotdeauna o fac. Te rog 
să ai încredere în mine! Trebuie să ai încredere în mine! 


La fel cum avusese Ravi încredere în ea; nu putea părăsi oraşul fără 
să ştie că reuşiseră. Fără milă, fără reţineri, asta era lupta finală. Pip 
dăduse totul poliţiei: îl plasase pe Max la locul crimei în timpul orei 
estimate a decesului, folosind turnul de telefonie mobilă, lăsase părul 
lui Max la locul crimei, urmele de încălțări, filmările camerelor din 
trafic cu maşina lui care se îndepărta după ce incendiase totul, sângele 
de pe mâneca hanoracului din casa lui şi noroiul întărit de pe tălpile 
încălțărilor. Poate încă nu găsiseră totul, dar era pe cale să le mai 
ofere ceva: primul episod. Ca să lege povestea şi motivul. Atmosfera 
din acest oraş, ce se întâmplase cu Andie şi Becca. Duşmănia dintre 
doi bărbaţi, o altercaţie confirmată de martori, o urmă de mândrie 
rănită într-o luptă care poate mersese prea departe. Camerele de 
supraveghere de la casa acestui individ, care cu siguranţă l-ar fi 
susținut, dacă nu ar fi avut nimic de ascuns. Interviul cu Jackie deja 
ajunsese departe, dar Pip trebuia să îl ducă şi mai şi. 

În cel mai rău caz i se spunea să îl scoată de pe internet, să nu mai 
intervină, dar paguba era deja făcută, sâmburele de îndoială era deja 
plantat. Nu putea să numească suspectul, dar nici nu era nevoie să o 
facă; Hawkins avea să ştie despre cine vorbea ea, iar asta era doar 
pentru el. Era singurul ascultător care conta. Trebuia să construiască 
pentru el un caz împotriva lui Max, astfel încât bărbatul să nu poată 
construi unul împotriva ei. 


41.29MB of 41.29MB uploaded 


Crima perfectă. Instrucţiuni pentru fete cuminţi: 
Cine l-a ucis pe Jason Bell? 


Sezonul 3 Episodul 1 încărcat cu succes pe 
SoundCloud. 


Cincizeci şi unu 


Alt joc, altă întrecere între inima şi zgomotul făcut de tenişi pe 
asfalt, creând tipare în afara timpului. Pip şi-a umplut mintea cu 
sunetul acesta, pur şi simplu punând un picior înaintea celuilalt, ca să 
nu se mai gândească. Probabil dacă ar fi alergat destul de repede, ar fi 
reuşit să doarmă în seara asta. Ei bine, în seara asta, ar fi trebuit să fie 
în alt pat, în alt oraş, dar Little Kilton nu îi dădea încă drumul. 

Nu ar fi trebuit să se uite la picioare, ci pe unde mergea. Nu se 
gândise la asta, nu avea nevoie să se gândească; era încă una dintre 
rutele ei obişnuite, circuitul ei. Un drum se continua cu altul, iar 
mintea ei era liniştită. 

Doar când a auzit freamăt de voci şi vehicule şi-a ridicat privirea şi 
şi-a dat seama spre ce alerga. Tudor Lane, cam pe la jumătatea 
distanţei, în drum spre locuinţa familiei Hastings. 

Casa era chiar acolo, dar ceva nou şi care nu se potrivea i-a atras 
atenţia. Parcate în faţa casei, dar ieşind un pic pe stradă, erau trei 
maşini de poliţie şi două dube cu pătrăţele strălucitoare galbene şi 
albastre pe portiere. 

Pip a continuat să meargă, privirea atrăgând-o tot mai aproape, 
până a reuşit să vadă mulţimea de oameni vânzolindu-se pe uşa de la 
intrare. Îmbrăcaţi în costume albe din plastic care le acopereau tălpile 
şi capetele. Cu măşti pe faţă şi mănuşi albastre, de cauciuc, pe mâini. 
Unul scotea din casă o pungă mare de hârtie şi o băga într-o dubă care 
aştepta, urmat de altul. 

O echipă criminalistică acasă la Max. 

Pip s-a oprit, cu inima bătându-i mai repede decât îşi mişca 
picioarele şi izbindu-se de coaste când a văzut haosul ordonat al 
oamenilor îmbrăcaţi în plastic. Nu era singura. Vecinii stăteau la 
marginea aleilor lor, cu ochii mari, şoptind între ei îndărătul mâinilor. 
O dubă albă era parcată în partea cealaltă a străzii, unde alţi oameni 
se agitau în jurul ei, unul fotografiind locul, iar altul, cu o cameră 
mare, fixată pe un umăr, pe care o ţinea îndreptată spre casă. 

Asta era! Nu putea zâmbi, nici nu putea plânge; nu putea afişa nicio 
reacţie în afară de puţină curiozitate, dar asta era! Începutul 
sfârşitului. Inima i-a alungat gaura neagră din piept în timp ce 
urmărea totul. 

Un agent în uniformă şi cu jachetă de un galben strident stătea în 
spatele unei maşini de poliţie, discutând cu doi oameni: un bărbat şi o 
femeie. Bărbatul vorbea furios cu polițistul, vocea lui fiind purtată de 
vânt. Erau părinţii lui Max, întorşi din Italia, înghesuiți unul în 
celălalt, cu pielea foarte bronzată. Pip l-a căutat, dar Max nu era 
acolo. Şi nici inspectorul Hawkins. 


— Ridicol! a strigat tatăl lui Max, scoțând telefonul cu mişcări dure 
şi furioase. 

— Domnule Hastings, vi s-a arătat deja mandatul de percheziţie 
semnat. Nu ar mai trebui să dureze mult. Dacă aţi putea să vă 
calmaţi... 

Domnul Hastings s-a întors, ducând telefonul la ureche. 

— Epps! a strigat el la telefon. 

Polițistul s-a întors şi el, nescăpându-l din ochi pe domnul Hastings. 
Pip s-a răsucit pe călcâie înainte să poată fi văzută pe stradă, cu părul 
legănându-se în urma ei în vreme ce încălţările bocăneau pe trotuar. 

Polițistul ar fi putut să o recunoască, iar ea nu trebuia să fie văzută 
aici. Trebuia să rămână pe margine. 

Alergând, s-a întors de unde venise. Alt joc, altă cursă, iar ea câştiga 
acum. 

Nu trebuia să mai dureze mult, nu avea de ce. Poliţiştii emiseseră 
un mandat de percheziţie a casei. Aveau să caute cu atenţie şi să 
găsească în camera lui Max hanoracul pătat de sânge, dar şi tenişii cu 
tălpi în zig-zag; poate Pip chiar le văzuse scoase afară; era foarte 
probabil să se ia şi mostre ADN de la Max, ca să se descopere dacă 
firele blonde găsite în mâna cadavrului lui Jason şi în râul de sânge se 
potriveau. Poate că acolo era Max acum. 

A cotit, fără să se mai uite la picioare, ci la cerul cenuşiu. Putea 
dura câteva zile până ce rezultatele testelor ADN aveau să vină de la 
laborator şi să se verifice sângele de pe hainele lui Max, precum şi 
firele de păr de pe corpul lui Jason. Dar imediat ce ar fi venit, 
Hawkins nu ar mai fi avut de ales. Dovezile erau copleşitoare. Piesele 
se mutau pe tablă, jucătorii uitându-se unii la ceilalţi, fiecare din 
colțul lui. 

Pip a mărit ritmul, alergând mai repede şi mai tare, şi a simţit 
sfârşitul ajungând-o din urmă. 


De la: mariakarras61 (Qhotmail.com 11:39 
Pentru: CPIPFCpodcastQgmail.com 


Subiect: nişte veşti! 


Bună, Pippa, 

Sper că eşti bine! Văd din episodul pe care tocmai l-ai lansat că ai 
găsit cazul pentru cel de-al treilea sezon sau că mai degrabă te-a găsit 
el. Ce tragedie, biata doamnă Bell! Chiar sper să îl găseşti pe cel care a 
făcut asta! 

Înţeleg perfect de ce cazul ăsta a avut prioritate înaintea 
investigaţiei legate de Ucigaşul BA şi de Billy, dar de dimineaţă am 
primit nişte veşti pe care cred că ai vrea să le afli. Din câte se pare, 
cazul lui Billy este revizuit! Au apărut dovezi noi. Nu ştiu încă toate 
detaliile, dar pare că este ceva important - noi dovezi ADN sau 
amprente. D-aia toată lumea îşi manifestă brusc interesul. Mă întreb 
dacă au identificat în sfârşit amprenta necunoscută de pe trupul 
Melissei Denny, cea de-a doua victimă. 

Sunt sigură că lucrurile astea durează, dar un avocat de la The 
Innocence Project a luat legătura cu Billy în privinţa depunerii 
moţiunii la Comisia de revizuire a cazurilor penale ca să-i anuleze 
condamnarea. Aşadar, se pare că poliţia crede că l-a găsit pe 
adevăratul Ucigaş BA sau, cel puţin, că a găsit suficiente dovezi care 
să ateste că nu mai este „sigură” (ăsta e termenul, l-am căutat) 
condamnarea lui Billy. 

În orice caz, sunt foarte entuziasmată şi bineînţeles că o să te ţin la 
curent! S-ar putea ca băiatul meu să fie acasă de Crăciun, cine ştie! 

Mulţumesc pentru că ai crezut în mine şi în Billy! 

Cu cele mai bune gânduri, 

Maria Karras 


Cincizeci şi doi 


Pip şi-a trecut degetul peste ecranul calculatorului, oprindu-se la 
ultimul rând al e-mailului. 

Mulţumesc pentru că ai crezut în mine şi în Billy! 

Crezuse în ei, deoarece Pip trebuia să fie cea de-a şasea victimă a 
Ucigaşului BA şi, într-un fel, avea să fie întotdeauna. Din clipa în care 
o răpise Jason, nu fusese nicio îndoială că un nevinovat stătea la 
închisoare. Dar planul îl uitase pe Billy. Supravieţuirea preluase 
controlul, supraviețuirea, răzbunarea şi protejarea lui Ravi şi a 
celorlalţi faţă de plan. Totuşi, Billy avea nevoie să fie salvat de Jason 
Bell la fel de mult ca şi ea, iar Pip îl lăsase în urmă, îl lăsase în plan 
secund. Ar fi putut face ceva, nu-i aşa? Planul funcţiona doar dacă ea 
nu ştia că Jason Bell era Ucigaşul BA, că nu avea nicio legătură cu el, 
dar s-ar fi putut gândi la ceva. 

Când şi-a mai dat seama de ceva s-a simţit de parcă ar fi fost lovită 
în stomac de o piatră rece şi dură: Pip credea că nu aveau să existe 
dovezi importante că Jason Bell era Ucigaşul BA. Ceea ce însemna 
două lucruri: avea să-l lase pentru totdeauna în urmă pe Billy, să se 
salveze şi să îl ascundă în mintea ei. Şi al doilea: nimic din toate astea 
nu trebuia să se întâmple. Poate Pip ar fi putut merge mai departe 
prin pădure, cu maşina lui Jason venind spre Green Scene din spatele 
ei. Ar fi putut să meargă mai departe şi să găsească un drum, o casă, o 
persoană şi un telefon. Probabil Hawkins tot nu ar fi crezut-o, dar ar fi 
cercetat. Poate polițistul ar fi găsit aceeaşi dovadă pe care o găsise 
acum ca să îi susţină declaraţia şi ar fi acţionat înainte ca Jason să 
aibă şansa să o facă din nou. Jason în spatele gratiilor, iar Billy 
eliberat, mulţumită declaraţiei lui Pip. 

Dar nu asta se întâmplase. Iată: o bifurcaţie a unei căi pe care nu o 
alesese! 

Pip făcuse o altă alegere, stând acolo, în întunericul pădurii. Nu 
fusese un accident sau un instinct care să-i fi spus să lupte sau să fugă. 
Văzuse ambele căi şi alesese. Se întorsese. 

Şi poate că acea Pip dintr-o altă viaţă ar fi decis că făcuse alegerea 
corectă. Avusese încredere în cei care nu avuseseră niciodată 
încredere în ea şi funcţionase. Se salvase; poate deja îşi revenise, 
echipa Ravi şi Pip mergând mai departe şi ducând o viaţă normală. 
Dar şi această Pip ar fi putut spune că alesese corect. Moartea era 
singura cale prin care se putea asigura că Ucigaşul BA nu avea să mai 
rănească niciodată pe nimeni. Şi pe calea asta, şi Max Hastings 
ajungea la închisoare. Doi iepuri dintr-o lovitură. Doi monştri şi ringul 
morţii şi al fetelor cu privirea goală ucise de ei. Unul mort, altul 
condamnat de la 30 de ani până la toată viaţa, dacă funcţiona. 


Dispăruţi şi nimeni rămas care să îi caute. Poate aşa era mai bine, cine 
ar fi putut spune? 

În orice caz, acum Pip putea să facă ceva ca să îndrepte greşeala aia, 
ca să îşi amintească de Billy Karras. Mama lui probabil avea dreptate; 
când se ocupaseră de cadavrul lui Jason şi-i introduseseră amprentele 
în baza de date, apăruse acel semn de întrebare de la cazul Ucigaşului 
BA. Poate alte dovezi ADN pe care le ignoraseră înainte se potriveau 
cu cele găsite la locul crimelor Ucigaşului BA. Şi mai erau şi trofeele. 
Pip găsise trei dintre ele, dintre care două uitându-se la o veche 
fotografie de-a familiei Bell, una pe care, în urmă cu un an, o prinsese 
cu un bold pe panoul victimelor ucise. Un colier de aur cu un 
medalion rotund care aparținuse Phillipei Brockfield, înfăşurat la gâtul 
lui Dawn Bell. Două licăriri de lumină lângă urechile Beccăi: cercei 
din aur roz cu pietre de un verde-deschis. Aceiaşi cercei pe care îi 
purta încă. Aparţinuseră Juliei Hunter. Pip îşi dorea să-i poată 
transmite cumva un mesaj Beccăi;, să îi povestească tot ce se 
întâmplase, să îi spună de cercei, deoarece Ucigaşul BA o mai avea sub 
control cât timp îi purta la urechi. Că retrăia clipa în care le ucisese pe 
aceste femei ori de câte ori îşi vedea soţia şi fiicele. 

Poliţiştii percheziţionaseră casa lui Jason; dacă găsiseră şi luaseră 
căştile lui Pip, poate găsiseră şi trofeele de la celelalte victime. Peria 
mov a lui Andie, colierul pe care îl purta Dawn, ceasul Casio al lui 
Bethany Ingham, brelocul Tarei Yates. 

lar dacă nu găsiseră încă trofeele, Pip putea să-l îndrume pe 
Hawkins spre ele — nu trebuia decât să-i arate fotografia. 

În plus, avea şi contul secret de e-mail al lui Andie şi ciorna 
netrimisă. Acel e-mail — cuvintele lui Andie care nu erau ultimele, dar 
aşa păreau - ar fi fost cuiul din coşciugul lui Jason Bell. Trebuia să 
conducă poliţia şi spre legătura lui Andie cu HH. Pip ar fi trebuit să 
schimbe parola contului cu ceva mai puţin evident decât temporara 
UcigaşulBA6. A făcut-o acum, schimbând-o cu EchipaAndieşiBecca; 
credea că lui Andie i-ar fi plăcut cel mai mult. 

Era posibil ca poliţiştii să aibă o amprentă, dar Pip ar fi putut să le 
ofere toate celelalte lucruri, să sprijine cazul împotriva lui Jason Bell 
dincolo de orice îndoială. Ca atunci când condamnarea lui Billy ar fi 
fost anulată, cazul să nu se deschidă iarăşi, cu noile dovezi 
dezincriminatorii, iar acuzaţiile să fie respinse. Ca Billy să fie lăsat în 
sfârşit să plece acasă; Pip îi datora măcar atât. 

Iar dacă toţi ar fi ştiut cine era cu adevărat Jason Bell, Pip nu ar mai 
fi fost nevoită să-i asculte pe oameni spunând cât de îngrozitor era că 
fusese ucis. 

Pip a repetat în oglindă, cu vocea răguşită şi nefolosită toată ziua. 

— Bună ziua, domnule Hawkins! Scuze, ştiu că sunteţi foarte 
ocupat. Doar că... Ei bine, după cum ştiţi, am studiat trecutul lui 


Jason Bell ca parte a cercetării legate de posibilul său ucigaş. I-am 
cercetat firma, relaţiile personale şi aşa mai departe. Şi, nu ştiu... 

Aici Pip a făcut o pauză, cu o expresie umilă şi scrâşnind din dinţi. 

— Am găsit nişte legături tulburătoare cu un alt caz. Nu am vrut să 
vă deranjez cu ele, dar chiar cred că ar trebui să le studiaţi. 

Banda adezivă şi funia luate de la Green Scene Ltd, dar şi legăturile 
firmei cu locurile în care fuseseră aruncate victimele. Înregistrarea 
vechiului ei interviu cu Jess Walker despre alarma dezactivată la firmă 
în aceeaşi seară în care muriseră Tara Yates şi Andie. Numele de 
utilizator al celui de-al doilea cont secret de e-mail al lui Andie şi 
parola tocmai resetată. O fotografie a agendei şcolare de pe biroul lui 
Andie, peria mov de păr de lângă aceasta. Şi fotografia asta de familie, 
cu colierul şi cerceii. 

— Becca încă îi poartă. Ştiu pentru că am vizitat-o. Poate că mi se 
pare, dar nu seamănă exact cu cerceii pe care i-a luat Ucigaşul BA de 
la Julia Hunter ca trofeu? 

Vocea din mintea ei care semăna cu a lui Ravi i-a spus să nu o facă. 
Pip cea adevărată probabil ar fi fost de acord - nu ar fi trebuit să 
încerce să mai atragă atenţia asupra ei. Dar trebuia o să facă, pentru 
Billy şi mama lui şi astfel încât cealaltă Pip din altă viaţă -— cea care 
făcuse cealaltă alegere — să nu aibă dreptate. 

Pip a luat tot ce îi trebuia ca să-l elibereze pe bărbat şi a plecat. 


K 


A străbătut drumul spre secția de poliție din Amersham, dar, de 
data asta, până la capăt. În pieptul lui Pip nu mai era o gaură neagră, 
doar hotărâre; doar furie, frică şi determinare. Era ultima ei şansă să 
îndrepte totul. Să îl salveze pe Billy, să îl conducă pe Hawkins, să îi 
distrugă pe Jason Bell şi Max Hastings, să îl salveze pe Ravi, să se 
salveze pe ea însăşi, să ducă o viaţă normală. Sfârşitul era începutul şi 
ambele se grăbeau. 

A ocupat un loc liber din parcare, s-a uitat la ochii ei în oglinda 
retrovizoare şi s-a pregătit să iasă din maşină. 

Şi-a pus pe umăr rucsacul cu tot ce era înăuntru şi a trântit portiera, 
sunetul reverberând în liniştea după-amiezii de joi. 

Aceasta însă s-a risipit când Pip s-a apropiat de clădirea din 
cărămidă şi locul malefic. Mai multe roţi au vuit pe betonul din 
spatele ei, oprindu-se. 

Pip s-a oprit brusc în faţa uşilor automate şi s-a uitat peste umăr. 

Trei maşini tocmai parcaseră în apropiere de intrare. O maşină de 
poliţie cu galben şi albastru în faţă, urmată de una de teren fără 
însemne şi de o altă maşină de poliţie în spate. 

Doi poliţişti în uniformă pe care Pip nu îi cunoştea au coborât din 
prima maşină, unul vorbind la radioul prins la umăr. Portierele 
maşinii de poliţie din spate s-au deschis, iar Daniel da Silva şi Soraya 


Bouzidi au coborât. Buzele lui Daniel s-au încordat, devenind o linie 
macabră când s-a uitat în ochii lui Pip. 

Portiera şoferului maşinii negre, fără însemne, s-a deschis, iar 
inspectorul Hawkins, cu jacheta lui verde cu petice la coate şi închisă 
până la gât, a coborât. Nu a observat-o pe Pip, care stătea acolo, la 
şase metri distanţă, când s-a îndreptat spre portiera din spate a 
maşinii, a deschis-o şi s-a aplecat înăuntru. 

Pip i-a văzut mai întâi picioarele atingând betonul şi apoi mâinile, 
încătuşate în faţă, când Hawkins l-a scos din maşină. 

Max Hastings era arestat! 

— Îţi spun că ai făcut o mare greşeală! i-a zis Max lui Hawkins. 

Vocea îi tremura şi, în clipa aia, Pip nu şi-a dat seama dacă din 
cauza furiei sau a fricii. Spera că din cauza fricii. 

— Nu am nicio legătură cu asta, nu înţeleg... 

Max s-a oprit şi, când şi-a îndreptat ochii spălăciţi spre secţia de 
poliţie şi a văzut-o pe Pip acolo, a înţeles. A început să respire sacadat, 
iar ochii i s-au mărit, întunecându-se. 

Hawkins nu a observat, făcându-le semn Sorayei şi unuia dintre 
ceilalţi poliţişti să se apropie. 

Ei nu se aşteptaseră la asta. Nici Pip nu se așteptase. Cu o mişcare 
rapidă, Max şi-a smucit braţul, aruncându-l la pământ pe Hawkins, şi 
s-a îndepărtat, fugind prin parcare, prea repede ca ea să aibă timp să 
clipească. 

Max s-a izbit cu putere în Pip, cuprinzându-i gâtul cu mâinile 
încătuşate şi împingând-o înapoi în clădirea de cărămidă, de zidul 
căreia capul tinerei s-a lipit cu un pocnet. 

În spate s-au auzit strigăte şi foşnete, dar Pip vedea un singur lucru: 
licărul ochilor lui Max la doar câţiva centimetri distanţă. O strângea 
de gât cu mâinile, vârfurile degetelor intrându-i în piele. 

Fl şi-a dezgolit dinţii, ea a făcut la fel. 

— Tu ai făcut-o! i-a strigat în faţă, scuipând-o. Tu ai făcut cumva 
asta! 

Băiatul a apăsat mai tare, mişcându-i capul lui Pip de cărămizi. 

Ea nu l-a îndepărtat; mâinile îi erau libere, dar nu l-a împins. S-a 
uitat în spate şi a şoptit ca să audă doar Max: 

— Eşti norocos că nu te-am ucis şi pe tine. 

Max a ţipat la Pip ca un animal încolţit, faţa înroşindu-i-se, iar vene 
urâte umflându-i-se lângă ochi. 

— Căţea nenorocită! a strigat el, izbindu-i capul chiar în clipa în 
care Hawkins şi Daniel l-au ajuns din urmă, trăgându-l de pe ea. 

A urmat o încăierare, Max fiind doborât la pământ şi lovind cu 
picioarele spre ei când ceilalţi poliţişti au venit în grabă. 

— Ea a făcut-o! a strigat Max. Nu eu! Nu am făcut nimic! Sunt 
nevinovat! 


Pip şi-a pipăit ceafa: nu sângera. Nu avea sânge nici pe mâini. 

— Nu am făcut-o eu! 

Poliţiştii l-au ridicat din nou în picioare. 

Max şi-a întors capul spre ea şi, pentru o clipă, a arătat exact cum 
trebuia: cu ochii mijiţi şi violenţi, cu gura deschisă, hidos şi larg, cu 
faţa roşie şi diformă. Iată-l: pericolul, lipsit de prefăcătorie şi aparenţe 
înşelătoare. 

— Ea a făcut asta! a strigat Max. Ea a făcut-o! Este nebună! 

— Duceţi-l înăuntru! a strigat inspectorul Hawkins, acoperindu-l pe 
Max şi îndrumându-i pe Soraya şi pe ceilalţi doi poliţişti când mai că l- 
au luat pe sus pe băiat, care se zvârcolea, şi au trecut de uşile 
automate, spre recepţie. 

Înainte să îi urmeze în clădire, Hawkins s-a întors spre Pip, arătând- 
o cu degetul. 

— Te simţi bine? a întrebat-o cu respiraţia tăiată. 

— Bine! a dat ea din cap. 

— Bun! 

Apoi polițistul a dat din cap, după care s-a grăbit să intre în clădire, 
urmând sunetul ţipetelor frenetice ale lui Max. 

Cineva a tras aer pe nas în spatele ei, iar Pip s-a întors, îndreptându- 
şi privirea la el. Era Daniel da Silva, care-şi netezea uniforma, şifonată 
şi strâmbă acolo unde Max trăsese de ea. 

— Îmi pare rău! a spus el apăsat. Te simţi bine? Se pare că te-a 
încolţit destul de tare. 

— Da, sunt bine, i-a răspuns Pip. N-am decât un cucui, dar o să fie 
în regulă. Tata spune că oricum am prea mulţi neuroni, deci îmi pot 
permite să pierd câteva. 

— Bun! 

Dan a tras din nou aer pe nas, schiţând un zâmbet trist. 

— Max Hastings? a spus încet Pip, o întrebare ascunzându-se în 
spatele numelui. 

— Mda! a zis Dan. 

— Îl pun sub acuzare? a întrebat ea, amândoi privind uşile de la 
intrare dinspre care se auzeau sunetele înăbuşite ale vocii lui Max. 
Pentru crimă? 

Daniel a dat aprobator din cap. 

Pip simţise o apăsare pe umeri, o umbră grea strângându-i pieptul. 
Dar când l-a privit pe Daniel mişcându-şi capul în sus şi în jos, aceasta 
a eliberat-o în cele din urmă. Max era acuzat de uciderea lui Jason. 
Inima îi bătea repede în coaste, dar nu de frică; era altceva, ceva 
asemănător speranţei. 

Se terminase. Ea câștigase. Patru împotriva altor patru şi iat-o, încă 
rezista! 

— Ticălosul! a şoptit Dan, aducând-o pe Pip înapoi în prezent, aici, 


în locul malefic, privind acele uşi. Nu spune nimănui ce am spus, 
dar... Jason Bell mi-a fost ca un tată, iar el... 

Daniel s-a oprit, uitându-se la uşile de sticlă dincolo de care Max 
dispăruse cu totul. 

— Fl... 

Daniel s-a şters la ochi şi a tuşit în pumn. 

— Îmi pare rău! a spus Pip, şi nu era o minciună. 

Nu îi părea deloc rău că Jason era mort, nici că îl ucisese, dar îi 
părea rău pentru Daniel. Pip îl crezuse capabil de violenţă de trei ori, 
total convinsă că el trebuia să fi fost Ucigaşul BA. Nu era el, era doar 
încă unul dintre acele suflete care pluteau în griul vast, în locul 
nepotrivit la momentul nepotrivit. Brusc, şi-a mai dat seama de ceva, 
aşa cum părea s-o facă mereu zilele astea: Jason Bell se folosise de 
Daniel. El era motivul pentru care Dan se înrolase în poliţie; Jason îl 
convinsese să o facă şi îl sprijinise în timpul instrucției. Becca îi 
povestise lui Pip toate astea anul trecut, iar acum înţelegea care era 
situaţia. Jason nu îl considerase pe Daniel drept fiul pe care nu îl 
avusese niciodată. Nu, îşi dorise să aibă cum să obţină informaţii 
despre cazul Ucigaşului BA. Şi să fie implicat în ancheta poliţiei. Şi 
toate întrebările incomode ale lui Daniel referitoare la Ucigaşul BA 
fuseseră, de fapt, ale lui Jason. Interesul lui pentru caz, prin Daniel. 
Asta era, la asta se referise Andie când spusese că tatăl ei era „practic 
unul dintre ei”. Doar îl folosise. Jason Bell nu fusese ca un tată pentru 
Daniel, la fel cum nu fusese tată pentru Andie şi Becca. 

Pip putea să-i spună lui Daniel, să-l avertizeze în privinţa 
informaţiilor care s-ar fi putut afla curând despre Jason şi legăturile 
lui cu Ucigaşul BA, dar s-a uitat la zâmbetul lui trist, la pielea roşie de 
lângă ochi şi nu a putut să o facă, nu a vrut să fie cea care să îi ia asta. 
Îi răpise destule. 

— Da, a rostit absent Daniel, atent când uşile clădirii s-au deschis cu 
un scârţâit în clipa în care a ieşit cineva. 

Era inspectorul Hawkins. 

— Daniel, ai putea... a spus el şi, cu degetul mare, i-a făcut semn 
spre secţie. 

— Da, domnule! a răspuns Daniel, clătinând repede din cap, mărind 
pasul şi dispărând printre uşile automate. 

Hawkins a venit spre ea. 

— Te simţi bine? a întrebat-o din nou. Ai nevoie să chem salvarea? 
Capul tău... 

Polițistul a mijit ochii la ea. 

— Nu, este în regulă. Mă simt bine! a insistat Pip. 

— Îmi pare rău! a tuşit el jenat. Este vina mea. Nu a mai opus 
rezistenţă până atunci. Nu m-am aşteptat să... Ar fi trebuit să fiu 
atent. Este greşeala mea. 


— Este în regulă! a spus Pip şi i-a zâmbit. Nu vă faceţi griji! 

Liniştea dintre ei era apăsătoare. 

— Ce cauţi aici? a întrebat-o Hawkins. 

— O, am venit să discut ceva cu dumneavoastră. 

— Da? 

Polițistul s-a uitat nelămurit la ea. 

— Ştiu sigur că sunteţi ocupat, a zis Pip şi s-a uitat la uşile secţiei. 
Dar cred că ar trebui să discutăm înăuntru. Am nişte lucruri pe care 
trebuie să vi le arăt, ceva ce am găsit în cercetările mele. Cred că este 
important. 

Hawkins s-a uitat atent în ochii ei. Pip l-a fixat cu privirea; nu 
intenţiona să fie cea care să şi-o mute. 

— Mda, sigur, bine, a spus el, uitându-se repede în spate. Poţi să-mi 
acorzi câteva minute? 

— Da, este în regulă, a zis Pip. O să aştept afară. 

Hawkins şi-a plecat capul şi s-a întors cu spatele. 

— Aşadar, el a făcut-o? l-a întrebat pe Hawkins. Max l-a ucis pe 
Jason Bell? 

Polițistul s-a oprit şi s-a întors, pantofii lui negri şi lustruiţi 
scârţâind pe beton. 

A dat uşor din cap, fără ca gestul să fie cu adevărat o confirmare. 

— Dovezile sunt copleşitoare, a spus inspectorul şi s-a uitat din nou 
în ochii ei, studiindu-i chipul, ca şi când ar fi căutat o reacţie. 

Ea nu i-a oferit una, chipul rămânându-i la fel. Ce se aştepta să facă, 
să zâmbească? Să îi aducă aminte că avusese dreptate de la început, 
dându-şi din nou seama înaintea lui? 

— Atunci e bine, a spus ea. Că aveţi dovezile. Fără îndoială... 

— Azi, mai târziu, o să aibă loc o conferinţă de presă, a zis bărbatul. 

— Bun! 

Hawkins a inspirat. 

— Trebuie să... a început el şi s-a retras un pas spre uşile automate, 
declanşând senzorii. 

— Sigur, o să aştept aici, a spus ea. 

Hawkins a mai făcut un pas, apoi s-a oprit, clătinând din cap şi 
râzând încet. 

— Presupun că dacă ai fi implicată în aşa ceva, ai şti exact cum să 
scapi, a spus el, amuzamentul citindu-i-se încă pe chip. 

Hawkins a privit-o, iar în stomacul lui Pip a căzut ceva, care a 
continuat să coboare, trăgând-o în jos. Părul i s-a ridicat pe ceafă. 

Ea a schiţat un zâmbet 

— Fi bine, am ascultat multe podcasturi criminalistice, a replicat 
apoi, ridicând din umeri 

— Corect! a râs repede Hawkins, coborându-şi iarăşi privirea la 
pantofii lui. Corect! O să te caut când termin! i-a mai spus după ce a 


dat din cap. 
Polițistul a intrat apoi în secţie, iar Pip l-a urmărit plecând, şi oare a 
auzit scârţâitul uşilor care se închideau sau i s-a părut? 


Cincizeci şi trei 


Pip auzea doar vocea lui, pentru a doua noapte la rând, pe care o 
petrecea holbându-se la umbrele întunecate de pe tavan, dându-le 
formă în mintea ei în timp ce vorbea Hawkins. Cu ochii larg deschişi, 
ca să nu poată fi lipiţi cu bandă. Arma se descărca în inima ei. 

„Presupun că dacă ai fi implicată în aşa ceva, ai şti exact cum să 
scapi.” 

În minte, Pip i-a auzit inflexiunile vocii şi a accentuat aceleaşi 
silabe. 

Hawkins nu mai deschisese subiectul cât el şi Pip rămăseseră în 
camera de interogatoriu numărul 1, iar ea îi arătase cercetările despre 
Jason şi-i dăduse fotografiile şi detaliile din contul de e-mail al lui 
Andie. Indirect, inspectorul îi spusese că deja aflase de legătura asta 
cu Ucigaşul BA şi că făcea cercetări, dar că informaţiile ei erau utile, 
aşa că îi mulțumea. Îi strânsese mâna înainte să o conducă afară. 
Totuşi, oare nu o strânsese de mână puţin prea mult timp? Ca şi când 
ar fi încercat să simtă ceva? 

Pip a repetat fraza, umplându-se cu vocea lui, analizând-o din toate 
unghiurile şi studiind fiecare pauză şi inspiraţie. 

Era o glumă superficială, nimic mai mult. Dar el nu o spusese aşa, ci 
mai mult bâlbâindu-se, mai mult nesigur şi râzând, ca să nu pară 
serios. 

Hawkins ştia. 

Nu, era imposibil aşa ceva! Aveau criminalul. Hawkins nu avea 
nicio dovadă, iar ea avea un alibi. 

Bun, păi, dacă nu ştia, atunci exista o mică parte din el — o parte 
minusculă, partea pe care ar fi putut să o ascundă în mintea lui —, iar 
acea parte avea îndoieli. Era ridicol şi lipsit de sens; Pip avea un alibi 
perfect fiindcă fusese în altă parte, iar dovezile împotriva lui Max erau 
multe. Dar erau oare prea multe — era oare cazul un pic prea uşor şi 
puţin cam stângaci? a întrebat o voce din mintea lui. O bănuială 
stăruitoare în care nu ştia dacă putea avea încredere. De aceea îi 
studiase privirea, căutând urme de îndoială. 

Max fusese arestat şi acuzat, iar poliţia investiga din nou cazul 
Ucigaşului BA. Billy Karras urma să fie eliberat. Pip supravieţuise. Era 
liberă şi în siguranţă, la fel ca toţi cei la care ţinea. Ravi râsese şi 
plânsese, şi o îmbrăţişase prea strâns când îi spusese. Dar... dar dacă 
asta însemna să câştige, de ce nu i se părea aşa? De ce încă se 
scufunda? 

„O să te caut când termin”, îi spusese Hawkins din mintea ei. Ştia la 
ce se referise el atunci, că avea să vină să o ia ca să discute după ce 
termina cu formalităţile care-l priveau pe Max. Dar nu la asta se 


referea în ecoul din mintea ei. Era o promisiune. O ameninţare. „O să 
te caut când termin.” 

Ştia sau nu, o suspecta sau nu, se gândea şi se răzgândea, ignora 
ideea şi revenea la ea. Nu conta care variantă era; undeva, cumva, 
ideea era în mintea lui, oricât de mică, ridicolă şi absurdă. Era acolo. 
Hawkins se gândise la ea pentru o secundă, iar Pip o văzuse 
înrădăcinată acolo. 

Ea şi Hawkins, ultimii rămaşi, uitându-se unul la celălalt din colţuri 
opuse. Înainte, el nu aflase adevărul despre Sal Singh şi Andie Bell şi 
nici despre dispariţia lui Jamie Reynolds. Dar Pip evoluase şi se 
schimbase; poate că o făcuse şi Hawkins. Şi acel singur gând, acea 
mică îndoială care se ascundea în mintea lui o distrugea. 

Pip a plâns până când nu a mai putut deoarece ştia. Nu se putea 
odihni, nu îşi putea recupera viaţa normală, singurul lucru pe care şi-l 
dorea mai mult decât orice altceva. Singurul lucru pentru care făcuse 
asta. Asta era tot, preţul pe care trebuia să îl plătească. Şi-a petrecut 
câteva ore gândindu-se la asta, făcând scenarii, punându-și întrebări şi 
nu vedea decât o singură cale de ieşire, o singură cale prin care să îi 
ţină pe ceilalţi în siguranţă faţă de ea. Încă un plan. 

Ştia ce avea de făcut. Dar poate nu era în stare să o facă. 


Cincizeci şi patru 


Pătrunzând printre arborii înalţi, soarele i-a luminat ochii când s-a 
uitat la ea. Sau poate că era invers, s-a întrebat Pip, poate că ochii lui 
Ravi luminau soarele. Un zâmbet strâmb i s-a desenat pe chip. 

— Sergent? a întrebat Ravi, călcând frunzele căzute din pădurea 
Lodge, sunetul vioi făcându-l să se simtă ca acasă, să se gândească la 
începuturi şi sfârşituri. 

— Scuze! a zis Pip şi l-a ajuns din urmă, păşind în ritmul lui. Ce-ai 
spus? 

— Am spus, a tărăgănat el cuvintele şi înghiontind-o în coaste, la ce 
oră te duc părinţii tăi? Băiatul a aşteptat o vreme, apoi a adăugat: La 
Cambridge? Alo? E cineva acolo? 

— O, ăăă, cred că devreme, a răspuns Pip, clătinând din cap şi 
revenind în prezent. Cred că plecăm înainte de zece. 

Nu ştia cum să o facă, cum să o spună şi nici măcar cum să înceapă. 
Nu existau cuvinte pentru durerea care-i zumzăia prin tot corpul, 
prinsă în pieptul ei în timp ce coastele se prăbuşeau în jurul acesteia. 
Rupând oase şi mâini ude de sânge, o durere mult mai intensă decât 
toate astea. 

— Super! a spus Ravi. O să vin pe la tine înainte, să îl ajut pe tatăl 
tău să pună bagajele în maşină. 

Buza lui Pip ameninţa să cedeze, gâtul ei strângându-se şi 
întrerupând-o. Ravi nu a văzut. Cei doi mergeau prin pădure, pe lângă 
potecă. Explorau, spusese el, numai ei doi, echipa Ravi şi Pip, plecaţi 
în sălbăticie. 

— Când să vin în vizită? a întrebat-o, ferindu-se de o creangă şi 
ridicând-o pentru ea fără să se uite înapoi. Iniţial, trebuia să vin 
weekendul următor, deci ce zici de weekendul de după aceea? Am 
putea ieşi în oraş la cină sau aşa ceva. 

Pip nu era în stare să o facă. Şi nu mai putea face nici măcar un pas 
după el. 

Lacrimile i-au curs repede şi furios, simțind în piept un nod care nu 
avea să cedeze niciodată. 

— Ravi! a spus ea încet. 

A auzit-o în vocea ei, aşa că s-a întors, cu ochii mari şi încruntat. 

— Hei, hei! a spus Ravi şi şi-a trecut mâinile peste braţele ei. Ce 
este? Ce este în neregulă? 

A tras-o spre el şi a strâns-o în braţe, cuprinzându-i ceafa cu o mână 
şi ţinând-o la piept. 

— Nu! 

Pip s-a îndepărtat de el şi a simţit că ieşea din corp, întorcându-se la 
el, alegându-l în locul ei. 


— Ravi, este... Nu poţi să vii mâine-dimineaţă să-l ajuţi pe tata cu 
bagajele. Nu poţi să vii în vizită la Cambridge. Nu poţi, nu putem... 

Vocea i s-a frânt, ruptă în două de tremurul din pieptul ei. 

— Pip, ce... 

— Asta e ultima dată, a spus ea. Ultima dată când ne putem vedea. 

Vântul a bătut printre copaci, suflându-i părul pe faţă, iar şuviţele i 
s-au lipit de lacrimi. 

Lumina dispăruse din ochii lui Ravi, acum întunecaţi de frică. 

— Despre ce vorbeşti? Nu este adevărat! a ridicat el tonul, 
împotrivindu-se foşnetului copacilor. 

— Este singura cale, a zis Pip. Singura cale ca să fii în siguranţă. 

— Nu vreau să mă feresc de tine, a fost replica lui Ravi. S-a 
terminat! Am reuşit. Max a fost acuzat. Suntem liberi! 

— Nu suntem! a strigat ea. Hawkins ştie sau bănuieşte. Gândeşte-te 
la ce mi-a spus în faţa secţiei. Are ideea asta în minte. 

— Şi? a spus Ravi, acum furios. Nu contează! L-au acuzat pe Max; 
au toate dovezile. Nu este niciuna împotriva ta. Hawkins poate să 
creadă ce vrea, chiar nu contează. 

— Contează! 

— De ce? a strigat el disperat. De ce contează? 

— Pentru că, a început Pip, înlăcrimată, şi a ridicat şi ea tonul, 
pentru că nu s-a terminat. Nu am gândit totul până la capăt. Mai întâi 
trebuie să aibă loc un proces, Ravi. Un juriu din 12 oameni trebuie să 
îl considere pe Max vinovat dincolo de orice îndoială. Dacă o fac, 
atunci o să se termine cu adevărat, iar noi o să fim liberi. Hawkins n-o 
să aibă niciun motiv să continue cercetarea. Este aproape imposibil să 
anulezi o condamnare odată ce s-a pronunţat verdictul. Uită-te la 
statistici, la Billy Karras! Abia atunci o să fim liberi. 

— Da, şi exact asta o să se întâmple, a spus el. 

— Nu avem de unde să ştim, s-a smiorcăit Pip, ştergându-şi faţa cu 
mâneca. A mai scăpat o dată. Dar dacă juriul îl găseşte nevinovat, 
atunci ce se întâmplă? Cazul revine poliţiei pentru a fi din nou 
investigat. Ei trebuie să găsească un ucigaş. Şi cine crezi că o să fie 
prima persoană pe care o s-o ancheteze inspectorul Hawkins dacă Max 
este găsit nevinovat? Eu, Ravi! O să vină după mine şi toţi cei care m- 
au ajutat. Pentru că ăsta e adevărul şi asta e treaba lui! 

— Nu! a strigat Ravi. 

— Ba da! 

Lui Pip i-a tremurat glasul. 

— Dacă procesul nu decurge bine, o să fiu prinsă. Şi nu o să te trag 
după mine, şi nici pe ceilalţi! 

— Asta nu e alegerea ta! a îngăimat el, cu lacrimi în ochi. 

— Ba da! Te-ai dus la Hawkins ca să îi spui despre căşti, iar asta te 
leagă de tot. Dar ştiu cum să te scap. 


— Nu, Pip, nu te ascult! 

Ravi şi-a coborât privirea. 

— Dacă verdictul este „nevinovat”, dacă poliţia o să vrea vreodată 
să discute cu tine despre asta, să le spui că eu te-am pus să o faci. 

— Nu! 

— Te-am constrâns. Te-am ameninţat. Te-am obligat să îți asumi 
vina pentru căşti ca să mă salvezi. Tu ai bănuit ce i-am făcut lui Jason. 
Te-ai temut pentru viaţa ta. 

— Nu, Pip! Opreşte-te! 

— Ai făcut-o constrâns, Ravi! a insistat Pip. Trebuie să foloseşti 
cuvântul ăsta. Constrâns. Te-ai temut pentru viaţa ta, dacă nu făceai 
ce spuneam eu. 

— Nu! Nimeni nu o să creadă aşa ceva! 

— Fă-i să creadă! a strigat ea. Trebuie să îi faci să te creadă. 

— Nu! 

Lacrimile şiroinde i se opreau pe buze. 

— Nu o fac! Nu vreau! 

— Poţi să le spui că nu ai mai luat legătura cu mine de când am 
plecat la Cambridge. O să fie adevărat. Te-ai îndepărtat de mine. Nu 
am vorbit, nu ne-am văzut, nu am comunicat. Dar erai încă speriat de 
ce o să ţi se întâmple, dacă spui adevărul poliţiei. De ce o să-ţi fac. 

— Taci, Pip! Încetează! a strigat el, cuprinzându-şi faţa cu mâinile. 

— Noi doi nu mai putem să ne vedem. Nu putem să mai avem nicio 
legătură; altfel, motivul constrângerii nu o să funcţioneze — poliţia o să 
ne verifice convorbirile telefonice. Te temi de mine, aşa trebuie să 
pară. Deci nu mai putem fi împreună, a spus ea, iar chestia prinsă în 
pieptul ei s-a desfăcut într-o mie de tăieturi. 

— Nu! a suspinat Ravi în mâini. Nu, nu se poate aşa ceva! Trebuie 
să existe ceva ce putem... 

Şi-a lăsat mâinile pe lângă corp, cu un licăr de speranţă în ochi. 

— Ne putem căsători! i-a propus el. 

— Poftim? 

— Ne putem căsători, a repetat băiatul, inspirând adânc şi făcând 
încă un pas spre ea. Privilegiul soţilor. Nu putem fi constrânşi să 
oferim dovezi împotriva celuilalt dacă suntem acuzaţi amândoi. Ne- 
am putea căsători. 

— Nu! 

— Putem! a spus el, speranţa luminându-i ochii. Am putea s-o 
facem. 

— Nu! 

— De ce nu? a întrebat Ravi, cu disperarea revenindu-i în voce, iar 
speranţa dispărând într-o clipită. 

— Deoarece nu tu ai ucis un om, Ravi! Eu am făcut-o! 

Pip l-a luat de mână şi şi-a împletit degetele cu ale lui, aşa cum o 


făceau, apucându-l strâns. 

— Căsnicia nu o să te salveze, ci doar o să te lege de mine şi de 
orice mi se întâmplă. Dacă se ajunge acolo, poate că nu o să aibă 
nevoie de mărturiile noastre ca să ne închidă pe amândoi. E 
inacceptabil! Crezi că Sal şi-ar dori asta pentru tine? Crezi că ar vrea 
ca toţi să creadă că ai jucat un rol în uciderea unui om, aşa cum s-a 
crezut despre el? 

— Încetează! a rostit Ravi, strângându-i mâna un pic cam prea tare. 
Nu mai încerca să mă faci... 

— Nu vreau asta doar de la tine, l-a întrerupt Pip. Ci de la toţi. De la 
Cara, Nat, Connor. Trebuie să mă desprind de toţi cei la care ţin, de 
toţi cei care m-au ajutat. Ca să îi protejez. Chiar şi de familia mea; nu 
pot lăsa poliţia să creadă că ai mei m-au ajutat sau m-au încurajat în 
vreun fel, nu pot permite asta. Trebuie să mă îndepărtez de toţi, să 
rămân singură. Să mă izolez de toţi până la proces. Iar după aia, dacă 
juriul... 

— Nu! a spus el, dar împotrivirea îi dispăruse acum din voce, iar 
lacrimile i se rostogoleau repede pe obraji. 

— Sunt o bombă cu ceas, Ravi! Nu pot să-i am în preajmă pe 
oamenii pe care-i iubesc atunci când o să explodez. Mai ales pe tine. 

— Dacă explodezi, a punctat el. 

— Dacă, a confirmat Pip, întinzând mâna ca să-i prindă o lacrimă. 
Până la proces. Iar dacă totul decurge în favoarea noastră, dacă Max 
este găsit vinovat, atunci pot să primesc totul înapoi. Viaţa. Familia. 
Pe tine. Ne putem regăsi, promit! Dacă o să mai vrei... 

Ravi şi-a lipit obrazul de mâna ei. 

— Ar putea însemna câteva luni, a spus el. Chiar ani. Este un caz de 
crimă, s-ar putea să dureze ani în şir să se ajungă la proces. 

— Atunci atât o să aştept! a strigat Pip. lar dacă după atâta 
aşteptare, juriul îl găseşte nevinovat, poţi să-i spui lui Hawkins că ai 
făcut-o constrâns. Nu ai fost niciodată la locul crimei, nu erai sigur că 
eu l-am ucis pe Jason, dar te-am obligat să îi povesteşti despre căşti. 
Te-am obligat. Spune-o, Ravi! 

— Constrâns, a rostit încet, cu chipul împietrit. Nu vreau asta! a 
suspinat el, cu mâna tremurând într-a ei. Nu vreau să te pierd! Nu-mi 
pasă ce se întâmplă, nu vreau să nu te mai văd vreodată, să nu mai 
vorbesc cu tine! Nu vreau să aştept procesul! Te iubesc! Nu pot... nu 
pot. Tu eşti Pip a mea, iar eu sunt Ravi al tău! Suntem o echipă! Nu 
vreau asta! 

Pip s-a lipit de el, cu faţa ascunsă în locul care-i aparţinea, la baza 
gâtului. Casa ei, dar nu mai putea fi, nu se mai putea. Ravi şi-a lăsat 
capul pe umărul ei, iar ea l-a ţinut acolo, trecându-şi mâna prin părul 
lui. 

— Nici eu nu vreau, a spus ea, şi a durut-o atât de mult, încât a 


crezut că nu mai poate să respire. 

Nimic nu avea să vindece asta. Nici timpul. Nici spaţiul. 

— Te iubesc foarte mult! a şoptit Pip. De aceea trebuie să plec şi să 
nu mă întorc. Ştii doar că şi tu ai face-o pentru mine, a spus ea, un 
ecou al cuvintelor rostite de Ravi când o salvase în depozit, fără să 
ştie. 

Acum şi Pip trebuia să îl salveze; asta era alegerea ei. Şi ştia fără 
umbră de îndoială că era cea corectă. Poate alte alegeri pe care le 
făcuse nu erau, poate toate deciziile de până atunci fuseseră greşite 
sau rele, nişte căi neumblate şi alte vieţi. Alegerea asta era de departe 
cea mai îngrozitoare dintre toate, durea cel mai mult, dar era corectă 
şi bună. 

Ravi a plâns pe umărul ei, iar Pip i-a mângâiat părul, în timp ce 
lacrimi tăcute îi curgeau pe obraji. 

— Ar trebui să plec, a spus ea în cele din urmă. 

— Nu! Nu! 

Ravi a apucat-o mai strâns, nedorindu-şi să îi dea drumul, vârându- 
şi faţa în haina ei. 

— Nu, nu pleca! a implorat-o el. Te rog, nu mă părăsi! Te rog, nu 
pleca! 

Dar unul din ei trebuia să fie primul care să plece. Primul care să se 
uite o ultimă dată în urmă. Primul care să o spună pentru ultima dată. 

Iar aceea trebuia să fie ea. 

Pip i-a dat drumul. S-a ridicat pe vârfuri şi şi-a lipit fruntea de a lui, 
aşa cum o făcea el întotdeauna. Îşi dorea să îi poată lua jumătate din 
suferință. Să ia jumătate din tot ce era rău, să lase loc pentru ceva 
bun. 

— Te iubesc! a spus ea, retrăgându-se. 

— Te iubesc! 

S-a uitat în ochii lui, iar el s-a uitat în ai ei. 

Pip s-a întors şi s-a îndepărtat. 

Ravi a cedat în spatele ei, plângând printre copaci, vântul purtându- 
i suspinele spre ea şi încercând să o aducă înapoi. Pip a mers mai 
departe. A făcut zece paşi. Unsprezece. A ezitat la următorul. Nu putea 
să o facă. Nu putea! Nu putea fi ultima oară. Aşadar, s-a uitat înapoi 
peste umăr, printre copaci. Ravi era în genunchi, în frunze, cu faţa 
ascunsă, plângând în mâini. O durea mai mult decât orice să îl vadă 
aşa, iar pieptul i s-a deschis, întinzându-se spre el, încercând să o 
împingă înapoi. Să îl îmbrăţişeze, să-i ia durerea şi să îl lase să o ia pe 
a ei. 

Voia să se întoarcă. Voia să alerge spre el, să îi cadă în brațe, să fie 
echipa Ravi şi Pip, şi nimic mai mult. Să îi spună că îl iubea în toate 
felurile secrete pe care le aveau, că adora să îl audă rostind cu voce 
blândă toate poreclele pe care i le dădea. Dar nu putea să o facă, nu 


era corect. Nu putea fi stâlpul ei de încredere, iar ea nu putea fi 
sprijinul lui chiar acum. Pip trebuia să fie cea puternică, cea care să 
plece când niciunul dintre ei nu şi-o dorea. Cea care să aleagă. 

Fata s-a uitat la el o ultimă dată, apoi şi-a mutat privirea şi s-a uitat 
în față. Drumul înainte era înceţoşat; ochii i se umpleau de lacrimi 
care-i şiroiau apoi pe obraz. Poate avea sau nu să-l revadă cândva, 
însă nu se mai putea uita înapoi — nu putea sau nu avea forţa să o 
facă. 

A plecat, iar şuieratul purtat de vânt ar fi putut să fie strigătul lui 
Ravi sau copacii, dar era prea departe ca să îşi dea seama. A plecat şi 
nu s-a uitat înapoi. 


Cincizeci şi cinci 


Ziua 72. 

Pip număra zilele, bifându-le în mintea ei. 

O zi de la mijlocul lui decembrie, la Cambridge, iar soarele deja 
dispărea de pe cer, pătându-l în rozaliul sângelui diluat. 

Şi-a strâns haina în jurul trupului şi a mers mai departe pe străzile 
vechi, înguste şi întortocheate. Peste trei zile avea să fie tot aici, iar de 
atunci vor fi trecut 75 de zile, ei bine, cât de curând împlinindu-se o 
sută. 

Încă nu se stabilise o dată pentru proces; de fapt, nu mai aflase 
nimic de mult timp. Doar ceva lipsit de importanţă cu o zi în urmă: 
Maria Karras îi trimisese un e-mail cu o fotografie în care Billy zâmbea 
în timp ce decora bradul de Crăciun, îmbrăcat într-un pulover roşu 
ţipător plin de reni. Pip zâmbise la ecran. Ziua 31, atunci îl eliberaseră 
pe Billy Karras, renunţându-se la toate acuzaţiile. 

Ziua 33 fusese cea în care apăruse ştirea că Jason Bell era Ucigaşul 
BA. 

— Hei, ăsta nu e din oraşul tău? o întrebase cineva din sala comună 
de pe hol, când auziseră ştirile de la televizor. 

Majoritatea colegilor nu vorbeau cu Pip; era foarte retrasă, dar, de 
fapt, fata se ferea de ceilalţi. 

— Da, este, confirmase Pip, dând volumul mai tare. 

Jason Bell nu fusese doar Ucigaşul BA, ci şi Obsedatul din Sud-Est, 
un violator care acţionase în zona de sud-est a Londrei între 1990 şi 
1994, identificat cu ajutorul ADN-ului. Pip şi-a dat seama că 1994 era 
anul în care se născuse Andie Bell. Jason se oprise odată cu naşterea 
primei lui fiice, când familia se mutase în Little Kilton. Ucigaşul BA 
făcuse prima victimă când Andie avea 15 ani şi începea să arate ca o 
femeie în devenire. Poate de aceea o făcuse tatăl ei. Se oprise la 
moartea lui Andie — ei bine, cât pe-aci, dar nimeni nu avea să mai afle 
vreodată despre cea de-a şasea victimă a lui. Toată viaţa ei, Andie 
fusese marcată de monstrul care locuia în casa ei, de violenţa lui. Nu îi 
supravieţuise, dar Pip o făcuse, iar Andie putea să o însoţească 
oriunde. 

Pip a cotit, maşinile trecând pe lângă ea, şi şi-a aranjat din nou pe 
umăr rucsacul plin de cărţi. Telefonul i-a bâzâit în buzunarul hainei. 
Pip l-a scos şi s-a uitat la ecran. 

O suna tatăl ei. 

A simţit un nod în stomac şi o gaură în inimă. Pip a apăsat butonul 
lateral ca să ignore apelul, cu gând să îl lase să sune în buzunar. Avea 
să-i trimită a doua zi un mesaj, spunându-i că-i pare rău că ratase 
apelul, că fusese ocupată, poate chiar minţind că fusese la bibliotecă. 


Trebuia să mărească perioada dintre două apeluri, până ar fi ajuns 
foarte lungă, de câteva săptămâni, poate luni. Mesajele erau necitite şi 
fără răspuns. Cursurile se terminaseră deja, iar Pip plătise pentru a-şi 
păstra camera în timpul vacanței, spunându-le părinţilor că voia să-şi 
termine temele. Trebuia să se gândească la ceva de Crăciun, la un 
motiv pentru care nu se putea întoarce în oraş. Pip ştia că asta avea să 
le frângă inimile, şi pe a ei, dar era singura cale. Separarea. Pip era 
pericolul şi trebuia să îi ţină departe de ea, în caz că i-ar fi afectat. 

Ziua 72. Pip era în exil de doar două luni şi jumătate, în purgatoriul 
ei, mergând neîncetat pe vechile străzi pietruite. Se plimba în fiecare 
zi şi făcea promisiuni. Asta făcea. Promitea că avea să fie diferită, mai 
bună, că avea să-şi merite viaţa de dinainte şi pe toţi ceilalţi. 

Nu avea să se mai plângă că-l ducea pe Josh la antrenamentul de 
fotbal şi urma să-i răspundă la toate curiozităţile, mari sau mici. Avea 
să fie sora lui mai mare, profesoara lui, persoana pe care el o putea 
admira, până în ziua în care ar fi depăşit-o şi ar fi devenit ea cea care 
îl admira pe el. 

Intenţiona să fie mai blândă cu mama ei, care îi dorise numai 
binele. Pip ar fi trebuit să o asculte mai mult, ar fi trebuit să înţeleagă, 
dar ea luase totul în râs: puterea ei, datul ochilor peste cap şi motivele 
pentru care făcea clătite, iar asta nu avea de gând să mai facă 
vreodată. Ele două erau o echipă - fuseseră de la început, de când 
venise pe lume -—, iar dacă Pip ar fi reuşit să-şi recupereze viaţa, ar fi 
fost din nou o echipă, până la ultima suflare a mamei. Ţinându-se de 
mână, piele îmbătrânită peste piele şi mai îmbătrânită. 

Tatăl ei! Ce n-ar fi dat să îi mai audă râsetul nonşalant, să îl audă 
strigând-o „buclucaşo”. Avea să-i mulțumească în fiecare zi pentru că 
le alesese pe ea şi pe mama ei, pentru tot ce o învățase vreodată. Să îi 
enumere toate felurile în care îi semăna şi să-i spună că o bucura 
enorm că o ajutase să devină persoana care era. Trebuia doar să 
redevină acea persoană. Iar dacă ar fi reuşit, probabil s-ar fi întâmplat 
în ziua când tatăl ei ar fi dus-o de braţ la altar, oprindu-se la 
jumătatea drumului ca să îi spună cât de mândru era. 

Prietenii ei! Intenţiona să-i întrebe întotdeauna ce făceau înainte să 
o facă ei. Nu mai voia să lase nimic să îi stea în cale; nu ar mai fi avut 
nevoie ca ei să fie înțelegători, deoarece, de data asta, ea avea să fie 
cea înţelegătoare. Îşi propunea să râdă cu Cara până o durea burta, 
vorbind la telefon trei ore, să aprecieze jocurile de cuvinte nepotrivite 
ale lui Connor şi braţele lui ciudate, zâmbetul amabil şi generozitatea 
lui Jamie, puterea pe care o admirase dintotdeauna la Nat, pe Naomi, 
care-i fusese o soră mai mare când Pip avusese disperată nevoie de aşa 
ceva. 

Şi Beccăi Bell i-a făcut o promisiune: să îi povestească totul când ar 
fi fost amândouă libere. Pip fusese nevoită să o evite şi pe ea, să nu o 


mai viziteze sau să vorbească la telefon. Dar nu închisoarea era cuşca 
Beccăi; tatăl ei fusese. El nu mai era acum, dar Becca merita să ştie 
totul despre tatăl ei şi cum murise, despre Max şi rolul pe care îl 
jucase Pip. Dar cel mai mult merita să afle despre Andie. Sora ei mai 
mare, care ştiuse despre monstrul din casa lor şi care făcuse tot 
posibilul să o salveze pe Becca de el. Merita să citească e-mailul lui 
Andie şi să afle cât de mult o iubise, că lucrurile crude pe care i le 
spusese Andie în ultimele clipe erau, de fapt, încercarea ei de a o 
proteja. Andie era îngrozită că, într-o zi, tatăl lor avea să le ucidă pe 
amândouă şi poate se temea că ăsta ar fi fost lucrul care l-ar fi făcut să 
cedeze. Pip voia să-i zică totul. Becca merita să ştie că, în altă viaţă, ea 
şi Andie ar fi scăpat împreună de tatăl lor. 

Promisiuni peste promisiuni. 

Pip îşi propunea să-i recâştige pe toţi, dacă ar fi avut şansa. 

De fapt, nu aştepta procesul lui Max. Ci pe al ei. Ultima ei judecată. 
Juriul nu urma să decidă doar soarta lui Max, ci şi pe a ei, hotărând 
dacă putea să-şi recupereze viaţa cu toţi cei care făceau parte din ea. 

Mai ales pe el. 

Încă vorbea în fiecare zi cu Ravi. Nu cu cel real, ci cu acela din 
mintea ei. Îi vorbea când era speriată sau nesigură, îl întreba ce ar fi 
făcut dacă ar fi fost acolo. El stătea lângă ea când era singură, şi 
întotdeauna era singură, uitându-se la fotografiile vechi de pe telefon. 
Îi ura „noapte bună” şi îi ţinea companie pe întuneric în timp ce ea 
învăţa din nou cum să doarmă. Pip nu mai era sigură dacă îi nimerea 
timbrul vocii, accentul exact pe care îl folosea şi inflexiunile. Cum 
pronunţa el cuvântul „sergent”? Vocea lui urca sau cobora? Trebuia să 
îşi amintească, să îl păstreze în amintiri. 

S-a gândit în fiecare zi la Ravi, aproape în fiecare clipă din cele 72 
de zile. S-a întrebat ce gândea, ce făcea, dacă i-ar fi plăcut sandviciul 
pe care tocmai îl mâncase ea — răspunsul era întotdeauna da —, dacă el 
era bine sau dacă îi era la fel de dor de ea precum îi era ei de el. Dacă 
absenţa se transformase în indignare. 

Spera că, orice ar fi făcut, Ravi avea să înveţe din nou să fie fericit. 
Chiar dacă asta însemna să o aştepte pe ea, să aştepte procesul sau să 
găsească pe altcineva, Pip înţelegea. I se frângea inima la gândul că el 
ar fi putut să zâmbească strâmb altcuiva, născocind alte porecle şi 
moduri invizibile de a spune „te iubesc”, dar asta era alegerea lui. Pip 
voia să ştie doar că era fericit, că exista din nou ceva bun în viaţa lui. 
Libertatea ei contra libertăţii lui, şi era o alegere pe care ar fi făcut-o 
din nou. 

Dacă ar fi aşteptat-o, iar verdictul ar fi fost în favoarea lor, Pip s-ar 
fi străduit în fiecare zi să fie persoana amabilă pe care o merita Ravi 
Singh. 

— Sentimentalo! i-a spus el la ureche, iar Pip a zâmbit, pufnind în 


râs. 

S-a mai auzit un sunet, ascunzându-se în respiraţia ei, un vaiet slab, 
piţigăiat şi continuu, apropiindu-se tot mai mult. 

O sirenă. 

Mai multe. 

Ţipând în sus şi în jos, amestecându-se. 

Pip a întors capul. Erau trei maşini de poliţie care, depăşind traficul, 
accelerau spre ea. 

Mai stridente. 

Luminile albastre care se roteau, sfâşiind amurgul, pâlpâiau în ochii 
ei şi scânteiau pe stradă. 

Pip s-a întors şi a închis strâns ochii. 

Asta era. O găsiseră. Hawkins descâlcise iţele. Se terminase. 
Veniseră după ea. 

Ea a rămas pe loc şi şi-a ţinut respiraţia. 

Sirenele se auzeau tot mai strident. 

Se apropiau. 

Trei. 

Doi. 

Unu. 

Un țipăt la ureche. O rafală de vânt prin părul ei când maşinile au 
trecut mai departe, una după cealaltă, sirenele lor amuţind când au 
depăşit-o, lăsând-o în urmă pe trotuar. 

Pip a deschis ochii încet şi cu atenţie. 

Dispăruseră. Sunetul sirenelor se auzea din nou ca un scâncet, ca un 
zumzet, apoi dispărând. 

Nu erau pentru ea. 

Nu azi. 

Într-o zi ar fi putut să fie pentru ea, dar nu azi, în cea de-a 72-a zi. 

Pip a dat din cap şi a mărit pasul. 

— Trebuie doar să merg mai departe, i-a spus lui Ravi şi tuturor 
celor care locuiau în mintea ei. Să merg mai departe! 

Ziua judecății ei avea să vină, dar, pentru moment, Pip a mers şi a 
promis. Doar atât. Trebuia să pună un picior înaintea celuilalt, chiar 
dacă se târâia, chiar dacă gaura din inima ei părea prea mare ca să 
mai poată sta în picioare. A mers şi a promis, iar el era cu ea, Ravi 
împletindu-şi degetele cu ale ei aşa cum o făceau cândva, vârfurile 
odihnindu-se în adânciturile dintre monturile ei. Aşa cum ar mai fi 
putut să o facă. Nu trebuia decât să meargă mai departe. Pip nu ştia ce 
o aştepta la capăt, nu vedea atât de departe, iar ziua scădea, noaptea 
apropiindu-se, dar poate avea să fie ceva bun. 

La 3 minute după ce a fost citit verdictul 
în cazul Coroana versus Max Hastings: 


Hei, sergent, îţi aduci aminte de mine? 


Mulţumiri 


Ca întotdeauna, primele mulţumiri le adresez agentului meu, Sam 
Copeland. Mulţumesc pentru că eşti cea mai bună tribună /mătuşă 
înţeleaptă /poliţistă rea/poliţistă bună! Toate astea au început când ti- 
am dat manuscrisul cărţii despre fata care face un proiect la şcoală 
despre un caz vechi de crimă în iunie 2016, şi uite unde am ajuns acum! 
O trilogie criminală este expresia oficială. Dar nu ar fi existat nici 
măcar o carte dacă nu ai fi riscat cu mine atunci când mi-ai spus să 
dau curs ideii ăsteia, aşadar, îţi mulţumesc! (Deşi dă-mi voie să nu îţi 
acord tot creditul — cu toate că sunt sigură că ţi-ar plăcea!) 

Apoi, vreau să le mulţumesc librarilor, care fac o muncă fantastică 
aducând cărţile în mâinile cititorilor şi care au continuat să o facă în 
ciuda provocărilor incredibile din ultimul an. Vă sunt foarte 
recunoscătoare pentru entuziasmul permanent şi dăruirea faţă de cărți 
şi citit, şi pentru marele rol pe care l-aţi avut în succesul seriei CPIPFC. 
Şi bloggerilor, care îşi dedică atât de mult din timpul personal postând 
recenzii sau vorbind despre cărţile care le-au plăcut. Niciodată n-am 
să vă pot mulțumi îndeajuns pentru toată dragostea arătată seriei 
CPIPEC şi abia aştept să vă văd reacţiile față de romanul La un pas de 
moarte. 

Recunoştinţa mea se îndreaptă către cei de la Electric Monkey, care 
lucrează neîncetat ca să-mi transforme documentele Word în cărți 
adevărate. E nevoie de o mulţime de oameni pentru asta! Îţi 
mulţumesc, Sarah Levinson, pentru că ai parcurs cu pricepere această 
carte imensă împreună cu mine şi pentru că ţi-ai dat seama exact ce 
am vrut să fac. Îţi mulţumesc, Lindsey Heaven, pentru toată munca 
asiduă cu supravegherea acestei serii! Vă mulţumesc şi vouă, Lucy 
Courtenay, Melissa Hyder şi Susila Baybars, pentru că m-aţi ajutat să 
dau formă manuscrisului. Vă mulţumesc, Laura Bird şi Janene 
Spencer! Momentul în care văd macheta de paginare pentru prima 
dată, când povestea începe să semene cu o carte adevărată, e 
întotdeauna magic! Îi mulţumesc lui Tom Sanders pentru designul 
incredibil de pe copertă; este macabru şi potrivit pentru acest final şi 
nu aş fi putut cere o copertă mai bună! Sper că nimeni nu se va mai 
uita vreodată la fel la banda adezivă. Îi mulţumesc întotdeauna 
starului Jas Bansal, pentru tot ce face şi pentru că este un mare geniu 
al marketingului/platformelor de socializare. Una dintre părţile mele 
preferate la publicarea fiecărui volum a fost să urmăresc cu câtă 
pricepere stârneşti interesul înainte de eveniment. Le mulțumesc şi lui 
Kate Jennings, Oliviei Carson şi lui Amy Dobson pentru toată munca 
extraordinară şi pentru că se asigură că oamenii află despre carte. Le 
sunt recunoscătoare celor de la departamentul de vânzări şi drepturi 


de autor pentru tot ce fac, aducând aceste cărţi în lume, cu mulţumiri 
deosebite lui Ingrid Gilmore, Lori Tait, Leah Woods şi Brogan Furey. Şi 
din nou mulţumiri deosebite Priscillei Coleman, pentru operele sale de 
artă fantastice şi pentru că l-a adus la viaţă cu atâta pricepere pe 
Ucigaşul BA în portretul-robot al poliţiei. 

După ultimul an prin care am trecut, mi s-ar părea că aş comite o 
omisiune flagrantă dacă nu mi-aş exprima recunoştinţa şi admiraţia 
faţă de toţi cei care lucrează la NHS:. Eroismul şi curajul vostru 
zilnic din timpul pandemiei de Covid-19 au făcut uneori ca modesta 
mea contribuţie în ceea ce priveşte binele societăţii să pară mai mult 
decât neînsemnată (scriu poveşti născocite despre oameni inventaţi), 
dar vreau să vă mulţumesc pentru că aţi fost atât de plini de 
compasiune şi însufleţire şi pentru că aţi avut grijă de noi toţi în 
timpul acestui an îngrozitor. Sunteţi cu adevărat eroi, iar accesul la 
serviciul naţional de sănătate este un privilegiu incredibil pe care ar 
trebui să îl protejăm cu orice preţ. 

Ca întotdeauna, le mulţumesc prietenilor mei scriitori, pentru că m- 
au ajutat să navighez prin apele înşelătoare ale activităţii editoriale, 
mai ales în pauzele din timpul carantinei. Dar şi pentru şedinţele de pe 
Zoom, datorită cărora am evadat măcar virtual din apartament şi am 
scăpat (temporar, ce-i drept) de termenele limită. Le mulţumesc celor 
de la Flower Huns, pentru că m-au ajutat (de la distanţă) să-mi păstrez 
sănătatea mintală în timpul pandemiei. Îmi aduc aminte cu plăcere de 
chestionarele săptămânale. Abia aştept să mai joc nişte jocuri în viaţa 
reală — deşi fără chestionare, da? 

Ca de fiecare dată, le mulţumesc părinţilor mei pentru sprijinul ferm 
şi pentru că au crezut în mine când nimeni altcineva nu a făcut-o. 
Probabil aţi ştiut dintotdeauna că voi fi scriitoare, dar vă mulţumesc 
pentru că mi-aţi întreţinut dragostea pentru poveşti, lăsându-mă să am 
o copilărie plină de cărţi, jocuri video, emisiuni la televizor şi filme. 
N-am risipit nicio secundă. Îţi mulţumesc şi ţie, tată, pentru 
comentariile făcute în calitate de prim cititor şi pentru că ai înţeles 
perfect cartea! Şi îţi mulţumesc, mamă, pentru că i-ai spus tatei că „ţi 
s-a făcut rău” când ai citit cartea — atunci mi-am dat seama că are 
efectul pe care voiam să-l aibă! 

Le mulţumesc surorilor mele, Amy şi Olivia, pentru sprijinul 
constant şi pentru că mi-au arătat cât de importante sunt surorile. Pip 
a fost nevoită să îşi găsească surori (Cara, Naomi, Nat şi Becca), dar eu 
am fost destul de norocoasă să am două de la început. Sunt sigură că 
influenţa voastră se vede în toate exemplele de tachinări dintre fraţi/ 
cicăleli din carte, deci vă mulţumesc pentru asta! 

Mulţumiri nepotului meu, George, care spune că sunt autoarea lui 
preferată, în ciuda faptului că este cu zece ani prea tânăr ca să îmi 
citească romanele! Ai tot respectul meu! Nepoatei mele, Kaci, pentru 


că mi-a oferit drăgălăşenia de care am avut nevoie ca să continui într- 
un an îngrozitor de termene limită şi pentru că a fost un copil grozav 
în pandemie. Şi în special nepoatei mele, Danielle, care este aproape 
destul de mare ca să citească aceste cărţi. În urmă cu câţiva ani, când 
Danielle avea cam nouă ani, studia la şcoală scrierea creativă şi mi-a 
spus că toate poveştile bune se termină cu... Ei bine, Danielle, am 
terminat prima mea trilogie cu... Sper că eşti mândră (şi sper că ai 
dreptate)! 

Le mulţumesc lui Peter, Gaye şi Katie Collins, ca întotdeauna, 
pentru că au fost primii mei cititori şi pentru că au fost cea mai bună 
familie adoptivă. 

Lui Ben, care este piatra mea de temelie, complicele meu etern. Fără 
tine, nimic din toate astea nu ar fi fost posibil, iar Pip nu ar fi văzut 
lumina zilei, ca să nu mai zic sfârşitul celei de-a treia cărţi. Îţi 
mulţumesc! 

După ce am scris o serie care a fost mult influenţată de infracţiuni 
reale, mi s-ar părea ciudat să termin fără un comentariu la adresa 
sistemului judiciar penal şi a domeniilor în care ne dezamăgeşte. Simt 
o disperare iremediabilă când văd statisticile privind violurile şi 
agresiunile sexuală din ţara aceasta, precum şi rata îngrozitoare a 
raportărilor şi a condamnărilor. Ceva nu este în regulă aici. Sper că 
aceste cărţi vorbesc în numele meu despre acest aspect şi cred că este 
clar că anumite părţi din poveşti provin din furia — din furia mea în 
momentele în care am fost hărţuită şi nu am fost crezută -— şi 
frustrarea provocate de un sistem de justiţie care câteodată nu pare 
corect. 

Dar, ca să închei pe un ton mai vesel, vreau să le mulţumesc tuturor 
celor care m-au urmărit pagină cu pagină până la sfârşitul celei de-a 
treia cărţi. Vă mulţumesc pentru încredere şi sper că aţi găsit finalul 
pe care îl aşteptaţi! Eu, una, cu siguranţă l-am găsit! 


ip se pregăteşte să meargă la facultate, dar este încă bă le felul 
f Ip se pregateste să meargă m facultate, dar este incă bantuită de telu 


in care s-a incheiat ultima sa investigaţie. Deşi s-a obişnuit deja să 


primească ameninţări cu moartea în urma podcastului ci despre crime 
adevărate, adolescenta nu poate să nu remarce un mesaj anonim 
care revine cu insistenţă: „Cine o să te caute când tu vei fi cea 
dispărută?” 
Curând, amenințările se inmultesc, iar Pip își dă a 

scama că cineva o hărţuieşte și îi vrea răul. Când incepe ii 

să găsească legături intre urmăritorul ci și un criminal în serie prins 
in urmă cu șase ani și aflat încă în puşcărie, in mintea adolescentei 
iși face loc o intrebare neliniștitoare: „Nu cumva în spatele gratiilor a 
ajuns un nevinovat? 

Poliţia refuză să acţioneze, așa că Pip nu are de ales: ori il găseşte 
ca însăşi pe vinovat, ori o să ajungă pe lista victimelor. Pe măsură ce 
diabolicul joc de-a șoarecele şi pisica avansează, Pip descoperă că toate 
informaţiile se învârt în jurul aceloraşi persoane și evenimente, iar dacă 


Nu gaseste mu repede raspunsur COrecte, VA AVEA O soart cumplit 


„Un roman plin de răsturnări de situaţie neprevăzute, surprinzător 
şi incredibil de captivant de la prima pagină! Chiar nu exista 
o modalitate mai bună de a incheia seria 

{1} Echivalentul expresiei româneşti „Să împuşti doi iepuri dintr-un foc” (n. red.). 

{2} „Cretă” și, respectiv, „Hărţuitor” (n. red.). 

(3) The Innocence Project („Proiectul nevinovăţiei”) este o organizaţie juridică non-profit 
dedicată exonerării persoanelor condamnate pe nedrept (n. red.). 

{4} Seen (participiul trecut al verbului „a vedea”) și scene se pronunță la fel în limba engleză 
(n. tr.). 

(5) Howie's House (HH), „hardughia, casa lui Howie” (n. red.) 

{6} National Health Service (NHS), Agenţia Naţională pentru Sănătate (n. red.). 

